
Jeffery Deaver s-a născut în 1950, într-o suburbie a 
oraşului Chicago. A scris prima carte la vârsta de numai 
11 ani. După o carieră strălucită în jurnalism (a fost 
corespondent la New York Times şi Wall Street Journal), 
apoi în avocatură, începând din 1990 s-a dedicat în 
întregime scrisului. A publicat până în prezent 21 de 
romane care s-au bucurat de un enorm succes, fiind 
traduse în 35 de limbi şi figurând pe cele mai importante 
liste de bestselleruri din întreaga lume. A fost nominalizat 
de şase ori la Edgar Award, decernat de Mystery Writers 
of America, şi a obţinut un premiu Anthony, Gumshoe 
Award, trei Ellery Queen Reader's Awards for Best Short 
Story of the Year şi W.H. Smith Thumping Good Read 
Award. De asemenea, i s-au mai decernat The Crime 
Writers Association of Great Britain's lan Fleming Steel 
Dagger Award şi The Short Story Dagger. La Editura 
Polirom i-a mai apărut romanul Colecţionarul de oase, 
prima dintre cărţile dedicate investigaţiilor lui Lincoln 
Rhyme. 

Omul dispărut construieşte o nouă enigmă pentru 
mintea genială a criminalistului Lincoln Rhyme şi pentru 
simţurile alerte ale tenacei sale partenere, Amelia Sachs. 
Primul episod îl reprezintă  „evaporarea” aparent 
inexplicabilă a unui ucigaş urmărit şi înconjurat de poliţie 
dintr-o sală de clasă a unui conservator newyorkez. In 
curând, dispariţia este urmată de o serie de crime din ce în 
ce mai sângeroase, opera unui maestru iluzionist ce 
întinde capcane la fiecare pas. Pe măsură ce numărul 
victimelor creşte şi timpul acordat se apropie vertiginos de 
sfârşit, cei doi eroi trebuie să pătrundă tot mai adânc 
dincolo de ceţurile şi jocurile de oglinzi amăgitoare pentru 
a împiedica o răzbunare teribilă ce ar putea deveni 
scamatoria supremă, dispariţia finală a ingeniosului 
asasin. Romanul menţine ritmul antrenant, presărat cu 
momente de suspans şi întorsături neaşteptate de situaţie, 
ce constituie marca talentului lui Jeffery Deaver. 

Lui Madelyn Warcholik 


„În general vorbind, magicienii consideră că toate 
numerele de iluzionism sunt formate din efect şi 
metodă. Efectul este ceea ce vede publicul... Metoda 
este jumătatea secretă, din spatele efectului, care îi 
permite acestuia să aibă loc.” 


Peter Lamont şi Richard Wiseman, 
Magic in Theory 

1 
EFECTUL 


Sâmbătă, 20 aprilie 

„Un magician priceput caută să înşele mai degrabă 
mintea 

decât ochiul.” 


Marvin Kaye, 
The Creative Magician's Handbook 


- JEFFERY DEAVER - 


Capitolul unu 


Bună seara, onorat auditoriu, şi bun venit la spectacolul 
nostru! 

Pregătiţi-vă să experimentați o gamă largă de senzații 
intense pe parcursul următoarelor zile, căci magicienii, 
iluzioniştii şi prestidigitatorii noştri îşi vor întrebuința 
toate vrăjile pentru a vă captiva şi încânta... 

Primul număr face parte din repertoriul unui artist care 
nu mai are nevoie de niciun fel de prezentare: Harry 
Houdini, cel mai mare maestru al evadărilor din America, 
dacă nu din întreaga lume, omul care a încântat mulţi regi, 
împărați sau preşedinţi. Evadările sale sunt atât de dificile 
încât pe cele mai multe nimeni nu a îndrăznit să le repete 
în toată această perioadă scursă de la moartea sa 
timpurie. 

Aşadar, astăzi vom reproduce pentru dumneavoastră o 
evadare în care Houdini a riscat sufocarea; numărul este 
cunoscut sub numele de „Călăul leneş”. Il veţi vedea pe 
protagonist întins cu faţa în jos şi cu mâinile imobilizate la 
spate printr-o pereche din clasicele cătuşe Darby. Gleznele 
sunt de asemenea legate laolaltă, iar o bucată de frânghie 
este înfăşurată în jurul gâtului precum un ştreang, celălalt 
capăt fiind prins de glezne. Orice tendinţă a picioarelor de 
a se îndrepta provoacă strângerea ştreangului, cauzând 
astfel sufocarea. 

vă întrebaţi de ce se numeşte „Călăul leneş“? Pentru că 
moartea condamnatului este provocată de el însuşi, 
nemaifiind necesare alte cauze externe. 

Este momentul să vă împărtăşesc un mic secret: pe 
parcursul celor mai periculoase numere ale domnului 
Houdini, asistenții săi erau in permanenţă gata să 
intervină cu chei sau cuțite în cazul în care ceva ar fi 
scăpat de sub control. Adesea, şi un doctor era prin 
preajmă. 

Astăzi, nu vom lua nicio precauţie de acest gen. Dacă 
protagonistul nu va reuşi să evadeze în patru minute, va 
muri. 

Vom începe în câteva momente... Dar inainte de asta, un 
mic sfat pentru dumneavoastră: Nu uitaţi nicio clipă că, 
intrând la acest spectacol, ați întrerupt orice legătură cu 
realitatea. 

Ceea ce veți fi absolut convins că aţi văzut s-ar putea să 
nu existe deloc. Ceea ce veți crede cu tărie că e o iluzie ar 
putea fi crudul adevăr. 

Persoana cu care aţi venit la acest spectacol s-ar putea 
dovedi a fi de fapt un străin. Dimpotrivă, cineva din public 
pe care nu l-aţi mai întâlnit v-ar putea cunoaşte cele mai 
ascunse secrete. 

Ceea ce pare inofensiv ar putea fi de fapt fatal; 
pericolele de care vă păziţi ar putea fi doar simple trucuri, 
destinate să vă distragă atenţia de la adevăratele primejdii 
ce vă pasc. 

În ce sau în cine vă puteţi încrede pe parcursul 
spectacolului? 

Răspunsul, onorat auditoriu, este: în nimic. Şi în nimeni. 
Mai ales nimeni... 

Acum cortina se ridică, luminile se sting, muzica se 
opreşte. Rămâne doar sunetul inimilor bătând cu 
nerăbdare. 

Să înceapă aşadar spectacolul... 


Clădirea arăta ca şi cum ar fi fost de-a lungul timpului 
martora multor fenomene paranormale: murdară şi 
întunecată - într-un cuvânt, gotică. Contrasta cu cei doi 
zgârie-nori care o încadrau mai ales prin acoperişul plat şi 
prevăzut cu balustradă, cât şi prin faptul că obloanele 
ferestrelor erau în marea lor majoritate închise. 
Construcţia era o relicvă a epocii victoriene şi fusese pe 
rând şcoală cu internat şi sanatoriu de nebuni. 

Şcoala de Muzică şi Arte din Manhattan, căci acesta 
este numele ei astăzi, ar putea fi sălaşul a zeci, sute sau 

poate mii de spirite. Cel mai tânăr dintre ele ar putea încă 
da târcoale trupului - cald încă - al femeii ce zace acum pe 
burtă nemişcată pe un hol întunecos, aflat în vecinătatea 
unei săli de recitaluri de dimensiuni reduse. Ochii, deşi 
larg deschişi, nu căpătaseră un aspect sticlos, iar sângele 
de pe obraz nu se uscase încă. 

Faţa îi era vânătă din cauza strânsorii frânghiei ce îi 
înconjura cu un capăt gâtul, iar cu celălalt gleznele. 

În jurul ei erau împrăştiate câteva partituri, o cutie 
pentru flaut şi o cană de cafea Starbucks, al cărei conţinut 
îi pătase blugii şi tricoul, lăsând totodată o dâră de lichid 
maro şi pe podeaua de marmură. Tot acolo se afla şi 
ucigaşul tinerei, aplecat deasupra ei într-o atentă 
examinare. Nimic nu părea să-l grăbească sau să-i distragă 
atenţia de la activitatea pe care o desfăşura. Era sâmbătă 
dimineaţa şi nu se ţineau cursuri în weekend - ştia precis 
asta. Studenţii foloseau într-adevăr sălile de repetiţii, însă 
acestea erau situate în cealaltă aripă a clădirii. Se aplecă 
şi mai tare peste victimă, privind-o atent şi întrebându-se 
dacă va vedea vreun spirit părăsindu-i corpul. Nu se 
întâmplă însă nimic de felul acesta. 


— Sunteţi sigur că aţi auzit un urlet? 

— Da... Adică nu, se precipită paznicul. Poate nu urlet, 
totuşi. Mai degrabă strigăt. Ţipăt. Unul scurt, a ţinut o 
secundă şi s-a oprit. 

Agentul de poliţie Diane Franciscovich de la Secţia 20 
continuă: 

— Oare ar fi putut auzi cineva? 

Masivul paznic al clădirii, respirând cu greutate, privi 
către poliţista înaltă şi brunetă şi clătină din cap ridicând 
totodată din umeri. Îşi şterse apoi palmele de pantalonii 
uniformei albastre. 

— Să sun după întăriri? întrebă Nancy Ausonio, cealaltă 
polițistă, mai scundă decât partenera ei şi blondă. 

Franciscovich nu ştia ce să răspundă. Ar fi spus nu, însă 
nu era pe deplin convinsă. In general, poliţia din această 

zonă a Upper West Side avea de-a face cu accidente de 
circulaţie, spargeri de magazine sau furturi de maşini (şi 
de asemenea cu ascultatul văicărelilor acelor nefericiţi 
care cădeau pradă hoţilor de buzunare). Era o premieră 
pentru amândouă - în timp ce îşi făceau obişnuitul rond de 
sâmbătă dimineaţă, l-au auzit pe paznic chemându-le 
agitat pentru a cerceta cauza urletului pe care îl auzise. 
Mai exact, a strigătului de suferinţă pe care îl auzise. 

— Hai să mai aşteptăm, spuse Franciscovich, cea mai 
calmă din cele două. Să vedem ce se mai întâmplă. 

— Mi se pare că s-a auzit de undeva de p-aici, din 
apropiere, medită cu voce tare paznicul. Aşa cred... 

— Locul ăsta îmi dă fiori, spuse şi Ausonio. 

Era ciudat să auzi asta venind tocmai din partea ei, căci 
era un agent cu sânge rece, mai ales când era vorba de 
stingerea conflictelor care apăreau la tot pasul. Faptul că 
de multe ori participanţii erau cu două capete mai înalţi 
decât ea nu părea să o deranjeze prea tare. 

— Greu de spus cu sunetele de felul ăsta. Mă-nţelegeţi? 
Adică, de unde se aud... 

Franciscovich era cu gândul însă la ce spusese 
partenera ei. Chiar că îţi dă fiori, îşi spuse ea în gând. 

Începură o meticuloasă cercetare a holurilor, fără a 
obţine însă vreun rezultat. Curând se opriră. 

Franciscovich făcu un semn din cap spre o uşă aflată la 
mică distanţă: 

— Ce-i acolo? 

— A, n-au cum să fie studenţi acolo. E doar o... 

Franciscovich împinse uşa. Inăuntru se vedea un mic hol 
ce ducea spre o altă uşă, pe care se putea citi „Sala de 
recitaluri A”. Şi lângă acea uşă era trupul unei femei, cu 
un laţ în jurul gâtului şi mâinile prinse în cătuşe. Ochii îi 
erau deschişi, deşi era evident că nu mai era în viaţă. Un 
individ un pic trecut de cincizeci de ani, brunet şi bărbos, 
era aplecat deasupra ei. Păru surprins când cei trei 
intrară. 

— Stai pe loc! ţipă Ausonio. 

— Măiculiţă, îngăimă paznicul. 

În acelaşi moment, cele două îşi scoaseră armele, iar 
Franciscovich o îndreptă pe a ei către bărbat, cu un gest, i 
se păru ei, surprinzător de ferm. 

— Nu te mişca! Ridică-te încet şi depărtează-te cu 
mâinile sus. 

Vocea îi era mai puţin fermă decât degetele încleştate 
pe pistolul Glock. Omul se conformă. 

— Întinde-te cu faţa la podea. Şi ţine-ţi mâinile la 
vedere! 

Ausonio se apropie de victimă. Franciscovich observă 
prima că pumnul drept al suspectului era strâns. 

— Desfă... 

Poc... 

Nu mai fură în stare să vadă nimic din cauza luminii 
orbitoare ce umplu deodată camera. Părea să vină direct 
din mâna suspectului. Ausonio rămase stană de piatră, iar 
Franciscovich se ghemui cu rapiditate, agitând arma şi 
încercând totodată să desluşească ceva. Ştia însă că 
ucigaşul îşi ţinuse ochii închişi când lumina invadase 
încăperea şi că acum îşi îndreaptă probabil la rându-i arma 
către ele sau se pregăteşte să le atace cu vreun cuţit. 

— Unde eşti? Unde eşti? strigă ea. 

Apoi zări vag, prin fumul care încă nu se risipise de tot, 
cum criminalul intră în sala de recitaluri trântind uşa în 
urma sa. Se auzi un zgomot puternic, iscat probabil de o 
piesă de mobilier aşezată în viteză pentru a bloca uşa. 

Ausonio se trânti în genunchi lângă fată. Cu un briceag 
tăie frânghia din jurul gâtului femeii, o întoarse cu faţa în 
sus şi, folosind tubul special din dotare, începu procedura 
de resuscitare cardio-respiratorie. 

— Alte ieşiri? îi strigă Franciscovich paznicului. 

— Doar una... în spate, după colţul din dreapta. 

— Ferestre? 

— Nu. 

— Ausonio, ţipă ea grăbind paşii. Ai tu grijă aici la uşa 
asta! 

— În regulă, răspunse blonda, reluând rapid 
resuscitarea victimei. 

Ucigaşul continua să care diferite obiecte pentru a-şi 
construi un soi de baricadă sau cel puţin asta indicau 
zgomotele surde ce se auzeau la intervale regulate. 
Franciscovich se îndreptă cu repeziciune spre uşa de după 
colţ, de care le spusese paznicul, folosindu-şi în acelaşi 
timp staţia pentru a chema întăriri. Brusc, zări o siluetă 
nemişcată în capătul coridorului şi se opri. Dintr-o singură 
mişcare, ţinti cu arma şi lumină cu lanterna locul unde 
zărise arătarea. 

— Sfântă Fecioară! îngăimă bătrânul om de serviciu, 
scăpând mătura din mână. 

Franciscovich mulţumi lui Dumnezeu în gând că îşi 
menţinuse calmul şi nu apăsase pe trăgaci. 

— Ai văzut pe cineva ieşind pe uşa aia? 

— Ce se-ntâmplă? 

— Ai văzut ceva suspect?! îşi pierdu ea răbdarea. 

— Nu, doamnă. 

— De cât timp te afli aici? 

— Nu ştiu. Zece minute... cred. 

O nouă bufnitură se auzi dinăuntru. Franciscovich le 
făcu semn omului de serviciu şi paznicului să se depărteze. 
Trase aer în piept, îşi ridică din nou arma şi apăsă uşor 
clanţa. Uşa era descuiată. Se trase din dreptul ei pentru a 
nu risca să fie împuşcată; văzuse această manevră în 
NYPD Blue sau poate la vreun instructor de la academie. 

Altă bufnitură dinăuntru. 

— Nancy, eşti acolo? şopti Franciscovich în staţia de 
emisie-receptie. 

Vocea lui Ausonio răspunse tremurând: 

— E moartă, Diane. Am încercat. Nu s-a putut... 

— Ascultă! Nu a ieşit pe aici, deci e înăuntru. Il aud... 

Câteva clipe de tăcere. Apoi aceeaşi voce tânguită: 

— Am făcut tot posibilul, Diane. Crede-mă... 

— Nancy, revino-ţi! Suntem împreună până la capăt? 

— Da, sigur... Şi apoi vocea îi deveni fermă: Să intrăm 
după el! 

— Stai, veni răspunsul, nu trebuie decât să-l ţinem 
închis până ne sosesc întăririle. Nimic mai mult. Rămâi 
unde eşti şi nu te apropia de uşă. Asta-i tot. 

Chiar în acel moment se auzi vocea bărbatului: 

— Am o ostatică. O fată. Dacă încercaţi să intraţi, o 
împuşc. 

O, Doamne... 

— Ascultă. Nimeni nu va încerca să intre, nu-ţi face griji. 
Numai nu te atinge de fată. 

Oare asta era procedura? se întrebă. Serialele şi 
cursurile de la academie nu păreau să ofere vreun 
răspuns. O auzi pe Ausonio comunicând prin staţie că 
situaţia se schimbase radical: era vorba de o luare de 
ostatici acum. 

Franciscovich reveni la dialogul cu ucigaşul: 

— Îţi cerem doar să fii calm. Poţi să... 

Se auzi o împuşcătură care o făcu să tresară puternic. 

— Nancy, ce se petrece? ţipă ea în staţie. De unde s-a 
auzit? 

— Nu ştiu. Am crezut că tu ai tras. 

— Deci el a fost. Eşti bine? 

— Eu da. Crezi că i-a făcut ceva? 

— Nu ştiu. De unde să ştiu eu? Unde naiba or fi 
întăririle? 

— Diane, şopti Ausonio după o clipă. Ar trebui să intrăm. 
Poate e rănită. Apoi cu voce tare: Hei, tu, dinăuntru! 

Niciun răspuns. 

— Poate s-a sinucis, încercă o explicaţie Franciscovich. 

Sau poate că a tras un foc doar pentru a ne face să 
credem că s-a sinucis şi de fapt ne aşteaptă înăuntru, gata 
să tragă. 

Avu apoi aceeaşi viziune: uşa ponosită a sălii 
deschizându-se şi oferind vederii, în penumbră, faţa vineţie 
şi rece a victimei. Principalul motiv pentru care alesese 

meseria de poliţist era că putea să-i oprească pe oameni să 
facă aşa ceva. 

— Diane, trebuie să intrăm, repetă Ausonio. 

— La asta mă gândeam şi eu. Bine. Hai să intrăm. 

Vocea îi era gâtuită, se gândea atât la familia ei, cât şi la 
modul corect de susţinere a mâinii drepte cu stânga în 
timpul unui schimb de focuri. 

— Spune-i paznicului să aprindă luminile. Nu avem nicio 
şansă altfel. După un moment, Ausonio adăugă: 
întrerupătorul ar trebui să fie pe aici pe undeva. Va 
aprinde lumina la semnalul meu. 

Ausonio îşi trase sufletul, după care Franciscovich auzi: 

— Sunt gata. Numără până la trei. 

— Bine. Unu... Stai puţin. Eu o să apar din nord-est, aşa 
că fii atentă. 

— Aha, nord-est. Înseamnă... 

— Înseamnă că tu vei fi în stânga mea. 

— E clar. Continuă să numeri. 

— Unu. Îşi simţi mâna încleştată pe armă. Doi. De data 
asta, degetul alunecă uşor şi trase piedica pistolului Glock. 

— Trei, ţipă Franciscovich aşa de tare încât partenera sa 
sigur ar fi putut să o audă şi fără staţie. 

Izbi cu putere uşa de perete şi intră în cameră, moment 
în care luminile se aprinseră. 

— Nu mişca! ţipă ea. 

„„„dar camera era goală. 

Cuprinsă de tensiunea momentului, se ghemuise şi agita 
frenetic arma, încercând să cuprindă cu privirea fiecare 
centimetru al sălii. Niciun semn de vreo prezenţă străină, 
fie că ar fi fost vorba de criminal, sau de ostatica acestuia. 

Apoi privi la stânga, unde Nancy Ausonio se oprise 
imitându-i gesturile. 

— Unde naiba a dispărut? şopti Ausonio. 

Franciscovich clătină din cap. Observă apoi mulţimea de 
scaune aranjate cu grijă în rânduri paralele. Câteva din ele 
erau dărâmate. Dar nu semănau deloc cu o baricadă - mai 
degrabă fuseseră trântite la întâmplare. În stânga ei, văzu 

micuța scenă cu amplificator şi cu două difuzoare de mici 
dimensiuni. De asemenea, un pian masiv. 

Altceva nu se vedea. Nici urmă de suspect. 

— Ce s-a întâmplat, Nancy? Spune-mi ce s-a întâmplat. 

Ausonio nu răspunse; la fel ca partenera sa, privea în jur 
disperată, cercetând fiecare colţişor şi fiecare piesă de 
mobilier în căutarea vreunui indiciu. Însă n-aveau niciun 
dubiu că nu vor găsi nimic. 

Înfiorător... 

Toată sala era de fapt un cub ermetic. Căci, în afară de 
cele două uşi, nu exista nici măcar o fereastră. Tavanul era 
din lemn, iar gurile de aerisire nu aveau mai mult de 
douăzeci de centimetri lungime. 

— Unde? murmură Franciscovich. 

Partenera îngăimă un răspuns ce nu putea fi descifrat. 
De altfel, nici nu prea era nevoie, pentru că i se putea citi 
pe chip: N-am nici cea mai vagă idee. 

— Alo, se auzi o voce din vecinătatea uşii. 

Cele două se apropiară, văzând însă doar coridorul gol. 

— Au mai venit poliţişti. Şi a venit şi o ambulanţă. 

Vocea era a paznicului, care se ascundea însă vederii. 

Tremurând încă de spaimă, Franciscovich îl îndemnă să 
intre. Acesta întrebă: 

— E, ăăă... L-aţi prins adică? 

— Nu era aici, răspunse Ausonio cu voce nesigură. 

— Poftim? se miră paznicul iscodind holul. 

Franciscovich auzi vocile poliţiştilor sosiți, precum şi 
sirena stridentă a ambulanţei. Întăririle atât de mult 
aşteptate. Cu toate acestea, niciuna din cele două femei nu 
se simţea în stare să iasă în întâmpinarea lor. Rămaseră 
împietrite undeva în mijlocul sălii de recitaluri, chinuindu- 
se în zadar să înţeleagă cum dispăruse criminalul dintr-o 
cameră din care nu era posibil să ieşi. 

Capitolul doi 


— Ascultă muzică... 

— Nu ascult muzică! Se întâmplă ca muzica să fie 
pornită. Atât. 

— Muzică zici? mormăi Lon Sellitto păşind în dormitorul 
lui Lincoln Rhyme. Ce coincidenţă! 

— Pare să aibă apetit pentru jazz în ultimul timp, îi 
explică Thom  corpolentului detectiv. Trebuie să 
mărturisesc că până şi eu sunt surprins. 

— După cum spuneam, reluă Lincoln Rhyme pe un ton 
arţăgos, lucram şi se întâmplă să se audă muzică pe 
fundal. Ce vrei să spui prin coincidenţă? 

Cu ochii în monitorul cu cristale lichide poziţionat în 
faţa patului lui Rhyme, tânărul şi zveltul asistent, îmbrăcat 
într-o cămaşă albă cu o cravată roşie lată şi o pereche de 
pantaloni de pânză, spuse: 

— Nu e adevărat - nu lucrează. Doar dacă nu cumva a 
lucra înseamnă să te uiţi la aceeaşi pagină mai bine de o 
oră. Mă întreb dacă aş putea să lucrez şi eu aşa. 

— Comandă: întoarce pagina! 

Recunoscând vocea lui Rhyme, computerul se conformă, 
trecând la pagina următoare din Revista de criminalistică. 
Întorcându-se către Thom, Rhyme continuă aspru: 

— Mă pui la încercare? Vrei să-ţi spun despre ce am citit 
atâta timp? Despre cele mai puternice 5 substanţe toxice 
descoperite în laboratoarele teroriştilor europeni. Dacă 
vrei, poţi să mă şi verifici. Dar nu oricum, ci pe bani. 

— Avem lucruri mai bune de făcut, răspunse asistentul, 
referindu-se la variatele funcţii ale corpului de care 
trebuie să se îngrijească asistenții ca el de mai multe ori 
pe zi când lucrează pentru paraplegici precum Lincoln 
Rhyme. 

— Trecem la ele mai târziu, răspunse criminalistul 
savurând un solo de trompetă ce tocmai răzbătea din 
difuzor. 

— Aş prefera să trecem la ele acum. Dacă Lon ne lasă 
singuri câteva minute. 

— Bine, bine, se auzi vocea lui Sellitto în timp ce 
părăsea dormitorul casei lui Lincoln Rhyme, situată în 
Central Park West. 

Închise uşa în urma sa. 

Câteva minute mai târziu, Thom îl pofti pe Sellitto înapoi 
în cameră. 

— Cafea? 

— Da, mi-ar prinde bine. E greu să lucrezi sâmbăta la 
ore aşa matinale. 

Asistentul plecă. 

— Cum arăt, Linc? întrebă detectivul între două vârste 
făcând o piruetă. 

Costumul acestuia, tipic de altfel pentru toată garderoba 
sa, părea făcut dintr-o stofă permanent şifonată. 

— Te duci la o prezentare de modă? 

Mintea lui Rhyme zbură din nou la muzică. Cum naiba 
poate cineva să cânte la trompetă atât de bine? Şi cum 
poţi să scoţi un astfel de sunet dintr-un instrument din 
metal? 

— Am dat jos opt kile, continuă detectivul. Rachel m-a 
pus să ţin dietă. Grăsimea e adevărata problemă. Dacă 
scapi de aia, nu-ţi vine să crezi cum scade şi greutatea. 

— Da, grăsimea. Dar asta ştie toată lumea, Lon. Treci la 
subiect. 

— Am un caz foarte bizar. Un cadavru a fost găsit acum 
o jumătate de oră la Şcoala de Muzică. Mi-ar prinde bine 
un pic de ajutor din partea ta. 

Şcoala de Muzică. lar eu ascultam muzică. Ce mai 
coincidenţă! 

Sellitto îi făcu un scurt rezumat: studentă ucisă, 
criminalul a fost aproape prins, dar a evadat în ultimul 
moment printr-o ieşire pe care nimeni nu a reuşit să o 
găsească. 

Muzica este matematică. Rhyme, un om de ştiinţă, nu se 
îndoia de acest lucru, căci era logic structurată şi, gândea 

el, infinită. Puteai scrie un număr infinit de melodii dacă 
voiai, deci nu prea aveai cum să te plictiseşti. Dar cum se 
face asta? De pildă, el nu avea niciun pic de creativitate. 
Aşa gândea, cel puţin. Luase la un moment dat lecţii de 
pian şi, în ciuda faptului că se îndrăgostise nebuneşte de 
profesoară, nu reuşise să ajungă prea departe. Cele mai 
îndrăgite amintiri pe care le mai avea despre acest 
instrument erau din ziua când făcuse nişte fotografii 
stroboscopice ale coardelor de rezonanţă pentru un 
proiect ştiinţific. 

— Linc, mă asculţi? 

— Da, spuneai de un caz. Unul bizar. 

Sellitto oferi mai multe detalii, reuşind astfel să capteze 
atenţia lui Rhyme. 

— Trebuie să existe o ieşire din sală. Dar nimeni nu a 
găsit-o. 

— Cine a inspectat locul? 

— Deocamdată nimeni. Crezi că o putem trimite pe 
Amelia? 

Rhyme aruncă o privire la ceas. 

— Are treabă încă douăzeci de minute cel puţin. 

— Asta n-ar fi o problemă, spuse Sellitto mângâindu-şi 
stomacul ca şi cum ar fi căutat grăsimea pierdută, îi trimit 
un mesaj. 

— Hai să nu o deranjăm încă. 

— De ce? Ce face? 

— Ceva periculos, spuse Rhyme, concentrându-se din 
nou pe trompetă. Ce altceva ar putea face? 


Simţi mirosul cărămizilor ude ce alcătuiau zidul casei. 
Palmele îi transpiraseră, iar pielea capului o mânca 
îngrozitor. Cu toate acestea, rămase nemişcată, chiar şi 
când un poliţist în uniformă se apropie şi adoptă o postură 
asemănătoare cu a ei. 

— Uite cum stă treaba, începu bărbatul, aplecându-se cu 
băgare de seamă spre ea. 

Îi povesti apoi că după colţul clădirii se află un maidan 
în mijlocul căruia se poate vedea o maşină ce tocmai a fost 
puternic acroşată în urma unei urmăriri în viteză. 

— În ce stare e maşina? Poate fi pornită? întrebă Amelia 
Sachs. 

— Negativ. S-a lovit de un container de gunoi şi nu mai e 
bună de nimic. În momentul accidentului, în maşină se 
aflau trei infractori. Doi dintre ei au vrut să fugă, pe unul l- 
am prins. Altul se află încă în maşină şi e înarmat cu un fel 
de carabină de vânătoare. A rănit un poliţist. 

— Grav? 

— Superficial. 

— Imobilizat? 

— Nu. L-am scos din zonă. La un cvartal de noi, spre 
vest. 

— Şi al treilea? întrebă ea. 

Polițistul oftă. 

— A urcat la primul etaj al clădirii din faţă şi a luat o 
ostatică. O femeie gravidă. 

Sachs încerca să digere toată această cantitate de 
informaţie legănându-se uşor de pe un picior pe altul: era 
o modalitate de a-şi alina durerile artritice. Chinul naibii! 
Vedea acum şi numele poliţistului cu care discuta. 

— Wilkins, ce armă are agresorul din clădire? 

— Pistol, dar nu ştim încă modelul. 

— Unde sunt ai noştri? 

Tânărul făcu un semn scurt spre doi poliţişti ascunşi 
după un zid, la mică distanţă de locul unde se aflau ei. 

— Şi mai sunt doi în faţă. 

— A chemat cineva trupele speciale? 

— Nu ştiu, pentru că mi-am pierdut staţia chiar când a 
început schimbul de focuri. 

— Ai vestă? 

— Negativ. Eu eram la controlul traficului azi. Ce dracu’ 
facem acum? 

Fără să-i răspundă, îşi scoase staţia Motorola şi o setă 
pe o anumită frecvenţă. 

— Locul infracţiunii cinci opt opt cinci către control. 

După câteva secunde, auzi: 

— Aici căpitan şapte patru. Spune! 

— Zece treisprezece la est de şase zero cinci Delancey. 
Poliţist rănit. Avem nevoie de intervenţia trupelor speciale. 
Doi subiecţi înarmaţi. Unul a luat o ostatică - vrem un 
negociator. 

— S-a înţeles, cinci opt opt cinci. Un elicopter pentru 
observaţie? 

— Negativ, căpitan şapte patru. Unul are puşcă de 
vânătoare. Pare dispus să o folosească. 

— Trimitem întăriri cât putem de repede, dar jumătate 
din oraş e blocată de serviciile secrete pentru vizita 
vicepreşedintelui. Tocmai a aterizat la aeroportul JFK. E 
posibil să întârzie. Ai mână liberă până ajung. Terminat. 

— Recepţionat. Terminat. 

Vine vicepreşedintele, deci. Cu siguranţă, eu nu-l voi 
vota, gândi ea. 

— Dar nu putem introduce un negociator în clădire. Cel 
puţin, nu cât timp cel din maşină e liber, spuse precaut 
Wilkins. 

— Găsesc eu o soluţie, răspunse Sachs. 

Se furişă din nou după zid şi privi către locul unde se 
afla maşina. Nu arăta cine ştie ce, mai ales acum când era 
cu partea din faţă înfiptă în acel container. Într-adevăr, 
înăuntru se putea vedea un individ slab cu o puşcă în 
mână. 

Găsesc eu o soluție... 

— Tu, din maşină, ţipă ea deodată. Eşti încercuit. Dacă 
nu te predai, vom începe să tragem. Predă-te acum! 

Luat prin surprindere, individul se ghemui şi îndreptă 
arma înspre locul de unde auzise vocea. Ea se trase după 
colţ. Setă Motorola pe frecvenţa celor doi poliţişti care se 
aflau cel mai aproape de maşină. 

— Mai e cineva în maşină în afară de el? 

— Nu. 

— Sigur? 

— Sigur. Am văzut foarte bine de aici. Înainte să 
deschidă focul. 

— Perfect. Îl vezi prin lunetă? 

— Probabil pot să-l iau prin portieră. 

— Dacă nu eşti sigur, nu. Încearcă să găseşti o poziţie 
mai bună. Doar dacă eşti acoperit din spate. 

— Recepţionat. 

Îl văzu pe poliţist deplasându-se cu atenţie spre lateral. 
Apoi auzi prin staţie: 

— Acum am poziţie. Trag? 

— Aşteaptă. Tu, din maşină, strigă apoi. Ai zece secunde 
să te predai, altfel deschidem focul. Mă auzi? 

Repetă frazele în spaniolă. 

— Te bag în mă-ta, urlă omul. 

Interpretă acest răspuns ca fiind unul afirmativ. 

— Bine, încep numărătoarea. Apoi şopti prin staţie: Daţi- 
i douăzeci de secunde şi apoi puteţi să trageţi. 

Când ajunse cu numărătoarea la zece, individul din 
maşină aruncă arma şi ieşi cu mâinile ridicate. 

— Nu trageţi, nu trageţi. 

— Ţine mâinile la vedere şi îndreaptă-te uşor către zid. 
Dacă faci vreo mişcare greşită, te-mpuşc! 

Când fu îndeajuns de aproape de clădire, fu înşfăcat de 
Wilkins, care îi puse cătuşele şi îl percheziţionă. Sachs, 
pitită încă după colţ, îl întrebă: 

— Cel din clădire. Prietenul tău. Cine e? 

— Nu tre’ să-ţi spun. 

— Ba tre’ să-mi spui. Pentru că altfel îl împuşcăm şi tot 
tu vei fi acuzat de tentativă de omor asupra unui poliţist. 
Acum ia spune, merită omul ăla să petreci patruzeci şi 
cinci de ani la Ossining? 

Omul oftă. 

— Ei, ce mai aştepţi? continuă ea. Nume, adresă, care e 
mâncarea lui preferată, care e prenumele tatălui, dacă are 
rude în poliţie - pun pariu că ai o mulţime de informaţii 
preţioase pentru noi. 

Bărbatul mai oftă o dată şi apoi începu să vorbească. 
Din când în când, Sachs îşi nota lucrurile care i se păreau 
importante. Fu anunţată prin staţie că trupele speciale au 
ajuns. La fel şi negociatorul. Rupse pagina cu informaţiile 
şi i-o înmâna lui Wilkins. 

— Du asta negociatorului. 

Incepu să-i citească arestatului drepturile, întrebându- 
se: A procedat cum trebuia? A pus vieţi în pericol inutil? Ar 
fi trebuit poate să verifice personal starea rănitului prima 
dată? 

După 5 minute, află răspunsurile la toate întrebările. 
Căpitanul apăru şi, cu zâmbetul pe buze, îi spuse că femeia 
gravidă fusese eliberată. Nu se înregistrase nicio pierdere 
şi polițistul rănit se afla în afara oricărui pericol. În plus, 
toţi cei trei suspecți fuseseră prinşi. 

O polițistă cu părul scurt, blond, ce i se iţea de sub 
chipiu, se apropie de ei. 

— Ia uitaţi, avem şi un bonus. 

Le întinse o pungă plină cu cocaină şi o alta cu pipe, 
plus alte droguri în cantităţi mai mici. 

— Astea erau tot în maşină? 

— A, nu. Erau într-un Ford parcat pe cealaltă parte a 
străzii. M-am dus să-l interoghez pe proprietar în calitate 
de martor şi brusc a început să transpire. 

— Fordul unde era parcat? fu curioasă Sachs. 

— În garajul lui. 

— Aţi avut mandat? 

— Nu. Dar, după cum am spus, era foarte agitat şi am 
zărit colţul pungii în maşină. Probabil asta era cauza, nu? 

— Nu e legal cum aţi procedat, spuse Sachs. 

— Nu e legal? Săptămâna trecută am tras un tip pe 
dreapta pentru exces de viteză şi l-am prins cu un kil de 
iarbă la el. Pe ăla l-am umflat fără probleme. 

— Nu înţelegi. Pe stradă e altfel, pentru că deja vorbim 
despre un vehicul în mişcare pe un drum public. Ai nevoie 
doar de motiv pentru a opera arestarea. Dar când maşina 

se află pe o proprietate privată, se schimbă situaţia, chiar 
dacă vezi drogurile: ai nevoie de mandat. 

— Dar e absurd, se apără poliţista. Are peste trei sute de 
grame de cocaină pură acolo. Se vede de la o poştă că e un 
dealer baban: celor de la narcotice le-ar lua luni, chiar ani, 
să pună mâna pe unul din ăsta. 

Căpitanul intră şi el în discuţie: 

— Eşti sigură de ce spui? o întrebă pe Sachs. 

— Sută la sută. 

— Şi atunci ce propui să facem? 

— Păi, confiscaţi marfa, băgaţi puţin frica în el şi daţi-i 
datele la narcotice. Iar tu, spuse uitându-se la polițistă, ar 
trebui să refaci cursul de procedură. 

Femeia încercă să se apere, însă Sachs nu-i mai dădea 
atenţie. Rămăsese cu privirea aţintită spre locul unde, cu 
ceva vreme în urmă, maşina celor trei infractori izbise 
tomberonul şi se oprise. 

— Wilkins, ai spus că erau trei infractori în maşină? 

— Da. 

— Şi de unde ştii exact câţi erau? 

— De la magazinul de bijuterii pe care l-au jefuit înainte. 

Se îndreptă cu paşi repezi spre maidanul presărat cu tot 
felul de gunoaie, scoţându-şi iute pistolul. Şi apoi către 
Wilkins: 

— Uite-te la maşină. 

— Dumnezeule, exclamă acesta. 

Toate uşile erau deschise. Patru oameni fuseseră în 
maşină. 

Se ghemui şi îndreptă arma către singurul loc unde s-ar 
fi putut ascunde cineva: în spatele tomberonului. 

— Om înarmat, ţipă ea. 

Toată lumea se întoarse la timp ca să zărească un 
individ masiv, în tricou, alergând spre stradă înarmat cu o 
puşcă automată. 

Sachs tinti înspre pieptul lui şi strigă: 

— Aruncă arma! 

Acesta se opri câteva clipe, după care începu să îşi agite 
arma spre poliţişti. Sachs îndreaptă pistolul spre el şi 
spuse pe un ton vesel: 

— Pac, pac... Te-am împuşcat! 

Omul cu arma se opri şi începu să râdă. Apoi dădu din 
cap admirativ. 

— La naiba. Mai aveam puţin şi scăpam. 

Trase piedica armei şi o aruncă unui poliţist din 
apropiere. Celălalt „suspect”, cel care fusese în maşină, se 
apropie de Wilkins, iar acesta îi scoase cătuşele. 
„Ostatica”, interpretată de o polițistă hispanică fără vreun 
semn de sarcină, se alătură grupului bătând-o uşor pe 
umăr pe Sachs. 

— Mersi că m-ai salvat, Amelia! 

Sachs încercă să menţină o expresie sobră, însă era 
evident încântată. Se simţea ca un student care tocmai 
trecuse cu brio un examen important. De altfel, cam asta 
se şi întâmplase. 

Tatăl ei, Herman, fusese poliţist de sector toată viaţa. 
Sachs avea acum acelaşi grad ca şi el şi ar fi fost 
mulţumită câţiva ani buni cu poziţia asta. După atentatele 
de la 11 septembrie 2001 însă, şi-a dat seama că vrea să 
facă mai mult pentru oraşul ei, aşa că şi-a depus dosarul 
pentru a deveni detectiv-sergent. 

Detectivii din poliţia newyorkeză sunt cunoscuţi drept 
cei mai aprigi în lupta cu infractorii. Faima li se trăgea 
încă de pe vremea lui Thomas Byrnes, marele inspector de 
poliţie ce condusese Biroul de Investigaţii în anii '80 ai 
secolului al XIX-lea. Byrnes nu se dădea în lături de la 
nimic pentru a-şi rezolva cazurile: ameninţări, bătăi, dar şi 
deducţii dintre cele mai fine. La un moment dat, a rezolvat 
un jaf de proporţii pe baza unui firicel de aţă din haina 
unuia dintre făptaşi. Sub conducerea de excepţie a lui 
Byrnes,  detectivii au căpătat supranumele de 
„Nemuritorii” şi au redus considerabil rata 
infracţionalităţii într-un oraş ce semăna pe vremea aceea 
foarte mult cu Vestul Sălbatic. 

În timpul vieţii, Herman Sachs fusese un mare 
colecţionar de obiecte cu însemnătate din sfera 
poliţienească şi, nu cu mult timp înainte să moară, îi 
făcuse cadou Ameliei obiectul său favorit din colecţie: un 
carneţel foarte uzat ce aparținuse chiar lui Thomas Byrnes 
şi în care acesta îşi notase indicii pentru rezolvarea 
cazurilor. Când Amelia era foarte mică şi mama ei nu era 
prin preajmă, tatăl ei obişnuia să-i citească din pasajele 
mai lizibile şi, împreună, încercau să construiască poveşti 
plecând de la ele. 

12 Octombrie 1883. Am găsit şi celălalt picior în 
hambarul lui Slaggardy. Mă aştept ca suspectul Cotton 
Williams să mărturisească neîntârziat. 

Dat fiind acest statut privilegiat (şi, de ce nu, salariul, 
care era mai mare decât în alte departamente), era 
neobişnuit să vezi că femeile aveau mai multe şanse să 
promoveze aici, în Biroul de Detectivi, decât în oricare altă 
divizie a poliţiei newyorkeze. Dacă Thomas Byrnes era 
arhetipul detectivului de gen masculin, Mary Shanley era 
corespondentul feminin şi, bineînţeles, unul din idolii 
personali ai Ameliei Sachs. Shanley şi-a desfăşurat 
activitatea prin anii '30 şi era cunoscută drept o polițistă 
curajoasă, care nu accepta niciun fel de compromisuri. 
Spusese: „Dacă tot ai armă, fă bine şi foloseşte-o” şi 
acţiona adesea în conformitate cu acest motto. După o 
activitate foarte prolifică în Midtown, a ieşit la pensie după 
ce obținuse gradul întâi ca detectivă. 

Sachs oricum voia să fie mai mult decât o simplă 
detectivă, căci, în definitiv, aceasta era doar o profesie; ea 
voia şi să avanseze în grad. În poliţia newyorkeză, ca mai 
peste tot, poţi deveni detectiv pe baza meritului şi a 
experienţei acumulate. Dar pentru a fi sergent, de pildă, 
trebuia să treci o serie de examene: probă scrisă, probă 
orală şi, cum se întâmplase acum cu Sachs, un test practic, 
ce consta în evaluarea abilităţilor de conducere a 
subordonaţilor, a sensibilităţii la problemele comunităţii şi 
a capacităţii de gestiune a situaţiilor de criză. 

Căpitanul, un veteran cu o voce blajină care aducea 
foarte mult cu Laurence Fishburne, era examinatorul 
principal în acest test şi luase notițe neîncetat despre 
prestaţia ei. 

— În regulă, spuse el, vom scrie rezultatele şi le vom 
ataşa analizei generale. Dar, înainte, să-ţi spun părerea 
mea neoficială: cred că te-ai ocupat de cadre şi de civili 
ireproşabil. Ai solicitat întăriri la momentul potrivit, iar 
modul în care ai distribuit forţele de ordine a făcut 
imposibilă evadarea infractorilor, dar a şi menţinut 
expunerea la riscuri la un nivel minim. Ai evaluat bine 
confiscarea drogurilor şi posibila arestare a posesorului. 
Iar faptul că ai obţinut informaţiile cu privire la suspectul 
din clădire de la cel pe care l-ai arestat înainte, cu scopul 
de a-l ajuta pe negociator, a fost un plus. Nu ne 
gândiserăm la această posibilitate. Dar de acum o vom lua 
în calcul. Apoi, la final, ei bine, sincer vorbind, nici nu ne-a 
trecut prin cap că o să-ţi dai seama de cel de-al patrulea 
infractor ascuns. Planificaserăm să-l împuşte pe Wilkins şi 
apoi am fi văzut cum te descurcai. 

Lăsând baltă tonul oficial, zâmbi şi adăugă: 

— Dar l-ai aranjat pe ticălos. 

Pac, pac. 

— Ai dat examenul scris şi oral, nu? 

— Da, domnule, aştept rezultatele de pe o zi pe alta. 

— Noi vom revizui raportul şi îl vom trimite 
departamentului împreună cu recomandările noastre. Poţi 
să stai liniştită acum. 

— Da, domnule. 

Polițistul care îl interpretase pe ultimul răufăcător, cel 
cu puşca automată, se îndreptă către ea. Un italian arătos, 
probabil dintr-una din familiile stabilite pe lângă docurile 
din Brooklyn, gândi Amelia, şi cu un corp de boxer. Obrajii 
şi bărbia îi erau acoperite de o barbă neîngrijită. Iti sărea 
în ochi şi pistolul cromat pe care îl purta la brâu, şi, 
văzându-i zâmbetul impertinent de pe faţă, mai că-i veni 

să-i spună să-şi folosească arma drept oglindă pentru a se 
bărbieri. 

— Trebuie să-ţi spun că am mai participat la zeci de 
astfel de teste practice, dar al tău a fost de departe cel mai 
reuşit, păpuşa. 

La auzul apelativului folosit, o pufni râsul. După cum 
vedea, încă mai erau astfel de indivizi primitivi prin poliţie 
- de la serviciile de patrulare până la birourile de pe colţ 
din sediul central - cei mai mulţi însă se mulţumeau să 
manifeste un soi de condescendenţă, nicidecum sexism pe 
faţă. Sachs nu mai auzise „scumpo” sau „păpuşa” de cel 
puţin un an. 

— Hai să ne limităm la „ofiţer”, dacă n-ai nimic 
împotrivă. 

— Nu, nu. Poţi să te relaxezi acum. S-a terminat testul. 

— Nu văd legătura. 

— Păi, când am zis „păpuşa”, nu mai era parte din 
exerciţiu. Nu trebuie să priveşti asta în mod oficial, 
profesional, chestii de-astea. Îţi spuneam doar că sunt 
sincer impresionat. Şi pentru că eşti... ştii tu. Zâmbi 
privind-o fix în ochi, cu un farmec la fel de sclipitor ca 
pistolul de la brâu. Nu fac adesea complimente. Venind din 
partea mea, ar trebui să te simţi flatată. 

Pentru că eşti... ştii tu. 

— Hei, sper că nu te-ai supărat acum, nu? întrebă el 
deodată. 

— Nu m-am supărat deloc. Dar tot „ofiţer” rămâne. Când 
vorbeşti cu mine sau când vorbesc cu tine. 

Când nu eşti de faţă, se schimbă treaba. 

— Nu am vrut să te jignesc. Doar că eşti o femeie 
frumoasă. lar eu sunt bărbat. Vezi legătura? Aşa că... 

— Aşa că... mai spuse ea şi începu să se depărteze. 

Păşi în faţa ei, încruntându-se uşor. 

— Aşteaptă. Nu cred că m-ai înţeles. Hai să bem o cafea 
împreună. Chiar cred că m-ai plăcea dacă m-ai cunoaşte. 

— Nu te baza pe asta, strigă unul din colegii lui râzând. 

„Masculul feroce” se întoarse către camaradul său şi îi 
arătă binedispus degetul mijlociu. 

Chiar în acel moment, pagerul lui Sachs afişă numărul 
lui Lincoln Rhyme, urmat de cuvântul „URGENT”. 

— Trebuie să plec, spuse ea. 

— Deci n-ai timp de cafea? întrebă el bosumflându-se 
adorabil. 

— N-am timp. 

— Bine. Atunci un număr de telefon? 

Mâna ei dreaptă căpătă forma unui pistol ce se 
îndreaptă către tâmpla lui. 

— Pac, pac, făcu ea. 

Apoi se îndreptă în grabă spre Camaro-ul ei galben. 

Capitolul trei 


Asta e o şcoală? 

Târând o geantă cu instrumente de investigaţie, Amelia 
Sachs păşi pe coridorul întunecat. Simţi miros de mucegai 
şi lemn vechi. Tavanul era înţesat de pânze de păianjen, 
iar pe pereţi atârnau fâşii vechi de vopsea verde scorojită. 
Cum naiba să studiezi muzica într-un loc ca ăsta? Aducea 
mai degrabă cu decorurile descrise de Anne Rice prin 
cărţile pe care le citea mama ei. 

— Înfiorător, murmurase una din polițiste, doar pe 
jumătate în glumă. 

Vreo şase poliţişti - patru agenţi de patrulare şi doi 
îmbrăcaţi civil - stăteau lângă o uşă dublă aflată la celălalt 
capăt al coridorului. Unul dintre ei era chiar Lon Sellitto, 
cel cu hainele boţite mai tot timpul; acum stătea cu capul 
aplecat şi cu un carneţel în mână, discutând cu un paznic. 
Printre uşile parţial deschise, zări o formă vagă, cel mai 
probabil victima. 

Se adresă apoi tehnicianului ce tocmai trecea pe lângă 
ea: 

— Avem nevoie de lumini. Două instalaţii. 

Tehnicianul făcu semn că a înţeles şi se întoarse către 
vehiculul de intervenţie rapidă la locul crimei, adică o 
dubă cu echipament criminalistic. Era parcată afară, 
jumătate pe trotuar, probabil după o cursă ceva mai lentă 
decât aceea a Chevroletului Camaro SS din 1969, 
proprietatea Ameliei Sachs, care depăşise bine o sută de 
kilometri la oră pe drumul dinspre locul unde avusese loc 
exerciţiul până aici. 

Sachs se apropiase acum şi studia cu atenţie victima, o 
tânără cu părul blond, întinsă pe spate, cu burta arcuită 
din cauza mâinilor încătuşate sub ea. Chiar şi în penumbra 
camerei vedea urmele lăsate de frânghie pe gât şi sângele 
uscat de pe buze şi bărbie. Cauza era probabil faptul că îşi 
muşcase limba, lucru destul de frecvent în strangulări. Mai 


31 


- OMUL DISPĂRUT - 


observă şi cerceii de culoarea smaraldului, precum şi 
pantofii sport care arătau destul de uzaţi. Nu erau semne 
de jaf, viol sau mutilare. Nu avea nici verighetă pe deget. 

— Cine a fost primul la faţa locului? 

O femeie înaltă şi brunetă, tunsă scurt, pe a cărei 
insignă scria D. FRANCISCOVICH, spuse: 

— Noi am fost primele. 

O arătă din cap pe partenera ei, o blondă, N. AUSONIO. 
În ochii amândurora se citea încordarea, iar Franciscovich 
bătea ritmic în teaca pistolului. Ausonio trăgea mereu cu 
ochiul la cadavru. Sachs bănui ca era primul lor caz de 
omucidere. 

Ascultă cu atenţie relatarea celor două: găsirea 
criminalului, lumina care le-a orbit, dispariţia, baricada din 
sală. Apoi parcă a intrat în pământ. 

— Spuneţi că avea un ostatic la un moment dat? 

— Aşa a spus el, răspunse Ausonio. Dar nu lipsea nimeni 
din şcoală. Cu siguranţă a fost o cacialma. 

— Cine e victima? 

— O cheamă Svetlana Rasnikov. 24 de ani. Studentă. 

Atunci se apropie şi Sellitto. 

— Bedding şi Saul îi interoghează pe toţi cei care se 
aflau în clădire de dimineaţă. 

Amelia făcu semn spre locul crimei. 

— Cine a fost înăuntru până acum? 

— Păi, cele două agente de la patrulare. Apoi doi medici 
şi doi specialişti de la intervenţii. Nu a cercetat nimeni în 
amănunt încă. 

— Şi paznicul, interveni Ausonio. Dar pentru puţin timp, 
pentru că l-am dat afară cât de repede am putut. 

— Asta e bine. Alţi martori? 

— Un om de serviciu care era pe-aici încă de când am 
ajuns noi. 

— Dar nu a văzut nimic suspect, adăugă Franciscovich. 

— Tot trebuie să-i văd tălpile pantofilor, ca să compar. 
Ar putea una din voi să dea de el? 

— Sigur. 

Ausonio se îndepărtă. 

Sachs scoase din geantă o cutie transparentă din plastic, 
cu un costum din material impermeabil Tyvek. Îl îmbrăcă 
rapid şi îşi trase gluga. Apoi mănuşile. Era echipamentul 
standard pentru tehnicienii  criminalişti din poliţia 
newyorkeză, căci acest costum împiedica orice particulă 
aparţinând corpului să contamineze mediul, lucru esenţial 
când aveai de-a face cu scena unei crime. Deşi costumul 
acoperea şi tălpile, Sachs îşi trase două benzi de cauciuc 
în jurul picioarelor, amintindu-şi că Rhyme insista mereu 
să facă acest lucru pentru a-şi diferenţia urmele de acelea 
ale victimei şi infractorului. Apoi îşi montă căştile pe 
urechi şi îşi reglă microfonul conectând staţia de emisie- 
recepţie; auzi foarte curând, printr-un sistem complex de 
comunicaţii, vocea lui Lincoln Rhyme: 

— Sachs, mă auzi? 

— Da. E cum ai zis tu - erau gata să-l prindă şi a 
dispărut. 

— Şi acum ne-au lăsat nouă onoarea de a-l găsi, chicoti 
el. Chiar trebuie să reparăm toate greşelile celorlalţi? Stai 
o secundă. Comandă: volumul mai mic... mai mic... 

Muzica din fundal se auzi tot mai stins. Între timp, 
reapăru tehnicianul ţinând în fiecare mână câte o lampă 
uriaşă cu tripod. Le montă în hol şi le aprinse rapid. 

Se poate vorbi la nesfârşit despre cum trebuie 
investigată scena unei crime. În general, detectivii sunt de 
acord că personalul trebuie să fie cât mai redus ca număr, 
deşi echipele de specialişti sunt încă la mare preţuire în 
astfel de situaţii. Până la accident, Lincoln Rhyme era unul 
din puţinii care preferau să desfăşoare această activitate 
singuri. De altfel, insista mereu ca şi Amelia să procedeze 
la fel pentru că, spunea el, poţi fi lesne distras atunci când 
mai sunt şi alţii pe lângă tine. În plus, dacă nu eşti singur, 
se mai formează şi un soi de siguranţă, chiar dacă doar la 
nivel inconştient, că partenerul tău va găsi ce ţi-a scăpat 
ţie. 

Însă Lincoln Rhyme mai avea un motiv pentru care 
prefera investigațiile solitare: singurătatea creează 
premisele pentru o intimitate macabră cu făptaşul şi cu 
victima. Această relaţie pur mentală era de mare ajutor în 
găsirea dovezilor relevante şi în imaginarea unui posibil 
scenariu al crimei. 

Aceasta era şi starea pe care Amelia Sachs o căuta acum 
în timp ce privea trupul tinerei, întins pe podea lângă o 
masă de lemn. Tot lângă ea se mai afla un pahar de carton, 
din care se vărsase cafea, nişte partituri, o cutie de flaut şi 
o bucată din acel flaut; probabil femeia încerca să-l 
asambleze chiar atunci când criminalul i-a înfăşurat funia 
în jurul gâtului. Mâna îi rămăsese încleştată pe 
instrument. Oare încercase să-l folosească pentru a se 
apăra? Sau fusese doar un gest disperat pentru a simţi 
ceva familiar atunci când se zbătea în ghearele morţii? 

— Rhyme, sunt lângă cadavru, spuse ea şi începu 
imediat să facă poze. 

— Continuă. 

— E întinsă pe spate, deşi iniţial era pe burtă. A fost 
întoarsă pentru resuscitare. Se văd urme evidente de 
strangulare, spuse ea întorcând cu gesturi ferme cadavrul 
înapoi în poziţia iniţială. Mâinile sunt imobilizate cu un fel 
de cătuşe vechi. Nu am mai văzut modelul ăsta. Ceasul pe 
care îl poartă la mână este spart şi arată fix ora 8. Nu cred 
că e o întâmplare. De fapt, sigur nu e o întâmplare, spuse 
ea apucând încheietura mâinii fetei. A călcat-o pe mână cu 
scopul de a-i sparge ceasul. E drăguţ. Un Seiko, de ce să-l 
spargi, şi să nu-l furi? 

— Bună întrebare, Sachs... Ar putea fi un indiciu preţios, 
la fel de bine cum ar putea să nu însemne nimic. 

Ce spusese Rhyme era de fapt mottoul criminalisticii, 
reflectă Sachs. 

— Agenţii care au ajuns aici prima dată au tăiat funia 
din jurul gâtului, dar nu s-au atins de nod. 

Niciodată nu trebuie să tai nodul, pentru că poate da 
foarte multe indicii despre criminal. 

Sachs începu apoi să colecteze amprentele cu o rolă de 
bandă adezivă.  Criminaliştii considerau acum că 
aspiratorul portabil, care semăna cu unul de bucătărie, 
înlătura prea multe urme. Cei mai mulţi criminalişti 
începuseră să folosească role de bandă adezivă, ca acelea 
folosite pentru îndepărtarea părului de câine. Luă apoi o 
mostră din părul fetei şi de sub unghii. Apoi spuse: 

— E timpul pentru „grilă”. 

„Grila” sau „metoda grilei” era o altă invenţie de-a lui 
Lincoln Rhyme şi era metoda sa preferată de a cerceta 
locul unei crime. De altfel, era şi una dintre cele mai 
eficiente: înainte şi înapoi într-o direcţie şi apoi, 
perpendicular, aceleaşi mişcări, fără a lăsa locuri 
neacoperite şi fără a pierde din vedere tavanul, pereţii şi, 
mai ales, podeaua. Sachs începu aşadar să caute obiecte 
pierdute sau urme de pantofi, făcând totodată şi foarte 
multe poze. Oricum, poliţia avea o echipă specială care 
filma şi fotografia locul crimei; Rhyme însă insista să aibă 
cât mai repede ceva material la dispoziţie, preferabil adus 
de o persoană în care avea încredere, cum era Amelia 
Sachs. 

— Sachs? se auzi vocea lui Sellitto. 

Sachs privi în spate. 

— Mă întrebam, continuă acesta. Dacă tot nu avem 
habar încotro a luat-o criminalul, nu crezi că ţi-ar folosi 
nişte întăriri? 

— Nici vorbă, fu răspunsul ei, mulţumindu-i în gând că i- 
a adus aminte de faptul că nimeni nu reuşise să dea de 
urma criminalului şi că acesta fusese văzut ultima dată 
prin apropiere. 

„Caută cu atenţie, dar fii cu ochii în patru” - acesta era 
un alt aforism de-al lui Lincoln Rhyme când venea vorba 
de investigarea locului unei crime. Pipăi mânerul Glock- 
ului ca să-şi reamintească unde este în caz că trebuia să-l 
scoată rapid - tocul se ridica un pic de la locul lui când 
purta costumul Tyvek. Apoi îşi continuă căutarea. 


35 


- OMUL DISPĂRUT - 


— Am găsit ceva, îi comunică la scurt timp lui Rhyme. În 
hol, la zece metri de locul unde e întinsă victima. O bucată 
neagră de stofă. Mătase, sau cel puţin aşa pare la prima 
vedere. Dedesubt e o bucată de flaut, deci probabil 
aparţine criminalului. 

— Interesant, gândi cu voce tare Rhyme. Mă întreb ce-o 
fi cu ea. 

Cum în hol nu mai descoperi nimic notabil, Sachs se 
îndreptă către sală, cu mâna prudent aşezată pe pistol. 
Întâi, observă că nu exista niciun loc în care s-ar putea 
ascunde criminalul, lucru care o relaxă pe moment. Odată 
ce începu căutarea însă, simţi o stare de nelinişte şi 
disconfort. 

Înfiorător... 

— Rhyme, e ciudat... 

— Nu te aud, Sachs. 

Îşi dădu seama că din cauza stării ce pusese stăpânire 
pe ea, vorbise în şoaptă. 

— Scaunele din încăpere sunt legate cu sfoară arsă. Şi 
simt miros de nitrat şi sulfură. Mi s-a spus că s-a auzit un 
foc de armă, dar nu pare să fie acel miros. Cred că e 
altceva. Stai puţin... da, am găsit, e un rest de petardă. 
Probabil de la asta s-a auzit zgomotul. Mai e ceva sub un 
scaun: o placă mică, verde, de circuite legată la un difuzor. 

— Mică? întrebă Rhyme caustic. Un metru pătrat este 
mic în comparaţie cu un acru. Dar şi un acru este mic în 
comparaţie cu un hectar, Sachs. 

— Scuze. Are cam 6 centimetri în lăţime şi 15 în 
lungime. 

— Hm. E mare în comparaţie cu o monedă, nu-i aşa? 
replică Rhyme pe un ton destul de tăios. 

Am înţeles mesajul. Mulţumesc foarte mult, îi răspunse 
ea în gând. 

Puse totul în pungi, apoi ieşi pe ce-a de-a doua uşă - uşa 
de incendiu - şi fotografie urmele de paşi pe care le găsi 
acolo. La final luă mostre de control pentru a le compara 

cu urmele găsite asupra victimei şi în locurile unde păşise 
suspectul necunoscut - susnecul. 

— Eu am terminat, Rhyme. Ne vedem cam în jumătate 
de oră. 

— Stai puţin! Şi uşile secrete despre care vorbeşte toată 
lumea? 

— Nu găsesc niciuna. 

— Bine, Sachs. Hai acasă. 

Se întoarse în hol şi făcu semn celorlalţi să preia 
investigația. Le zări apoi pe Franciscovich şi pe Ausonio 
lângă ieşire. 

— L-aţi găsit pe omul de serviciu? întrebă ea. Trebuie 
să-i văd pantofii. 

Ausonio făcu semn că nu. 

— I-a spus paznicului că trebuie să-şi ducă soţia la lucru. 
I-am lăsat mesaj că l-am căutat. 

Partenera ei spuse solemn: 

— Nu vrem ca nenorocitul ăsta să scape prea uşor. 
Vorbeam cu Nancy şi, dacă putem ajuta în vreun fel, am 
dori să ne spui. 

Sachs înţelese numaidecât cum se simțeau cele două. 

— În regulă, o să văd ce pot face. 

Sellitto purta o conversaţie prin staţie. După câteva 
momente, spuse: 

— Am vorbit cu Băieţii Haioşi. Au terminat de interogat 
toţi martorii şi ne aşteaptă în hol. 

Sachs şi Sellitto, împreună cu cele două tinere agente, 
se întoarseră în faţa clădirii, unde erau aşteptaţi de 
Bedding şi Saul. Cei doi erau uşor de deosebit: unul era 
înalt, iar celălalt scund, unul avea pistrui, iar celălalt, un 
ten uniform şi neted. Ei erau detectivii la care se referise 
Sellitto mai devreme, iar specialitatea lor era interogarea 
martorilor unei crime. 

— Am vorbit cu şapte oameni în dimineaţa asta. 

— Plus paznicul. 

— Nu cu profesori... 

— ...doar cu studenţi. 

lată de ce erau supranumiţi Gemenii, deşi arătau atât de 
diferit. Timpul făcuse din ei doi o echipă sudată: nu te-ai fi 
putut înţelege cu niciunul din ei separat de celălalt. Dacă, 
dimpotrivă, reuşeai să îi asculţi simultan, înţelegeai totul 
mult mai uşor. 

— Nu am obţinut nimic cu adevărat folositor. 

— În primul rând pentru că toată lumea era 
înspăimântată. 

— Nici decorul nu ne-a prea ajutat în această privinţă. 

Observaţia fu însoţită de un gest sugestiv către zecile de 
pânze de păianjen care atârnau de pe tavanul pătat de 
igrasie. 

— În plus, nimeni nu o cunoştea prea bine pe victimă. 
Când a ajuns aici de dimineaţă, era însoţită de o prietenă. 
Ea... 

— Prietena. 

— ...nu a văzut pe nimeni înăuntru, deşi au stat 
împreună în hol să mai discute vreo cinci, zece minute. A 
părăsit clădirea pe la opt. 

— Asta înseamnă că făptaşul era deja în clădire, 
interveni şi Rhyme, care auzise totul. 

— Victima venise să studieze din Georgia, spuse 
detectivul mai scund. 

— E vorba de Georgia din Rusia, nu de a noastră... 

— Era doar de două luni studentă aici. Destul de retrasă. 

— Consulatul va lua legătura cu familia ei. 

— Revenind, toţi studenţii pe care i-am interogat mai 
devreme se aflau în diverse săli de repetiţii. Niciunul nu a 
auzit sau văzut ceva suspect. 

— Dar Svetlana de ce nu se afla şi ea într-una din săli? 
întrebă Sachs. 

— Prietena ei ne-a spus că îi plăcea mai mult acustica de 
pe hol. 

— Sot, iubit, iubită? întrebă Sachs, gândindu-se la prima 
regulă în cazurile de omucidere: criminalul cunoaşte de 
regulă victima. 

— Nimic de genul ăsta, după spusele studenţilor. 

38 


- JEFFERY DEAVER - 


— Cum a intrat criminalul în clădire? întrebă Rhyme, iar 
Sachs repetă întrebarea. 

— Doar uşa din faţă e deschisă tot timpul, spuse 
paznicul. Bine, mai sunt şi uşile de incendiu. Dar nu pot fi 
deschise din exterior. 

— Deci singura cale ar fi fost să treacă pe lângă tine, 
nu? 

— Da, şi să se treacă în registru. Și să fie înregistrat de 
camera video. 

Sachs aruncă o privire în sus. 

— Rhyme, e într-adevăr o cameră, însă obiectivul nu a 
mai fost curăţat de secole, din câte se pare. 

Se adunară toţi în jurul biroului paznicului. Acesta apăsă 
pe câteva butoane şi dădu drumul casetei. Bedding şi Saul 
îi recunoscură cu uşurinţă pe cei şapte din interogatoriile 
de mai devreme. O persoană însă din cele care apăreau pe 
casetă nu fusese prezentă la interogatoriu: un bărbat 
brunet cu barbă, purtând o pereche de blugi şi o jachetă 
voluminoasă. 

— El e, spuse Franciscovich. El e criminalul. 

Ausonio încuviinţă din cap. Pe monitor se putea vedea, 
în ciuda imaginii neclare, cum se semnează în registru şi 
cum dispare grăbit în interior. 

— Acum îţi aduci aminte de el? întrebă Sachs. 

— Nu pot să fiu atent la toată lumea care intră aici, se 
apără paznicul. Eu trebuie doar să fiu sigur că se trec toţi 
în registru; apoi pot să intre. E tot ce trebuie să fac. 
Treaba mea e mai mult să mă asigur că nimeni nu 
părăseşte clădirea cu lucruri care nu-i aparţin. 

— Măcar avem semnătura lui, Rhyme. Şi un nume, deşi 
probabil fals. Pe ce rând e scrisul lui? întrebă Sachs 
apucând cu mănuşa de latex registrul. 

Derulară încă o dată caseta. Criminalul fusese a patra 
persoană care semnase în registru în ziua respectivă. Dar 
pe rândul al patrulea era numele unei femei. 

— Numără toate persoanele care au semnat, spuse 
Rhyme. 

Nouă persoane trecuseră pe la poartă şi completaseră 
datele - opt studenţi, între care victima şi criminalul. 

— Au semnat nouă persoane, Rhyme. Dar pe foaia din 
registru apar doar opt nume. 

— Cum s-a întâmplat asta? întrebă Sellitto. 

— Întreabă paznicul dacă e sigur că făptaşul a semnat în 
registru, spuse Rhyme. Poate doar s-a prefăcut. 

Sachs reluă întrebarea cu voce tare. 

— Da, chiar s-a semnat. Am văzut. Poate nu m-oi uita eu 
mereu la faţa lor, dar mă asigur că s-au semnat. 

E tot ce trebuie să fac. 

Sachs clătină din cap şi îşi înfipse o unghie într-o pieliţă 
de la degetul mare. 

— În fine, să-mi aduci registrul şi orice altceva mai crezi 
că merită văzut de pe acolo, încheie Rhyme. 

Undeva în apropiere, o tânără de origine asiatică stătea 
cu mâinile încrucişate pe piept. Se adresă Ameliei Sachs, 
după ce o fixase îndelung cu privirea: 

— V-am auzit vorbind. Aţi spus că, adică... Părea că nu 
ştiţi dacă a părăsit clădirea după ce... Credeţi că încă se 
află aici? 

— Nu, nu am spus asta, replică Sachs. Nu ştim însă cum 
a putut scăpa. 

— Dar dacă nu ştiţi cu siguranţă, înseamnă că e posibil 
să fie încă în clădire, ascuns pe undeva. Pândind o nouă 
victimă, poate. Şi nu are nimeni idee pe unde ar putea fi. 

Sachs îi zâmbi liniştitor. 

— Paza va fi întărită; vom lăsa un număr mare de agenţi 
de poliţie tot timpul în clădire. Cel puţin până aflăm mai 
multe despre ce s-a întâmplat. 

În gând însă, Sachs îi dădea dreptate fetei: Da, ar putea 
fi tot în clădire, plănuind o nouă crimă. 

Şi nu, nu avem idee cine sau unde este. 

Capitolul patru 


Şi acum, onorat auditoriu, un scurt moment de respiro. 

Amintiţi-vă cu plăcere de „Călăul leneş”... şi savurați 
nerăbdarea ce vă cuprinde în aşteptarea a ceea ce va 
urma. 

Respiraţi adânc. Următoarea reprezentaţie va începe 
foarte curând... 


Omul mergea aparent fără ţintă pe Broadway, în 
Manhattan. La un colţ de stradă, se opri ca şi cum ar fi 
încercat să îşi aducă aminte ceva important şi se trase în 
umbra unei clădiri. Îşi scoase telefonul mobil de la centură 
şi îl lipi de ureche. Începu să vorbească, zâmbind din când 
în când, aşa cum fac toţi oamenii care vorbesc la mobil, şi 
aruncând priviri în jur, din nou un obicei tipic pentru 
utilizatorii acestui mijloc de comunicare. 

De fapt însă, nu purta nicio convorbire la telefonul 
mobil. Încerca să îşi dea seama doar dacă nu cumva a fost 
urmărit pe drumul străbătut de la şcoala de muzică până 
acolo. 

Malerick arăta acum foarte diferit faţă de deghizarea sa 
din cursul dimineţii, cea pe care o folosise pentru a scăpa 
din incinta şcolii. Era acum blond şi fără barbă, îmbrăcat 
în pantaloni sport şi o bluză pe gât. Dacă cineva l-ar fi 
privit cu atenţie, ar fi observat câteva particularităţi cel 
puţin ciudate: un material ce imita pielea i se iţea 
deasupra gulerului, pe gât, şi două degete de la mâna 
stângă, inelarul şi cel mic, îi erau lipite. 

Dar nimeni nu privea cu atenţie, căci gesturile sale erau 
foarte naturale. Şi, după cum vor fi de acord toţi 
magicienii, naturaleţea în astfel de situaţii te face invizibil. 

Se convinse că nu fusese urmărit şi, mulţumit, îşi reluă 
drumul către locuinţa sa, dând colţul şi luând-o pe 
trotuarul punctat de copaci. Pe stradă mai erau doar 
câţiva alergători şi doi-trei localnici ce se îndreptau grăbiţi 

către casă cu pungile de cumpărături pline şi cu gândul, 
probabil, la o ceaşcă de cafea, o lectură în tihnă a ziarului 
de weekend şi, eventual, o partidă de sex fără grabă, cum 
doar la sfârşitul săptămânii îţi poţi permite. 

Malerick urcă ultimele scări ce îl despărţeau de uşa 
apartamentului pe care îl închiriase cu doar câteva luni în 
urmă şi care era complet diferit de locuinţa şi atelierul său 
situate în deşert, lângă Las Vegas. Malerick descuie în 
grabă şi pătrunse în apartament. 


După cum vă spuneam, următoarea reprezentaţie va 
începe foarte curând. 

Deocamdată, onorat auditoriu, puteţi discuta în şoaptă 
cu cei din jurul dumneavoastră despre ceea ce ați văzut şi 
despre ce ar putea urma. 

Al doilea număr al spectacolului nostru presupune alte 
calităţi din partea protagonistului nostru, dar va fi, vă 
asigur, la fel de palpitant precum „Călăul leneş”. 


Aceste vorbe - şi multe altele - îi trecură automat prin 
minte lui Malerick. Onorat auditoriu... Vorbea mereu cu 
publicul său imaginar (câteodată îl auzea aplaudând, 
râzând şi chiar ţipând de groază). Un şuvoi de cuvinte 
revărsându-se cu o intonaţie specifică spectacolelor de 
teatru şi amfitrionilor lor din epoca victoriană. Acest tip de 
discurs era adresat publicului cu scopul de a le oferi 
spectatorilor o idee generală despre trucul ce urma să fie 
pus în scenă şi pentru a construi o conexiune emoţională 
cu aceştia. Şi pentru a-i dezarma şi a le distrage atenţia. 

După incendiu, Malerick renunţase la orice legătură cu 
oamenii, iar onoratul său auditoriu, căruia obişnuia să i se 
adreseze, deveni singura sa companie. Discursurile către 
spectatorii săi imaginari începură să îi ocupe toate 
gândurile, de când se trezea şi până punea capul înapoi pe 
pernă, fiind adesea prezente şi în visurile pe care le avea 
noaptea. li era teamă uneori că va înnebuni, dar de cele 
mai multe ori se simţea foarte bine ştiind că tragedia de 

42 


- JEFFERY DEAVER - 


acum trei ani nu l-a lăsat singur pe lume, ci cu onoratul lui 
auditoriu. 

Apartamentul său răspândea un miros puternic de lac 
ieftin şi o aromă cel puţin dubioasă de carne, aceasta din 
urmă fiind mai pregnantă în podea şi tapet. Locul era 
mobilat cu zgârcenie: canapele şi scaune ieftine şi o masă 
pentru o singură persoană. Pe de altă parte, cele două 
dormitoare erau ticsite cu tot felul de obiecte necesare 
unui magician: frânghii, inele, baghete, peruci, un 
echipament de modelat latexul, baloţi de pânzeturi, 
vopsele, truse de machiaj, petarde, cabluri, baterii, 
detonatoare de mici dimensiuni, hârtie lucioasă, vată, 
instrumente de sculptat lemnul, chiar şi o maşină de cusut, 
plus alte sute de articole asemănătoare. 

Işi pregăti repede un ceai şi se aşeză la măsuţă, unde 
mâncă nişte fructe şi un baton de cereale. Iluzionismul 
este şi o artă fizică, prin urmare, performanţa depinde 
foarte mult de condiţia fizică a protagonistului. De aceea, 
mâncarea sănătoasă şi exerciţiile fizice erau condiţii vitale 
ale succesului. 

Era în mare parte mulţumit de numărul interpretat în 
acea dimineaţă. Reuşise să omoare prima participantă cu 
uşurinţă, gândi el, amintindu-şi totodată cu plăcere cum 
tânăra sa parteneră îngheţase de spaimă când îşi făcuse 
apariţia în spatele ei şi o strânsese de gât cu funia. Nici 
măcar nu bănuise că o aştepta cineva după colţ de 
jumătate de oră. Apariţia foarte rapidă a poliţiei îl 
descumpănise puţin. Dar, ca orice iluzionist care se 
respectă, avea pregătită o evadare de urgenţă, pe care o 
executase perfect. 

Işi termină micul dejun, duse ceaşca din care băuse 
ceaiul în bucătărie, o spălă cu deosebită atenţie şi o lăsă 
pe un suport să se usuce. De altfel, meticulozitatea îi era 
caracteristică în tot ceea ce făcea; mentorul său, un 
magician aspru, obsedat de arta lui şi lipsit total de simţul 
umorului, reuşise să îl transforme pe Malerick într-un om 
extraordinar de disciplinat. 

Merse apoi în dormitorul mai mare şi începu să 
vizioneze o casetă pe care o făcuse chiar el cu scopul de a 
se informa cu privire la următorul număr pe care plănuia 
să-l pună în scenă. Văzuse deja caseta de câteva zeci de ori 
şi probabil deja o memorase, însă asta nu-l împiedică să o 
mai vadă o dată cu maximă atenţie şi concentrare. Aici era 
din nou mâna mentorului său, care îl convinsese de 
importanţa regulii 100:1 - trebuie să repeţi o sută de 
minute pentru fiecare minut al unei reprezentații. 

În timp ce viziona caseta, trase lângă el o măsuţă pe 
care repetă fără a-şi privi mâinile câteva trucuri de bază 
cu cărţi de joc: „Coada de porumbel” şi „Tăierea celor trei 
pachete”, urmate de alte câteva, cu un grad mai mare de 
complexitate, printre care „Alunecarea inversă” sau 
„Glisarea”, iar apoi atacă numere foarte complexe gen 
„Cărţile fantomă” al lui Stanley Palm sau „Misterul celor 6 
cărţi” al lui Maldo, precum şi altele ale maeştrilor în 
prestidigitaţie Ricky Jay şi Cardini. 

În plus faţă de acestea, Malerick repetă şi câteva 
numere cu cărţi de joc din repertoriul lui Harry Houdini. 
Cei mai mulţi oameni îl consideră pe Houdini doar un 
maestru al evadărilor, fără a şti însă că Houdini era şi un 
magician mai complex, care practica iluzionismul, făcând 
să dispară asistenţi şi elefanţi de pe scenă, şi magia de 
salon sau prestidigitaţia. Malerick fusese foarte influenţat 
pe parcursul carierei sale de Houdini; de altfel, când şi-a 
început reprezentațiile în adolescenţă, numele său de 
scenă era Micul Houdini. Particula „erick” din actualul său 
nume era un memento al vieţii sale de dinainte de 
incendiu, dar şi un omagiu adus lui Houdini, al cărui nume 
real a fost Ehrich Weisz. În ceea ce priveşte prefixul „Mal”, 
deşi ar putea fi suspectat că l-a împrumutat de la Max 
Breit, un alt mare artist care şi-a ales numele de scenă 
Malini, acesta fusese ales pentru că în limbile de sorginte 
latină, era rădăcina familiei lexicale a cuvântului „rău”. 
Acesta reflecta natura întunecată a artei pe care o 
practica. 

Aşadar, acum viziona caseta, măsurând în gând unghiuri 
şi căutând locuri în care s-ar putea ascunde martori, 
luându-şi astfel toate precauţiile necesare. Şi, în timp ce se 
privea la televizor, cărţile din mâinile sale continuau să se 
amestece şi să se ordoneze cu viteza luminii şi cu un 
şuierat de şarpe. Regii, damele, jokerii şi toate celelalte 
cărţi alunecau pe suprafaţa mesei şi, sfidând parcă 
gravitația, săreau din nou în mâinile sale, făcându-se apoi 
nevăzute. Urmărind aceste mişcări spontane, oamenii 
probabil ar scutura din cap contrariaţi, nevenindu-le să 
creadă ce văd, convinşi că un om normal nu ar putea 
niciodată săvârşi aşa ceva. 

Dar adevărul era tocmai invers: trucurile pe care le 
repeta acum absent Malerick nu erau deloc miraculoase, ci 
nişte exerciţii de dexteritate îndelung repetate, supuse 
aceloraşi reguli ale fizicii pe care le cunoaştem cu toţii. 

Da, onorat auditoriu, tot ce aţi văzut aici şi tot ce veți 
vedea este şi va fi real. 

Real precum un foc mistuind o bucată de carne. 

Real precum o frânghie înnodată în jurul gâtului alb al 
unei fete. 

Real precum mecanismul unui ceas măsurând timpul 
rămas până când următorul nostru protagonist va simţi 
fiorii groazei... 


— Salut. 

Tânăra stătea aşezată lângă patul pe care era întinsă 
mama ei. Pe fereastră vedea, în mijlocul grădinii îngrijite, 
un stejar înalt cu o coroană impresionantă, pe al cărui 
trunchi crescuse iedera în forme extrem de ciudate, pe 
care încercase să le interpreteze de nenumărate ori în 
ultimele luni. Astăzi nu vedea nici dragoni, nici stoluri de 
păsări şi nici soldaţi; era doar o plantă de oraş care 
încerca să supravieţuiască. 

— Deci, regină, cum te simţi? întrebă Kara. 

Apelativul „regină” provenea dintr-o vacanţă a familiei 
în Anglia. Kara dăduse părinţilor tot felul de porecle: 

„Înălţimea Sa” şi „Regina-mamă”, în timp ce ea era 
„Odorul regal”. 

— Foarte bine, scumpo. Dar ţie cum îţi merge? 

— Mai bine decât în alte dăţi, mai prost decât în cele 
mai bune zile ale mele. Mamă, îţi place? spuse Kara, 
arătându-i mamei unghiile, proaspăt vopsite în negru, 
precum lemnul lăcuit al unui pian. 

— Foarte frumos, scumpa mea. Mă cam săturasem de 
atâta roz. Îl poţi vedea peste tot în zilele noastre. A devenit 
de-a dreptul convenţional. 

Kara se ridică doar pentru a aranja perna de sub capul 
mamei sale şi apoi îşi reluă locul lângă pat, sorbind 
zgomotos din paharul de carton de la Starbucks; cafeaua 
era singurul ei drog, însă dependenţa era intensă şi 
iremediabilă, ca să nu mai vorbim de costisitoare - era 
deja a treia cană pe ziua de astăzi. 

Părul ei era tăiat scurt, băieţeşte, şi vopsit acum 
cafeniu-roşcat, însă, de-a lungul anilor, fusese vopsit cel 
puţin o dată în fiecare din culorile spectrului. De spiriduş, 
aşa li se părea unora tunsoarea ei, descriere pe care Kara 
o ura. Oricum, nici ea nu putea spune altceva decât că 
tunsoarea era „convenabilă”. Putea ieşi pe uşă aproape 
imediat ce-şi termina duşul; un lucru avantajos pentru o 
persoană care nu se culca mai devreme de ora 3 noaptea 
şi pe care cu siguranţă nu o puteai caracteriza drept un 
„om cu apucături matinale”. 

Astăzi purta o pereche de pantaloni negri, elastici şi, 
deşi nu era deloc înaltă, pantofi fără toc. In plus, o bluză 
fără mâneci, violet, care lăsa să se vadă muşchii foarte 
bine conturaţi. Kara terminase un colegiu unde arta şi 
ştiinţele politice aveau prioritate în faţa cultivării unui fizic 
armonios; dar, după absolvire, începuse să frecventeze o 
sală de fitness Gold's Gym, unde trăgea de fiare şi alerga 
pe banda rulantă. Ţinând cont că-şi petrecuse ultimii opt 
ani din cei aproape treizeci pe care îi avea în Greenwich 
Village, te-ai fi aşteptat să aibă tatuaje, vreun cercel sau 

piercing rămas din prima tinereţe, însă pielea foarte albă a 
Karei era neatinsă de tatuaje sau ace. 

— Ia ascultă, mamă! Am spectacol mâine, o chestie de-a 
domnului Balzac. Ştii tu. 

— Imi aduc aminte. 

— Dar de data asta e diferit, mă lasă să îmi fac propriul 
număr. Sunt şi deschiderea, şi principala atracţie. 

— Adevărat, scumpo? 

— Foarte adevărat. 

Îl auziră şi pe domnul Geldter, care tocmai trecea prin 
faţa uşii lor: 

— Bună ziua! 

Kara îi răspunse. Îşi amintea că atunci când mama ei 
venise la Stuyvesant Manor, unul din cele mai bune 
sanatorii din oraş, a creat o adevărată rumoare când a fost 
zărită cu domnul Geldter la braţ. 

— Ei cred că suntem împreună, îi şoptise ea fiicei sale. 

— Şi sunteţi? întrebase Kara, convinsă că era timpul ca 
mama ei să aibă o relaţie după cinci ani de văduvie. 

— Evident că nu! răspunsese mama ei, sincer înfuriată. 
Ce-ţi închipui? 

Acest incident o definea perfect: să insinuezi că s-ar 
întâmpla ceva mai mergea, dar dacă treceai dincolo de o 
anumită limită, de multe ori fixată aleatoriu, deveneai 
Inamicul, chiar dacă erai sânge din sângele ei. 

Kara continuă însufleţită să îşi expună planurile în 
privinţa următoarei zile. În timp ce vorbea, încerca să îşi 
studieze cu atenţie mama: pielea încă netedă şi sănătoasă 
pentru o femeie ajunsă la vârsta ei, iar părul, deşi 
încărunţit în mare parte, oferea încă vederii porţiuni 
negre, ce sfidau parcă timpul prin culoarea lor intensă. 
Stilistul îşi făcuse bine treaba, nu încăpea nicio îndoială. 

— În fine, mamă, nişte prieteni vor fi acolo şi ar fi grozav 
dacă ai veni şi tu. 

— Am să-ncerc. 

Kara îşi dădu brusc seama că are pumnii încleştaţi şi 
corpul încordat şi că respiră foarte greu. 

47 


- OMUL DISPĂRUT - 


Am să-ncerc. 

Kara închise ochii simțind cum o năpădesc lacrimile. La 
naiba! 

Am să-ncerc... 

Nu, nu, nu. Nu e bine deloc, gândi ea. Mama ei n-ar fi 
spus niciodată „Am să-ncerc”. Nu aşa purta ea un dialog. 
Variantele erau „Voi fi în primul rând, iubito” sau „Chiar 
nu pot mâine, îmi pare rău. Ar fi trebuit să îmi spui mai 
devreme”. Nu existau jumătăţi de măsură. Mai puţin acum, 
când cu greu o puteai include în categoria fiinţelor umane. 
Era cel mult un copil, dormind cu ochii deschişi. 

Conversaţia avusese loc doar în imaginaţia plină de 
speranţă a Karei. De fapt, replicile ei au existat cu 
adevărat. Însă ale mamei sale, începând cu „Foarte bine, 
scumpo. Dar ţie cum îşi merge?” şi terminând cu acest 
„Am să-ncerc” erau simple născociri. 

Mama ei nu spusese nimic astăzi. Nici ieri. Nici în 
timpul vizitei de alaltăieri. Stătuse lângă fereastra cu 
iederă, pierdută în coma ei cu ochii deschişi. Aşa era în 
unele zile. Ín altele, era mai prezentă, însă doar fizic, 
bolborosind neîncetat fraze pe care nimeni nu le putea 
pricepe, atestând de fapt succesul repurtat de armata ce 
avansa neîncetat în creierul ei, pârjolindu-i memoria şi 
raţiunea. 

Dar mult mai dureroase i se păreau Karei rarele 
momente de luciditate pe care le mai avea mama ei. Exact 
când se obişnuia cu ideea că mama ei dispăruse pentru 
totdeauna, aceasta se întorcea, spulberând toate temerile 
pe care le aduna Kara şi făcând-o să spere că totul se va 
rezolva. Erau acele momente în care mama ei semăna cu 
cea de dinainte de accidentul cerebral, momente în care 
Kara uita tot, aşa cum o soţie îşi iartă soţul violent la cel 
mai mic gest de căinţă. În asemenea momente încerca să 
se convingă singură că mama ei se simţea mai bine. 

Fireşte, doctorii negau orice şansă ca totul să fie iar ca 
înainte. Dar ei nu fuseseră de faţă cu câteva luni în urmă 
când mama ei s-a trezit brusc şi a spus: 

— Bună, iubito. Am mâncat toate prăjiturile pe care mi 
le-ai adus ieri. Ai pus mai multă nucă în ele, cum îmi place 
mie. La naiba cu caloriile (un zâmbet ştrengăresc). Cât mă 
bucur că eşti aici. Trebuie să îţi povestesc ce a făcut 
doamna Brandon cu telecomanda azi-noapte. 

Kara s-a uitat atunci la mama ei şocată pentru că într- 
adevăr îi adusese mamei prăjituri ieri şi adăugase puţin 
mai multă nucă la ele. Şi da, doamna Brandon reuşise să 
fure de pe undeva o telecomandă şi începuse să schimbe 
pe furiş canalele televizorului din salonul azilului, reuşind 
să bage spaima inclusiv în asistente. 

lată! Cine ar fi putut nega atunci faptul că mama ei, 
adevărata ei mamă, încă trăia închisă în acest corp bolnav 
şi că într-o zi ar putea să iasă la suprafaţă? 

Cu toate acestea, a doua zi, Kara o găsi pe mama ei 
uitându-se suspicioasă la ea şi întrebând-o cine este şi ce 
caută acolo. lar dacă a venit în legătură cu factura de 22 
de dolari şi 15 cenți pentru curent, să ştie că a plătit-o şi 
că avea şi o chitanţă pe care putea să i-o arate dacă voia. 
De la episodul cu nucile şi telecomanda, mama ei nu mai 
dăduse niciun semn de luciditate. 

Kara atinse mâna mamei sale, caldă, netedă, roz ca 
pielea unui nou-născut. Ca de fiecare dată, îşi dorea ca 
femeia fie să moară şi să scape de tot acest calvar, fie să 
se trezească odată şi să îşi reia viaţa de zi cu zi. O a treia 
dorinţă era să scape de povara îngrozitoare de a dori 
aceste două lucruri ireconciliabile. 

Işi aruncă privirea pe ceas. Din nou va întârzia la 
serviciu. Domnul Balzac nu va fi încântat deloc, mai ales că 
sâmbăta era cea mai aglomerată zi a săptămânii. Goli 
ceaşca de cafea, apoi se pregăti să iasă în hol, unde o 
femeie de culoare îmbrăcată într-o uniformă imaculată îi 
făcu semn. 

— Kara! De cât timp eşti aici? 

— De douăzeci de minute. 

— Dacă ştiam că eşti, veneam mai devreme, spuse 
asistenta, pe care o chema Jaynene. Mai e trează? 

— Nu. Dormea încă de când am ajuns eu. 

— Îmi pare rău. 

— A spus ceva astăzi? 

— Mda. Lucruri mărunte. Nu mi-am dat seama dacă era 
conştientă de noi sau... E o zi foarte frumoasă, nu-i aşa? 
Eu şi Sephie o s-o scoatem mai târziu la plimbare prin 
curte dacă se trezeşte. Îi place şi se simte mai bine de 
fiecare dată. 

— Trebuie să mă duc la lucru, spuse Kara. Am spectacol 
mâine la magazin. Îţi aduci aminte unde e? 

— Cum să nu?! La ce oră? 

— Pe la 4. Te aştept. 

— Mâine termin mai repede aici. Voi fi acolo. După 
spectacol, poate stăm la o marguerita de piersici. Ca data 
trecută. 

— E perfect, spuse Kara. Hei, să-l aduci şi pe Pete. 

— Fato, nimic personal, dar singura şansă ca Pete să te 
vadă este să apari în pauza meciului de baschet, în direct 
la TV. 

— Să te-audă Dumnezeu, zise Kara. 

Capitolul cinci 


Probabil că acum un secol fusese casa unui om de 
afaceri de succes. Sau a vreunui negustor ce deţinea o 
prăvălie pe Forteenth Street, locul unde toată lumea îşi 
făcea cumpărăturile altădată. Sau, de ce nu, vreun 
politician priceput în arta de a face avere din serviciul 
public numea pe vremuri acest loc acasă. 

Sigur e că actualul proprietar al acestei case din Central 
Park West nu ştia prea multe despre istoria acestei case şi, 
de fapt, nici nu îi păsa prea mult, la fel cum nu îi păsase de 
piesele de mobilier şi de operele de artă care împodobeau 
la început interiorul. Lui Lincoln Rhyme îi plăcea însă cu 
ce era „mobilată” casa acum: un amestec de mese din 
lemn masiv, scaune rotative, computere şi aparatură 
ştiinţifică - un aparat de măsurare a densităţii, plus 
termometre, microscoape, cutii de plastic de diferite culori 
şi mărimi, pahare Berzelius, eprubete, ochelari de 
protecţie, cutii şi cutiuţe de cele mai ciudate forme, având 
toate cheiţe, conţinând probabil instrumente muzicale 
ezoterice. 

Şi fire. 

Fire şi cabluri peste tot unde vedeai cu ochii, acoperind 
mare parte din suprafaţa podelelor, unele conectând tot 
felul de maşinării, iar altele dispărând pur şi simplu în 
găurile date în pereţi în cel mai grosolan şi sfidător mod 
pentru un iubitor de artă. 

Sute, poate mii de cabluri, în ciuda faptului că Lincoln 
Rhyme se familiarizase cu tehnologia wireless încă de 
când apăruse; prin mijlocirea acesteia, utiliza un microfon 
montat pe scaunul său cu rotile pentru comenzi verbale 
către toate dispozitivele şi computerele din casă. Singurul 
lucru pe care îl făcea încă manual era să direcţioneze şi să 
manevreze scaunul cu rotile cu inelarul de la mâna stângă 
(prin intermediul unui mic panou de comandă), însă, în 
rest, totul, de la apeluri telefonice şi emailuri până la 

trecerea unei imagini din microscop pe ecranul 
computerului, se făcea prin comandă vocală. 

Tot prin comandă vocală putea controla şi noua sa 
combină muzicală Harmon Kardon 8000, ce răspândea 
acum în laborator o melodie jazz foarte plăcută. 

— Comandă combină: stop! spuse cu părere de rău 
Rhyme, auzind uşa de la intrare. 

Muzica se opri şi fu înlocuită de zgomotul paşilor din 
hol. Unul din musafiri era Amelia Sachs, îşi dădu el seama; 
pasul ei era foarte uşor pentru o femeie de înălţimea ei. 
Realiză după zgomotul apăsat al paşilor că celălalt 
vizitator era Lon Sellitto. 

— Sachs, mormăi el, locul unde s-a petrecut crima... Era 
mare, întins? 

— Nu chiar atât de mare, răspunse Amelia încruntându- 
se. De ce? 

Rhyme îşi aţinti ochii pe cutiile gri de lapte ce conţineau 
probe aduse de Sachs şi de alţi poliţişti. 

— Mă întrebam pentru că v-a luat destul de mult timp să 
cercetaţi locul şi să vă întoarceţi aici. Să ştii că e absolut 
firesc să te foloseşti de girofar. De-aia e şi montat pe toate 
maşinile de poliţie. De asemenea, e normal să foloseşti şi 
sirenele când e necesar. 

Când Rhyme se plictisea, devenea iritat şi iritant. 
Plictiseala era cel mai rău lucru care i se putea întâmpla. 
Sachs era însă invulnerabilă la acreala lui, mai ales acum 
când părea într-o dispoziţie excelentă. 

— Ne-am ales cu nişte ciudăţenii pe cinste astăzi, 
Rhyme. 

Brusc, îşi aduse aminte că Sellitto utilizase cuvântul 
„bizar” mai devreme când discutaseră despre această 
crimă. 

— Fă-mi un rezumat. Ce s-a întâmplat de fapt? 

Sachs reluă cronologic desfăşurarea faptelor, culminând 
cu dispariţia criminalului din sala de recitaluri. 

— Cele două polițiste care s-au prezentat la faţa locului 
au auzit o împuşcătură şi au luat decizia de a pătrunde în 

52 


- JEFFERY DEAVER - 


cameră. S-au sincronizat prin staţie şi au intrat simultan 
prin singurele două uşi de acces în sală. Dispăruse. 

Sellitto îşi consultă însemnările: 

— Agentele de la patrulare l-au descris ca arătând cam 
de 50 de ani, statură medie, brunet şi fără semne 
particulare în afara bărbii. Era şi un om de serviciu care 
spune însă că nu a văzut pe nimeni intrând sau ieşind din 
cameră. Poate are „boala martorului”, totuşi. Cei de la 
şcoală vor suna pentru a ne da informaţiile lui de contact - 
poate reuşim să îi reîmprospătăm memoria. 

— Ştim ceva despre motivul crimei? 

— Nu a fost tentativă de viol, nici jaf... 

— Tocmai am vorbit cu Gemenii. Nu avea prieten în 
prezent şi nici nu avusese de când venise în Statele Unite. 
Nu prea avem pe cine bănui. 

— Era studentă deci. Cumva lucra? 

— Era studentă, într-adevăr. Făcea parte şi dintr-o 
orchestră, independentă însă. Încercăm acum să aflăm mai 
multe despre asta. 

Rhyme îl puse la lucru pe Thom, asistentul său. Acesta 
scria de obicei informaţiile şi probele pe unul dintre 
panourile mari, albe din laborator. Se auzi o bătaie în uşă, 
şi Thom se grăbi în hol pentru a deschide. 

— Avem un musafir! strigă el din hol. 

— Musafir? se întrebă Rhyme, care nu avea chef deloc 
de vizite inoportune. 

Se dovedi că asistentul era pus pe glume, căci în cameră 
îşi făcu apariţia doar Mel Cooper, veche cunoştinţă de-a lui 
Lincoln Rhyme, încă de pe vremea când lucrau împreună 
în Departamentul Judiciar al poliţiei din New York. Mai 
precis, Rhyme îl cunoscuse pe înaltul şi chelul Cooper în 
timp ce investiga o spargere urmată de o răpire. Atunci, 
tehnicianul îl contrazisese pe mult mai notoriul său coleg 
în privinţa unei analize a solului. Se dovedise că are 
dreptate, ceea ce îl făcuse pe Rhyme să se intereseze 
despre trecutul lui Cooper: află că amândoi erau membri 
ai Asociaţiei Internaţionale pentru Identificare, deci 

experţi în arta identificării indivizilor pe baza marginilor 
de fricţiune, firelor de păr, a probelor de ADN sau a 
rămăşiţelor dentare. În plus, Cooper studiase matematica, 
fizica şi chimia organică, fiind un adevărat maestru când 
venea vorba de analiza probelor. 

Rhyme se luptase îndeajuns de mult pentru a-l aduce pe 
Cooper înapoi în oraşul în care se născuse. Într-un final, 
acesta acceptase. Deşi îşi petrecea majoritatea timpului în 
laboratorul său criminalistic din Queens, nu refuza nicio 
ocazie de a lucra cu Rhyme la cazurile mai complicate. 

După câteva strângeri de mână, Cooper îşi îndesă 
ochelarii tip Harry Potter pe nas şi începu să cerceteze cu 
ochi de şahist cutiile cu probe de la locul crimei. 

— Ce avem aici? 

— Ciudăţenii, răspunse Rhyme. Ca să folosim 
terminologia lui Sachs, ciudăţenii pe cinste. 

— Hai să vedem dacă putem face ciudăţeniile să fie mai 
puţin ciudate. 

Sellitto îl puse şi pe Cooper în temă cu datele cazului, în 
timp ce acesta cotrobăia prin cutiile şi borcanele ce îi 
fuseseră indicate, după ce îşi pusese o pereche de mănuşi 
de latex. Între timp, Rhyme se apropiase în scaunul său şi 
studia totul cu mare atenţie. 

— Uite. Ce e asta? 

Dădu din cap, cu privirea aţintită pe placa de circuite cu 
difuzorul ataşat. 

— Am găsit-o în sala de recitaluri, interveni Sachs. Nu 
am înţeles exact ce-i cu ea. Pot spune, după urmele lăsate, 
că a fost montată de suspect. 

Părea că făcuse parte dintr-un computer, lucru care nu-l 
surprindea deloc pe Rhyme. Criminalii se aflaseră 
întotdeauna în pas cu ultimele descoperiri în materie de 
tehnologie. Să nu uităm de pildă că spărgătorii de bănci se 
înarmaseră cu semiautomatul Colt calibrul 45 din 1911 cu 
mult înainte ca acesta să fie lansat oficial, deşi legea nu le 
permitea civililor să aibă aşa ceva. Radiouri, telefoane de 
ultimă generaţie, arme automate, GPS-uri, ochelari cu 

vedere laser, dispozitive wireless, camere video de 
dimensiuni foarte mici, dispozitive de criptare-decriptare a 
parolelor - toate erau în posesia infractorilor cu mult 
înainte să ajungă în arsenalul forţelor de ordine. 

Rhyme era întotdeauna primul care recunoştea că unele 
lucruri îi depăşesc nivelul de cunoaştere. Când venea 
vorba de computere, telefoane mobile sau dispozitive 
precum cel aflat acum în mâinile lui Mel Cooper, adică tot 
ceea ce numea el „probe de tip NASDAQ!”, erau înaintate 
specialiştilor. 

— În regulă, asta trebuie dusă la birou, lui Tobe Geller, 
hotări el. 

Biroul FBI din New York avea în Geller un specialist de 
cel mai înalt nivel, iar acesta îl ajutase în nenumărate 
rânduri pe Rhyme. Dacă putea spune cineva ce este 
dispozitivul, de unde provine şi care este scopul său, acel 
cineva nu putea fi decât Geller. 

Sachs luă cu băgare de seamă micul panou verde şi i-l 
înmână lui Lon Sellitto, care la rândul său îl dădu mai 
departe unui subaltern în uniformă spre a fi transportat 
către sediul FBI din oraş. Dar Sachs, aspirantă la gradul 
de sergent, îl opri pentru a verifica sigiliul şi pentru a se 
asigura că îşi trecuse semnătura pe bucata de carton pe 
care oricine atingea proba trebuia să îşi treacă numele. 
Totul era în regulă, aşa că Sachs îi dădu voie tânărului 
poliţist să plece. 

— Şi cum a fost testul practic de astăzi, Sachs? întrebă 
Rhyme. 

— A fost bine, răspunse ea. Cred că l-am trecut cu brio. 

Rhyme era puţin surprins, pentru că Amelia Sachs 
rareori accepta laude din partea altora. Şi mai presus de 
toate, aproape niciodată nu se lăuda ea. 

— Nici nu mă aşteptam la altceva, spuse el. 

— Sergent Sachs, păru să mediteze cu voce tare Lon 
Sellitto. Trebuie să recunosc că nici nu sună rău. 


1 Cea mai mare bursă de valori din Statele Unite. (n. t.) 

Îşi îndreptară cu toţii atenţia asupra articolelor 
pirotehnice găsite: fitilurile şi petarda. Explicaţia dată de 
Sachs părea foarte plauzibilă: criminalul legase cu sfoară 
scaunele într-un echilibru precar pe două picioare. 
Fitilurile fuseseră montate la mijlocul sforilor. Le-a dat foc 
şi, după un minut, când au explodat, scaunele au căzut 
făcând să pară că înăuntru s-ar afla cineva. Petarda a fost 
utilizată pentru a simula un foc de armă. 

— Poţi să-ţi dai seama de provenienţă? întrebă Sellitto. 

— Fitilele sunt modele standard, iar petarda e aproape 
distrusă, deci nu se mai vede nimic din marca 
producătorului, răspunse Cooper. 

Rhyme vedea cu ochii lui că resturile pirotehnice nu 
prezentau semne particulare, iar în privinţa bucăţilor de 
material utilizat pentru legarea scaunelor, acesta era 
bumbac standard 100% şi nu putea fi individualizat. 

— A mai fost şi o lumină puternică, îşi aminti Sachs. 
Când a fost găsit de agente lângă victimă, criminalul şi-a 
deschis subit pumnul şi a răspândit o lumină orbitoare. A 
fost ca declanşarea unui blitz, şi cele două şi-au pierdut 
temporar vederea. 

— Vreo urmă? 

— Nu am găsit nimic. Ni s-a spus că lumina s-a risipit în 
aer după scurt timp. 

Aşa cum ai spus, Lon: bizar. Cu adevărat bizar. 

— Să mergem mai departe. Urme de încălţăminte? 

Cooper scoase la iveală un CD conţinând baza de date a 
poliţiei newyorkeze cu urme de încălţăminte; era o 
transpunere digitală a dosarului pe care îl alcătuise Rhyme 
pe vremea când conducea Departamentul Judiciar. După 
câteva minute de studiu, spuse: 

— Pantofii sunt Ecco fără şiret. Par a fi numărul 42. 

— Ceva de care să ne putem lega? întrebă nerăbdător 
Rhyme. 

Sachs scotoci într-o cutie de lapte şi puse pe masă mai 
multe pungi de plastic, în interiorul cărora se puteau 
vedea bucăţi de bandă adezivă. 

— Sunt de pe podea, acolo unde a păşit ucigaşul şi din 
apropierea locului unde zăcea victima. 

Cooper luă cu băgare de seamă pungile şi începu să 
studieze dreptunghiurile de bandă, unul câte unul, pentru 
a evita amestecarea probelor. Cele mai multe conţineau 
doar praf ce căpătase forma pantofilor criminalului. Mai 
erau câteva urme ale trecerii altor persoane prin încăpere, 
probabil nu în aceeaşi zi. Doar puţine aveau relevanţă, 
conţinând fibre ce nu puteau aparţine decât susnecului şi 
care fuseseră găsite doar pe unde călcase acesta şi pe 
lângă victimă. 

— Măreşte-le. 

Mel Cooper le montă pe lamele cu ajutorul unei pensete. 
Le poziţionă sub lentila microscopului şi apăsă un buton, 
astfel că totul fu proiectat pe ecranul computerului, ca să 
le vadă toată lumea. 

Fibrele apăreau acum ca nişte dreptunghiuri late de 
culoare gri. 

Fibrele sunt dovezi criminalistice importante, pentru că 
pot fi uşor clasificate şi creează întotdeauna piste de 
urmărit. Pot fi naturale sau artificiale. Rhyme observă 
imediat că nu era vorba de mătase artificială sau polimer, 
deci probabil erau naturale. 

— Dar de care, mai precis? se întrebă Cooper cu voce 
tare. 

— Uite-te la structura ţesuturilor. Pariez că e vorba de 
excremente. 

— Cum adică? sări Sellitto. Excremente... rahat? 

— Excremente, ca mătasea. Li se spune aşa pentru că 
sunt rezultatul digestiei viermilor de mătase. Şi sunt 
vopsite gri mat. Mel, ce avem pe celelalte lamele? 

Acesta le trecu pe toate pe sub lentila microscopului şi 
constată că erau toate identice. 

— Atacatorul era îmbrăcat în gri? 

— Nu, raportă Sellitto. 

— Şi nici victima, adăugă Sachs. Şi mai mult mister. 

— Aha, spuse Cooper continuând să se uite prin lentila 
microscopului. lată şi un fir de păr. 

Pe ecran apăru imaginea mărită a unui fir de păr. 

— E păr uman, observă Rhyme. După structură, nu are 
cum să fie animal. Dar e fals. 

— Fals? sări Sellitto. 

— Păi, continuă el gata să-şi piardă răbdarea, e real, dar 
provine dintr-o perucă. Asta e evident dacă vă uitaţi la 
rădăcină - ce se vede nu e un bulb, ci adeziv. În concluzie, 
sigur nu îi aparţine, dar asta nu înseamnă că trebuie să îl 
aruncăm. 

— Deci nici măcar nu e brunet, intră şi Thom în discuţie. 

— Nu e cert faptul că ar fi brunet. Pe noi ne interesează 
doar certitudinile în acest punct al investigaţiei. Tu 
notează că e posibil ca suspectul să fi purtat o perucă din 
păr negru. 

— Bine, şefule. 

Cooper îşi reluă examinarea şi descoperi o fărâmă de 
pământ şi un fragment de plantă pe două din fâşiile de 
adeziv. 

— Măreşte planta întâi, Mel. 

Experienţa căpătată de Lincoln Rhyme de-a lungul 
anilor de investigaţii îl învățase să pună foarte mare preţ 
pe fragmentele vegetale, animale sau geologice, pentru că 
doar o optime din suprafaţa New Yorkului este pe 
continentul american. Restul suprafeţei este format din 
insule. Asta înseamnă că mineralele, flora şi fauna sunt de 
multe ori diferite pentru fiecare zonă şi chiar cartier al 
metropolei. Proveniența poate fi stabilită mult mai uşor 
dacă se ia în considerare şi acest aspect. 

După un moment, ecranul computerului afişă fragmentul 
de plantă - o imagine mai degrabă artistică decât 
ştiinţifică. 

— E bine. 

— Ce e atât de bine? întrebă nedumerit Thom. 

— E bine pentru că e o plantă rară. Hicori roşu. Greu de 
găsit în oraş; singurele locuri în care creşte aşa ceva sunt 

parcurile centrale şi... Uite! Vedeţi bucata aceea mică 
verde-albastră? 

— Unde? întrebă Sachs. 

— Chiar nu vedeţi? E chiar acolo, spuse Rhyme, frustrat 
că nu putea sări din scaun ca să arate direct pe monitor. În 
colţul din dreapta jos. Dacă planta e Italia, atunci bucata 
cu pricina e Sicilia. 

— Am văzut acum. 

— Ce părere ai, Mel? Lichen, nu crezi? Bag mâna-n foc 
că e chiar Parmelia conspersa. 

— Mda, ar putea fi, răspunse acesta precaut. Dar sunt 
multe tipuri de licheni. 

— Da, dar nu atât de mulţi verzi-albaştri şi gri, conchise 
pe un ton sec Rhyme. De fapt, e unul singur şi poate fi 
găsit în cantităţi mari în Central Park. Avem deja două 
indicii pentru parc. Să continuăm. 

Cooper schimbă lamela cu una nouă, înfăţişând granule 
de sol, ce aduceau ca imagine cu asteroizii. Imaginea nu 
era deloc mulţumitoare, aşa că Rhyme sugeră o analiză 
cromatografică şi spectrometrică. Aparatul însărcinat cu 
această activitate este o simbioză între două instrumente 
chimice: primul din ele separă o substanţă necunoscută în 
componentele ei chimice, iar al doilea identifică fiecare 
componentă în parte. O pulbere albă poate însemna praf 
de copt, arsenic, pudră de talc, fenol sau cocaină. 
Cromatograful poate fi comparat cu o cursă de hipism, 
întrucât substanţele se pun în mişcare împreună în 
interiorul aparatului, dar treptat se separă. La „linia de 
sosire”, spectrometrul le ia pe fiecare în parte şi le 
compară proprietăţile cu o imensă bază de date de 
substanţe cunoscute pentru a le identifica. 

Rezultatele analizei lui Cooper au arătat că solul găsit 
de Sachs era impregnat cu ulei. Baza de date a 
spectrometrului a raportat doar că este de origine 
minerală, deci nu animală sau vegetală, însă nimic mai 
mult. 

— Să fie trimisă la FBI, ordonă Rhyme. Vezi ce află şi 
specialiştii lor. Apoi ochi o pungă de plastic din cele aduse 
de Sachs. Asta e bucata de material găsită? 

Ar putea fi un indiciu sau ar putea să nu fie nimic... 

— Era în colţul camerei în care a fost strangulată 
victima, răspunse ea. 

— Ar fi putut fi a ei? se interesă Cooper. 

— Poate, spuse Rhyme, dar deocamdată să presupunem 
că aparţine criminalului. 

Cooper apucă bucata cu grijă şi o examină. 

— Mătase. Tivită manual. 

Rhyme constată că deşi putea fi împăturită până la 
dimensiuni destul de mici, întinsă, măsura cam 180 de 
centimetri în lungime şi 120 în lăţime. 

— Ştim sigur că a aşteptat-o în hol, începu Rhyme. Acum 
îmi pot de seama şi cum anume a procedat: a stat ascuns 
într-un colţ întunecos înfăşurat în această bucată de 
material. Era imposibil să fie zărit. Probabil nu ar fi lăsat-o 
acolo, dar intervenţia poliţistelor l-a făcut să se grăbească. 

Oare cum s-a simţit biata fată când bărbatul a apărut ca 
din neant, a imobilizat-o şi i-a înfăşurat frânghia în jurul 
gâtului? 

Cooper descoperi câteva pete pe bucata de material şi 
se grăbi să le pună la microscop şi pe ecran. Mărite, petele 
arătau ca nişte frunze maronii de salată. Atinse una din ele 
cu o pensetă. Era flexibilă. 

— Ce naiba mai e şi asta?! exclamă Sellitto. 

— E un tip de cauciuc, fu răspunsul lui Rhyme. Poate un 
petic de balon, deşi e cam gros pentru asta. Uitaţi-vă pe 
ecran: a lăsat pete pe materialul textil. Cooper, e din nou 
timpul pentru cromatograf. 

În timp ce aşteptau rezultatele analizei cromatografice, 
cineva sună la uşă. Ca de obicei, Thom se duse să deschidă 
şi se întoarse cu un plic. 

— Amprentele! anunţă el. 


60 


- JEFFERY DEAVER - 


— A, spuse Rhyme. Mel, să le trecem prin A.F.1.S.? 

Serverele de identificare automată a amprentelor din 
posesia FBl-ului, situate undeva în West Virginia, au 
capacitatea de a determina principalii suspecți ai unei 
infracţiuni de orice tip pe baza fragmentelor de amprente 
găsite la faţa locului. Depinzând şi de calitatea acestora, 
rezultatele pot apărea în câteva minute sau în câteva ore. 

— Cum arată? fu curios Rhyme. 

— Calitatea e destul de bună, răspunse Sachs ţinând în 
mână fotografiile ca să le vadă. 

Majoritatea erau parțiale, însă  descoperiseră şi 
amprenta întregii sale mâini stângi. Primul lucru pe care l- 
a observat Rhyme a fost că făptaşul avea două degete 
deformate - inelarul şi degetul mic. Păreau a fi unite şi 
ambele se terminau cu o porţiune de piele care nu lăsa 
amprente. Cu toată experienţa în materie, Rhyme nu se 
putea decide dacă era un defect din naştere sau urmarea 
unui accident. 

Ironie a sorții, gândi Rhyme. Criminalul are un handicap 
la degetul inelar, iar la mine e singura parte a corpului ce 
poate fi mişcată de la gât în jos. 

— Opreşte-te puţin, Mel... Sachs, mai aproape. Vreau să 
le văd mai de aproape. 

Sachs se apropie de Rhyme, iar acesta examină din nou 
amprentele. 

— Observi ceva neobişnuit? întrebă ea. 

— Nu, nu chiar... Stai! Se uită pe rând la toate 
fotografiile şi râse. Toate degetele sunt la fel. Are o 
cicatrice mică prezentă pe fiecare din ele în aceeaşi 
poziţie. 

— Aşa e. Probabil purta un fel de mănuşi cu margini de 
fricţiune false, spuse şi Cooper. N-am mai văzut nimic 
asemănător până acum. 

Ce fel de criminal mai era şi ăsta? Rezultatele analizei 
cronomatografice apărură pe ecranul computerului. 

2 Sistemul de Identificare Automată a Amprentelor (Automated 


Fingerprint Identification System) (n.t.). 

— Avem latex şi... asta ce mai e? se miră Cooper. 
Computerul l-a identificat ca fiind alginat. Mă întreb ce-o 
mai fi şi asta. 

— Plombe. 

— Poftim?! se miră şi mai tare Cooper. 

— E o pulbere pe care dentiştii o amestecă în apă şi pe 
care o folosesc ulterior pentru a confecţiona plombe. Poate 
că făptaşul tocmai fusese la dentist. 

— În fine, spuse Cooper contrariat, reluând citirea 
rezultatelor din computer. Mai avem urme de ulei de ricin, 
glicol propilenic, alcool cetilic, mică, oxid de fier, dioxid de 
titaniu, cărbune şi nişte pigmenţi neutri. 

— Cei mai mulţi din aceşti compuşi se folosesc în 
industria cosmetică, pentru tot felul de creme şi farduri, 
spuse Rhyme, care tocmai îşi amintea de un caz pe care îl 
anchetase, în care criminalul scrisese mesaje obscene pe 
oglinda din baia victimei cu un ruj. Acelaşi ruj a fost găsit 
pe mâneca făptaşului. 

În timpul acestui caz, Rhyme studiase cu maximă 
seriozitate compoziţia produselor cosmetice. 

— Să fie de la machiajul ei? întrebă Cooper. 

— Nu, răspunse categoric Sachs. Am luat probe de pe 
pielea ei şi nu era machiată. 

— Oricum, păstrează rezultatele. Vom vedea dacă 
înseamnă ceva. 

Cooper luă apoi bucata de frânghie, arma crimei, şi o 
aşeză pe o tavă de porțelan pentru a o studia. 

— E un înveliş de frânghie albă peste un miez negru. 
Ambele sunt împletituri din mătase, foarte uşoare şi 
subţiri. Din această cauză nu au o grosime prea mare, fiind 
comparabile ca dimensiuni cu o frânghie dintr-o bucată. 

— Dar care să fie scopul? Miezul o face mai rezistentă? 
întrebă Rhyme. Mai uşor de dezlegat? Mai greu de 
dezlegat? Cum? 

— Nu pot să-mi dau seama. 

— Devine şi mai misterios, concluzionă Sachs pe un ton 
aproape dramatic, ton care altminteri l-ar fi scos din sărite 
pe Rhyme. Acum însă, era întru totul de acord. 

— Da, spuse uşor deconcertat. Trebuie să admit că e 
ceva nou şi pentru mine. Să mergem mai departe. Vreau 
ceva cunoscut, ceva de care să ne putem lega. 

— Poate nodul? 

— E lucrătura unui expert, însă n-aş putea spune mai 
mult, interveni Cooper. 

— Fă o poză şi trimite-o tot la FBI. Şi... are vreunul din 
voi cunoştinţe la Muzeul Marinei? 

— Da, ne-au mai ajutat şi în alte rânduri, răspunse 
Sachs. Le trimit şi lor o poză. 

Atunci telefonă şi Tobe Geller de la FBI: 

— E distractiv, Lincoln. 

— Mă bucur că reuşim să vă distrăm, replică pe un ton 
sec Rhyme. Totuşi ai să ne comunici şi ceva util despre 
jucăria pe care ţi-am trimis-o? 

Geller, un tânăr cu un păr foarte creţ, era total 
insensibil la ironiile lui Rhyme, mai ales când venea vorba 
despre vreun dispozitiv computerizat. 

— E un recorder digital. Fascinantă jucărie. Susnecul 
vostru a înregistrat ceva, a stocat pe un hard drive şi a 
programat dispozitivul să redea înregistrarea după un 
interval de timp. Nu ştim exact ce conţinea înregistrarea, 
pentru că s-a şters în timp ce era redată. 

— Era vocea lui, mormăi Rhyme. Când a spus că are o 
ostatică, era doar o înregistrare. Ca şi povestea cu 
scaunele. Toate aveau scopul de a da impresia că se află 
încă în cameră. 

— Are logică ce spui, mai ales că a ataşat şi un difuzor 
perfect pentru a reda vocea umană astfel încât să pară 
naturală. 

— Şi chiar nu se mai poate recupera nimic din 
înregistrare? 

— Nu. Ştearsă de-a binelea. 

— La naiba. Chiar voiam o amprentă vocală. 

— Îmi pare rău. Nu pot face nimic. 

Rhyme oftă încă o dată şi se întoarse la masa pe care 
erau înşirate toate probele. Rămase în sarcina lui Sachs să 
îi spună lui Geller cât de mult apreciau ajutorul lui. 

Echipa examină apoi ceasul de la mâna victimei, care 
fusese sfărâmat din motive pe care nimeni nu putu să le 
determine. Nu prezenta niciun indiciu în afara orei la care 
se petrecuse crima. Se mai întâmplă ca răufăcătorii să 
spargă ceasurile după ce le setează la ore diferite pentru 
a-i induce în eroare pe detectivi, dar în acest caz nu prea 
putea fi vorba de aşa ceva. Ar trebui să tragă vreo 
concluzie de aici? 

Și mai misterios... 

În timp ce asistentul nota ultimele observaţii pe tablă, 
Rhyme începu să examineze registrul de la poarta clădirii. 

— Lipseşte aşadar un nume, gândi el cu voce tare. Au 
semnat nouă oameni, dar apar doar opt nume... Cred că 
avem nevoie de un expert aici. Comandă telefon: Apelează 
Kincaid virgulă Parker, spuse el în microfon. 

Capitolul şase 


Pe ecranul telefonului apăru 703, prefixul statului 
Virginia, şi apoi numărul apelat. Telefonul sună o dată. 

— Familia Kincaid, răspunse o voce de fetiţă. 

— Alo... Parker e acasă? Tăticul tău adică... 

— Cine-l caută? 

— Lincoln Rhyme din New York. 

— Imediat îl chem. 

După câteva momente, se auzi vocea unuia dintre cei 
mai reputați experţi în examinarea documentelor de orice 
tip. 

— Salut, Lincoln. De mult nu ne-am mai auzit... 

— Am fost cam ocupat, se scuză Rhyme. Dar zi-mi cum 
ţi-a mai mers în ultimul timp. 

— Nu foarte bine, drept să-ţi spun. Aproape am iscat un 
scandal internaţional. Societatea Culturală Britanică a 
dorit să autentific un caiet din vremea regelui Edward, 
caiet pe care îl cumpărase de la un colecţionar. Te rog să 
fii atent la timpul verbal, Lincoln. 

— Îl plătiseră deja. 

— 600.000. 

— Aşa tare şi l-au dorit? 

— Conţinea, chipurile, câteva bârfe siropoase despre 
Churchill şi Chamberlain. Nu în sensul ăla, bineînţeles. 

— Evident că nu, răspunse Rhyme răbdător, cum făcea 
de fiecare dată când avea nevoie de ajutorul gratuit al 
cuiva. 

— M-am uitat peste el şi ce era să fac? L-am contestat. 

Acest verb aparent inofensiv, dar venit din partea unei 
autorităţi precum Kincaid, însemna compromiterea totală 
a respectivului document. 

— Vor trece ei peste asta, continuă el. Deşi, dacă stau 
bine să mă gândesc, nu mi-au plătit încă munca... Nu, 
iubito, nu turnăm glazura până nu se răceşte blatul... 
Pentru că aşa spun eu. 

Kincaid era fostul director al departamentului de analiză 
a documentelor din cadrul FBI. Abandonase serviciul şi îşi 
înființase propria firmă de examinare pentru a petrece mai 
mult timp cu copiii săi, Robby şi Stephanie. 

— Ce face Margaret? interveni şi Sachs. 

— Amelia, tu eşti? 

— Chiar eu. 

— Margaret e bine, deşi nu am mai văzut-o de câteva 
zile. Am fost cu copiii miercuri la Planeta Jucăriilor şi 
tocmai când începusem să o bat la hochei de masă, i-a 
sunat mobilul. A trebuit să plece să opereze o arestare. 
Panama, Ecuador sau ceva de genul ăsta. Niciodată nu îmi 
dă toate detaliile. Voi cum sunteţi? 

— Avem un caz care ne dă bătăi de cap amândurora şi 
voiam să ne ajuţi cu ceva. Pe scurt: susnecul a fost văzut 
semnând registrul de la intrarea în clădire. Da? 

— Înţeleg. Şi vrei să analizez scrisul? 

— Problema e că scrisul nu prea există. 

— A dispărut? 

— Exact. 

— Eşti sigur că susnecul nu s-a prefăcut doar că scrie? 

— Foarte sigur. Un paznic a văzut cerneala pe hârtie. 

— Şi chiar nu se mai vede nimic acum? 

— Nimic. 

Se auzi râsul lugubru al lui Kincaid. 

— Inteligentă mişcare. Deci nu există nicio urmă, pentru 
că cineva a scris peste locul gol şi probabil a distrus orice 
indiciu existent despre semnătura lui. 

— Din nou ai dreptate. 

— Urme lăsate pe foaia de dedesubt? 

Rhyme aruncă o privire sugestivă către Cooper, care 
îndreptă dintr-un unghi foarte ascuţit o lumină puternică 
spre pagina goală. Apoi clătină din cap. 

— Nimic, spuse Rhyme. Cum de i-a ieşit una ca asta? 

— Simpatică, anunţă Kincaid. 

— Ce? se miră Sellitto. 

— Cerneală care dispare. I se spune şi simpatică. E un 
compus pe bază de fenolftaleină şi a fost interzis de FDA 
cu ceva timp în urmă. Pui o pastilă specială în alcool şi 
obţii o cerneală albastră, cu pH alcalin. Poate fi utilizată 
pentru scris, dar expunerea la aer o face să dispară după 
puţin timp. 

— Aşa este, spuse şi Rhyme făcând apel la cunoştinţele 
sale de chimie. Dioxidul de carbon din aer schimbă pH-ul 
cernelii transformând-o în acid şi o neutralizează. 

— Exact. Problema e că fenolftaleina se găseşte foarte 
greu de când a fost interzisă. Poate fi înlocuită cu indicator 
timolftaleină şi hidroxid de sodiu. 

— Şi astea pot fi cumpărate de undeva anume? 

— Păi... începu Kincaid. Stai o secundă, iubito. Tati 
vorbeşte la telefon... E bine aşa. Toate prăjiturile arată 
strâmbe în cuptor. Imediat vin. Lincoln? Ce voiam să îţi 
spun e că, în teorie, ideea cu cerneala simpatică e foarte 
bună. Totuşi nu am auzit să fie folosită niciodată de 
răufăcători sau spioni, nici măcar pe vremea când lucram 
la FBI. Mai degrabă un artist al scenei ar folosi-o. E o 
inovaţie din partea susnecului vostru, trebuie să recunosc. 

Un artist al scenei, gândi Rhyme în timp ce îşi aruncă 
privirea pe pozele cu cadavrul Svetlanei Rasnikov. 

— Totuşi, unde ar găsi făptaşul nostru cerneală 
simpatică? 

— Cel mai probabil, din magazine de jucării sau de 
articole pentru magicieni amatori. 

Interesant... 

— Să ştii că mi-ar putea fi de ajutor ce mi-ai spus, 
Parker. 

— Să vii să ne vizitezi când ai timp, spuse şi Sachs. Şi să 
aduci şi copiii. 

Rhyme făcu o grimasă. Şopti apoi către Sachs: 

— Da. Şi prietenii copiilor. Eventual, toată şcoala... 


3 FDA (Food and Drug Administration) este un organism 

guvernamental în Statele Unite care reglementează mâncarea, 

suplimentele alimentare, medicamentele şi produsele cosmetice (n.t.). 

Sachs începu să râdă şi îi făcu semn să tacă. După ce 
termină convorbirea, Rhyme spuse sarcastic: 

— Aflăm din ce în ce mai multe, dar avem din ce în ce 
mai puţine certitudini. 

La câteva minute, primiră veşti din partea lui Bedding şi 
Saul: Svetlana era bine văzută în şcoală şi nu îşi făcuse 
duşmani, iar la serviciu nici atât; era angajată să cânte cu 
copiii pe la petreceri aniversare. 

Curând, sosi şi un pachet din partea examinatorilor 
medicali. In pachet era o pungă de plastic sigilată 
conţinând cătuşele cu care a fost imobilizată victima. Erau 
nedeschise, după cum ceruse Rhyme. Le-a spus 
examinatorilor să preseze mâinile victimei şi să nu forţeze 
cătuşele, pentru că încuietorile ar putea oferi noi indicii. 

— Nu am mai văzut aşa ceva decât în filme, exclamă 
Cooper după ce le luă în mână. 

Rhyme fu de acord. Erau vechi, grele şi confecţionate 
din oţel. Cooper începu să frece în jurul încuietorilor, dar 
nu găsi nimic relevant. Faptul că erau vechi totuşi era 
îmbucurător, întrucât restrângea aria de provenienţă. 
Rhyme îl îndrumă pe Cooper să facă nişte fotografii pentru 
a le răspândi în rândul furnizorilor. 

Sellitto primi un nou telefon. Ascultă nemişcat câteva 
momente şi apoi, cu o expresie uimită, spuse: 

— Imposibil... Eşti sigur? Da, bine... Mersi. După ce 
închise telefonul, privi către Rhyme. Nu înţeleg... 

— Ce nu înţelegi? spuse Rhyme, care nu mai avea chef 
de noi mistere. 

— Am vorbit cu directorul scolii. Nu există niciun om de 
serviciu. 

— Dar agentele de la patrulare l-au văzut, insistă Sachs. 

— Personalul care se ocupă cu întreţinerea clădirii nu 
lucrează sâmbăta. Şi oricum, nu au niciun angajat care să 
se potrivească descrierii. 

Niciun om de serviciu? 

Sellitto îşi consultă notele. 

— L-au găsit după ce au deschis a doua uşă, măturând. 
Părea... 

— La naiba, izbucni Rhyme. El era! Arăta complet diferit 
de criminal, nu-i aşa? 

Sellitto privi din nou în agendă. 

— Părea cam de 60 de ani, chel, fără barbă şi purta o 
salopetă gri. 

— Salopetă gri! ţipă Rhyme. 

— Da. 

— Aşa se explică şi bucata de mătase. Era un costum. 

— Ce tot vorbeşti? întrebă Cooper. 

— Susnecul nostru a ucis-o pe fată. Când a fost surprins 
de agente, le-a orbit cu acea lumină şi a fugit în sala de 
recitaluri. A aranjat petardele şi recorderul pentru a lăsa 
impresia că este înăuntru, s-a costumat în îngrijitor şi a 
fugit pe a doua uşă. 

— E greu de crezut, Linc. Cum ar fi putut face asta într- 
un timp atât de scurt? A fost scăpat de sub supraveghere 
doar 60 de secunde. 

— Bine. Dacă ai cumva o altă explicaţie care să nu ţină 
de vreo intervenţie a Celui de Sus, sunt dispus să o ascult. 

— Haide, Linc. Nu se poate. 

— Nu se poate? râse cinic Rhyme în timp ce se îndrepta 
către masa unde erau aşezate pozele făcute de Sachs cu 
urmele de pantofi. Ce ai zice de nişte dovezi? 

După un moment de examinare a urmelor lăsate de 
atacator şi a celor descoperite în hol, unde se aflase omul 
de serviciu continuă: 

— Pantofii. 

— Sunt aceiaşi? 

— Exact, spuse Rhyme triumfător. Ecco, mărimea 42. 

— Iisuse! murmură Sellitto. 

— Bine, deci ce avem? vorbi din nou Rhyme. Un criminal 
care arată de 50 de ani, statură medie, fără barbă şi două 
degete deformate. Probabil are şi cazier, de vreme ce îşi 
ascunde cu atâta grijă amprentele. Şi asta e tot, nimic mai 
mult. Apoi se încruntă. Ba nu, nu e tot. Mai e ceva. Avea 

un rând de haine în plus, arma crimei... Totul a fost 
premeditat. Va încerca din nou, spuse el uitându-se către 
Sellitto. 

Sachs aprobă din cap acest pronostic macabru. Rhyme 
privi notele lui Thom şi se întrebă: Care e legătura între 
toate aceste lucruri? 

Bucata de material, machiajul, schimbatul hainelor, 
deghizarea, lumina din hol, petarda, cerneala simpatică... 

— Mă gândesc că băiatul nostru are nişte cursuri de 
magie la activ, spuse Rhyme cu voce joasă. 

— Are sens, fu din nou de acord Sachs. 

— Mda. E posibil. Dar ce putem face în situaţia dată? 
întrebă Sellitto. 

— Mi se pare evident, răspunse Rhyme. Ne căutăm şi 
noi unul. 

— Un ce? se miră Sellitto. 

— Un magician, desigur. 


— Fă-o din nou. 

Făcuse acelaşi lucru de 8 ori deja. 

— Din nou? 

Bărbatul făcu semn că da. Kara procedă întocmai. 

„Separarea celor trei batiste” era un număr inventat de 
faimosul magician şi profesor Harlan Tarbell şi avea 
întotdeauna priză la public. Constă în separarea a trei 
batiste de culori diferite, deşi la început par imposibil de 
deznodat. E destul de greu de interpretat şi necesită multă 
îndemânare, însă Kara îşi evalua performanţa ca fiind 
destul de bună. David Balzac nu era de aceeaşi părere 
totuşi. 

— Ţi-au zornăit monedele. 

În limbajul breslei, era o critică foarte aspră: însemna că 
trucul era prost executat şi transparent. Bătrânul 
magician, cu părul alb şi cu un barbişon pătat de tutun în 
jurul gurii, clătină din cap exasperat. Işi scoase apoi 
ochelarii, îşi frecă ochii şi îi aşeză la loc. 

— Mie mi se pare că a ieşit bine, protestă Kara. 

— Dar nu ai fost tu publicul. Eu am fost. Din nou. 

Stăteau pe o scenă de mici dimensiuni în spatele 
magazinului Smoke&Mirrors, cumpărat de Balzac după ce 
pusese capăt carierei internaţionale de magician în urmă 
cu 10 ani. Magazinul vindea articole pentru magicienii 
amatori, închiria costume şi, ocazional, oferea spectacole 
de magie pentru clienţi şi localnici. Aici, cu un an şi 
jumătate în urmă, Kara, care colabora atunci cu revista 
Self, îşi învinsese temerile şi urcase pe scenă. Reputația lui 
Balzac o intimidase luni de zile. În mod surprinzător însă, 
bătrânul a privit cu mare interes numărul executat şi a 
chemat-o în biroul său după spectacol. I-a spus atunci cu 
voce aspră, dar binevoitoare, că are potenţial şi că ar 
putea ajunge departe cu ceva antrenament. Ulterior, i-a 
propus să lucreze în magazin, el urmând să fie mentorul şi 
profesorul ei. 

Kara se mutase la New York cu câţiva ani în urmă dintr- 
un orăşel din Midwest şi se adaptase cu bine vieţii într-un 
oraş mare, de aceea era în temă cu ce ar putea însemna 
„mentor”, mai ales că se ştia o femeie destul de atractivă, 
iar el divorțase de patru ori de-a lungul anilor. Pe de altă 
parte, Balzac era un magician de renume: fusese invitat în 
nenumărate rânduri la emisiunea lui Johnny Carson şi 
mulţi ani rămăsese cap de afiş la spectacolele de acest gen 
organizate în Las Vegas. Fusese în turnee prin toată lumea 
de zeci de ori şi se cunoştea foarte bine cu mai toţi 
magicienii de renume în viaţă. În ceea ce o privea pe Kara, 
magia era pasiunea ei şi ştia că şansa oferită probabil nu 
se va repeta. Acceptase fără să stea pe gânduri. 

La prima şedinţă, fusese destul de circumspectă şi 
pregătită să respingă orice avans venit din partea 
bătrânului, iar lecţia se dovedise a fi un eşec pentru ea - 
din cu totul alte motive. 

Practic, a desfiinţat-o. 

După o oră în care a criticat orice aspect legat de 
tehnica ei, Balzac s-a uitat la faţa ei palidă şi 
deznădăjduită şi a declarat: 

— Eu ţi-am spus că ai potenţial, nu că eşti bună. Dacă 
vrei pe cineva care să-ţi lustruiască orgoliul, nu eşti la 
locul potrivit. Acum, vrei să pleci acasă la mămica sau vrei 
să ne apucăm de treabă? 

Şi s-au apucat de treabă. 

Aşa a început relaţia mentor-discipol între ei doi, 
oscilând între iubire şi ură din partea amândurora. În tot 
acest timp, Kara stătea trează până dimineaţa şase sau 
şapte zile pe săptămână. Practică, practică şi iar practică. 
De-a lungul carierei, Balzac a avut nenumărați asistenţi, 
însă doar doi presupuşi discipoli; amândoi s-au dovedit a fi 
doar nişte mari dezamăgiri. Nu avea de gând să lase să se 
întâmple acelaşi lucru şi cu Kara. 

Prietenii o întrebau adesea de unde venea dragostea, 
chiar obsesia ei pentru magie şi iluzionism. Se aşteptau 
probabil la o explicaţie ce conţinea o copilărie zbuciumată 
cu părinţi şi profesori abuzivi şi fata care îşi găsise 
refugiul în lumea fanteziei. Nimic din trecutul ei însă nu 
semăna cu aşa ceva: fusese o fată normală, elevă de nota 
10, gimnastă, căreia îi plăcea să gătească şi care cântase 
în corul şcolii. Pasiunea pentru magie apăruse subit, după 
ce asistase cu familia la o reprezentaţie a lui Penn şi 
Teller“ în Cleveland şi după ce îl însoţise pe tatăl ei într-o 
călătorie de afaceri în Las Vegas şi văzuse din nou câteva 
spectacole de acest gen. 

Aceasta era toată povestea. S-a înscris la 13 ani în 
Clubul Micilor Magicieni de la Gimnaziul JFK şi, curând, 
cheltuia fiecare bănuţ pe care îl primea în magazine de 
profil pe casete video şi articole de magie. Când a mai 
crescut, a început să muncească pentru a face rost de bani 
şi a putea vedea orice reprezentaţie de la Big Apple Circus 
sau Cirque du Soleil pe o rază de 100 de kilometri. 

Ceea ce nu însemna că nu exista un motiv important în 
spatele alegerii ei. Acesta avea o legătură uşor de 
descoperit cu expresiile de uimire şi încântare de pe 


t Cuplu de iluzionişti faimoşi în Statele Unite. (n.t.) 

chipurile publicului de fiecare dată când efectua un număr 
reuşit. Conta mai puţin că publicul era format din rudele ei 
la cina de Ziua Recunoştinţei (când a avut un spectacol 
complet, cu numere de prestidigitaţie şi levitarea unei 
pisici, deşi fără trapa pe care tatăl ei nu a lăsat-o să o taie 
în podeaua sufrageriei) sau din elevi şi părinţi la „Seara 
liceenilor talentaţi”, când a trebuit să repete numărul de 
două ori în ovaţiile la scenă deschisă ale publicului. 

Viaţa cu David Balzac însă era diferită de perioada 
micilor triumfuri din copilărie; pe parcursul celor 18 luni 
scurse, simţise de multe ori că a pierdut orice talent pe 
care poate l-a avut la un moment dat. In momentele în 
care simţea că nu mai are rost să continue, avea parte de 
un zâmbet vag din partea maestrului şi de remarca „Ăsta 
chiar a fost un truc reuşit”. În astfel de momente, Kara 
simţea cum pluteşte în al nouălea cer. 

Celelalte aspecte ale vieţii sale se duceau pe apa 
sâmbetei, căci ajunsese să petreacă cea mai mare parte a 
timpului în magazin,  inventariind cărți, ţinând 
contabilitatea şi ocupându-se de site-ul magazinului. Din 
moment ce Balzac nu o plătea prea bine, era obligată să îşi 
mai caute de lucru şi în alte părţi, de regulă scriind 
articole pe site-uri de profil. Cu un an în urmă, starea 
mamei sale începuse să se înrăutăţească, şi Kara, singurul 
copil, îşi petrecea timpul care îi rămânea cu ea. 

O viaţă extrem de obositoare. Deocamdată însă, reuşea 
să se descurce. În câţiva ani, probabil, Balzac va spune că 
e pregătită pentru marea scenă şi, cu recomandarea şi 
contactele sale, va putea să îşi construiască o carieră de 
succes. 

Strânge din dinţi, fato, cum ar spune Jaynene, şi nu 
scăpa frâiele din mână. 

Kara tocmai terminase din nou trucul lui Tarbell cu cele 
trei batiste. Scuturând scrumul ţigării pe podea, Balzac se 
încruntă. 

— Arătătorul de la mâna stângă puţin mai sus. 

— S-a văzut legătura? 

— Dacă nu s-ar fi văzut legătura, se enervă el, de ce aş 
mai fi zis să ridici mai mult arătătorul? 

Încă o dată. 

Mama naibii de arătător. 

Fşşşş... batistele se separară şi fluturară prin aer 
precum steagurile unei armate triumfătoare. 

— Ah, făcu Balzac. 

O încuviinţare aproape imperceptibilă. Nu fusese tocmai 
o laudă, însă Kara învățase sistemul de comunicare prin 
„Ah”-uri al lui Balzac. 

Puse batistele deoparte şi se duse după tejghea pentru a 
inventaria marfa sosită vineri după-amiaza. Balzac se 
întoarse la computer, pe care scria un articol pentru site-ul 
magazinului despre Jasper Maskelyne, faimosul magician 
britanic care înființase un pluton militar special care 
folosea trucuri de iluzionism în cel de-al Doilea Război 
Mondial împotriva armatei germane în Africa de Nord. Il 
scria din memorie, fără bibliografie sau cercetări 
suplimentare. Acesta era un alt lucru extraordinar la David 
Balzac: cunoştinţele despre magie îi erau atât de vaste pe 
cât îi era de instabil temperamentul. 

— Ai auzit? Cirque Fantastique e în oraş şi are prima 
reprezentaţie în seara asta, anunţă ea. 

Bătrânul iluzionist se încruntă doar. Tocmai îşi schimba 
ochelarii cu lentilele de contact. În calitate de fost 
magician, Balzac cunoştea importanţa imaginii şi făcea tot 
posibilul să arate cât mai bine în faţa publicului, chiar 
dacă acesta se rezuma doar la clienţi în acest moment. 

— Ai de gând să mergi? insistă ea. Eu cred că ar trebui 
să fim acolo. 

Cirque Fantastique, concurentul mai vechiului Cirque 
du Soleil, făcea parte din noua generaţie de circuri şi 
combina elemente consacrate din lumea circului, 
commedia dell’arte, muzică şi dans contemporan, opere de 
artă avangardiste şi magie de stradă. Dar Balzac făcea 
parte din şcoala veche: Las Vegas, Atlantic City. „De ce 
trebuie să schimbăm ceva care merge?” ar fi spus el. 

Karei îi plăcea însă foarte mult Cirque Fantastique şi era 
decisă să îl ducă la un spectacol. Tocmai îşi pregătea 
argumentele pentru a învinge rezistenţa bătrânului când 
uşa magazinului se deschise şi îşi făcu apariţia o roşcată 
foarte atrăgătoare în uniformă de poliţist, care întrebă de 
proprietar. 

— Eu sunt proprietarul. Numele meu este David Balzac. 
Cu ce vă pot ajuta? 

— Investigăm un caz, iar făptaşul nostru pare să fie 
iniţiat în tainele magiei, continuă femeia. Aşa că mergem 
la toate magazinele de profil din oraş, sperând că ne-ar 
putea ajuta cineva. 

— E vorba despre vreo escrocherie? întrebă Balzac. 

Păruse să adopte un ton defensiv, şi Kara îi înţelegea 
reacţia. Explicabil dacă stai să te gândeşti că, de-a lungul 
vremii, magia a fost asociată cu hoţii dibaci şi cu 
clarvăzătorii şarlatani care au păcălit familii întregi de 
creduli că pot comunica cu rudele decedate. 

Dar vizita poliţistei era de cu totul altă factură, aşa cum 
avea să se vadă. 

— De fapt, spuse ea, privind întâi spre Kara şi apoi spre 
Balzac, este vorba despre un caz de crimă. 

Capitolul şapte 


— Am o listă de obiecte găsite la locul crimei, îi spuse 
Amelia proprietarului, şi voiam să verific în primul rând 
dacă le aveţi la vânzare. 

Luă lista din mâinile ei şi începu să citească, în timp ce 
Sachs se uita atentă prin rafturile magazinului 
Smoke&Mirrors. Încăperea vopsită în negru emana un 
puternic miros de mucegai, chimicale şi plastic, izul 
petrochimic ce răzbătea de la sutele de costume ce 
atârnau peste tot pe umeraşe. Rafturile din sticlă, mare 
parte din ele sparte şi lipite la loc, erau pline cu pachete 
de cărţi, baghete, monede false şi cutii prăfuite cu articole 
pentru magicieni amatori. Un mulaj al creaturii din filmul 
Alien stătea lângă o mască şi un costum al prinţesei Diana 
(Fii prințesa petrecerii! se putea citi pe un cartonaş - asta 
de parcă nimeni din magazin nu ştia că era moartă de 
mult, gândi Sachs). 

Balzac împături la loc foaia şi începu să se uite peste 
rafturi. 

— Nu cred că vă pot ajuta. Avem şi noi o parte din cele 
menţionate, sigur. Dar la fel de bine le puteţi găsi în orice 
magazin de profil. Ca să nu mai vorbim de magazinele de 
jucării. 

Sachs observă că nu îi trebuiseră mai mult de câteva 
secunde pentru a parcurge lista. Atunci scoase la iveală o 
fotografie a cătuşelor. 

— Dar astea? 

— Nu mă pricep deloc la arta evadării. 

Era de fapt un răspuns? 

— Asta înseamnă că nu le recunoaşteţi? 

— Nu. 

— E foarte important, insistă Sachs. 

Atunci interveni tânăra cu ochi albaştri şi unghiile date 
cu ojă neagră, care până acum doar se uitase la fotografie: 

— Sunt cătuşe Darby. 

Bătrânul o privi calm. După un moment, continuă tot ea: 

— Originea lor e undeva prin secolul al XIX-lea şi au fost 
folosite la început de Scotland Yard. Mulţi „maeştri ai 
evadărilor” le folosesc. Erau preferatele lui Houdini. 

— Şi de unde ar putea fi achiziţionate? 

Balzac se foi nerăbdător în scaunul său. 

— Asta nu ştim. După cum spuneam, nu suntem prea 
experimentați în acest domeniu. 

Tânăra încuviinţă din cap. 

— Probabil există muzee unde mai pot fi găsite. 

— După ce termini de făcut stocul, spuse Balzac către 
asistentă, am nevoie să te ocupi şi de comenzile care au 
sosit ieri seară după ce ai plecat. 

Îşi aprinse o ţigară. Sachs îi mai întinse o dată lista. 

— Aţi spus că vindeţi o parte din aceste produse. Aveţi 
cumva şi o evidenţă a cumpărătorilor? 

— Am spus produse ca acestea. Şi nu, nu păstrăm nicio 
evidenţă a clienţilor. 

După alte momente de eschivare din partea bătrânului, 
Sachs reuşi să îl facă să recunoască existenţa unor 
comenzi prin poştă sau prin internet, comenzi a căror 
evidenţă trebuia să existe. Tânăra făcu o verificare a 
acestora şi ajunse la concluzia că niciunul din produsele 
enumerate pe listă nu fusese comandat în ultima vreme. 

— Îmi pare rău, spuse Balzac. Am fi vrut să fim de mai 
mare ajutor. 

— Şi eu mi-aş fi dorit, mai ales că, şi aici Sachs făcu o 
pauză, a fost ucisă o tânără, iar criminalul a scăpat 
folosindu-se de trucuri iluzioniste. Ne e teamă că o va face 
din nou. 

— Groaznic, spuse Balzac încruntându-se. Aţi putea 
totuşi încerca şi la East Side Magic sau Theatrical. Sunt 
mai mari decât noi. 

— Un coleg de-al meu e deja acolo. 

— Asta e foarte bine. 

După un moment de tăcere, Sachs continuă: 

— Bine. Dacă vă vine vreo idee care ne-ar putea fi de 
ajutor, aş aprecia să mă sunati. 

Urmă un zâmbet din partea proprietarului, apoi un 
zâmbet din partea sergentului („Aminteşte-ţi: relaţiile 
comunitare sunt la fel de importante ca investigaţiile”). 

— Vă urez succes, spuse Balzac. 

— Mulţumesc, răspunse Sachs. 

Nemernic apatic. 

Dădu din cap apoi către tânăra sa asistentă şi privi către 
cana din care aceasta sorbea din când în când. 

— E vreun loc pe aici din care aş putea să cumpăr o 
cafea bună? 

— Fifth colţ cu Nineteenth. 

— Şi cornurile sunt foarte bune, interveni Balzac jovial, 
acum că nu mai exista niciun risc sau efort ce trebuia 
făcut. 

Sachs părăsi magazinul şi o porni agale pe Fifth Avenue, 
ajungând curând la cafenea. Intră şi comandă un 
cappuccino. Se aşeză la bar şi, sorbind din băutura 
fierbinte, privi pe fereastră la mulţimea din Chelsea în 
acea dimineaţă de sâmbătă: vânzători de la magazinele de 
haine, fotografi de stradă cu asistenții lor, bogătaşi ce îşi 
beau cafeaua pe vreo terasă, tineri îndrăgostiţi, bătrâni 
îndrăgostiţi, unul sau doi inşi excentrici, care scribăluiau 
maniacal în caiete. 

Şi o tânără angajată a unui magazin de articole pentru 
magicieni amatori care intra acum pe uşa cafenelei. 

— Bună, spuse femeia cu părul cafeniu-roşcat tuns 
scurt, lăsându-şi pe un scaun poşeta confecţionată din 
piele falsă de zebră. Îşi comandă apoi o cafea mare cu 
mult zahăr şi se aşeză la bar lângă Sachs. 

Nu întâmplător poliţista întrebase de o cafenea; 
asistenta făcuse un semn conspirativ când Balzac nu 
fusese atent. Se părea că ar avea mai multe de spus. 
Sorbind cu nesaţ din cafea, aceasta începu: 

— Problema lui David e că... 

— Refuză orice cooperare? 

Tânăra se încruntă gândindu-se. 

— Da, fu de acord femeia. Destul de bine spus. Orice nu 
face parte din lumea lui nu contează în niciun fel. li era 
teamă că vom fi chemaţi ca martori şi nu vrea să fiu 
distrasă deloc. 

— Distrasă de la ce? 

— De la profesia mea. 

— Magia? 

— Exact. Vedeţi, e mai mult mentor decât şef. 

— Cum te cheamă? 

— Kara. E numele meu de scenă, dar m-am obişnuit prea 
tare cu el, zâmbi ea uşor stângaci. E mai frumos oricum 
decât cel pe care mi l-au ales părinţii mei. 

Sachs ridică o sprânceană. 

— Hai să rămână secret. 

— Deci, spuse Sachs, de ce mi-ai făcut semnul acela în 
magazin? 

— David are dreptate în legătură cu acea listă. Poţi 
cumpăra chestiile alea cam de oriunde, chiar şi de pe 
internet. Dar cătuşele Darby sunt foarte rare. Ar trebui să 
luaţi legătura cu Muzeul Houdini din New Orleans. E cel 
mai indicat loc. Ştiu, pentru că evadările sunt pasiunea 
mea. Dar lui nu i-am spus, zise ea complice. David e cam 
fixist. Îmi puteţi spune mai exact ce s-a întâmplat? Cu 
crima? 

Deşi reţinută de obicei în a da detalii despre cazurile la 
care lucra, Sachs ştia că are nevoie de ajutor şi făcu un 
scurt rezumat al poveştii pentru Kara. 

— Teribil, şopti tânăra. 

— Da, răspunse încet Sachs. Aşa este. 

— Modul în care a dispărut. Trebuie să ştiţi, doamnă 
poliţist... „Poliţist” e bine? Sau sunteţi detectiv? 

— Amelia e bine, zâmbi ea amintindu-şi de testul practic 
pe care îl trecuse nu cu mult timp în urmă. 

Pac, pac... 

Kara mai sorbi o dată din cafea şi hotări că nu era 
îndeajuns de dulce, aşa că îşi mai puse două pliculeţe. 

Sachs privi mâinile abile ale Karei şi apoi pe ale ei. Două 
din unghii erau rupte, în timp ce ale tinerei erau perfecte, 
iar oja de culoare neagră strălucea. Avu un uşor acces de 
gelozie, pe care îl înăbuşi imediat. 

— Ştii ce este iluzionismul? o întrerupse Kara din 
reverie. 

— David Copperfield, răspunse Sachs dând din umeri. 
Houdini. 

— Copperfield, da. Houdini, nu - era un artist al 
evadărilor. Iluzionismul e diferit total de prestidigitaţie. De 
exemplu... 

Kara ţinu între degete o monedă primită ca rest, la 
cafea. Închise pumnul şi, când îl redeschise, moneda 
dispăruse. Sachs râse. Unde naiba era? 

— Asta este prestidigitaţie. Pe de altă parte, iluzionismul 
înseamnă trucuri ce implică obiecte de mari dimensiuni, 
oameni sau animale. Ceea ce ai descris, ce a făcut 
criminalul, este un număr clasic de iluzionism. Se numeşte 
„Omul dispărut”. 

— Omul dispărut? 

— Da. În magie, când spunem „a dispărea”, ne referim 
de fapt la „a face să dispară”. Ştii, cum aş spune eu „Am 
dispărut moneda”. 

— Continuă. 

— Modul în care se execută de obicei e puţin diferit de 
ce-ai descris tu, în sensul că iluzionistul trebuie să iasă 
dintr-o cameră încuiată. Publicul îl vede intrând într-o 
cameră aflată pe scenă; de regulă, există o oglindă mare în 
spate, pentru a se vedea că incinta este închisă ermetic. 
Iluzionistul poate fi auzit cum bate în pereţi. La un 
moment dat, asistenții doboară toţi cei patru pereţi 
simultan, iar iluzionistul nu mai e acolo. Apoi unul dintre 
asistenţi se întoarce cu faţa către public şi, de fapt, este 
chiar iluzionistul. 

— Şi cum procedează de fapt? 

— Există o ieşire în spatele camerei. Iluzionistul se 
acoperă cu o bucată mare de stofă neagră pentru a nu fi 

văzut de public în oglindă şi se strecoară afară la doar 
câteva clipe după ce a intrat. Există un difuzor montat în 
unul din pereţi astfel încât să pară că încă e înăuntru şi 
loveşte pereţii. Odată ieşit, îşi leapădă repede mantia 
neagră şi îmbracă un costum al unui asistent. 

— Înţeleg, spuse Sachs. Şi am putea avea o listă a 
tuturor celor care cunosc acest truc? 

— Nu cred. E foarte răspândit printre iluzionişti. 

Omul dispărut... 

Sachs îşi aminti că suspectul îşi schimbase hainele şi 
trecuse drept om de serviciu. Totodată, rememora lipsa de 
cooperare a lui Balzac şi privirea calmă şi rece pe care o 
avea când vorbea cu Kara. 

— Trebuie să ştiu unde era în dimineaţa asta. 

— Cine? 

— Domnul Balzac. 

— Aici. Adică în clădire. Locuieşte chiar deasupra 
magazinului. Doar nu bănuieşti că ar fi implicat... 

— Sunt întrebări de rutină pe care trebuie să le pun, 
spuse pe un ton neconvingător Sachs. 

Kara părea mai degrabă amuzată decât supărată de 
această insinuare. 

— Uite, ştiu că pare morocănos şi că are o latură 
neprietenoasă. Dar nu a făcut niciodată rău nimănui. 

— Şi totuşi ştii pe unde era în dimineaţa asta pe la orele 
8? întrebă Sachs pe un ton blând. 

— Da, încuviinţă Kara. Era la magazin de la primele ore 
ale dimineţii pentru că un prieten îl rugase să îi 
împrumute nişte lucruri pentru un spectacol. Am vorbit şi 
eu cu el pentru a-i spune că voi ajunge cu o mică 
întârziere. 

— E-n regulă. Ai putea să ceri câteva ore libere astăzi? 

— Cine, eu? Nicio şansă. Mă consider norocoasă că am 
putut pleca acum. E foarte multă treabă de făcut la 
magazin. Şi pe urmă mai am şi de repetat cu David pentru 
un spectacol în care voi apărea mâine. Nu mi-ar da liber cu 
o zi înainte de aşa ceva... 

Sachs o fixă pe Kara cu privirea. 

— Bănuim că va încerca să omoare din nou pe cineva. 

Kara lăsă ochii în jos. 

— Te rog. Doar câteva ore să te uiţi peste probele pe 
care le-am adunat. Să-ţi dai numai cu părerea. 

— Ți-am spus, nu mă va lăsa să plec. Se vede că nu îl ştii 
pe David. 

— Ştiu că trebuie să fac tot posibilul ca nemernicul ăsta 
să nu mai omoare pe nimeni. 

Kara tocmai îşi terminase cafeaua şi se juca acum 
absentă cu cana goală. 

— Să foloseşti trucuri de magie pentru a omori oameni... 
şopti ea pe un ton sumbru. 

Sachs nu mai adăugă nimic, lăsând liniştea să îi 
continue linia de argumentare. După câteva momente, 
Kara vorbi din nou îngândurată: 

— Mama e la azil. A suferit tot felul de schimbări de 
dispoziţie şi domnul Balzac ştie asta. Cred că aş putea 
totuşi să îi zic că merg la ea să văd cum se simte. 

— Chiar avem nevoie de ajutorul tău. 

— O, Doamne! Am ajuns să folosesc drept pretext starea 
mamei mele. O să ard în flăcările iadului pentru asta. 

Sachs mai privi o dată unghiile tinerei. 

— Încă un lucru. Ce s-a întâmplat cu moneda? 

— Uite-te sub cana de cafea, răspunse Kara. 

— Nu se poate. 

Sachs ridică în aer cana. Moneda era acolo. 

— Cum ai reuşit să faci asta? 

Kara răspunse printr-un zâmbet enigmatic. Făcu un 
semn către cele două căni. 

— Hai să mai luăm nişte cafea şi apoi putem pleca. Cap 
şi pajură, spuse ea ridicând moneda. Dacă e cap, plăteşti 
tu, dacă e pajură, plătesc eu. Două din trei. 

Sachs dădu din cap. 

— S-a făcut. 

Moneda de 25 de cenți se învârtea deja în aer. Kara o 
prinse şi apoi privi în pumn. 

— Am spus două din trei, da? 

Sachs  încuviinţă. Tânăra deschise palma, pe care 
stăteau trei monede: două de 10 cenți arătând cap, iar 
cealaltă, de 5, pajură. 

— Asta înseamnă că tu faci cinste. 

Capitolul opt 


— Lincoln, ea e Kara. 

A fost avertizată, Rhyme îşi putea da seama, dar tânăra 
tot avea o mină surprinsă. Acea mină surprinsă pe care o 
cunoştea atât de bine, urmată de acel zâmbet. 

Era arhicunoscuta privire nu-te-uita-la-trupul-lui, urmată 
de arhicunoscutul zâmbet nici-nu-mi-am-dat-seama-că-eşti- 
handicapat. Şi Rhyme mai ştia că ea abia aşteaptă să plece 
odată din acel loc. 

Fata încercă să prindă curaj şi păşi hotărâtă spre 
mijlocul încăperii. 

— Îmi pare bine să vă cunosc. 

Apoi ochii îi rămaseră pironiţi în ai lui. Măcar nu a avut 
impulsul să se apropie de el pentru a-i strânge mâna şi l-a 
scutit de acea expresie de groază pe care ar fi avut-o când 
ar fi realizat greşeala. 

E în regulă, Kara. Stai liniştită. Spune-i schilodului ce 
ştii şi apoi poţi pleca. 

Zâmbi şi el într-un mod la fel de superficial şi afirmă la 
rândul lui cât de încântat era să o cunoască. Ceea ce nu 
era întru totul fals, chiar dacă doar din punct de vedere 
profesional. Kara era singura legătură de care au putut 
face rost în lumea magicienilor. Niciun alt angajat al 
vreunui magazin de acest tip nu a fost de ajutor şi toţi 
aveau alibiuri pentru ora la care se petrecuse crima. 

A fost prezentată lui Lon Sellitto şi lui Mel Cooper. 
Thom o întâmpină cu o înclinare a capului şi făcu un alt 
lucru pentru care era cunoscut, chiar dacă Rhyme nu prea 
era de acord: întrebă dacă dorea ceva de băut. 

— Thom, nu suntem tocmai la o şuetă, îl apostrofă 
Rhyme. 

Kara oricum spusese că nu are nevoie de nimic. Thom 
însă insistă. 

— Bine. O cafea se poate? 

— Bineînţeles. 

— Tare. Şi cu mult zahăr. 

— Chiar nu cred că... începu din nou Rhyme. 

— Cafea pentru toată lumea, anunţă  ceremonios 
asistentul. Am putea chiar să servim şi nişte chifle. 

— Chifle? întrebă Sellitto. 

— Ai putea să îţi deschizi un restaurant, îl apostrofă din 
nou Rhyme. Dar în timpul tău liber. Poate termini cu 
aiurelile astea cât eşti încă aici. 

— Ce înseamnă timp liber? spuse ironic Thom în timp ce 
se îndrepta grăbit spre bucătărie. 

— Amelia ne-a spus că ai nişte informaţii preţioase, care 
ne-ar putea fi de folos, începu Rhyme. 

— Sper. 

Din nou privirea fixată pe faţa lui. Mai aproape de data 
asta. Of, la naiba, dar spune odată ceva. Intreabă-mă cum 
s-a întâmplat. Sau întreabă-mă dacă mă doare. Sau 
întreabă-mă cum e să îţi faci nevoile printr-un furtun. 

— Hei, cum să-l botezăm? rupse Sellitto tăcerea. Ce aţi 
spune de „Scamatorul”? 

Era un obicei răspândit printre detectivi: până 
descopereau identitatea unui susnec, aceştia îl botezau cu 
o poreclă îndeajuns de sugestivă. 

— Nu, sună prea inofensiv, interveni Rhyme uitându-se 
la fotografiile victimei. Mai degrabă „Magicianul”, 
continuă tot el. 

— Merge. 

Cu un scris vădit mai puţin elegant decât al lui Thom, 
detectivul scrise cu litere mari acest nume pe tabla pe 
care erau scrise toate indiciile. 

Magicianul... 

— Acum să vedem dacă putem rupe vraja, comentă 
Rhyme. 

— Zi-i despre „Omul dispărut”, spuse Sachs, amintindu- 
şi de discuţia de mai devreme. 

Kara îi puse în temă cu acest număr de iluzionism în 
timp ce îşi trecea neîncetat mâna prin părul tuns scurt. 
Era într-adevăr o asemănare izbitoare cu manevra 

Magicianului din acea dimineaţă. Nu uită să le dea la 
sfârşit vestea descurajatoare că era un truc foarte 
răspândit printre iluzionişti. 

— Dă-ne o idee despre cum se procedează pentru a şti la 
ce să ne aşteptăm pe viitor, ceru Rhyme. 

— Să vă pun în temă cu şpilurile meseriei, nu? 

— Să ne pui în temă cu...? 

— Şpilurile, repetă Kara. Vedeţi, toate trucurile de 
magie sunt compuse dintr-un efect şi o metodă. Efectul e 
ceea ce vede publicul, adică fata care levitează, monedele 
care trec prin suprafaţa mesei. Metoda e mecanismul pe 
care îl foloseşte magicianul pentru a produce acel efect - 
firele care o ţin pe fată, prinderea monedelor cu una din 
mâini, iar cu cealaltă scoaterea altora identice din mânecă. 

Efect şi metodă, gândi Rhyme. Cam asta fac şi eu. 
Efectul: prinderea făptaşului când pare imposibil. Metoda 
e ştiinţa pe care o folosim pentru a face acest lucru. 

Kara continuă: 

— Să vă pun în temă cu şpilurile înseamnă să dezvălui 
mecanismul unui truc, fapt care anulează cu totul valoarea 
sa în lumea noastră. Am făcut deja asta când v-am explicat 
cum funcţionează „Omul dispărut”. Aşa ceva nu se face. 
Domnul Balzac, mentorul meu, a fost întotdeauna 
necruţător cu cei care au lăsat să se întrevadă metodele pe 
care le folosesc ceilalţi. 

Thom aduse o tavă şi turnă cafea pentru cei care 
comandaseră. Kara adăugă câteva linguriţe de zahăr şi 
începu să soarbă cu nesaţ, chiar dacă pentru Rhyme, de 
pildă, părea mult prea fierbinte. Acesta din urmă începu să 
se uite cu subînţeles spre sticla de whisky Macallan vechi 
de 18 ani care îi zâmbea îmbietor de pe un raft. Thom îl 
observă şi spuse: 

— Nici să nu te gândeşti la asta. E prea de dimineaţă. 

Sellitto aruncă o privire asemănătoare spre chifle. Luă 
doar o jumătate de chiflă, fără brânză topită. De-asta, în 
timp ce mânca, arăta de parcă trăia o dramă intensă. 

Au revăzut fiecare probă alături de Kara, care studia 
totul cu maximă concentrare, dar oferea acelaşi verdict 
dezarmant aproape de fiecare dată: erau sute de locuri din 
care puteau fi achiziţionate acele obiecte. Frânghia, de 
pildă, avea capacitatea de a-şi schimba culoarea şi se 
găsea la F.A.O. Schwarz şi la toate magazinele de acest 
gen din America. Nodul era unul pe care Houdini îl 
folosise în timpul uneia din reprezentațiile sale şi era 
practic imposibil de desfăcut dacă erai legat cu el. 

— Chiar şi fără cătuşe, concluziona Kara, victima nu 
avea nicio şansă de a scăpa. 

— Din cauza nodului? E rar? 

Răspunsul fu din nou negativ; explică faptul că oricine 
studia îndeajuns de mult numerele lui Houdini îl putea 
învăţa. Uleiul de ricin din machiaj arăta că făptaşul 
folosise cosmetice foarte rezistente, destinate mai ales 
actorilor de teatru, iar latexul, aşa cum bănuise şi Rhyme, 
provenea de la amprentele false. Dar şi acestea erau 
utilizate adesea de iluzionişti în timpul reprezentaţiilor lor. 
Alginatul găsit, sugeră tot Kara, era nu de la vreo plombă, 
ci de la adezivul folosit pentru a-şi fixa amprentele false 
sau chelia falsă când se deghizase în om de serviciu. O 
noutate era cerneala simpatică, deşi, ocazional, mai auzise 
de artişti care o foloseau. 

Doar câteva lucruri erau unice, după părerea ei: unul 
din ele era recorderul cu difuzor, deşi avea corespondent 
în trucul „Omul dispărut”, iar celălalt era perechea de 
cătuşe Darby. Cu adevărat rare. Rhyme comandă să se ia 
legătura cu muzeul din New Orleans de care le spusese. 

Sachs sugeră că ar trebui să le ia şi pe agentele de la 
patrulare ca ajutoare, mai ales că se simțeau într-un fel 
vinovate şi erau dornice să se reabiliteze. Rhyme fu de 
acord, iar Sellitto aranjă telefonic detaşarea lor temporară 
de la patrulare. 

— Dar despre evadare? întrebă Sellitto. Cum a reuşit să 
se schimbe aşa repede? 

— E un tip anume de magie. Eu mă chinui de câţiva ani 
să mă perfecţionez. Folosesc tehnica doar în anumite 
numere pe care le interpretez, dar sunt magicieni care se 
ocupă doar cu asta. Acum câţiva ani, l-am văzut pe Arturo 
Brachetti. Şi-a schimbat hainele cam de 40-50 de ori pe 
parcursul întregului spectacol. De multe ori, nu depăşea 
trei secunde pentru o operaţiune. 

— Trei secunde? 

— Da. Şi mai e ceva. Adevăraţii magicieni din această 
categorie nu îşi schimbă doar hainele. Sunt şi actori pe 
deasupra. Merg într-un mod diferit, vorbesc diferit. Totul e 
pregătit din timp. De multe ori, au două rânduri de haine 
lipite cu bandă adezivă şi termenul exact nu ar fi „se 
schimbă”, ci „se dezbracă”. Fiind foarte subţiri, mătase 
sau nailon, se pot purta până la 5 straturi o dată. 

— Mătase? întrebă Rhyme. Am găsit fibre de mătase gri, 
iar agentele de patrulare au spus că omul de serviciu purta 
o salopetă de aceeaşi culoare. În plus, fibrele arătau de 
parcă ar fi fost răzuite. 

— Deci nu mai erau netede şi lucioase. Tipic. Noi mai 
folosim şi tot felul de pălării, genţi, umbrele telescopice pe 
care le ascundem pe sub haine. 

Continuă tot ea: 

— Pentru ca o faţă să arate diferit, cel mai important 
este să modifici sprâncenele. Asta schimbă cu 60-70% 
expresia unui chip. Dacă adaugi şi câteva proteze de latex, 
rezultatele pot fi de-a dreptul spectaculoase. Artiştii 
deghizărilor încep tocmai prin a studia caracteristicile 
faciale pentru toate genurile şi rasele umane. Ei trebuie să 
ştie cu exactitate proporţiile feţei feminine şi ale celei 
masculine pentru a putea să îşi schimbe sexul în câteva 
clipe. Se studiază şi reacţiile psihologice la diferite tipuri 
de feţe şi posturi ale corpului - putem fi astfel frumoşi, 
urâţi, înfricoşători sau blânzi după caz. 

Această introducere era într-adevăr interesantă, dar 
Rhyme voia să audă lucruri mai precise. 

— Poţi să ne spui ceva concret pentru a ne ajuta să-l 
găsim mai uşor? 

— Nu am văzut nimic astăzi care ar putea trimite la un 
anumit magazin sau la o anumită persoană. Mi-am format 
însă o idee generală. 

— Ia spune. 

— Păi, faptul că foloseşte frânghie de acest tip şi 
amprente false îmi spune că are mâini foarte pricepute. 
Cel mai probabil ştie să subtilizeze chei sau acte de 
identitate de la oameni şi să ascundă arme în haine, îşi 
poate schimba hainele şi înfăţişarea foarte rapid, deci e 
evident că veţi avea o mare problemă cu el din cauza asta. 
Dar cel mai important: „Omul dispărut”, cerneala 
invizibilă, petardele, mătasea - toate îmi arată că este un 
foarte bun iluzionist. 

Kara explică apoi distincţia dintre prestidigitatori şi 
adevărații iluzionişti, ale căror numere au de-a face cu 
oameni sau obiecte de dimensiuni mari. 

— Şi cu ce ne ajută pe noi această informaţie? 

— Iluzionismul este mai mult decât îndemânare. 
Adevăraţii  iluzionişti cunosc foarte bine psihicul 
spectatorilor şi creează trucuri pentru a le păcăli minţile, 
nu numai ochii. Scopul lor nu este să te facă să râzi pentru 
că o monedă dispare, ci să te facă să crezi din toată inima 
că ceea ce vezi şi crezi este adevărat, când de fapt este 
opusul. Acesta e lucrul pe care trebuie să-l ţineţi minte 
neapărat. 

— Care anume? întrebă Rhyme. 

— Faptul că vrea să vă inducă în eroare... Domnul 
Balzac spune că asta este sarea şi piperul iluzionismului. 
Aţi auzit vreodată expresia „mâna e mai iute decât 
privirea”? Nimic mai fals. Ochiul e întotdeauna mai rapid. 
De aceea, iluzioniştii păcălesc ochiul pentru ca acesta să 
nu vadă ce face mâna. 

— Vrei să spui diversiune, distragere a atenţiei? încercă 
Sellitto să înţeleagă. 

— Asta pe de o parte. A induce în eroare publicul 
înseamnă de fapt a-i îndrepta atenţia acolo unde vrei şi a i- 
o îndepărta de la ceea ce nu vrei să vadă. David mi-a 
arătat multe reguli: de pildă, faptul că publicul nu observă 
lucrurile familiare, fiind atras de tot ce înseamnă nou. 
Adică trece cu vederea lucrurile asemănătoare pentru a se 
concentra pe diferenţe; nu observă oamenii care stau 
nemişcaţi, ci doar pe cei în continuă mişcare. Vrei să faci 
un lucru să pară invizibil? Nimic mai simplu. Repetă-l de 
câteva ori şi publicul se va plictisi de el. Ar putea să se 
holbeze la mâinile tale, şi totuşi să nu vadă ce se întâmplă. 
Acum, există două tipuri de a induce în eroare. În primul 
rând, tipul fizic. Priviţi. 

Kara păşi lângă Sachs şi începu să-şi privească cu vădit 
interes mâna dreaptă, care se ridică încet, apoi arătă către 
perete. Apoi o lăsă să cadă. 

— V-aţi uitat cu toţii la mâna mea şi la locul spre care 
am arătat cu ea. E o reacţie foarte naturală. Ceea ce nu aţi 
văzut probabil e că am luat cu mâna stângă pistolul 
Ameliei. 

Sachs tresări după ce îşi aruncă privirea înspre toc şi 
văzu că Glock-ul ei era acum în mâna Karei, la câţiva 
centimetri deasupra tocului. 

— Hei, atenţie! spuse ea în timp ce îşi aşeza pistolul la 
locul lui. 

— Acum priviţi în colţ! spuse Kara subit, îndreptându-şi 
aceeaşi mână dreaptă înspre unul din colţurile camerei. 

De data aceasta, Rhyme şi ceilalţi nu scăpară din ochi 
mâna ei stângă. 

— V-aţi uitat toţi la mâna mea stângă, nu-i aşa? râse ea. 
Dar nu aţi observat că am împins cu piciorul chestia aia 
albă în spatele mesei. 

— Plosca, spuse Rhyme tăios şi vizibil iritat că fusese 
păcălit din nou, dar simțind palida consolare de a fi numit 
obiectul cu pricina, un obiect deloc obişnuit de altfel. 

— Serios? întrebă ea deloc surprinsă. Nu e doar o 
ploscă. E şi un obiect care distrage atenţia. Pentru că în 

timp ce voi vă uitaţi la ea, eu am luat asta. lată. E 
important? 

Îi înmână Ameliei Sachs un încărcător pentru arma 
Glock; aceasta se încruntă şi verifică atent dacă îi mai 
lipsea ceva de la centură. 

— Deci asta este maniera fizică de a induce pe cineva în 
eroare. Dar e un lucru relativ simplu comparativ cu 
maniera psihică. Oamenii din public nu sunt proşti. Ei ştiu 
că vei încerca să-i păcăleşti cu ceva. Acesta e motivul 
principal pentru care au venit la spectacol, nu-i aşa? De 
aceea, primul lucru pe care îl facem este să le reducem 
sau să le anihilăm suspiciunile. Cel mai important este să 
te porţi foarte natural şi să spui lucruri pe care ei se 
aşteaptă să le spui. 

Se opri pentru o clipă amintindu-şi de moartea tragică a 
fetei. Apoi continuă: 

— Imediat ce ai făcut un lucru nenatural, publicul e cu 
ochii pe tine. Uite, de pildă, spun că îţi voi citi gândurile şi 
fac asta. 

Kara îşi puse mâinile pe tâmplele lui Sachs şi închise 
ochii. Se depărta apoi şi îi returnă acesteia un cercel pe 
care îl desfăcuse de la urechea ei. 

— Nu am simţit nimic. 

— Dar publicul va şti imediat cum am procedat, pentru 
că a atinge pe cineva în timp ce pretinzi că citeşti 
gândurile, lucru în care de altfel nu crede nimeni, nu este 
un gest natural. Dar dacă spun că trebuie să-i şoptesc un 
cuvânt persoanei căreia urmează să-i citesc gândurile... 

Şi Kara îşi apropie gura de urechea lui Sachs. 

— Acesta a fost un gest foarte natural. Hei, ai uitat de 
celălalt cercel, spuse ea râzând, căci Sachs îşi acoperise 
urechea într-un gest protector. Dar ţi-a dispărut lănţişorul 
de la gât. 

Nici chiar Rhyme nu îşi putu opri un strigăt de uimire. 
Sachs îşi pipăia zâmbind gâtul şi pieptul, intimidată totuşi 
de faptul că îşi tot pierdea accesoriile. Sellitto râdea ca un 
copil. Până şi Mel Cooper lăsase deoparte probele pentru a 

privi spectacolul improvizat de Kara. Sachs continua să 
privească nedumerită în jurul ei şi apoi la Kara, pentru a-şi 
recăpăta lănţişorul. 

— A dispărut, repetă ea în timp ce îşi flutura mâna 
dreaptă în care, evident, nu se afla nimic. 

— Dar, interveni Rhyme suspicios, observ că îţi ţii mâna 
stângă la spate. Aş putea spune că e un gest nenatural. 
Deci presupun că lănţişorul e acolo. 

— Eşti bun, spuse Kara râzând din nou. Dar mă tem că 
nu la înregistrarea mişcărilor. 

Deschise mâna stângă, care nu ascundea nimic. Rhyme 
pufni înciudat. 

— Faptul că am ţinut mâna stângă la spate, în afara 
câmpului vostru vizual, e probabil cea mai importantă cale 
prin care v-am indus în eroare. Am procedat aşa tocmai 
pentru că am ştiut că vă veţi concentra toată atenţia 
asupra acestui gest. Se numeşte „forţare”, pentru că v-am 
forţat să credeţi că v-aţi prins care e metoda. Şi, odată ce 
aţi fost convinşi de asta, mintea voastră s-a oprit din a 
căuta alte explicaţii pentru ce s-a întâmplat. Şi în timp ce 
vă uitaţi doar la mâna mea stângă, eu am avut timp să 
strecor lănţişorul în buzunarul Ameliei. 

Într-adevăr, Sachs căută în buzunar şi scoase la iveală 
bijuteria. Cooper aplaudă, iar Rhyme se încruntă din nou, 
de data asta şi mai impresionat de ce se petrecea sub ochii 
săi. 

— Aşa va proceda şi criminalul vostru. Va încerca să vă 
inducă în eroare. Veţi crede că ştiţi ce urmează să facă, 
dar asta este de fapt o parte a planului său. La fel cum am 
procedat eu, va folosi bănuielile şi inteligenţa voastră chiar 
împotriva voastră. De fapt, are nevoie de ele tocmai pentru 
ca trucurile să îi funcţioneze. Domnul Balzac spune că cei 
mai buni iluzionişti îşi execută atât de bine trucurile încât 
îşi pot dezvălui chiar metoda, arătând exact ce urmează să 
facă. Dar publicul nu va crede şi va privi exact în direcţia 
opusă. Odată ce a procedat aşa, jocul s-a terminat. Cu 
victoria lui. 

Menţionarea numelui mentorului său păru să o tulbure. 
Privi la ceas şi deveni uşor agitată. 

— Chiar trebuie să plec acum. Am lipsit nepermis de 
mult. 

Sachs îi mulţumi, iar Sellitto spuse: 

— Voi chema o maşină să te ducă înapoi la magazin. 

— Aş prefera lângă magazin. Nu vreau să ştie unde am 
fost plecată... A, da. Un alt lucru pe care l-aţi putea face 
este să mergeţi la circ. Cirque Fantastique e în turneu aici 
în oraş. Ştiu că vor avea un număr de schimbări rapide ale 
hainelor. Mă gândesc că v-ar putea fi util. 

— Deci de acolo se auzea muzica aia infectă de aseară, 
spuse nemulţumit Rhyme. 

— Nu îţi place circul? întrebă Sellitto. 

— Bineînţeles că nu îmi place circul, răspunse el. Dar 
cui îi place? Mâncare proastă, clovni, acrobaţi gata să 
moară în faţa ochilor stupefiaţi ai copilului tău. Dar e o 
idee bună, continuă el întorcându-se către Kara. 
Mulţumim. Deşi ar fi trebuit ca măcar unul din noi să se 
gândească şi la asta mai devreme. 

Rhyme o urmări cum îşi trage poşeta pe umăr. O poşetă 
urâtă după părerea lui, imitând fără prea mare succes 
pielea de zebră. Va scăpa de el, va fugi înapoi în lumea 
normalităţii, luând cu ea acea privire şi acel zâmbet. 

E în regulă, Kara. Stai liniştită. Spune-i schilodului ce 
ştii şi apoi poți pleca. 

Ea se opri subit şi privi către masa pe care erau aşezate 
probele. Apoi porni hotărâtă spre uşă. 

— Stai, spuse Rhyme. 

Se opri din nou. 

— Aş vrea să rămâi. 

— Cum? 

— Lucrează cu noi la cazul ăsta. Măcar astăzi. Ai putea 
să mergi cu Lon sau cu Amelia la circ să vorbeşti cu 
oamenii. Vom avea rezultate mai bune cu tine în echipă. 

— Îmi pare rău, chiar nu pot. Şi aşa mi-a fost foarte 
dificil să vin. 

— Ne-ar fi foarte util ajutorul tău. Abia am spart gheaţa 
cu tipul ăsta. 

— L-ai văzut pe domnul Balzac, îi spuse Kara lui Sachs. 

In nomine patri... 

— Ştii Linc... începu Sellitto. Poate e mai bine să nu 
avem prea mulți civili care lucrează la un caz. Sunt reguli 
stricte în privinţa asta. 

— Nu ai folosit şi tu un medium la un caz? replică 
Rhyme pe un ton sec. 

— Nu l-am angajat eu. Cineva de la centru mi l-a trimis. 

— Şi tot tu ai mai avut şi un expert în rase de câini... 

— Tot spui că eu am făcut-o, eu am angajat... Nu, eu nu 
angajez civili. În afară de tine. Lucru care şi aşa îmi aduce 
multe rahaturi pe cap. 

— Niciodată nu vor fi prea multe rahaturi când eşti 
poliţist, Lon. 

Apoi către Kara: 

— Te rog. E important. 

— Chiar credeţi că va încerca să omoare din nou? ezită 
ea. 

— Da. Suntem aproape siguri. 

— Bine. Dacă voi fi concediată, va fi pentru un scop 
nobil. Ştiţi, continuă ea chicotind, Robert-Houdin a 
procedat la fel. 

— Cine e Robert-Houdin? 

— E un iluzionist francez foarte faimos. Şi el a ajutat 
poliţia. De fapt, a ajutat armata franceză. La începutul 
secolului al XIX-lea erau nişte extremişti algerieni care 
încercau să determine triburile locale să se revolte. 
Pretindeau că au puteri magice. Guvernul francez l-a 
trimis pe Robert-Houdin pentru un fel de duel magic. 
Pentru a le arăta băştinaşilor că francezii au magicieni mai 
buni şi mai puternici. Strategia a funcţionat. S-a dovedit a 
fi mai bun decât extremiştii, deşi a fost cât pe-aci să-şi 
piardă viaţa. 

— Stai liniştită, o asigură Sachs. O să mă asigur că n-o 
să păţeşti nimic de genul ăsta. 

Kara privi din nou către masa cu indicii. 

— Faceţi asta de fiecare dată? Adunați toate probele şi 
scrieţi lucrurile pe care le aflaţi? 

— Exact, confirmă Sachs. 

— Am o idee. Magicianul nostru este priceput şi la 
deghizări rapide, dar şi la numere avansate de iluzionism. 
E ceva neobişnuit, credeţi-mă. Ar fi util poate dacă am 
contabiliza şi tehnicile pe care le ştie. Ar restrânge 
probabil numărul de suspecți. 

— Da, fu de acord Sellitto. Un fel de profil. E o idee 
foarte bună. 

— Eu mai trebuie să găsesc pe cineva care să mă 
înlocuiască la magazin. Domnul Balzac urma să plece 
pentru câteva ore cu un prieten... O, Doamne, n-o să-i 
placă deloc ce o să-i spun. E vreun telefon pe aici? Unul 
din acela special? 

— Unul special? se miră Thom. 

— Da, unul privat. Pentru ca nimeni să nu mă audă cum 
îmi mint şeful. 

— Păi, de ce nu zici aşa? spuse Thom punându-şi braţul 
pe umărul Karei şi îndrumând-o spre ieşire. Telefonul pe 
care îl folosesc eu în acest scop este în hol. 


MAGICIANUL 


Crima de la Şcoala de Muzică 


e Descrierea criminalului: brunet, barbă falsă, fără semne 
distinctive, statură medie, vârsta: cam 50 de ani. Inelarul şi 
degetul mic de la mâna stângă lipite. S-a deghizat după 
crimă într-un om de serviciu bătrân şi chel. 

e Fără motiv aparent. 

e Victima: Svetlana Rasnikov. 

e Studentă la zi, conservator. 

e De verificat familia, prietenii, colegii de la facultate pentru 
eventuale piste: fără iubit, fără duşmani declaraţi. Cânta la 
petreceri de copii. 

e Placă de circuite cu difuzor. 

e Trimisă la FBI în New York pentru analiză. 

e Recorder cu vocea înregistrată a criminalului, probabil. 
Toate datele distruse. 

e Recorderul e artizanal. 

e A folosit cătuşe vechi din oţel pentru a imobiliza mâinile 
victimei. 

e Cătuşele sunt Darby. Folosite de Scotland Yard. De verificat 
la Muzeul Houdini din New Orleans. 

e A distrus ceasul victimei exact la ora 8:00. 

e Scaune legate cu o frânghie de bumbac obişnuit. Prea multe 
piste. 

e Petardă pentru a simula un foc de armă. Distrusă. 

e Prea multe surse de verificat. 

° Fitil. Comun. 

e Prea multe surse de verificat. 

e Agentele de patrulare au fost orbite de o lumină foarte 
puternică. Nu s-a găsit niciun dispozitiv. 

e Nicio pistă validă. 

e Pantofii criminalului: Ecco, mărimea 42. 

* Fibre de mătase, vopsite în cenuşiu, culoare mată. 

e Provin de la deghizarea în om de serviciu. 

e Posibil purta perucă brunetă. 

e Pe pantofi fragmente de hicori roşu şi lichen Parmelia 
Conspersa, probabil din Central Park. 

e Noroi impregnat cu ulei mineral neobişnuit. Trimis la FBI 
pentru analiză. 

e Bucată de mătase neagră, dimensiuni 180 cm pe 120 cm. 
Folosită drept camuflaj. Fără semne distinctive. 

+ Folosită adesea de iluzionişti. 

e Latex pentru a-şi acoperi amprentele. 

e Provenienţă: magazine cu articole pentru iluzionişti. 

e Urme de ulei de ricin, latex, farduri. 

e Machiaj de teatru. 

e Urme de alginat. 

+ Folosit pentru fixarea amprentelor false din latex. 

e Arma crimei: o bucată de frânghie din bumbac albă cu miez 
negru din mătase. i 

e Frânghia e articol de magie. Îşi schimbă culoarea. Fără 
piste. 

e Nod neobişnuit. 

e Trimis la FBI şi la Muzeul Marinei; nicio informaţie. 

e Nodul face parte din trucurile lui Houdini, aproape 
imposibil de desfăcut. 

e A folosit cerneală simpatică pentru a se semna în registrul 
de la Intrare. 


Profilul de iluzionist 


e Criminalul va încerca să inducă în eroare atât victimele, cât 
şi poliţia. 

e Fizic (pentru distragerea atenţiei). 

e Psihic (pentru a elimina suspiciunile). 

e Evadarea de la Şcoala de Muzică a fost similară cu trucul 
„Omul dispărut”. Prea multe piste. 

e Criminalul este iluzionist. 

e Priceput la prestidigitaţie. 

e Se pricepe la deghizări foarte rapide pentru a evada: 
costume din nailon, mătase, chelie falsă, amprente false şi 
alte articole din latex. Poate arăta de orice vârstă, rasă sau 
sex. 

Capitolul nouă 


Începuse deja să se simtă amestecul de mirosuri 
caracteristice pentru astfel de locuri: liliac înflorit, fum de 
la patiserii ambulanți, carne friptă de la grătarele celor 
sosiți de mai demult, creme de protecţie împotriva 
radiaţiilor solare... 

Sachs şi Kara se îndreptau cu paşi hotărâți spre imensul 
cort de culoare albă pe care Cirque Fantastique îl 
amplasase temporar pe o pajişte din Central Park. 
Observând doi îndrăgostiţi pe o bancă, Kara întrebă: 

— Deci e mai mult decât şeful tău? 

— Lincoln? Da. 

— Mi-am dat seama. Cum v-aţi cunoscut? 

— Acum câţiva ani când lucram la un caz. Un răpitor în 
serie. 

— Şi nu te deranjează? Că el e... aşa? 

— Absolut deloc, spuse ea simplu, total sinceră. 

— Dar doctorii nu pot face nimic în privinţa lui? 

— Există o operaţie la care se gândeşte. Dar e foarte 
riscantă şi probabil nu ar fi de niciun folos. Anul trecut a 
decis că nu e cazul să încerce şi nu a mai spus nimic de 
atunci. S-ar putea să se răzgândească pe viitor totuşi. Vom 
vedea... 

— Ai vorbit ca şi cum nici tu nu ai fi de acord cu 
operaţia... 

— Chiar nu sunt. E un risc prea mare şi câştigul e destul 
de mic. Pentru mine, totul se reduce la a pune în balanţă 
aceste două componente. Uite, să presupunem că e un 
infractor pe care vrei să îl prinzi, da? E foarte căutat şi 
faptele sale sunt multe şi deosebit de grave. Afli că este 
într-o anumită casă. Ce faci? Te duci şi spargi uşa chiar 
dacă nu ştii dacă doarme singur sau dacă el şi complicii săi 
stau cu armele îndreptate către uşă? Sau aştepţi întăririle 
chiar dacă în orice moment ar putea fugi? Câteodată 
merită să îţi asumi un risc, alteori nu merită. Dar dacă se 

hotărăşte să facă această operaţie, îl voi sprijini din toată 
inima. 

Apoi Sachs povesti că Lincoln încercase foarte multe 
tratamente, unele din ele bazate pe stimularea electronică 
a muşchilor şi pe o serie de exerciţii fizice efectuate alături 
de fizioterapeuţi foarte pricepuţi, Thom fiind unul din ei. 
Era genul de tratament pe care îl făcuse şi Christopher 
Reeve, cu rezultate remarcabile. 

— Reeve e un om extraordinar, spuse Sachs. Are o 
voinţă de fier. Lincoln e la fel, deşi nu vorbeşte prea mult 
despre asta. Câteodată, petrece zile la rând numai cu 
Thom făcând exerciţii. Atunci nu mai dă niciun semn; se 
izolează şi exersează întruna. 

— Un fel de „Omul dispărut”, nu-i aşa? întrebă Kara. 

— Exact, răspunse Sachs uşor amuzată de comparaţie. 

Apoi o tăcere îndelungată. Se întreba dacă nu cumva 
Kara aştepta mai multe amănunte despre relaţia lor. Poate 
poveşti despre perseverenţa lui uimitoare de a depăşi 
toate obstacolele, reacţii ale oamenilor când îi vedeau în 
public sau poate detalii despre viaţa lor intimă. Dar, dacă 
simţea o asemenea curiozitate, n-a dat niciun semn. Ba 
mai mult, Sachs simţi un fel de invidie din partea Karei. 
Aceasta explică: 

— Eu stau foarte prost la capitolul bărbaţi în ultimul 
timp. 

— Nu te vezi cu nimeni? 

— Nu sunt sigură, răspunse Kara pe un ton mai degrabă 
reflexiv. Ultima noastră întâlnire s-a terminat cu un mic- 
dejun copios la mine acasă. Cu pâine prăjită şi cocktailuri. 
Foarte romantic. A spus că o să mă sune a doua zi. 

— Şi nu a făcut-o. 

— Într-adevăr, niciun semn. Şi poate ar trebui să 
menţionez că episodul cu micul dejun a fost acum trei 
săptămâni. 

— Ai încercat să-l suni de atunci? 

— Nu aş face aşa ceva nici în ruptul capului. Mingea e în 
terenul lui. 

— Foarte bine, aprecie Sachs, gândindu-se că mândria şi 
puterea sunt inseparabile. 

Kara începu să râdă. 

— E un număr clasic pe care îl făcea William Ellsworth 
Robinson. Era foarte cunoscut. Se numea „Cum să scapi 
de nevastă” sau „Maşina de divorţat”. Cam aşa e şi 
povestea mea. Pot să fac iubiții să dispară ca nimeni alta. 

— Să ştii că majoritatea se pricep să dispară şi singuri, 
încercă Sachs să o consoleze. 

— Cei mai mulţi tipi pe care i-am cunoscut pe când 
lucram la revistă erau de două feluri. Cei care nu voiau 
decât o tăvăleală de-o noapte şi cei deloc interesaţi de 
asta, adică cei care se preocupă prea mult de dragostea 
platonică şi nu fac decât să te amăgească. i s-a întâmplat 
să ţi se facă curte din aia după moda veche? 

— Sigur. Poate fi tare ciudat. Depinde de tip, desigur. 

— Absolut. Nu-mi convine niciuna din astea două. Cu 
mici excepţii, de pildă, când am şi eu chef de o tăvăleală 
fără complicaţii. Să fim serioşi. Cine nu are nevoie 
câteodată? 

— Dar bărbaţii din branşă? 

— Aha, deci ai observat că i-am exclus din teoria mea cu 
cele două categorii. In ceea ce-i priveşte pe ceilalţi 
magicieni... nu prea sunt interesată. Ar fi prea multe 
conflicte de interese. Ca să nu mai vorbim că, deşi afirmă 
sus şi tare că îşi doresc femei puternice, nu prea suntem 
bine-venite în acest domeniu. Raportul e de o femeie la 
aproximativ 100 de bărbaţi şi acum e bine. Poţi vedea 
destule femei foarte talentate, cum ar fi de exemplu 
Prinţesa Tenko, o iluzionistă din Asia - este genială pur şi 
simplu. Şi mai sunt câteva. Dar povestea asta este recentă. 
Până acum 20-30 de ani, nu s-a auzit de nicio femeie care 
să practice iluzionismul. Erau cel mult asistente, dar asta 
nu înseamnă prea mult. E cam ca în poliţie, nu? spuse ea 
uitându-se complice la Sachs. 

— Nici la noi nu mai e atât de rău cum era odată. A 
trecut perioada critică, când femeile erau marginalizate. 

Asta s-a întâmplat mai ales prin anii '70. Acum e ceva mai 
bine. Deşi pot spune că şi eu am avut momente când am 
simţit această aversiune pe pielea mea. Pe când eram încă 
biban... 

— Ce erai? 

— Poliţiştii care abia ies de pe băncile şcolii se numesc 
bibani şi, de regulă, sunt încadraţi ca agenţi de patrulare. 
Cât am lucrat în Hell's Kitchen, se formau patrule din 
agenţi foarte experimentați şi femei debutante. Uneori 
nimeream câte un teribilist care pur şi simplu ura ca o 
femeie să-i fie alături. Nu-mi adresa niciun cuvânt toată 
ziua. Băteam străzile în lung şi în lat şi era vizibil deranjat; 
mergeam să luăm masa prin vreun fast-food, eu încercam 
să fiu drăguță, iar el se ţinea la doi metri distanţă citind 
pagina de sport din ziar şi înjurând probabil în gând că 
trebuie să-şi piardă timpul cu o femeie. Pe vremea aia, 
eram la Casa 7-5... 

— La ce? 

— Secţia 75. Noi le spunem „case”. lar cei mai mulţi 
poliţişti nu spun „şaptezeci şi cinci”, ci doar „şapte cinci”. 
La fel facem şi cu străzile. 

— Aha. 

— În fine. Şeful secţiei a lipsit câteva zile şi a fost 
înlocuit temporar de un ofiţer foarte bătrân şi pe stil vechi. 
Era una din primele mele zile şi tocmai fusesem chemaţi 
cu toţii la o şedinţă. Am intrat în sală şi pe pupitru erau 
lipite vreo zece absorbante... 

— Nu se poate! 

— Pe bune. Şeful de secţie nu ar fi permis aşa ceva, însă 
locţiitorul său era de altă părere. Poliţiştii sunt în multe 
privinţe ca nişte copii. Nu se opresc până nu le spune un 
adult să înceteze. 

— Nu seamănă cu ce vezi prin filme. 

— Filmele se toarnă la Hollywood, nu la Casa 7-5. 

— Şi ce-ai făcut? Cu absorbantele... 

— Am mers în primul rând şi m-am aşezat chiar în faţa 
pupitrului de la care vorbea comandantul. Toţi râdeau atât 

de tare, că mă mir că nu şi-au udat nădragii. Am început 
foarte calmă să iau notițe despre ce ne spunea ofiţerul 
suplinitor. Ştii tu, despre mandate, despre comunitatea de 
care eram responsabili, despre străzile cunoscute pentru 
traficul de droguri. După două minute, nu se mai auzea 
niciun hohot. Toată chestia a devenit jenantă. Nu pentru 
mine, ci pentru ei. 

— Ştiai cine a făcut-o? 

— Bineînţeles. 

— Şi nu l-ai raportat? 

— Nici vorbă. Vezi tu, de fapt asta e cel mai greu când 
eşti femeie în poliţie. Trebuie să lucrezi alături de oamenii 
ăştia. Ai nevoie să te susţină, să îţi asigure spatele. 
Trebuie să lupti cu ei, dar în acelaşi timp să cooperezi. 
Dacă te apuci să întocmeşti rapoarte de conduită, eşti 
pierdută. Partea cea mai grea nu este să ai curajul să lupti, 
ci să ştii când trebuie să lupţi şi când să laşi totul baltă. 

Mândrie şi putere... 

— Da, e ca la noi, cred. Dar dacă eşti cu adevărat bună 
şi atragi publicul, vei fi angajată. E totuşi un cerc vicios la 
mijloc. Cel mai bine dovedeşti că atragi publicul dacă ai o 
firmă care te impresariază, dar o firmă nu te angajează 
decât dacă vede că atragi publicul. 

Erau foarte aproape acum de marele cort şi Sachs văzu 
cum ochii tinerei se luminează deodată. 

— Aşa arată locul în care ţi-ar plăcea să lucrezi? 

— Aşa arată Paradisul pentru mine. Cirque Fantastique 
şi emisiunile speciale de la televizor. Domnul Balzac mă 
învaţă mai ales numerele clasice de magie şi pot spune că 
e foarte important, e bine să le ştii la sânge. Dar, spuse ea 
arătând către cort, aceasta este direcţia în care se 
îndreaptă magia. David Copperfield, David Blaine... artă, 
magie de stradă. Magie sexy, cum ar spune unii. 

— Ar trebui să încerci să fii admisă aici. 

— Cine, eu? Glumeşti. Nu sunt nici pe departe pregătită 
pentru o probă aici. Tot ce faci trebuie să fie perfect. 
Trebuie să fiu cea mai bună. 

— Vrei să spui mai bună decât un bărbat? 

— Mai bună decât oricine, bărbat sau femeie. 

— De ce? 

— Din cauza publicului. Domnul Balzac e ca un disc 
stricat: datorezi asta publicului. Fiecare mişcare pe care o 
faci este pentru public. Prestaţia ta nu poate fi doar 
reuşită. Nu trebuie doar să satisfaci, ci trebuie să 
entuziasmezi. Dacă o singură persoană din public îşi dă 
seama de truc, ai dat greş. Dacă o singură persoană din 
public cască sau se uită la ceas, din nou ai dat greş. 

— Totuşi, nu cred că poţi face chiar totul fără nicio 
greşeală, se îndoi Sachs. 

— Dar aşa trebuie, răspunse Kara, foarte surprinsă că 
era contrazisă. 

În sfârşit, ajunseră la Cirque Fantastique, unde 
repetițiile pentru spectacolul din acea seară erau în toi. 
Puteai vedea zeci de artişti ai scenei, îmbrăcaţi în costume 
speciale sau în haine de stradă. 

— O, Doamne! se auzi o voce emoţionată. 

Era vocea Karei, care suferise o metamorfoză 
surprinzătoare. Faţa îi era ca a unui copil, iar privirea 
scruta de zor toate cotloanele acestui cort. Pur şi simplu 
radia de fericire. Sachs tresări la auzul unui pocnet 
puternic în spate, deasupra ei. Privi în locul din care se 
auzise zgomotul şi zări două afişe imense fluturând în vânt 
şi lucind în lumina soarelui. Pe unul din ele se putea citi 
CIRQUE FANTASTIQUE, iar pe celălalt era înfăţişat un om 
îmbrăcat într-un costum alb cu negru, foarte asemănător 
ca aspect cu o tablă de şah. Cu toate că personajul afişa un 
aer prietenos invitând trecătorii să intre la spectacol, avea 
ceva deranjant, observă Sachs. Poate masca neagră ce îi 
acoperea jumătate din chip sau poate aspectul său uşor 
grotesc. Te făcea să te gândeşti imediat la Magician, 
ascuns la rândul său de măşti şi deghizări. 

Ascuns la fel ca planurile sale. 

Kara observă expresia de pe faţa Ameliei. 

— E Arlecchino. Adică „Arlechinul”. Ştii commedia 
dell'arte? 

— Nu, răspunse Sachs. 

— E teatru italian. A apărut prin secolul al XVI-lea, cred, 
şi a rezistat câteva sute de ani. E una din temele utilizate 
de Cirque Fantastique. 

Cu un gest larg, Kara îi arătă Ameliei alte puncte de pe 
cort în care apăreau astfel de măşti. Peste tot arătau la fel 
de dubios, venite parcă de pe altă lume: nas lunguieţ, 
sprâncene arcuite, obraji desenaţi. Kara continuă: 

— Erau peste zece personaje în fiecare piesă de teatru. 
De fapt, mereu aceleaşi personaje şi purtau măşti tocmai 
pentru ca publicul să îşi dea seama despre ce personaj 
este vorba. 

— Mă întrebam de ce se numeşte comedie, spuse Sachs, 
care îşi oprise privirea pe o mască mai degrabă demonică. 

— S-ar numi mai degrabă comedii negre. Arlecchino nu 
era tocmai o figură eroică. Nu avea niciun fel de simţ al 
moralității. Îi păsa doar de mâncare şi de femei. Apărea şi 
dispărea; aveai senzaţia că tot timpul se furişează. Mai era 
Pulcinella, care era foarte sadică şi care făcea farse 
tuturor oamenilor. Inclusiv iubiţilor ei. Mai era un doctor 
care otrăvea oameni. Singurul personaj raţional era o 
femeie, Colombina. Un lucru care îmi place foarte mult la 
commedia dell’arte este că rolul Colombinei a fost mereu 
jucat de o femeie. Nu ca în Anglia, unde femeile nu aveau 
voie să urce pe scenă. 

Afişul pocni din nou. Ochii lui Arlecchino păreau să 
privească fix din spatele lor, ca şi cum Magicianul s-ar fi 
menţinut aproape, gata să repete numărul de mai devreme 
de la şcoala de muzică. 

Nu, nu avem idee cine este sau unde s-ar putea 
ascunde... 

Între timp, văzu un gardian apropiindu-se, atras 
probabil de uniforma ei. 

— Pot să vă ajut cu ceva? 

Sachs ceru să fie dusă la directorul circului. Gardianul 
spuse că este plecat şi întrebă dacă nu ar dori totuşi să 
vadă un adjunct. Sachs răspunse afirmativ, iar după câteva 
minute apăru o femeie scundă, slabă şi oacheşă. 

— Cu ce vă putem ajuta? întrebă ea cu un accent 
nedesluşit. 

După ce se prezentă, Sachs răspunse: 

— Investigăm un caz de crimă care s-a petrecut undeva 
prin apropiere. Am vrea să ştim dacă aveţi iluzionişti sau 
prestidigitatori care vor apărea diseară în spectacol. 

— Fireşte că avem. Irina şi Vlad Klodoya, răspunse 
femeia uşor îngrijorată. 

— Mi-aţi putea dicta pe litere aceste nume? 

În timp ce Sachs scria, interveni şi Kara: 

— Am auzit de ei. Făceau parte din Circul de la Moscova 
acum câţiva ani. 

— Aşa este, confirmă adjuncta. 

— S-au aflat aici toată dimineaţa? 

— Da. Au făcut repetiţii până adineauri. Acum au plecat 
la cumpărături. 

— Şi e prima dată pe ziua de azi când au plecat? Sunteţi 
sigură? 

— Foarte sigură. Eu sunt persoana care trebuie să ştie 
mereu unde se află fiecare artist. 

— Mai e altcineva? întrebă Sachs. Poate cineva care a 
fost pregătit să devină iluzionist, dar care şi-a schimbat 
orientarea artistică? 

— Nu, nimeni. Doar cei doi. 

— Bine. Uitaţi ce vom face. În câteva minute, o patrulă 
de poliţie va ajunge aici şi va rămâne prin preajmă până 
după terminarea spectacolelor. Dacă auziţi că angajaţii 
dumneavoastră sunt deranjaţi, dacă publicul va fi deranjat 
de cineva sau dacă pur şi simplu se întâmplă ceva suspect, 
vă rog să anunţaţi patrula imediat. 

Asta fusese recomandarea lui Rhyme. 

— Da, mă voi ocupa personal de asta. Dar aţi putea să 
îmi spuneţi şi mie despre ce e vorba? 

105 


- OMUL DISPĂRUT - 


— Un om destul de priceput într-ale iluzionismului este 
implicat într-o omucidere care s-a petrecut chiar astăzi de 
dimineaţă. Nu are nicio legătură cu artiştii 
dumneavoastră, din câte ştim, dar voiam să ne luăm toate 
măsurile de precauţie. 

Îi mulţumiră apoi adjunctei, care le făcu absentă un 
semn de adio. Probabil îi părea rău că se interesase de 
motivul vizitei. Afară, Sachs întrebă: 

— Ce ştim despre cei doi artişti? 

— Despre ucraineni? 

— Da. Sunt de încredere? 

— Sunt soţ şi soţie. Au şi copii, pe care îi poartă cu ei 
prin turnee. Sunt amândoi foarte buni la deghizări. Nu pot 
să-mi imaginez că ar avea ceva de-a face cu crima de 
astăzi. Apropo de copii: asta e modalitatea sigură de a 
obţine un post de artist la Cirque Fantastique. Să fii 
profesionist de la cinci ani. 

Sachs sună acasă la Rhyme şi îi dictă lui Thom cele două 
nume şi ce mai reuşise să afle. Apoi îi spuse: 

— Transmite-i lui Mel să le caute dosarele, să vadă dacă 
au cazier. 

— OK. g 

Porniră apoi spre ieşirea din parc. In ciuda câtorva nori, 
vremea se anunţa încă frumoasă. Pocnetul afişului în 
bătaia vântului se auzi din nou, iar Arlecchino continua să 
îi fixeze pe trecători în regatul său nepământesc. 


Cum se simte onoratul meu auditoriu? 

Relaxat? Foarte bine, pentru că e timpul pentru al doilea 
număr din această seară. 

Probabil nu sunteţi familiarizați cu numele de P.T. 
Selbit, însă dacă aţi fost vreodată la un spectacol de magie 
sau dacă aţi văzut vreun iluzionist dând reprezentații la 
televizor, atunci probabil cunoaşteţi câteva din trucurile 
pe care acest ilustru englez le-a făcut cunoscute la 
începutul secolului XX. 

Selbit şi-a inceput cariera sub numele său real, Percy 
Thomas Tibbles, însă şi-a dat seama curând că un nume 
aşa de banal nu se potrivea deloc cu imaginea unui artist 
care nu era definit de scamatorii cu cărţi de joc, porumbei 
care dispar sau copii care zboară, ci dimpotrivă, de 
numere sado-masochiste care au şocat mii de spectatori şi 
care au făcut înconjurul lumii. 

Selbit - da, numele său de scenă era de fapt numele său 
de familie citit invers - a fost creatorul faimoasei „Perniţe 
mişcătoare”, număr ce avea în prim-plan o femeie aparent 
străpunsă de 84 de țepuşe. O altă creaţie a sa este „A 
patra dimensiune”, iar publicul poate vedea cu groază cum 
o femeie este pur şi simplu strivită de o cutie imensă. Una 
din preferatele mele este cea pe care Selbit a efectuat-o 
prima dată în 1922. Titlul este foarte sugestiv: „Idolul 
sângelui” sau „Cum distrugi o fată”. 

Astăzi, sunt foarte încântat să vă prezint o variantă 
îmbunătăţită a celui mai renumit truc al lui Selbit, truc pe 
care acesta l-a prezentat în zeci de ţări şi pe care a fost 
invitat să îl repete la Spectacolul Regal de Varieteu 
desfăşurat la Hipodromul din Londra. 

Poartă numele de... 

Dar mai bine nu... 

Nu, onorat auditoriu! Cred că vă voi tine în suspans 
pentru moment şi nu voi divulga numele acestui truc. Dar 
vă voi da un detaliu: atunci când Selbit se pregătea pentru 
acest număr, îşi punea asistenții să picure sânge fals pe 
treptele sălii pentru a-i ispiti pe trecători şi pentru a-i face 
să cumpere bilete. Lucru care, de altfel, se şi întâmpla. 

Savuraţi următoarea reprezentaţie! 

Sper că aşa veți face. 

Căci ştiu cel puţin o persoană care cu siguranţă nu va 
savura deloc acest număr... 

Capitolul zece 


Cât am dormit? se întrebă tânărul. 

Spectacolul se terminase cam la miezul nopţii, apoi 
mersese să bea ceva la White Horse. Ajunsese acasă cam 
pe la ora 3 şi apoi vorbise cam 40 de minute la telefon cu 
Bragg. Sau poate o oră. La 8:30 a început zgomotul ăsta 
nenorocit de la cine ştie ce reparaţie a vecinilor. 

Deci câte ore să fi dormit? 

Matematica părea să nu-l ajute cu nimic în acea 
dimineaţă pe Tony Calvert şi luă decizia că oricum era 
poate mai bine să nu ştie cât de obosit era. Bine că lucra 
pe Broadway şi nu trebuia să filmeze la cine ştie ce 
reclamă, caz în care ar fi trebuit să fie gata de lucru la 6 
dimineaţa. Palidă consolare, având în vedere că trebuia să 
lucreze şi sâmbăta, şi duminica. 

Făcu un scurt inventar al trusei de machiaj şi hotări că 
mai are nevoie de cremă pentru mascarea tatuajelor de pe 
corp. Cum putea altfel protagonistul să pretindă în faţa 
doamnelor venite din Teaneck şi Garden City că este topit 
după eroina principală când pe bicepşii lui se putea citi 
„Te iubesc etern, Robert”? 

Calvert închise cu zgomot cutia mare şi galbenă cu 
farduri şi îşi ridică privirea către oglinda fixată pe uşă. 
Trebui să admită că arăta mai bine decât se simţea. Incă 
mai păstra puţin din bronzul căpătat în timpul călătoriei la 
St. Thomas din martie. Silueta sa robustă încă ascundea 
începutul de burtică (Pentru numele lui Dumnezeu, 
opreşte-te la patru beri. Bine? Hei, se poate să nu mai 
depăşeşti limita?). Ochii totuşi: da, cam roşii. Dar asta se 
rezolvă foarte uşor. Orice stilist cunoaşte zeci de 
modalităţi de a transforma un bătrân într-un tânăr, 
simplitatea în complexitate şi aspectul obosit într-unul 
foarte activ şi sănătos. Începu prin urmare cu picături de 
ochi şi continuă cu câteva retuşuri de cremă anticearcăn 
pe sub ochi. 

Calvert îşi trase apoi pe el geaca de piele, încuie uşa şi 
ieşi grăbit din apartamentul din East Village. Porni hotărât 
pe coridor, savurând liniştea aproape nefirească a clădirii 
la acea oră de amiază, sâmbătă. Ghici că majoritatea 
locatarilor erau deja afară bucurându-se de primul sfârşit 
de săptămână cu adevărat primăvăratic sau furau ultimele 
clipe de somn după vreo noapte pierdută cu cine ştie ce 
comportamente imorale. 

Folosi ca de obicei ieşirea de serviciu şi se pomeni pe 
aleea îngustă din spatele clădirii. Porni către strada 
principală şi, după câţiva paşi, observă ceva pe o altă alee 
mai îngustă ce pornea din cea pe care mergea el acum. 

Încercă să desluşească despre ce era vorba. Un animal. 
Dumnezeule, era un şobolan? Ba nu, era o pisică şi, în 
aparenţă, era şi rănită. Se uită în jur şi nu văzu niciun 
semn că proprietarul s-ar afla prin apropiere. 

Sărăcuţa! 

Calvert nu era un mare iubitor de animale, dar îşi aduse 
aminte că acum un an avusese grijă câteva zile de terierul 
unui vecin şi acesta îi spusese că cel mai apropiat cabinet 
veterinar era chiar după colţ, pe St. Mark. Se gândi că nu 
ar face rău să ducă pisica până acolo. Poate că sora lui ar 
dori să o ia şi să aibă grijă de ea. A adoptat copii. De ce nu 
şi pisici? 

Nu era o idee prea bună să zăboveşti pe alei în cartierul 
ăla, însă văzu că era deocamdată singur. Aşa că porni pe 
lângă pietrele de pavaj ale aleii spre locul cu pricina, 
având grijă să nu facă vreun zgomot şi să sperie pisica. 
Aceasta zăcea pe o parte şi mieuna slab. 

Oare ar putea să o ia de acolo? Ar încerca să-l zgârie? Îşi 
aminti că citise ceva de genul ăsta în Manualul de 
prevenire a infecțiilor. Dar arăta prea slăbită ca să 
rănească pe cineva. 

— Ce ai păţit, micuţo? întrebă cu voce blândă. Eşti 
rănită? 

Se aplecă cu băgare de seamă, îşi puse cutia cu farduri 
pe caldarâm şi întinse cu grijă mâinile pentru a preveni 

109 


- OMUL DISPĂRUT - 


orice fel de atac din partea pisicii. Atinse animalul, dar se 
retrase speriat. Corpul îi era rece şi atrofiat; simţise oasele 
ascuţite sub piele. Deja murise? Dar nu, încă îşi mişca 
picioruşul. Şi se auzi încă o dată acelaşi mieunat slab. 

O atinse din nou. Stai, sub piele nu sunt oase, ci tije 
unite printr-o cutie de metal. 

Ce mă-sa mai era şi asta? 

Era cumva la vreo emisiune din aia cu camera ascunsă? 
Sau cineva îşi bătea pur şi simplu joc de el? 

Se ridică apoi şi privi în spate. Cineva stătea la câţiva 
metri distanţă şi îl privea. 

Nu, îşi dădu seama. Era imaginea lui, reflectată într-o 
oglindă foarte mare aşezată într-un colţ, la capătul aleii. 
Calvert avu timp să îşi observe faţa: crispată, cu ochii larg 
deschişi şi privirea îngheţată. Începu să se relaxeze şi 
chiar să râdă. Dar se încruntă văzând cum imaginea sa se 
apleacă odată cu oglinda, care se sparse de pavaj. 

Din spatele acesteia apăru un om cam de 50 de ani, cu 
barbă, care se repezi înainte agitând o bară de fier 
deasupra capului. 

— Nu! Ajutor! ţipă tânărul încercând să se ferească. 
Doamne-Dumnezeule! 

Bara de fier se abătu direct spre creştetul său, gata să-l 
lovească năprasnic. Dar Calvert avu timp să apuce cutia de 
farduri şi să devieze traiectoria barei. Se ridică în picioare 
şi începu să fugă. Atacatorul porni după el, dar alunecă pe 
dale şi căzu în genunchi. 

— Ia toţi banii! Ia-i! 

Scoase apoi portofelul din buzunar şi îl aruncă în spate. 
Dar bărbatul nu-i dădu nicio atenţie şi se ridică pornind 
după el. Era acum între Calvert şi stradă, deci singura 
scăpare era înapoi în clădire. 

O, Doamne [Iisuse Hristoase... 

— Ajutor! Ajutaţi-mă! Ajutor! 

Cheile! îl străfulgeră un gând. Vezi pe unde sunt! Le 
pescui din buzunar în timp ce arunca o privire fugitivă în 
spatele său. Omul era doar la câţiva paşi de el. Dacă nu 

reuşesc să descui uşa din prima, s-a zis cu mine... Sunt un 
om mort. 

Nici nu încetini măcar. Se izbi cu putere de uşa masivă 
de metal şi, ca prin minune, nimeri din prima cheia 
potrivită în yală. Uşa se deschise, trase cheia şi intră 
repede în imobil. În aceeaşi secundă, trânti cu putere uşa 
în urma lui. Aceasta se încuie automat. 

Inima îi bătea într-un ritm ameţitor. Gâfâia, simțind cum 
îi tremură picioarele de frică. Se odihni doar câteva clipe. 
Hoţ? Homofob înrăit? Drogat? gândi el. Nici nu contează, 
la urma urmei. Nu îl las să scape aşa uşor. Urcă în fugă 
scările până la apartamentul său. Din nou deschise uşa cu 
rapiditate. Păşi înăuntru şi încuie prudent în urma sa. Se 
grăbi în bucătărie, unde apucă telefonul şi formă 911. 
După câteva momente, auzi o voce de femeie în receptor: 

— Aţi sunat la urgente pentru poliţie şi pompieri... 

— Un om! Tocmai m-a atacat un om! E afară. 

— Sunteţi rănit? 

— Nu, nu am nimic. Dar trebuie să trimiteţi poliţia aici. 
Repede! 

— Încă vă urmăreşte? 

— Nu, nu a reuşit să intre. Am încuiat uşile. Dar s-ar 
putea încă afla pe alee. Trebuie să vă grăbiţi! 

Ce naiba era asta? se întrebă Calvert. Simţise o pală de 
aer rece pe faţă. Senzaţia era foarte cunoscută şi îşi dădu 
seama şi de unde: era curentul de aer rece ce se forma 
atunci când cineva intra la el în casă. 

Din nou, se auzi vocea operatoarei de la 911: 

— Domnule, mai sunteţi acolo? Aţi putea să... 

Calvert se întoarse repede spre uşa bucătăriei şi nu-şi 
putu reţine un țipăt când îl zări pe bărbosul cu bara de fier 
la câţiva metri de el scoțând calm din priză telefonul. 
Uşile! Cum reuşise să treacă? 

Se retrase cât putu de mult în spate, dar curând simţi 
frigiderul şi îşi dădu seama că nu mai are unde să fugă. 
Mai avu timp să observe cicatricele de pe gâtul bărbatului 
şi mâna stângă, care era deformată. Şopti: 

111 


- OMUL DISPĂRUT - 


— Ce vrei de la mine? N 

Atacatorul se opri o clipă şi privi în jurul său. Întâi la 
masa din bucătărie şi apoi la măsuţa de cafea din 
sufragerie. Vederea acesteia din urmă îi iscă un zâmbet de 
satisfacţie. Se întoarse apoi către victimă, iar atunci când 
prăvăli bara spre mâinile întinse ale lui Calvert, păru un 
gest aproape distrat. 


Se opriră în faţa imobilului. Erau două maşini de 
intervenţie, cu câte doi poliţişti în fiecare. Sergentul sărise 
din maşină înainte ca aceasta să se oprească şi se grăbea 
deja către intrare. Trecuseră doar 6 minute de când fusese 
făcut apelul de urgenţă. Chiar dacă se întrerupsese, se 
ştiuse exact din ce clădire şi apartament fusese iniţiat 
mulţumită dispozitivului de identificare a apelului. 

Doar 6 minute... Dacă erau norocoşi, aveau să găsească 
victima încă în viaţă. Dacă erau mai puţin norocoşi, măcar 
aveau să-l descopere pe criminal, scotocind prin lucrurile 
victimei. 

Îşi deschise staţia Motorola. 

— Sergent 4531 către Centru. Sunt gata să intervin pe 
Nineth Street. Aştept confirmare. Terminat. 

— Recepţionat, 4531. Ambulanţa este pe drum. Sunt 
răniţi? 

— Încă nu ştim. Terminat. 

— Recepţionat, 45. Terminat. 

Trimise unul din oameni să păzească uşa de serviciu şi 
ferestrele din spate, iar altul rămase în faţă. Al treilea 
agent urma să meargă cu el în apartament. 

Dacă aveau noroc, făptaşul va sări de la fereastră şi se 
va alege cu o luxaţie la un picior. Sergentul nu avea niciun 
chef să-l urmărească pe străzi. Era o zi prea frumoasă 
pentru asta. 

Erau în Alphabet City, nume datorat faptului că străzile 
nu aveau cifre sau nume proprii, ci litere: A, B, C. Deşi se 
înregistrau progrese în privinţa ratei criminalităţii, era 
încă unul din cele mai periculoase cartiere din Manhattan. 

Amândoi poliţiştii aveau armele pregătite când se 
apropiară de uşa apartamentului. Dacă aveau noroc, îl 
găseau înarmat doar cu un cuţit. Sau cu ceva asemănător; 
la fel cum făcuse săptămâna trecută şi drogatul ăla cu 
băţul şi cu capacul de tomberon pe post de scut. 

E bine totuşi că nu a fost nevoie să spargă uşa de acces 
în bloc, căci o femeie în vârstă cu o pungă mare de 
cumpărături în mână din care se iţea un ananas uriaş era 
pe punctul de a ieşi. Fără a-şi putea ascunde un gest de 
uimire, ţinu uşa deschisă cât intrară cei doi poliţişti şi îi 
răspunseră la întrebarea cu privire la motivul prezenţei lor 
acolo. 

— Nu aveţi de ce să vă îngrijoraţi, doamnă. 

Dacă aveam noroc... 

Apartamentul 1] era la parter, departe de intrarea 
principală. Sergentul se poziţionă la stânga uşii. Agentul 
care îl însoțea se aşeză în cealaltă parte şi privi către 
sergent. Acesta bătu cu putere în uşă. 

— Poliţia! Deschideţi! Deschideţi acum! 

Nu se auzi niciun răspuns. 

— Poliţia! 

Apăsă pe clanţă. Mare noroc. Era descuiată. Sergentul 
împinse uşa, dar rămaseră amândoi pe loc câteva clipe. 
Apoi sergentul aruncă o privire după colţ. 

— O, lisuse! şopti el când văzu ce se afla în mijlocul 
sufrageriei. 

Cuvântul „noroc” i se şterse total din minte. 


Secretul unui număr de magie proteică reuşit - 
deghizarea rapidă - constă în schimbări simple, dar de 
efect, asupra fizionomiei, contribuind din plin la inducerea 
în eroare a publicului. Şi ce schimbare mai de efect decât 
deghizarea într-o bătrânică de 75 de ani? 

Malerick ştia că poliţia va ajunge foarte repede. Drept 
urmare, după scurta reprezentaţie din apartamentul lui 
Tony Calvert, îşi schimbă înfăţişarea folosind unul din 
costumele sale de evadare: o rochie lungă de culoare 

albastră şi o perucă albă. Îşi ridicase pantalonii sub rochie 
scoțând la iveală o pereche de dresuri negre, îşi înlăturase 
barba şi aplicase un strat gros de ruj de culoare roşu 
strident. Se machiase apoi în exces şi îşi desenase nişte 
riduri foarte pronunţate pentru a avea un aspect 
septuagenar. Ultima schimbare fusese cea a pantofilor. 

În ceea ce priveşte inducerea în eroare, nu îi fusese prea 
greu să găsească o pungă de cumpărături în care îndesase 
bara de metal şi cealaltă armă pe care o folosise pentru 
reprezentaţie. Aşeză deasupra o foaie de ziar şi un ananas 
din bucătăria lui Calvert. Dacă ar fi fost zărit, cu siguranţă 
atenţia nu ar fi fost îndreptată asupra lui, ci asupra 
fructului; aşa s-a şi întâmplat de altfel în timp ce ţinea 
politicos uşa deschisă pentru a permite intervenţia forţelor 
de ordine. 

Acum, la mai mult de 500 de metri de clădire şi 
îmbrăcat încă în femeie, se opri şi se sprijini de un zid, ca 
şi cum şi-ar fi tras sufletul. O porni încet apoi pe o alee 
dosnică. Cu o mână trase de rochie, care era prinsă cu 
bandă adezivă. Aceasta se desfăcu. O luă cu grijă şi o 
îndesă sub o bandă elastică de pe abdomen. La fel procedă 
şi cu peruca. Cele două articole îşi reduseseră mult 
dimensiunile, aşa că nu puteau fi zărite de trecători prin 
haine. 

Îşi trase apoi în jos pantalonii, acoperind astfel ciorapii 
de damă care puteau încă da de bănuit. Scoase apoi din 
punga de cumpărături câteva şerveţele umede şi îşi frecă 
faţa până când nu se mai vedea nici urmă de ruj sau de 
machiaj. Îndesă şerveţelele înapoi în pungă, iar ananasul 
fu aruncat într-un tomberon. Găsi o maşină parcată ilegal, 
deschise portbagajul cu un şperaclu şi aşeză cu grijă 
punga de cumpărături în el. Poliţiştii nu s-ar gândi să 
caute prin portbagajele maşinilor parcate şi, oricum, erau 
mari şanse ca maşina să fie remorcată înainte de 
întoarcerea proprietarului. 

Se întoarse pe stradă şi se îndreptă către o staţie de 
metrou. 

Și ce părere aveţi despre cea de-a doua reprezentație, 
onorat auditoriu? 

El, personal, credea că decursese bine, având în vedere 
că, din cauza căzăturii, protagonistul reuşise să scape şi să 
încuie două uşi în urma sa. Dar Malerick era pregătit şi 
pentru această eventualitate cu trusa lui de şperacle. 

Studiase arta şperaclului câţiva ani. Era unul din 
primele exerciţii cu care îl deprinsese mentorul său. Un 
spărgător foloseşte două unelte: o cheie de presiune, care 
este introdusă în încuietoare şi care apasă cu o forţă 
constantă pe întregul mecanism, şi un şperaclu, cu care 
este împinsă fiecare lamelă, astfel încât mecanismul să 
cedeze. 

Poate dura foarte mult să împingi fiecare lamelă 
metalică în parte, aşa că Malerick se perfecţionase într-o 
tehnică inovatoare foarte complexă şi dificilă. Era 
denumită „polizare” şi consta în mişcarea continuă a 
şperaclului pentru a înlătura toate lamelele; funcţionează 
însă doar când spărgătorul simte exact poziţia lamelor din 
interior, cea mai mică greşeală ducând la blocarea 
mecanismului.  Malerick avea în arsenal unelte de 
dimensiuni foarte mici, care făcuseră posibilă deschiderea 
încuietorilor în mai puţin de un minut. 

Părea imposibil, onorat auditoriu? 

Dar asta este treaba iluzionistului: să facă imposibilul 
posibil. 

Se opri la intrarea în staţia de metrou şi cumpără un 
New York Times pe care îl frunzări în timp ce studia 
trecătorii. Din nou, se părea că nu îl urmărise nimeni. Se 
grăbi pe scări pentru a prinde metroul. Un artist mai 
prevăzător ar fi aşteptat ceva mai mult pentru a fi sigur că 
nu era urmărit. Dar Malerick nu avea prea mult timp la 
dispoziţie, pentru că urma un număr foarte dificil şi 
trebuia să facă pregătiri. 

Deşi îşi fixase provocări cu grad mare de dificultate, nu 
voia să rişte să îşi dezamăgească în vreun fel publicul. 

Capitolul unsprezece 


— E rău, Rhyme. 

Amelia Sachs vorbea în microfon. Stătea în uşa 
apartamentului 1], într-un imobil din plin Alphabet City. 

În cursul acelei dimineţi, Lon Sellitto ceruse să fie 
anunţat la dispecerat imediat ce se auzea de vreun caz de 
omucidere pe toată raza oraşului New York. Când a sosit 
vestea despre această crimă, au concluzionat că era opera 
Magicianului: primul indiciu a fost modul în care făptaşul a 
pătruns în apartamentul victimei, dar cel mai edificator a 
fost faptul că ceasul de la mâna acesteia fusese sfărâmat - 
la fel cum se întâmplase şi în celălalt caz cu tânăra 
studentă. 

Diferenţa era dată în primul rând de cauza morţii. 

În timp ce Sellitto împărțea ordine către toate cadrele 
ajunse la faţa locului, Sachs avu timp să studieze în 
amănunt victima, un tânăr pe nume Anthony Calvert. Era 
întins pe spate pe măsuţa de cafea din sufragerie, cu 
membrele legate de picioarele mesei. Abdomenul îi fusese 
pur şi simplu secţionat până la coloana vertebrală. Sachs îi 
descria acum rana lui Rhyme. 

— Păi, spuse detectivul fără pic de emoție în glas, e 
consecvent. 

— Consecvent? 

— Da, eu spun că merge în continuare cu tematica 
magiei. Frânghii în primul caz, iar acum tăierea în două. 

O întrebă apoi pe Kara, aflată încă în locuinţa lui Rhyme: 

— E un truc de magie, nu-i aşa? Tăiatul cuiva în două. 
După o scurtă pauză, se adresă din nou lui Sachs: A spus 
că e un număr clasic. 

Rhyme avea dreptate, îşi dădu ea seama; fusese şocată 
la vederea cadavrului şi nu reuşise să facă vreo conexiune 
între cele două crime. 

Un număr clasic de iluzionism... 


116 


- JEFFERY DEAVER - 


Deşi „mutilare grotescă” ar fi descris mai bine totul. 
Rămâi neutră, îşi spuse. Un ofiţer trebuie să fie imparţial şi 
detaşat de ceea ce vede. li veni apoi o idee. 

— Rhyme, crezi că... 

— Ce? 

— Crezi că era în viaţă când criminalul a început să 
taie? Victima este imobilizată de picioarele mesei. 

— Crezi că a lăsat ceva în urmă pentru noi, ceva despre 
identitatea atacatorului? Bun. 

— Nu, spuse ea cu voce scăzută. Mă gândeam la durere. 

— Aha... Asta. 

Aha... Asta. 

— Analizele sângelui ne vor edifica. 

Observă apoi o contuzie, provocată cel mai probabil de 
un obiect contondent, la tâmpla victimei. Avea o rană care 
nu sângerase prea mult, ceea ce arăta că inima se oprise 
la puţin timp după ce ţeasta îi fusese sfărâmată. 

— Nu, Rhyme. Tăietura pare a fi făcută după decesul 
victimei. 

Auzi vag cum Rhyme discuta cu asistentul său şi îi 
spunea să noteze această informaţie. Spunea şi altceva, 
însă nu reuşea să se concentreze. Imaginea victimei o 
captivase şi nu putea să scape de ea oricât ar fi încercat. 
De fapt, nici nu îşi dorea să scape; sigur, dacă şi-ar fi 
propus, ar fi putut face abstracţie de omul care murise, 
cum fac toţi criminaliştii. Dar moartea unui om merita cel 
puţin un moment de reculegere. Sachs nu făcea asta din 
spiritualitate sau din cauza vreunui respect abstract 
pentru morţi. Nu, era pur şi simplu pentru ea, astfel încât 
inima să nu-i împietrească, un proces care se petrecea atât 
de des în această meserie. 

Işi dădu seama că Rhyme vorbea cu ea. 

— Poftim? se dezmetici ea. 

— Mă întrebam... e vreo armă? 

— Nici urmă. Dar nu am început încă cercetarea. 

Un sergent şi un ofiţer în uniformă se alăturară lui 
Sellitto la intrare. 

— Am vorbit cu vecinii, începu unul din ei făcând un 
semn din cap către victimă. Era un tip foarte liniştit şi de 
treabă. Toată lumea îl plăcea. Era homosexual, dar nu din 
ăla zvăpăiat. Mai mult, nu se vedea cu nimeni de ceva 
vreme. 

— Rhyme, nu pare să-l fi cunoscut pe criminal, spuse 
Sachs în microfon. 

— Nici nu ne aşteptam la asta, nu? Magicianul are 
planurile lui secrete. Oricare naibii ar fi... 

— Cu ce se ocupa? se întoarse ea către ofiţeri. 

— Era machior şi stilist la unul din teatrele de pe 
Broadway. l-am găsit trusa pe aleea din spate. Cu fixativ, 
farduri, pensule. 

Sachs se întrebă atunci dacă Tony Calvert fusese 
vreodată angajat să lucreze cu fotografi comerciali şi dacă 
lucrase vreodată şi cu ea în vremurile ei bune de la 
agenţia de fotomodele Chantelle de pe Madison Avenue. 
Spre deosebire de majoritatea fotografilor şi agenţilor, 
stiliştii se purtau cu fotomodelele ca şi cum le considerau 
fiinţe umane. Agenţii mai spuneau uneori „Bine, hai să o 
vopsim şi să vedem cum arată după aia”, la care stiliştii 
bombăneau: „Pardon, habar n-aveam că fata asta e pe post 
de ţăruş de gard”. 

Atunci îşi făcu apariţia un detectiv de origine asiatică de 
la Secţia 9, însărcinat cu siguranţa acestei părţi a oraşului. 
Tocmai atunci termina o convorbire la telefonul mobil. 
Acesta ateriză în buzunarul de la piept al bărbatului, care 
exclamă: 

— Ce chestie, domnule! 

— Mda, ce chestie! îl imită Sellitto. Ai idee cum a 
scăpat? Victima a sunat singură la 911, iar maşina de 
intervenţie probabil a fost aici în mai puţin de 10 minute. 

— Ba chiar în 6 minute, ţinu să precizeze detectivul. 

— Eram în două maşini, interveni şi sergentul, şi am 
ajuns fără să fie nevoie să dăm drumul la sirene. Doi dintre 
noi au rămas să păzească ieşirile, iar eu şi un coleg am 

urcat în apartament; când am ajuns acolo, cadavrul nici nu 
se răcise. Am căutat peste tot, dar nici urmă de făptaş. 

— Martori? 

— Singura persoană care se afla pe coridor când am 
ajuns a fost o bătrânică. Ea ne-a dat drumul înăuntru. O să 
vorbim cu ea când se întoarce. Poate a văzut mai multe. 

— A plecat? întrebă Sellitto. 

— Da. 

— Ştii cine era, nu-i aşa? se auzi vocea lui Rhyme prin 
staţie. 

— La naiba, îşi pierdu Sachs cumpătul. 

— Nu, e-n regulă, încercă detectivul să calmeze 
spiritele. Am lăsat cărţi de vizită pentru toţi locatarii. Ne 
va suna ea zilele astea. E 

— Nu, nu ne va suna, oftă ea. Ala era făptaşul. 

— Cine, baba? întrebă înveselit sergentul. 

— Nu era o babă, explică Sachs. Doar arăta ca una. 

— Hai să nu devenim paranoici, interveni şi Sellitto. 
Nimeni nu poate face operaţie de schimbare de sex atât de 
repede. 

— Nu e vorba de operaţii de schimbare de sex, ci de o 
deghizare. Ai uitat ce ne-a spus Kara astăzi? Vrei să 
punem pariu că el era? 

— Eu nu aş fi chiar atât de sigur, Sachs, şuieră vocea lui 
Rhyme în staţie. 

— Arăta de cel puţin 70 de ani, se apără sergentul. Şi 
avea în braţe o pungă mare de cumpărături. Un ananas... 

— Priviţi, arătă ea coşul de fructe din bucătăria victimei 
în care, pe lângă alte fructe, era aşezat un alt ananas 
împreună cu o etichetă Dole. 

La naiba. Îl scăpaseră printre degete. 

— Şi, completă Rhyme, în pungă avea arma crimei 
probabil. Sub fructul ăla. 

Sachs le pasă replica celor doi poliţişti, care deveneau 
din ce în ce mai ursuzi. 

— Nu îţi aminteşti faţa bătrânei, nu-i aşa? îl întrebă ea 
pe sergent. 

— Nu prea. Doar am aruncat o privire înspre ea. Era 
foarte machiată şi rujată, ca bunică-mea. Dar trebuie să 
0... să îl găsim. Nu se poate să fi ajuns prea departe. 

Sachs auzi din nou vocea lui Rhyme: 

— Şi-a schimbat hainele din nou. Probabil le-a aruncat 
pe cele vechi pe undeva prin apropiere. 

Il puse în temă pe detectiv: 

— Poartă altceva acum. Dar sergentul ar putea să ne 
descrie vechile haine, pentru a şti ce trebuie să căutăm 
prin tomberoanele şi pe aleile din apropiere. 

Detectivul se încruntă şi o măsură pe Sachs din cap 
până în picioare. O privire din partea lui Sellitto îi aduse 
aminte că o etapă esenţială în a deveni sergent era să nu 
te porţi ca unul până nu eşti. Autorizarea fu făcută de 
acelaşi Sellitto, iar detectivul dădu apoi câteva dispoziţii 
prin staţie. 

Sachs îşi puse din nou costumul Tyvek şi trecu rapid la 
metoda grilei în apartamentul victimei, pe coridor şi pe 
aleile din vecinătatea imobilului. Aici descoperi cea mai 
ciudată dovadă din toată cariera ei: o pisică neagră de 
jucărie. După ce termină, puse toate probele în pungi de 
plastic şi se îndreptă spre maşină. Fu oprită de Sellitto. 

— Stai puţin, spuse acesta în timp ce încheia o 
conversaţie nu tocmai plăcută la celular. Trebuie să mă 
întâlnesc cu cei de la departament în legătură cu cazul 
Magicianului. Am nevoie să faci ceva pentru mine. Vom 
coopta un nou membru în echipă şi vreau să mergi tu să-l 
iei de unde e. 

— Nicio problemă. Dar de ce un nou membru? 

— Pentru că avem două cadavre în 4 ore şi niciun 
suspect, răspunse Lon Sellitto uşor iritat. Din cauza asta, 
ştabii nu sunt mulţumiţi. Şi uite prima lecţie despre ce 
înseamnă să fii sergent: dacă ştabii nu sunt fericiţi, nici tu 
nu eşti fericit. 


Puntea Suspinelor. 

Aşa se numea puntea de legătură între cele două turnuri 
ale Centrului de Detenţie din Manhattan. 

Puntea Suspinelor - cei câţiva metri parcurşi de-a lungul 
timpului de cei mai renumiţi mafioţi, fiecare cu zeci de 
capete de acuzare şi cu sute de crime înfăptuite la 
comandă, de tineri inconştienţi care nu făcuseră decât să 
se înarmeze cu o bâtă de baseball şi să meargă după vreun 
nenorocit care se legase de sora sau de verişoara lor sau 
de drogaţi care omorâseră vreun turist pentru 50 de dolari 
doar pentru că „aveam nevoie de doză, omule, îmi trebuia 
bila, chiar nu înţelegi că nu am avut de ales?”. 

Amelia Sachs trecea la rândul ei puntea acum, spre 
închisoarea Bernard B. Kerik, cunoscută de toată lumea 
sub numele de Cavou; aici, chiar deasupra centrului civic 
al oraşului, Sachs îşi pronunţă numele, înmână gardianului 
pistolul şi trecu de cealaltă parte a uşii metalice, care 
scârţâi şi se închise în urma ei. 

Aşteptă câteva minute, şi apoi omul pentru care venise 
aici îşi făcu apariţia dintr-o cameră de interogatoriu, 
îngrijit, cu un păr şaten rar, afişa un zâmbet larg pe chipul 
relaxat. Purta o pereche de jeanşi albaştri, o cămaşă tot 
albastră şi pe deasupra un sacou. 

— Amelia, îmi pare bine să te văd, vorbi el puţin 
tărăgănat. Deci pot să merg cu tine până acasă la Lincoln? 

— Salut, Rol. Bineînţeles că poţi merge cu mine. De-aia 
sunt aici. 

Detectivul Roland Bell îşi dădu jos sacoul, iar Amelia 
Sachs avu timp să arunce o privire înspre centura lui. Nici 
el nu avea vreo armă, după cum prevedea regulamentul, 
însă avea două tocuri de pistol, nu unul. Îşi aduse aminte 
că, pe vremea când lucrau împreună, depanau poveşti 
despre câte „cuie zburătoare” trăseseră, o expresie sudistă 
pentru gloanţe; tirul era marele lui hobby şi un sport 
foarte folositor pentru ea. 

Din camera de interogatoriu mai apărură încă doi 
bărbaţi. Unul din ei era îmbrăcat în costum şi Amelia îşi 
aminti că îl cunoştea: numele său era Luis Martinez şi era 

un tip tăcut, dar cu o privire foarte vie şi pătrunzătoare. 
Celălalt purta o pereche de pantaloni kaki, o cămaşă şi o 
geacă subţire. li fu prezentat lui Sachs sub numele de 
Charles Grady, însă ea îl cunoştea destul de bine din 
vedere; era o celebritate în rândul poliţiştilor din New 
York. Acest individ slab, trecut deja de prima tinereţe şi cu 
diploma în drept de la Harvard, îşi păstrase postul de 
procuror în cadrul poliţiei new-yorkeze de la începutul 
carierei, deşi mulţi dintre colegii săi de generaţie 
migraseră de mult spre posturi mai bănoase. „Pitbull” sau 
„tenace” erau doar două din epitetele pe care presa i le 
aplica în mod regulat. Era un simpatizant al lui Rudolph 
Giuliani, dar spre deosebire de fostul primar al New 
Yorkului, nu avea niciun fel de orientare politică. Era 
foarte mulţumit de postul său actual de procuror care îi 
permitea cultivarea pasiunii sale majore, pe care el o 
descria simplu: „să bag oameni răi la puşcărie”. 

Poate fi adăugat că era al naibii de bun; registrul său de 
condamnări era unul din cele mai bune din istoria oraşului. 
Bell venise aici tocmai pentru cazul la care lucra acum 
Grady, care punea faţă în faţă statul New York şi un agent 
de asigurări în vârstă de 45 de ani care trăise doar în 
mediu rural. Numele său era Andrew Constable şi era mai 
puţin cunoscut pentru poliţele semnate şi mai mult pentru 
grupul local pe care îl înființase, Sfatul Patrioţilor. Era 
acuzat de conspirație şi de mai multe crime din motive de 
ură rasistă, iar cazul fusese mutat în oraş printr-o 
derogare. 

Pe măsură ce se apropia data procesului, Grady începu 
să primească ameninţări cu moartea, iar cu câteva zile în 
urmă fusese sunat de Fred Dellray, un agent FBI care 
colabora frecvent cu Sellitto şi Rhyme. Dellray lucra la un 
caz de terorism internaţional în prezent, însă colegii săi de 
departament aflaseră despre un posibil atentat asupra 
vieţii lui Grady. Într-adevăr, în dimineaţa ultimei zile de 
vineri, biroul procurorului fusese vandalizat. Se luase 
atunci decizia să fie chemat Roland Bell. 

Detectivul acesta blajin din Carolina de Nord era 
specializat în omucideri şi era un colaborator apropiat al 
lui Lon Sellitto, mai ales când avea de-a face cu cazuri 
majore. Pe lângă asta, era membru marcant al unei divizii 
neoficiale din cadrul poliţiei newyorkeze, denumită SWAT; 
nu era acelaşi lucru cu divizia de intervenţie pe care o ştie 
orice telespectator, ci era acronim pentru „Echipa de 
Salvare a Curului Martorilor”>. 

Pasiunea lui Bell era, după spusele lui, „să se ocupe de 
protejarea vieţii unor oameni pe care alţi oameni îi vor 
morţi”. 

Această divizie a devenit foarte populară, mai ales în 
rândul poliţiştilor, lucru care reducea considerabil timpul 
liber pe care Bell îl avea la dispoziţie. 

Dar acum, bodyguarzii lui Grady erau pregătiţi pentru 
orice atac, iar ştabii poliţiei - ştabii nemulţumiţi - au decis 
să intensifice eforturile de prindere a Magicianului. Era 
nevoie de mai mult nerv pentru echipa Sellitto-Rhyme, iar 
opţiunea Bell a fost una foarte logică. 

— Deci aşa cu Andrew Constable, îi spuse Grady lui Bell 
făcând un gest spre geamul mascat al camerei de 
interogatoriu. 

Sachs se apropie de fereastră şi văzu un deţinut zvelt, 
chiar distins, într-o salopetă portocalie, care stătea la o 
masă, cu capul plecat. 

— Aşa ţi-l imaginai? continuă Grady. 

— Nu prea, drept să spun, vorbi Bell pe acelaşi ton 
tărăgănat. Când am venit aici, mă aşteptam să văd un 
bigot ca la carte. Din ce observ, e ceva mai manierat decât 
aş fi crezut. Treaba e, Charles, că nu prea pare să se simtă 
vinovat. 

— Trebuie să fiu de acord aici. Va fi greu să obţinem o 
condamnare. Dar trebuie să o scot la capăt cumva. Nu 
degeaba sunt plătit atât de bine. 


5 Saving the Witness's Ass Team. (n.t.) (în engl. în orig.) 

Grady zâmbi larg, deşi toată lumea ştia că salariul său 
era mai mic chiar decât cel obţinut în primul an de un 
debutant la o firmă de avocatură de pe Wall Street. 

— Ceva nou despre spargerea de la tine din birou? 
întrebă Roland Bell. E gata raportul preliminar? Va trebui 
să-l văd. 

— E gata, dar încă nu a fost expediat. Mă voi asigura că 
primeşti o copie. 

— Foarte bine. Acum a apărut un alt caz de care trebuie 
să mă ocup. Colegii mei sunt alături de tine şi de familia 
ta. Dar nu uita că mă poţi suna oricând. 

— Mulţumesc, spuse convins Grady. Fiica mea vă 
transmite cele mai bune urări. După ce se termină toată 
tevatura asta, va trebui să îi faci cunoştinţă cu băieţii tăi. 
Şi cu prietena ta, de care mi-ai povestit. Unde ziceai că 
stă? 

— Lucy e în Carolina de Nord. 

— E polițistă şi ea, am reţinut bine? 

— Da. E chiar adjunct în departamentul şerifului. 

Luis Martinez observă cum Grady porneşte spre uşă, aşa 
că făcu tot posibilul să ajungă în camera alăturată înaintea 
lui. 

— Charles, vrei să aştepţi câteva momente cât timp mă 
asigur că nu e niciun pericol? 

Spunând asta, Martinez ajunse în cealaltă cameră şi îşi 
recuperă arma de la gardian; scrută apoi cu mare atenţie 
holul şi camerele alăturate. Atunci se auzi o voce blândă în 
spatele lor. 

— Sărut mâinile, domnişoară. 

Sachs detectă instantaneu un anumit ritm al vocii 
caracteristic celor care au lucrat îndelung în domeniul 
serviciilor publice şi care au avut un contact permanent cu 
oamenii. Se întoarse şi îl văzu pe Andrew Constable, păzit 
de un gardian cu o statură impresionantă. Prizonierul era 
şi el destul de înalt şi bine făcut, iar părul, care începuse 
să încărunţească, îi era ondulat şi foarte des. La dreapta, 

stătea avocatul său care, prin contrast, era foarte scund şi 
supraponderal. 

— Faceţi cumva parte din echipa care se ocupă cu 
siguranţa domnului Grady? continuă tot el. 

— Andrew, încercă avocatul să-l atenţioneze. 

Prizonierul tăcu, dar continuă să privească insistent, 
aşteptând un răspuns de la Sachs. 

— Nu e cazul meu, vorbi ea uşor fără chef. 

— A, nu? Urma să vă zic şi dumneavoastră acelaşi lucru 
pe care i l-am zis domnului detectiv Bell. Nu ştiu nimic 
despre amenințările pe care le-a primit domnul Grady. 

Se întoarse apoi către Bell, care îl privea la rândul său. 
Uneori, detectivul putea avea un aer timid şi rezervat, dar 
niciodată când se confrunta cu un suspect. Privirea sa 
trăda acum un calm absolut. 

— Înţeleg şi sunt de acord că trebuie să vă faceţi 
datoria. Dar credeţi-mă când vă spun că nu am nicio 
intenţie de a-i face rău domnului Grady. Eu sunt crescut la 
ţară, iar unul din lucrurile la care ţinem noi în mod 
deosebit este să jucăm întotdeauna corect. Ne vom lupta 
destul la tribunal. Unde chiar îl voi învinge, mulţumită 
tânărului meu prieten. 

Râse şi făcu un semn sugestiv către avocatul său. Apoi 
privi din nou spre Bell, de data aceasta cu vădită 
curiozitate. 

— Încă un lucru, domnule detectiv. Mă întrebam dacă 
nu cumva sprijiniți în sinea dumneavoastră acţiunile 
întreprinse de patrioţii mei în Canton Falls. 

— Eu? 

— Nu mă refeream la aiurelile cu privire la conspirația 
pe care am fi pus-o la cale. Mă refeream de fapt la crezul 
nostru de bază. 

— Hai, Andrew. E mai bine să taci, spuse avocatul. 

— Doar port o discuţie amicală, Joe. Deci ce părere 
aveţi? spuse Constable privindu-l din nou pe Bell. 

— Ce vreţi să insinuaţi, domnule? întrebă Bell sec. 

Aluzia la rasism şi la rădăcinile sudiste ale detectivului îi 
creară acestuia o stare profundă de disconfort. 

— Drepturile cetăţenilor, ale muncitorilor, guvern local 
sau guvern federal. Ar trebui să vă uitaţi pe site-ul nostru, 
domnule detectiv. Lumea aşteaptă de la noi zvastici şi 
primeşte Thomas Jefferson şi George Mason. 

Bell nu spunea nimic. Tăcerea amplifica starea 
apăsătoare de tensiune. Deţinutul clătină din cap. Deodată 
arăta foarte intimidat. 

— Doamne, iartă-mă! Câteodată nu mă pot abţine - eu şi 
predicile mele. Dacă aduni câţiva oameni în jurul meu, nu 
mai scapi de mine. 

— Să mergem, îl îndemnă gardianul. 

— Bine, să mergem, răspunse Constable. 

Făcu apoi câte un semn din cap către fiecare din cei 
prezenţi. Porni alene pe hol, urmat de zornăitul slab al 
lanțurilor de la picioare. 

Avocatul său îl salută din cap pe procuror - doi 
adversari care se respectau, dar erau circumspecţi unul 
faţă de celălalt - şi părăsi la rândul său zona securizată. 
După câteva minute, Grady, Bell şi Sachs îl imitară. 

— Nu prea arată a monstru, observă Sachs. Care sunt 
exact capetele de acuzare? 

— Un agent de-al nostru care lucrează sub acoperire la 
un depozit de arme a aflat despre un complot în spatele 
căruia credem că s-ar afla Constable, începu Grady. 
Plănuia împreună cu grupul lui să atragă echipaje de 
poliţie în zone limitrofe şi nepopulate. Agenţii de poliţie de 
culoare urmau să fie răpiți, dezbrăcaţi şi linşaţi. In plus, 
mai avem nişte indicii despre o eventuală castrare. 

Sachs, care avusese de-a face cu multe crime de-a 
lungul carierei sale, păru foarte şocată de cele auzite. 

— Vorbiţi serios? 

— Foarte serios. Şi ăsta e numai începutul poveştii. Se 
pare că aceste linşări erau doar o mică parte a unui plan 
măreț. Sperau că dacă omoară îndeajuns de mulţi poliţişti 
şi televiziunile ajung să mediatizeze aceste crime, o să se 

işte un soi de revoltă a negrilor. Asta ar fi generat, în 
viziunea lor, o mişcare de contraatac a populaţiei albe. 
Sperau apoi ca latino-americanii şi asiaticii să se alăture 
afro-americanilor - revoluţia albă ar fi putut începe. 

— Vorbim despre secolul XXI acum? 

— Ai fi surprinsă, răspunse Bell foarte serios. 

Apoi către Luis: 

— E în grija ta acum. Fii cu ochii în patru. 

— Te poţi baza pe asta, răspunse detectivul. 

Grady şi Luis Martinez părăsiră holul de detenţie, în 
timp ce Sachs şi Bell aşteptau să-şi recupereze armele. 
Traversară apoi Puntea Suspinelor, iar Sachs făcu din nou 
un rezumat al cazului Magicianului. Când ajunse la oribila 
ipostază în care fusese găsit Anthony Calvert, Bell tresări. 

— Mobilul crimei? 

— Nu ştim. 

— Cazuri similare în trecut? 

— Idem. 

— Cum arată făptaşul? 

— Prea puține indicii. 

— Chiar nimic? 

— Bănuim că este alb, de statură medie. 

— Înţeleg că nu a fost văzut de nimeni. 

— De fapt, a fost zărit de multe ori. Prima dată era 
brunet, avea barbă şi arăta cam de 50 de ani. Apoi era un 
om de serviciu chel de aproximativ 60 de ani. Ultima dată, 
avea înfăţişarea unei bătrâne de 70 de ani. 

Bell aşteptă câteva clipe să o vadă izbucnind în râs, 
semn că ar fi fost o glumă. După ce văzu că păstrează o 
mină sobră, spuse: 

— Nu mă iei la mişto? 

— Mă tem că nu, Roland. 

— E în regulă, spuse Bell clătinând din cap şi strângând 
mâna dreaptă pe mânerul pistolului. Dar nu ne-ar strica o 
ţintă precisă... 

Ne rugăm pentru asta, continuă în gând Amelia Sachs. 

Capitolul doisprezece 


Tocmai fuseseră aduse ultimele probe de la locul unde 
se petrecuse cea de-a doua crimă. Mel Cooper începuse să 
aranjeze toate pungile de plastic şi toate fiolele în holul 
apartamentului lui Rhyme. Sellitto se întorsese de puţin 
timp de la o întâlnire petrecută la sediul central despre 
cazul  Magicianului.  Comandantul-adjunct al poliţiei 
newyorkeze şi primarul solicitaseră detalii despre starea 
unui caz care nu prea oferea detalii şi nu înregistrase 
niciun progres semnificativ. 

Rhyme se interesase cu privire la iluzioniştii ucraineni şi 
aflase că nu aveau niciun fel de cazier. Patrula de la 
Cirque Fantastique nu raportase piste de urmărit sau 
vreun lucru mai suspect. Atunci intră Sachs, însoţită de 
Roland Bell. Când Sellitto sugerase cooptarea unui nou 
detectiv la acest caz, prima persoană pe care o adusese 
Rhyme în discuţie fusese Bell; i se păruse foarte util un 
detectiv cu experienţa vieţii de pe stradă şi un bun 
trăgător care să o însoţească pe Sachs pe teren. 

Au urmat prezentările. Bell nu părea să înţeleagă 
prezenţa Karei în acel loc, de aceea ea se simţi obligată să 
răspundă privirii întrebătoare a acestuia. 

— Eu sunt ca el, arătă ea spre Rhyme. Un fel de 
consultant. 

— Îmi pare bine de cunoştinţă, spuse el fixând cele trei 
monede care se rostogoleau simultan printre degetele 
Karei. 

Sachs se alătură imediat lui Cooper pentru a-l asista la 
analiza dovezilor. Rhyme întrebă: 

— Ce ştim despre victimă? 

— Îl chema Anthony Calvert. 32 de ani. Necăsătorit. De 
fapt, în cazul lui, fără partener. 

— Vreo legătură cu studenta? 

— Nu pare să existe, răspunse Sellitto. Saul şi Bedding 
au verificat. 

— Cu ce se ocupa? interveni şi Cooper. 

— Era stilist pe Broadway. 

Şi prima victimă era muziciană şi studentă la muzică, 
reflectă Rhyme. O femeie hetero şi un bărbat homosexual. 
Trăiau şi lucrau în cartiere diferite. Care ar fi totuşi 
legătura? 

— Ceva sexual de data asta? 

Dar cum prima dintre crime nu avusese nicio 
componentă de genul ăsta, Rhyme nu fu deloc surprins 
când auzi răspunsul lui Sachs: 

— Nu. Doar dacă nu cumva rememorează scena acasă în 
pat... şi se masturbează. 

Scoase apoi un teanc de fotografii şi le lipi de tablă. 
Rhyme se apropie şi studie cu atenţie imaginile. 

— Bolnav la cap, concluzionă sec Sellitto. 

— Care a fost arma crimei? întrebă Roland Bell. 

— Se pare că un ferăstrău, veni răspunsul lui Cooper, 
care tocmai studia rănile. 

Bell, care văzuse multe carnagii în cariera lui de poliţist 
în Carolina de Nord şi New York, clătină din cap. 

— Mai rar aşa ceva. 

În timp ce Rhyme continua să studieze fotografiile, 
deveni brusc conştient de un zgomot ciudat care se auzea 
din apropiere. Se întoarse şi realiză că era vorba de 
respiraţia Karei, care privea înmărmurită pozele cu trupul 
neînsufleţit al lui Calvert. Din când în când, îşi trecea 
mâna prin păr cu un gest mecanic, dar imaginile păreau să 
exercite un soi de atracţie nefirească asupra ei. Reuşi cu 
efort să-şi întoarcă privirea. 

— Ţi-e...? începu Sachs. 

Kara ridică o mână, cu ochii închişi şi respiraţia 
întretăiată. Văzând-o cum se chinuie, Rhyme îşi dădu 
seama că acesta fusese sfârşitul pentru ea. Lumea lui şi 
munca pe care o desfăşura presupuneau astfel de scene de 
groază; a ei, nu. Riscurile şi pericolele la care se expunea 
în profesia ei erau incomparabile şi, oricum, nu te poţi 
aştepta ca un civil să aibă aceleaşi reacţii ca un poliţist. 

Era totuşi păcat, pentru că aveau cu toţii nevoie de 
ajutorul ei. Dar văzându-i frământarea, realiză că nu o mai 
puteau expune unui asemenea grad de violenţă. Se întreba 
dacă nu i se va face cumva rău. 

Sachs porni spre ea, dar fu oprită printr-un gest din cap 
de către Rhyme: ştia că o pierduseră şi că trebuiau să o 
lase în pace. 

Doar că se înşela. 

Kara trase adânc aer în piept, asemeni unui scufundător 
gata să plonjeze în apă, şi începu din nou să privească 
fotografiile, de data aceasta aproape cu înverşunare. După 
câteva momente, spuse: 

— P.T. Selbit. 

— E o persoană? întrebă Sachs. 

Kara încuviință. 

— Domnul Balzac interpreta câteva dintre numerele lui. 
Un iluzionist care a trăit cu un secol în urmă. Lui îi 
aparţine numărul folosit de Magician. Se numeşte „Femeia 
tăiată în două” şi are aceleaşi elemente: membrele 
imobilizate, ferăstrăul. Singura diferenţă este că a folosit 
un bărbat pentru reprezentaţie... Voiam să spun, crimă. 

— Se poate ca doar un număr limitat de oameni să 
cunoască acest truc? întrebă Rhyme. 

— Nicidecum. E foarte faimos, mai faimos chiar decât 
„Omul dispărut”. Orice om preocupat cât de cât de istoria 
iluzionismului a auzit de el. 

Rhyme se aştepta la acest răspuns descurajator, dar 
spuse: 

— Adaugă totuşi în note, Thom. Sachs, spune-ne ce ai 
aflat despre Calvert. 

— Se pare că victima a ieşit din clădirea în care locuia 
pe uşa din spate. Vecinii spun că mereu proceda aşa. A 
luat-o pe alee şi a văzut asta. O pisică de jucărie, spuse ea 
arătând spre o pungă de plastic ce fusese adusă. 

Kara studie jucăria. 

— E automată. Un fel de robot. E un artificiu. 

— Artificiu... 

— Exact. Ceva ce audiența trebuie să perceapă ca fiind 
real. Un cuţit fals căruia îi dispare lama sau o cană de 
cafea cu un rezervor ascuns în interior. 

Apăsă un buton şi pisica începu să îşi mişte picioarele şi 
să miaune într-un mod foarte realist. 

— Probabil victima a văzut pisica şi s-a dus la ea, 
crezând că e rănită şi... 

— ...atunci a apărut Magicianul, completă Sachs. 

— Cine a fabricat jucăria? întrebă Rhyme. 

— Sing-Lu, o companie din Hong Kong, răspunse 
Cooper. Chiar acum mă uitam pe site-ul lor. Jucăria poate 
fi cumpărată din sute de magazine, în toată ţara. 

Rhyme oftă. Se părea că „Prea comun pentru a fi o pistă 
viabilă” devenea laitmotivul acestui caz. 

— Deci Calvert a ajuns lângă pisică şi s-a aplecat să 
vadă ce e cu ea, continuă Sachs. Criminalul era ascuns pe 
undeva prin apropiere şi... 

— Oglinda, întrerupse Rhyme. 

Privi apoi spre Kara aşteptând un semn aprobator din 
partea ei. 

— Într-adevăr. Iluzioniştii folosesc foarte mult oglinzile. 
Poziţionată în unghiul corect, o oglindă te poate ajuta să 
dispari ca prin minune. 

Rhyme îşi aminti atunci numele magazinului la care 
lucra Kara: Smoke&Mirrorsf. 

— Dar ceva nu a funcţionat conform planului şi i-a 
permis victimei să fugă, reluă Sellitto firul poveștii. Şi aici 
vine partea ciudată. Am verificat înregistrarea convorbirii 
de la 911. Calvert a urcat înapoi în apartamentul său şi a 
sunat. A spus că atacatorul este în afara imobilului şi că 
uşile sunt încuiate. Dar apoi s-a întrerupt. Cumva, 
Magicianul a ajuns înăuntru. 

— Poate prin vreo fereastră. Sachs, ai verificat şi ieşirea 
de incendiu? 


6 Fum şi oglinzi. (n.t.) (în engl. în orig.) 

— Nu. Fereastra de la ieşirea de incendiu era încuiată 
din interior. 

— Tot ar fi trebuit să te uiţi, o mustră Rhyme. 

— Nu a intrat pe acolo. Nu ar fi avut timp. 

— Atunci a avut dubluri de la cheile victimei, 
concluzionă criminalistul. 

— Nu existau dubluri. Singura pereche aparţinea 
victimei. 

— Trebuie să fi existat totuşi, insistă Rhyme. 

— Nu, interveni şi Kara. A deschis încuietorile cu 
şperaclul. 

— Imposibil. Mai degrabă a fost mai devreme în 
apartament, când Calvert era plecat, şi a făcut dubluri. 
Sachs, ar trebui să te duci să verifici dacă nu cumva... 

— Nu a folosit chei, spuse din nou Kara pe un ton 
hotărât. Garantez pentru asta. 

— În 60 de secunde a trecut de două uşi? Pur şi simplu 
nu se poate. 

— Regret, oftă Kara. Dar, într-adevăr, în 60 de secunde 
a trecut de două uşi. Şi s-ar putea să fi durat chiar mai 
puţin. 

— Bine, să presupunem că nu a durat mai puţin de un 
minut. Acum... 

— Hai mai bine să presupunem că a durat mai puţin, 
răspunse Kara pe un ton aproape tăios. Nu putem trece 
aşa uşor peste asta. Pentru că ne oferă un indiciu preţios 
despre criminal: nu numai că uşile încuiate nu îl opresc, 
dar nici măcar nu îl încetinesc. 

Rhyme privi către Sellitto, care spuse: 

— Când lucram la Furturi, am prins mai bine de zece 
spărgători. Dar niciodată nu am dat de cineva care să 
treacă de încuietori atât de repede. 

— Am exersat cu domnul Balzac 10 ore pe săptămână 
arta deschiderii încuietorilor, spuse Kara. Nu am la mine 
uneltele necesare, însă aş fi putut să deschid o yală 
normală în mai puţin de 30 de secunde, iar una specială în 
60. Şi eu nu ştiu încă să „polizez”. Dacă Magicianul 

cunoaşte şi această tehnică, timpul s-ar reduce la 
jumătate. Eu ştiu că vă place toată treaba asta cu probele 
şi indiciile, dar aţi pierde timp inutil dacă aţi trimite-o pe 
Amelia să caute ceva ce nu poate fi găsit. 

— Eşti sigură? întrebă Sellitto. 

— Dacă nu aveţi încredere în părerile mele, atunci de ce 
m-aţi mai chemat? 

Sachs privi întrebător către Rhyme, care acceptă în silă 
judecata Karei. În sinea lui totuşi, era plăcut surprins de 
tăria de caracter pe care o arătase aceasta; ameliorase 
puţin impresia lăsată de Privire şi de Zâmbet. Intr-un final, 
îi spuse lui Thom: 

— În regulă. Notează şi că prietenul nostru este un 
expert în spargerea lacătelor şi încuietorilor. 

— Nu există niciun indiciu despre obiectul folosit de 
Magician pentru a lovi victima şi a o aduce în stare de 
inconştienţă. Pare a fi vorba de o ţeava metalică. Dar a 
luat-o şi pe aceasta cu el. 

Sosi şi un raport criminalistic. Fuseseră găsite 89 de 
amprente la locul crimei şi pe obiectele pe care era posibil 
să le fi atins Magicianul. Rhyme observă imediat că multe 
din ele arătau anormal şi, la o examinare mai atentă, văzu 
că era vorba despre aceleaşi amprente false ca prima dată. 
Nici nu s-au mai obosit să le scaneze pe celelalte. 

Revenind la dovezile pe care le adusese Sachs, găsiră 
acelaşi tip de ulei mineral, plus resturi de latex, farduri şi 
alginat. 

Intre timp, sună şi detectivul Kuan de la Secţia 9: 
căutaseră pe o rază de câţiva kilometri, inclusiv în 
tomberoane şi pubele, şi nu găsiseră nici urmă de hainele 
pe care le schimbase Magicianul sau de arma folosită. 
Rhyme îi mulţumi politicos şi îl rugă să mai încerce. Acesta 
îl asigură că se vor mai întreprinde căutări, dar 
entuziasmul său fals îi oferi lui Rhyme certitudinea că 
încheiaseră deja orice fel de anchetă. 

— Şi spuneai că a sfărâmat ceasul lui Calvert? o întrebă 
pe Sachs. 

— Da. Exact la ora 12:00 sau, oricum, la câteva secunde 
după. 

— Şi ceasul celeilalte victime arăta 8:00. Pare să 
acţioneze după un orar. Ar trebui să ne aşteptăm la o nouă 
lovitură la 16:00, probabil. Adică în mai puţin de trei ore. 

— Nu avem noroc nici cu oglinda, spuse Cooper. Nu 
apare numele fabricantului sau comerciantului. E posibil 
să fi fost pe ramă o etichetă, dar a avut grijă să o înlăture. 
Sunt şi câteva amprente reale, dar dedesubtul celor false. 
Bănuiesc că este vorba de cele ale vânzătorului. Le voi 
trece prin A.F.1.S. oricum. 

— Avem o pereche de pantofi, interveni Sachs scoțând o 
pungă dintr-o cutie de carton. 

— Ai lui? 

— Cred că da. Sunt tot Ecco şi au aceeaşi mărime ca şi 
urmele de azi-dimineaţă. 

— l-a lăsat la locul crimei. Mă întreb de ce, spuse 
Sellitto. 

— Probabil pentru că ştie că am descoperit urme de 
pantofi Ecco şi era îngrijorat că agenţilor de intervenţie li 
se va părea ciudat că o bătrână poartă astfel de 
încălţăminte, sugeră Rhyme. 

Mel Cooper începu să examineze pantofii şi spuse: 

— S-ar putea să avem ceva sub călcâi şi în interiorul 
pantofului, sub branţ. De fapt, sigur avem ceva aici, spuse 
în timp ce curăţă pantoful şi scutură pământul din pungă. 

Dovezile nu erau nici pe departe foarte concludente sau 
abundente, dar pentru un criminalist resturile de pământ 
erau foarte importante, mai ales că puteau scoate la iveală 
informaţii foarte preţioase. 

— Bag-o la microscop, Mel. Să vedem ce putem scoate 
de aici, îndemnă Rhyme. 

Instrumentul de bază într-un laborator criminalistic este 
microscopul şi, deşi au existat de-a lungul vremii 
modificări şi îmbunătăţiri, nu este esenţial diferit, cel puţin 
în teorie, de micul microscop din alamă pe care Antonie 


134 


- JEFFERY DEAVER - 


van Leeuwenhoek l-a inventat în Olanda începutului de 
secol XVI. 

Pe lângă un vechi microscop electronic pe care foarte 
rar îl folosea, Rhyme mai avea în arsenalul laboratorului 
său încă două piese de acest gen. Primul din ele era un 
produs Leitz Orthoplan, ce-i drept nu foarte modern, dar 
pentru calitatea căruia Rhyme putea depune mărturie. Era 
triocular, cu două tuburi pentru operator şi unul central cu 
o cameră miniaturală de luat vederi. Al doilea, pe care 
Cooper îl pregătea acum, era un microscop stereo; fusese 
folosit şi pentru analiza fibrelor găsite la locul primei 
crime. Capacitatea de a mări era limitată, însă compensa 
în momentul analizei obiectelor tridimensionale, cum erau 
insectele sau plantele. Acest instrument era conectat şi la 
computer, astfel că toţi puteau vedea pe monitor obiectul 
în cauză. 

Studenţii la criminalistică se grăbesc de regulă să seteze 
microscoapele la capacitate maximă când analizează 
probe; în realitate, rezultatele cele mai bune apar atunci 
când lentilele sunt reglate treptat. Cooper mări de patru 
ori şi continuă până la 30 de ori. 

— Focalizează, focalizează, îl îndemnă Rhyme. 

Cooper ajustă obiectivul instrumentului, iar curând 
imaginea căpătă o claritate perfectă. 

— E bine, acum hai să ne plimbăm puţin peste ea, 
continuă Rhyme. 

Cooper începu să mişte platforma cu mişcări 
imperceptibile, scoțând la iveală sute de forme ciudate, 
unele negre, altele roşii sau verzi, iar câteva translucide. 
Rhyme avu sentimentul, ca de fiecare dată când privea 
prin obiectivul unui microscop, că este un fel de voyeur 
care examinează o lume care nu are nici cea mai vagă idee 
că este spionată. 

O lume de altfel foarte revelatoare. 

— Păr, spuse Rhyme în timp ce studia o dungă 
lunguiaţă. De animal. 

Trase această concluzie din mulţimea de straturi ce 
puteau fi observate. 

— Ce animal? 

— Aş spune câine, răspunse Cooper. 

Rhyme fu de acord. Un moment mai târziu, Cooper era 
aşezat la computer şi căuta prin baza de date pentru păr 
animal a poliţiei newyorkeze. 

— Avem două rase. Ba nu, trei. Una din ele este cu păr 
de lungime medie şi pare a fi câine-lup sau ciobănesc 
Malinois, iar celelalte specii sunt cu păr lung: ciobănesc 
englez sau briard. 

Cooper opri imaginea; tot ce se putea vedea era o masă 
nedefinită de granule şi firicele maronii. 

— Ce-s chestiile alea lungi? întrebă Sellitto. 

— Fibre? sugeră Sachs. 

— Probabil iarbă uscată, lămuri Rhyme. Ceva vegetal 
oricum. Dar nu-mi dau seama ce e celălalt material. 

Urmă, o nouă analiză cromatografică şi spectrometrică. 
Rezultatele fură afişate sub forma unui tabel pe ecranul 
computerului: pigmenţi de fiere, stercobilină, urobilină, 
indol, nitrați, scatol, mercaptani şi sulfid de hidrogen. 

— Aha. 

— Aha ce? întrebă nerăbdător Sellitto. 

— Comandă: microscopul unu, ordonă Rhyme. Imaginea 
reapăru pe ecranul computerului şi el continuă: Totul e 
foarte clar: materie bacteriană moartă, fibre parţial 
digerate şi iarbă. E rahat. Mă scuzaţi că am fost nedelicat: 
este treabă mare de căţel. Tipul nostru a călcat în ce nu 
trebuia. 

Verdictul era încurajator, căci atât firele de păr, cât şi 
materiile fecale erau indicii de primă mână. Dacă s-ar găsi 
urme similare asupra cuiva într-un anumit loc, s-ar putea 
presupune nu fără temei că persoana respectivă este sau a 
avut de-a face cu Magicianul. 

Raportul dat de sistemul A.F.I.S. cu privire la 
amprentele găsite pe cioburile de oglindă de pe alee nu 

era deloc îmbucurător, dar acest fapt nu miră pe absolut 
nimeni. 

— Ce mai era la locul crimei? întrebă Rhyme. 

— Nimic, veni răspunsul lui Sachs. Asta-i tot. 

Rhyme începuse din nou să analizeze dovezile când 
cineva sună la uşă. Thom merse să deschidă şi se întoarse 
după câteva minute însoţit de un agent de poliţie în 
uniformă. Rămase să aştepte timid în uşa încăperii, cum 
făceau cei mai mulţi tineri poliţişti când pătrundeau în 
bârlogul legendarului Lincoln Rhyme. 

— Îl caut pe detectivul Bell. Mi s-a spus că este aici. 

— Eu sunt, vorbi Bell. 

— E vorba despre raportul cu privire la spargerea de la 
biroul domnului Charles Grady. 

— Mulţumesc, tinere. 

Detectivul luă plicul şi făcu un semn scurt din cap către 
cel care i-l adusese, iar acesta părăsi încăperea după ce 
privi încă o dată pe furiş către Rhyme. 

— Nu prea mă pricep, ridică din umeri Bell. Lincoln, ai 
putea să te uiţi puţin peste asta? 

— Sigur, Roland, răspunse Rhyme. Dă-i-o lui Thom să o 
monteze pe suport. Despre ce e vorba? E cumva cazul 
Andrew Constable? 

— Da, spuse Bell şi apoi îl puse pe scurt în temă cu 
spargerea de la biroul lui Charles Grady. 

Între timp, Thom montase raportul pe suport, iar Rhyme 
începu să citească atent prima pagină. Se opri şi spuse: 

— Comandă: întoarce pagina. 

Răufăcătorii pătrunseseră în birou prin spargerea unui 
colţ al geamului de la uşă, lucru care le-a permis 
deschiderea  yalei din interior. Mai departe, între 
anticamera secretarei şi camera în care lucra procurorul zi 
de zi, era o uşă confecţionată din lemn gros şi avea două 
încuietori. Acest lucru i-a descurajat pe spărgători. 

Anchetatorii au găsit pe biroul secretarei nişte fibre, 
lucru foarte interesant în opinia lui Rhyme. Raportul indica 
însă numai culoarea acestora: majoritatea albe, câteva 

negre şi una singură roşie. Nimic altceva. Au mai găsit tot 
acolo două fragmente de foiţă din aur. 

Tot anchetatorii au dedus că spargerea avusese loc după 
ce personalul de serviciu terminase tura; asta însemna că 
fibrele nu proveneau de la Grady, de la secretară sau de la 
vreo persoană care se aflase acolo în mod legitim, ci 
probabil de la intruşi. 

Rhyme termină de citit ultima pagină. 

— Asta e tot? 

— Bănuiesc că da. 

— Comandă: telefon, rosti încruntat Rhyme. Sună: 
Peretti virgulă Vincent. 

Rhyme îl luase pe Peretti cu ani în urmă în echipa de 
anchetatori ce se deplasează la locul unde se petrece o 
infracţiune şi pe atunci tânărul poliţist dovedise un talent 
destul de mare pentru criminalistică. Cu toate acestea, 
dovedise o înclinaţie spre domeniul ezoteric al politicii în 
cadrul poliţiei pe care, spre deosebire de Rhyme, îl prefera 
investigaţiilor la locurile crimelor; asta îl propulsase pe 
Peretti în funcţia de director al Diviziei de Investigaţii şi 
Resurse a poliţiei new-yorkeze, care includea şi personalul 
însărcinat cu anchetele. 

Rhyme obţinu în scurt timp legătura şi auzi: 

— Lincoln, ce mai faci? 

— Destul de bine, Vince. Am... 

— Lucrezi la cazul cu Magicianul, nu? Zi-mi cum merge. 

— Merge. Dar nu de asta te-am sunat. Ascultă. Sunt cu 
Roland Bell şi mă uitam pe raportul despre spargerea 
biroului lui Charles Grady. 

— Da, treaba cu Andrew Constable şi cu amenințările la 
adresa lui Grady. Ştiu. Cu ce te pot ajuta? 

— Păi, mă uitam pe raport. Dar e doar unul preliminar, 
din câte îmi dau seama. Am nevoie de ceva mai multe 
detalii, de exemplu, despre fibrele găsite. Compoziţia 
chimică, lungimea, diametrul, culoarea exactă, vopseaua 
folosită... 

— Stai puţin să iau un pix. Gata, continuă. 

— De asemenea, am nevoie de amprentele de 
încălţăminte lăsate la faţa locului şi vreau să aflu toate 
lucrurile care se găseau pe masa secretarei în acel 
moment, pe rafturi, în dulapuri sau pe pereţi. Şi poziţia 
exactă în care au fost găsite de anchetatori. 

— Tot ce a putut fi atins sau mutat de răufăcători? Bine, 
cred. Vom... 

— Nu, Vince. Tot ce a fost în încăpere. Totul. Agrafe, 
poze cu copiii secretarei, mucegaiul din sertare. Nu-mi 
pasă dacă au fost atinse sau nu. 

— În regulă, spuse Peretti. Voi pune pe cineva să se 
ocupe de asta. 

Rhyme era uşor nemulţumit, întrucât nu înţelegea de ce 
nu se ocupă Peretti însuşi de asta; în locul lui, s-ar fi 
asigurat personal că totul va fi făcut ca la carte, chiar dacă 
ar fi ocupat vreo funcţie importantă. În poziţia actuală de 
colaborator, nu avea de ales. 

— Cât de repede se poate. Mulţumesc, Vince. 

— Nu ai pentru ce, răspunse calm Peretti. 

Rhyme închise şi îi spuse lui Bell: 

— Nu prea putem face mai mult până nu primim şi 
restul de informaţii pe care le-am solicitat. 

Se mai uită o dată peste raport. Fibre, organizaţii ilicite, 
linşări... Alte mistere. Pentru moment însă, vor fi pasate 
altcuiva, căci Rhyme avea alte enigme pe care trebuia să 
le desluşească, şi asta într-un timp cât mai scurt: notaţiile 
de pe tablă cu privire la ceasurile sparte îi reamintiseră că 
aveau mai puţin de trei ore să-l oprească pe Magician, 
înainte ca acesta să-şi găsească o nouă victimă. 


MAGICIANUL 


Crima de la Şcoala de Muzică 


e Descrierea criminalului: brunet, barbă falsă, fără semne 
distinctive, statură medie, vârsta: cam 50 de ani. Inelarul şi 

degetul mic de la mâna stângă lipite. S-a deghizat după 
crimă într-un om de serviciu bătrân şi chel. 

e Fără motiv aparent. 

e Victima: Svetlana Rasnikov. 

e Studentă la zi, conservator. 

e De verificat familia, prietenii, colegii de la facultate pentru 
eventuale piste: fără iubit, fără duşmani declaraţi. Cânta la 
petreceri de copii. 

e Placă de circuite cu difuzor. 

e Trimisă la FBI în New York pentru analiză. 

e Recorder cu vocea înregistrată a criminalului, probabil. 
Toate datele distruse. 

e Recorderul e artizanal. 

e A folosit cătuşe vechi din oţel pentru a imobiliza mâinile 
victimei. 

e Cătuşele sunt Darby. Folosite de Scotland Yard. De verificat 
la Muzeul Houdini din New Orleans. 

e A distrus ceasul victimei exact la ora 8:00. 

e Scaune legate cu o frânghie de bumbac obişnuit. Prea 
multe piste. 

e Petardă pentru a simula un foc de armă. Distrusă. 

e Prea multe surse de verificat. 

e Fitil. Comun. 

e Prea multe surse de verificat. 

e Agentele de patrulare au fost orbite de o lumină foarte 
puternică. Nu s-a găsit niciun dispozitiv. 

e Nicio pistă validă. 

e Pantofii criminalului: Ecco, mărimea 42. 

* Fibre de mătase, vopsite în cenuşiu, culoare mată. 

e Provin de la deghizarea în om de serviciu. 

e Posibil purta perucă brunetă. 

e Pe pantofi fragmente de hicori roşu şi lichen Parmelia 
Conspersa, probabil din Central Park. 

e Noroi impregnat cu ulei mineral neobişnuit. Trimis la FBI 
pentru analiză. 

e Bucată de mătase neagră, dimensiuni 180 cm pe 120 cm. 
Folosită drept camuflaj. Fără semne distinctive. 

+ Folosită adesea de iluzionişti. 

e Latex pentru a-şi acoperi amprentele. 

e Provenienţă: magazine cu articole pentru iluzionişti. 

e Urme de ulei de ricin, latex, farduri. 

e Machiaj de teatru. 

e Urme de alginat. 

e Folosit pentru fixarea amprentelor false din latex. 

e Arma crimei: o bucată de frânghie din bumbac albă cu miez 
negru din mătase. j 

e Frânghia e articol de magie. Īşi schimbă culoarea. Fără 
piste. 

e Nod neobişnuit. 

* Trimis la FBI şi la Muzeul Marinei; nicio informaţie. 

e Nodul face parte din trucurile lui Houdini, aproape 
imposibil de desfăcut. 

e A folosit cerneală simpatică pentru a se semna în registrul 
de la Intrare. 


Crima din East Village 


e Victima 2: Tony Calvert. 

e Stilist, angajat la teatru. 

e Fără duşmani declaraţi. 

e Nicio legătură aparentă cu prima victimă. 

e Niciun motiv aparent. 

e Cauza decesului: Traumă cervicală provocată de un obiect 
contondent, urmată de dezmembrare post-mortem cu un 
ferăstrău. 

e Criminalul a scăpat deghizându-se în femeie de 70 de ani. 
De verificat împrejurimile pentru găsirea costumului sau a 
altor articole. 

e Nu s-a găsit nimic. 

e Ceasul zdrobit exact la 12:00. 

e Tipar? Următoarea victimă probabil la 16:00. 

e Criminalul s-a ascuns în spatele unei oglinzi. Fără semne 
distinctive. Amprentele trimise la FBI. 

e Niciun rezultat. 

e A folosit o pisică de jucărie (artificiu) pentru atragerea 
victimei pe alee. Jucărie comună. Fără piste. 

e Ulei mineral - acelaşi tip ca la prima crimă. De aşteptat 
raportul FBI. 

e Latex şi farduri pentru amprentele false. 

e Alginat. 

e Recuperat pantofi Ecco. 
e Păr de câine găsit în pantofi, de la trei rase diferite. Plus 
excremente. 


Profilul de iluzionist 


e Criminalul va încerca să inducă în eroare atât victimele, cât 
şi poliția. 

e Fizic (pentru distragerea atenției). 

e Psihic (pentru a elimina suspiciunile). 

e Evadarea de la Şcoala de Muzică a fost similară cu trucul 
„Omul dispărut”. Prea multe piste. 

e Criminalul este iluzionist. 

e Priceput la prestidigitaţie. 

e Se pricepe la deghizări foarte rapide pentru a evada: 
costume din nailon, mătase, chelie falsă, amprente false şi 
alte articole din latex. Poate arăta de orice vârstă, rasă sau 
sex. 

e Moartea lui Calvert: „Femeia tăiată în două” (Selbit). 

e Expert în spartul yalelor (posibil să folosească tehnica 
„polizatului”). 

Capitolul treisprezece 


Pe la 1900, în Manhattan erau peste 100.000 de cai şi 
cum spaţiul nu era tocmai la discreţia oricui nici pe atunci, 
existau foarte multe clădiri prevăzute cu grajd la unul din 
etajele superioare. O astfel de construcţie poate fi încă 
admirată în Upper West Side: este faimoasa Academie de 
Echitaţie Hammerstead, a cărei structură a fost păstrată 
intactă de când a fost construită, adică din 1885. La primul 
etaj este amplasat un grajd de dimensiuni impresionante, 
putând adăposti câteva sute de cai, iar la parter au loc 
lecţii de călărie şi spectacole de hipism. La prima vedere, 
un grajd în Manhattanul secolului XXI pare o anomalie, 
dar numai până când îţi aduci aminte că faimoasele alei de 
10 kilometri destinate tocmai plimbărilor ecvestre din 
Central Park sunt doar la câteva străzi distanţă. 

În acest moment, nouăzeci de cai trăiesc la academie, o 
parte din ei ai unor persoane private, iar altă parte 
destinată închirierilor; un specimen din această ultimă 
categorie era acum condus pe o rampă de una din 
angajate, o tânără roşcată, spre o călăreaţă care aştepta la 
parter. 

Cheryl Marston simţea aceeaşi încântare ca în fiecare 
dimineaţă de sâmbătă la vederea calului înalt, cu aspect 
sălbatic şi cu pete caracteristice rasei Appaloosa. 

— Bună dimineaţa, Donny, îl alintă ea. 

De fapt, numele real era Don Juan di Middleburg şi era 
foarte potrivit după părerea lui Cheryl. Un gigolo autentic, 
cum îi plăcea ei să glumească: în mâinile bărbaţilor, se 
zbătea teribil şi necheza, dar cu ea era întotdeauna blând 
şi uşor de controlat. 

— Ne vedem într-o oră, îi spuse ea îngrijitoarei în timp 
ce se sălta în şaua lui Donny, apucând frâiele şi simțind cu 
plăcere musculatura suplă a calului. 

O atingere uşoară la coaste şi porniră încet pe 86%: 
Street, îndreptându-se spre Central Park. Zgomotul 

metalic al potcoavelor atrăgea atenţia tuturor, care se 
întorceau să examineze atât superbul animal, cât şi pe 
femeia cu expresie serioasă, îmbrăcată în pantaloni de 
călărie, jachetă roşie şi şapcă neagră de hipism, de sub 
care se zărea un păr lung, oxigenat. 

Ajungând în Central Park, Marston privi spre sud şi zări 
clădirea de birouri din Midtown unde îşi petrecea 15 ore 
pe săptămână practicând dreptul comercial. O mie de 
gânduri ar fi putut să o năpădească: munca ei, proiectele 
„de maximă importanţă”, aşa cum repeta unul din colegi 
cu o frecvenţă de-a dreptul iritantă. Dar niciun gând nu 
putea să o tulbure acum. De fapt, nimic. Era total 
invulnerabilă când se afla călare pe un exemplar din cele 
mai reuşite creaţii ale divinității şi când simţea căldura 
soarelui şi mirosul de pământ umed gâdilându-i nările. 
Donny începuse să alerge uşor pe aleea întunecată, 
încadrată de narcise, magnolii şi tufe de liliac. 

Prima zi adevărată de primăvară. 

Preţ de jumătate de oră doar au dat ocol lacului, 
absorbiți de acea conexiune stranie dintre două creaturi 
diferite, dar complementare, fiecare din ele puternică şi 
inteligentă în felul ei. Încercă şi un galop sănătos pe o 
distanţă scurtă, iar apoi încetini până la trap pentru a 
străbate curbele din partea de nord a parcului, partea 
pustie de lângă Harlem. 

Pace totală. 

Până când avu loc nenorocirea. 

__N-a apucat să îşi dea seama cum se întâmplase exact. 
Incetinise foarte mult pentru a lua curba îngustă dintre 
două tufe crescute peste măsură, când un porumbel 
zburase exact spre faţa lui Donny. Acesta necheză şi scăpă 
aproape total de sub controlul lui Marston, aproape 
aruncând-o din şa. Imediat, calul se cabră, şi femeia abia 
reuşi să evite căderea. 

Se agăţă cu toată puterea de coama calului şi ţinu strâns 
frâiele pentru a încerca să-l calmeze şi să evite căderea de 
la mai mult de 2 metri. 

— Gata, Donny, ţipă ea încercând totodată să mângâie 
gâtul calului. Donny, băiete, e în ordine. Gata! 

Şi totuşi continua să se cabreze înnebunit. Oare s-a lovit 
la ochi când l-a izbit pasărea? Grija ei pentru cal era 
amestecată în acele momente cu frica, pentru că se vedeau 
pietre ascuţite pe fiecare parte a aleii. Dacă Donny 
continua să se agite, îşi putea pierde echilibrul şi să cadă, 
foarte posibil cu ea dedesubt. Toate accidentele care 
auzise că se petreceau în astfel de situaţii nu se datorau 
căderii propriu-zise, ci strivirii între pământ şi greutatea 
animalului. 

— Donny! spuse ea pe nerăsuflate. 

Dar calul se mai cabră o dată pe picioarele de dinapoi, 
agitându-şi-le pe cele din faţă. 

— Doamne! strigă ea. Nu, nu... 

Îşi dădu seama că pierduse controlul, căci picioarele 
calului zvâcneau cutremurate de panică, îndreptându-se 
încet-încet spre pietre. Simţea muşchii animalului 
tremurând tot mai puternic pe măsură ce îşi pierdea 
echilibrul. Calul necheză puternic. 

Ştia că o aşteaptă fracturi multiple de membre. Eventual 
îşi va strivi pieptul. 

Aproape simţi durerea viitoare, dar şi pe a lui. 

— O, Donny... 

Apoi un bărbat în trening apăru din senin. Privi cu ochii 
mari calul, apoi sări şi apucă frâul. 

— Nu, fugi înapoi, ţipă Marston. Nu-l poţi controla! 

O să se aleagă cu o lovitură la cap! 

— Du-te... 

Dar... ce se întâmpla? 

Omul nu privea spre ea, ci direct în ochii mari ai calului. 
Rostind vorbe pe care ea nu le putea auzi. In mod cu totul 
miraculos, animalul începu să se calmeze. Nu se mai agita 
deloc şi îşi reluă poziţia patrupedă. Era încă nervos şi 
tremura, ca şi ea de altfel, dar pericolul trecuse. Bărbatul 
îşi apropie faţa de capul calului şi şopti alte câteva cuvinte. 

Se trase într-un final înapoi şi mai făcu un semn de 
aprobare din cap spre cal. Privi apoi în sus spre ea. 

— Eşti în regulă? 

— Cred că da, spuse ea respirând adânc, cu o mână pe 
piept. S-a întâmplat totul atât de repede... 

— Ce s-a întâmplat? 

— L-a speriat o pasăre. Nu ştiu de unde a apărut, dara 
zburat direct spre faţa lui. Poate l-a lovit în ochi. 

După o scurtă examinare, bărbatul vorbi din nou: 

— Pare în regulă. Ai putea să-l duci la un veterinar, deşi 
nu văd vreo zgârietură. 

— Dar cum l-ai calmat? Eşti cumva... 

— Îmblânzitor de cai? răspunse el râzând şi privind 
timid într-o parte. 

Părea să se simtă mai în largul lui când privea în ochii 
calului decât într-ai ei. Continuă: 

— Nu, nicidecum. Dar îmi place să călăresc. Probabil am 
acest dar de a calma caii speriaţi. 

— Credeam că o să se prăbuşească. 

— Mi-ar plăcea să spun ceva care să te calmeze pe tine 
acum, spuse el. 

— Dacă-i face bine calului meu, îmi prieşte şi mie. Nu 
ştiu cum să îţi mulţumesc. 

Apăru un alt călăreț, şi bărbatul cu barbă se trase într-o 
parte pentru a-i face loc să treacă. 

În continuare, se încăpăţâna să privească doar calul. 

— Cum îl cheamă? 

— Don Juan. 

— L-ai închiriat de la Hammerstead? Sau e al tău? 

— De la Hammerstead. Dar e ca şi cum ar fi al meu. Ne 
plimbăm în fiecare săptămână. 

— Şi eu mai închiriez de acolo. E un exemplar frumos 
într-adevăr. 

Calmă acum, Marston îl privi atentă. Era un bărbat 
chipeş, un pic trecut de 50 de ani. Avea o barbă îngrijită şi 
sprâncene pronunţate, unite deasupra nasului. Pe gât şi pe 
piept femeia zări ceva ce părea o cicatrice destul de mare; 

146 


- JEFFERY DEAVER - 


de asemenea, mâna stângă îi era deformată. Dar niciunul 
din aceste lucruri nu conta pentru ea, căci avea o calitate 
foarte importantă: îi plăceau caii. Cheryl Marston, în 
vârstă de 38 de ani şi divorțată de 4, îşi dădu seama că 
amândoi se măsurau din priviri. 

El râse încet şi privi în altă parte. 

— Eu... 

Vocea i se topi şi umplu tăcerea printr-o bătaie 
prietenoasă pe coapsa calului. Marston ridică o 
sprânceană. 

— Deci? încercă ea să-l încurajeze. 

— Păi, de vreme ce trebuie să pleci şi e foarte posibil să 
nu te mai văd niciodată... Mă gândeam dacă ţi s-ar părea 
deplasat să te întreb dacă vrei să bem o cafea împreună. 

— Absolut deloc deplasat, răspunse ea încântată de 
atitudinea lui directă. Dar trebuie să termin ora întâi. Mai 
am cam 20 de minute... Se încadrează în programul tău? 

— 20 de minute e perfect. Ne vedem la grajduri. 

— Excelent, spuse Cheryl. Nu te-am întrebat: îţi place să 
călăreşti englezeşte sau stil western? 

— Fără şa, de cele mai multe ori. Am fost profesionist. 

— Da? Unde? 

— Îţi vine să crezi sau nu, răspunse el pe acelaşi ton 
timid, am călărit la circ. 

Capitolul paisprezece 


Un sunet din direcţia computerului îl anunţă pe Cooper 
de primirea unui nou email. 

— Un semn de la prietenii noştri de pe Ninth Street, colţ 
cu Pennsylvania, spuse el începând nerăbdător să 
decripteze mesajul de la laboratorul FBI. Sunt rezultatele 
de la analiza uleiului găsit. Comercializat sub numele de 
Tack-Pure. Folosit mai ales la întreţinerea şeilor, hăţurilor 
şi a echipamentelor de călărie. 

Cai... 

Rhyme se întoarse iute cu scaunul către masa cu probe. 

— Nu se poate, nu se poate... 

— Ce nu se poate? întrebă Sachs. 

— Excrementele de pe pantofii Magicianului. 

— Ce e cu ele? 

— Nu sunt de câine. Ci de cal! Uitaţi-vă la compoziţie. 
Unde naiba mi-a fost capul? Câinii sunt carnivori. Nu 
mănâncă iarbă şi fân. Bine, hai să gândim logic acum. 
Pământul şi celelalte indicii ne-au trimis către Central 
Park. Şi părul... Ştiţi partea aceea, Movila Câinilor? E tot 
pe acolo. 

— Da, e chiar vizavi, întări Sellitto. Acolo îşi duce toată 
lumea câinii. 

— Kara, întrebă el însufleţit deodată, Cirque Fantastique 
are şi cai? 

— Nu, răspunse ea. Niciun fel de numere cu animale. 

— Bine, să lăsăm circul deoparte deocamdată. De ce 
altceva ne-am mai putea lega? Movila Câinilor e chiar 
lângă intrarea pe aleea de călărie, da? Nu e atât de 
evident, dar s-ar putea să îi placă şi lui caii sau să spioneze 
vreun călăreț. Ar putea să îşi aleagă noua victimă de acolo. 
Poate nu pe următoarea, dar ne-ar fi util să presupunem că 
aşa va fi - mai ales că pare să fie singura noastră pistă 
solidă. 

— Parcă e şi un grajd prin apropiere, nu-i aşa? întrebă 
Sellitto. 

— Parcă îmi aduc şi eu aminte de unul, interveni Sachs. 
Cred că e pe la numărul 80. 

— Încearcă să afli. Şi trimite nişte oameni acolo. 

Sachs privi la ceas. Era 13:35. 

— Da, mai avem ceva timp. Cam două ore şi jumătate 
până la următoarea victimă. 

— Foarte bine, spuse Sellitto. O să trimit patrule prin 
parc şi mai ales pe lângă grajdul ăla. Dacă agenţii vor fi 
acolo pe la 14:30, vor avea destul timp să observe ceva 
suspect. 

Rhyme o văzu pe Kara cum se încruntă brusc. 

— Ce e? 

— Ştiţi, nu cred că de fapt mai aveţi atât de mult timp. 

— Cum adică? 

— Vă aduceţi aminte ce v-am povestit despre inducerea 
în eroare? 

— Da. 

— Mai există şi inducerea în eroare în ceea ce priveşte 
timpul. Se referă la a păcăli publicul că un lucru se va 
întâmpla la un anumit moment dat şi de fapt se petrece 
mai devreme sau mai târziu. De pildă, un iluzionist va 
repeta un anumit lucru la intervale fixe. In mod 
subconştient, publicul va crede că iluzionistul va acţiona 
doar după un anumit timp, iar el de fapt reduce intervalul. 
Publicul nu este niciodată atent la aşa ceva şi e uşor să fie 
păcălit. Îţi poţi da seama de o inducere în eroare de acest 
tip când artistul înştiinţează publicul asupra mărimii 
intervalului. 

— Cum a făcut el cu spartul ceasurilor? întrebă Sachs. 

— Exact. 

— Deci nu crezi că următoarea crimă va fi la 16:00? 
întrebă Rhyme. 

— Nu sunt sigură. Poate că va ucide trei persoane la un 
interval de patru ore şi a patra va fi la un interval de doar 
o oră. Chiar nu ştiu. 

— Nu e vorba de ştiut aici, Kara, spuse Rhyme cu voce 
fermă. Nu ştim nimic sigur. Dar ce crezi? Tu ce ai face în 
locul lui? 

Zâmbi încurcată la gândul că va trebui să intre în pielea 
unui criminal. Gândi intens câteva minute. 

— Ştie că aţi găsit ceasurile până acum şi ştie că sunteţi 
inteligenţi. Nu e nevoie să repete acelaşi lucru de prea 
multe ori. Dacă aş fi în locul lui, nu aş aştepta ora 16 
pentru a lovi din nou. M-aş duce chiar acum. 

— Pe mine m-ai convins, spuse Rhyme. La naiba cu 
patrulele şi cu poliţiştii în civil. Lon, sună-l pe Haumann şi 
trimite direct echipa de intervenţie în parc. Cât de repede 
poti. 

— S-ar putea ca asta să-l sperie, Linc. Mai ales dacă este 
deghizat şi îşi urmăreşte noua victimă. 

— Cred că va trebui să ne asumăm acest risc. Spune-le 
celor de la intervenţii să se uite după... cine ştie după ce 
trebuie să se uite? Oferă-le o descriere generală, cât de 
fidelă se poate. 

Un criminal de 50 de ani, om de serviciu de 60, o 
bătrânică de 70... 

Interveni Cooper, care tasta la computer: 

— Am găsit. Academia de Echitaţie Hammerstead. Acolo 
e grajdul. 

Bell, Sellitto şi Sachs porniră spre uşă. 

— Vreau să merg şi eu, interveni Kara. 

— Nu, veni răspunsul lui Rhyme. 

— Aş putea fi de folos acolo. Aş putea observa vreo 
mişcare suspectă care ţine de magie la cineva din mulţime. 
Ei nu ar putea, spuse ea privind către cei trei poliţişti. 

— E prea periculos. Fără civili în operaţiunile de teren. 
Asta e regula. 

— Nu-mi pasă de regulile voastre, îl înfruntă Kara. Pot fi 
de ajutor. 

— Kara... 

Reuşi să-i facă pe toţi să tacă după ce îşi aruncă privirea 
pe fotografiile celor două victime şi se întoarse apoi către 

Rhyme cu o privire rece. Îi amintea astfel că el fusese cel 
care îi solicitase prezenţa, el fusese cel care o 
transformase dintr-o fiinţă inocentă în cineva care putea 
privi acele orori fără ca măcar să clipească. 

— Bine, spuse într-un final Rhyme. Dar ai grijă de ea, 
Sachs. 


Era precaută, observă Malerick, la fel ca orice femeie 
care tocmai fusese acostată de un bărbat în Manhattan, 
chiar dacă bărbatul era timid, prietenos şi capabil să 
calmeze cai foarte agitaţi. Dar Cheryl Marston se relaxa 
încetul cu încetul, ascultându-i poveştile despre perioada 
când era la circ şi călărea fără şa. Bineînţeles, toate 
poveştile erau în mod considerabil înfrumuseţate tocmai 
pentru a o distra şi pentru a o face să lase garda jos. 

După ce Donny fusese examinat şi declarat în stare 
perfectă de îngrijitoare şi de un veterinar care fusese 
chemat, Malerick şi următoarea sa protagonistă fără voie 
părăsiseră  grajdul şi se  îndreptaseră către acest 
restaurant de pe Riverside Drive. 

Femeia discuta acum degajat cu John (personajul fictiv 
interpretat de Malerick) despre viaţa ei de zi cu zi, despre 
dragostea timpurie pentru cai, despre cei pe care îi 
deținuse sau îi călărise şi despre planul ei măreț de a 
cumpăra o fermă în Middleburg, Virginia. El oferea la 
rândul lui unele cunoştinţe din domeniul cabalin, în funcţie 
de ce deducea din comentariile ei şi din ce mai văzuse sau 
aflase de-a lungul timpului prin circurile la care lucrase. 
Animalele ocupaseră întotdeauna un loc important în 
profesia lui. Chiar în spectacolele sale hipnotizase animale, 
le făcuse să dispară, le transformase dintr-o specie în alta. 
De altfel, un iluzionist crease un truc care devenise foarte 
popular pe la începutul secolului al XIX-lea - 
transformarea unei găini într-o rață (metoda era extrem de 
simplă: pe scenă intra o rață care purta un „costum” de 
găină). Uciderea şi învierea animalelor era din nou o 
practică răspândită în perioade de timp mai puţin corecte 

politic, deşi rareori se întâmpla ca protagoniştii să fie grav 
răniţi; la urma urmei, doar un iluzionist incapabil ar ucide 
un animal pentru a crea iluzia că este mort. Unde mai pui 
şi că este destul de costisitor. 

În ceea ce priveşte numărul de astăzi din Central Park, 
număr care o va implica pe Cheryl Marston, Malerick se 
inspirase din numerele lui Howard Thurston, un iluzionist 
foarte popular la începutul secolului XX, care făcuse o 
adevărată pasiune pentru animale. Trucul lui Malerick, 
totuşi, nu ar fi obţinut aprobarea lui Thurston, căci acesta 
din urmă trata animalele ca pe asistenții săi, dacă nu chiar 
ca pe nişte membri ai familiei sale. Malerick era mai puţin 
uman în această privinţă. A prins un porumbel, l-a întors 
cu faţa în sus şi l-a mângâiat îndelung pe gât şi pe aripi 
până l-a hipnotizat; această tehnică era adesea folosită de 
iluzionişti pentru a crea aparenţa unei păsări moarte. A 
aşteptat-o pe Cheryl să apară călare şi a aruncat cu putere 
pasărea spre capul calului. Cu toate acestea, spaima şi 
durerea lui Donny nu au avut deloc de-a face cu 
porumbelul, ci au fost cauzate de un generator de 
ultrasunete, setat pe o frecvenţă care afecta doar auzul 
animalului. Când Malerick a ieşit la iveală din tufiş pentru 
a o „salva” pe Cheryl, a oprit generatorul şi a dat impresia 
că reuşeşte să calmeze calul. 

Cheryl era acum din ce în ce mai volubilă, observând cât 
de multe lucruri aveau în comun ea şi salvatorul ei de mai 
devreme. 

Doar avea impresia. 

Acest lucru se datora în mare măsură practicilor de 
mentalism pe care le exersa Malerick. Nu era un as al 
acestei ştiinţe, se putea spune însă că se descurca. 
Mentalismul nu are nimic de-a face cu ghicitul gândurilor, 
desigur. Este doar o combinaţie de tehnici mecanice şi 
psihologice, utilizată pentru  deducţii.  Malerick se 
concentra acum pe citirea limbajului corpului, lucru pe 
care doar mentaliştii de elită îl practicau; este opusul 
citirii gândurilor, pentru că nu făcea decât să observe 

schimbările survenite în mimica şi gestica lui Cheryl ca 
urmare a replicilor sale. Unele îi spuneau că se depărtează 
de gândurile ei, altele, dimpotrivă, că este pe drumul cel 
bun. 

Acum, de pildă, povestea despre un prieten de-al ei care 
tocmai trecuse printr-un divorţ, lucru pe care se vedea că 
îl făcuse şi ea şi că îi produsese suferinţă. Ca atare, 
următorul pas logic a fost să adopte o poză sugestivă şi să 
declare că era divorţat şi că soţia îl părăsise pentru 
altcineva. Fusese bineînţeles distrus, dar acum era în plin 
proces de recuperare. 

— Am renunţat la o barcă, spunea el cu acreală, doar să 
nu mai aud de nenorocitul ăla. O barcă foarte valoroasă. 

Malerick mai utiliza şi „afirmaţii Barnum” pentru a lăsa 
impresia că au foarte multe lucruri în comun. Exemplul 
clasic pentru acest gen de afirmaţii era: „Simt că eşti 
adesea extrovertită, dar se întâmplă să ai şi momente de 
timiditate”. 

Afirmația poate fi desigur interpretată ca semnul unei 
mari intimităţi, dar de fapt se aplică aproape oricărui om 
de pe planetă. 

Nici personajul fictiv John, nici Cheryl nu aveau copii, 
dar amândoi aveau pisici, o pasiune pentru tenis şi părinţi 
divorţaţi. lată câte coincidenţe! Se potrivea de minune... 

E aproape timpul, gândi el. Deşi nu e nicio grabă. Chiar 
dacă poliţia ar fi pe urmele sale, oricum nu s-ar aştepta să 
facă vreo mişcare până la ora patru; şi e abia trecut de 
două. 

Aţi putea crede, onorat auditoriu, că lumea iluziilor nu 
se intersectează niciodată cu lumea reală, dar nu este 
Chiar adevărat. 

Mă gândesc, de exemplu, la John Mulholland, renumitul 
magician şi redactor al revistei de profil The Sphinx. Și-a 
anunţat retragerea din jurnalism şi magie în anii '50. 

Nimeni nu şi-a putut da seama care au fost motivele. 
Dar apoi au apărut zvonuri că ar lucra pentru armata 
americană, învățând spionii cum să folosească tehnici de 

iluzionism pentru a strecura droguri în cele mai subtile 
feluri, astfel încât nici cei mai paranoici comunişti să nu îşi 
dea seama că sunt traşi pe sfoară. 

Ce am în mână, onorat auditoriu? Priviţi-mi cu atenţie 
palmele. Nimic, nu-i aşa? Par goale. Şi totuşi, după cum 
probabil aţi ghicit, nu este aşa... 

Folosind acum una din tehnicile preferate ale lui 
Mulholland de plasare a drogurilor, Malerick apucă 
linguriţa cu mâna stângă şi începu să bată absent cu ea în 
masă. Cheryl căută sursa zgomotului. O fracțiune de 
secundă. Dar i-a fost de-ajuns lui Malerick să golească o 
capsulă cu praf fără gust în cafeaua ei, în timp ce mâna sa 
dreaptă se îndrepta către zahăr. 

John Mulholland ar fi fost mândru de el. 

După câteva minute, Malerick observă cu satisfacţie că 
drogul îşi face efectul: nu-şi mai putea ţine privirea fixă, 
iar ochii i se împăienjeniseră. Nu simţea totuşi că era ceva 
în neregulă cu ea. De-asta era flunitrazepamul atât de 
potrivit: nici nu îţi dai seama că eşti drogat. Cel puţin nu 
până în dimineaţa următoare. Dar asta nu va fi o problemă 
pentru Cheryl. O privi în ochi şi zâmbi. 

— Vrei să vezi ceva distractiv? 

— Distractiv? răspunse ea uşor moleşită şi zâmbi larg. 

Plăti nota şi apoi continuă: 

— Tocmai mi-am cumpărat o barcă. 

— O barcă? Ador bărcile. Ce fel de barcă? 

— Cu pânze. 15 metri lungime. Eu şi soţia mea aveam 
una la fel. I-a rămas ei după divorţ, adăugă el trist. 

— John, nu se poate! Glumeşti. Eu şi soţul meu am avut 
una. Şi a luat-o el după divorţ. 

— Serios? răspunse el înveselit. Hai până la râu. O să ți- 
o arăt. 

— Mi-ar plăcea enorm, spuse ea şovăitor şi îşi strecură 
braţul sub al său. 

O purtă de braţ până la ieşire. Doza părea corectă. Era 
supusă, dar nu va leşina până vor ajunge pe malul râului 
Hudson. 

Porniră spre Riverside Park. 

— Spuneai ceva despre bărci, vorbi ea ameţită. 

— Într-adevăr. 

— Eu şi fostul meu am avut una. 

— Ştiu. Mi-ai zis mai devreme, spuse Malerick. 

— Serios? 

— Un moment. Trebuie să mai iau ceva. 

Se opri la maşina sa, o Mazda furată, şi scoase o geantă 
sport de pe bancheta din spate. Incuie maşina la loc. 
Dinspre geantă se auzi un zgomot destul de puternic de 
metal lovit. Cheryl privi geanta, vru să spună ceva, dar 
uită foarte rapid ce anume. 

— Hai pe aici, spuse atunci Malerick şi o luă de mână. 

O conduse până la următoarea intersecţie, de unde o 
apucară pe o pasarelă lăsată în paragină, care trecea pe 
deasupra parcării. Ajunseră astfel pe îngusta fâşie golaşă 
de pe malul râului. 

Îşi eliberă mâna dintr-a ei şi, cu un gest foarte ferm, o 
trecu prin spatele ei, oprindu-se sub braţ. Îi simţi sânul în 
palmă, în timp ce ea îşi odihni capul pe umărul său. 

— Uite, spuse ea arătând cu un gest nesigur un punct în 
larg, unde se vedeau câteva zeci de bărci traversând 
imperturbabil apa albastră. 

— E şi barca mea pe acolo, spuse Malerick. 

— Îmi plac bărcile. 

— Şi mie, spuse el blând. 

— Serios? se miră ea, zâmbind şi adăugând în şoaptă că, 
n-o să-ţi vină să crezi, ea şi soţul ei au avut o barcă. Dara 
pierdut-o la divorţ. 

Capitolul cincisprezece 


Academia de Echitaţie era o relicvă a vechiului New 
York. 

Simţind mirosul puternic de grajd, Amelia Sachs privi pe 
sub arcadă în interior la cai şi, mai ales, la călăreţii care 
arătau maiestuos îmbrăcaţi aproape la fel, cu pantaloni 
cafenii, jachete negre sau roşii şi şepci de catifea. 

Câţiva agenţi în uniformă de la Secţia 20 aşteptau afară. 
Alţii erau împrăştiaţi prin parc, sub comanda directă a lui 
Lon Sellitto, în căutarea prăzii imposibil de definit. 

Sachs şi Bell pătrunseră în birou, iar detectivul îşi 
flutură legitimaţia cu insigna aurie pe sub ochii femeii din 
spatele mesei. Privi afară şi îi văzu şi pe ceilalţi poliţişti. 

— Da? S-a întâmplat ceva? întrebă ea neliniştită. 

— Doamnă, folosiți cumva ulei Tack-Pure pentru 
îngrijirea şeilor şi a hamurilor? 

— Da, domnule. Folosim aproape numai Iack-Pure, 
răspunse ea precipitat, în timp ce privea la unul din 
asistenţi. 

— Am găsit urme de astfel de ulei şi de excremente de 
cal la locul unei crime. Bănuim că ucigaşul ar putea lucra 
aici sau ar putea urmări vreunul din angajaţi sau clienţi 
pentru a comite următoarea crimă. 

— Nu se poate! Cine? 

— Aceasta este informaţia care ne lipseşte şi nouă, îmi 
pare rău să vă anunţ. Nu cunoaştem nici măcar cum arată 
exact făptaşul. Tot ce vă putem spune este că e de statură 
medie şi pare să aibă în jur de 50 de ani. Alb. Ar putea 
purta barbă, dar nu suntem siguri. Degetele mâinii stângi 
ar putea fi deformate. Ceea ce dorim de la dumneavoastră 
este să discutaţi cu angajaţii şi cu clienţii fideli şi să vedeţi 
dacă au observat pe cineva care se potriveşte cu această 
descriere. 

— Bineînţeles, spuse ea nesigur. Voi face tot ce-mi stă în 
putinţă. Sigur că da. 

Bell chemă o parte din agenţii de afară şi dispăru cu ei 
printr-o uşă ce ducea spre ringul de călărie. 

— Mă duc să inspectez, îi strigă lui Sachs. 

Aceasta dădu din cap şi privi afară pe fereastră către 
locul unde se afla Kara. Fata rămăsese singură în maşina 
lui Sellitto, chiar lângă Camaro-ul ei galben. Se vedea că 
nu îi trecuse supărarea că fusese constrânsă să rămână în 
maşină, dar Sachs se arătase neînduplecată şi nu îi lăsase 
nicio alternativă. 

Robert-Houdin s-a dovedit mai bun decât extremiştii. 
Deşi a fost cât pe-aci să-şi piardă viaţa. 

Stai liniştită. O să mă asigur că nu pățeşti nimic de 
genul ăsta. 

Sachs îşi privi ceasul, care arăta 14:00. Sună în centrală 
şi ceru să i se facă legătura cu Rhyme. După câteva 
secunde, auzi vocea criminalistului: 

— Sachs, băieţii lui Lon nu au descoperit nimic în 
Central Park. Voi aţi avut ceva mai mult noroc? 

— Directoarea a spus că va discuta cu angajaţii şi cu 
clienţii. Roland şi câţiva agenţi dau acum o raită prin 
grajduri. 

Observă apoi că femeia cu care vorbise era într-adevăr 
înconjurată de angajaţii ei, toţi cu expresii încordate şi 
preocupate. Una din fete, o roşcată cu faţa rotundă, îşi 
acoperi şocată gura cu un gest brusc al mâinii. 

— Stai puţin, Rhyme. S-ar putea să avem ceva. 

Directoarea făcu un gest către Sachs, care se apropie. 

— Nu ştiu dacă e ceva important. Dar ar fi un lucru de 
spus... 

— Cum te cheamă? 

— Tracy? răspunse ea pe un ton întrebător. Sunt 
îngrijitor aici. 

— Continuă. 

— E o femeie care vine aici în fiecare sâmbătă să 
călărească. Cheryl Marston. j 

— La aceeaşi oră? întrebă Rhyme în cască. Intreab-o 
dacă vine la aceeaşi oră de fiecare dată. 

Sachs reluă întrebarea. 

— O, da, de fiecare dată, răspunse fata. E, ştiţi 
dumneavoastră, ca un mecanism de ceas. Şi face asta de 
câţiva ani. 

— Oamenii cu astfel de obiceiuri sunt cel mai uşor de 
urmărit. Spune-i să continue. 

— Ce-i cu ea, Tracy? 

— Astăzi s-a întors după obişnuita oră de călărie, spuse 
Tracy pe acelaşi ton întrebător. Acum o jumătate de oră. 
Chestia e că mi-l pasează pe Don Juan, calul ei preferat, şi 
îmi spune să chem un veterinar să-l examineze, pentru că 
o pasăre s-a ciocnit de el şi l-a speriat. In timp ce ne uitam 
la el, începe să îmi povestească despre un tip misterios 
care a apărut de nicăieri şi l-a calmat pe Donny. M-am 
uitat la Donny şi i-am spus că e în regulă, dar ea tot turuia 
despre cât de interesant e tipul ăla, bla, bla, bla şi cât de 
fericită e că se duce să bea o cafea cu el şi poate că e pe 
bune îmblânzitor de cai. L-am zărit apoi în hol când o 
aştepta. Şi chestia e că mă tot întrebam atunci ce-o fi în 
neregulă cu mâna lui, pentru că şi-o tot ascundea... Părea 
să aibă doar trei degete. 

— Ele! spuse atunci Sachs. Ştii cumva unde s-au dus? 

Indică vestul, adică în afara parcului. 

— Cred că încolo. Nu a spus unde mergeau. 

— Spune-i să ne facă o descriere. 

Fata explică atunci că purta barbă şi că avea 
sprâncenele ciudate. 

— Erau unite. Parcă era doar una singură. 

Pentru ca o faţă să arate diferit, cel mai important este 
să modifici sprâncenele. Asta schimbă cu 60-70% expresia 
unei feţe. 

— Cu ce era îmbrăcat? 

— O geacă, pantofi sport, pantaloni de trening. 

— Ce culoare? 

— Geaca şi pantalonii erau de culoare închisă. 
Bleumarin sau negru. Nu am văzut ce avea pe dedesubt. 

Atunci se întoarse Bell cu însoțitorii săi. 

— Nimic notabil. 

— Avem ceva aici însă. 

Îl puse pe scurt în temă despre femeia care venea să 
călărească şi despre bărbos. O întrebă apoi din nou pe 
tânără: 

— Eşti sigură că nu îl cunoşti? 

— Nici nu se pune problema. Eu şi doamna Marston ne 
cunoaştem deja de ceva vreme şi mi-a spus că nu iese cu 
nimeni. Pur şi simplu nu are încredere în bărbaţi. Fostul ei 
soţ a înşelat-o şi, după divorţ, i-a luat şi barca. E încă 
foarte supărată din cauza asta. 


Cei mai buni dintre iluzionişti, dragi prieteni, sunt 
adesea specialişti în practica „programării“. Aceasta se 
referă la planificarea strictă a ordinii şi a ritmului în care 
se vor succeda numerele de magie, scopul fiind crearea 
unui spectacol de maximă intensitate. 

Pentru cea de-a treia parte a reprezentaţiei, am fost 
întâi martorii unei iluzii cu animale, avându-l în rol 
principal pe magnificul cal Donny în Central Park. Apoi a 
fost o încetinire a ritmului, presărată cu câteva 
prestidigitaţii şi cu ceva mentalism. 

Iar acum ne vom întoarce la arta evadării. 

Vom urmări probabil cea mai faimoasă evadare a lui 
Harry Houdini. Avându-l în rol principal chiar pe el 
aceasta a presupus legarea sa cu lanţuri şi atârnarea cu 
capul în jos într-un bazin plin cu apă. Avea doar câteva 
minute pentru a se ridica, a-şi elibera gleznele şi a descuia 
lacătul cu care era sigilată cutia în partea de sus. Altfel, s- 
ar fi înecat. 

Bazinul era însă „pregătit” de dinainte. Muchiile de 
metal, care în aparenţă doar uneau feţele de sticlă, erau 
de fapt prevăzute cu mânere pentru a-l ajuta să le ridice. 
Încuietorile, atât cea de la glezne, cât şi cea de la faţa 
superioară a bazinului aveau  zăvoare secrete ce 
permiteau deschiderea instantanee. 

Pentru refacerea acestui truc faimos, nu vom întrebuința 
asemenea mecanisme ajutătoare. Protagonista va trebui să 
acționeze pe cont propriu; de asemenea, am adăugat 
personal câteva îmbunătăţiri. Doar pentru amuzamentul 
dumneavoastră, desigur. 

Și acum, cu mulțumirile de rigoare datorate domnului 
Houdini, vă prezint „Celula de tortură subacvatică”! 

Fără barbă acum şi purtând o pereche de pantaloni largi 
şi un tricou cu mânecă scurtă, Malerick înfăşură cu 
minuţiozitate lanţurile în jurul lui Cheryl Marston. Întâi în 
jurul gleznelor, apoi în jurul pieptului şi al braţelor. 

Se opri câteva clipe şi privi în jur. Tufişuri dense îi 
ascundeau privirilor de pe râu sau de pe drumul alăturat. 
Se aflau pe malul râului Hudson, în vecinătatea unui lac de 
dimensiuni foarte reduse, ce fusese folosit în trecut pentru 
staționarea bărcilor pneumatice. De-a lungul timpului, 
aluviunile şi scăderea nivelului apei l-au separat în 
întregime, rămânând doar un heleşteu cu diametrul de trei 
metri, foarte urât mirositor. Pe una din margini se afla o 
rămăşiţă de ponton din lemn, prevăzut cu un scripete, 
acum ruginit, folosit pe vremuri la ridicarea bărcilor din 
apă. Malerick trecu o sfoară pe deasupra scripetelui, 
prinse un capăt de un stâlp, iar cu celălalt începu să lege 
lanţurile care imobilizau gleznele lui Cheryl. 

Toţi artiştii  evadărilor iubesc lanţurile. Arată 
impresionant, au o aromă sadică şi par mult mai trainice 
decât frânghiile. Şi sunt grele - ce altceva poate menţine 
un om sub apă? 

— Nu, nu, nu, şoptea femeia, încă ameţită. 

li mângâie părul şi mai verifică o dată lanţurile. Simple 
şi grele. Houdini scria: „Oricât de straniu ar putea părea, 
am ajuns la concluzia că o evadare este cu atât mai uşoară 
cu cât pare mai spectaculoasă pentru public”. 

Era perfect adevărat, Malerick ştia din experienţă. 
Grămezi de frânghii groase şi de lanţuri înfăşurate în jurul 
iluzionistului, dramatice la prima vedere, erau de fapt 
foarte uşor de înlăturat. Problematic era atunci când aveai 

de-a face cu câteva lanţuri şi încuietori. La fel ca în cazul 
de faţă. 

— Nuuuu, şopti ea din nou. Mă doare... Te rog! Ce 
faci...? 

Malerick lipi o fâşie de bandă adezivă peste gura ei. Se 
pregăti apoi psihic, îşi înăbuşi un oftat şi desfăşură capătul 
funiei de pe stâlp. Începu să îi dea uşor drumul, iar trupul 
femeii se îndreptă lent către apa greţoasă. 


În această frumoasă după-amiază de primăvară, piaţa 
centrală din West Side College, dintre 79: Street şi 80% 
Street, era gazda unui târg al meşteşugarilor, iar 
vizitatorii erau în număr atât de mare, încât era absolut 
imposibil să identifici un criminal în mulţime. 

Tot în această frumoasă după-amiază de primăvară, 
clienţii umpleau până la refuz toate restaurantele şi 
cafenelele din cartier în care s-ar putea afla Magicianul cu 
victima lui, încercând să-i sugereze o plimbare cu maşina 
sau o escală în apartamentul ei. Cincizeci de alei se 
intersectau printre cvartale, oferind la discreţie spaţiu 
pentru o nouă crimă. 

Sachs, Bell şi Kara traversau fără oprire străzile, 
cercetând vizitatorii târgului, restaurantele, aleile 
înconjurătoare şi orice loc la care se puteau gândi în acel 
moment. 

Fără niciun rezultat. 

Până la un moment dat când cei doi poliţişti şi Kara 
intrară în cafeneaua Ely's de pe Riverside Drive şi 
începură să cerceteze de la distanţă clientela. Sachs îl 
apucă brusc pe Bell de braţ şi îi arătă o şapcă de catifea şi 
un bici de piele lângă casa de marcat. 

Sachs se grăbi către patron, un individ oacheş, probabil 
din Orientul Mijlociu. 

— A fost o femeie pe aici mai devreme? întrebă ea, 
făcând un semn către cele două articole de călărie. 

— Da, dar a plecat. Acum zece minute. Era... 

— Era însoţită de un bărbat? 

— Da. 

— Bărbos şi îmbrăcat în trening? 

— Exact. Şi-a uitat şapca şi biciul. Căzuseră sub scaun. 

— Ştii unde s-au dus? întrebă Bell. 

— Ce se întâmplă? E vreo... 

— Ştii unde? insistă Sachs. 

— L-am auzit când îi spunea să meargă să-i arate barca. 
Dar sper că a dus-o acasă. 

— Cum adică? 

— 1 se făcuse rău. Cred că de aia a şi uitat de şapcă. 

— Îi era rău? 

— Păi, nu prea se ţinea pe picioare. Ştiţi ce vreau să 
spun? Părea beată, dar nu au băut decât cafea cât au stat 
aici. Când au sosit, părea în regulă. 

— A drogat-o, îi şopti Sachs lui Bell. 

— A drogat-o? se miră din cale-afară patronul. Ce vrei să 
spui? 

— La ce masă au stat? 

Patronul le-o arătă; acum acolo erau aşezate patru femei 
care mâncau vorbind tare. 

— Mă scuzaţi, le spuse Sachs şi examină apoi rapid 
zona. 

Nu văzu însă nimic relevant pe masă sau sub ea. 

— Trebuie să o căutăm, îi spuse apoi lui Bell. 

— Dacă a spus barcă, eu zic să mergem spre vest. Spre 
Hudson. 

Sachs mai privi o dată masa la care Magicianul şi Cheryl 
stătuseră mai devreme. Se întoarse apoi către patron. 

— Acolo s-a petrecut o infracţiune. Nu o curăţaţi şi nici 
nu spălaţi podeaua din preajma ei. Şi mutaţi-le pe doamne 
la altă masă, vorbi ea răspicat arătând către cele patru 
femei, care pe moment amuţiseră. 

Dispăru apoi în lumina orbitoare a soarelui de afară. 

Capitolul şaisprezece 


Îşi vedea soţul plângând. 

Lacrimi pline de regret că era silit să „pună capăt 
căsniciei lor”. 

Să pună capăt căsniciei. Ca şi cum ai scoate gunoiul. 
Sau ai plimba cățelul. 

La naiba, era mariajul nostru. Nu era un fleac. 

Dar Roy nu împărtăşea această convingere. Pusese ochii 
pe o analistă financiară scundă şi durdulie şi decisese 
deodată să o înlocuiască pe ea. 

Un alt şuvoi de apă jegoasă îi pătrunse în nas şi în gură. 

Aer, aer, aer... Vreau aer! 

Acum Cheryl Marston îşi vedea mama şi tatăl, la un 
Crăciun de acum câteva zeci de ani, scoțând la iveală 
timizi bicicleta pe care Moş Crăciun o adusese de la Polul 
Nord. Priveşte, iubito, Moşul ţi-a lăsat chiar şi o cască roz 
să-ţi protejeze căpşorul... 

— Aaaaauuuu... 

Tuşind şi înecându-se, imobilizată în lanţuri grele de 
metal, Cheryl devenise aproape o jucărie; acum era din 
nou trasă afară din apa opacă a heleşteului cu ajutorul 
unei frânghii şi a unui scripete fixat undeva deasupra apei. 

Ţeasta îi palpita în timp ce tot sângele îi năvălea în 
craniu. Stătea cu capul în jos de atâta timp. 

— Stai, stai! Opreşte-te! încercă ea să ţipe cu voce 
stinsă. _ 

Ce se întâmplase? Işi amintea de Donny cum se 
cabrează, apoi cum cineva apare şi îl calmează, un om 
foarte drăguţ, apoi o cafea într-un local grecesc, 
conversaţie, ceva despre o barcă, apoi senzaţia aceea 
plăcută de ameţeală, cu râsete aproape prosteşti. 

Apoi lanţurile. Şi apa aceea groaznică. 

lar acum, un bărbat privind-o atent, cu o expresie de 
satisfacţie şi curiozitate pe faţă. O privea murind. 

Dar cine e? Şi de ce face asta? De ce? 

Corpul atârnat al femeii se învârtea acum în virtutea 
inerţiei. Priveliştea ochilor ei care implorau fusese 
temporar înlocuită de un fragment răsturnat de peisaj din 
New Jersey, care se zărea peste Hudson. 

Se roti încetişor odată cu frânghia care o susţinea, până 
când ajunse din nou să privească la tufele de liliac şi la 
mure. Şi la el. 

Bărbatul îi întoarse privirea, dădu satisfăcut din cap şi 
începu din nou să dea drumul frânghiei, apropiind-o din 
nou de apa aceea dezgustătoare. Cheryl se îndoi cât putu 
de tare din mijloc, încercând cu disperare să se menţină 
departe de suprafaţa apei, ca şi cum ar fi fost opărită. Nu 
se putu opune greutăţii ei şi a lanțurilor pentru un timp 
prea îndelungat; simţi din nou lichidul acela scârbos cum îi 
pătrunde în ochi, în urechi şi în nări. Ţ[inându-şi respiraţia, 
îşi agita din răsputeri corpul şi mai ales capul, căutând în 
zadar să se elibereze din strânsoarea metalului. 

Apoi soţul ei era din nou aici, în faţa ei, explicând şi 
explicând şi explicând de ce divorţul era cea mai bună 
soluţie. Roy privi în sus, îşi şterse lacrimile de crocodil 
care îi scăldau faţa şi îi spuse că e spre binele ei. Va fi mai 
fericită în felul acesta. lată, avea ceva pentru ea. Roy 
deschise o uşă şi scoase la iveală o bicicletă Schwinn nou- 
nouţă. Cu panglici colorate pe ghidon, o roată de rezervă - 
până şi o cască roz să-i protejeze căpşorul. 

Cheryl se dădu bătută. Bine, bine, ai câştigat. Ia 
nenorocita de barcă, ia-ţi şi nenorocita de prietenă. Doar 
lăsaţi-mă, lăsaţi-mă în pace. Inspiră pe nas, pentru a lăsa 
moartea reconfortantă să îi pătrundă în plămâni. 


— Uite-acolo! ţipă Amelia Sachs. 

Ea şi Bell o luară la fugă pe trotuar spre tufele şi copacii 
de pe malul râului Hudson. Un individ stătea pe un ponton 
de lemn părăginit. Cu ceva vreme în urmă, probabil aici 
fusese un doc, dar separarea de râu îi făcuse pe oameni 
să-l abandoneze. Acum zona arăta de-a dreptul deprimant, 

un fel de groapă de gunoi prevăzută cu câteva bălți de apă 
împuţită. 

Bărbatul, purtând o pereche de pantaloni largi şi un 
tricou alb, ţinea o frânghie care trecea pe deasupra unui 
scripete şi ajungea apoi în apă. 

— Hei, tu, strigă Bell. 

Era brunet, dar îmbrăcămintea era diferită de cea 
descrisă. Şi nu avea nici barbă. Iar sprâncenele nu păreau 
în niciun caz groase. În ceea ce priveşte degetele mâinii 
sale stângi, Sachs se afla la o distanţă prea mare pentru a 
se putea pronunţa. 

Oricum, dacă stai bine să te gândeşti, astfel de 
observaţii nu însemnau absolut nimic. 

Magicianul putea fi bărbat, la fel de bine cum putea fi 
femeie. 

Magicianul putea fi şi invizibil. 

Incepură să alerge spre el, iar acesta, zărindu-i, păru 
foarte uşurat. 

— Aici! ţipă el. Ajutaţi-mă! Sunt aici! E o femeie în apă! 

Bell şi Sachs, care o lăsaseră pe Kara în siguranţă, 
alergau acum printre tufele ce înconjurau heleşteul 
dezgustător. 

— Să nu ai încredere în el, îi şopti Sachs lui Bell. 

— Sunt perfect de acord, Amelia. 

Bărbatul trase mai tare de frânghie, scoțând curând la 
iveală două picioare îmbrăcate într-o pereche de pantaloni 
închişi la culoare, după care apăru din apă trunchiul unei 
femei. Era legată cu lanţuri. Săraca femeie, gândi Sachs. 
Măcar de-ar fi încă în viaţă! 

Se apropiau foarte repede, Bell vorbind tot timpul la 
staţia de emisie-recepţie pentru a solicita de urgenţă 
întăriri şi personal medical. Alarmaţi de zgomot, mai mulţi 
trecători veniseră să caşte gura la acest spectacol gratuit. 

— Ajutaţi-mă! Nu pot să o scot singur! le strigă din nou 
bărbatul. 

Vorbea întretăiat, ca şi cum îşi pierduse suflul de atâta 
efort. 

— Un bărbat a legat-o şi a aruncat-o în apă. A încercat 
să o omoare! 

Sachs îşi scoase pistolul şi îl îndreptă către el. 

— La naiba, ce faci? întrebă el şocat. Eu vreau doar să o 
salvez! Eu am sunat la 911! continuă el privindu-şi 
telefonul mobil. 

Nu îi putea vedea mâna stângă, pentru că şi-o ţinea sub 
cealaltă. 

— Rămâneţi cu mâinile pe frânghie, domnule, spuse ea. 
Ţineţi-le la vedere. 

— Dar eu nu am făcut nimic! şuieră el - poate nu era din 
cauza efortului, poate era astmatic. 

Bell se apropie cu băgare de seamă de scripete şi trase 
la rândul său de frânghie până când reuşi să o tragă spre 
mal. Bărbatul în haine sport dădu încet drumul frânghiei, 
până când femeia fu întinsă cu totul pe ponton. Femeia 
zăcea acolo, fără vlagă şi lividă. Bell smulse fâşia de bandă 
adezivă de pe gura ei, desfăcu rapid lanţurile şi începu 
procedura de resuscitare rapidă. 

Sachs se întoarse o fracțiune de secundă spre civilii care 
se adunaseră pe margine şi întrebă: 

— E cumva un doctor pe aici? 

Nu primi niciun răspuns. Privi din nou către victimă şi o 
văzu mişcându-se uşor... începu apoi să tuşească şi să 
scuipe apă murdară. Perfect! De data asta, ajunseseră la 
timp. În câteva minute, va putea să confirme identitatea 
atacatorului. Atunci zări un morman de haine bleumarin 
undeva la dreapta ei. Apoi, o clipă, văzu lucirea unui 
fermoar de metal. Ar putea fi de la bluza treningului. 

În tot acest timp, se simţea privită. Bărbatul o urmărea 
la rândul lui şi înregistra fiecare mişcare. 

Fusese cumva o tresărire slabă? Aşa i se părea, dar nu 
putea spune cu certitudine. 

— Domnule, spuse ea calm, până se calmează spiritele 
pe aici, va trebui să vă pun cătuşele. Prin urmare, vă rog 
să... 

Deodată se auzi vocea precipitată a unui bărbat: 

— Hei, tanti, ai grijă! Gagiul în trening - în lateral! Are 
pistol! 

Cei adunaţi începură să tipe şi se aruncară la pământ, 
iar Sachs se rostogoli la stânga strigând: 

— Roland, atenţie! 

Bell se afla şi el la pământ, lângă victimă, cu arma 
pregătită, privind în aceeaşi direcţie ca Sachs. 

Dar Sachs nu văzu pe nimeni în trening. 

Nu se poate, gândi ea. Nu! IÎnţelese, furioasă pe sine, ce 
se întâmplase - vocea de avertizare fusese tot a lui. Era şi 
ventriloc. 

Se întoarse apoi să privească în cealaltă parte, unde 
„salvatorul” femeii aruncă ceva ca un bulgăre în aer, care 
provocă o explozie neaşteptată de lumină. Umplea tot 
aerul, orbind-o. 

— Amelia! auzi ea vocea lui Bell. Nu văd nimic. Unde e? 

— Nu pot... 

Fu întreruptă de o serie rapidă de focuri de armă, 
provenite din locul ocupat cu câteva zeci de secunde în 
urmă de Magician. Privitorii alergau în toate părţile urlând 
panicaţi, în timp ce Sachs tintea locul din care se auziseră 
focurile de armă. Bell făcea acelaşi lucru. Când îşi 
recăpătară vederea, criminalul dispăruse - bineînţeles; de 
fapt, unde ţintea ea cu pistolul, se putea vedea doar un nor 
de fum ridicându-se dintr-o grămadă de petarde explodate. 

Apoi, la dreapta, îl văzu pe Magician la o distanţă 
considerabilă. Încercase să traverseze strada, dar fusese 
nevoit să se întoarcă pe trotuar din cauza dubei de 
intervenţie care se apropia în viteză cu sirena pornită. 
Urcă apoi în grabă scările colegiului şi dispăru în piaţă, 
unde târgul meşteşugurilor era în toi, precum un ac pe 
care-l scapi într-o căpiţă cu fân. 

Capitolul şaptesprezece 


Erau peste tot... 

Zeci de poliţişti. 

Toţi căutându-l pe el. 

Încă respira greu din cauza goanei, iar plămânii îl 
înţepau. La fel şi muşchii picioarelor. Se opri şi se rezemă 
de una din clădirile colegiului. 

În faţa lui se desfăşura un festival sau un târg, de aceea 
piaţa era ticsită de oameni. Privi în spatele lui, spre vest, 
în direcţia din care venise. Poliţia deja blocase acea 
intrare. În nordul şi în sudul pieţei se aflau două clădiri 
impresionante, fără uşi sau ferestre deschise. De aceea, 
singura lui scăpare era spre est, dincolo de această mare 
de oameni şi de tarabe. 

O apucă decis în acea direcţie. Dar nu avu curajul să o ia 
la fugă, căci, în astfel de cazuri, încet înseamnă invizibil. 

Privi cu interes aparent mărfurile puse la vânzare, se 
arătă încântat de prestaţia unui chitarist amator şi râse cu 
poftă la reprezentaţia unui clovn. Adică procedă întocmai 
ca toată lumea de acolo, pentru că doar ce e unic atrage 
atenţia, în timp ce similar înseamnă din nou invizibil. 

Mergea în continuare încet spre est, întrebându-se cum 
fusese descoperit de poliţie. Bineînţeles că se aştepta să 
nu treacă mai mult de o zi până când vor găsi cadavrul 
femeii, dar se mişcaseră parcă prea repede - e ca şi cum 
ar fi anticipat că urma să răpească pe cineva tocmai în 
acea parte a oraşului şi poate chiar la Academia de 
Echitaţie. Dar cum? 

Tot spre est. 

Pe lângă tarabe, dincolo de o gheretă de fast-food, 
dincolo de trupa de jazz care cânta pe scenă. În faţa lui se 
vedea ieşirea - era pe trepte în jos, unind piaţa de 
Broadway. Încă cincizeci de metri, după care libertatea. 
Patruzeci. 

Treizeci... 

Dar apoi văzu girofaruri. Păreau la fel de puternice 
precum explozia provocată de el pentru a scăpa de 
poliţista roşcată. Văzu şi sursa luminilor: patru maşini care 
parcară în grabă lângă trepte. Vreo şase agenţi de poliţie 
îşi făcură apariţia din maşini, cercetară grăbiţi zona şi apoi 
se postară lângă maşini. Alţi poliţişti în civil tocmai soseau. 
Se amestecară cu repeziciune în public, cercetând bărbaţii 
din mulţime. 

Inconjurat acum, Malerick se întoarse şi porni agale 
înapoi spre miezul festivalului. 

Agenţii în civil erau undeva în faţa lui şi se îndreptau 
spre vest. Opreau toţi bărbaţii de 50 de ani proaspăt 
bărbieriţi, îmbrăcaţi sport, în pantaloni largi şi tricouri 
albe cu mânecă scurtă. La fel ca el. 

Observă apoi că opreau şi bărbaţii de 50 de ani cu barbă 
şi care purtau altfel de haine. Asta însemna că erau la 
curent cu abilităţile sale de a se deghiza. 

Zări apoi tocmai omul de care se temea cel mai mult în 
acel moment: poliţista roşcată cu privirea de oţel. Cea care 
încercase să-l aresteze la heleşteu tocmai îşi făcea apariţia 
pe scările din partea de vest. Se amestecă imediat în 
mulţime. 

Malerick se trase deoparte şi se aplecă în faţa unei 
tarabe pentru a studia un bibelou de-a dreptul grosolan. 

Ce-i de făcut? gândi el, simțind totodată cum îl cuprinde 
disperarea. Mai avea la dispoziţie un singur schimb de 
haine, aflat sub cele pe care le purta acum. În afară de 
acela, nimic. 

Poliţista roşcată observă pe cineva care avea aceeaşi 
statură cu el şi era îmbrăcat aproape la fel. Il cercetă 
atentă, după care se întoarse şi continuă să privească în 
mulţime. 

Polițistul brunet şi elegant care o resuscitase pe Cheryl 
îşi făcu la rândul său apariţia în capul scărilor şi se alătură 
foarte repede roşcatei. Se consultară câteva momente. Mai 
era cineva cu ei - cineva care nu părea poliţist. Era o 
tânără cu ochii de un albastru strălucitor şi cu părul tuns 

scurt şi vopsit în roşu. Privi la rândul ei în mulţime şi apoi 
îi şopti ceva poliţistei, care porni grăbită în altă direcţie. 
Tânăra cu părul scurt rămase în compania bărbatului şi 
amândoi începură să-şi croiască drum prin mulţime. 

Lui Malerick îi era acum clar că va fi reperat mai 
devreme sau mai târziu. Tocmai de aceea trebuia să 
părăsească târgul acum, până nu erau trimişi şi mai mulţi 
poliţişti acolo. Se îndreptă aşadar către zona toaletelor 
ecologice, intră într-una din cabine şi, după 30 de secunde, 
ieşi deghizat, ţinând politicos uşa deschisă pentru o femeie 
care iniţial avu o scurtă ezitare, pentru ca în final să 
decidă să aştepte o toaletă al cărei ultim utilizator nu 
fusese un motociclist cu părul lung şi slinos, ţinând o cutie 
de bere în mână şi purtând o şapcă din piele, un tricou 
Harley Davidson cam pătat şi o pereche de jeanşi negri 
soioşi. 

Cumpără apoi un ziar pe care îl împături şi îl ţinu în 
mâna stângă, astfel încât să-i ascundă cele două degete. O 
porni apoi din nou către est, oprindu-se de fiecare dată să 
privească sticlele, paharele şi farfuriile, jucăriile făcute de 
mână, figurinele de cristal sau CD-urile. Un poliţist privi 
direct spre el, dar apoi se întoarse şi privi în altă parte. 

Malerick deja ajunsese în jumătatea de est a târgului. 
Scările care coborau pe Broadway erau de aproximativ 30 
de metri lăţime, iar agenţii în uniformă trimişi reuşiseră să 
le blocheze aproape de la o latură la cealaltă: opreau acum 
orice persoană adultă care părăsea târgul şi îi cereau să se 
identifice. 

Zări detectivul însoţit de tânăra cu părul roşcat foarte 
aproape de el, lângă fast-food. Ea îi şoptea ceva. Oare îl 
văzuse? 

Simţi cum îl cuprinde furia. Planificase totul atât de 
atent - fiecare număr, fiecare truc în parte, astfel încât 
toate să conducă spre finalul apoteotic de a doua zi. Acest 
weekend trebuia să fie cea mai reuşită iluzie pusă 
vreodată în scenă. Şi acum totul se prăbuşea în jurul lui. 
Se gândi cât de dezamăgit ar fi mentorul lui şi cum va fi 

perceput acum de onoratul lui auditoriu... Îşi simţi apoi 
mâna în care ţinea un tablou mic pictat cu Statuia 
Libertăţii cum începe să tremure. 

Aşa ceva nu se poate! se înfurie el. 

Puse tabloul înapoi pe tarabă şi se întoarse precipitat. 
Se opri imediat, înăbuşind totodată un strigăt. Poliţista 
roşcată se afla la mai puţin de doi metri de el, privind în 
altă parte. Se întoarse din nou către tarabă, luă în mână o 
casetă de bijuterii şi îl întrebă pe vânzător cât costă, cu un 
pronunţat accent de Brooklyn. 

Cu coada ochiului văzu cum poliţista priveşte către el, 
dar nu zăboveşte aproape deloc. Îşi apropie staţia de 
ureche şi spuse: 

— 5885. Cer legătura cu Lincoln Rhyme. După un 
moment: Suntem la târg, Rhyme. Trebuie să fie şi el aici... 
Nu avea cum să scape până să blocăm ieşirile. O să-l 
găsim. Chiar dacă va trebui să percheziţionăm pe toată 
lumea, şi tot o să-l găsim. 

Malerick se strecură din nou în mijlocul mulţimii. Ce 
şanse avea? 

Inducerea în eroare părea singurul răspuns valid. Ceva 
care să le distragă atenţia poliţiştilor şi să-i ofere lui cinci 
secunde, îndeajuns încât să treacă de barajul lor şi să 
ajungă pe Broadway. 

Dar ce ar putea să-i inducă în eroare atât de tare încât 
să reuşească el să scape? 

Nu mai avea petarde, ceea ce însemna că nu mai putea 
simula focuri de armă. Să dea foc unei tarabe? Nu părea 
genul de panică de care avea nevoie în acel moment. 

Furia şi angoasa îl cuprinseră din nou. 

Dar atunci îi răsunară în minte cuvintele mentorului său, 
după ce făcuse o greşeală pe scenă pe vremea când era 
doar un copil, o greşeală care aproape îi distrusese 
numărul. După spectacol, iluzionistul bărbos cu figură 
demonică îl luase deoparte. Îşi aminti cum îl podidiseră 
lacrimile şi cum nu-şi putuse ridica privirea din pământ. 
Fusese întrebat atunci: 

— În ce constă iluzionismul? 

— În ştiinţă şi logică, răspunse pe dată Malerick. 

Mentorul îşi îndopase discipolii cu sute de astfel de 
răspunsuri de-a gata. 

— Ştiinţă şi logică, într-adevăr. Dacă se produce un 
accident din cauza ta, sau a asistenţilor, sau a lui 
Dumnezeu însuşi, foloseşti ştiinţa şi logica pentru a 
recăpăta controlul asupra situaţiei. Nu trebuie să treacă 
nici măcar o secundă între producerea greşelii şi reacţia 
ta. Trebuie să fii îndrăzneţ şi să-ţi controlezi publicul 
pentru a putea să transformi dezastrul în aplauze. 

Reamintindu-şi cuvintele maestrului,  Malerick îşi 
recapătă calmul. Îşi aranja o şuviţă rebelă din perucă şi 
privi în jur, gândindu-se la ce avea de făcut. 

Trebuie să fii îndrăzneţ si să-ţi controlezi publicul pentru 
a putea să transformi dezastrul în aplauze... 


Sachs mai privi o dată oamenii din jur: o mamă şi un 
tată cu doi copii plictisiţi, un cuplu în vârstă, un 
motociclist cu un tricou Harley Davidson şi două femei 
europene ce încercau să se târguiască cu un vânzător 
pentru nişte bijuterii. 

Il observase pe Bell lângă fast-food. Dar unde era Kara? 
Doar stabiliseră ca ea să stea aproape de unul din ei tot 
timpul. Incercă să-l întrebe pe detectiv prin semne, dar un 
grup de oameni trecu printre ei şi îl pierdu din vedere. O 
porni atunci spre locul în care îl văzuse, răsucindu-şi în 
permanenţă capul în căutarea susnecului. 

Realiză că se simţea neliniştită, la fel ca în acea 
dimineaţă la şcoală, deşi cerul era senin şi soarele 
strălucea, peisaj deloc asemănător cu decorul gotic al 
interiorului şcolii. 

Înfiorător... 

Ştia care era cauza acestei stări. 

Sârma. 

Când patrulai pe străzi, fie aveai sârmă, fie nu aveai. Era 
o expresie a poliţiştilor. „A avea sârmă” însemna să fii 

conectat cu locul în care patrulezi. Era mai mult decât o 
chestiune de a cunoaşte oamenii sau de a avea în cap 
harta locului; era mai degrabă să ştii peste ce răufăcători 
ai putea să dai, cât de periculoşi sunt, cum şi de unde ar 
putea să sară la gâtul victimelor - sau al tău. 

Dacă nu aveai sârmă într-un cartier, nu era indicat să 
patrulezi în el. 

În ceea ce-l privea pe Magician, Sachs îşi dădu seama că 
nu avea sârmă deloc. Putea fi în tramvaiul 9 acum, 
îndreptându-se spre centru, sau ar putea fi la un metru de 
ea. Efectiv nu avea nici cea mai vagă idee. 

Mai mult, chiar atunci cineva trecu prin spatele ei, 
foarte aproape. Simti o răsuflare sau o atingere uşoară pe 
gât. Se răsuci brusc, tremurând de groază şi ţinând strâns 
cu ambele mâini arma din toc, amintindu-şi cât de uşor i-a 
fost Karei să le atragă atenţia şi să-i sustragă arma din toc. 

Câteva persoane se aflau acolo, dar nimeni nu părea să 
se fi furişat prin spatele ei atât de aproape. 

Sau poate că vreunul din ei o făcuse? 

Un om se depărta şchiopătând. Nu putea fi Magicianul. 

Sau putea fi? 

Magicianul îşi poate schimba înfăţişarea în doar câteva 
secunde, îţi aduci aminte? 

În jurul ei: un cuplu în vârstă, motociclistul cu părul 
lung, trei adolescenţi şi un bărbat uriaş în uniformă 
ConEd. Era foarte confuză, frustrată şi speriată pentru ea 
şi pentru toţi cei din jur. 

Fără sârmă... 

Atmosfera fu atunci tulburată de strigătul unei femei. Se 
auzi o voce: 

— Acolo! Uite, e cineva rănit. 

Sachs îşi scoase arma şi o porni hotărâtă spre grupul de 
privitori care deja se aduna. 

— Chemaţi un doctor! 

— Ce s-a întâmplat? 

— O, Doamne! Scumpo, nu privi într-acolo! 

Trecătorii deja se adunaseră în partea de est a pieţei, 
aproape de fast-food. Toţi priveau îngroziţi persoana 
întinsă pe caldarâm, chiar la picioarele lor. 

Sachs ridică staţia Motorola pentru a solicita ajutor 
medical, încercând totodată să-şi croiască drum printre 
oameni. 

— Faceţi loc! Poliţia, faceţi loc! 

Pătrunse într-un final în cercul de oameni şi simţi cum i 
se taie răsuflarea. 

— Nu se poate, murmură ea îngrozită. 

Amelia Sachs se holba la ultima victimă a Magicianului. 

Kara zăcea întinsă, cu sângele curgându-i pe bluza de 
culoare mov şi pe asfaltul din jurul ei. Ochii ei nemişcaţi, 
fără viaţă, priveau cerul azuriu al acelei după-amiezi. 

Capitolul optsprezece 


Sachs îşi acoperi ameţită gura cu o mână. 

Doamne-Dumnezeule, nu! 

Robert-Houdin s-a dovedit mai bun decât extremiştii. 
Deşi a fost cât pe-aci să-şi piardă viaţa. 

Stai liniştită. O să mă asigur că nu pățeşti nimic de 
genul ăsta. 

Dar nu a fost aşa. A fost atât de absorbită de Magician şi 
de faptele sale încât a neglijat-o aproape total pe tânără. 

Nu, Rhyme, nu ai dreptate, există şi morţi de care nu 
poţi scăpa. Această tragedie o va urmări pentru totdeauna. 

Apoi se gândi că va avea tot timpul din lume să jelească, 
să se învinovăţească şi să suporte consecinţele celor 
întâmplate. Acum trebuia să înceapă să gândească în 
calitate de poliţist. Magicianul e undeva aproape. Şi nu 
trebuie să scape sub nicio formă. Eşti la locul unei crime şi 
ştii ce ai de făcut. 

Primul pas. Izolarea tuturor ieşirilor. 

Al doilea pas. Izolarea locului în care se desfăşurase 
crima. 

Al treilea pas. Identificarea, protejarea şi interogarea 
martorilor. 

Chemă la ea doi poliţişti pe care îi văzuse patrulând şi 
împărţi câteva din aceste sarcini. Dar tocmai când era în 
curs de a explica mai amănunţit ce voia de la cei doi, auzi 
prin staţie: 

— Unitatea 47 către toţi agenţii disponibili din zona de 
vest a râului Hudson. Suspectul tocmai a reuşit să iasă din 
perimetru prin partea de est a pieţei. Se află acum pe West 
End şi se apropie de 78" Street. Merge spre nord. Nu are 
niciun mijloc de locomoţie, circulă pe jos... Poartă jeanşi şi 
un tricou albastru Harley Davidson. Are părul negru, lung 
şi prins în coadă sub o şapcă de piele neagră. Nu pare să 
aibă vreo armă... Îl pierd în mulţime... Toate unităţile 
disponibile şi toţi agenţii, răspundeţi! 

Motociclistul! A scăpat de hainele de om de afaceri la 
plimbare şi s-a deghizat. A înjunghiat-o pe Kara pentru a le 
distrage atenţia şi a trecut de baraj, când toţi poliţiştii au 
venit că vadă ce s-a întâmplat. 

Şi eu am fost la un metru de el tot timpul! 

Mai mulţi agenţi şi-au afirmat disponibilitatea şi au 
pornit în urmărirea susnecului, deşi era clar că pierduseră 
startul. Sachs îl văzu în sfârşit pe Roland Bell, care se 
aplecase deasupra Karei, şi care acum se încrunta la auzul 
aceloraşi veşti pe care le auzise şi ea prin staţie. Privi şi el 
către ea şi îi făcu semn în direcţia în care dispăruse 
criminalul. Sachs dădu câteva ordine unui ofiţer aflat prin 
preajmă, în primul rând să izoleze locul crimei, să cheme 
un doctor şi apoi să identifice martorii. 

— Dar... începu tânărul poliţist să protesteze, deloc 
încântat de faptul că primea ordine de la un ofiţer cu 
acelaşi grad şi cam de aceeaşi vârstă. 

— Niciun dar! îi tăie ea elanul, fără chef de discuţii 
despre vechimea în muncă. Poţi să mă raportezi 
superiorului tău şi mai târziu, dar acum fă cum îţi spun. 

Dacă a mai comentat ceva, ea nu a auzit oricum; 
ignorând total durerile cauzate de artrită, începu să sară 
câte două trepte în efortul de a-l prinde din urmă pe Bell, 
care deja plecase în urmărirea criminalului. 


E rapid. 

Dar eu sunt şi mai şi. 

Deja de şase ani în poliţia de patrulă, agentul Lawrence 
Burke se considera un veteran. Alerga acum afară din 
Riverside Park pe West End Avenue, la mai puţin de 10 
metri de urmărit, un motociclist îmbrăcat într-un tricou 
Harley Davidson. 

Ocolea pietonii şi sărea peste denivelări, la fel ca în 
liceu când alerga după jucătorul căruia i se pasase 
mingea. 

Şi la fel ca pe atunci, Larry Picioroange câştiga teren. 

Fusese chemat pe malul râului să patruleze pentru a 
împiedica producerea unei crime şi, cu câteva minute în 
urmă, auzise apelul prin staţie. Nici nu apucase bine să-şi 
întoarcă faţa către ieşirea din parc, că se şi pomenise faţă 
în faţă cu criminalul - un motociclist jerpelit. 

— Hei, tu! Stai pe loc! 

Dar bărbatul nu se oprise. Îl evitase pe Burke şi se 
lansase într-o goană disperată spre nord. Aşadar, la fel ca 
în Liceul Woodrow Wilson la jocul de la reuniunea 
generaţiei sale când sprintase 72 de metri după Chris 
Broderick şi reuşise să-l placheze la doar doi metri de 
linie, Picioroange (căci aceasta era porecla sa din tinereţe) 
porni cu viteză în urma răufăcătorului. 

Burke nu-şi scosese arma, conform regulamentului. 
Dacă suspectul pe care îl urmăreşti nu este înarmat şi nu 
există indicii clare că urmează să deschidă focul asupra ta 
sau a unui trecător, nu ai voie să foloseşti arme. In plus, să 
împuşti pe cineva în spate nu dă bine deloc la dosar, ca să 
nu mai vorbim de eventuale promovări sau articole în 
presă. 

— Hei, nemernicule! şuieră Burke. 

Motociclistul coti la stânga la o intersecţie şi privi înapoi 
cu ochii holbaţi, la Larry şi la distanţa între ei, care se 
micşora vizibil. Coti din nou la stânga, pe prima alee pe 
care o zări, dar polițistul reuşi să ia curba mult mai bine şi 
se pomeni la un metru de urmărit. Unele secţii teritoriale 
ale poliţiei puseseră la dispoziţia agenţilor plase sau arme 
cu şocuri electrice pentru oprirea răufăcătorilor fugari, 
dar poliţia newyorkeză nu era atât de bine dotată. În plus, 
nici nu prea conta, mai ales într-un caz ca acesta, în care 
agentul Larry Burke avea mai multe aptitudini decât 
rapiditatea. De pildă, placarea adversarului. 

De unde se afla, adică de la mai puţin de un metru de 
motociclist, se năpusti spre el, amintindu-şi să ţâşnească 
de la sol cu detentă şi să folosească corpul celuilalt pentru 
a atenua impactul aterizării. 

— Iisuse, icni motociclistul în timp ce se rostogoliră pe 
pavaj şi se izbiră de un container. 

— La naiba, murmură Burke, simțind cum i se jumuleşte 
pielea de pe cot. Nenorocitul dracului! 

— Nu am făcut nimic! gâfâi motociclistul. Ce ai cu mine? 

— Taci din gură! 

Burke îi puse cătuşele şi, pentru că tipul era un 
alergător destul de bun, folosi şi o legătură de plastic 
pentru glezne. Elegantă şi eficientă. Îşi examina apoi cotul 
însângerat. 

— La naiba, mi s-a luat pielea! Mamă, ce doare... 
Nenorocitule! 

— Dar n-am făcut nimic. Eram şi eu la târg acolo. Eu 
doar... 

Scuipând pe asfalt, Burke trase câteva guri sănătoase de 
aer. Apoi vorbi din nou: 

— Care parte din „Taci din gură!” n-ai înţeles-o? Nu am 
de gând să spun de două ori acelaşi lucru... La naiba, ce 
înţeapă! 

Începu să-l percheziţioneze cu mare atenţie pe individ şi 
găsi un portofel. Nu era niciun act de identitate înăuntru, 
ci doar nişte bani. Curios. Şi nu are nici arme sau droguri 
asupra lui, ceea ce e destul de dubios pentru un 
motociclist. 

— Poţi să mă ameninţi cât vrei tu, dar eu tot vreau un 
avocat. Te dau în judecată! Dacă tu crezi că am făcut ceva, 
te înşeli amarnic, frate! 

Burke ridică apoi cămaşa şi tricoul suspectului şi fu 
nevoit să privească în altă parte, căci pieptul şi abdomenul 
prezentau nişte cicatrice foarte urâte. Te treceau fiorii 
când te uitai la ele. Mai dubios era că omul avea pe sub 
tricou, în jurul mijlocului, o borsetă, precum cele pe care 
el şi soţia lui le purtaseră în timpul vacanței în Europa. Se 
aştepta să fi dosit drogurile acolo, dar nu găsi decât o 
pereche de pantaloni de trening, o bluză pe gât, o pereche 
de pantaloni largi, un tricou alb şi un telefon mobil. Şi - 
asta era de departe cel mai ciudat - o trusă de machiaj. Şi 

178 


- JEFFERY DEAVER - 


nişte hârtie igienică desfăcută. Toate astea păreau fără 
noimă - era ca şi cum singurul său scop fusese să arate 
mai gras. Ciudat... 

Burke trase din nou aer în piept, dar de data asta fu mai 
puţin norocos, căci o adiere de vânt îi aduse în nări un 
puternic miros de gunoi stătut şi urină. Işi scoase staţia şi 
începu să vorbească. 

— Agent 5212 către Centrală... Am prins susnecul din 
parc şi l-am imobilizat. 

— Eşti rănit? 

— Nu. 

Doar un cot făcut praf. 

— Poziţie? 

— La câteva străzi de West End. Staţi puţin. Să văd 
exact numele străzii. 

Burke merse până în capătul aleii pentru a vedea 
indicatoarele străzilor şi se gândi că putea aştepta sosirea 
întăririlor. Tocmai atunci începu să-i scadă adrenalina, 
lăsând locul euforiei. Nu s-a tras niciun foc. Pusese la 
pământ un adversar... Ce bine se simţise - aproape ca în 
urmă cu 12 ani, când reuşise să-l placheze pe Chris 
Broderick, care ţipase ca o femeie la contactul cu iarba. 
Fusese atât de aproape de glorie, după ce alergase pe 
întreaga lungime a terenului fără să ştie că Picioroange 
Larry pornise pe urmele sale. 


— Hei, eşti bine? 

Bell o atinse pe umăr pe Amelia Sachs. Era atât de 
afectată de moartea Karei încât nu reuşi să răspundă. 
Dădu din cap afirmativ, trăgând apoi adânc aer în piept. 

Încercând să ignore durerea din genunchi cauzată de 
sprintul de mai devreme, Sachs îşi urmă partenerul prin 
West End, încercând să găsească locul din care 
transmisese Burke. 

Oare Kara o avea fraţi? Dumnezeule, dacă are, va trebui 
să dăm vestea familiei. 

Nu, nu să dăm vestea. Ci să dau vestea. E numai vina 
mea şi eu trebuie să-i anunţ. 

Incă foarte abătută, se grăbi să ajungă la aleea cu 
pricina. Bell o privi din nou spre a se asigura că este în 
regulă şi trase adânc aer în piept pentru a-şi recăpăta 
suflul. 

Măcar Magicianul fusese prins. Într-un final. 

li era în sinea ei puţin ciudă că nu ea îl prinsese pe 
susnec. Îşi dorea să se fi aflat singură faţă în faţă pe o alee 
strâmtă cu Magicianul, care să fi fost înarmat. Probabil ar 
fi folosit pistolul înaintea staţiei de emisie-recepţie, 
zdrobindu-i umărul dintr-un singur foc. În filme, rănile la 
umăr erau doar de suprafaţă, iar protagonistul 
supravieţuia doar cu un simplu bandaj. Adevărul era că 
orice rană prin împuşcare, chiar şi cea mai superficială, îţi 
schimbă viaţa pentru mult timp. Uneori, chiar pentru 
totdeauna. 

Dar criminalul fusese prins, şi ea va trebui să se 
mulţumească cu multiplele condamnări pentru crimă. 

Nu-ţi face griji, nu-ţi face griji, nu-ţi face griji... 

Kara... Sachs îşi dădu seama că nici măcar nu-i ştia 
numele real. 

E numele meu de scenă, dar m-am obişnuit prea tare cu 
el. E mai frumos oricum decât cel pe care mi l-au ales 
părinţii mei. 

Această informaţie măruntă care îi lipsea o aduse în 
pragul lacrimilor. Îşi dădu atunci seama că Bell tocmai îi 
spunea ceva. 

— Amelia, poţi să te concentrezi? 

Un semn scurt de încuviinţare. 

Pătrunseră pe 88: Street, unde agentul de poliţie îl 
doborâse pe criminal. Ambele capete ale străzii erau 
blocate de câte o dubă. Bell privi în josul străzii şi observă 
o alee foarte îngustă. 

— Acolo, indică el. 

Făcu apoi semn unor colegi să-l urmeze. Erau atât 
poliţişti în uniformă, cât şi civili. 

— Bine, să mergem să-l umflam, murmură şi Sachs. Sper 
ca Grady să-l bage pe viaţă. 

Se opriră cu toţii şi priviră pe aleea îngustă. Nu era 
nimeni. 

— Nu e asta? întrebă nedumerit Bell. 

— A spus 88*, nu? întrebă şi Sachs. La un cvartal şi 
jumătate de West End. Sunt sigură că aşa a zis prin staţie. 

— Aşa am auzit şi eu, o susţinu un alt detectiv. 

— Asta trebuie să fie locul, spuse ea privind la rândul ei 
în susul şi în josul străzii. Nu mai sunt alte alei. 

Mai apărură trei agenţi. , 

— Credeţi că am înţeles greşit? întrebă unul din ei. Asta 
să fie locul sau nu? 

Bell spuse prin staţia Motorola: 

— Agent 5212, recepţie! Niciun răspuns. 

— Agent 52, pe ce stradă te afli? N 

Sachs mai privi o dată atent pe alee. Ii stătu inima-n loc. 

— Nu se poate. 

O luă la fugă şi găsi pe pavaj lângă un container o 
pereche de cătuşe desfăcute şi o legătură din plastic care 
fusese tăiată. Atunci se apropie şi Bell. 

— A deschis nenorocitele astea de cătuşe şi apoi a tăiat 
şi legătura de la picioare. 

— Bine, dar unde au dispărut amândoi? întrebă unul din 
agenţii în uniformă. 

— Da. Unde-i Larry? strigă altul. 

— Poate în urmărire, încercă cineva să răspundă. Poate 
că e într-o zonă în care nu mai are semnal. 

— Poate, vorbi tărăgănat Bell, ştiind foarte bine că 
staţiile Motorola rareori o luau razna şi că semnalul în 
oraş era mult mai bun decât al celor mai multe telefoane 
mobile. 

Bell anunţă prin staţie că suspectul reuşise să scape şi 
că un agent de poliţie este dispărut sau în urmărire. 
intrebă totodată dispecerul dacă au fost cumva noi 
transmisii de la Burke, dar răspunsul fu negativ. Un lucru 

încurajator era însă că nu sunase nimeni de prin 
împrejurimi pentru a anunţa focuri de armă. 

Sachs mergea acum de-a lungul aleii, călcând atentă în 
căutarea altor indicii cu privire la destinaţia criminalului 
sau la locul în care acesta ar fi abandonat corpul 
neînsufleţit al agentului, dacă în urma vreunei lupte ar fi 
reuşit să-l ucidă. Nu găsi însă nimic concludent, aşa că se 
întoarse alături de Bell la grupul poliţiştilor care se 
opriseră chiar la intrarea pe alee. 

Ce zi mizerabilă. Doi morţi dimineaţa. Apoi Kara. 

Şi acum lipsea un poliţist. 

Îşi desprinse microfonul fixat pe umăr. Era timpul să 
afle şi Rhyme. Doamne, cât îşi dorea să nu trebuiască să 
dea acel telefon. Sună Centrala şi ceru legătura. În timp ce 
aştepta să fie redirecţionată, simţi cum cineva o trage uşor 
de mânecă. 

Sachs se întoarse. I se tăie pur şi simplu răsuflarea şi, 
din cauza surprizei, scăpă microfonul din mână, care acum 
pendula la nivelul genunchilor, suspendat de cablu. 

Două persoane stăteau în faţa ei. Una din ele era ofiţerul 
chel căruia Sachs îi dăduse ordine precise mai devreme, 
iar cealaltă era Kara, purtând o jachetă de uniformă a 
poliţiei. Tânăra privea nedumerită când în josul aleii, când 
la Sachs. 

— Deci unde e? 

Capitolul nouăsprezece 


— Trăieşti? bâigui Sachs. Ce... stai, ce s-a întâmplat? 

— Dacă trăiesc? Da, sunt în regulă... Vrei să spui că nu 
ştiai? întrebă Kara la fel de nedumerită. 

Polițistul de mai devreme interveni şi el în discuţie: 

— Eu am încercat să-ţi spun. Dar ai fugit înainte să 
apuc. 

— Ai încercat să-mi spui...? 

Vocea lui Sachs nu mai funcţiona. Era atât de şocată şi 
simţea o uşurare aşa de mare încât nu mai era în stare să 
vorbească. 

— Chiar ai crezut că am fost rănită? întrebă Kara. O, 
Doamne... 

Apăru şi Bell şi o salută vesel pe Kara, care adăugă apoi: 

— Amelia nu ştia. 

— Despre ce? _ 

— Planul nostru. Înjunghierea înscenată. 

Bell fu foarte şocat la rândul său. 

— Doamne-Dumnezeule, tu chiar ai crezut că a fost 
ucisă? 

Ofiţerul care o însoţise pe Kara îi spuse şi lui Bell: 

— Eu am încercat să-i spun. Întâi nu am putut să o 
localizez şi apoi, după ce ne-am întâlnit, mi-a ordonat să 
izolez scena crimei şi să chem ajutor medical. Nu am avut 
timp să răspund, a fugit. 

Kara explică: 

— Eu şi Roland vorbeam şi am ajuns la concluzia că 
Magicianul va lovi din nou de-adevăratelea - poate va pune 
la cale un incendiu, va înjunghia sau va împuşca pe cineva. 
Ştii tu, ne va induce în eroare pentru a putea scăpa. Aşa că 
ne-am gândit să-l inducem noi în eroare. 

— Să-l facem să iasă pe interval, adăugă Bell. Aşa că am 
cumpărat nişte sos picant de la fast-food, l-a vărsat pe ea 
şi s-a prăbuşit pe ciment. 

Pentru a întări cele spuse, Kara deschise vesta pentru a 
arăta pata roşie de pe bluză. Detectivul continuă: 

— Ne-a fost într-adevăr puţin teamă că lumea se va 
aduna ca la circ în jurul ei... 

Da, cam aşa a fost... 

— ...dar am hotărât că e mai bine decât să riscăm ca 
Magicianul chiar să înjunghie pe cineva. A fost ideea ei, 
adăugă Bell mândru. Nu exagerez cu nimic. 

— Încep să mă prind cum gândeşte, spuse simplu Kara. 

— Dumnezeule, spuse Sachs tremurând încă. A fost atât 
de real. 

— Da, o face bine pe moarta, încuviinţă Bell. 

Sachs o îmbrăţişă şi apoi adăugă cu severitate în glas: 

— Dar de acum încolo stai aproape de mine. Sau ţine-mă 
la curent. Sunt prea tânără totuşi pentru un atac de inimă. 

Mai aşteptară un timp, dar nu primiră nicio informaţie 
despre poziţia susnecului. Bell rupse tăcerea: 

— Amelia, rămâi tu aici să mai cercetezi zona. Eu mă 
duc să discut cu victima, să văd ce informaţii ne oferă. Ne 
vedem înapoi la târg. 

Un vehicul de intervenţie rapidă era parcat pe 88: 
Street. Merse la el şi luă echipamentul pentru cercetarea 
zonei. Auzi o voce dinspre staţie, dar nu înţelese la început 
a cui era şi ce spunea. Îşi puse casca şi reluă apelul. 

— 5885, recepţie. 

— Sachs, ce naiba se petrece acolo? Am auzit că l-aţi 
prins şi că acum a scăpat iar? 

li povesti lui Rhyme ce se întâmplase, inclusiv 
modalitatea prin care îl făcuseră pe Magician să 
părăsească târgul. 

— A fost ideea Karei? Să facă pe moarta? Hmm... 

Sunetul final, chiar dacă era teoretic un mormăit din 
care nu prea înţelegeai mare lucru, era de fapt un mare 
compliment din partea lui Lincoln Rhyme. 

— Dar acum într-adevăr a dispărut, adăugă ea. Şi nici 
polițistul nu e de găsit. Ar putea fi vorba de-o urmărire, 

dar nu ştim încă nimic sigur. Roland s-a dus să obţină o 
declaraţie de la victimă. Poate scoatem ceva util. 

— Bine, Sachs, continuă să cercetezi locul infracţiunii. 

— Adică locurile infracţiunilor, se grăbi ea să-l 
corecteze. Localul, heleşteul şi aleea pe care mă aflu 
acum. Al naibii de multe. 

— Ba deloc, răspunse el tăios. De trei ori mai multe 
şanse de a descoperi nişte indicii preţioase. 


Rhyme avea dreptate. 

Cele trei locuri oferiseră o cantitate mare de indicii. 

Fuseseră într-adevăr greu de cercetat, deşi motivul era 
mai degrabă unul neobişnuit: Magicianul era prezent în 
permanenţă la fiecare loc - sau cel puţin fantoma lui, care 
plutea parcă în aer. Asta o făcea adesea să se oprească, să 
pipăie tocul pistolului şi să se uite pentru a se asigura că 
Magicianul nu se materializase cumva în spatele ei. 

Caută cu atenţie, dar fii cu ochii în patru. 

Până la urmă, nu a văzut pe nimeni. Dar nici Svetlana 
Rasnikov nu l-a văzut pe criminal camuflat sub pânza 
neagră şi nici nu a ştiut când a apărut din umbră. Şi nici 
Tony Calvert nu l-a văzut ascuns în spatele oglinzii atunci 
când s-a dus să cerceteze pisica falsă de pe alee. 

Nici chiar Cheryl Marston nu l-a văzut cu adevărat pe 
Magician, deşi a stat cu el la masă şi au vorbit îndelung. A 
văzut cu totul altă persoană şi nu a bănuit nicio clipă ce 
moarte teribilă o aştepta. 

Sachs aplicase metoda grilei, făcuse multe fotografii şi 
lăsase scena celorlalte echipaje pentru investigaţii. Se 
întoarse apoi în piaţă, unde era aşteptată de Roland Bell. 
Vorbise cu Cheryl Marston la spital, dar, bineînţeles, nu se 
puteau bizui pe ce îi spusese acesta victimei. 

— Numai minciuni, fusese şi verdictul femeii. 

Îşi amintise totuşi câteva detalii înainte ca drogul să îşi 
facă efectul. Oferise o descriere foarte bună, cu tot cu 
particularităţi ale cicatricelor sale. Işi amintise apoi că se 
opriseră la o maşină şi reuşi să-şi aducă aminte marca şi 

primele trei litere ale plăcuței de înmatriculare. Erau 
informaţii destul de bune, pentru că existau sute de 
modalităţi prin care puteai ajunge de la maşină la 
răufăcător sau la vreun martor. Lincoln Rhyme numea 
maşinile „generatoare de indicii”. 

Primiră un raport de la centru care atesta că o Mazda 
626 din 2001 fusese furată cu o săptămână în urmă de la 
aeroportul White Plains. Sellitto emise un comunicat către 
toate secțiile din oraş prin care solicita găsirea 
autovehiculului, oferind informaţii despre zona în care 
fusese văzut ultima dată, deşi probabil niciun agent nu 
avea prea mare încredere că va găsi maşina în aceeaşi 
zonă. 

Bell tocmai îşi enunţa concluziile cu privire la vizita 
făcută la spital la Cheryl Marston, când fu întrerupt de un 
agent de patrulare. 

— Domnule detectiv. Mai puteţi spune o dată cum arăta 
maşina? Cea pe care o conducea susnecul? 

— Mazda crem. Model 626. Numărul de înmatriculare 
este FET 237. 

— Asta este, se auzi vocea agentului prin staţie. Tocmai 
ni s-a dat de ştire că maşina despre care vorbiţi a fost 
zărită în apropiere de Central Park West. O dubă a 
încercat să se ia după ea, dar, fiţi atenţi, a intrat în parc. 
Maşina noastră a încercat să facă acelaşi lucru, dar a 
rămas blocată. 

— Central Park West ai spus? întrebă Sachs. 

— Da, şi părea să se îndrepte spre nord-est. 

— Probabil a ieşit deja, spuse Bell. 

— Cu siguranţă va încerca să iasă, interveni din nou 
Sachs. Dar va încerca întâi să ia avans. Du-i astea lui 
Rhyme, strigă ea, şi zece secunde mai târziu se afla deja în 
Camaro cu motorul ambalat. Işi puse echipamentul de 
protecţie şi prinse pe deasupra centura de siguranţă. 

— Amelia, aşteaptă! strigă deodată Bell. Duba e pe 
drum. 

Singurul răspuns pe care îl primi Bell fu scârţâitul de 
roţi şi norul de fum albăstrui pe care cauciucurile 
Goodyear le lăsară în urma automobilului. 


Îndreptându-se către Central Park West în plină viteză, 
Sachs îşi concentra toată atenţia pe evitarea pietonilor, a 
maşinilor lente din trafic, a bicicliştilor şi a puştilor pe 
role. 

De asemenea, a cărucioarelor de copii. Erau peste tot. 
La naiba, de ce nu erau toţi copiii ăştia acasă în pat aşa 
cum ar fi fost normal? 

Decise atunci că avea nevoie de puţin ajutor. Aşa că 
scoase din torpedou girofarul, îl montă pe bordul maşinii şi 
îi dădu drumul aproape în acelaşi timp. Girofarul începu să 
se rotească, răspândind o lumină orbitoare, iar Sachs se 
trezi că apasă pe claxon în ritm cu rotirea lui. 

O dungă cenuşie în faţa ei. 

La naiba... Frânase brusc pentru a evita un autobuz şi se 
pomenise la câteva zeci de centimetri de aripa unei maşini 
care costa mai mult decât salariul ei pe doi ani. Apăsă 
până la podea acceleraţia maşinii, iar caii de sub capotă, 
din specia General Motors, răspunseră instantaneu. Până 
atunci, fiind în plin trafic pe 90* Street, se mulţumise să 
menţină viteza sub 90 de kilometri la oră, dar acum 
trebuia să se grăbească. 

În câteva secunde, atinse 120 de kilometri la oră. 

Păcănitul din căşti îi dădu de veste că este căutată prin 
staţie. Aşa că apucă Motorola de pe scaunul din dreapta cu 
o singură mână şi răspunse. 

— Alo? spuse ea, ignorând orice convenţionalism folosit 
de poliţişti pentru astfel de dialoguri. 

— Amelia? Sunt Roland, spuse Bell. 

Se părea că şi el renunţase la codul folosit pentru 
comunicarea prin staţie. 

— Ia zi. 

— Au fost trimise maşini pe urmele lui. 

— Se ştie unde se află? ţipă ea pentru a acoperi 
zgomotul motorului. 

— Stai puţin... Da, a ieşit prin Central Park North. A 
acroşat un camion, dar nu s-a oprit deloc. 

— In ce direcţie merge? 

— Asta s-a întâmplat acum un minut. Se îndreaptă spre 
nord în continuare. 

Se îndreaptă spre nord? Adică spre Harlem? se gândi 
Sachs. Mai existau şi alte câteva drumuri care duceau 
afară din oraş, dar avea dubii că o va lua pe acolo; toate 
erau prevăzute cu poduri şi cu bariere electronice unde 
putea fi prins în capcană. 

Cel mai probabil va abandona maşina într-un cartier mai 
liniştit, de unde va încerca să fure alta. 

O altă voce îi răsună atunci în căşti: 

— Sachs, l-am depistat! 

— Unde, Rhyme? 

Se părea că virase la stânga pe 125% Street. 

— Pe lângă 5t* Street, explică detectivul. 

— Sunt foarte aproape de unu doi cinci cu Adam Clayton 
Powell. Voi încerca să-l opresc. Dar trimiteţi-mi întăriri, 
spuse Sachs. 

— Asta încercăm, Sachs. Dar cât de repede te deplasezi 
acum? 

— Nu ştiu. Nu mă uit la vitezometru. 

— Probabil e mai bine. Dar fii atentă la drum. 

Sachs îşi croi drum către intersecţia cu 125" Street, de 
obicei foarte aglomerată. Îşi parcă maşina de-a curmezişul, 
blocând accesul de pe străzile din partea stângă. Sări din 
maşină cu pistolul Glock în mână. Câteva maşini erau pe 
partea dreaptă a străzii şi aşteptau să treacă. Sachs strigă 
către şoferi: 

— Afară! Operaţiune a poliţiei. Părăsiţi maşinile şi 
puneţi-vă la adăpost. 

Şoferii, un curier şi o femeie îmbrăcată într-o uniformă 
McDonald's, procedară întocmai. Acum, toate căile de 
acces pe 125" Street erau blocate. 

— Toată lumea, strigă ea din nou. Puneţi-vă la adăpost! 
Acum! 

— Pe mă-ta! 

— Hei! 

Privi în dreapta ei şi zări patru băieţi de cartier rezemaţi 
de un gard de sârmă, care se uitau cu dezinteres la arma 
austriacă, la maşina fabricată în Detroit şi la poliţista 
roşcată care se afla în posesia amândurora. 

Majoritatea celor de pe stradă era acum la adăpost, dar 
cei patru adolescenţi se încăpăţânaseră să rămână pe loc 
şi să o facă pe rebelii. Ce-i drept, nu erau aşa dese ocaziile 
în care puteau vedea scene din filmele cu Wesley Snipes la 
ei în cartier. 

De la distanţă, Sachs văzu o Mazda croindu-şi drum prin 
trafic şi îndreptându-se cu repeziciune spre barajul 
improvizat de ea. Magicianul nu-l observă decât după ce 
trecuse de strada care reprezenta ultima lui şansă de a o 
ocoli. Încercă să frâneze şi să se întoarcă, dar în spatele lui 
deja era oprit un camion de salubrizare care îl bloca. 
Şoferul şi gunoierii înţeleseseră despre ce era vorba, aşa 
că abandonaseră maşina, punându-se la adăpost. 

Sachs privi din nou la cei patru adolescenţi. 

— La adăpost! îi îndemnă ea. 

Rânjind batjocoritor, o ignorară. Sachs ridică din umeri 

şi se îndreptă către Camaro, unde se aşeză la rândul ei în 
spatele capotei şi începu să privească prin lunetă. 
_ Iată aşadar, se afla în sfârşit faţă în faţă cu Magicianul. 
li putea zări faţa şi tricoul albastru Harley Davidson. Sub 
şapca de piele, coama de păr fals i se vântura când într-o 
parte, când în alta, în timp ce căuta cu disperare o cale de 
scăpare. 

Numai că aşa ceva nu prea exista. 

— Tu! Cel din Mazda! leşi din maşină şi întinde-te la 
pământ! 

Niciun răspuns. 

— Sachs? se auzi vocea lui Rhyme din căşti. Ai putea 
să... 

Îşi smulse căştile de la urechi şi mai privi o dată prin 
lunetă la criminal, încercând să se concentreze asupra 
feţei sale. 

Dacă tot ai armă, fă bine şi foloseşte-o. 

Auzi cuvintele defectivei Mary Shanley în minte. Trase 
aer în piept şi îşi ţinu arma pregătită, ţintind puţin mai sus 
şi puţin mai la stânga pentru a compensa gravitația şi 
vântul slab şi plăcut de aprilie. 

Când tragi, nimic nu există în afară de tine şi de ţinta 
aleasă, conectată printr-un fir invizibil, imaterial, la fel ca 
energia luminii. Reuşita depinde în exclusivitate de sursa 
acestei energii. Dacă este creierul, atunci este posibil să 
nimereşti ţinta. Dacă este inima, atunci cu siguranţă o vei 
face. Victimele Magicianului - Tony Calvert, Svetlana 
Rasnikov, Cheryl Marston şi agentul Larry Burke - se 
cuibăreau toate în sufletul ei şi ştia că nu va avea cum să 
rateze. N 

Haide, gândi ea, haide, nemernicule. Încearcă numai să 
porneşti maşina. Pune-mă la încercare. 

Haide! Dă-mi numai un pretext... 

Maşina porni din nou. Degetul se poziționă pe trăgaci. 

Ca şi cum ar fi simţit, Magicianul frână. 

— Haide, se pomeni şoptind. 

Se gândi atunci cum ar trebui să procedeze. Dacă ar 
vrea doar să fugă, ar trage în cauciucuri şi ar încerca să-l 
prindă în viaţă. Dacă, în schimb, s-ar îndrepta cu maşina 
spre ea sau spre trotuar astfel încât să pună în pericol 
viaţa cuiva, l-ar împuşca. 

— Hei! strigă unul din adolescenţii care rămăseseră pe 
trotuar. 

— Împuşcă-l pe nenorocit! 

— Bagă-i un glonţ în ţeastă, păpuşa! 

Nu trebuie să încercaţi să mă convingeţi, băieţi. Sunt 
pregătită, dornică şi, mai ales, capabilă... 

Decisese că dacă se va apropia doar cu trei metri de ea, 
cu orice viteză, nu va ezita să tragă. Motorul Mazdei se 


190 


- JEFFERY DEAVER - 


auzi mai tare şi văzu - sau îşi imagină - cum maşina se 
pune în mişcare. 

Trei metri. E tot ce îţi cer. 

Un nou zgomot venit dinspre motorul maşinii. Haide! 
insistă ea. 

Sachs văzu apoi o formă voluminoasă şi galbenă care se 
mişca lent în spatele Mazdei. Un autobuz al Bisericii 
Tabernaclului Profetic al Sionului, plin cu copii, tocmai 
luase curba şi venea către intersecţie. Şoferul îşi dădu 
seama târziu despre ce era vorba şi se opri între Mazda şi 
camionul de salubrizare. 

Nu se poate... 

Acum nu mai putea trage. Căci nici măcar o 
împuşcătură directă nu putea să-i dea garanţia că glonţul 
nu va trece prin el punând astfel în pericol viaţa copiilor 
din autobuz. 

Sachs luă degetul de pe trăgaci şi îndreptă ţeava în sus, 
continuând să privească prin parbrizul Mazdei. Observă 
mişcarea lentă din cap a Magicianului, care privi în 
oglinda retrovizoare şi zări la rândul lui autobuzul. 

Îşi îndreptă apoi privirea înapoi către ea, şi Sachs avu 
impresia că îl vede zâmbind, înțelegând că nu mai era în 
pericol de a fi împuşcat. 

Un scârţâit de roţi răsună atunci; Mazda se îndrepta cu 
viteză către Sachs. 40 de kilometri la oră, apoi 80, apoi 
100, direct spre ea şi spre Camaro, a cărui culoare 
galbenă, deşi mai vie, era asemănătoare cu cea a 
autobuzului care îi salvase viaţa Magicianului. 

Capitolul douăzeci 


Văzând cum Mazda se îndreaptă în plină viteză spre ea, 
Sachs alergă spre trotuar cu gândul să încerce să deschidă 
focul din lateral. Trase piedica Glock-ului şi ţinti forma 
întunecată ce se profila în maşină, urmărindu-l cu o 
mişcare a mâinii pe o distanţă de câţiva metri. Zări însă în 
spatele lui zeci de vitrine de magazine şi de ferestre de 
apartamente, plus mulţimea de oameni de pe trotuar. Pur 
şi simplu nu exista nicio posibilitate să tragă un glonţ 
măcar în perfectă siguranţă. 

Corul nu părea să împărtăşească totuşi aceeaşi părere. 

— Hai, păpuşa, să te vedem cum îi zbori creierii 
ticălosului! 

— Fată, aştepţi invitaţie specială sau ce? 

Continua să-l urmărească din priviri pe Magician; avu o 
scurtă tresărire din umeri când realiză că Mazda se 
îndrepta exact spre Camaro. Nu, nu maşina... Nu! 

Işi aminti cum tatăl ei îi făcuse cadou cu ani în urmă 
acest bolid din 1969, cum refăcuseră împreună motorul şi 
suspensiile, cum adăugaseră o nouă curea de transmisie şi 
cum o porniseră pentru prima dată. Această maşină şi 
dragostea pentru meseria de poliţist erau singurele 
moşteniri pe care le avea de la tatăl ei. 

Cu câţiva metri înainte de a lovi în plin automobilul, 
Magicianul viră brusc la stânga, îndreptându-se din nou 
înspre locul în care se oprise Sachs. Sări în lături, dar între 
timp el se răzgândise şi pornise din nou spre Camaro, dar 
cu spatele. De data aceasta, nu se mai opri şi lovi din plin 
portiera din dreapta faţă şi bara de protecţie a celeilalte 
maşini, făcând-o să se rotească de două ori şi să se 
izbească violent de bordură chiar în dreptul grupului de 
adolescenţi. Asta îi făcu pe cei patru puşti să ia atitudine şi 
să se împrăştie care încotro. 

Sachs fu nevoită la rândul ei să se ferească şi ateriză în 
genunchi resimţind o durere surdă, dublată de artrita care 

îşi făcea simțită prezenţa. Automobilul se oprise la câţiva 
paşi de ea cu spatele, după ce lovise năprasnic şi un 
container de gunoi. 

Mazda execută o întoarcere la dreapta şi porni în 
trombă spre nord. Sachs se ridică iute în picioare, dar nu 
se mai obosi să ridice arma pentru a ţinti; din nou, era 
prea periculos să deschidă focul. Privi către Camaro. 
Portiera era făcută praf, la fel şi spatele, dar cauciucurile 
şi motorul nu păreau afectate. Da, ar putea să-l ajungă din 
urmă. Sări în maşină şi porni motorul. Atinse într-o 
secundă 5000 de rotații şi apăsă acceleraţia. 

Maşina nu se clinti. Care era problema? Fusese şi 
trunchiul distrus? 

Privi în oglinda retrovizoare şi observă că roţile din 
spate erau suspendate în aer din cauza containerului care 
intrase sub maşină. Scoase un oftat şi lovi cu disperare 
volanul cu pumnul. La naiba! Văzu apoi Mazda la câteva 
străzi distanţă. Nu, Magicianul nu va scăpa aşa uşor; 
coliziunea trebuie să fi produs avarii şi asupra maşinii lui. 
Incă erau şanse să-l prindă. 

Dar cu o maşină pe jumătate suspendată... 

Va trebui să... 

Camaro-ul începu să se clatine. 

Privi în oglindă şi văzu cum trei din cei patru golani îşi 
dăduseră jos gecile şi se chinuiau să împingă maşina. Al 
patrulea, cel mai masiv dintre ei, probabil liderul găştii, se 
apropie agale de parbrizul lui Sachs. Scoase la iveală un 
dinte de aur care strălucea în lumina soarelui, contrastând 
cu pielea sa neagră. 

— Hei! 

Sachs dădu din cap şi îi susţinu privirea. Privi în spate 
către prietenii lui. 

— Ciori neisprăvite, împingeţi dracu’ maşina asta odată! 
Şi nu mai gâfâiţi de parcă vă faceţi laba pe-acolo! 

— Te bag în mă-ta, veni răspunsul prompt al unuia. 

Se aplecă din nou. 

— Hei, doamna, te ajutăm cu maşina. Da' spune-ne, cu 
ce o să-l împuşti pe nenorocit? 

— Glock. Calibrul 40. 

Privi către toc. 

— Marfă. Cu recul compensat? 

— Nu, e Glock normal. 

— E mai bine aşa. Şi eu am un Smittie. 

Îşi ridică tricoul şi, cu un amestec de mândrie şi sfidare, 
scoase la iveală mânerul unui pistol automat 
Smith & Wesson. 

— Da’ o să-mi iau un Glock ca al tău. 

lată, gândi ea, un adolescent înarmat. Oare cum ar face 
faţă situaţiei un sergent? 

Maşina fusese împinsă de pe container şi acum stătea cu 
roţile din spate gata de atac. 

Orice ar face un sergent, hotări ea, nu e relevant în 
situaţia dată. Modul în care acţiona ea fu o încuviinţare 
solemnă din cap. 

— Mersi, băieţi. 

După un scurt moment de deliberare, continuă: 

— Nu împuşca pe nimeni, că vin să te salt. Ai înţeles? 

Răspunsul fu un zâmbet strălucitor. 

Gata, viteza întâi şi cauciucurile muşcară din asfalt. În 
câteva secunde, Amelia Sachs rula deja cu 100 la oră. 

— Hai, hai, hai! se încurajă ea singură, urmărind cu 
privirea pata întunecată ce încă se zărea în depărtare. 

Chevroletul se cam hâţâna, dar direcţia era mai mult 
sau mai puţin dreaptă. Sachs luă cu o mână staţia şi apelă 
Centrala pentru a raporta urmărirea şi a redirecţiona 
întăririle pe noua rută. 

Accelerări rapide, apoi frânări bruşte... străzile din 
Harlem nu erau tocmai potrivite pentru urmăriri în viteză. 
Cu toate acestea, Magicianul avea parte de acelaşi trafic 
ca şi ea şi nu părea un şofer prea bun. Cel puţin nu la fel 
de bun ca ea. Recupera încet, dar sigur din distanţa 
iniţială, lucru vizibil şi pentru urmărit, care viră spre 
curtea unei şcoli, unde nişte copii jucau baschet şi softball. 

Nu era foarte aglomerat, pentru că poarta era încuiată cu 
un lacăt şi, dacă doreai să intri, trebuia fie să te strecori 
prin gaură, fie să escaladezi un gard de câţiva metri. 

Magicianul nu optă pentru astfel de subtilităţi, ci se 
îndreptă cu viteză maximă direct spre poartă. Copiii se 
împrăştiară, unii din ei mai să fie loviți, mai ales că Mazda 
nu încetini deloc, ci continuă cu aceeaşi viteză spre poarta 
opusă. 

Sachs ezită un timp, dar apoi decise să nu-i urmeze 
exemplul - nu cu o maşină instabilă şi cu atâţia adolescenţi 
prin preajmă. Ocoli clădirea pe afară, sperând să-l 
reîntâlnească pe partea cealaltă. Făcu un ultim viraj şi se 
opri. 

Nici urmă de el. 

Nu înţelegea unde şi cum dispăruse. Fusese în afara 
câmpului ei vizual doar zece secunde, cât timp făcuse ea 
ocolul. Singura stradă pe care ar fi putut să o ia era o 
fundătură care se termina cu câteva tufişuri şi doi-trei 
arbuşti. Dincolo de ele se zărea Harlem River Drive şi o 
porţiune de noroi alunecos care ducea direct în râu. 

Deci a reuşit să scape... Şi eu m-am ales în urma acestei 
urmăriri cu reparaţii de 5000 de dolari şi nimic mai mult. 
La naiba... 

Auzi apoi o voce prin staţie: 

„Toate unităţile din apropierea intersecţiei Frederick 
Douglass cu unu cinci trei, avem zece cinci patru”. Un 
accident rutier cu victime. Vocea dispecerului continuă: 

„Avem o maşină în râul Harlem. Repet, maşină în apă”. 

Ar putea fi el? se întrebă Sachs. 

— 5885 de la locul crimei. În legătură cu zece cinci 
patru. Se cunoaşte modelul maşinii? Terminat. 

— Mazda sau Toyota. Model nou. De culoare bej. 

— Bine. Centrala, comunicaţi mai departe: este vorba 
despre urmăritul din Central Park. Ajung într-un minut la 
locul accidentului. Terminat. 

— Recepţionat, 5885. Terminat. 

Sachs acceleră către fundătură şi parcă pe trotuar. 
Cobori în acelaşi timp în care o ambulanţă şi un camion de 
tractare se opriră lângă tufişuri. Începu să meargă cu 
precauţie prin pojghiţa de noroi. După ce trecu la rândul ei 
de tufişuri, văzu o mulţime de cocioabe improvizate din 
cartoane şi bucăţi de tablă. Câteva zeci de vagabonzi, 
majoritatea bărbaţi. Locul era ticsit cu instalaţii ruginite şi 
carcase de maşini abandonate. 

La prima vedere, se părea că Magicianul se aşteptase să 
iasă pe un drum şi nu încetinise când trecuse prin gardul 
viu. Urmele de cauciuc se puteau observa atât prin noroi, 
cât şi prin muşchiul crescut în abundență din cauza 
umezelii. Traiectoria ulterioară putea fi ghicită după una 
din barăci, care fusese deplasată, şi după un stâlp îndoit 
probabil înainte de rostogolirea în râu. 

Doi asistenţi de la serviciul de urgenţă îi ajutară pe 
locatarii barăcii lovite să iasă din grămada de fiare - erau 
nevătămaţi. Alţi agenţi începuseră deja căutarea şoferului 
în râu. Sachs luă legătura prin radio cu Rhyme şi Sellitto 
pentru a-i pune în temă cu cele întâmplate şi le ceru să 
sune Centrala şi să dispună trimiterea unei dube de 
intervenţie. 

— L-aţi prins, Amelia? întrebă nerăbdător Sellitto. 
Spune-mi că da. 

Privind la pata de ulei ce se zărea deasupra apei, 
răspunse: 

— Nu ştim unde este. 

Ocolind un vas de toaletă distrus şi un tomberon ruginit 
ce răspândea un miros pestilenţial, Sachs se apropie de un 
grup de oameni care vorbeau foarte animați în spaniolă, 
aparent fără a se sinchisi de ce se petrecea în jurul lor. 
Toţi aveau undiţe; era un loc bun de pescuit cu râme sau 
bucăţi de peşte. Consumaseră ceva alcool, dar reuşiseră 
să-i povestească destul de coerent ce văzuseră mai 
devreme. Maşina apăruse cu viteză printre tufişuri şi 
aterizase direct în râu. Cu toţii văzuseră un bărbat pe 

scaunul şoferului şi erau siguri că nu sărise înainte de a 
plonja în râu cu tot cu automobil. 

Sachs luă scurte declaraţii de la Carlos şi de la prietenul 
său, cei doi vagabonzi care locuiseră în baraca ce tocmai 
fusese distrusă. Erau drogaţi şi, fiind înăuntru când s-a 
produs coliziunea, nu prea aveau ce să raporteze. Carlos 
era puţin nervos şi afirmă că oraşul îi datora despăgubiri 
pentru pierderea suferită. Alţi doi martori ai incidentului, 
aflaţi acolo pentru a răscoli pubelele în căutare de sticle şi 
cutii reciclabile, oferiră o versiune a poveştii foarte 
apropiată de cea a pescarilor. 

Maşinile de poliţie nu conteneau să apară, la fel şi 
microbuzele de la televiziuni, filmând mai ales rămăşiţele 
barăcii distruse şi barca poliţiei, din care se lansau în 
căutări subacvatice doi agenţi în costume de scafandri. 

Acum că operaţiunea de căutare se concentrase pe râu, 
Amelia Sachs avea mână liberă în privinţa investigaţiilor 
de pe uscat. Nu avea în Camaro echipamentul necesar 
pentru începerea propriu-zisă a căutării de probe, dar avea 
bandă galbenă, pe care o folosi pentru a restricționa 
accesul în zonă. Exact când termina această operaţiune, îşi 
făcu apariţia şi vehiculul de intervenţie. Montându-şi din 
nou căştile, Sachs sună la Centrală şi i se făcu legătura cu 
Rhyme. 

— Suntem la curent, Sachs. Scufundătorii nu au 
descoperit nimic încă, nu-i aşa? 

— Din câte ştiu, nu. 

— Crezi că a reuşit să scape? 

— După declarațiile martorilor, aş spune că nu. 
Urmează să investighez locul, Rhyme. Va fi doar o 
formalitate. 

— O formalitate? 

— Bineînţeles. Va fi o pierdere de timp toată căutarea 
mea de probe şi indicii, pentru că scafandrii îi vor găsi 
sigur cadavrul. 

— Totuşi, trebuie să faci o investigaţie... 

— Era o glumă, Rhyme. 

— Da, bine. Doar că ticălosul ăsta nu prea îmi stârneşte 
râsul. Mai bine începi cu grila. 

Cărase deja o geantă cu echipament şi se pregătea să o 
deschidă, când auzi o voce cu un puternic accent spaniol 
cerând ajutor. 

— Ce se întâmplă aici? Toată lumea e bine? 

Lângă dubele televiziunilor sosite, un latino-american cu 
părul foarte aranjat şi îmbrăcat cu o pereche de jeanşi şi o 
geacă sport păşi dincolo de publicul adunat. Privi alarmat 
către baraca distrusă şi începu să gonească direct spre ea. 

— Hei, îl somă Sachs. 

Nu păru să o audă. Se aplecă pentru a trece pe sub 
banda galbenă care sigila zona ce urma să fie investigată 
şi îşi continuă drumul, călcând exact peste urmele lăsate 
de cauciucurile Mazdei, riscând să înlăture tot ce căzuse 
din maşina Magicianului şi să acopere urmele paşilor pe 
care acesta le-ar fi lăsat dacă ar fi reuşit să scape înainte 
de prăbuşirea în râu, contrar celor văzute de pescari şi de 
ceilalţi martori. 

Comportamentul său suspect atrăsese deja atenţia 
tuturor, iar Sachs căută să vadă poziţia degetelor de la 
mâna stângă. Nu erau lipite, deci nu era vorba de 
Magician. Dar cine naiba să fi fost? Şi mai ales ce căuta la 
locul infracţiunii? 

Omul începuse acum să scotocească în rămăşiţele 
construcţiei, apucând la întâmplare bucăţi de tablă sau de 
lemn şi aruncându-le peste umăr. 

— Hei, tu! încercă ea încă o dată. Pleacă naibii de-acolo! 

Se întoarse şi strigă: 

— Ar putea să mai fie cineva înăuntru! 

Deja enervată, Sachs spuse: 

— Aici a avut loc o infracţiune! Nu ai voie. 

— Ar putea să mai fie cineva înăuntru! veni răspunsul 
invariabil al bărbatului. 

— Nu, nu, nu. Au ieşit toţi. Sunt nevătămaţi. Hei, mă 
auzi? Alo, amice... Mă auzi? 

Chiar dacă o auzea, chiar dacă nu, nu părea să se 
sinchisească. Continua să sape, parcă în transă. Ce 
urmărea, de fapt? Era bine îmbrăcat, purta chiar un Rolex 
din aur; nu părea să fie rudă cu drogatul de Carlos. 

Spunându-şi în gând rugăciunea poliţistului - Doamne, 
păzeşte-mă de cetăţenii implicaţi - Sachs le făcu semn 
agenţilor din apropiere. 

— Scoateţi-l de-aici! 

Insul continua să ţipe: 

— Avem nevoie de doctori! S-ar putea să fie copii 
înăuntru. 

Sachs privea acum dezgustată cum colegii ei contribuiau 
din plin prin urmele paşilor pe care le lăsau la alterarea 
indiciilor de la locul infracţiunii. Il apucară energic de 
braţe pe turbulent şi îl repuseră pe picioare. Acesta 
încerca să se smucească din strânsoare, repetând obsesiv 
numele lui Sachs, ca şi cum ar fi fost vorba de vreun 
mafiot de care toată lumea ar trebui să ştie, şi ţinându-i un 
discurs despre tratamentul abuziv aplicat latino- 
americanilor din cartier. 

— Doamnă, vă daţi seama... 

— Puneţi-i cătuşele, spuse ea. Şi luaţi-l naibii de aici. 

Decise astfel că obligaţiile unui sergent în ceea ce 
priveşte relaţia cu comunitatea trebuie trecute pe planul 
doi când aveai de-a face cu scena unei infracţiuni. 

Agenţii îl imobilizară pe agitator şi îl scoaseră din zonă, 
în timp ce acesta nu contenea să înjure şi să se zbată. 

— Ar trebui să-l amendăm? întrebă unul din poliţişti. 

— Nu, doar ţineţi-l puţin la răcoare, strigă ea, provocând 
râsete în rândul celor adunaţi. 

Urmări apoi din priviri cum bărbatul era escortat spre 
una din maşinile de poliţie sosite la locul incidentului. 
Numărul mare al acestor maşini era un alt motiv de iritare 
pentru Sachs, întrucât reprezenta un nou pericol pentru 
buna desfăşurare a anchetei. 

Sachs îşi puse apoi în grabă costumul Tyvek şi se înarmă 
cu aparatul de fotografiat şi cu pungile de colectat probe, 

fără să uite de benzile de cauciuc de pe tălpi. Începu 
investigația cu baraca distrusă care aparținuse lui Carlos 
şi nu se grăbi deloc, căci frustrările acumulate de-a lungul 
zilei o împiedicau să facă ceva de mântuială. E adevărat cu 
Magicianul ar putea sta ascuns la câţiva metri sub nivelul 
apei, dar la fel de bine ar putea fi undeva pe malul râului. 

De fapt, nu ar fi fost deloc surprinsă dacă ar fi aflat că 
era deja la kilometri distanţă, cu o nouă înfăţişare şi 
pândindu-şi următoarea victimă. 


Pastorul Ralph Swensen era doar de câteva zile în New 
York, dar decise deja că nu s-ar putea adapta locului sub 
nicio formă. 

Bărbatul acesta mărunt, cam chel şi cam sfios, păstorea 
suflete într-un oraş de o mie de ori mai mic decât 
Manhattanul, izolat de zeci de ani. 

Acasă privea pe fereastră pajiştile înverzite şi animalele 
păscând în tihnă, pe când aici fereastra camerei de la 
hotelul de mâna a doua de lângă Chinatown oferea vederii 
doar o parte dintr-un zid pe care erau scrise obscenităţi. 

Dacă ar fi ieşit pe stradă în orăşelul natal, ar fi fost 
întâmpinat cu „Ziua bună, domnule reverend!” sau „O 
predică foarte reuşită, Ralph”; aici auzea doar „Ajutaţi-mă 
şi pe mine cu un ban”, „Am SIDA” sau, mai simplu, „Suge- 
o!l”. 

Consolarea sa era că timpul petrecut aici era limitat, aşa 
că şocul cultural nu putea avea urmări majore. Pe 
parcursul ultimelor ore, încercase să citească dintr-o 
Biblie găsită la hotel, dar în final renunțase la idee, 
hotărând că versetele Evangheliei după Matei contrastau 
prea tare cu gemetele de durere sau plăcere, sau, cel mai 
probabil, ambele, ale unui homosexual care şi-o trăgea cu 
clientul său într-o cameră alăturată. 

Pastorul ştia că ar trebui să se simtă onorat că i s-a 
încredinţat sarcina de a predica la New York, dar se 
simţea ca apostolul Pavel într-una din misiunile sale la 
păgânii din Grecia sau Asia Mică. 

Ah, ah, ah... Da, acolo, da, da... O, da, da, da, aşa, asta 
este, da... 

Gata, asta le întrece pe toate. Nici măcar Pavel nu a 
avut de-a face cu un asemenea grad de depravare. 
Recitalul era departe de-a începe, dar pastorul Swensen 
decise să plece mai devreme. Îşi pieptănă atent părul, îşi 
aşeză apoi ochelarii şi puse Biblia, harta oraşului şi o 
predică la care lucra în servietă şi ieşi grăbit pe uşă. 
Cobori pe scări, zărind în hol o prostituată. Numai că era - 
sau părea să fie - o femeie. 

Tatăl nostru care eşti în ceruri, sfințească-se numele 
Tău... 

Grăbi pasul când trecu pe lângă ea şi simţi un nod în 
gât, anticipând o propunere indecentă. Dar ea, sau poate 
că era un el, se mulţumi să zâmbească galeş şi să facă 
următoarea remarcă: 

— Ce vreme frumoasă. Nu-i aşa, părinte? 

Clipi uşor descumpănit şi răspunse: 

— Da, aşa este, abţinându-se să adauge „fiica mea”. Se 
mulţumi să continue cu: O zi bună! 

Se opri apoi pe trotuarul din faţa hotelului, unde privi 
absent la spectacolul oferit de taxiurile care treceau în 
viteză, de asiaticii sau latino-americanii care se perindau 
prin faţa lui, de autobuzele umplute la refuz şi de agenţii 
de livrări chinezi care pedalau pe bicicletele lor pline de 
mărfuri. Era atât de obositor totul. Uşor iritat, se hotări că 
o plimbare pe jos până la şcoala unde urma să se ţină 
recitalul îi va face bine. Îşi consultă harta şi îşi dădu seama 
că drumul era oarecum lung, dar simţi că trebuia să facă 
ceva pentru a-şi alunga neliniştea. 

După primii paşi, avu sentimentul că este urmărit. Privi 
la stânga, unde zări, pe aleea din vecinătatea hotelului, un 
bărbat pe jumătate ascuns de un tomberon. Era un brunet 
uscăţiv, cu o geantă de unelte în mână şi îl privea pe 
pastor într-un mod ciudat. Apoi, când îşi dădu seama că 
este reperat la rândul său, se retrase în întunericul aleii. 

Pastorul Swensen îşi strânse mâna pe mânerul servietei 
şi se întrebă dacă nu ar fi fost mai bine să rămână în 
cameră, care măcar era sigură, deşi prost izolată fonic şi 
urât mirositoare. Apoi se destinse. Relaxează-te, îşi spuse 
el, probabil e un angajat al hotelului, surprins să vadă o 
faţă bisericească ieşind din locul acela mizerabil. 

În plus, îşi continuă el raţionamentul, era totuşi pastor, 
lucru care trebuia să asigure un grad de imunitate, chiar şi 
aici, în Sodoma zilelor noastre. 

Capitolul douazeci şi unu 


Cu o secundă în urmă era aici, iar acum dispăruse. 

Nu, era imposibil ca mingea roşie din mâna dreaptă a 
Karei să fi ajuns după ureche. 

Dar tocmai aşa se întâmplase. 

Şi după ce o scosese de după ureche şi o aruncase în 
sus, era imposibil să fi dispărut pur şi simplu şi să ajungă 
în mâna ei stângă. Dar şi asta se întâmplase întocmai. 

Dar cum? se întrebă Rhyme. 

Ea şi criminalistul se aflau în laboratorul de la parterul 
casei, aşteptându-i pe Amelia Sachs şi pe Roland Bell. Mel 
Cooper lucra încă la probe, iar Rhyme avea parte de o 
reprezentaţie de prestidigitaţie, acompaniată de muzica 
jazz răspândită de sistemul său audio. 

Kara stătea lângă fereastră, îmbrăcată cu un tricou de-al 
lui Sachs, iar Thom îi spăla tricoul murdar de sos, 
înlăturând urmele numărului improvizat la târgul 
meşteşugurilor. 

— De unde le ai? arătă Rhyme către mingi, mai ales că 
nu îşi amintea ca ea să le fi scos din buzunar sau din 
geantă. 

Răspunse zâmbind că le „materializase”. Rhyme observa 
că un alt truc larg răspândit în lumea iluzioniştilor era 
transformarea verbelor intranzitive în verbe tranzitive. 

— În ce cartier stai? 

— În Greenwich Village. 

Rhyme dădu din cap nostalgic. 

— Pe vremea când eram cu soţia mea, majoritatea 
prietenilor noştri trăiau acolo. Şi în Soho şi Tribeca. 

— Nu merg mai sus de 23* Street aproape deloc. 

Rhyme râse cu poftă. 

— Pe vremea mea, de la 14: Street începea zona 
demilitarizată. 

— Se pare că victoria a fost a noastră, glumi ea scoțând 
din nou la iveală câteva mingi roşii care continuau să 

apară şi să dispară, să sară dintr-o mână în alta şi să se 
depăşească vioi prin aer. 

— Şi accentul tău? întrebă el. 

— Am vreun accent? 

— În fine, intonaţie, inflexiuni... Ştii tu, ton al vocii. 

— Probabil din Ohio. 

— Şi eu tot de pe-acolo sunt, mărturisi Rhyme. Illinois. 

— Dar nu am mai fost acolo de la 18 ani. Am făcut 
şcoala în Bronxville. 

— Probabil Colegiul Sarah Lawrence, deduse el. Artă 
teatrală. 

— Engleză. 

— Şi ţi-a plăcut aici şi ai rămas. 

— Mi-a plăcut când am ieşit din suburbii şi am ajuns să 
cunosc oraşul. Apoi, după ce tatăl meu a decedat, mama s- 
a mutat aici pentru a fi mai aproape de mine. 

Fiică de văduvă... la fel ca Sachs, reflectă Rhyme. Se 
întreba dacă a avut probleme cu mama ei, cum a avut 
Sachs. În ultimii ani, se negociase un armistițiu, dar 
înainte, mama ei fusese foarte instabilă şi impulsivă. Rose 
nu a înţeles niciodată de ce soţul ei nu a dorit să fie 
altceva decât poliţist şi de ce fiica ei a vrut să fie orice 
altceva decât a dorit ea. Asta a generat automat o alianţă 
între tată şi fiică, alianţă care a înrăutățit şi mai tare 
lucrurile. Sachs îi povestise că în zilele trecute se refugiau 
împreună în garaj, într-o lume cu mult mai previzibilă 
decât cea reală: de pildă, un carburator se strică numai în 
cazul în care una din legile simple ale fizicii a fost 
încălcată, mai ales când una din garnituri are vreun 
defect. Motoarele, suspensiile şi transmisiile nu au toane 
pe care trebuie să le suporţi şi nici nu împrăştie insulte; 
mai mult, nu te învinuiesc niciodată pentru neajunsurile 
lor. 

Rhyme avusese de-a face în câteva ocazii cu Rose Sachs 
şi o găsea încântătoare, volubilă, excentrică şi foarte 
mândră de fiica ei. Dar ştia că trecutul nu poate fi dat 
uitării, mai ales când e vorba de părinţi şi copii. 

— Şi cum îţi este cu ea mereu lângă tine? fu curios 
Rhyme. 

— La prima vedere, pare o comedie grotescă, nu-i aşa? 
Dar nu, mama e extraordinară. Mama mea... e, ştii tu, ca o 
mamă. Sunt toate la fel. Nu se leapădă de această calitate 
niciodată. 

— Unde stă? 

— E internată într-un sanatoriu, în Upper East Side. 

— E grav bolnavă? 

— Nu, nu e grav. Se va face bine, spuse Kara absentă, 
învârtind în continuare mingile în palmă. Imediat ce îşi va 
reveni, vom merge în Anglia, doar noi două. Londra, 
Stratford, Cotswolds. Am mai fost acolo o dată cu ai mei. A 
fost cea mai tare vacanţă a noastră. Am mai crescut acum 
şi lucrurile vor sta puţin altfel: o să conduc pe partea 
stângă a carosabilului şi o să beau bere. Nu am putut face 
asta prima dată. Probabil pentru că aveam 13 ani. Tu ai 
fost vreodată în Anglia? 

— Fireşte. Aveam colaborări cu Scotland Yard din când 
în când. Aş ţine cursuri acolo. Nu am mai fost în Anglia 
de... în fine, de mai bine de câţiva ani. 

— Magia şi iluzionismul au fost dintotdeauna mai bine 
văzute în Anglia decât aici. Istoria acestor preocupări îşi 
are sălaşul de fapt acolo şi sunt atât de multe lucruri pe 
care vreau să i le arăt mamei. De pildă, locul în care a fost 
pe vremuri Sala Egipteană, care era centrul universului 
pentru magicieni. Pentru mine, să merg acolo ar fi un fel 
de pelerinaj. 

Între timp, Rhyme privea foarte concentrat spre uşă. 

— Poţi să-mi faci o favoare? 

— Sigur. Ce anume? 

— Am nevoie de un medicament. 

Kara privi în jur şi văzu câteva tuburi de pastile pe o 
masă. 

— Nu, nu. Acolo, pe raft. 

— Aha, acum am înţeles. Care din ele? întrebă ea. 

— Cel din capăt. Macallan, optsprezece ani. Şi, te rog, ai 
mare grijă cum torni. Cu cât e mai silențios, cu atât mai 
bine. 

— Vorbeşti chiar cu persoana cea mai potrivită. Robert- 
Houdin spunea că ai nevoie de trei însuşiri pentru a fi un 
iluzionist de succes. Dexteritate, dexteritate şi, mai ales, 
dexteritate. 

În câteva secunde, o cantitate deloc neglijabilă de 
whisky fusese picurată în paharul lui Rhyme - într-adevăr, 
foarte silențios, chiar imperceptibil. Thom ar fi putut 
foarte bine să fie în cameră şi tot nu şi-ar fi dat seama. 
Kara adăugă apoi un pai şi puse paharul în suportul 
special de pe scaunul lui Rhyme. 

— Serveşte-te, spuse ea în final, făcând apoi un semn 
către ibricul de cafea, pe care ea în golise. Otrava mea e 
asta. 

Rhyme luă o sorbitură lacomă. Lăsă apoi capul pe spate, 
aşteptând să treacă arsura din gâtlej. Privi îndelung 
mâinile ei, care nu încetaseră niciun moment să se joace 
cu mingile roşii. Încă o înghiţitură. 

— Îmi place. 

— Ce anume? 

— Ideea de iluzionism. 

Nu deveni sentimental, îşi spuse cu asprime. Ai tendinţa 
asta, mai ales când eşti beat. Acest gând nu-l împiedică să 
mai ia o gură de whisky însă şi să continue: 

— Câteodată, realitatea este prea dură, comentă el fără 
să poată să se abţină să-şi privească membrele fără vlagă. 

Regretă imediat ce spusese şi mai ales privirea pe care o 
aruncase, aşa că încercă să schimbe subiectul. Dar Kara 
nici nu încercă să ofere vreo mostră de simpatie sau milă. 
Spuse: 

— Ştii, nu sunt sigură că există prea multă realitate. 

Rhyme se încruntă; nu înţelesese ce voia să zică de fapt. 

— Nu e majoritatea vieţii noastre o mare iluzie? 

— Ai putea să fii mai explicită? 

— Păi, trecutul înseamnă amintiri, nu? 

— Adevărat. 

— Iar viitorul nu e decât în imaginaţie. Ambele sunt doar 
iluzii - amintirile sunt de cele mai multe ori nesigure, iar în 
privinţa viitorului, tot ce putem face este să speculăm. 
Singurul lucru cu adevărat real este clipa prezentă, care 
se modifică în mod constant din speculație în amintire. 
Deci vezi? Cea mai mare parte a vieţii noastre este 
iluzorie. 

Rhyme râse. În calitate de logician, de om de ştiinţă, ar 
fi vrut să lovească din plin în micul ei raţionament. Dar nu 
fu în stare. Avea dreptate, concluziona el. Îşi petrecuse 
atât de mult timp rememorând ce era înainte şi gândindu- 
se cât de tare se schimbase viaţa lui După. A 

Şi viitorul? De multe ori se oprea acolo. In afară de 
Sachs şi Thom, aproape nimeni nu ştia, dar Rhyme îşi 
petrecea cel puţin o oră pe zi executând exerciţii pentru 
recăpătarea funcţiilor motorii, făcând hidroterapie la un 
spital din apropiere sau stimulare electrologică cu ajutorul 
unei biciclete pe care o ţinea în dormitor. Toate acestea 
erau destinate parţial recăpătării funcţiilor nervoase şi 
motorii şi prevenirii problemelor adiacente de sănătate. 
Dar scopul principal era menţinerea muşchilor într-o stare 
potrivită pentru ziua în care s-ar descoperi un leac. 

Aplică teoria Karei şi la profesia pe care o avea: când 
lucra la un caz, făcea în permanenţă apel la vastele 
cunoştinţe din domeniul criminalisticii, încercând să 
anticipeze locul în care s-ar putea afla un suspect şi ce ar 
putea pune la cale. 

Trecutul înseamnă amintiri, iar viitorul nu e decât 
imaginație... 

— De vreme ce am spart gheaţa, spuse ea adăugând 
zahăr în cafeaua pe care şi-o pregătea, trebuie să îţi fac o 
mărturisire. 

Rhyme luă o nouă înghiţitură. 

— Da? 

— Când te-am văzut prima dată, mi-a trecut ceva prin 
minte. 

207 


- OMUL DISPĂRUT - 


O, da, îşi aminti el. Privirea care însemna trebuie-să-ies- 
naibii-de-aici-cât-mai-repede. Şi apoi Zâmbetul. Un singur 
lucru era mai neplăcut decât cele două la un loc: scuza 
mereu penibilă pe care toată lumea o folosea pentru a se 
reabilita. 

Ezită, vizibil stânjenită. Îşi luă inima în dinţi şi spuse: 

— M-am gândit ce iluzionist grozav ai putea fi. 

— Cine, eu? întrebă surprins Rhyme. 

— Da. Tocmai din cauza percepţiei asupra persoanei tale 
şi a realităţii. Lumea s-ar uita la tine şi ar sesiza doar că 
eşti handicapat... Acesta e termenul? 

— Termenul corect din punct de vedere politic este „cu 
dizabilităţi”. Personal, aş spune că sunt terminat. 

Kara râse. Apoi continuă: 

— Ar vedea că nu te poţi mişca şi ar crede probabil că ai 
şi nişte probleme mintale sau că eşti retardat. Corect? 

Era adevărat. Persoanele cu care interacţiona 
întâmplător sau care nu prea îl cunoşteau vorbeau rar şi 
răspicat, având pe deasupra şi tendinţa de a explica totul 
în cei mai simpli termeni cu putinţă (Spre disperarea lui 
Thom,  Rhyme răspundea câteodată cu  mormăieli 
incoerente sau, mai rău, se apuca să mimeze că ar avea 
sindromul Tourette şi îi determina pe musafiri să 
părăsească de urgenţă încăperea). 

— Publicul ar avea prejudecăţi în privinţa ta, prejudecăţi 
care ar fi numai în favoarea ta, pentru că nu ar crede că ai 
putea orchestra iluziile care se perindă prin faţa lor. 
Jumătate din ei ar fi chiar obsedaţi de condiţia ta, iar 
cealaltă jumătate nici măcar nu s-ar uita la tine... De 
aceea, ai putea cu uşurinţă să îi păcăleşti. Oricum, să ştii 
că mai devreme, când ne-am cunoscut, eram preocupată 
de cu totul alte lucruri. Nu am fost empatică deloc, nici 
măcar nu cred că te-am întrebat ce faci, cum o duci. Nu 
am zis „îmi pare rău”... M-am gândit doar la cât de bine ai 
putea practica iluzionismul. A fost cam aiurea, recunosc, şi 
cred că nu ţi-a picat prea bine. 

Această remarcă îl amuză peste măsură. Se grăbi să o 
liniştească: 

— Crede-mă, ce mă deranjează cu adevărat este tocmai 
empatia şi ipocrizia oamenilor. Astea mai degrabă sunt 
chestii aiurea pentru mine. 

— Pe bune? 

— Da. 

Îşi ridică în aer cana cu cafea. 

— Pentru faimosul iluzionist Omul Imobilizat. 

— Ar fi o mică problemă cu trucurile manuale, observă 
Rhyme. 

— Cum spune domnul Balzac, trucurile mentale sunt 
întotdeauna preferabile. 

Auziră apoi uşa de la intrare şi vocile lui Sellitto şi Sachs 
apropiindu-se. Rhyme ridică o sprânceană şi, în timp ce se 
apleca spre paiul din pahar, şopti: 

— Priveşte. Este un truc pe care eu îl numesc „Dispariţia 
probei incriminante”. 


Lon Sellitto întrebă: 

— În primul şi în primul rând, credem cu toţii că a 
murit? Că doarme cu peştii? 

Sachs şi Rhyme priviră unul spre celălalt şi spuseră într- 
un glas: 

— Nu. 

Atunci detectivul continuă: 

— Ştiţi cât de periculoasă este apa din Harlem? Copiii 
merg acolo să înoate şi nu mai ies niciodată la suprafaţă. 

— Voi crede că este mort, spuse Rhyme, doar dacă îi voi 
vedea cadavrul cu ochii mei. 

Un lucru era totuşi destul de încurajator: nu se mai 
raportase nicio omucidere sau dispariţie. Faptul că 
aproape fusese prins şi baia din râu îl speriaseră probabil 
puţin; acum, când ştia că poliţia este pe urmele sale, poate 
va abandona crimele sau măcar va sta o perioadă liniştit. 
Rhyme se gândi că asta i-ar oferi timpul necesar să îşi dea 
seama unde se ascunde. 

— Şi Larry Burke? întrebă Rhyme. 

Sellitto ridică din umeri. 

— Sunt zeci de agenţi care îl caută chiar acum. Plus 
voluntari şi pompieri aflaţi în afara serviciului. Primăria 
chiar a oferit o recompensă... Dar previziunile nu sunt atât 
de bune. N-aş exclude să se afle în portbagajul Mazdei. 

— Cum, Mazda nu a fost scoasă la mal? 

— Mazda nu a fost găsită. Apa e neagră ca petrolul, 
unde mai pui şi curenţii din ea. Unul din scufundători mi-a 
spus că ar putea fi târâtă chiar şi un kilometru până să se 
oprească pe fundul apei. 

— Ar trebui să luăm în considerare faptul că arma şi 
staţia lui Burke ar putea fi în mâinile lui, afirmă Rhyme. 
Lon, cred că ar trebui să schimbăm frecvenţa, pentru a fi 
siguri că nu ştie ce vom face. 

— Asta nu-i o problemă. 

Detectivul Sellitto sună Centrala şi ordonă ca toate 
convorbirile prin radio despre cazul Magicianului să fie 
mutate pe frecvenţa destinată operaţiunilor speciale. 

— Hai să ne întoarcem la dovezi. Ce avem nou, Sachs? 

— În privinţa localului grecesc, nimic, răspunse ea cu o 
grimasă. I-am spus patronului să păstreze locul intact, dar 
nu a înţeles. Sau s-a prefăcut că nu înţelege. Altfel nu-mi 
explic de ce, când ne-am întors, totul fusese curăţat. 

— Bine, să trecem peste. Şi la heleşteu? Unde v-aţi 
întâlnit cu el. 

— Acolo am avut rezultate mai bune. Ne-a orbit şi pe noi 
şi a dat foc şi la nişte petarde. La început, am crezut că 
erau focuri de armă. 

Cooper studie puţin reziduurile arse. 

— La fel ca prima dată. Nu-mi pot da seama de 
provenienţă. 

— Bine. Altceva? spuse nerăbdător Rhyme. 

— Lanţuri. Două. 

Le înfăşurase în jurul lui Cheryl Marston, peste piept, 
braţe şi glezne, şi le închisese cu catarame. La fel cum se 
proceda cu lesa unui câine. Cooper şi Rhyme studiară 

îndelung lanţurile, dar nu găsiră nicio urmă care să-i 
conducă spre identitatea fabricantului sau comerciantului. 
Aceeaşi poveste şi în privinţa frânghiei şi a benzii adezive. 

Geanta pe care criminalul o luase din maşină şi în care 
probabil depozitase lanţurile şi frânghia nu era de firmă şi 
fusese fabricată în China. Uneori, având la dispoziţie un 
număr mare de agenţi, era posibil să afli proveniența unor 
articole mai mult sau mai puţin comune luând la rând 
magazinele de chilipiruri şi tarabele de stradă. Dar pentru 
o geantă ieftină, cum probabil mai erau milioane în New 
York, şansele erau infime şi o desfăşurare majoră de forţe 
nu se justifica. 

Cooper o întoarse pe dos deasupra unei tăvi de porțelan 
şi bătu repetat în ea pentru a scoate la iveală eventualele 
urme. Nişte fragmente de pudră albă fură găsite. În urma 
analizei întreprinse, se ajunse la concluzia că era vorba de 
flunitrazepam. 

— E un drog folosit pentru anihilarea oricărei urme de 
discernământ, îi explică Rhyme Karei. 

De asemenea, mai găsiră nişte bucăţi dintr-un material 
transparent pe fermoar şi pe mânerul genţii. 

— Nu ştiu ce-ar putea fi, spuse Cooper. 

Kara privi materialul şi apoi mirosi o mostră. 

— Ceară adezivă. Noi o folosim mai ales pe scenă pentru 
a lipi diferite lucruri. Mă gândesc că avea o capsulă cu 
drogul lipită de podul palmei şi, când ea nu a fost atentă, a 
turnat conţinutul în ceaşca victimei. 

— Şi care ar putea fi sursele de provenienţă? spuse 
Rhyme mai degrabă pe un ton cinic. Lasă-mă să ghicesc: 
orice magazin cu articole de profil? 

— Îmi pare rău, ridică ea din umeri. 

Tot în interiorul genţii, Cooper descoperi câteva fire de 
pudră metalică şi un semn circular de culoare neagră, ca 
şi cum o sticluţă de vopsea ar fi fost depozitată acolo şi ar 
fi curs din ea. În urma examinării, metalul se dovedi a fi 
alamă, ceea ce era încurajator într-un fel, întrucât după 
compoziţie şi modul de fabricare, s-ar fi putut afla 

proveniența. Dar acesta nu era domeniul lui Rhyme. Aşa că 
spuse: 

— Trimite nişte poze la prietenii noştri federali. 

Cooper arhivă nişte fotografii şi le trimise printr-un 
email criptat la Washington. Pata neagră se dovedi a fi de 
fapt cerneală permanentă. Baza de date nu putu determina 
tipul acesteia, nicio eventuală sursă. 

— Alea ce sunt? întrebă Rhyme, arătând spre o pungă de 
plastic în care se puteau vedea nişte haine bleumarin. 

— Am avut mai mult noroc, după cum ţi-am spus, 
răspunse Sachs. Este geaca pe care a purtat-o în timpul 
plimbării cu Marston. Nu a mai avut timp să o ia când a 
tulit-o de la heleşteu. 

— Semne particulare? întrebă Rhyme plin de speranţă. 

— Din păcate nu. Toate etichetele au fost înlăturate, 
interveni Cooper după o scurtă examinare. 

— Pe de altă parte însă, am găsit nişte chestii prin 
buzunare. 

Primul lucru descoperit era un permis de acces, eliberat 
de una din marile televiziuni prin cablu. Numele 
reporterului era Stanley Saferstein, iar fotografia oferea 
vederii un individ slab, brunet şi bărbos. Sellitto îşi luă 
sarcina de a suna la acea televiziune şi află că Saferstein 
era unul din cei mai experimentați reporteri şi lucrase 
acolo de câţiva ani. 

Permisul îi fusese furat în cursul săptămânii trecute, în 
timpul unei conferinţe de presă. Reporterul povestise că 
nu a simţit nimic, deşi probabil hoţul tăiase întâi şnurul, 
pentru ca abia apoi să ia propriu-zis cartela de plastic. 

Magicianul furase permisul de la Saferstein, presupuse 
Rhyme, mai ales că existau câteva asemănări fizice între 
cei doi. Şi vârsta era cam aceeaşi. 

Permisul fusese bineînţeles anulat, dar persoana cu care 
stătuse de vorbă Sellitto avertizase că „putea fi uşor folosit 
pentru a trece de baraje. Când paznicii sau poliţiştii văd 
logoul nostru, nici nu se mai uită după nume sau după 
poză”. 

212 


- JEFFERY DEAVER - 


După ce se încheie conversaţia, Rhyme îi spuse lui 
Cooper: 

— Caută-l totuşi pe Saferstein în VICAP” şi NCIC. 

— Bine. Dar de ce? 

— Aşa, pentru orice eventualitate, răspunse Rhyme. 

Nimeni nu fu surprins când rezultatele se dovediră a fi 
negative. De altfel, nici Rhyme nu credea cu adevărat că ar 
putea exista vreo legătură între reporter şi Magician, dar 
pur şi simplu nu era dispus să îşi asume vreun risc în 
privinţa acestui caz. 

Găsiră tot în geacă un card de acces de la un hotel, 
lucru care îl entuziasmă destul de tare pe Rhyme, chiar 
dacă numele hotelului nu era trecut. Era doar o poză care 
indica modul în care trebuia folosit cardul pentru a 
permite deschiderea uşii. Bănui totuşi că banda magnetică 
ar putea conţine nişte coduri care pot indica denumirea 
hotelului şi numărul camerei. Cooper găsi numele 
fabricantului pe unul din colţuri: APC INC., AKRON, OHIO. 
Dintr-o bază de date conţinând toate numele înregistrate, 
află că APC era un acronim pentru American Plastic Cards, 
o firmă care făcea sute de tipuri de carduri de identificare 
sau de acces. 

În doar câteva minute, reuşiră să obţină legătura chiar 
cu directorul companiei, un individ mereu în costum, îşi 
imagină Rhyme, care nu are nicio problemă cu lucratul 
sâmbăta sau cu discuţiile de afaceri purtate direct de pe 
telefonul personal. 

Rhyme îi explică situaţia, descrise cu maximă precizie 
cardul şi întrebă câte hoteluri în New York aveau astfel de 
carduri de acces. 


7 VICAP sau Vi-CAP (Violent Criminal Apprehension Program) este un 
sistem computerizat implementat de FBI şi disponibil pe tot teritoriul 
Statelor Unite care corelează toate informaţiile despre delictele 
majore, cu precădere despre crime: cazuri rezolvate sau nerezolvate, 
persoane date dispărute, persoane neidentificate etc. (n.t.) 

3 NCIC (National Crime Information Center) este baza centrală de date 
a Statelor Unite cu informaţii care au legătură cu săvârşirea de 
delicte. (n.t.) 

— După cum l-aţi descris, este vorba despre APC-42, cel 
mai popular model al nostru. Le fabricăm pentru 
majoritatea producătorilor de sisteme de securitate: Ilco, 
Saflok, Tesa, Ving, Sargent şi altele. 

— Am înţeles. Vreo sugestie care să ne ajute să aflăm de 
la ce hotel este? 

— Mi-e teamă că va trebui să luaţi la rând hotelurile şi 
să aflaţi cine foloseşte cartele APC-42 de culoare gri. 
Teoretic, deţinem şi noi această informaţie, dar nu ştiu 
cum aş putea-o obţine eu în acest moment. Voi încerca să 
iau legătura cu directorul de vânzări sau cu adjunctul său. 
Dar ar putea dura o zi sau două. 

— Au, făcu Sellitto. 

Exact. Au. 

După ce închise, Rhyme luă decizia că nu e convenabil 
să aştepte raportul APC, aşa că îi spuse lui Sellitto să 
trimită cardul lui Bedding şi Saul cu ordinul de a începe 
răscolirea Manhattanului în căutarea tuturor hotelurilor 
care foloseau cardurile al naibii de populare APC-42. 
Criminalistul nu uită fireşte să ceară luarea tuturor 
amprentelor de pe card şi de pe permis. Rezultatele fură în 
mod la fel de firesc negative. Doar nişte urme ale deja bine 
cunoscutelor amprente false. 

Roland Bell se întoarse la rândul său de la căutările din 
West Side şi fu pus foarte rapid în temă cu progresele 
anchetei de Mel Cooper. Se întoarseră apoi la cercetarea 
probelor şi descoperiră încă ceva în geaca Magicianului. O 
notă de plată de la un restaurant numit Riverside Inn, 
situat în Bedford Junction, New York. Aceasta arăta că 
patru oameni luaseră prânzul la masa 12 pe 6 aprilie - 
adică fix acum două săptămâni, tot într-o sâmbătă. 
Mâncaseră curcan, chiftele, o friptură şi specialitatea zilei. 
Nu se consumase alcool, doar băuturi răcoritoare. 

— Unde naiba e Bedford Junction? întrebă Sachs 
clătinând din cap. 

— Undeva în nord, cred, spuse Mel Cooper. 

— Avem şi un număr de telefon pe notă, observă Bell. Să 
sunăm şi să o întrebăm pe Debby, sau Tanya, sau care o fi 
numele chelneriţei, dacă există cumva un grup de patru 
oameni care stau regulat la acea masă sau dacă îşi aduce 
aminte cumva cine a comandat produsele astea. E cam 
trasă de păr, dar cine ştie? 

— Zi-mi numărul, ceru Sellitto. 

Bell îl citi cu voce tare. 

Povestea era într-adevăr cam trasă de păr, după cum se 
aşteptase Rhyme. Nici şeful de sală şi nici chelneriţa nu 
aveau idee cine fusese acolo în urmă cu două săptămâni. 

— E un local „foarte frecventat”, termină Sellitto 
relatarea dându-şi ochii peste cap. Am încheiat citatul. 

— Nu-mi place, spuse Sachs. 

— Ce nu-ţi place? 

— Că ia masa cu încă trei persoane. Ce pune la cale? 

— Bună întrebare, fu de acord Bell. Credeţi că mai 
lucrează cu cineva la toate astea? 

— Mă îndoiesc, sincer, replică Sellitto. Criminalii în 
serie sunt de cele mai multe ori singuratici. 

Kara nu fu de acord: 

— Eu nu aş fi atât de sigură. Magicienii de salon, da, ei 
lucrează singuri. Dar el e un iluzionist adevărat, vă aduceţi 
aminte? Ei întotdeauna lucrează cu alţi oameni: voluntari 
din public, asistenţi personali, pe care toată lumea îi ştie 
ca fiind ajutoarele artistului, şi altfel de asistenţi, despre 
care publicul nu ştie că sunt colaboratori. Aceştia pot fi 
persoane din public, voluntari... într-un spectacol ca 
lumea, nu poţi fi niciodată sigur cine ce anume e. 

Dumnezeule, se gândi Rhyme, criminalul ăsta era 
oricum dat naibii, cu priceperea lui la deghizări, evadări şi 
iluzionism. Dar dacă are şi asistenţi, este de o sută de ori 
mai periculos. 

— Thom, să notezi asta, spuse el. Hai să vedem ce aţi 
găsit şi pe aleea pe care îl prinsese Burke. 

Prima dată examinară cătuşele poliţistului. 

— A scăpat de ele în câteva secunde. Probabil a avut 
cheie, spuse Sachs. 

Spre disperarea poliţiştilor din toată ţara, majoritatea 
cătuşelor puteau fi deschise cu chei universale, cumpărate 
foarte uşor pentru doar câţiva dolari. 

Rhyme se apropie uşor de masa de examinare şi începu 
să se uite cu mare atenţie. 

— Întoarce-le pe partea cealaltă... Ţine-le aşa... Ar fi 
putut avea cheia, e adevărat, dar văd zgârieturi recente pe 
lângă încuietoare. Aş zice că au fost totuşi sparte... 

— Dar Burke l-a percheziţionat, cel mai probabil, spuse 
Sachs. De unde să fi avut şperaclu? 

— Poate îl ţinea ascuns undeva. În păr, în gură... încercă 
să răspundă Kara. 

— În gură? se miră Rhyme. Mel, încearcă să le treci prin 
sursa de lumină alternativă. 

Cooper îşi puse ochelarii de protecţie şi porni sursa de 
lumină alternativă. 

— Mda, ai dreptate. Se văd mici pete şi punctişoare în 
jurul încuietorii. 

Asta semnala, aşa cum explică Rhyme, prezenţa unui 
fluid din corpul uman, cel mai probabil salivă. 

— Houdini făcea asta mai tot timpul. Câteodată chiar 
lăsa pe cineva din public să-i verifice gura. Apoi, chiar 
înainte de a efectua evadarea, era sărutat de soţia lui. 
Pretextul era pentru a-i purta noroc, dar de fapt ea îi pasa 
cheia salvatoare. 

— Dar, oricum, era legat cu cătuşele la spate, spuse 
Sellitto. Cum putea ajunge la gură? 

— O, spuse Kara începând să râdă. Orice artist al 
evadărilor îşi poate duce mâinile încătuşate din spate în 
faţă în doar câteva secunde. 

Cooper luă mostre din salivă găsită. Unii oameni secretă 
anticorpi în toate fluidele corpului, ceea ce le permite 
anchetatorilor să determine grupa sanguină. Magicianul, 
totuşi, nu era unul dintre ei. 

Sachs mai găsise şi o bucată foarte mică de metal cu 
zimţi. 

— Mda, e tot a lui, vorbi din nou Kara. Un alt instrument 
al celor care se ocupă cu evadările. O lamă zimţată. 
Probabil asta a şi folosit pentru a tăia legătura de la 
glezne. 

— Vrei să spui că şi asta a fost tot în gura lui? Nu e cam 
periculos? 

— Oho, cei mai mulţi dintre noi ascund lame şi ace în 
gură, pentru a le utiliza în timpul reprezentaţiilor. E foarte 
uşor dacă te chinui puţin să înveţi tehnica. 

Ultimele dovezi găsite fură fragmente de latex, urme de 
machiaj şi ulei 'Tack-Pure. Adică ce găsiseră şi în 
precedentele daţi. 

— Dar la râu, Sachs? Ai găsit ceva? 

— Doar urmele de cauciucuri în noroi. 

Scoase la iveală fotografiile făcute şi imprimate de 
Cooper. 

— Au fost nişte cetăţeni cumsecade care au distrus toate 
urmele, explică ea. Dar am stat jumătate de oră prin noroi. 
Sunt destul de sigură că nu a lăsat nimic în urmă şi nici nu 
a fugit. 

Sellitto îl întrebă atunci pe Bell: 

— Şi victima? Marston? A avut ceva de spus? 

Detectivul făcu un scurt rezumat al interogatoriului. 

Avocat, gândi Rhyme. De ce a ales-o tocmai pe ea? Avea 
vreo regulă când îşi alegea victimele? Muziciană, stilist şi 
avocată. 

Bell adăugă: 

— E divorțată. Fostul ei soţ este plecat în California. Nu 
a fost cel mai amiabil partaj din lume, dar nu cred că ela 
avut de-a face cu asta. Am vorbit cu cineva de la poliţia din 
Los Angeles şi va fi audiat astăzi. Am verificat şi pe NCIC 
şi VICAP şi nu are cazier. 

Cheryl Marston îl descrisese pe Magician ca fiind slab, 
dar puternic, bărbos, cu cicatrice pe gât şi pe piept. 

— A, da, şi victima a confirmat că avea degetele 
deformate, după cum bănuiam. De fapt, lipite. A ţinut sub 
tăcere numele cartierului în care locuia şi s-a prezentat 
drept John. Băiatul vostru e cu adevărat inteligent. 

Nimic nou, îşi spuse Rhyme. 

Bell povesti apoi cum fusese acostată şi ce se întâmplase 
după aceea. Rhyme o întrebă pe Kara: 

— Îţi sună cunoscut? 

— Ar fi putut hipnotiza un porumbel sau un pescăruş. L- 
a aruncat spre cal la momentul potrivit şi apoi a folosit un 
dispozitiv pentru a menţine calul agitat. 

— Ce fel de dispozitiv? întrebă Rhyme. Cunoşti care ar 
putea fi fabricanţii? 

— Nu, e probabil artizanal. Magicienii foloseau în trecut 
de pildă electrozi pentru a face leii să urle la comandă. 
Organizațiile pentru protecţia animalelor nu ar mai 
permite asta acum. 

Bell îşi continuă relatarea, povestind ce se întâmplase 
când cei doi merseseră la cafea. 

— Apropo, a spus ceva ce mi-a atras atenţia, anume căi 
se părea tot timpul că îi citeşte gândurile. 

Bell reluă apoi ce îi spusese Cheryl despre Magician în 
această privinţă 

— Limbajul trupului, interveni din nou Kara. Spunea 
ceva şi apoi îi studia cu atenţie reacţiile, lucru foarte 
edificator pentru el. „A vinde castraveți grădinarului”. Un 
mentalist bun poate afla nenumărate lucruri despre tine, 
doar dintr-o conversaţie nevinovată. 

— Apoi, când ea a început să se simtă în largul ei, a 
drogat-o şi a dus-o spre heleşteu pentru a o atârna cu 
capul în jos. 

— Din ce mi-aţi povestit, este vorba despre o variaţie la 
„Celula de tortură subacvatică”, oferi Kara explicaţia. 
Houdini. Unul dintre cele mai cunoscute numere ale sale. 

— Şi în privinţa fugii de la locul crimei? o întrebă Rhyme 
pe Sachs. 

— Prima dată, nu mi-am dat seama dacă era el sau nu. 
Reuşise deja să se deghizeze, răspunse ea. Hainele erau 
diferite de cele descrise, la fel ca şi sprâncenele. Nu i-am 
zărit mâna stângă, pentru că m-a distras cu un truc de 
ventriloc. Mă uitam exact la faţa lui - nu i-am văzut buzele 
mişcându-se. 

— Aş putea să pariez că toate cuvintele sale nu au 
conţinut b, în sau p. Probabil nici f sau v, ghici Kara. 

— Ai dreptate. A fost ceva de genul „Hei, tanti, ai grijă! 
Gagiul în trening - în lateral! Glonţul!”. Cu accent afro- 
american perfect. Am privit în aceeaşi direcţie în care s-a 
uitat şi el, ca toată lumea, spuse ea cu o strâmbătură. Am 
fost orbită instantaneu. A aprins petardele, şi eu am crezut 
că se trage. De fapt, m-a tras el pe mine pe sfoară. 

Rhyme citi dezgustul pe faţa ei. Amelia Sachs îşi păstra 
cele mai grele reproşuri chiar pentru ea. 

— Nu fi prea aspră cu tine, încercă să o consoleze Kara. 
Auzul e simţul cel mai uşor de păcălit. Noi nu prea folosim 
iluzii auditive în spectacole. Ni se pare un truc prea ieftin. 

Sachs, evident neconsolată de cele spuse de Kara, 
adăugă cu regret: 

— În timp ce eu şi Roland încercam să ne recăpătăm 
vederea, el a profitat şi s-a făcut nevăzut la târgul 
meşteşugurilor. L-am văzut apoi 15 minute mai târziu - un 
motociclist cu un tricou Harley. Adică, la naiba, stătea la 
un metru de mine. 

— Da, spuse Kara, tipului ăstuia chiar nu-i zornăie 
monedele. 

— Cum adică? întrebă nedumerit Rhyme. Nu înţeleg de 
unde legătura cu monedele. 

— E o expresie pe care o folosesc cei din tagma noastră. 
La propriu, se referă la faptul că nu auzi niciun zgomot 
când cineva face numere de iluzionism cu monede, dar 
prin extensie, caracterizează pe cineva care e foarte 
priceput la magie. Se mai spune de asemenea că are 
„trucuri consistente”. 

Mergând spre panoul unde se adăugau însuşirile 
Magicianului, Kara luă un marker şi notă concluziile ei, 
comentând: 

— Nu se dă în lături de la a-şi acosta victimele. Are 
cunoştinţe de mentalism şi veleităţi de ventriloc. Ca să nu 
mai vorbim că execută şi trucuri cu animale. Ştiam că 
poate deschide încuietori, de la a doua crimă, dar acum 
am văzut că se pricepe şi la evadări. Mă întreb la ce genuri 
de iluzionism nu se pricepe. 

In timp ce Rhyme studia cu atenţie notele Karei, Thom 
intră în cameră cu un plic şi se adresă lui Bell: 

— Pentru tine. 

— Ce e asta? întrebă detectivul, deschizând plicul şi 
începând să citească ce era scris înăuntru. Este raportul 
complet al investigaţiilor de la biroul lui Grady. Cel pe 
care i l-ai cerut lui Peretti. Lincoln, ai putea să te uiţi puţin 
pe el? 

Pe foaia din interior era scris „L.R. - Conform cererii. 
V.P.” 

Rhyme citi detaliile raportului, asistat de Thom, care îi 
întorcea foaia. Fusese întocmită o investigație 
suplimentară a biroului secretarei, aşa cum ceruse Rhyme, 
şi se identificaseră toate amprentele, fiind pe deasupra şi 
fotografiate. Citi cu atenţie sporită de câteva ori, închizând 
din când în când ochii pentru a vizualiza în minte locul. 

Apoi citi analiza completă a fibrelor găsite. Cele albe 
erau în marea lor majoritate amestec de poliester cu 
mătase artificială, dar erau şi câteva ce conţineau bumbac. 
Nu aveau luciu şi erau destul de murdare. Cele negre erau 
din lână. 

— Mel, ce părere ai de fibrele negre? 

Cooper se aşeză pe un taburet şi începu să examineze cu 
atenţie fotografiile. 

— Imaginile nu sunt prea clare. Dar cred că sunt fibre 
de la o țesătură foarte densă şi probabil în diagonală. 

— Îmbrăcăminte? 

— Nu pot fi sigur până nu văd o porţiune mai mare din 
material. Dar şi eu aş zice că e îmbrăcăminte. 

Rhyme citi în continuare şi află că singura fibră de 
culoare roşie găsită era satin. 

— Bine, gata, spuse el închizând ochii, încercând să 
recapituleze tot ce aflase. 

Il întrebă apoi pe Cooper: 

— Ai ceva noţiuni despre îmbrăcăminte şi ţesături? 

— Nu prea. Dar dacă îmi permiţi să te citez, Lincoln, 
întrebarea nu este „Ce ştii despre ceva?”, ci „Ştii de unde 
poţi obţine informaţii despre acel ceva?”. Şi răspunsul la 
această din urmă întrebare este „Da, ştiu”. 


MAGICIANUL 


Crima de la Şcoala de Muzică 


e Descrierea criminalului: brunet, barbă falsă, fără semne 
distinctive, statură medie, vârsta: cam 50 de ani. Inelarul şi 
degetul mic de la mâna stângă lipite. S-a deghizat după 
crimă într-un om de serviciu bătrân şi chel. 

e Fără motiv aparent. 

e Victima: Svetlana Rasnikov. 

e Studentă la zi, conservator. 

e De verificat familia, prietenii, colegii de la facultate pentru 
eventuale piste: fără iubit, fără duşmani declaraţi. Cânta la 
petreceri de copii. 

e Placă de circuite cu difuzor. 

e Trimisă la FBI în New York pentru analiză. 

e Recorder cu vocea înregistrată a criminalului, probabil. 
Toate datele distruse. 

e Recorderul e artizanal. 

e A folosit cătuşe vechi din oţel pentru a imobiliza mâinile 
victimei. 

e Cătuşele sunt Darby. Folosite de Scotland Yard. De 
verificat la Muzeul Houdini din New Orleans. 

e A distrus ceasul victimei exact la ora 8:00. 

e Scaune legate cu o frânghie de bumbac obişnuit. Prea 
multe piste. 

e Petardă pentru a simula un foc de armă. Distrusă. 

e Prea multe surse de verificat. 

e Fitil. Comun. 

e Prea multe surse de verificat. 

e Agentele de patrulare au fost orbite de o lumină foarte 
puternică. Nu s-a găsit niciun dispozitiv. 

e Nicio pistă validă. 

* Pantofii criminalului: Ecco, mărimea 42. 

* Fibre de mătase, vopsite în cenuşiu, culoare mată. 

e Provin de la deghizarea în om de serviciu. 

e Posibil purta perucă brunetă. 

e Pe pantofi fragmente de hicori roşu şi lichen Parmelia 
Conspersa, probabil din Central Park. 

e Noroi impregnat cu ulei mineral neobişnuit. Trimis la FBI 
pentru analiză. 

e Bucată de mătase neagră, dimensiuni 180 cm pe 120 cm. 
Folosită drept camuflaj. Fără semne distinctive. 

+ Folosită adesea de iluzionişti. 

e Latex pentru a-şi acoperi amprentele. 

e Provenienţă: magazine cu articole pentru iluzionişti. 

e Urme de ulei de ricin, latex, farduri. 

e Machiaj de teatru. 

e Urme de alginat. 

e Folosit pentru fixarea amprentelor false din latex. 

e Arma crimei: o bucată de frânghie din bumbac albă cu 
miez negru din mătase. p 

e Frânghia e articol de magie. Işi schimbă culoarea. Fără 
piste. 

e Nod neobişnuit. 

* Trimis la FBI şi la Muzeul Marinei; nicio informaţie. 

e Nodul face parte din trucurile lui Houdini, aproape 
imposibil de desfăcut. 

e A folosit cerneală simpatică pentru a se semna în registrul 
de la Intrare. 


Crima din East Village 


e Victima 2: Tony Calvert. 
e Stilist, angajat la teatru. 
e Fără duşmani declaraţi. 

e Nicio legătură aparentă cu prima victimă. 

e Niciun motiv aparent. 

e Cauza decesului: Traumă cervicală provocată de un obiect 
contondent, urmată de dezmembrare post-mortem cu un 
ferăstrău. 

e Criminalul a scăpat deghizându-se în femeie de 70 de ani. 
De verificat împrejurimile pentru găsirea costumului sau a 
altor articole. 

e Nu s-a găsit nimic. 

e Ceasul zdrobit exact la 12:00. 

e Tipar? Următoarea victimă probabil la 16:00. 

e Criminalul s-a ascuns în spatele unei oglinzi. Fără semne 
distinctive. Amprentele trimise la FBI. 

e Niciun rezultat. 

e A folosit o pisică de jucărie (artificiu) pentru atragerea 
victimei pe alee. Jucărie comună. Fără piste. 

e Ulei mineral - acelaşi tip ca la prima crimă. De aşteptat 
raportul FBI. 

e Ulei Tack-Pure pentru şei, hamuri şi alte articole de piele. 

e Latex şi farduri pentru amprentele false. 

e Alginat. 

e Recuperat pantofi Ecco. 

e Păr de câine găsit în pantofi, de la trei rase diferite. Plus 
excremente. 

e Excremente de cal, nu de câine. 


Tentativa de crimă de la râul Hudson şi locurile 
auxiliare 


e Victimă: Cheryl Marston. 

e Avocată. 

e Divorţată, dar soțul nu este suspect. 

e Fără motiv aparent. 

e Criminalul s-a prezentat drept „John”. Are cicatrice pe gât 
şi pe piept. Victima a confirmat că are mâna deformată. 

e Criminalul s-a deghizat în om de afaceri fără barbă, 
îmbrăcat în pantaloni de trening, geacă, pantofi sport, apoi 
în motociclist cu tricou Harley. 

e Maşina e în râul Hudson. 

e A astupat gura victimei cu bandă adezivă. Fără semne 
distinctive. 

e Petarde. La fel ca primele. Nicio pistă. 

e Lanţuri, închizători. Comune - fără piste. 

e Frânghie, comună, nicio pistă. 

e Din nou machiaj, ulei Tack-Pure, latex. 

e Geantă sport, fabricată în China, fără semne distinctive. 
Conţine: 

* Urme de flunitrazepam. 

e Ceară adezivă - nu poate fi verificată. 

e Pulbere de metal (alamă?). Trimisă la FBI. 

e Cerneală neagră. 

e Geacă bleumarin găsită, fără etichete. Conţine: 

e Permis de acces presă, eliberat de reţeaua CTN pe numele 
Stanley Saferstein (nu e suspect - fără înregistrări în NCIC 
şi VICAP). 

e Card de acces în cameră de hotel: American Plastic Cards, 
Akron, Ohio. Model APC-42, fără amprente. 

e Directorul firmei caută registrul de vânzări. 

e Detectivii Bedding şi Saul trimişi să investigheze 
hotelurile. 

e Notă de plată de la restaurantul Riverside Inn, Bedford 
Junction, NY - 4 oameni au luat masa, masa 12, sâmbătă, în 
urmă cu 2 săptămâni: curcan, chiftele, o friptură şi 
specialitatea zilei, răcoritoare. Angajaţii nu ştiu nimic 
(complici?). 

+ Aleea unde a fost arestat Magicianul: 

e Şi-a desfăcut cătuşele. 

e Urme de salivă (şperaclu ascuns în gură). 

e Grupa de sânge neidentificabilă. 

e Lamă zimţată pentru a scăpa de legăturile de la picioare 
(ascunsă tot în gură). 

e Nu se ştie unde este agentul Lawrence Burke. 

* Râul Harlem: 

e Nicio urmă găsită pe mal, în afară de urmele de cauciucuri 
în noroi. 


Profilul de iluzionist 

e Criminalul va încerca să inducă în eroare atât victimele, 
cât şi poliţia. 

e Fizic (pentru distragerea atenţiei). 

e Psihic (pentru a elimina suspiciunile). 

e Evadarea de la Şcoala de Muzică a fost similară cu trucul 
„Omul dispărut”. Prea multe piste. 

e Criminalul este iluzionist. 

e Priceput la prestidigitaţie. 

e Se pricepe la deghizări foarte rapide pentru a evada: 
costume din nailon, mătase, chelie falsă, amprente false şi 
alte articole din latex. Poate arăta de orice vârstă, rasă sau 
sex. 

e Moartea lui Calvert: „Femeia tăiată în două” (Selbit). 

e Expert în spartul yalelor (posibil să folosească tehnica 
„polizatului”). 

e Cunoaşte tehnici avansate de evadare. 

e A folosit procedee de mentalism pentru a afla informaţii 
despre victimă. 

e A folosit un truc de prestidigitaţie pentru a droga victima. 

e Pentru uciderea victimei urma să folosească un număr de- 
al lui Houdini, „Celula de tortură subacvatică”. 

e Ventriloc. 

Capitolul douazeci şi doi 


Harry Houdini este foarte cunoscut pentru arta de a 
evada, dar de fapt au fost foarte mulţi astfel de artişti 
înaintea lui şi cel puţin la fel de mulţi contemporani cu el. 

Ceea ce-l diferenţia pe Houdini de toţi ceilalţi era un 
singur lucru: provocarea. În toate spectacolele sale, adresa 
o invitaţie deschisă oricui de a-l provoca să evadeze dintr-o 
capcană sau dintr-un loc pe care chiar acesta îl propunea - 
poate din cătuşele şerifului sau poate dintr-o celulă a 
închisorii din oraş. 

Houdini era deschis oricărei competiţii şi oricărei 
provocări directe; asta îl făcea cu adevărat măreț, căci 
întotdeauna le făcea faţă. 

La fel ca mine acum, gândi Malerick în timp ce îşi 
deschidea uşa de la apartament. Evadării de la râul 
Harlem i se adăugase şi o muncă nu tocmai facilă de 
recunoaştere. Era încă afectat de evenimentele acelei 
după-amiezi. Pe vremea când practica în mod regulat 
iluzionismul, adesea folosea elemente periculoase în 
numerele sale. Periculoase în adevăratul sens al 
cuvântului, pentru că mentorul său îl învățase că fără 
pericol nu ai cum să îţi captivezi publicul. Aşa că pentru 
Malerick nu exista păcat mai mare decât să îi plictiseşti pe 
cei care au venit la tine pentru a fi distraţi. Şi totuşi, ce 
serie de provocări i-au fost adresate pe parcursul acestui 
număr; ca să nu mai vorbim că poliţia era mult mai bună 
decât se aşteptase el. Cum reuşiseră să anticipeze că 
următoarea sa victimă urma să fie femeia de la Academia 
de Echitaţie? Şi că urma să o înece? L-au încolţit până şi la 
târgul meşteşugurilor, l-au găsit şi în Mazda şi au fost atât 
de aproape încât a trebuit să arunce maşina în râu şi el să 
iasă în ultimul moment. Provocările erau una - dar el se 
simţea acum paranoic. Voia să facă mai multe pregătiri 
pentru următorul său număr, dar decise să rămână în 
apartament până în ultima clipă. 

În plus, mai trebuia să facă un lucru acum. Ceva doar 
pentru el, care nu avea legătură cu onoratul său auditoriu. 
Trase jaluzelele tuturor ferestrelor din apartament, puse o 
lumânare pe poliţa căminului, în interiorul unei cutii de 
lemn, şi o aprinse cu un chibrit. Se aşeză pe canapeaua 
ieftină şi începu să-şi controleze respiraţia. Inspira încet, 
apoi expira. 

Incet, încet, încet... 

Concentrându-se pe arderea flăcării, alunecând uşor în 
meditaţie. 

De-a lungul istoriei magiei, au existat două şcoli. Prima 
din ele era reprezentată de prestidigitatori, scamatori, 
iluzionişti, adică artişti care îşi distrează publicul prin 
dexteritate şi aptitudini de ordin fizic. 

A doua şcoală era mult mai controversată, pentru că 
avea legătură cu practicile oculte. Chiar şi în era actuală, 
dominată de ştiinţă şi logică, existau anumiţi artişti care 
susțineau cu tărie că posedă puteri supranaturale, prin 
intermediul cărora puteau citi gânduri, puteau muta piese 
de mobilier, puteau prezice viitorul sau comunica cu 
spiritele morţilor. 

Şarlatanii şi falşii vizionari s-au înmulţit enorm de-a 
lungul anilor şi au prosperat din naivitatea celor care 
doreau să comunice cu spiritele celor dragi care 
părăsiseră această lume. Până când guvernul a adoptat o 
poziţie oficială în privinţa lor şi a început o adevărată 
cruciadă, au existat magicieni adevăraţi care încercau să-i 
protejeze pe cei creduli de  păcăleli, dezvăluind 
mecanismele din spatele aşa-ziselor efecte oculte. (Chiar şi 
astăzi, extraordinarul magician James Randi îşi petrece o 
mare parte a timpului demascându-i pe impostori.) Însuşi 
Harry Houdini şi-a irosit o mare parte a vieţii şi averii cu 
provocări pentru tot felul de vizionari. Şi totuşi, în mod 
destul de ironic, unul din motivele sale era chiar găsirea 
unui medium adevărat, care ar fi putut comunica cu 
spiritul mamei sale, a cărei moarte lăsase răni adânci în 
sufletul său. 

Malerick privea acum intens flacăra lumânării, rugându- 
se ca spiritul perechii sale să-şi facă simțită prezenţa 
asupra focului lumânării, trimiţându-i astfel un semn. 
Folosea această modalitate de comunicare pentru că 
tocmai focul îi răpise persoana iubită şi care îi schimbase 
viaţa pentru totdeauna. 

Stai, s-a mişcat cumva flacăra? Da. Sau poate că nu. Nu 
îşi dăduse seama prea bine. _ 

Malerick era un produs al ambelor şcoli. In calitate de 
iluzionist priceput, ştia că toate trucurile sale constau în 
chimie, fizică şi psihologie. Dar în adâncul sufletului 
credea că magia poate fi cheia către supranatural. 
Dumnezeu era şi el mai mult sau mai puţin iluzionist, 
făcând să dispară trupurile perisabile, dar păstrând 
sufletele celor pe care îi iubim, transformându-le şi 
trimiţându-ni-le nouă, tristul Lui auditoriu plin de 
speranţă. 

Puțin probabil, totuşi, gândi Malerick. Aşa că... 

Şi atunci flacăra clipi! Da, de data asta chiar o văzuse... 
Se deplasase un milimetru în interiorul cutiei. Era foarte 
posibil ca sufletul persoanei iubite să plutească prin 
apropiere şi asta nu din cauza mecanicii, ci din cauza 
conexiunii pe care magia o creează între lumea cealaltă şi 
cei cu adevărat receptivi. 

— Eşti aici? şopti el. Eşti? 

Respira atât de încet, speriat ca nu cumva răsuflarea să- 
i ajungă la lumânare şi să o facă să tremure. Malerick 
spera să vadă încă o dovadă a faptului că nu era singur. 

Într-un final, lumânarea se consumă şi se stinse. 
Malerick îşi prelungi starea de meditaţie, privind dâra de 
fum care se îndrepta spre tavan, pentru ca apoi să dispară. 

Îşi privi ceasul. Nu mai putea aştepta. Îşi adună 
costumele şi accesoriile şi se îmbrăcă cu grijă. Apoi se 
machie. Se privi în oglindă şi fu mulţumit de rezultat. Era 
pregătit. 

leşi în holul blocului şi privi pe fereastră. Nu era nimeni 
pe stradă. 

leşi apoi în aerul serii de primăvară, pregătindu-se 
pentru un număr ce avea să fie cu siguranţă mai 
„provocator” decât cele anterioare. 

Focul şi magia au fost dintotdeauna înrudite. 

Explozii, lumânări, flăcări de propan, atât de folosite de 
artiştii evadărilor... 

Focul, onorat auditoriu, este jucăria diavolului, iar 
diavolul a fost întotdeauna legat de practicile magiei. 
Focul iluminează, dar şi ascunde. Distruge, dar creează. 

Focul transformă. 

Și joacă un rol central în următorul număr pe care l-am 
ales pentru dumneavoastră. Eu îl numesc „Omul 
carbonizat”... 


Şcoala de Cartier de pe Fifth Avenue din Greenwich 
Village este o clădire din calcar demodată şi modestă, 
după cum arată şi numele. Puţini ar crede că multe din 
odraslele celor mai bogaţi şi mai influenţi oameni din New 
York învaţă aici să scrie şi să citească. 

Şcoala este cunoscută nu doar ca o instituţie de 
învăţământ de primă mână - dacă se poate spune asta 
despre o şcoală primară - dar şi ca loc de desfăşurare 
pentru multe evenimente culturale de calitate. De 
exemplu, concertele de sâmbătă, la ora 20:00. 

Spre asta îşi îndrepta paşii şi pastorul Ralph Swenson. 
Supravieţuise trecerii prin Chinatown şi Little Italy fără să 
sufere vreun rău în afara obişnuitelor acostări ale 
cerşetorilor, la care era deja imun. Se oprise la un mic 
restaurant italian pentru o porţie de spaghete (asta şi 
ravioli erau singurele nume pe care le recunoscuse în 
meniu). Şi, cum soţia sa nu era cu el, comandă şi un pahar 
de vin roşu. Mâncarea fusese minunată, de aceea decisese 
să mai zăbovească în acel loc, sorbind în tihnă din băutura 
interzisă şi privind copiii care se jucau pe străzi în acest 
cartier zgomotos, populat de oameni de aceeaşi etnie. 

Plătise nota, simțindu-se oarecum vinovat pentru faptul 
că folosise fondurile bisericii pentru a consuma alcool, şi 

apoi îşi continuase drumul spre nord, ajungând în scurt 
timp în Washington Square. Aceasta părea la prima vedere 
o Sodoma în miniatură, dar pe măsură ce se afunda mai 
tare în parc, realiză că singurele păcate de care se fac 
vinovaţi tinerii care vin acolo sunt volumul puţin prea 
ridicat al muzicii şi consumul de alcool din recipiente 
ascunse cu grijă în pungi de hârtie. Deşi era adeptul unui 
sistem moral care presupunea trimiterea anumitor 
păcătoşi direct în iad (cum ar fi prostituatele masculine 
zgomotoase care te împiedică să adormi), nu credea că 
ofensele spirituale ale căror martor era în acest parc erau 
un motiv îndeajuns de puternic pentru a arde în focurile 
Gheenei. 

La un moment dat totuşi, când încă se afla în parc, 
începu să se simtă uşor neliniştit. Se gândi imediat la 
bărbatul care îl spionase la hotel, cel în salopetă şi cu cutia 
de unelte în mână. Pastorul era destul de sigur că îl mai 
văzuse încă o dată, reflectat în vitrina unui magazin, nu 
departe de hotelul în care era cazat. Sentimentul pe care îl 
avea acum era acelaşi ca şi atunci. Se întoarse printr-o 
mişcare bruscă şi privi în spate. Nici urmă de vreun 
muncitor. Dar reuşise să vadă un alt bărbat, slab şi 
îmbrăcat într-o geacă sport de culoare închisă, care îl 
privea. Omul privi în altă parte şi se îndreptă calm spre o 
toaletă publică. 

Paranoia? 

Se părea că da. Bărbatul ăsta nici măcar nu semăna cu 
muncitorul de mai devreme. Dar pe măsură ce pastorul 
Swenson îşi continua drumul spre nord, încercând din 
răsputeri să evite gloata de trecători de pe străzi, simţea 
din nou că este urmărit. Privi iar în urma sa. De această 
dată, văzu un bărbat cu părul blond, îmbrăcat cu o geacă 
maro peste un tricou sport şi purtând o pereche de 
ochelari groşi, care privea în direcţia sa. Pastorul mai 
observă şi că omul tocmai traversa pe acelaşi trotuar pe 
care se afla el acum. 

Acum era sigur că este paranoic. Cum ar putea să-l 
urmărească trei bărbaţi diferiţi? Calmează-te, îşi spuse el, 
continuându-şi drumul spre Fifth Avenue şi spre Şcoala de 
Cartier, înconjurat de mulţimea de pietoni care se bucurau 
de această seară frumoasă de primăvară. 

Ajunse în faţa şcolii la ora 19, cu o jumătate de oră 
înainte de deschiderea porţilor. Puse jos servieta şi îşi 
încrucişă braţele. Apoi decise că trebuie să fie cu ochii pe 
geantă şi o ridică. Se rezemă de gardul de fier forjat care 
înconjura grădina şcolii, privind bănuitor spre direcţia din 
care sosise. 

Nimeni. Nici lucrători cu lădiţe cu unelte, nici bărbaţi cu 
geci sport. Era... 

— Fiţi amabil, părinte... 

Surprins, îşi întoarse rapid privirea şi dădu de un bărbat 
masiv, oacheş şi nebărbierit. 

— Da? 

— Aţi venit pentru recital? întrebă omul, făcând semn 
către Şcoala de Cartier. 

— Da, răspunse el, încercând să-şi controleze tremurul 
vocii. 

— La ce oră începe? 

— La opt. Dar porţile se deschid la şapte şi jumătate. 

— Mulţumesc, părinte. 

— Nicio problemă. 

Omul zâmbi şi se îndreptă spre şcoală. Pastorul îşi reluă 
observaţia vigilentă, jucându-se neastâmpărat cu mânerul 
servietei. 

Într-un final, după cinci minute care părură 
interminabile, văzu ceea ce aştepta şi pentru care 
călătorise atâţia kilometri: maşina neagră Lincoln Town cu 
plăcuţe oficiale. Aceasta încetini la o stradă distanţă de 
Şcoala de Cartier. Pastorul încercă să desluşească ce era 
scris pe plăcuţele de înmatriculare. Da, era maşina pe care 
o aştepta... Mulţumesc, Doamne! 

Doi bărbaţi tineri îmbrăcaţi în costume negre coborâră 
din maşină. Priviră în toate direcţiile, îl fixară o vreme cu 

231 


- OMUL DISPĂRUT - 


privirea, şi părură mulţumiţi - nu era niciun pericol. Unul 
din ei se aplecă şi vorbi prin geamul coborât din spate. 

Pastorul ştia cine se afla acolo: procurorul-adjunct al 
districtului, Charles Grady, omul care instrumenta cazul 
Andrew Constable. Se afla aici cu soţia lui pentru că fiica 
lor participa la recital. Grady era motivul esenţial pentru 
care se afla în această Sodomă modernă. Asemeni lui 
Pavel, pastorul Swenson  pătrunsese în lumea 
necredincioşilor pentru a le arăta greşelile şi pentru a-i 
îndrepta pe calea cea dreaptă. Intenţiona totuşi să 
procedeze într-o manieră mai hotărâtă decât o făcuse 
apostolul: prin uciderea lui Charles Grady cu pistolul 
ascuns în servieta pe care o strângea la piept ca şi cum ar 
fi fost chiar Chivotul Domnului. 

Capitolul douăzeci şi trei 


Măsura din priviri locul unde avea să se petreacă 
acţiunea. Îşi calcula cu atenţie unghiurile, locurile prin 
care ar fi putut să fugă, număra trecătorii de pe stradă şi 
evalua traficul de pe Fifth Avenue. Nu-şi putea permite să 
rateze. Miza era prea mare; în plus, avea un interes 
personal pentru moartea lui Charles Grady. 

Marţea trecută, la uşa construcţiei cu dublu rol, locuinţă 
şi biserică, îşi făcuse apariţia Jeddy Barnes, unul din 
membrii Sfatului Patrioţilor. Acesta stătea ascuns în 
pădure de câteva luni, mai precis de când poliţia declarase 
această mişcare ilegală şi începuse urmărirea penală 
împotriva lui Andrew Constable. 

— Fă-mi o cafea, ordonase Barnes, privind ţintă la 
pastorul înfricoşat cu ochii săi aprigi de fanatic. 

Pe fundalul zgomotului făcut de ploaie pe acoperişul 
metalic al casei, rebelul sălbatic, cu tunsoarea lui cazonă, 
se apropiase şi spusese: 

— Am nevoie de un serviciu, Ralph. 

— Despre ce e vorba? 

Barnes se aşeză pe un scaun, privind spre altarul 
improvizat, pe care pastorul Swenson însuşi îl vopsise cu 
lac fumuriu. 

— Cineva e pe urmele noastre. Ne persecută. E unul 
dintre ei. 

Swenson ştia că prin „ei” Barnes înţelegea alianţa 
nedefinită dintre administraţia locală şi federală, presă, 
necreştini, membri ai oricăror partide şi intelectuali - 
pentru început (În acest context, „noi” făcea referire la toţi 
cei care nu sunt incluşi în categoriile mai sus amintite, cu 
menţiunea că trebuiau să fie albi). Pastorul nu era nici pe 
departe atât de fanatic precum Barnes şi colegii săi care, 
la drept vorbind, îl speriau de moarte, dar credea că exista 
o doză mare de adevăr în ideile pentru care militau. 

— Trebuie să-l oprim. 


n 

— Cine e acest om? 

— Un procuror din New York. 

— Cel care se ocupă de cazul lui Andrew? 

— Exact. Charles Grady. 

— Şi ce ar trebui să fac eu? întrebă Swenson, bănuind 
că era vorba despre vreo campanie de strângere de 
scrisori sau de o predică de solidaritate. 

— Să-l omori, spuse Barnes calm. 

— Poftim? 

— Vreau să te duci la New York şi să-l omori. 

— O, Dumnezeule! Dar nu pot face asta, spuse el, 
încercând să pară ferm, deşi mâna îi tremura atât de tare 
încât vărsase o parte din cafea pe o carte de imnuri. În 
primul rând, la ce bun? Nu-l va ajuta pe Andrew. Vor şti că 
el a fost în spatele crimei şi pedeapsa va fi mai... 

— Constable nu are legătură cu asta. Scoate-l din 
ecuaţie. Sunt chestii mai mari. Trebuie să ne spunem 
punctul de vedere. Ştii tu, să facem ce zic nenorociţii ăia 
de la Washington în toate conferințele lor de presă: „Să 
transmitem un mesaj”. 

— Haide, Jeddy, las-o baltă. Nu pot să o fac. E o 
nebunie. 

— Eu cred că poți. 

— Dar sunt pastor. 

— Te duci la vânătoare în fiecare duminică - şi aia tot 
crimă este, dacă priveşti altfel. Ai fost şi în Vietnam. Ai şi 
scalpuri pe aici, dacă poveştile tale sunt adevărate. 

— Asta s-a întâmplat în urmă cu 30 de ani, şopti el 
disperat, evitând să privească bărbatul din faţa sa şi să 
admită că poveştile nu erau adevărate. Eu nu omor pe 
nimeni. 

— Pun pariu că i-ar face plăcere Clarei Sampson. 

Urmă apoi o tăcere de gheaţă. 

— Nu poţi fugi niciodată de fantomele trecutului, Ralph. 

Ajută-mă, Doamne, ajută-mă... 

În urmă cu un an, Jeddy Barnes îl convinsese pe Wayne 
Sampson să nu se ducă la poliţie, după ce acesta îl 

surprinsese pe pastor împreună cu fiica lui în locul de 
joacă pe care îl construise în spatele bisericii. Avu acum 
certitudinea că Barnes făcuse asta doar pentru a-l avea cu 
ceva la mână. 

— Uite ce e... 

— Clara a scris o scrisoare care se întâmplă să fie în 
posesia mea. Nu ţi-am spus că i-am cerut asta anul trecut? 
În fine, a descris destul de amănunţit comportamentul tău 
faţă de ea. Nu-mi face plăcere să citesc aşa ceva, dar sunt 
sigur că unui procuror i-ar plăcea. 

— Nu poţi să faci asta. Nu, nu, nu... 

— Nici nu vreau să o fac, Ralph. Dar uite cum stă 
treaba. Dacă nu eşti de acord să procedezi cum ţi-am zis, 
vei presta pentru negrii din închisoare aceleaşi servicii pe 
care ţi le-a făcut Clara Sampson. Deci ce va fi? 

— Rahat. 

— Înţeleg că răspunsul este da. Atunci hai să te pun în 
temă cu planul nostru. 

Apoi Barnes îi înmânase o armă, adresa unui hotel şi a 
biroului lui Grady şi îl trimisese la New York. 

În primele zile, pastorul Swenson făcuse muncă de 
recunoaştere. În ziua de joi, spre seară, intrase în clădirea 
guvernamentală şi, ajutat de hainele bisericeşti şi de mina 
sa nedumerită, nu avusese nicio problemă în a cutreiera 
nestingherit pe holuri. Găsise într-un final cămăruţa 
personalului de serviciu şi rămăsese acolo până la miezul 
nopţii, când pătrunsese în anticamera biroului lui Grady şi 
aflase că acesta, împreună cu familia, urma să meargă la 
concertul de la Şcoala de Cartier, unde fiica sa era unul 
din participanţi. 

Acum, simţindu-şi nervii întinşi la maximum, pastorul 
stătea în faţa şcolii privind cum gărzile de corp vorbesc cu 
procurorul Grady, aflat încă pe scaunul din spate. Planul 
său era să-i împuşte pe Grady şi pe oamenii săi, apoi să 
arunce arma şi să înceapă să strige panicat că un bărbat a 
deschis focul dintr-o maşină care se afla în trecere. Ar 

trebui să-i fie destul de uşor să se facă nevăzut apoi în 
panica iscată. 

Ar trebui... 

Încerca acum să rostească o rugăciune, dar, în ciuda 
faptului că Grady era unealta diavolului, ideea de a cere 
ajutor lui Dumnezeu pentru uciderea unui alb neînarmat şi 
pe deasupra creştin îl tulbura teribil. Până la urmă, se 
hotări să rememoreze un verset din Biblie. 

Am văzut un înger coborând din ceruri, cu puteri 
nemăsurate; şi pământul se lumină de atâta strălucire... 

Pastorul simţea că nu mai poate aştepta. Nervii întinşi la 
limită, nervii întinşi la limită... Se vedea deja înapoi la oile 
lui, la ferma lui, la biserica lui, la atât de îndrăgitele sale 
predici. 

Şi la Clara Sampson, care avea acum aproape 15 ani şi 
era mai potrivită ca niciodată pentru ce voia el. 

Și îngerul strigă cu vocea sa tunătoare că măritul 
Babilon a decăzut şi a devenit sălaşul tuturor diavolilor şi 
păcătoşilor... 

Se gândi la familia lui Grady. Soţia procurorului nu 
făcuse nimic greşit. Să trăieşti cu un păcătos sau să decizi 
să lucrezi pentru unul nu era acelaşi lucru cu a fi un 
păcătos tu însuţi. Nu, o va cruța pe doamna Grady. 

Cu excepţia cazului în care va observa cine trage. 

Cât despre fiică, despre care Barnes îi povestise... 
Chrissy. Se întreba câţi ani o fi având. 

Și fructele după care sufletul tău a tânjit sunt acum 
departe, şi toate lucrurile pe care le găseai frumoase şi 
curate sunt acum departe şi nu le vei mai afla nicicând... 

Acum, gândi el. E momentul să o faci. Hai, hai, hai. 

Și un înger puternic luă atunci o piatră şi o aruncă în 
mare spunând: Prin război va pieri marele oraş al 
Babilonului, şi nimic nu va mai rămâne din el. 

Piatra cu care mă voi răzbuna, gândi el, este un pistol 
elveţian, Grady, iar mesagerul morţii nu este un înger 
coborât din Rai, ci reprezentantul tuturor celor cu 
gândirea limpede din America. 

Făcu un pas înainte. 

Gărzile de corp priveau în continuare în altă parte. 

Deschise uşor servieta şi scoase de acolo harta Rand 
Menally şi pistolul. Ascunzând arma între paginile hărţii, 
mai făcu câţiva paşi spre maşină. Gărzile de corp ale lui 
Grady stăteau acum una lângă alta pe trotuar, cu spatele 
la el. Unul din bărbaţi se aplecă pentru a deschide uşa 
procurorului. 

Doar cinci metri distanţă... 

Pastorul Swenson se gândi la Grady, Dumnezeu să aibă 
milă de... 

Şi apoi simţi cum piatra îngerului aterizează chiar pe 
umerii săi. 

— La pământ, la pământ, acum, acum, acum! 

Mai mulţi bărbaţi şi femei, toţi nişte demoni, îl apucară 
simultan de braţe şi îl trântiră pe trotuar. 

— Nu mişca, nu mişca, nu mişca, nu mişca! 

Unul din ei îi luă arma, altul servieta şi unul îi pusese un 
picior pe gât, care-l apăsa ca toate păcatele oraşului. Faţa 
îi fu turtită de asfalt şi simţi o durere ascuţită în 
încheieturi şi umeri de la cătuşele care se închiseră cu 
zgomot, în timp ce buzunarele îi erau întoarse pe dos. 

Strivit de caldarâm, pastorul Swenson zări cum uşa 
maşinii lui Grady se deschide şi ies trei poliţişti cu căşti şi 
veste antiglonţ. 

— Nu te mişca, capul jos, jos, jos! 

Lăudat fie numele Domnului lisus Hristos... N 

Văzu apoi o pereche de picioare apropiindu-se de el. În 
contrast cu violența de care dăduseră dovadă ceilalţi, 
acest om era destul de politicos. 

— Acum, domnule, vă vom întoarce cu faţa în sus, iar eu 
vă voi citi drepturile. Vă rog să îmi spuneţi dacă înţelegeţi 
ce vă spun. 

Câţiva poliţişti îl întoarseră cu faţa în sus şi îl ajutară să 
se ridice în picioare. Pastorul era în stare de şoc. 

Bărbatul care vorbise era nimeni altul decât cel pe care 
îl zărise în Washington Square, cel cu geacă maro. Lângă 

el, se afla blondul cu ochelari pe care îl văzuse mai târziu, 
iar al treilea era bărbatul masiv care îl întrebase despre 
ora începerii concertului. 

— Domnule, numele meu este Bell şi sunt detectiv. Am 
să vă citesc drepturile chiar acum. Sunteţi gata? Bine. Să 
începem. 


Bell se uită prin servieta lui Swenson. Gloanţe pentru 
pistol. Un carneţel de culoare galbenă în care era 
mâzgălită o predică de doi bani. Un ghid turistic, New 
York-ul cu 50 de dolari pe zi. Mai era pe acolo şi o Biblie, 
pe care văzu o ştampilă: „Hotel Adelphi, Bowery Street, 
nr. 232, New York, New York”. 

Hmm, medita el ironic, se pare că putem adăuga şi un 
furt de Biblie la dosar. 

Nu găsi nimic totuşi care să sugereze vreo legătură între 
această tentativă de omor a lui Grady şi Andrew 
Constable. Uşor descurajat, predă obiectele spre a fi luate 
în evidenţă şi îl sună pe Rhyme pentru a-i comunica 
reuşita operațiunii Echipei de Salvare a Curului 
Martorilor. 

Cu o oră în urmă, acasă la Rhyme, procesul de elucidare 
era în plină desfăşurare: criminalistul continua să studieze 
amănunţit raportul despre spargerea din biroul lui Grady, 
iar Mel Cooper căuta de zor detalii despre fibrele găsite de 
echipa de intervenţie la locul infracţiunii. Analiza urmelor 
de paşi arătase că infractorul zăbovise cel mai mult în 
dreapta biroului secretarei. În această porţiune a 
încăperii, era un singur lucru notabil: agenda secretarei. 
Şi singura notație pentru acest sfârşit de săptămână era 
despre recitalul lui Chrissy Grady de la Şcoala de Cartier. 

Ceea ce însemna că spărgătorul şi-a notat această 
informaţie mai mult ca sigur. In ceea ce priveşte 
identitatea atacatorului, Rhyme bănuise că ar putea fi 
deghizat în preot sau pastor. Ajutându-se de baza de date 
FBI, Cooper reuşise să determine că fibrele negre găsite 
erau fabricate de o firmă din Minnesota, care - conform 

site-ului oficial pe care îl studiase Rhyme - se ocupa mai 
ales cu confecţionarea stofei pentru haine bisericeşti. 
Rhyme aflase totodată că fibrele albe găsite de echipa de 
intervenţie erau poliester amestecat cu bumbac, ceea ce 
trimitea la o cămaşă albă cu guler ţeapăn, specific 
clericilor. 

În ceea ce priveşte fibra roşie descoperită, provenea cel 
mai probabil de la un semn de carte cu foi aurite. De lao 
Biblie, de exemplu. Rhyme îşi aminti că se ocupase cu ani 
în urmă de un caz în care un traficant ascunsese droguri 
într-o Biblie scobită şi că anchetatorii găsiseră fibre 
similare în biroul bărbatului. 

Bell îl sfătuise pe Grady să nu vină la recital. În locul lui, 
vor trimite câţiva agenţi de intervenţie cu maşina lui 
oficială, pentru ca totul să pară normal. Alte câteva unităţi 
fură plasate în nordul şcolii, pe Fifth Avenue, în vest, la 
intersecţia cu Sixth Avenue, la est, în University Place şi, 
în fine, la sud, în Washington Square. 

În plus, suspectul fu ţinut sub strictă supraveghere şi, 
imediat ce fusese văzut scoțând arma din servietă şi 
pornind spre maşină, fusese pus la pământ. 

Aşteptându-se la un pastor fals, au fost foarte surprinşi 
să afle că arestaseră unul adevărat, lucru confirmat de 
actele din portofelul lui Swenson. Asta în ciuda predicii 
imbecile din carneţel. Bell cântărea în mâini pistolul cu 
care fusese înarmat atacatorul. 

— Cam mare arma asta pentru un preot, spuse el. 

— Sunt pastor. 

— Asta am vrut să zic, de fapt. 

— Hirotonisit. 

— Mă bucur pentru dumneavoastră. Mă întrebam: v-am 
citit drepturile. Doriţi să vă exercitaţi dreptul de a nu 
spune nimic? Vă spun, domnule, lucrurile ar putea fi ceva 
mai simple pentru dumneavoastră. Spuneţi-ne cine l-a vrut 
pe domnul Grady mort. 

— Dumnezeu. 

— Bine, spuse Bell. Altcineva? 

— E tot ce am de spus. Dumnezeu. 
— Bine. Acum vă vom duce la închisoare şi vom vedea 
dacă Dumnezeu are de gând să vă scoată pe cauţiune. 

Capitolul douăzeci şi patru 


Asta numesc ei muzică? 

O bubuitură de tobe şi apoi sunetul deloc cizelat al unui 
instrument din alamă, repetând mereu aceeaşi bucată, 
pătrundeau în holul lui Rhyme. Veneau de la Cirque 
Fantastique, care se afla pe partea cealaltă a străzii, în 
parc. Notele erau total dizarmonice, iar tonul, aspru şi 
supărător. Încercă din răsputeri să ignore şi se întoarse la 
conversaţia cu Charles Grady, care îi mulțumea pentru 
eforturile sale de a-l prinde pe acest pastor care venise la 
New York cu singurul scop de a-l ucide. 

Bell tocmai terminase interogarea lui Constable la 
centrul de detenţie. Deţinutul declarase că îl cunoştea pe 
Swenson, dar că nu mai făcea parte din Sfatul Patrioţilor 
de mai bine de un an, din cauza unui „interes nesănătos” 
manifestat faţă de fiicele unora dintre enoriaşii săi. 
Constable nu mai avusese de-a face cu el de atunci şi, din 
câte auzise de la localnici, începuse să întreţină legături cu 
rebelii ascunşi prin păduri. Prizonierul negase cu 
vehemenţă orice legătură cu tentativa de omor. 

Cu toate acestea, Grady îi trimisese lui Rhyme un pachet 
cu dovezile găsite la Şcoala de Cartier asupra preotului şi 
unul conţinând alte dovezi, de data aceasta provenind de 
la hotelul unde fusese cazat Swenson. Rhyme se uitase 
fugitiv peste toate aceste obiecte şi nu găsise absolut 
nimic care să facă trimitere la Constable. Îi explică asta şi 
lui Grady şi adăugă: 

— Trebuie să trimitem şi câţiva oameni în... cum îi zice 
locului? 

— Canton Falls. 

— Ar putea să întreprindă o analiză a solului sau a 
urmelor de paşi. Nu exclud o legătură între Swenson şi 
Constable, numai că ea nu poate fi dovedită de aici. 

— Mersi că te-ai ocupat, Lincoln. Voi trimite pe cineva 
acolo cât de repede posibil. 

— Dacă vrei să scriu şi eu un raport în calitate de expert 
consultant, o fac cu cea mai mare plăcere, spuse 
criminalistul. 

Fu apoi nevoit să repete oferta, întrucât fusese acoperit 
de sunetul răguşit al unei trompete. 

Naiba să vă ia! Da, chiar aş putea să compun muzică 
mai bună decât a afonilor ăstora, se gândi el. 

Thom ceru o pauză şi îi luă tensiunea lui Rhyme. Era 
cam mare. 

— Nu-mi place ce văd, spuse el. 

— Ei bine, află că nici mie nu îmi plac multe lucruri, 
răspunse Rhyme pe un ton arţăgos. 

Era foarte nemulţumit de progresele realizate în privinţa 
cazului: un expert de-al FBl-ului tocmai sunase de la 
Washington şi le comunicase că abia dimineaţă vor avea 
rezultatele analizei pulberii de metal găsite în geanta 
Magicianului. Bedding şi Saul sunaseră deja la peste 50 de 
hoteluri din Manhattan, dar nici măcar unul nu folosea 
carduri de acces APC care să semene măcar cu cel găsit în 
geacă. Sellitto tocmai ordonase schimbarea patrulei de la 
Cirque Fantastique: noi agenţi îi înlocuiseră pe cei care se 
aflau acolo încă de dimineaţă, iar aceştia nu raportaseră 
nimic suspect. 

În plus, nu aflaseră nimic despre soarta lui Larry Burke, 
agentul care îl urmărise pe Magician după fuga acestuia 
de la târg. Zeci de poliţişti îl căutau în toată partea de vest 
a oraşului, dar nu găsiseră martori sau indicii care să 
trimită la el. Singurul lucru încurajator era că trupul său 
nu se afla în maşina furată. Aceasta nu fusese încă scoasă 
la suprafaţă, dar unul din scufundătorii care se luptaseră 
eroic cu toţi curenţii din apă, raportase că nu se afla niciun 
corp în interiorul maşinii sau în portbagaj. 

— Unde e mâncarea? întrebă Sellitto privind pe 
fereastră. 

Sachs şi Kara plecaseră cu puţin timp în urmă să 
cumpere câte ceva de la un restaurant cubanez. Tânăra 
iluzionistă era mai puţin încântată de ideea de a mânca 

decât de perspectiva primei cafele cubaneze din viaţa ei, 
cafea pe care Thom o descrisese ca fiind „jumătate 
espresso, jumătate lapte condensat şi jumătate zahăr”. În 
ciuda faptului că era practic imposibilă combinaţia, Kara 
fusese foarte intrigată de concept. 

Corpolentul detectiv se întoarse apoi către Rhyme şi 
Thom. 

— Aţi mâncat vreodată sandviciuri cubaneze? Sunt de 
departe cele mai bune. 

Dar pe Thom nu-l interesa absolut deloc mâncarea. Nici 
măcar Magicianul. 

— E timpul să mergi la culcare. 

— E de-abia 9:38, se lamentă Rhyme. E abia după- 
amiază. Deci nu e. Timpul. Să merg. La culcare. 

Reuşise să-şi modeleze vocea astfel încât să pară 
infantilă şi amenințătoare în acelaşi timp. 

— Să fim serioşi. Avem un psihopat care nu se hotărăşte 
cât de des să facă o nouă victimă. Ba la patru ore, ba la 
două, spuse el privind la ceas. Chiar acum, ar putea să fie 
pe cale să săvârşească crima de la ora 9:38. Eu înţeleg că 
nu îţi place. Dar eu chiar am treabă. 

— Nu, nu ai treabă. Şi dacă nu vrei să recunoşti că e 
noapte, nu mă deranjează. Dar trebuie să mergem în 
camera ta şi să ne ocupăm de câteva lucruri ce nu suportă 
amânare şi apoi va trebui să dormi câteva ore. 

— Da, da. Speri de fapt că nu o să mă mai trezesc până 
dimineaţă. Îţi garantez că nu va fi aşa, pentru că o să stau 
treaz toată noaptea. 

Asistentul îşi dădu ochii peste cap. Apoi anunţă cu voce 
tare: 

— Lincoln va merge să doarmă câteva ore. 

— Cum ti-ar plăcea să fii şomer? se enervă Rhyme. 

— Cum ţi-ar plăcea să fii în comă? ripostă Thom. 

— Ăsta se numeşte abuz în serviciu, spuse Rhyme. 

Dar începea să lase de la el. Înţelegea pericolul care îl 
pândea. Când stătea prea mult în aceeaşi poziţie sau când 
anumite constrângeri fizice îi tulburau anumite extremităţi 

pentru un timp mai îndelungat, sau, cum îi plăcea lui 
Rhyme să se exprime de faţă cu străinii, trebuia să se cace 
şi să se pişe, dar se abţinea prea mult, exista riscul unei 
disreflexii autonome. Aceasta consta într-o creştere bruscă 
a tensiunii arteriale şi putea degenera într-un atac 
cerebral care avea drept finalitate o paralizie şi mai acută 
sau moartea. Disreflexia apare destul de rar, dar cu 
siguranţă te trimite la spital sau la morgă. Rhyme fu nevoit 
să accepte să meargă în camera lui pentru nevoi personale 
şi pentru odihnă. Momentele ca acesta, adevărate 
discrepanțe faţă de viaţa normală, îl făceau pe Rhyme să 
se înfurie cel mai tare. Să se înfurie şi să se deprime, deşi 
nu admitea niciodată acest lucru. 

În dormitorul de sus, Thom se ocupă întâi de problemele 
fiziologice. Apoi spuse: 

— Bine. Două ore de somn. Ai nevoie de odihnă. 

— O oră, protestă Rhyme. 

Thom avea de gând să continue cearta, dar apoi privi 
faţa lui Rhyme şi, pe lângă enervare şi expresia de nu-te- 
pune-cu-mine, care nu l-ar fi afectat absolut deloc, observă 
grija pe care criminalistul o simţea pentru victimele 
viitoare. Fu rândul său să cedeze: 

— Bine, o oră. Dacă promiţi că o să dormi. 

— O oră să fie, atunci. Şi promit că voi visa frumos... O 
băutură mi-ar fi de mare ajutor, să ştii. 

Asistentul îşi aranjă cravata - un gest de slăbiciune pe 
care Rhyme îl prinse din zbor, la fel cum face un rechin cu 
o picătură de sânge. 

— Doar un pahar, spuse criminalistul. 

— Hai, fie. 

Turnă apoi câteva picături de Macallan într-unul din 
paharele speciale ale lui Rhyme şi poziţionă paiul lângă 
gura lui Rhyme. Acesta sorbi cu nesaţ. 

— Da. Divin... Într-o zi, o să te învăţ cum se toarnă o 
băutură, adăugă el privind paharul gol. 

— Mă întorc într-o oră, spuse Thom. 

— Comandă: alarmă ceas, spuse Rhyme sever. 

Pe ecran, apăru cadranul unui ceas; setă calculatorul tot 
prin comenzi orale să sune exact într-o oră. 

— Oricum te-aş fi trezit, spuse asistentul. 

— Ei, asta e dacă eşti cumva ocupat şi uiţi, spuse Rhyme 
cu o voce prefăcut sfioasă. Mă asigur doar că mă voi trezi. 
Nu e nimic rău în asta, nu-i aşa? 

Thom plecă, închizând uşa în urma lui. Rhyme privi pe 
fereastră şi zări şoimii călători stând pe pervaz, veghind 
peste oraş, întorcându-şi din când în când capul în modul 
acela ciudat în care numai ei pot să o facă - convulsiv şi 
elegant în acelaşi timp. Apoi femela, prădător încă şi mai 
vorace, aruncă o privire înspre el, clipind iute, ca şi cum ar 
fi simţit că o privea. Apoi se întoarse spre zarva de la 
circul din Central Park. 

Rhyme închise ochii, deşi mintea îi zbura tot la probe, 
încercând să le afle înţelesul: cardul de la hotel, permisul 
de acces, cerneala. Din ce în ce mai straniu... Într-un final, 
deschise larg ochii. Era absurd. Nu era deloc obosit. Voia 
doar să se întoarcă jos şi să îşi reia munca de cercetare. 
Nici nu se punea problema să doarmă. 

Simţi o pală de aer gâdilindu-i obrazul, ceea ce-l făcu şi 
mai furios pe Thom, pentru că uitase aparatul de aer 
condiţionat pornit. Comandă deschiderea panoului de 
control din computer, gândindu-se să-i spună lui Thom că 
ar fi dormit dacă nu ar fi fost atât de frig în cameră. Dar un 
indicator pe monitor îi arătă faptul că aerul condiţionat nu 
era pornit. 

Atunci ce era cu pala de aer rece pe care o simţise? 

Uşa era închisă. 

lată! Simţise din nou un curent de aer rece, de data 
aceasta pe obrazul drept. Îşi întoarse capul cu o mişcare 
bruscă. Să fie de la ferestre? Nu, şi ele erau închise. Era 
probabil... 

Apoi privi spre uşă. 

_ Nu se poate, îşi spuse el, simțind cum îi creşte pulsul. 
Incuietoarea de la uşa camerei sale putea fi închisă numai 
de cineva aflat înăuntru. Nu şi din exterior. 

Era încuiat acum. 

Simţi din nou o respiraţie pe piele. De data aceasta, era 
fierbinte. Foarte aproape. Auzi şi un şuierat foarte vag. 

— Unde eşti? şopti Rhyme. 

Gâfâi de spaimă, căci o mână apăru în faţa lui, cu două 
degete deformate şi lipite între ele. În mână era o lamă, cu 
unul din tăişuri îndreptat spre ochii lui Rhyme. 

— Dacă strigi după ajutor, spuse Magicianul şoptit, dacă 
faci orice fel de zgomot, te orbesc. Ai înţeles? 

Lincoln Rhyme făcu semn din cap că a înţeles. 

Capitolul douăzeci şi cinci 


Lama din mâna Magicianului dispăruse. 

Nu o pusese deoparte şi nici nu o ascunsese; acum o 
clipă era în mâinile sale, îndreptată spre faţa lui Rhyme, 
iar apoi dispăruse pur şi simplu. 

Bărbatul - cu păr şaten, fără barbă şi îmbrăcat în 
uniformă de poliţist - începu să se plimbe prin cameră, 
privind atent la cărţi, la CD-uri, la postere. Din când în 
când, dădea din cap aprobator. Zăbovi îndelung la unul 
dintre obiectele decorative: un altar mic şi roşu, înăuntrul 
căruia era portretul zeului chinez al războiului şi al 
poliţiştilor, Guan Di. Magicianul nu părea să dea atenţie 
nepotrivirii acestui mic articol în dormitorul unui 
criminalist şi, pe deasupra, om de ştiinţă. 

Se întoarse către Rhyme. 

— Ei bine, spuse el tot în şoaptă. Nu eşti tocmai cum mă 
aşteptam. 

— Maşina, spuse Rhyme. Din râu? Cum? 

— A, chestia aia? spuse el relaxat. Trucul cu maşina 
scufundată? Nu am fost în maşină în acel moment. M-am 
dat jos când încă era pe stradă şi m-am ascuns în tufişuri. 
E un truc simplu: geamurile erau închise - pentru ca 
martorii să nu vadă clar ce e înăuntru - şi mi-am lăsat 
pălăria pe spătarul scaunului. Eram doar în imaginaţia 
publicului. Nici Houdini nu s-a aflat în multe din 
camioanele şi butoaiele din care a evadat. 

— Deci urmele de cauciucuri nu erau de la frâne, spuse 
Rhyme. Din contră, erau de la acceleraţie. Ai pus o 
cărămidă pe pedală. 

Îi fu ciudă că nu se gândise la asta înainte. 

— O cărămidă nu ar fi arătat foarte la locul ei acolo când 
maşina ar fi fost adusă la suprafaţă. Am lăsat un pantof. 

Magicianul privi apoi adânc în ochii lui Rhyme. 

— Dar tu nu ai crezut niciun moment că sunt mort. Nici 
nu se punea problema. 

— Cum ai intrat în cameră fără să te aud? 

— Eu am fost aici primul. M-am strecurat pe scări acum 
zece minute. Am fost şi jos, în biroul tău. Dar nimeni nu m- 
a observat. 

— Tu ai fost unul din băieţii care au adus pachetele cu 
probe? întrebă Rhyme, amintindu-şi de cei doi poliţişti 
care aduseseră indiciile colectate de la Şcoala de Cartier şi 
de la hotel. 

— Exact. Am aşteptat cuminte pe trotuar şi am văzut la 
un moment dat un poliţist în uniformă care căra două cutii 
şi m-am oferit să îl ajut. Nimeni nu te suspectează de nimic 
dacă eşti în uniformă şi ai o ocupaţie. 

— Şi te-ai ascuns aici, acoperit cu o bucată de mătase de 
culoarea varului de pe pereţi. 

— Văd că te-ai prins de trucul ăla. 

Rhyme privi uniforma Magicianului şi se încruntă. Părea 
autentică. Dar, împotriva reglementărilor, nu apărea 
plăcuţa cu numele pe piept. Simţi cum inima îi îngheaţă. 

— L-ai omorât pe Larry Burke. L-ai omorât şi i-ai furat 
hainele. 

Magicianul privi la rându-i uniforma şi ridică din umeri. 

— E invers. Întâi i-am luat uniforma, spuse el şoptit. L- 
am convins că trebuie să o dea jos pentru a-mi da şansa să 
fug. Asta m-a scutit de efortul de a-l dezbrăca după. Abia 
apoi l-am împuşcat. 

Rhyme se gândi că luase în considerare că Magicianul 
ar putea să se folosească de staţie sau de pistol, dar nu 
luase în calcul şi că se putea folosi cu uşurinţă de uniformă 
pentru a-şi duce la bun sfârşit planurile, întrebă în şoaptă: 

— Unde e cadavrul? 

— Undeva în West Side. 

— Unde mai precis? 

— Ăsta e secretul meu deocamdată. Oricum, va fi 
descoperit într-o zi sau două. După miros. E destul de cald. 

— Javră, izbucni criminalistul. 

Deşi oficial era civil acum, Rhyme rămăsese în sufletul 
său poliţist. Şi nu există nicio solidaritate mai mare decât 
cea între poliţişti. 

E destul de cald... 

Făcu un efort să rămână calm şi întrebă pe un ton 
neutru: 

— Cum ai ajuns la mine? 

— La târgul  meşteşugurilor. M-am apropiat de 
partenera ta, de poliţista roşcată. M-am apropiat foarte 
tare. La fel de tare cum m-am apropiat de tine mai 
devreme. Probabil şi ea mi-a simţit respiraţia pe gât. Nu 
ştiu care din aceste apropieri mi-a plăcut mai mult. Cert e 
că vorbea cu tine prin staţie şi ţi-a pomenit numele. Apoi 
am desfăşurat puţină muncă de cercetare pentru a da de 
tine. Ai apărut prin ziare, ştii? Eşti celebru. 

— Celebru? Un ciudat ca mine? 

— În aparenţă, da. 

Rhyme dădu din cap nostalgic şi spuse încet. 

— Eu sunt de domeniul trecutului. Am fost la comandă 
acum mult timp. 

Cuvântul „comandă” se propagă de pe buzele lui Rhyme 
prin microfonul ataşat de scaunul său şi fu recunoscut de 
programul special instalat pe computer. „Comandă” era 
cuvântul care pornea mecanismul prin care criminalistul 
controla totul. O fereastră se deschise pe monitor, pe care 
doar el o vedea, Magicianul era cu spatele: „Instrucţiuni?” 
întrebă silențios programul. 

— Ai fost la comandă? întrebă Magicianul. Ce vrei să 
spui? 

— Pe vremuri eram şeful Departamentului de 
Criminalistică. Acum, tinerii ofiţeri care lucrează acolo nici 
nu mai telefonează. 

Computerul recunoscu ultimul cuvânt şi răspunse: „Pe 
cine vrei să suni?”. 

— Uite, hai să-ţi dau un exemplu. Aveam nevoie să iau 
legătura zilele trecute cu un locotenent, pe nume Lon 
Sellitto. 

Pe ecranul computerului se putea acum citi „Apelare 
Lon Sellitto...”. 

Magicianul se schimbă deodată la faţă. 

Se întoarse dintr-o singură mişcare spre monitor şi citi 
la rândul său mesajul. Făcu o grimasă şi deconectă 
telefonul de la computer, iar pe acesta din urmă îl scoase 
din priză. 

Apoi se apropie ameninţător spre Rhyme, care îşi afundă 
iute capul între perne, aşteptându-se ca dintr-o secundă în 
alta să simtă tăietura lamei. Dar Magicianul se depărtase 
puţin, respirând adânc. Păru mai degrabă impresionat 
decât enervat de încercarea lui Rhyme. 

— Ştii ce-a fost asta, nu? întrebă el cu un zâmbet 
îngheţat pe chip. Iluzionism în formă pură. M-ai ţinut 
ocupat cu trăncăneala ta şi ai reuşit o distragere verbală a 
atenţiei mele, chiar una de mare efect. Te felicit, a fost 
foarte bine. Ceea ce spuneai părea foarte natural - până 
când ai menţionat numele. Numele a fost cel care a stricat 
totul. Nu a fost natural să-l pomeneşti faţă de mine, căci 
mi-a trezit suspiciuni. Dar până acolo, a fost bine. 

Omul imobilizat... 

Continuă tot el: 

— Din nefericire pentru tine, şi eu sunt foarte bun. 

Magicianul îşi apropie palma deschisă de faţa lui 
Rhyme. Deşi palma era goală, criminalistul încercă să se 
tragă într-o parte şi închise ochii. Simţi o atingere aspră 
pe ureche. Când deschise ochii, văzu patru lame de ras 
între degetele Magicianului. Îşi închise pumnul, iar cele 
patru lame deveniră una singură, ţinută între degetul mare 
şi arătător. 

Nu, te rog... Dincolo de durere, Rhyme se temea să nui 
se răpească încă unul din simţuri. Criminalul începu o 
mişcare continuă de apropiere şi depărtare a lamei de 
ochiul lui Rhyme. 

Apoi zâmbi şi se retrase. Privi spre zidul cel mai 
îndepărtat, aflat în penumbră. 

— Acum, onorat auditoriu, vom începe spectacolul cu 
puţină prestidigitaţie. Voi fi asistat de domnul aici de faţă. 

Aceste vorbe fură rostite pe un ton ciudat şi foarte 
teatral. Lama  apăru  scânteietoare între degetele 
criminalului. Cu un gest foarte abil, reuşi să-i dea jos atât 
pantalonii, cât şi boxerii. Aruncă apoi lama ca pe un disc 
frisbee spre vintrele sale descoperite. 

Rhyme tresări. 

— Oare ce gândeşte acum protagonistul nostru? vorbi 
Magicianul din nou cu publicul său imaginar. Ştiind că are 
o lamă pe piele, pătrunzând probabil în ea sau tăindu-i 
organele genitale, vreo venă sau arteră. Dar neavând cum 
să simtă! 

Rhyme privea marginea pantalonilor, aşteptând ca să 
apară sângele. Apoi Magicianul zâmbi. 

— Dar poate că lama nu mai e acolo. Poate e în altă 
parte. Poate chiar aici. 

Îşi băgă mâna în gură şi scoase la iveală lama. O ţinu un 
timp în mână. Apoi se încruntă. 

— Aşteptaţi. 

Mai scoase o lamă din gură. Apoi încă una. Avea acum 
toate cele patru lame în mână, ţinându-le în evantai. Le 
aruncă în aer deasupra lui Rhyme, care îngheţă de spaimă, 
aşteptând să-l lovească. Dar... nimic. Dispăruseră. 

Rhyme simţea în gât şi la tâmple bătăile propriei inimi. 
Rhyme privi la ceas. I se părea că trecuseră ore. Dar Thom 
plecase doar de 15 minute din cameră. IÎntrebă: 

— De ce faci toate astea? Toţi cei pe care i-ai omorât... 
Care-i ideea? 

— Nu au murit toţi, vorbi Magicianul pe un ton răstit. Tu 
mi-ai stricat numărul cu călăreaţa de la râu. 

— Bine, toţi cei pe care i-ai atacat. De ce? 

— Nu a fost nimic personal, spuse el începând să 
tuşească. 

— Nimic personal? întrebă Rhyme neîncrezător. 

— Să spunem doar că a fost o chestiune de apartenenţă 
la un grup. Nimic legat de persoana lor. 

— Tot nu înţeleg. Cum adică „apartenenţă la un grup”? 
Explică. 

Magicianul şopti: 

— Nu, nu cred că vreau să-ţi explic. 

Incepu să înconjoare patul lui Rhyme, respirând cu 
greutate. 

— Ştii ce le trece prin minte oamenilor veniţi să 
urmărească un spectacol de magie? O parte speră ca 
iluzionistul să nu scape la timp, să se înece, să cadă în 
ţepi, să ardă, să fie strivit şi să moară. Există un truc numit 
„Oglinda în flăcări”. E printre preferatele mele. Începe cu 
un iluzionist foarte înfumurat care priveşte într-o oglindă, 
unde zăreşte o femeie frumoasă. Aceasta face tot posibilul 
să îl ademenească; într-un final, cedează tentaţiei şi trece 
prin oglindă. Publicul vede că fac schimb de locuri. Femeia 
e acum în afara oglinzii. Totul dispare în fum, ea se 
deghizează foarte repede şi apare în chip de Satană. 
Iluzionistul este acum în iad, imobilizat pe pământ. Un 
cerc de flăcări îl înconjoară, iar un zid de foc se apropie 
ameninţător de el. Exact înainte de a fi înghiţit de aceste 
flăcări, scapă de lanţuri şi trece prin foc, reuşind să se 
pună la adăpost. Diavolul începe să alerge spre 
protagonist, îşi ia zborul şi dispare. Iluzionistul sparge 
suprafaţa oglinzii cu un ciocan. Face câţiva paşi pe scenă, 
se opreşte apoi şi pocneşte din degete. O lumină puternică 
orbeşte tot publicul şi, când aceasta se stinge, iluzionistul 
apare metamorfozat în... ai ghicit, Satana. Audienţa este 
întotdeauna cucerită de acest truc... Dar se ştie că oamenii 
speră ca focul să învingă şi protagonistul să moară... Şi 
fireşte, se mai întâmplă câteodată şi asta... 

— Cine eşti? şopti Rhyme cu disperare în glas. 

— Eu? întrebă el retoric, făcând câţiva paşi în faţă. Eu 
sunt Vrăjitorul Nordului. Sunt cel mai mare iluzionist care 
a existat vreodată. Sunt Houdini. Sunt cel care poate 
oricând să scape de „Oglinda în flăcări”. De cătuşe, 
lanţuri, camere încuiate, frânghii, orice... Mai puţin... mai 
puţin de tine, spuse el şi se apropie foarte tare de 

criminalist. Eşti singurul lucru de care mă temeam că nu 
voi scăpa. Eşti prea bun. Trebuia să fac într-un fel să scap 
de tine până mâine după-amiază. 

— De ce? Ce se întâmplă mâine după-amiază? 

Magicianul nu răspunse. Se mulţumi să privească spre 
locul în care se afla publicul său imaginar. 

— Acum, onorat auditoriu, numărul nostru principal: 
„Omul carbonizat”. Priviţi întâi la protagonistul nostru: nu 
este imobilizat cu lanţuri, cătuşe sau frânghii. Şi totuşi nu 
poate scăpa. E chiar mai greu decât i-a fost primului 
maestru al evadărilor din istorie: Sfântul Petru. Aruncat 
într-o celulă, înlănţuit şi păzit de gardieni. Şi tot a scăpat. 
Fireşte, avea de partea sa un ajutor pe care se putea bizui: 
Dumnezeu. Protagonistul din această seară va fi însă pe 
cont propriu. 

Un mic obiect de culoare gri apăru în mâna 
Magicianului şi se apropie atât de repede încât Rhyme nu 
avu timp să-şi ferească faţa. Era o bucată de bandă 
adezivă, care îi acoperea acum gura. 

Închise apoi toate luminile din cameră, lăsând doar o 
mică veioză aprinsă. Se întoarse apoi lângă patul lui 
Rhyme, ţinându-şi arătătorul ridicat. Îl atinse cu degetul 
mare şi o flacără de câţiva centimetri îi apăru pe primul 
deget. 

— Observ că ai transpirat, spuse el apropiind flacăra de 
faţa lui Rhyme. Focul... Nu e oare fascinant? Este probabil 
cea mai frecventă imagine din iluzionism. Focul e cea mai 
bună modalitate de distragere a atenţiei. Toată lumea e 
captivată de flăcări; nu-şi poate lua ochii de la ele în timpul 
spectacolelor. Chiar şi acum, aş putea face cu totul altceva 
cu mâna mea liberă şi nu ţi-ai da seama. De pildă... 

Sticla de whisky a lui Rhyme apăru în mâna 
Magicianului. Ţinu flacăra sub sticlă un timp îndelungat, 
apoi luă o înghiţitură zdravănă. inu degetul care încă 
ardea în dreptul buzelor şi îl privi ţintă pe Rhyme, care se 
schimbase la faţă. Magicianul zâmbi, se întoarse cu faţa 

într-o parte şi împroşcă alcoolul spre tavan. Ochii lui 
Rhyme priviră iute spre un colţ al camerei. 

— Detectorul de fum? râse cu poftă Magicianul. L-am 
descoperit mai devreme. Stai liniştit, nu mai are baterie. 

Mai împroşcă o dată spre tavan cu alcool. Deodată, în 
mâna sa apăru o batistă albă. O flutură exact sub nasul lui 
Rhyme. Era îmbibată cu benzină. Vaporii îi afectară 
criminalistului vederea şi mirosul. Magicianul ţinu ridicată 
batista cât timp îl desfăcu la bluza de pijama pe Rhyme şi 
apoi i-o legă la gât ca o eşarfă. 

Bărbatul merse apoi la intrarea în cameră, deschise fără 
zgomot zăvorul şi apoi uşa. Privi apoi afară. Rhyme detectă 
un alt miros, amestecat cu cel de benzină. Ce era? Un 
miros foarte bogat şi dulce. A, da, whisky-ul... Probabil a 
uitat să pună dopul sticlei. 

Doar că mirosul de alcool se simţea acum mai tare decât 
cel de benzină. Era mai puternic, criminalul turnase 
whisky peste tot. Rhyme înţelese cu spaimă ce punea la 
cale. Turnase din sticlă o dâră de lichid, de la uşă până la 
pat, pe post de fitil. Magicianul pocni din degete şi o bilă 
de foc îi zbură din mână în mijlocul bălții de alcool. 

Alcoolul se aprinse şi flăcările albastre se întinseră pe 
podea. Cuprinseră în scurt timp un teanc de reviste aflate 
într-o cutie de carton şi unul din scaunele de trestie. 

În curând, focul se va întinde şi pe cearşafuri, 
cuprinzându-i corpul, lucru pe care nu îl va simţi, şi apoi 
faţa, lucru pe care îl va simţi cu vârf şi îndesat. Îşi întoarse 
faţa spre Magician, dar acesta dispăruse. Uşa era închisă. 
Fumul îl făcea să lăcrimeze şi să simtă că se asfixiază. 
Focul se apropia din ce în ce mai tare, devorând cutii, 
cărţi, postere şi topind CD-uri. 

Apoi flăcările galbene şi albastre se insinuară în patul lui 
Rhyme, luând cu asalt pătura cu care era acoperit. 

Capitolul douăzeci şi şase 


Un poliţist foarte pus pe treabă se grăbi pe o alee din 
West Side, auzind probabil un sunet ciudat sau văzând 
ceva suspect. Douăzeci de secunde mai târziu, un bărbat 
îmbrăcat cu o geacă subţire, jeanşi strâmţi şi cu o şapcă de 
baseball ieşi de pe aceeaşi alee. 

Părăsind rolul agentului de poliţie Larry Burke, Malerick 
începu să meargă cu pas hotărât pe Broadway. Privindu-l 
şi observând cum se uita în jurul său pe stradă, ai fi spus 
că este un bărbat de viaţă, care se îndreaptă spre vreun 
bar unde să-şi satisfacă orgoliul şi nevoile trupeşti. 

Se opri într-adevăr în faţa unui local şi privi înăuntru. 
Decise că este un loc destul de bun pentru a sta puţin, 
până să se întoarcă la casa lui Lincoln Rhyme cu scopul de 
a evalua pagubele provocate. Se aşeză la o masă mai 
retrasă şi comandă un Sprite şi un sandvici de curcan. 
Privi absent în jurul său: jocurile mecanice cu muzica lor 
monotonă, un tonomat prăfuit în colţ, toată camera 
scăldată în fum şi întuneric, mirosul amestecat de 
transpiraţie, parfum şi dezinfectant, hohotele necontrolate 
de râs - în mare măsură efectului alcoolului - şi zumzetul 
continuu al conversaţiilor fără început sau sfârşit. Toate 
acestea îl purtară pe nesimţite cu gândul la tinereţea sa, 
petrecută în metropola din mijlocul deşertului. 

Las Vegas nu este decât o mare oglindă înconjurată de 
lumini strălucitoare; te poţi uita la nesfârşit la acest oraş, 
dar tot ce vei vedea va fi propria ta imagine, marcată de 
zbârcituri şi semne, vanitate, lăcomie şi disperare. Este 
locul acela înecat de praf, unde strălucirea oricărei firme 
luminoase ocupă doar câţiva metri, până când locul îi este 
luat de alta. Şi mai e cealaltă parte a oraşului, cea pe care 
turiştii nu apucă să o vadă: rulotele, căsuţele dărăpănate, 
magazinele pentru săraci, casele de amanet unde poţi 
cumpăra verighete, sacouri, proteze - orice a putut fi 
schimbat la un moment dat pe câţiva dolari. 

Şi, peste tot, întinderea nesfârşită a deşertului. 

Tatăl său, dealer de blackjack, iar mama sa, chelneriţă 
într-un restaurant şi, după ce greutatea a împiedicat-o să 
mai îndeplinească această funcţie, casieră. Amândoi 
fuseseră soldaţi în marea armată de prestatori de servicii 
în Las Vegas, trataţi precum animalele de managerii de 
cazinouri şi de clienţii acestora deopotrivă. Amândoi au 
dus aceeaşi viaţă atât de marcată de bani, încât puteau 
deosebi bancnotele după mirosul cernelii, dar ştiind tot 
timpul că acei bani nu puteau rămâne în mâinile lor decât 
o scurtă perioadă de timp. 

La fel ca majoritatea copiilor din Las Vegas lăsaţi 
nesupravegheaţi de părinţii care nu aveau timp de ei 
pentru că lucrau mult şi neregulat, şi de altfel la fel ca 
majoritatea copiilor crescuţi pe stradă, fiul celor doi a 
căutat un loc în care să aibă parte de confort. 

Şi acel loc pentru el a fost Strip. 

Vă povesteam, onorat auditoriu, despre inducerea în 
eroare - modalitatea prin care noi, iluzioniștii, vă 
distragem atenţia de la trucurile noastre prin mişcare, 
lumină, culoare, neprevăzut, zgomot. Inducerea în eroare 
este mai mult decât o tehnică de magie; este deopotrivă un 
aspect al vieţii. Suntem cu toţii atât de atraşi de tot ce 
înseamnă strălucire şi de tot ce nu înseamnă plictiseală, 
rutină, familii certărețe, ore fierbinţi în mijlocul deşertului 
sau adolescenţi răutăcioşi care nu te lasă în pace doar 
pentru că eşti slăbănog şi retras şi ai căror pumni sunt la 
fel de tari precum carapacele scorpionilor... 

Strip era refugiul său, în principal magazinele de 
articole de magie. Şi erau destul de multe; Las Vegas este 
cunoscut de artiştii din toată lumea drept Capitala Magiei. 
Băiatul află curând că aceste magazine nu sunt doar 
prăvălii de unde poţi achiziţiona diverse articole de profil, 
ci sunt şi locuri în care aspiranţii, magicienii practicieni şi 
cei care s-au retras se adună pentru a împărtăşi poveşti şi 
trucuri şi pentru a sta la taclale. 

Într-unul din aceste magazine, băiatului îi fu dat să afle 
ceva nou despre sine, anume că, în ciuda faptului că era 
slab ca un pai şi foarte timid, era din cale afară de 
îndemânatic. Magicienii de acolo obişnuiau să-i arate 
diverse trucuri, iar băiatul le prindea imediat. După un 
moment ca acesta, unul dintre maeştri se uitase la copilul 
de treisprezece ani şi, ridicând o sprânceană, spuse: 

— Un prestidigitator înnăscut. 

Băiatul se încruntase, căci nu cunoştea sensul acestui 
cuvânt. Bărbatul îi explică: 

— Termenul a fost inventat de un magician francez prin 
secolul al XIX-lea. „Presti-” vine de la presto, rapid. Digit 
înseamnă deget. Prestidigitaţie - degete rapide. Pricepere 
a mâinilor. 

Incepu să-şi schimbe părerea despre sine însuşi. Poate 
că sunt ceva mai mult decât un membru în plus al familiei 
şi ciuca bătăilor pe terenul de joacă. 

Prin urmare, în fiecare zi pleca de la şcoală la 15:10 şi 
se îndrepta direct către magazinul său preferat, unde îşi 
petrecea restul zilei învățând lucruri noi. Acasă exersa mai 
tot timpul. Începuse chiar să fie angajat ocazional de 
patronii acestor magazine pentru a face demonstraţii sau 
scurte reprezentații în Caverna Magică din spate. 

Chiar şi acum îşi aducea aminte perfect pe prima lui 
reprezentaţie. După aceea, Micul Houdini - primul său 
nume de scenă - nu a pregetat să apară pe scenă la nicio 
ocazie ce i s-a ivit. Cât îi plăcea să îşi fascineze spectatorii, 
să îi încânte, să îi păcălească. Şi să îi sperie. Da, îi plăcea 
să îi şi sperie. 

Intr-un final, a fost descoperit şi de mama lui. Femeia şi- 
a dat seama că băiatul îşi petrece din ce în ce mai puţin 
timp acasă şi a dat buzna în camera lui pentru a afla de ce. 

— Am găsit banii ăştia, izbucni ea într-o seară ridicându- 
se de la masă la vederea băiatului care încerca să se 
furişeze prin uşa din spate a casei. Explică-mi ce e cu ei. 

— Sunt de la Abracadabra. 

— Ce-i aia Abracadabra? 

— Magazinul. Din spate de la Tropicana. [i-am mai 
spus... 

— Stai departe de Strip. 

— Mamă, e doar un magazin. Un magazin pentru 
magicieni. 

— Şi ce-ai căutat tu acolo? Ai băut? Vino încoace să te 
miros. 

— Mamă, nu, spuse el, încercând să se ferească din 
calea femeii masive, cu şorţul de bucătărie pătat cu sos de 
spaghete, al cărui miros îi provoca repulsie. 

— Dacă te găseşte cineva în cazinou, mi-aş putea pierde 
slujba. Şi tatăl tău la fel. 

— Am fost doar la magazin. Particip la spectacole. 
Oamenii îmi lasă bacşiş câteodată. 

— Aici e prea mult ca să fie doar din bacşişuri. Eu nu am 
primit niciodată atât pe vremea când eram ospătăriţă. 

— Sunt foarte bun, spuse băiatul. 

— Şi eu eram... Spectacole? Ce fel de spectacole? 

— De magie, spuse el enervat, pentru că deja îi spusese 
asta odată, cu câteva luni în urmă. Uite. 

Execută pentru ea un truc cu cărţi de joc. 

— A fost bine, spuse ea dând din cap admirativ. Dar tot 
îţi confisc banii pentru că m-ai minţit. 

— Nu te-am minţit! 

— Nu mi-ai spus cu ce te ocupi. E totuna cu a minţi. 

— Mamă, sunt bani câştigaţi de mine! 

— Minciuna se plăteşte. 

Cu un efort destul de mare, îşi îndesă banii într-un 
buzunar al jeanşilor, bine ascuns de burta care se revărsa 
peste el. Ezită o clipă. 

— Bine, îţi dau 10 dolari înapoi. Dacă îmi zici ceva. 

— Ce să-ţi zic? 

— Să-mi zici dacă l-ai văzut pe tatăl tău cu Tiffany Loam. 

— Nu ştiu. Cine e aia? 

— Hai că ştii. Nu te mai preface. Chelneriţa de la Sands 
care a fost la noi la cină acum câteva luni cu bărbatul ei. 
Avea o bluză galbenă pe ea. 

— Păi... 

— I-ai văzut? Când plecau spre deşert ieri? 

— Nu i-am văzut. 

Îl examina cu atenţie şi decise că spunea adevărul. 

— Dacă îi vezi, să vii să-mi spui. 

Şi plecă de lângă el, pentru a se întoarce la spaghetele 
ei care începuseră să se răcească pe măsuţa din 
sufragerie. 

— Mamă, dă-mi banii! 

— Taci din gură, mă uit la televizor. 

Într-o zi când efectua un număr la Abracadabra, băiatul 
observă un bărbat slab şi foarte sobru care intră în 
magazin. Pe măsură ce se apropia de Caverna Magică, 
toată lumea amuţea. Era un magician foarte faimos, aflat 
pentru prima dată la Tropicana. Era recunoscut atât prin 
temperamentul său, cât şi prin iluziile sale macabre. 

După spectacol, magicianul îl chemă printr-un gest şi 
făcu un semn din cap spre tăbliţa pe care era trecut 
numele băiatului. 

— Te autointitulezi Micul Houdini? 

— Da. 

— Şi crezi că eşti demn să porţi acest nume? 

— Nu ştiu. L-am ales pentru că mi-a plăcut. 

— Mai arată-mi câte ceva, spuse bărbatul făcând un 
semn spre o masă acoperită cu catifea. 

Băiatul mai efectuă câteva trucuri, foarte emoţionat 
totodată de faptul că era privit de una din legendele vii ale 
iluzionismului. Omul făcu un nou semn din cap, un semn 
care păru aprobator. Faptul că un băiat de numai 14 ani 
primeşte un astfel de compliment din partea maestrului 
adânci şi mai tare tăcerea din jur. 

— Vrei o lecţie? 

Băiatul încuviinţă extaziat din cap. 

— Dă-mi mie monedele. 

Îşi deschise palma pentru a-i înmâna monedele. 
Iluzionistul privi mâna băiatului, încruntându-se. 

— Unde sunt? 

Palma era goală. Iluzionistul, care acum râdea cu 
răutate de expresia zăpăcită a băiatului, deja le înhăţase. 
Băiatul era uluit; nu simţise absolut nimic. 

— Acum o s-o arunc pe asta în sus... 

Băiatul privi spre tavan, dar, subit, un instinct îi şopti: 
„Închide palma! Va încerca să îţi pună monedele la loc în 
mână. Fă-l de râs în faţa întregii săli”. La fel de subit, 
iluzionistul se opri şi îi şopti băiatului: 

— Eşti sigur că vrei să faci asta? 

— Eu... începu băiatul foarte surprins. 

— Mai gândeşte-te o dată, spuse el şi îşi aruncă ochii 
spre palma băiatului. 

Micul Houdini îşi privi la rândul său mâna întinsă. Văzu 
cu stupoare că bărbatul pusese într-adevăr ceva acolo, dar 
nu monedele, ci cinci lame de bărbierit. Dacă ar fi închis 
palma, aşa cum plănuia, Micul Houdini ar fi avut nevoie de 
câteva copci. 

— Lasă-mă să-ţi văd mâinile, spuse omul şi luă cele cinci 
lame, pe care le făcu să dispară în secunda următoare. 

Micul Houdini întinse ambele palme, iar maestrul le 
atinse cu degetele sale. Băiatul le simţi străbătute parcă 
de curent electric. 

— Ai nişte mâini cu care poţi ajunge departe, şopti astfel 
încât doar băiatul să audă. Ai instrumentele şi ştiu că ai şi 
cruzimea necesară... Ceea ce nu ai este viziunea. Încă. 

O lamă reapăru în mâna iluzionistului, iar acesta o folosi 
pentru a tăia o foaie de hârtie, care începu instantaneu să 
sângereze. Mototoli hârtia şi apoi o deschise la loc. 
Sângele dispăruse, la fel şi tăietura. I-o dădu băiatului, 
care observă că pe una din feţe apărea o adresă scrisă cu 
cerneală roşie. 

Publicul începu să fluiere şi să bată din palme cu 
veritabilă admiraţie sau gelozie. Bărbatul profită de zarva 
iscată. 

— Vino să mă vezi, şopti el apropiindu-şi buzele de 
urechea Micului Houdini. Ai multe de învăţat, iar eu sunt 
persoana cea mai potrivită de la care să înveţi. 

260 


- JEFFERY DEAVER - 


Băiatul păstră adresa iluzionistului, dar nu avu curaj să 
meargă în vizită la el. Apoi, la petrecerea celei de-a 
cincisprezecea aniversări, mama sa îi schimbă cursul vieţii 
pentru totdeauna când se lansă într-o tiradă împotriva 
soţului ei, tiradă care se încheie cu aruncarea unui platou 
cu paste spre capul acestuia, ca urmare a unor descoperiri 
recente cu privire la relaţia sa cu faimoasa doamnă Loam. 
Farfuriile continuară să zboare, sticlele se fărâmiţară cu 
zgomot şi poliţia sosi. 

Băiatul decise că îi ajunsese. A doua zi merse în vizită la 
iluzionist, iar acesta acceptă să fie mentorul său. Nici nu 
putea să-şi aleagă un moment mai bun. În câteva zile, 
magicianul începea un mare turneu pe tot teritoriul 
Statelor Unite şi avea nevoie de un asistent. Micul Houdini 
îşi lichidă contul secret pe care îl avea în bancă şi făcu 
acelaşi lucru ca şi tizul său: îşi părăsi familia pentru a 
deveni magician. Exista totuşi o diferenţă între ei doi; spre 
deosebire de Harry Houdini, care plecase de acasă doar 
pentru a face bani cu care să-şi ajute familia foarte săracă, 
lucru pe care chiar îl făcuse, Malerick nu avea să-şi mai 
vadă părinţii niciodată. 

— Hei, cum merge? 

O voce răguşită de femeie îl trezi din rememorarea 
adolescenţei sale, apropiindu-se de el în barul din Upper 
West Side în care încă se afla. Vreo obişnuită de-a locului, 
îşi spuse. În jurul vârstei de 50 de ani şi încercând fără 
succes să pară cu 10 ani mai tânără, îşi încercase norocul 
cu el, bazându-se mai ales pe lumina scăzută din încăpere. 
Se grăbi să ocupe un scaun chiar lângă şi se întoarse cu 
faţa spre el, încercând să-şi scoată în evidentă decolteul. 

— Poftim? spuse el. 

— Te întrebam cum îţi merge. Nu cred că te-am mai 
văzut pe aici. 

— Mă aflu în oraş pentru două-trei zile cu nişte afaceri. 

— Aha, spuse ea ameţită. Vreau un foc. 

Rostise ultima propoziţie ca şi cum ar fi dorit să 
transmită ideea că îi face o mare favoare dându-i şansa să- 
i ofere un foc. 

— Sigur că da, răspunse el. 

Aprinse o brichetă şi o întinse spre ea. Până şi flacăra 
brichetei se trage înapoi, observă el, la apropierea de 
această femeie şi de degetele ei roşii şi osoase. 

— Mulţumesc, spuse ea eliberând un nor de fum spre 
tavan. 

Când îşi întoarse privirea spre Malerick, acesta deja 
achitase nota şi se îndepărta de tejghea. Femeia se 
încruntă. 

— Trebuie să plec, spuse el şi zâmbi. Uite, poţi să 
păstrezi asta. 

Îi oferi bricheta de metal. Ea o luă şi se încruntă şi mai 
tare. Era chiar bricheta ei, pe care el i-o subtilizase când 
se apropiase prima dată. Malerick şopti pe un ton rece: 

— Se pare că nu aveai nevoie de un foc totuşi. 

Privi apoi în urma sa: două lacrimi se prelingeau pe 
obrajii femeii, năruindu-i machiajul. Se gândi că dintre 
toate iluziile sadice pe care le înfăptuise sau plănuise 
pentru acest sfârşit de săptămână - sângele, tăierea, focul 
- aceasta a fost probabil cea mai satisfăcătoare. 


Auzise sirenele când încă se aflau la două străzi distanţă 
de reşedinţa lui Rhyme. 

Mintea Ameliei Sachs făcuse una din asocierile acelea 
amuzante: auzind zgomotul electronic al sirenelor de la 
vreun vehicul de intervenţie rapidă, se gândise că sunetul 
părea să vină din direcţia casei acestuia. 

Bineînţeles că nu era aşa, hotări ea. 

Prea multe coincidente. 

Dar apoi realiză că luminile intermitente, roşu cu 
albastru, se vedeau dinspre Central Park West, zona în 
care era localizată casa lui Rhyme. 

Ei, haide, încercă ea să se liniştească, de vină e doar 
imaginaţia ta, alimentată de amintirea imaginii acelui 

Arlecchino sinistru de pe afişul de la intrarea în cortul 
Cirque Fantastique din parc, a actorilor mascaţi şi a 
ororilor săvârşite de Magician. De-asta devenise cam 
paranoică. 

Înfiorător... 

Las-o baltă. 

Mutând  sacoşa cu mâncare cubaneză foarte 
condimentată dintr-o mână în alta, continua să meargă 
alături de Kara pe trotuarul înţesat de lume, vorbind 
despre părinţi, despre cariere, despre Cirque Fantastique. 
Şi bineînţeles, despre bărbaţi. 

Pac, pac... 

Kara sorbea cu poftă din cafeaua ei cubaneză dublă, de 
care, spunea ea, devenise dependentă de la prima gură. 
Nu numai că era la jumătate de preţ faţă de Starbucks, 
explica ea, dar era de două ori mai tare. 

— Nu sunt prea bună la matematică, dar cred că asta o 
face de patru ori mai bună, discuta ea foarte însufleţită. Ca 
să-ţi spun drept, mă topesc după descoperiri de genul ăsta. 
Tocmai lucrurile mărunte dau savoare vieţii, nu crezi? 

Dar Sachs pierduse firul conversaţiei. O altă ambulanţă 
trecu pe lângă ele. Rosti în gând o rugăciune ca aceasta să 
îşi continue drumul şi dincolo de casa lui Rhyme. Dar nu fu 
aşa. Maşina frână violent tocmai la colţul imobilului care o 
interesa pe ea. 

— Nu se poate, şopti ea. 

— Ce se întâmplă? se miră Kara. O fi vreun accident? 

Cu inima bătând gata să-i spargă pieptul, Sachs lăsă jos 
pungile cu mâncare şi o luă la fugă spre casă. 

— Lincoln... 

Kara porni după ea, vărsându-şi cafea pe mânecă şi 
scăpând cana într-un final. O ajunse din urmă pe Sachs. 

— Ce se întâmplă? 

Cum dădu colţul clădirii, Sachs văzu şase camioane de 
pompieri şi ambulanţe. La început, bănui că a avut un atac 
de disreflexie. Dar în mod clar, fusese vorba despre un 

incendiu. Privi la etaj şi gemu disperată. Se vedea ieşind 
fum de la fereastra dormitorului lui Rhyme. 

Doamne-Dumnezeule, nu! 

Sachs se aplecă în viteză pentru a trece dincolo de 
marcajul poliţiei şi îşi continuă goana printre mai mulţi 
pompieri aflaţi la intrare. Sări peste treptele din faţa casei, 
uitând cu totul de artrită. Deschise grăbită uşa, mai să 
alunece pe marmura din hol. 

Doi pompieri tocmai coborau încet scările. Pe feţele lor 
se putea citi resemnarea. 

— Lincoln! ţipă ea. 

Şi o luă la fugă pe scări în sus. 

— Amelia, stai! se auzi vocea aspră a lui Lon Sellitto, 
care răsună din hol. 

Se întoarse panicată spre locul din care auzise vocea, 
gândindu-se că nu voia decât s-o împiedice să vadă trupul 
carbonizat al lui Rhyme. Dacă Magicianul îl luase pe 
Lincoln de lângă ea, avea să-l omoare. Nimic în lume nu o 
putea opri. 

— Lon! 

O opri să urce pe scări şi o îmbrăţişă. 

— Nu e acolo sus, Amelia! 

— A... 

— Nu, nu, totul e bine. E în afara oricărui pericol. Thom 
l-a dus în camera de oaspeţi din spate. Aici, la parter. 

— Slavă Domnului! spuse şi Kara. 

Privi în jurul ei la pompierii care continuau să apară în 
capul scărilor, numai bărbaţi şi femei masive, părând şi 
mai mătăhăloşi în uniformele şi echipamentele lor. 

Thom apăru la rândul său din spate, cu o figură sumbră. 

— E în regulă, Amelia. Nu are arsuri, doar a inhalat 
puţin fum. Tensiunea e foarte ridicată. Dar e pe mâinile 
medicilor. Va fi bine. 

— Ce s-a întâmplat? îl întrebă ea pe detectiv. 

— Magicianul, murmură Sellitto cu un oftat. L-a omorât 
pe Larry Burke şi i-a luat uniforma. Aşa a şi reuşit să 
pătrundă aici, în casă. Cumva s-a furişat în dormitorul lui 

Rhyme. A aprins focul în jurul patului. Noi nici nu ne-am 
dat seama de aici dinăuntru; cineva a văzut din stradă 
fumul şi a sunat la 911. lar eu am fost sunat de la 
dispecerat. Împreună cu Mel şi Thom, am scos aproape tot 
din cameră înainte de sosirea camioanelor. 

Sachs îl întrebă pe Sellitto: 

— Bănuiesc că Magicianul nu a fost prins, nu-i aşa? 

Răspunsul fu un râs amar al detectivului. 

— Tu ce crezi? A dispărut. Ca şi cum nici nu ar fi fost 
aici. 


În urma accidentului care îl paralizase, Rhyme îşi 
petrecuse luni de zile cu exerciţii fizice în încercarea de a 
merge din nou. După ce abandonase cu frustrare această 
tentativă, fiindu-i şi lui clar că scopul pe care şi-l 
propusese era imposibil de atins, îşi canalizase toată 
energia şi voinţa către o idee mai rezonabilă. 

Aceea de a respira singur, fără aparate. 

Majoritatea celor aflaţi în starea lui Rhyme - fractură a 
coloanei în dreptul celei de-a patra vertebre - au nevoie de 
un ventilator pentru a putea respira, căci e foarte posibil 
ca nervii care conectează creierul şi diafragma să nu mai 
funcţioneze. În cazul lui Rhyme, prima concluzie a 
medicilor a fost că plămânii nu îi funcţionează la 
capacitate optimă, aşa că funcţia lor a fost preluată de un 
tub implantat în piept. Rhyme ura din toată inima acea 
maşinărie, din cauza şuieratului mecanic pe care îl genera 
şi, mai ales, din cauză că îl făcea să nu mai simtă nevoia de 
a respira, deşi, raţional, ştia că nu este aşa. Asta ca să nu 
mai pomenim de faptul că dispozitivul mai avea şi prostul 
obicei de a se opri când îţi era lumea mai dragă. 

Dar apoi, subit, plămânii au început să îi funcţioneze şi 
s-a văzut scăpat de tirania dispozitivului bionic. Concluzia 
doctorilor a fost aceea că îmbunătăţirea stării se datora 
tendinței naturale a corpului de a-şi reveni după o traumă. 
Dar Rhyme cunoştea adevărata poveste din spatele 
vindecării sale. Făcuse totul pe cont propriu, prin 

intermediul voinţei de fier pe care o avea. Să tragă din nou 
aer în plămâni - cantităţi foarte mici la început, da, dar era 
propria lui respiraţie - a fost printre cele mai mari 
realizări din întreaga sa viaţă. Ulterior acestui succes, 
începuse să îşi lucreze din greu fizicul cu exerciţii care 
urmăreau sporirea senzaţiilor în tot corpul şi chiar 
mişcarea membrelor; dar oricare ar fi fost progresele sale 
în această nouă arie, nimic nu se compara cu mândria pe 
care o simţise atunci când ventilatorul fusese înlăturat şi 
putuse respira singur. 

În această seară, zăcând pe patul din micuța cameră de 
oaspeţi de la parter, îşi aduse aminte de norii de fum pe 
care îi văzuse ridicându-se spre tavan, după ce focul 
cuprinsese tot ce însemna material textil, hârtie sau 
plastic. Panica pe care o simţise fusese provocată mai 
puţin de ipostaza de a muri carbonizat şi mai mult de acel 
fum teribil care îi pătrunsese în plămâni şi care îi răpea 
încetul cu încetul singura victorie pe care o obținuse în 
războiul cu invaliditatea sa. Ca şi cum Magicianul alesese 
locul cel mai vulnerabil pentru a-şi dezlănţui atacul. 

Când Thom, Sellitto şi Cooper au năvălit în dormitor, 
primul său gând nu a fost la extinctoarele pe care cei doi 
poliţişti le aduseseră, ci la tubul de oxigen pe care 
asistentul său îl ţinea în mână. Salvaţi-mi întâi plămânii! se 
gândise el. 

Thom îi pusese masca de oxigen cu mult înainte ca 
flăcările să fie anihilate cu totul, iar el a inhalat cu nesaţ 
gazul dulce al vieţii. A fost dus la parter şi examinat atât 
de personalul de pe ambulanţă, cât şi de doctorul său 
personal; medicii s-au ocupat de arsurile superficiale pe 
care le prezenta corpul său şi au căutat cu atenţie 
eventualele tăieturi cu lama. Nu au fost descoperite nici 
tăieturi, nici lame în interiorul hainelor sale. Specialiştii 
declarară în urma controlului că plămânii săi erau perfect 
funcționali, însă îi dădură instrucţiuni lui Thom să-i 
schimbe poziţia mai des, pentru a evita orice fel de 
complicaţie. 

Abia atunci Rhyme începu să se calmeze. Dar trecu mult 
timp până să îi dispară cu totul neliniştea, căci Magicianul 
reuşise să producă un rău mult mai mare decât cel fizic. [i 
reamintise criminalistului cât de precară îi era starea şi 
cât de nesigur viitorul. 

Ura cu toată fiinţa sentimentul pe care îl avea, acela de 
neajutorare şi vulnerabilitate. 

— Lincoln! 

Sachs intrase în viteză în cameră, se aşezase pe pat şi se 
aruncase de gâtul lui, îmbrăţişându-l cu putere. Îşi 
cufundase la rândul său capul în părul ei. Ea plângea. Mai 
văzuse lacrimi în ochii ei probabil de două ori de când o 
cunoştea. 

— Fără prenume, şopti el. Aduce ghinion, adu-ţi aminte. 
Şi deja ar fi prea mult pentru astăzi. 

— Eşti bine? 

— Da, eu sunt destul de bine, spuse el tot în şoaptă, 
fiindu-i frică în mod absolut ilogic că dacă ar vorbi mai 
tare, particulele de fum i-ar străpunge plămânii şi i-ar goli 
de oxigen. Dar păsările? întrebă el, rugându-se în gând ca 
şoimii călători să fie teferi. Nu i-ar fi păsat dacă s-ar fi 
mutat pe altă clădire, dar l-ar fi terminat vestea că au fost 
cumva răniţi sau ucişi. 

— Thom a spus că sunt bine. S-au mutat pe celălalt 
pervaz. 

Au mai stat o clipă îmbrăţişaţi, apoi a intrat Thom. 

— Trebuie să îţi schimb poziţia. 

Sachs îl trase încă o dată spre ea şi apoi îi făcu loc 
asistentului. 

— Du-te şi investighează locul, îi spuse Rhyme. Trebuie 
să fi lăsat ceva în urma sa. Măcar batista pe care mi-a 
înfăşurat-o în jurul gâtului. Şi lamele pe care le avea în 
mână la un moment dat. 

Sachs îi răspunse că aşa va face şi părăsi camera. Thom 
se aşeză pe pat şi începu procesul de curăţare a 
plămânilor. După douăzeci de minute, poliţista se întoarse, 

îşi scoase de pe ea costumul Tyvek, îl împături cu grijă şi îl 
puse înapoi în geanta cu echipamentul. 

— Nu am găsit cine ştie ce, raportă ea. Am găsit într- 
adevăr batista şi am luat nişte urme de paşi. Poartă o nouă 
pereche de Ecco. Dar nu am găsit lamele de care 
pomeneai. Şi dacă a mai scăpat ceva pe acolo, probabil s-a 
evaporat. A, da, era să uit: mai era şi o sticlă de whisky, 
dar presupun că ea ta. 

— Da, e a mea, şopti Rhyme. 

În mod normal, ar fi făcut o glumă - ceva cu privire la 
severitatea pedepsei pentru folosirea unui whisky de 18 
ani ca stimulent al flăcărilor. Dar pur şi simplu nu avea 
dispoziţia necesară. Ştia şi el că nu vor descoperi mare 
lucru. Din cauza puterii de distrugere pe care o posedă 
focul, dovezile găsite la investigarea scenei pot revela în 
majoritatea cazurilor unde şi cum s-a iscat focul. Dar 
acesta era un lucru deja cunoscut. Totuşi trebuia să mai fie 
ceva. 

— Dar banda adezivă? Cea pe care Thom mi-a dezlipit-o 
de pe faţă şi pe care apoi a aruncat-o. 

— Nu am găsit nicio bandă adezivă. 

— Uite-te la capul patului. Acolo a stat Magicianul mai 
tot timpul. Poate că... 

— M-am uitat. 

— Păi, bine. Uite-te din nou. Se pare că ai omis unele 
lucruri. 

— Nu, spuse ea simplu. 

— Poftim? 

— Ia-ţi gândul de la locul tentativei de crimă. S-a făcut 
scrum. 

— Trebuie să mergem mai departe de-atât cu 
nenorocitul ăsta de caz. 

— Asta o să şi facem, Rhyme. Urmează să interoghez 
martorul. 

— A existat un martor? mormăi el. Nimeni nu mi-a spus 
nimic despre asta. 

— Da, a existat un martor. 

Merse înapoi până în hol, pentru a-i cere lui Lon Sellitto 
să vină şi el. Acesta intră agale, adulmecându-şi jacheta cu 
o mină nemulțumită. 

— Un rahat de costum de 240 de dolari. S-a dus pe apa 
sâmbetei. La dracu’! Ce se petrece, Sachs? 

— Voi interoga martorul, domnule locotenent. Aveţi 
reportofonul la dumneavoastră? 

— Cum să nu, răspunse el scoțând aparatul din buzunar 
şi înmânându-i-l. Avem un martor? 

— Lasă martorii, Sachs, interveni Rhyme. Ştii doar că nu 
te poţi baza pe ei. Să rămânem mai bine la dovezi. 

— Nu, pentru că eu cred că vom scoate o mărturie bună. 
Mă voi asigura că aşa va fi. 

Rhyme privi spre uşă. 

— Bine. Cine naiba e martorul? 

— Tu eşti martorul, răspunse ea, trăgându-şi un scaun 
lângă pat cu un gest foarte natural. 

Capitolul douăzeci şi şapte 


— Eu? Dar e absolut ridicol! 

— Ba nu. Nu e deloc ridicol. 

— Las-o baltă. Mai bine du-te şi mai cercetează o dată 
dormitorul. Ai omis ceva. Ai făcut investigația pe fugă. 
Măcar dacă erai începătoare... 

— Dar nu sunt începătoare. Ştiu să cercetez locul unei 
infracţiuni foarte repede şi ştiu când e timpul să mă opresc 
şi să îmi îndrept eforturile spre activităţi mai productive. 

Examină puţin reportofonul lui Sellitto, verifică dacă mai 
era bandă disponibilă şi apoi îl porni. 

— Aici ofiţer de patrulare Amelia Sachs, număr de 
insignă 5885, interogându-l pe Lincoln Rhyme, martor al 
unui atac armat urmat de un incendiu, în zona Central 
Park West. Suntem în ziua de sâmbătă, 20 aprilie. 

După această introducere, puse reportofonul pe masă, 
aproape de Rhyme. La rândul său, acesta privi obiectul ca 
şi cum ar fi avut în faţă un şarpe. 

— Acum, continuă ea. Fă-ne o descriere. 

— l-am spus deja lui Lon. 

— Atunci spune-mi şi mie. 

O privire sarcastică a lui Rhyme către tavan. 

— Statură medie, vârsta între 50 şi 55 de ani, îmbrăcat 
în uniformă de poliţist. Nu purta barbă de data asta. Avea 
o cicatrice pe gât şi pe piept, iar în jurul acesteia, pielea 
era depigmentată. 

— Bluza îi era descheiată? Ai putut să îi vezi pieptul? 

— Îmi cer scuze, spuse el cu sarcasm. Avea o cicatrice 
pe gât, care, probabil, continua şi pe piept în jos. Degetul 
mic şi inelarul de la mâna stângă erau lipite. Avea... părea 
să aibă ochi căprui. 

— Foarte bine, Rhyme, spuse ea. Până acum, habar n- 
aveam ce culoare au ochii săi. 

— E posibil ca ideea pe care o avem acum să fie 
incorectă, mai ales dacă purta lentile de contact, spuse el, 


270 


- JEFFERY DEAVER - 


simțind că a câştigat un punct cu această remarcă. 
Probabil mi-aş aduce aminte mai bine totul dacă aş 
beneficia de puţin ajutor. 

Privi sugestiv spre Thom. 

— Puțin ajutor? 

— În bucătărie se află o sticlă de Macallan care a 
supravieţuit incendiului. 

— Mai târziu, i-o tăie Sachs. Aş prefera ca acum să avem 
mintea limpede. 

— Dar... 

Sachs făcu un semn de uşoară nervozitate şi continuă: 

— Acum. Aş vrea să trecem împreună prin tot ce s-a 
întâmplat. Ce ţi-a spus? E 

— Nu-mi aduc aminte prea bine, spuse el nerăbdător. În 
marea majoritate a timpului, a vorbit fără sens. Şi nici eu 
nu eram în dispoziţia cea mai potrivită să fiu atent. 

— Poate ţie ţi s-a părut fără sens. Dar pariez că a spus şi 
lucruri de care ne-am putea servi. 

— Sachs, o întrerupse el sarcastic, chiar nu iei în calcul 
posibilitatea să fi fost puţin speriat sau confuz? Adică să 
nu fiu tocmai atent? 

Îi atinse uşor umărul; un loc unde putea simţi contactul. 

— Uite, ştiu că nu ai încredere în martori de regulă. Dar 
câteodată mai şi observă lucruri, fără poate să-şi dea 
seama. Asta e specialitatea mea, Rhyme. 

Amelia Sachs, agentul de poliţie popular. 

— Hai să mai trecem cu atenţie o dată prin toată 
povestea. La fel cum m-ai învăţat tu să fac cu „grila”. 
Trebuie să găsim ceva important. 

Se ridică de pe scaun şi se îndreptă spre uşă. 

— Kara? 

Într-adevăr, nu avea încredere în martori, nici măcar în 
cei care se aflau într-un punct bun de observaţie şi nu luau 
parte direct la acţiune. Oricine este direct implicat în 
desfăşurarea delictului - mai ales dacă e şi victima unei 
violenţe - nu are cum să fie luat în seamă ca mărturie. 
Chiar şi în cazul lui, când încerca să se gândească la vizita 

criminalului, tot ce vedea în faţa ochilor era o serie de 
incidente întâmplătoare, lipsite de orice fir logic: 
Magicianul în spatele lui, apoi peste el, aprinzând focul. 
Mirosul de whisky, cel de fum. Nici măcar nu îşi putea 
aminti care fusese ordinea exactă a acestor întâmplări. 

Amintirile, aşa cum spusese Kara, nu sunt decât iluzii. 

După un moment, apăru şi tânăra iluzionistă. 

— Eşti bine, Lincoln? 

— Destul de bine, murmură el. 

Sachs explică de ce o chemase pe Kara; voia ca aceasta 
să asculte, în speranţa că va recunoaşte ceva din spusele 
Magicianului care le-ar putea fi de folos. Se aşeză apoi din 
nou pe scaun, trăgându-se mai aproape de Rhyme. 

— Hai să ne întoarcem puţin în timp, Rhyme. Spune-ne 
ce s-a întâmplat. La modul general. 

Criminalistul ezită puţin, rămânând cu privirea pe 
reportofon. Apoi începu să rememoreze evenimentele în 
ordinea în care şi le amintea. Apariţia Magicianului, apoi 
faptul că acesta recunoscuse furtul uniformei de poliţie şi 
uciderea agentului, apoi ce îi spusese despre cadavrul lui 
Larry Burke. 

E destul de cald... 

Făcu apoi o observaţie: 

— Vorbea ca şi cum mima desfăşurarea unui spectacol 
de magie, iar eu eram unul din protagonişti. Imi amintesc 
totuşi un lucru despre el. E astmatic. Sau cel puţin respira 
cu greutate. Se oprea adesea pentru a trage aer în piept şi 
vorbea şoptit. 

— Foarte bine, spuse Sachs. Uitasem că am observat 
ceva similar după tentativa de crimă de la heleşteu. 
Altceva ce-a mai spus? 

Rhyme privi tavanul întunecat al camerei de oaspeţi. 
Clătină din cap. 

— Cam asta e tot. Voia să îmi dea foc şi m-a ameninţat 
că mă taie. Apropo, ai găsit vreo lamă în timpul 
investigaţiei? 

— Nu. 

— Uite, despre asta vorbeam - dovezi. Ştiu că mi-a pus o 
lamă în pantalonii de pijama. Doctorii nu au găsit-o. 
Probabil a căzut. Vezi, chestiile de genul ăsta ar trebui să 
descoperi tu. 

— Nu cred că a fost vreun moment în pantalonii tăi, 
interveni Kara. Ştiu trucul. A palmat lama de ras în ultimul 
moment. 

— Oricum, ideea era că ai tendinţa de a nu asculta cu 
prea mare atenţie oamenii atunci când se află prea 
aproape de tine şi te mai şi torturează. 

— Haide, Rhyme, să zăbovim puţin la ce s-a întâmplat. 
Eu şi Kara eram plecate să cumpărăm mâncare. Tu te uitai 
peste dovezi. Thom te-a dus sus în dormitor. Erai obosit, 
aşa-i? 

— Nu, răspunse criminalistul. Nu eram obosit. Dar m-a 
dus oricum în dormitor. 

— Şi îmi imaginez că nu ţi-a picat prea bine. 

— Absolut deloc. 

— În fine. Deci erai sus în cameră... 

Uitându-mă la luminile oraşului, la păsări. Thom 
închizând uşa. 

— Era linişte... începu Sachs. 

— Nu, de fapt nu era linişte deloc. Din cauza circului de 
vizavi. Revenind, tocmai setasem alarma... 

— Pentru ce oră? 

— Nu ştiu. La o oră diferenţă. Care-i relevanţa? 

— Fiecare detaliu ajută la descoperirea altor două. 

Rhyme se enervă. 

— Pe asta de unde-ai mai scos-o? Dintr-o plăcintă cu 
răvaşe? 

Ea zâmbi. A 

— Am inventat-o eu. Dar sună bine, nu crezi? Iți dau 
voie să o foloseşti în noua ta carte. 

— Eu nu scriu cărţi despre martori. Scriu despre indicii, 
spuse el simțindu-se a doua oară triumfător. 

— Bine. Cum ţi-ai dat seama că mai e cineva în cameră? 
Ai auzit vreun zgomot suspect? 

— Nu, am simţit o adiere pe obraz. Am crezut că e de la 
aerul condiţionat la început. Dar era el. Suflându-mi aer pe 
obraz şi pe gât. 

— Ca să... Ca să ce? 

— Să mă sperie, cred. A funcţionat, spuse Rhyme 
închizându-şi ochii şi încercând să îşi aducă aminte. Am 
încercat să-l sun pe Lon. Dar, şi aici aruncă o privire spre 
Kara, s-a prins de mişcarea mea. M-a ameninţat că mă 
omoară. Ba nu, m-a ameninţat că mă orbeşte dacă încerc 
să strig după ajutor. L-am crezut. Dar, într-un mod foarte 
dubios, părea mai degrabă impresionat. Chiar m-a 
complimentat pentru distragerea atenţiei... 

Vocea i se stinse pe măsură ce îi dispăreau amintirile. 

— Cum a reuşit să intre? 

— A intrat odată cu agentul de poliţie care ne-a adus 
cutiile cu probe de la biroul lui Grady. 

— La naiba, interveni Sellitto. De acum înainte verificăm 
actele tuturor celor care intră aici în casă. Şi chiar mă 
refer la toată lumea. 

— Spuneai că vorbea despre distragerea atenţiei, 
continuă Sachs. Şi că te-a complimentat. Ce altceva a mai 
spus? 

— Nu ştiu, murmură Rhyme. Nimic. 

— Chiar nimic? întrebă ea cu voce descrescătoare. 

— Nu... ştiu. 

Lincoln se înfurie. Pe Sachs, pentru că îl forţa. Pentru că 
nu îl lăsa să bea un pahar pentru a risipi din teroarea pe 
care încă o simţea. 

Dar cel mai furios era pe el însuşi pentru că o 
dezamăgise. 

Dar trebuia să înţeleagă cât de greu îi este să se 
întoarcă la acele momente: la flăcări, la fumul care îi intra 
pe nas şi îi lua cu asalt plămânii lui preţioşi... 

Stai puţin! Fumul... 

Lincoln Rhyme se lumină: 

— Foc. 

— Foc? 

— Cred că despre asta a vorbit cel mai mult. Parcă era 
obsedat. A menţionat şi un număr celebru. Era vorba 
despre... Da, „Oglinda în flăcări”. Asta era. Flăcări pe toată 
scena, parcă. Protagonistul trebuia să scape de ele. Se 
transformă în diavol. Sau altcineva se transformă în diavol. 

Rhyme şi Sachs priviră amândoi spre Kara, care dădu 
din cap afirmativ. 

— Am auzit de el. Dar e destul de rar pus în scenă. 
Necesită mult antrenament şi e destul de periculos. 
Majoritatea patronilor de săli de spectacol nu dau voie 
artiştilor să execute numărul ăsta. 

— O ţinea întruna cu focul, care e singurul lucru pe care 
nu-l poţi falsifica pe scenă. Cum spectatorii văd focul şi 
speră în sinea lor ca iluzionistul să ardă. Stai. Imi mai aduc 
aminte ceva. A... 

— Continuă, Rhyme, eşti pe drumul cel bun. 

— Nu mă întrerupe, se enervă el. V-am spus că se purta 
ca şi cum ar fi dat o reprezentaţie? Părea desprins de 
lume. Se tot uita la peretele gol şi se adresa cuiva. Era 
ceva de genul „auditoriul meu nu-ştiu-cum”. Nu-mi aduc 
aminte sintagma exactă. Era obsedat. 

— Un public imaginar. 

— Exact. Stai puţin. Cred că sintagma corectă era 
„stimat auditoriu”. Şi se adresa direct acestui public cu 
„stimat auditoriu”... 

Sachs o privi stăruitor pe Kara; fata ridică din umeri. 

— Noi vorbim totdeauna cu publicul. Un fel de 
sporovăială. Pe vremuri, artiştii se adresau privitorilor cu 
„preastimat auditoriu” sau „onorate doamne şi onoraţi 
domni”. Dar acum toată lumea crede că e cam pretenţios 
şi demodat. Se preferă astăzi expresii mai puţin formale. 

— Să mergem mai departe. 

— Nu mai ştiu, Sachs. Cred că sunt secătuit. Nu mai văd 
decât o mare pată neagră. 

— Pot să pariez că asta nu e tot. La fel ca o probă la 
locul unei crime. E acolo, ar putea fi cheia întregului caz. 
Dar trebuie să gândeşti puţin altfel pentru a o găsi, spuse 

ea şi se apropie mai mult de Rhyme. Să spunem că acesta 
este dormitorul tău. Eşti în scaunul cu rotile. Unde stă el? 

Criminalistul făcu un semn din cap. 

— Acolo. Lângă piciorul patului, cu faţa la mine. E în 
stânga mea, aproape de uşă. 

— Ce postură adoptase? 

— Postura? Nu ştiu. 

— Încearcă. 

— În faţa mea. Îşi tot agita mâinile. Ca şi cum ar fi vorbit 
în public. 

Sachs se ridică în picioare şi încercă să imite poziţia 
descrisă. 

— Cam aşa? 

— Mai aproape. 

Se apropie de Rhyme. 

— Uite. 

Această încercare de reconstituire avu într-adevăr 
rezultate. 

— Încă un lucru... A vorbit despre victime. Spunea că nu 
a avut nimic personal cu ele. 

— Nimic personal. 

— Le-a ucis pentru că... Da, acum îmi amintesc. Le-a 
ucis pentru ceea ce reprezentau ele. 

Sachs începu să scrie note suplimentare pentru 
înregistrarea audio. 

— Pentru ceea ce reprezentau ele? Ce o fi însemnând 
asta? 

— Nu am reuşit să îmi dau seama. O muziciană, o 
avocată, un stilist. Vârste diferite, ocupaţii diferite, genuri 
diferite, domicilii diferite. Victimele nu se cunoşteau între 
ele. Zona superioară a clasei de mijloc, locuitori ai 
mediului urban, educaţie superioară... Poate doar unul din 
ei este cheia, motivul pentru care au fost toţi ceilalţi aleşi. 
Cine ştie? 

Sachs se încruntă. 

— Ceva scârţâie. 

— Ce anume? 

— Ceva în legătură cu ce îţi aminteşti, spuse ea într-un 
final. 

— Păi normal, nu îmi aduc aminte chiar cuvânt cu 
cuvânt. Nu am stenografiat întâlnirea. 

— Nu mă refeream la asta. 

Se opri să se gândească o vreme. Apoi încuviinţă din cap 
şi continuă: 

— Tu descrii de fapt ce a spus el. Foloseşti limbajul tău, 
nu pe al lui. „Domiciliu.” „Ocupaţie.” Vreau cuvintele lui. 

— Păcat. Pentru că nu îmi amintesc cuvintele lui, Sachs. 
A spus că nu a avut nimic personal cu victimele. Punct. 

Ea clătină din cap. 

— Nu. Pariez că nu a spus asta. 

— Ce să nu spună? 

— Criminalii nu se raportează niciodată la cei pe care îi 
omoară cu termenul de „victime”. E imposibil, pur şi 
simplu. Niciodată nu îşi umanizează ţintele. Cel puţin 
criminalii în serie, cum este şi Magicianul. 

— Probabil aşa v-au spălat creierele la Academia de 
Poliţie, Sachs. 

— Nu e vorba de asta, ci de viaţa reală. Noi ştim că ele 
sunt victime, dar criminalii cred întotdeauna că meritau să 
moară dintr-un motiv sau altul. Gândeşte-te puţin la asta. 
Nu a folosit cuvântul „victimă”, nu-i aşa? 

— Nu văd care ar fi relevanţa acestei descoperiri. 

— A spus că sunt reprezentativi pentru ceva şi trebuie 
să aflăm pentru ce. Deci cum s-a referit la ele? 

— Nu-mi amintesc. 

— Oricum nu a spus „victime”. Ştiu sigur asta. A vorbit 
despre vreunul în parte? Svetlana, Tony... Sau poate 
Cheryl Marston? S-a referit la ea măcar ca la o blondă? 
Sau avocată? A spus ceva de tipa cu sânii mari? Pot să 
garantez că nu a spus „locuitor din mediul urban”. 

Rhyme închise din nou ochii, încercând să se transpună 
înapoi la locul atacului. Scutură apoi din cap. 

— Nu mai... 

Şi apoi îşi aminti. 

— „Călăreaţa”. 

— Poftim? 

— Ai dreptate. Nu a spus „victima”, ci „călăreaţa”. 

— Excelent! spuse ea. 

Rhyme simţi o izbucnire de mândrie inexplicabilă. 

— Dar despre ceilalţi? 

— Nu, doar despre ea a vorbit. 

Rhyme era sigur. Interveni şi Sellitto: 

— Deci se raportează la victime ca fiind oameni care fac 
un anumit lucru - care poate să fie sau nu chiar profesia 
lor. 

— Aşa este, confirmă Rhyme. Cântatul la un instrument. 
Machiatul artiştilor. Echitaţia. 

— Dar cum ne folosim de informaţia asta? întrebă 
Sellitto. 

Răspunsul lui Sachs fu acelaşi pe care Rhyme i-l dădea 
tot timpul când punea această întrebare. 

— Nu ştim încă. Dar suntem cu un pas mai aproape să 
ne dăm seama. 

Îşi consultă apoi notele şi continuă: 

— Să recapitulăm. A făcut câteva trucuri cu lamele de 
bărbierit, a adus vorba despre „Oglinda în flăcări”. Se 
adresa stimatului său auditoriu. E obsedat de foc. A ales 
un stilist, o muziciană şi o călăreaţă amatoare pentru ceea 
ce reprezentau, dar nu ştim încă sensul acestei fraze. 
Altceva la care te mai poţi gândi? 

Închise ochii din nou. Încercă din greu. Dar vedea doar 
lame, flăcări şi simţea doar mirosul fumului. 

— Nu, spuse el deschizând ochii şi privind-o. Cred că 
asta e tot. 

— În regulă. E bine, Rhyme. 

Îi recunoscu tonul. Îl recunoscu pentru că îl folosea el 
însuşi de multe ori. Însemna că nu a terminat. 

Sachs îşi mai privi o dată notele şi spuse cu voce 
scăzută: 

— Ştii, tu întotdeauna îl citezi pe Locard. 

Rhyme  încuviinţă din cap la această referire. 
Criminalistul şi detectivul francez pomenit de Sachs 
dezvoltase un principiu care mai târziu i-a luat numele. 
Acesta susţinea că la locul oricărei infracţiuni, are loc un 
schimb de probe între răufăcător şi victima sa. 

— Iar eu mă gândeam că poate a avut loc şi un schimb 
psihologic. La fel ca acela fizic. 

Rhyme râse la auzul acestei afirmaţii, care i se păruse 
de-a dreptul nebunească. Locard fusese un om de ştiinţă; 
s-ar fi opus cu vehemenţă aplicării principiului său într-un 
domeniu atât de imprevizibil, cum este cel al psihicului 
uman. 

— Unde vrei să ajungi? 

— Nu ai avut gura astupată tot timpul, nu-i aşa? 
continuă ea. 

— Nu, doar la sfârşit. 

— Asta înseamnă că ai comunicat şi tu cu criminalul. Ai 
fost părtaş al unui schimb. 

— Eu? 

— Păi nu? Nu i-ai spus nimic? 

— Ba da. Şi ce dacă? Importante sunt cuvintele lui. 

— Mă gândesc că poate a spus anumite lucruri doar ca 
răspuns la ce-ai spus tu. 

Rhyme o privi cu atenţie pe Sachs. O pată de murdărie 
de forma unei semiluni pe obraz, câteva picături de 
transpiraţie deasupra buzei superioare. Stătea aplecată şi, 
deşi tonul ei era calm, îi simţea tensiunea şi concentrarea. 
Cu siguranţă nu îşi dădea seama, dar ceea ce simţea ea 
acum era foarte asemănător cu ce simţea el de fiecare 
dată când se aflau la distanţă şi încerca să o ghideze la 
locul unei crime. 

— Gândeşte-te puţin, Rhyme, vorbi ea. Imaginează-ţi că 
eşti singur cu răufăcătorul. Nu neapărat cu Magicianul. Cu 
orice răufăcător. Ce i-ai spune? Ce ai vrea să afli de la el? 

Prima lui reacţie fu un oftat obosit, care reuşise cumva 
să sune cinic. Dar, în mod sigur, întrebarea ei îi pusese 
mintea la contribuţie. 

— Îmi amintesc! spuse el. L-am întrebat cine e. 

— Bună întrebare. Şi care a fost răspunsul lui? 

— A spus că este un vrăjitor... Nu, nu doar un vrăjitor, ci 
unul anume. 

Rhyme se încruntă, încercând să călătorească înapoi în 
timp, la locul atentatului. 

— Mi-a adus aminte de Vrăjitorul din Oz. Vrăjitoarea de 
la Apus. Da, mi-am adus aminte. Mi-a spus că este 
Vrăjitorul Nordului. Sunt sigur că aşa a fost. 

— Îţi spune ceva acest nume? o întrebă Sachs pe Kara. 

— Nu. 

— A mai spus că poate să scape de orice şi de oricine, 
mai puţin de noi. De fapt, a spus că nu credea că este în 
stare să scape de mine. Îi era teamă că îl vom opri. De-asta 
a venit. A spus că trebuia să mă oprească până mâine 
după-amiază. Pentru că atunci va începe din nou să ucidă. 

— Vrăjitorul Nordului, spuse Sachs, privindu-şi încă o 
dată notițele. Acum... 

Rhyme oftă: 

— Chiar cred că asta a fost tot, Sachs. Izvorul. A secat. 

Sachs opri reportofonul, apoi se apropie cu un şerveţel 
şi îi şterse transpiraţia de pe frunte. 

— Mi-am dat seama. Ce voiam să spun e că acum eu am 
nevoie să beau ceva. Ce zici? 

— Doar dacă torni tu sau Kara, răspunse Rhyme. Nu-l 
lăsaţi pe el să măsoare. 

Făcu un semn sugestiv spre Thom. 

— Tu vrei ceva? o întrebă Thom pe Kara. 

— Vrea un Irish coffee, pun pariu... De ce nu 
comercializează Starbucks şi aşa ceva? 

Kara refuză oferta, în schimb comandă o cafea Maxwell 
House sau  Folgers.  Sellitto se interesă asupra 
probabilității de a mânca ceva, mai ales că sandviciurile 
cubaneze mult aşteptate nu supravieţuiseră drumului de la 
restaurant înapoi acasă. 

Thom se făcu nevăzut în bucătărie. Sachs îi înmâna 
Karei carneţelul pe care îşi luase notițe, rugând-o să 

noteze orice i s-ar fi părut relevant despre profilul 
criminalului. Kara se ridică de pe scaun şi plecă în 
laborator. 

— A fost foarte bine, îi spuse Sellitto lui Sachs. 
Interogatoriul. Nu cunosc niciun sergent care să se 
descurce mai bine. 

Făcu un semn sobru de mulţumire, dar Rhyme ştia că 
era foarte încântată de compliment. 

După câteva minute, în cameră îşi făcu apariţia Mel 
Cooper, cu faţa pătată, la fel ca Sachs. Ţinea în mână o 
pungă de plastic. 

— Astea sunt toate probele găsite în Mazda. 

Punga conţinea patru pagini, o singură coală împăturită 
în două, din ziarul New York Times. Se vedea că nu Sachs 
făcuse cercetările; probele ude trebuie depozitate în mape 
de hârtie sau textile, nu în plastic, pentru că favorizează 
apariţia mucegaiului, care poate distruge conţinutul 
hârtiei. 

— Asta e tot ce au găsit? 

— Da, până acum. Dar nu au reuşit încă să scoată 
maşina din apă. E prea periculos. 

— Se vede data de pe ziar? fu curios Rhyme. 

Cooper studie cu atenţie foaia udă. 

— E de acum două zile. 

— Deci provine de la Magician, observă Rhyme. Maşina 
a fost furată mai demult. De ce ar păstra cineva doar o 
foaie din ziar şi nu toată ediţia? 

Intrebarea, lucru foarte obişnuit pentru Rhyme, era una 
pur retorică, aşa că nu aşteptă să primească un răspuns la 
ea şi continuă: 

— Pentru că e un articol important pentru el în aceste 
pagini. Important şi pentru noi, din această cauză. Fireşte, 
ar putea fi şi un bătrân pervers căruia îi plac reclamele la 
Victoria's Secret. Dar chiar şi asta ar putea fi o informaţie 
prețioasă pentru noi. Se mai poate descifra ceva pe foaie? 

— Nu. Şi oricum nu vreau încă să o despăturesc. E prea 
udă. 

— Bine.  Trimite-o la laboratorul de analiză a 
documentelor. Chiar dacă nu vor putea să o 
despăturească, măcar pot să vizualizeze titlurile cu 
infraroşu. 

Cooper aranjă imediat să fie dusă de un curier la 
laboratorul de criminalistică, din Queens. Îl sună apoi pe 
şeful Departamentului de Analiză a Documentelor şi 
dispuse ca rezultatele să-i fie trimise la adresa lui Rhyme. 
Dispăru în laborator pentru a schimba mapa în care să fie 
transportată foaia. 

Între timp, Thom apăru cu băuturile şi cu un platou cu 
sandviciuri, pe care Sellitto îl atacă instantaneu. 

După câteva minute, apăru şi Kara, care intră repede în 
posesia cănii de cafea pe care i-o pregătise asistentul lui 
Rhyme. Începu apoi să îşi pună zahăr în cafea şi îi spuse 
lui Sachs: 

— Scriam toate informaţiile pe care le-am adunat despre 
el. Şi mi-a venit o idee. Aşa că am dat un telefon şi cred că 
i-am aflat numele real. 

— Al cui? întrebă Rhyme, sorbindu-şi cu poftă whisky-ul. 

— Al Magicianului. 

Clinchetul slab al linguriţei care se lovea de peretele 
cănii era singurul zgomot care se mai auzea în camera 
care altfel ar fi fost cufundată într-o tăcere mormântală. 

Capitolul douazeci şi opt 


— I-ai aflat numele? întrebă Sellitto. Cine e? 

— Cred că numele lui este Erick Weir. 

— Cum se scrie? întrebă Rhyme. 

— E-R-I-C-K W-E-I-R, spuse ea continuând să-şi pună 
zahăr în cafea. Era în activitate acum câţiva ani. L-am 
sunat pe domnul Balzac - nimeni nu cunoaşte industria 
asta mai bine decât el. l-am dat câteva detalii despre 
profilul lui şi i-am zis câte ceva din lucrurile pe care i le-a 
spus lui Lincoln mai devreme. Reacţia lui a fost ciudată, ca 
să nu zic înfuriată. Cam la fel ca azi-dimineaţă, continuă ea 
privind spre Sachs. Nu a vrut să mă ajute la început. Dar 
apoi s-a calmat şi mi-a spus că descrierea i se potriveşte 
lui Weir. 

— De ce? întrebă Sachs. 

— Păi, au cam aceeaşi vârstă. Puțin peste 50 de ani. Şi 
Weir era cunoscut pe vremuri pentru numerele sale 
extrem de periculoase. Lame şi cuțite. In plus, e printre 
puţinii artişti care au pus în scenă „Oglinda în flăcări”. Şi 
vă aduceţi aminte că v-am spus că, de regulă, iluzioniştii 
se specializează? E mai degrabă ciudat să găseşti un 
singur artist care se pricepe la atât de multe lucruri - 
numere de magie, evadări, prestidigitaţie, pe deasupra 
mai e şi ventriloc şi mentalist. Weir era unul din puţinii 
care se pricepeau la toate astea. Şi era şi expert în 
Houdini. O parte din numerele pe care le-a făcut în acest 
weekend sunt de-ale lui Houdini sau derivații ale trucurilor 
acestuia. Apoi celălalt lucru pe care l-a zis, cum că este 
vrăjitor. Pe la începutul secolului al XIX-lea a existat un 
magician pe nume John Henry Anderson. Acesta era 
supranumele său - Vrăjitorul Nordului. Era cu adevărat 
talentat, dar a avut şi ghinioane cu flăcările. 
Reprezentaţiile au fost distruse de câteva ori de foc. Iar 
David mi-a spus despre Weir că, la rândul său, a fost ars 
într-un incendiu la circ. 

— Cicatricele, spuse Rhyme. Obsesia sa cu flăcările. 

— Şi poate că vocea lui nu e aşa din cauza astmului, 
sugeră Sachs. Poate că focul i-a afectat plămânii sau 
corzile vocale. 

— Când a fost accidentul ăsta despre care vorbeşti? 
interveni şi Sellitto. 

— Acum trei ani. Cortul în care repeta a fost distrus, iar 
soţia sa a murit în timpul incendiului. Abia se căsătoriseră. 
Nimeni altcineva nu a mai avut de suferit. 

Era o pistă foarte bună. 

— Mel! ţipă Rhyme, uitându-şi pentru o clipă grijile 
legate de proprii plămâni. Mel! 

După un moment, Mel Cooper îşi făcu apariţia. 

— Bag de seamă că te simţi mai bine. 

— Caută în Lexis/Nexis, VICAP, NEAP şi în bazele de 
date ale statului orice detalii despre Erick Weir. W-E-I-R. 
Artist, iluzionist, magician. Ar putea fi criminalul nostru. 

— Prenumele se scrie E-R-I-C-K, adăugă Kara. 

— l-aţi aflat numele? întrebă impresionat Cooper. 

— Ea i-a aflat numele, spuse Rhyme şi făcu un semn 
către Kara. 

— Mamă! 

După câteva minute, Cooper se întoarse cu mai multe foi 
listate la imprimantă. Începu să se adreseze echipei, 
răsfoind totodată prin ele. 

— Nu cine ştie ce, spuse el. Ca şi cum şi-ar fi ţinut toată 
viaţa sub o mantie. Erick Albert Weir. Născut în Las 
Vegas, în octombrie 1950. Niciun detaliu despre copilărie. 
A lucrat ca asistent pentru mai multe trupe de circ, 
cazinouri şi companii de profil, apoi pe cont propriu ca 
iluzionist şi artist al deghizărilor. S-a căsătorit cu Marie 
Cosgrove acum trei ani. Apoi a lucrat pentru circul 
Thomas Hasbro şi pentru Fraţii Keller, în Cleveland. În 
timpul unei repetiţii, a izbucnit un incendiu. Cortul a fost 
distrus. A fost grav rănit - arsuri de gradul trei - iar soţia 
sa a murit. După acest incident, nu mai există nicio 
informaţie. 

— Vezi şi pe unde se află familia lui Weir. 

Sellitto încuviinţă. De vreme ce Bedding şi Saul erau 
foarte ocupati, detectivul luă legătura cu câţiva detectivi 
de la sediul central şi le pasă sarcina. 

— Câteva observaţii, spuse din nou Cooper, răsfoind 
prin materialele adunate. Cu câţiva ani înainte de incendiu 
a fost condamnat pentru comportament periculos 
iresponsabil în New Jersey şi a făcut 30 de zile muncă în 
folosul comunităţii. Un spectator a fost grav rănit în timpul 
unei reprezentații din cauza unui accident de pe scenă. Au 
mai fost câteva procese intentate de directori de săli 
cărora li s-au produs pagube materiale sau angajaţii au 
fost răniţi. De asemenea, câteva pentru nerespectarea 
contractelor. În timpul unui spectacol, un director a aflat 
că iluzionistul nostru folosea o armă adevărată şi gloanţe 
adevărate pentru un număr. Weir nu a vrut să renunţe la 
ele, aşa că a fost concediat. 

Se opri pentru a mai citi de pe foi. Apoi continuă: 

— Într-unul din articole am găsit şi numele a doi dintre 
asistenții cu care a lucrat în perioada în care s-a petrecut 
incendiul. Unul e din Reno, iar celălalt din Las Vegas. Am 
obţinut numerele lor de telefon de la poliţia din Nevada. 

— La ei e mai devreme, spuse Rhyme privind către 
ceasul de perete. Adu-mi telefonul, Thom. 

— Nu. După tot ce s-a întâmplat în această seară, ai 
nevoie de odihnă. 

— Doar două telefoane. Apoi mă culc. Promit. 

Asistentul încercă să negocieze. 

— Te rog şi mulţumesc? spuse Rhyme. 

Thom  încuviinţă şi ieşi din cameră. După câteva 
momente, reapăru cu telefonul, îl conecta la priză şi îl 
puse aproape de Rhyme, pe noptieră. 

— Zece minute, după care îl scot din priză, spuse pe un 
ton care îl convinse pe Rhyme că era hotărât. 

— De-ajuns. 

Sellitto îşi termină sandviciul şi formă numărul primului 
asistent din lista lui Cooper. Le răspunse vocea 

înregistrată a soţiei lui Arthur Loesser şi le spuse că niciun 
membru al familiei nu era acasă, dar vă rog să lăsaţi un 
mesaj. Sellitto lăsă mesajul, apoi formă şi celălalt număr. 

John Keating răspunse imediat, iar Sellitto îi explică 
faptul că erau în mijlocul unei anchete şi că voiau să le 
răspundă la câteva întrebări. Urmă o pauză, după care 
vocea emoţionată a bărbatului spuse: 

— Mmm, despre ce este vorba? Sunteţi chiar de la 
poliţia din New York? 

— Exact. 

— Bine. Cred. 

— Mai demult aţi lucrat pentru un om pe nume Erick 
Weir, nu-i aşa? întrebă Sellitto. 

Din nou un moment de tăcere. Apoi bărbatul de la 
celălalt capăt al firului începu să vorbească pe un ton 
foarte sacadat: 

— Domnul Weir? Păi, da. Am lucrat. De ce? 

Vocea trăda nervozitate, iar tonul era foarte ridicat. 
Vorbea ca şi cum ar fi băut zece căni de cafea. 

— Aveţi idee pe unde ar putea fi acum? 

— Dar de ce mă întrebaţi despre el? 

— Am vrea să luăm legătura cu el în legătură cu o 
investigaţie pe care o desfăşurăm. 

— O, Dumnezeule... Despre ce e vorba? Despre ce vreţi 
să vorbiţi cu el, mai exact? 

— Câteva întrebări generale, spuse Sellitto. Aţi mai luat 
legătura cu el în ultimul timp? 

O nouă pauză. Era momentul crucial. Fie urma o 
destăinuire completă, fie se va ascunde cu totul. Rhyme 
ştia prea bine acest lucru. 

— Domnule Keating? 

— E amuzant. Să mă întrebaţi tocmai pe mine despre el. 
Vorbele îi zornăiau parcă, asemenea unor bile de marmură 
rostogolindu-se pe o bucată de metal. Hai să vă spun. Nu 
mai auzisem nimic de domnul Weir de ani buni. Am crezut 
că a murit. A fost un incendiu în Ohio, la ultimul spectacol 
la care am lucrat împreună. A fost cuprins de flăcări. A fost 

grav. A dispărut şi toţi am crezut că a murit. Dar apoi, 
acum şase sau şapte săptămâni, m-a sunat el. 

— De unde? interveni Rhyme. 

— Nu ştiu. Nu a spus şi nici eu nu am fost curios. Nu 
prea se întâmplă ca oamenii să fie curioşi de unde sunt 
sunaţi. Sau cel puţin nu e primul lucru la care te gândeşti. 
Voi v-aţi întrebat vreodată? 

— Ce voia? întrebă Rhyme. 

— Bine, bine. Voia să ştie dacă am ţinut legătura cu 
cineva de la circul la care s-a petrecut accidentul. Circul 
Hasbro. Dar totul se întâmplase cu trei ani în urmă în 
Ohio. Iar Circul Hasbro nici măcar nu mai există. După 
incendiu, patronul a abandonat afacerea şi a început alta. 
De ce aş mai ţine legătura cu cineva de acolo? Eu sunt în 
Reno. l-am spus că nu. Să ştiţi că nu i-a picat bine. 

Rhyme se încruntă din nou. 

— S-a enervat? încercă Sachs. 

— O, da. Puțin spus. 

— Continuă, vorbi din nou Rhyme, încercând să-şi 
păstreze calmul. Spune-ne ce a mai zis. 

— Păi asta a fost tot. Ce v-am spus până acum. Adică au 
mai fost câteva chestii. S-a purtat ca de obicei. Din topor. 
Ca pe vremuri... Ştiţi ce a zis când a sunat? 

— Ce anume? îl încuraja Rhyme. 

— N-a spus decât „Sunt Erick”. Nu tu „Salut”, nu tu 
„John, cum îţi mai merge? Îţi aduci aminte de mine?”. Nu. 
„Sunt Erick”. Nu mai discutaserăm de la incendiu. Şi care 
sunt primele lui cuvinte? „Sunt Erick”. Toţi anii ăştia de 
când am scăpat de el, lucrând pe brânci... e ca şi cum nu 
aş fi scăpat niciodată de el. Şi ştiu că nu am greşit cu 
nimic. Şi iată, el vorbeşte ca şi cum a fost doar vina mea. E 
ca şi cum ai lua comanda unui client şi, când îi duci 
mâncarea, susţine că a comandat altceva. Dar se ştie ce s- 
a întâmplat - s-a răzgândit şi vrea să facă să pară că tu ai 
înţeles greşit. Ca şi cum ar fi doar vina ta şi tu trebuie să 
rezolvi problema. 

Sachs interveni: 

— Ne-aţi putea spune câte ceva despre el? Alţi prieteni, 
locuri în care îi plăcea să se ducă, hobby-uri... 

— Sigur, se auzi vocea. Unicul răspuns: iluzionismul. 

— Poftim? întrebă de data acesta Rhyme. 

— Da, la asta se reduceau prietenii lui, locurile în care îi 
plăcea să meargă, hobby-urile. inţelegeţi ce spun? Nu 
exista nimic altceva pentru el. Era total absorbit de 
profesia lui. 

Sachs mai încercă o dată: 

— Bine, dar despre atitudinea lui faţă de ceilalţi oameni? 
Concepţia despre viaţă? 

O pauză lungă. 

— 50 de minute, de două ori pe săptămână, timp de trei 
ani, am încercat să îmi dau seama şi nu am reuşit. Timp de 
trei ani. Şi încă sunt chinuit. Eu... 

Keating începu brusc să râdă. Un râs ciudat şi 
supărător. 

— Aţi prins faza? Am spus „chinuit”. Voiam să spun 
„hăituit”. Încă mă simt hăituit. Ce ar spune Freud despre 
asta? O să am ce povesti lunea viitoare la nouă, nu-i aşa? 
Sunt încă hăituit şi habar nu am care este porcăria lui de 
concepţie despre viaţă. 

Rhyme observa cum toată echipa era din ce în ce mai 
enervată de peroraţiile interlocutorului. Spuse: 

— Am auzit că soţia lui a murit în acel incendiu. Ştiţi 
ceva despre familia ei? 

— Marie? Nu. Se căsătoriseră abia de câteva săptămâni. 
Se iubeau. Ne gândeam că asta îl va mai calma. Îl va face 
să ne terorizeze mai puţin. Speram asta. Dar nu am apucat 
să o cunoaştem. 

— Ne-ai putea spune numele cuiva care ar putea să ştie 
mai multe despre el? 

— Art Loesser a fost primul lui asistent. Eu, al doilea. 
Noi eram băieţii lui. Eram „băieţii lui Erick”. Toată lumea 
ne ştia. 

— Avem numărul lui Loesser şi îl vom suna. Altcineva? 

— Singurul la care mă pot gândi ar fi directorul Circului 
Hasbro. Îl chema Edward Kadesky. Mi se pare că acum e 
producător la Chicago. 

Sellitto notă numele. Apoi întrebă: 

— Weir a mai sunat de atunci? 

— Nu. Dar nici nu era nevoie. Cinci minute au fost de- 
ajuns să-şi înfigă ghearele. Chinuindu-mă şi hăituindu-mă. 

Sunt Erick... 

— Eu trebuie să plec. Trebuie să-mi calc uniforma. 
Lucrez duminica în tura de dimineaţă şi am un program 
foarte încărcat. 

După ce terminară conversaţia, Sachs se îndreptă către 
telefon pentru a-l închide de tot. 

— Frate, murmură ea. 

— Are nevoie de mai mult tratament, remarcă Sellitto. 

— Măcar avem o nouă pistă, spuse Rhyme. Găseşte-l pe 
Kadesky. 

Mel Cooper dispăru din nou pentru câteva momente şi, 
când se întoarse, aduse cu el şi o listă a companiilor de 
teatru. Kadesky Productions aveau sediul pe South Wells 
în Chicago. Sellitto încercă să ia legătura cu el, dar, deloc 
surprinzător, având în vedere că era sâmbătă seara, i-a 
răspuns robotul. Lăsă un mesaj. Apoi spuse: 

— Bine. Deci Weir i-a distrus viaţa asistentului său. E 
instabil. A rănit persoane din public, iar acum este 
criminal în serie. Dar ce anume îl evidenţiază? 

Sachs se gândi o vreme, şi apoi spuse: 

— Să-l sunăm pe Terry. 

Terry Dobyns era psiholog în cadrul poliţiei. Mai erau şi 
alţii în departament, dar era singurul care putea schiţa 
profilul unui infractor pe baza comportamentului, o 
tehnică pe care o învățase şi ulterior o dezvoltase la sediul 
FBI din Quantico, Virginia. Mulțumită presei şi mitologiei 
populare, multă lume aude despre această activitate şi are 
o părere puţin deformată despre valoarea ei: putea fi 
foarte utilă într-adevăr, însă, era de părere Rhyme, doar 
pentru anumite tipuri de infracţiuni. În general, nu există 

nimic misterios cu privire la mecanismele minţii unui 
ucigaş. Dar în cazul în care mobilul crimei este necunoscut 
şi e greu să anticipezi care va fi următoarea victimă, 
trasarea profilului poate fi foarte valoroasă. li ajută pe 
investigatori să găsească oameni care ar putea să îl 
cunoască pe susnec, care ar putea să anticipeze 
următoarea mutare a acestuia, să pună momeli în zonele 
potrivite, să îl dea în urmărire şi să caute crime similare în 
trecut. 

Sellitto căută printr-o bază de date conţinând numerele 
de telefon ale membrilor poliţiei newyorkeze şi formă 
numărul de la reşedinţa lui Dobyns. 

— Terry? 

— Lon. Te aud cu ecou. Trag concluzia că şi Lincoln se 
află prin preajmă. 

— Da, confirmă Rhyme. 

li purta o consideraţie deosebită lui Dobyns, acesta fiind 
prima persoană pe care o văzuse în momentul în care îşi 
revenise după accidentul suferit. Rhyme îşi aduse aminte 
că îi plăcea foarte mult fotbalul, opera şi misterele minţii 
umane. Era chiar pasionat de toate în acelaşi timp. 

— Îmi pare rău că sun aşa târziu, spuse Sellitto, fără pic 
de regret în glas. Dar avem nevoie de ajutor cu un criminal 
în serie. Avem numele lui, dar în rest nu mare lucru. 

— E cel de la ştiri? Care a ucis-o pe studenta de 
dimineaţă? Şi pe agentul acela de poliţie? 

— Exact. A mai omorât şi un stilist şi a încercat să 
omoare şi o avocată care călărea. Pentru ceea ce 
reprezintă ei, chiar după spusele criminalului. Două femei 
hetero şi un bărbat homo. Nimic sexual. Suntem în pom. Şi 
i-a spus lui Lincoln că va continua mâine. 

— l-a spus lui Lincoln? La telefon? Prin scrisoare? 

— În persoană, fu răspunsul lui Rhyme. 

— Hmm. Cred că a fost o conversaţie pe cinste. 

— Nici nu-ţi poţi închipui. 

Sellitto şi Rhyme relatară pe scurt crimele lui Weir şi 
informaţiile aflate despre el. 

Dobyns puse la rândul lui câteva întrebări. Tăcu apoi 
câteva clipe şi, într-un final, spuse: 

— Văd în el două tendinţe distincte. Care se influenţează 
reciproc şi duc la acelaşi rezultat... Încă mai activează ca 
iluzionist? 

— Nu, interveni Kara. S-a oprit după incendiu. Sau, cel 
puţin, nimeni nu a mai auzit nimic de el. 

— Activitatea de scenă, spuse atunci Dobyns, este o 
experienţă foarte intensă şi captivantă, şi când cineva care 
a avut succes nu o mai poate face, pierderea este enormă. 
Actori, muzicieni, chiar şi magicieni. Cred că ajung în 
punctul în care îşi definesc viaţa în funcţie de carieră. 
Practic, omul care era înainte a dispărut odată cu 
incendiul. 

Omul dispărut, reflectă Rhyme. 

— În schimb, asta înseamnă că acum nu este motivat de 
ambiția de a reuşi sau de a-şi încânta publicul, nici de 
devotamentul pentru arta pe care o practică, ci de furie. Şi 
este agravată de cea de-a doua tendinţă: focul l-a deformat 
şi i-a afectat plămânii. În calitate de persoană obişnuită să 
fie mereu în faţa unui public, se concentrează foarte mult 
pe deformaţii. Asta îi multiplică furia logaritmic. Am putea 
să numim asta sindromul Fantomei de la Operă, cred. Se 
percepe ca pe un monstru. 

— Deci vrea să se răzbune? 

— Da, dar nu la modul propriu: focul l-a omorât - vechea 
identitate - şi prin uciderea altcuiva se simte mai bine; 
reduce anxietatea pe care i-o creează furia. 

— Dar de ce tocmai aceste victime? 

— Nu am de unde să ştiu. „Pentru ceea ce reprezentau”. 
Încă o dată, cu ce se ocupa fiecare? 

— Studentă la muzică, stilist şi avocată, la care s-a 
referit cu termenul „călăreaţa”. 

— E o anumită legătură între toţi cei care i-au stârnit 
furia. Nu ştiu despre ce ar putea fi vorba - nu deocamdată, 
nu fără să cunosc mai multe. Răspunsul de manual este că 
fiecare din ei şi-a dedicat viaţa unor activităţi pe care Weir 

le asociază cu „elementele cruciale ale vieţii sale”. 
Momente importante, care i-au influenţat întreaga viaţă. 
Poate că soţia lui era muzician sau poate că s-au cunoscut 
în timpul unui concert. Stilistul - ar putea avea legătură cu 
mama lui. De exemplu, singurele momente din copilăria lui 
în care s-a simţit fericit au fost cele în care o privea pe 
mama lui când se machia în baie. Călăria? Cine ştie? Poate 
că a fost odată cu tatăl său la călărie şi i-a plăcut. Fericirea 
acestor momente i-a fost răpită de foc şi acum ucide 
persoane care îi aduc aminte de acele vremuri. Sau ar 
putea fi opusul; face asocieri negative cu ce reprezintă 
victimele. Ai spus că soţia lui a murit în timpul unei 
repetiţii. Poate că se auzea muzică la momentul respectiv. 

— Să depună atâta efort, să-i urmărească, să elaboreze 
tot felul de planuri complicate să-i găsească şi să-i ucidă? 
întrebă Rhyme. Probabil că i-au trebuit câteva luni pentru 
asta. 

— Mintea trebuie să-şi scarpine mâncărimile, răspunse 
Dobyns. 

— Încă un lucru, Terry. Părea să se adreseze tot timpul 
unui public imaginar... Stai, credeam că e „stimat 
auditoriu”. Dar acum mi-am adus aminte adjectivul era 
„onorat”. Vorbea ca şi cum ei ar fi fost acolo: „Şi acum, 
onorat auditoriu, vom face asta şi aia”. 

— „Onorat”, spuse psihologul. E foarte important. După 
ce cariera şi iubita i-au fost răpite, şi-a concentrat toată 
iubirea şi prețuirea asupra unui public - o masă 
impersonală de oameni. Oamenii care preferă grupurile 
sau mulțimile se poartă abuziv, chiar periculos, cu 
entităţile individuale. Nu doar cu străinii, ci şi cu 
partenerii, soțiile, copiii sau membrii familiei. 

John Keating, se gândi Rhyme, chiar aducea cu un copil 
care fusese abuzat de tatăl lui. Dobyns continuă: 

— Şi, în cazul lui Weir, această tendinţă este mai 
pregnantă, pentru că nu i se adresează unui public real, ci 
unuia imaginar. Asta sugerează, în opinia mea, că oamenii 

reali nu înseamnă nimic pentru el. Nu va avea nicio 
problemă să ucidă la scară largă. Nu va fi uşorcu el. 

— Mulţumim, Terry. 

— Dacă îl prindeţi, daţi-mi de ştire. Mi-ar plăcea să-mi 
petrec puţin timp cu el. 

După ce închiseră, Sellitto începu: 

— Poate că ar trebui... 

— Să mergem la culcare, spuse Thom. 

— Poftim? 

— Şi nu se pune problema cu „ar trebui”, ci cu „vei”. Vei 
merge la culcare, Lincoln. Şi toţi ceilalţi vor pleca. Arăţi 
palid şi obosit. Nu vom avea parte de accidente 
cardiovasculare sau neurologice cât timp sunt eu aici. 
Dacă îţi aminteşti, ţi-am cerut să mergi la culcare acum 
câteva ore. 

— Bine, bine, cedă Rhyme. 

Era într-adevăr obosit. Şi, chiar dacă nu ar fi recunoscut 
în faţa nimănui, focul îl speriase foarte tare. 

Fiecare membru al echipei plecă spre casa lui. Kara îşi 
luă geaca şi, pe măsură ce o îmbrăca, Rhyme observă că 
era supărată. 

— Eşti bine? o întrebă Sachs. 

Tânăra ridică din umeri. 

— A trebuit să îi spun domnului Balzac de ce îl întreb de 
Weir. E foarte supărat pe mine. Va trebui să fac ore în plus 
la magazin. 

— Îţi vom scrie o scutire, glumi Sachs, prin care îţi vom 
motiva absenţa de la ore. 

Kara zâmbi aproape imperceptibil. 

— La naiba cu scutirea. Dacă nu erai tu, nici acum nu 
am fi avut vreo idee cu privire la identitatea criminalului. 
Spune-i să îmi dea un telefon. Rezolv eu problema. 

— Mulţumesc, spuse Kara anemic. 

— Sper că nu te duci acum la magazin, nu-i aşa? întrebă 
Sachs. 

— Mă duc puţin. Domnul Balzac e neajutorat când vine 
vorba de detalii. Va trebui să înregistrez bonurile. Şi să-i 
arăt numărul de mâine. 

Rhyme nu era surprins că va face exact cum i se ceruse. 
Observă de asemenea că spusese „domnul Balzac”. 
Câteodată era „David”. Nu şi acum. Asta rezona cu ceea ce 
auziseră mai devreme: chiar dacă Magicianul aproape îi 
distrusese viaţa lui John Keating, asistentul s-a referit la 
persoana criminalului cu acelaşi apelativ respectuos. 
Puterea mentorilor asupra discipolilor... 

— Du-te acasă, insistă Sachs. Ai fost înjunghiată mortal 
astăzi. 

Alt zâmbet slab, urmat de o nouă ridicare din umeri. 

— Nu stau mult, spuse ea şi se opri în uşă. Ştiţi, am 
spectacol mâine după-amiază. Dar pot să mă întorc mâine 
de dimineaţă, dacă vreţi. 

— Ţi-am fi foarte recunoscători, spuse Rhyme. Şi vom 
încerca să îl oprim pe Weir înainte de prânz, ca să nu te 
reținem prea mult. 

Thom o conduse apoi pe hol şi afară. Sachs apăru pe uşă 
şi inspiră adânc aerul plin de fum. 

— Pff, făcu ea, dispărând apoi pe scări. Mă duc la duş. 

După zece minute, Rhyme îi auzi paşii coborând pe 
aceleaşi trepte. Dar nu a intrat imediat în cameră. Din mai 
multe părţi ale casei, auzea succesiv bubuituri, scârţâituri 
şi şoapte schimbate cu Thom. Apăru, într-un final, în 
camera de oaspeţi. Era îmbrăcată în pijamalele ei favorite 
- tricou negru şi boxeri de mătase - dar avea două 
accesorii atipice pentru dormit. Pistolul ei Glock şi 
lanterna lunguiaţă pe care o folosea şi în timpul 
anchetelor. Le puse pe ambele pe noptieră. 

— Tipul ajunge peste tot mult prea uşor, spuse ea, 
urcându-se în pat lângă el. Am verificat fiecare centimetru 
din casă, am pus scaune la toate uşile şi l-am instruit pe 
Thom ca, dacă aude ceva, să ţipe, dar fără să se mişte de 
la locul lui. Am chef să împuşc pe cineva, dar nu aş vrea să 
fie el persoana în cauză. 

2 
METODA 


Duminică, 21 aprilie 
„Un magician priceput caută să înşele mai degrabă 
mintea 


decât ochiul.” 


Sol Stein 


296 


- JEFFERY DEAVER - 


Capitolul douăzeci şi nouă 


Dimineaţa zilei de duminică trecea semănând disperare 
în rândul echipei, căci căutarea lui Erick Weir nu 
înregistrase niciun progres. 

Aflaseră că după focul din Ohio, iluzionistul rămăsese 
internat într-un spital timp de câteva săptămâni, după care 
plecase pe cont propriu, fără să anunţe pe nimeni. Mai 
primiseră o ştire conform căreia îşi vânduse casa din Las 
Vegas la puţin timp după accident, fără ca în schimb să îşi 
cumpere oficial alta ulterior. Şi totuşi, medita Rhyme, nu 
trebuie să îţi fie prea greu să cumperi o casă în acel oraş 
cu un pumn de dolari şi fără nicio întrebare sau act oficial. 

Echipa mai reuşise să o găsească pe mama fostei soţii a 
lui Weir. Dar doamna Cosgrove nu avea idee despre locul 
în care s-ar putea afla iluzionistul în acel moment. Nici 
măcar nu o contactase imediat după tragedie pentru a-şi 
prezenta condoleanţele. Dar asta nu o mira deloc pe 
femeie: Weir era un egoist, un om crud, explică ea, care 
devenise obsedat de fiica ei şi o hipnotizase de fapt pentru 
a se căsători cu el. Nici rudele familiei Cosgrove nu 
avuseseră vreun contact cu Weir. 

Cooper alcătuise un dosar cu toate informaţiile găsite în 
bazele de date despre Weir, informaţii care erau foarte 
puţine. Nicio referire la el în VICAP sau NCIC, nicio 
informaţie mai semnificativă despre el, iar poliţiştii 
însărcinaţi să cerceteze familia lui Weir aflaseră doar că 
părinţii decedaseră, că fusese singurul copil şi că nicio altă 
rudă nu era de găsit. 

Spre amiază, celălalt asistent al lui Weir, Art Loesser, 
sunase din Las Vegas după ce primise mesajul. Nu era 
deloc surprins că fostul lui şef era căutat de poliţie în 
legătură cu o crimă şi repetă ce aflaseră deja: că Weir 
fusese unul dintre cei mai talentaţi iluzionişti, dar că îşi 
luase profesia mult prea în serios, ajungând renumit 
pentru periculozitatea numerelor pe care le punea în 

scenă şi pentru temperamentul său vulcanic. Loesser avea 
la rândul lui coşmaruri despre perioada petrecută ca 
discipol al lui Weir. 

Am spus „chinuit”. Voiam să spun „hăituit”. Încă mă 
simt hăituit. 

— Toţi asistenții sunt influenţaţi într-o oarecare măsură 
de mentorii lor, spuse Loesser. Dar psihiatrul mi-a spus că 
la noi influenţa a fost mult prea mare. 

Deci amândoi erau la terapie acum. 

— A spus că prezenţa lui Weir a creat un veritabil 
sindrom Stockholm în minţile noastre. Ştiţi despre ce e 
vorba? 

Rhyme răspunse că era în temă cu afecțiunea pomenită, 
care dezvoltă relaţii strânse între ostatici şi răpitori, 
ajungându-se uneori la simpatie şi chiar iubire. 

— Când l-ai văzut ultima oară? întrebă Sachs. 

Acum că testul practic se terminase, abordase o ţinută 
mai puţin riguroasă - o pereche de jeanşi şi o bluză 
tricotată de culoare verde. 

— La spital, în salonul pentru cei cu arsuri. Acum trei 
ani. La început, mergeam destul de des pe la el, dar nu 
vorbea decât despre faptul că avea să se răzbune pe toţi 
cei care i-ai făcut rău de-a lungul timpului şi care nu au 
fost de acord cu tipul de magie pe care îl practica. Apoi a 
dispărut şi nu l-am mai văzut de atunci. 

Dar, după cum povestea fostul învățăcel, Weir îl sunase 
în urmă cu două luni. Cam în aceeaşi perioadă în care l-a 
sunat şi pe celălalt asistent, observă Rhyme. Se întâmplase 
ca soţia lui L.oesser să răspundă la telefon. 

— Nu a lăsat niciun număr de telefon şi a spus că va 
reveni. Dar nu a făcut-o. Slavă Domnului! Pentru că, vă 
spun, habar n-am cum aş fi făcut faţă. 

— Ai idee unde se afla când a sunat? 

— Nu. Am întrebat-o pe Kathy - mi-a fost teamă că se 
întorsese în oraş - dar a spus că nu şi telefonul a afişat „în 
afara reţelei”. 

— Nu i-a spus soţiei tale de ce a sunat? A dat vreun 
indiciu despre unde ar fi putut fi? 

— Kathy a spus că părea agitat. Vorbea şoptit, era greu 
să-l înţelegi. Aşa mi-l amintesc şi eu după incendiu. 
Plămânii i-au fost afectaţi. A devenit şi mai înfricoşător. 

Nu-mi spune, gândi Rhyme. 

— A întrebat dacă ştim ceva despre Edward Kadesky. 
Era directorul circului Hasbro când a avut loc incendiul. 
Cam asta a fost. 

Într-adevăr, Loesser nu mai avea nimic de spus, aşa că 
au încheiat conversaţia. 

Thom intră însoţit de două agente de poliţie în uniformă. 
Sachs le salută şi le prezentă lui Rhyme. Diane 
Franciscovich şi Nancy Ausonio. Fuseseră primele sosite la 
întâia crimă şi avuseseră între timp sarcina de a se 
interesa cu privire la vechile cătuşe găsite. 

Franciscovich spuse: 

— Am discutat cu toţi vânzătorii recomandaţi de 
directorul muzeului. 

Erau îmbrăcate în uniformă şi ambele, atât bruneta cea 
înaltă, cât şi colega ei mai scundă şi blondă, arătau 
epuizate. Se părea că îşi luaseră misiunea foarte în serios 
şi, foarte probabil, nu apucaseră să doarmă noaptea 
trecută. 

— Cătuşele sunt Darby, după cum aţi anticipat, spuse 
Ausonio. Sunt destul de rare. Şi scumpe. Dar am obţinut o 
listă cu douăsprezece persoane care... 

— O, Doamne. la uite! îi tăie vorba Franciscovich, 
făcând un gest către tabla cu profilul criminalului, unde 
Thom scrisese: 


e Identitatea criminalului: Erick A. Weir 


Ausonio răsfoi repede printre hârtii şi spuse: 

— Erick Weir a făcut luna trecută o comandă pentru o 
pereche de cătuşe la Ridgeway Antique Weapons, în 
Seattle. 

— Adresa? întrebă Rhyme deodată însufleţit. 

— O căsuţă poştală din Denver. Am verificat deja. 
Contractul a expirat şi nu există indicii despre o adresă 
permanentă. 

— Şi niciun semn că Weir ar fi locuit în Denver. 

— Modalitatea de plată? 

— Bani gheaţă, răspunseră în acelaşi timp Ausonio şi 
Rhyme, care adăugă: Nu va face greşeli prosteşti. Sub 
nicio formă. Pista e moartă. Dar măcar ni s-a confirmat că 
e omul nostru. 

Rhyme le mulţumi celor două, iar Sachs le conduse până 
în hol. 

Se auzi soneria telefonului lui Rhyme. Prefixul 
numărului de telefon îi părea foarte cunoscut lui Rhyme, 
dar nu îşi dădea seama exact de unde. 

— Comandă: telefon, răspunde. Alo? 

— Aici locotenentul Lansing de la Poliţia Statului New 
York. Încerc să iau legătura cu detectivul Roland Bell. Mi 
s-a dat acest număr de telefon la care mi s-a spus că îl pot 
găsi temporar. 

— Salut, Harv, spuse Bell, apropiindu-se de telefon. Sunt 
aici. 

Apoi încet către Rhyme: 

— Este omul nostru de legătură din Canton Falls, pentru 
cazul Constable. 

Lansing vorbi: 

— Am primit pachetul cu probe pe care l-ai trimis azi- 
dimineaţă. Criminaliştii noştri s-au uitat prin el. Am trimis 
deja nişte agenţi să stea de vorbă cu soţia lui Swenson, 
preotul pe care l-aţi arestat aseară. Nu a spus nimic care 
să ne fie de vreun ajutor, iar oamenii mei nu au descoperit 
nicio legătură cu Constable sau cu Sfatul Patrioţilor. 

— Nimic? oftă Bell. Păcat. Mă aşteptam să fie mai 
neatent. 

— Poate Patrioţii au ajuns înaintea noastră şi au făcut 
curat. 

— E foarte posibil. Simt că ne trebuie puţin noroc. Bine. 
Ţine-mă la curent, Harv. Mersi. 

— Cu siguranţă o vom face dacă descoperim ceva, 
Roland. 

Conversaţia se termină. 

— Cazul Constable e aproape la fel de greu, spuse Bell 
privind tabla. 

Incă o bătaie în uşă. Cu o cafea uriaşă în mână, Kara îşi 
făcu intrarea în cameră, arătând mult mai obosită decât 
cele două polițiste de mai devreme la un loc. 

Sellitto tocmai purta un monolog despre noi tehnici de 
slăbit, când predica lui tip Jenny Craig” fu întreruptă de 
telefonul care sună din nou. 

— Lincoln? se auzi vocea de la capătul celălalt al firului. 
Sunt Bedding. Am reuşit să reducem lista cu hoteluri care 
au carduri de tipul ăla la trei. Ne-a luat mult pentru că... 

— Se pare că multe hoteluri unde poţi închiria camere 
pe termen lung folosesc astfel de carduri, se auzi vocea lui 
Saul. 

— Ca să nu mai vorbim de motelurile unde poţi închiria 
cu ora. Dar asta e cu totul altă poveste. 

— A trebuit să le verificăm pe toate. Oricum, am rămas 
cu trei. Probabil, spun eu, probabil e Chelsea Lodge, 
Beckman sau... cum îi zice? 

— Sau Lanham Arms, îl ajută partenerul său. 

— Aşa. Sunt singurele care folosesc modelul 42 cu 
această culoare. Suntem acum la Beckman. Intersecţia 34% 
cu 5ih. Urmează să îl încercăm. 

— Cum adică să îl încercaţi? întrebă Rhyme. 

— Cum îl introduc? se auzi vocea lui Bedding sau a lui 
Saul. Cardurile merg doar într-o parte, nu în amândouă. 

— Ce vrei să spui? 

— Păi, doar aparatul din faţa camerei de hotel poate citi 
cardul. Aparatul de la recepţie care inscripţionează 
codurile de acces pe cardurile goale nu mai poate citi un 

card care a fost deja scris, pentru a-ţi spune de la ce 
cameră e. 

— De ce nu? E aiurea. 

— Pentru că nimeni nu are nevoie de această informaţie. 

— În afară de noi, bineînţeles. De aceea vom merge din 
uşă în uşă şi îl vom încerca. 

— Rahat, izbucni Rhyme. 

— Se potriveşte foarte bine cu ce simţim şi noi acum, 
spuse unul din detectivi. 

Sellitto întrebă: 

— Bine. Aveţi nevoie de mai mulţi oameni? 

— Nu. Nu putem încerca decât fiecare uşă pe rând. Nu e 
nicio altă cale. Şi dacă există cineva nou cazat în camera 
cu pricina... 

— Cardul va fi invalid. Lucru care nu ne va îmbunătăţi 
starea de spirit. 

— Băieți? spuse Bell. 

— Salut, Roland. 

— 'Ţi-am recunoscut accentul. 

— Aţi spus Lanham Arms. Unde e ăsta? 

— Pe 75th. Lângă Lex. 

— Îmi sună cunoscut numele. Dar nu îmi dau seama de 
unde. 

Bell se încruntase, clătinând din cap. 

— E următorul pe lista noastră. 

— După Beckman. 

— Care are 682 de camere. Mai bine ne-am apuca de 
treabă. 

Cei doi fură lăsaţi să-şi înceapă munca deloc uşoară. 

Computerul lui Cooper îl atenţiona că are un mesaj nou. 

— Laboratorul FBI din Washington... În sfârşit raportul 
despre pulberea de metal din geanta Magicianului. Spun 
că semnele găsite sugerează o conexiune cu mecanismul 
unui ceas. 

— Păi, nu e un ceas, spuse Rhyme. E evident. 

— De unde ştii? întrebă Bell. 

— E un detonator, spuse Sachs solemn. 

— Aşa zic şi eu, confirmă Rhyme. 

— O bombă cu benzină? întrebă Cooper, arătând spre 
batista pe care Weir o lăsase drept suvenir noaptea 
trecută şi care era îmbibată cu benzină. 

— Probabil. 

— E obsedat de foc şi are o provizie de benzină. Va da 
foc următoarei victime. 

Focul l-a omorât - vechea identitate - şi prin uciderea 
altcuiva se simte mai bine; reduce anxietatea pe care i-o 
creează furia... 

Rhyme observă că era aproape ora 12:00. Aproape 
după-amiază... Următoarea victimă va muri în curând. Dar 
când? La 12:01 sau la 16:00? Un fior de frustrare şi de 
mânie se făcu simţit la baza craniului şi dispăru apoi în 
corpul lui de piatră. Mai era atât de puţin timp. 

Poate nu mai era deloc timp. 

Dar nu putea desprinde nicio concluzie din indiciile pe 
care le aveau deocamdată. Şi ziua se scurgea încet, 
precum picăturile dintr-o perfuzie intravenoasă. 

Sosi un fax. Cooper începu să îl citească. 

— E de la departamentul de analiză a documentelor din 
Queens. Au reuşit să despăturească foaia de ziar din 
Mazda. Nu au găsit nicio amprentă. Iată titlurile: 


O PANĂ DE CURENT A OPRIT ACTIVITATEA 
DINTR-O SECȚIE DE POLIŢIE MAI BINE DE 4 ORE 


NEW YORK PE ULTIMA SUTĂ DE METRI 
PENTRU CONGRESUL REPUBLICANILOR 


PĂRINŢII PROTESTEAZĂ: PAZĂ INSUFICIENTĂ 
ÎN ŞCOLILE DE FETE 


O FORMAŢIUNE MILITANTĂ VA FI JUDECATĂ LUNI 
PENTRU COMPLOT CRIMINAL. 


GALĂ ÎN ACEST WEEKEND 
PENTRU STRÂNGERE DE FONDURI 

DISTRACȚII DE PRIMĂVARĂ | 
PENTRU COPIII DE TOATE VÂRSTELE 


GUVERNATORUL ŞI PRIMARUL SE ÎNTÂLNESC 
PENTRU A DISCUTA PLANUL 
DE EXTINDERE A PĂRŢII DE VEST 


— Unul din ele este relevant, spuse Rhyme. 

Dar care? Oare plănuia un atentat la vreo şcoală de 
fete? Sau la gală? A testat un nou truc prin care a 
întrerupt curentul la secţia de poliţie? Se simţea şi mai 
frustrat acum că aveau o nouă probă, dar semnificaţia 
acesteia rămânea necunoscută. 

Mobilul lui Sellitto sună. Toată lumea îl privi cum 
răspunde, anticipând o nouă moarte. Era deja 13:03. 

Deja după-amiază, deja vremea crimelor. 

Dar ştirile nu păreau rele. Detectivul ridică o 
sprânceană, plăcut surprins de ce auzea, şi spuse: 

— Excelent... Serios? Păi, nu e deloc departe. Aţi putea 
să veniţi până aici? 

Îi dictă apoi adresa lui Rhyme şi închise. 

— Cine era? 

— Edward Kadesky. Directorul circului din Ohio la care 
a avut loc accidentul lui Weir. E în oraş. A primit mesajul 
de la angajaţii lui din Chicago şi va trece pe aici pentru a 
discuta cu noi. 


MAGICIANUL 


Crima de la Şcoala de Muzică 


e Descrierea criminalului: brunet, barbă falsă, fără semne 
distinctive, statură medie, vârsta: cam 50 de ani. Inelarul şi 
degetul mic de la mâna stângă lipite. S-a deghizat după 
crimă într-un om de serviciu bătrân şi chel. 

e Fără motiv aparent. 

e Victima: Svetlana Rasnikov. 

e Studentă la zi, conservator. 

e De verificat familia, prietenii, colegii de la facultate pentru 
eventuale piste: fără iubit, fără duşmani declaraţi. Cânta la 
petreceri de copii. 

e Placă de circuite cu difuzor. 

e Trimisă la FBI în New York pentru analiză. 

e Recorder cu vocea înregistrată a criminalului, probabil. 
Toate datele distruse. 

e Recorderul e artizanal. 

e A folosit cătuşe vechi din oţel pentru a imobiliza mâinile 
victimei. 

e Cătuşele sunt Darby. Folosite de Scotland Yard. De 
verificat la Muzeul Houdini din New Orleans. 

e A distrus ceasul victimei exact la ora 8:00. 

e Scaune legate cu o frânghie de bumbac obişnuit. Prea 
multe piste. 

e Petardă pentru a simula un foc de armă. Distrusă. 

e Prea multe surse de verificat. 

e Fitil. Comun. 

e Prea multe surse de verificat. 

e Agentele de patrulare au fost orbite de o lumină foarte 
puternică. Nu s-a găsit niciun dispozitiv. 

e Nicio pistă validă. 

* Pantofii criminalului: Ecco, mărimea 42. 

* Fibre de mătase, vopsite în cenuşiu, culoare mată. 

e Provin de la deghizarea în om de serviciu. 

e Posibil purta perucă brunetă. 

e Pe pantofi fragmente de hicori roşu şi lichen Parmelia 
Conspersa, probabil din Central Park. 

e Noroi impregnat cu ulei mineral neobişnuit. Trimis la FBI 
pentru analiză. 

e Bucată de mătase neagră, dimensiuni 180 cm pe 120 cm. 
Folosită drept camuflaj. Fără semne distinctive. 

+ Folosită adesea de iluzionişti. 

e Latex pentru a-şi acoperi amprentele. 

e Provenienţă: magazine cu articole pentru iluzionişti. 

e Urme de ulei de ricin, latex, farduri. 

e Machiaj de teatru. 

e Urme de alginat. 

e Folosit pentru fixarea amprentelor false din latex. 

e Arma crimei: o bucată de frânghie din bumbac albă cu 
miez negru din mătase. N 

e Frânghia e articol de magie. Işi schimbă culoarea. Fără 
piste. 

e Nod neobişnuit. 

* Trimis la FBI şi la Muzeul Marinei; nicio informaţie. 

e Nodul face parte din trucurile lui Houdini, aproape 
imposibil de desfăcut. 

e A folosit cerneală simpatică pentru a se semna în registrul 
de la Intrare. 


Crima din East Village 


e Victima 2: Tony Calvert. 

e Stilist, angajat la teatru. 

e Fără duşmani declaraţi. 

e Nicio legătură aparentă cu prima victimă. 

e Niciun motiv aparent. 

e Cauza decesului: Traumă cervicală provocată de un obiect 
contondent, urmată de dezmembrare post-mortem cu un 
ferăstrău. 

e Criminalul a scăpat deghizându-se în femeie de 70 de ani. 
De verificat împrejurimile pentru găsirea costumului sau a 
altor articole. 

e Nu s-a găsit nimic. 

e Ceasul zdrobit exact la 12:00. 

e Tipar? Următoarea victimă probabil la 16:00. 

e Criminalul s-a ascuns în spatele unei oglinzi. Fără semne 
distinctive. Amprentele trimise la FBI. 

e Niciun rezultat. 

e A folosit o pisică de jucărie (artificiu) pentru atragerea 
victimei pe alee. Jucărie comună. Fără piste. 

e Ulei mineral - acelaşi tip ca la prima crimă. De aşteptat 
raportul FBI. 

e Ulei Tack-Pure pentru şei, hamuri şi alte articole de piele. 

e Latex şi farduri pentru amprentele false. 

e Alginat. 

e Recuperat pantofi Ecco. 

e Păr de câine găsit în pantofi, de la trei rase diferite. Plus 
excremente. 

e Excremente de cal, nu de câine. 


Tentativa de crimă de la râul Hudson şi locurile 
auxiliare 


e Victimă: Cheryl Marston. 

* Avocată. 

e Divorţată, dar soţul nu este suspect. 

e Fără motiv aparent. 

e Criminalul s-a prezentat drept „John”. Are cicatrice pe gât 
şi pe piept. Victima a confirmat că are mâna deformată. 

e Criminalul s-a deghizat în om de afaceri fără barbă, 
îmbrăcat în pantaloni de trening, geacă, pantofi sport, apoi 
în motociclist cu tricou Harley. 

e Maşina e în râul Hudson. 

e A astupat gura victimei cu bandă adezivă. Fără semne 
distinctive. 

e Petarde. La fel ca primele. Nicio pistă. 

e Lanţuri, închizători. Comune - fără piste. 

e Frânghie, comună, nicio pistă. 

e Din nou machiaj, ulei Tack-Pure, latex. 

e Geantă sport, fabricată în China, fără semne distinctive. 
Conţine: 

* Urme de flunitrazepam. 

e Ceară adezivă - nu poate fi verificată. 

e Pulbere de metal (alamă?). Trimisă la FBI. 

e Cerneală neagră. 

e Geacă bleumarin găsită, fără etichete. Conţine: 

e Permis de acces presă, eliberat de reţeaua CTN pe numele 
Stanley Saferstein (nu e suspect - fără înregistrări în NCIC 
şi VICAP). 

e Card de acces în cameră de hotel: American Plastic Cards, 
Akron, Ohio. Model APC-42, fără amprente. 

e Directorul firmei caută registrul de vânzări. 

e Detectivii Bedding şi Saul trimişi să investigheze 
hotelurile. 

e Se potrivesc trei: Chelsea Lodge, Beckman şi Lanham 
Arms. 

e Notă de plată de la restaurantul Riverside Inn, Bedford 
Junction, NY - 4 oameni au luat masa, masa 12, sâmbătă, în 

urmă cu 2 săptămâni: curcan, chiftele, o friptură şi 
specialitatea zilei, răcoritoare. Angajaţii nu ştiu nimic 
(complici?). 

Aleea unde a fost arestat Magicianul: 

Şi-a desfăcut cătuşele. 

Urme de salivă (şperaclu ascuns în gură). 

Grupa de sânge neidentificabilă. 

Lamă zimţată pentru a scăpa de legăturile de la picioare 
(ascunsă tot în gură). 

Nu se ştie unde este agentul Lawrence Burke. 

Găsit undeva în Upper East Side. 

Râul Harlem: 

Nicio urmă găsită pe mal, în afară de urmele de cauciucuri 
în noroi. 

Pagină de ziar recuperată din maşină - titluri: 


O PANĂ DE CURENT A OPRIT ACTIVITATEA 
DINTR-O SECȚIE DE POLIŢIE MAI BINE DE 4 ORE 


NEW YORK PE ULTIMA SUTĂ DE METRI 
PENTRU CONGRESUL REPUBLICANILOR 


PĂRINŢII PROTESTEAZĂ: PAZĂ INSUFICIENTĂ 
ÎN ŞCOLILE DE FETE 


O FORMAŢIUNE MILITANTĂ VA FI JUDECATĂ LUNI 
PENTRU COMPLOT CRIMINAL. 


GALĂ ÎN ACEST WEEKEND 
PENTRU STRÂNGERE DE FONDURI 


DISTRACȚII DE PRIMĂVARĂ . 
PENTRU COPIII DE TOATE VÂRSTELE 


GUVERNATORUL ŞI PRIMARUL SE ÎNTÂLNESC 
PENTRU A DISCUTA PLANUL 
DE EXTINDERE A PĂRŢII DE VEST 


Tentativa de crimă de la casa lui Lincoln Rhyme. 

e Victima: Lincoln Rhyme. 

e Identitatea criminalului: Erick A. Weir. 

e Născut la Las Vegas. 

e Victimă a unui incendiu în Ohio acum 3 ani. Circul Hasbro 
şi Fraţii Keller. A dispărut imediat după. Arsuri de gradul 
III. Directorul circului era Edward Kadesky. 

+ Arestat în New Jersey pentru comportament periculos. 

e Obsedat de foc. 

e Maniac. Se adresează unui „onorat auditoriu”. 

e Punea în scenă trucuri periculoase. 

e Căsătorit cu Marie Cosgrove, decedată în incendiu. 

e Nu a încercat să mai ia legătura cu familia el. 

e Ambii părinţi morţi, fără alte rude. 

e Fără informaţii în NCIC sau VICAP. 

e S-a autoproclamat „Vrăjitorul Nordului”. 

e L-a atacat pe Rhyme pentru că trebuia să-l oprească până 
duminică după-amiaza (următoarea victimă?). 

e Culoarea ochilor: căprui. 

e Profil psihologic (Terry Dobyns): motivat de răzbunare, 
deşi s-ar putea să nu fie conştient de asta; furie; prin 
uciderea altor oameni îşi alină durerea cauzată de moartea 
soţiei sale şi imposibilitatea de a-şi continua cariera. 

e A luat legătura cu foştii săi asistenţi, John Keating şi Arthur 
Loesser din Nevada. A întrebat despre incendiu şi despre 
persoanele implicate. Weir a fost descris de amândoi ca 
fiind scrupulos, maniac, periculos, dar genial. 

e A luat legătura cu fostul director al circului la data 
incendiului; Edward Kadesky. 

e Şi-a ucis victimele pentru ceea ce reprezentau - posibil 
momente fericite sau traumatice ale vieţii anterioare 
accidentului. 

e Batistă muiată în benzină, neidentificabilă. 

e Pantofi Ecco, nu a lăsat urme. 


Profilul de iluzionist 


e Criminalul va încerca să inducă în eroare atât victimele, 
cât şi poliţia. 

e Fizic (pentru distragerea atenţiei). 

e Psihic (pentru a elimina suspiciunile). 

e Evadarea de la Şcoala de Muzică a fost similară cu trucul 
„Omul dispărut”. Prea multe piste. 

e Criminalul este iluzionist. 

e Priceput la prestidigitaţie. 

e Se pricepe la deghizări foarte rapide pentru a evada: 
costume din nailon, mătase, chelie falsă, amprente false şi 
alte articole din latex. Poate arăta de orice vârstă, rasă sau 
sex. 

e Moartea lui Calvert: „Femeia tăiată în două” (Selbit). 

e Expert în spartul yalelor (posibil să folosească tehnica 
„polizatului”). 

e Cunoaşte tehnici avansate de evadare. 

e A folosit procedee de mentalism pentru a afla informaţii 
despre victimă. 

e A folosit un truc de prestidigitaţie pentru a droga victima. 

e Pentru uciderea victimei urma să folosească un număr de- 
al lui Houdini, „Celula de tortură subacvatică”. 

e Ventriloc. 

e Capabil să folosească lame, instrumente ascuţite. 

e Cunoaşte „Oglinda în flăcări”, truc foarte periculos, rareori 
interpretat de iluzionişti. 


Omul era îndesat şi de statură medie. Purta o barbă 
argintie, care se potrivea perfect cu părul ondulat. 

Rhyme, foarte suspicios după vizita lui Weir din seara 
trecută, îl salută pe Edward Kadesky şi îi ceru apoi să se 
legitimeze. 

— Sper că nu te superi, spuse Sellitto şi îi povesti pe 
scurt un caz în care răufăcătorul se dăduse drept 
altcineva. 

Kadesky, un om care nu era obişnuit să nu fie 
recunoscut, aşa că se simţi ofensat la început, dar apoi 
cedă şi îşi scoase permisul de conducere din Illinois. Mel 
Cooper privi atent la poză, apoi la producător şi făcu un 
semn de încuviinţare către Rhyme. Inainte de sosirea 
oaspetelui, luase legătura cu Evidenţa Rutieră a Statului 
Illinois şi primise semnalmentele lui Kadesky, împreună cu 
o poză a acestuia. Toate se potriveau. 

— Mi s-a transmis că este vorba de Erick Weir. Aşa este? 
întrebă producătorul. 

Privirea îi era mândră şi impetuoasă. 

— Exact. 

— Deci e încă în viaţă? 

Intrebarea bărbatului era dezamăgitoare pentru Rhyme; 
căci însemna că producătorul ştia chiar mai puţine lucruri 
decât ştiau ei. Răspunse: 

— Foarte în viaţă. E suspectul principal pentru mai 
multe crime în oraş. 

— Nu se poate! Pe cine a omorât? 

— Cetăţeni din New York. Şi un poliţist. 

— Nu am mai auzit de el de la incendiu. Ştiţi despre 
asta? 

— Puțin, răspunse Sachs. Spuneţi-ne! 

— M-a învinuit pe mine, dacă nu ştiaţi... Totul s-a 
petrecut acum trei ani. El şi asistenții lui se ocupau de 
partea de iluzionism şi de deghizări din spectacolul nostru. 
Erau buni. Chiar uimitori. Dar am avut zeci de plângeri de- 
a lungul timpului. Din partea angajaţilor şi din partea 
spectatorilor deopotrivă. Weir speria oamenii. Era un mic 
dictator. lar pe asistenții săi, lumea îi botezase Visătorii. 
Reuşise să-i îndoctrineze. lluzionismul era pentru el o 
religie. Câteodată, oamenii erau răniţi în timpul repetiţiilor 
sau chiar în timpul spectacolelor - uneori era vorba chiar 
de voluntari din public. Iar lui Weir efectiv nu-i păsa. Era 
de părere că magia este mai interesantă atunci când ai de- 
a face cu un factor de risc. Obişnuia să spună că magia 
trebuie să fie ca un fier încins, care să-ţi însemneze 
sufletul. Producătorul începu să râdă sinistru. Dar nu avem 
voie cu aşa ceva în această industrie, nu-i aşa? Aşa că am 
vorbit cu Sidney Keller - care era proprietarul circului - şi 
am decis că trebuia concediat. Într-o duminică, înainte de 
primul spectacol al zilei, i-am spus directorului de scenă că 
trebuie să-l dăm afară. 

— A fost cumva chiar ziua incendiului? fu curios Rhyme. 

Kadesky încuviinţă. 

— Directorul de scenă l-a găsit pe Weir montând ţevi de 
propan pe scenă pentru unul din numerele sale. „Oglinda 
în flăcări”. I-a comunicat decizia noastră. Weir s-a enervat: 
l-a împins pe director jos de pe scenă şi a continuat să-şi 
pregătească reprezentaţia. Atunci m-am dus şi eu la el. A 
sărit şi la mine. Nu ne-am bătut cu adevărat, doar ne-am 
îmbrâncit puţin, dar a fost o scurgere de gaze pe undeva. 
Am căzut peste nişte scaune de metal şi probabil o 
scânteie a aprins gazul. El s-a ars, iar soţia lui a murit. Tot 
cortul a fost distrus. Ne gândeam să-l dăm în judecată, dar 
a fugit din spital şi a dispărut cu totul. 

— Am descoperit un caz în New Jersey în care a fost 
implicat. Comportament periculos iresponsabil. Ştiţi dacă 
a mai fost arestat prin alte locuri? întrebă Rhyme. 

— N-am idee, spuse Kadesky, clătinând din cap. Nu ar fi 
trebuit să-l angajez de la început. Dar dacă aţi fi văzut un 
spectacol, aţi fi înţeles. Era cel mai bun. Poate că publicul 
era îngrozit, poate că spectatorii au fost uneori, în fine, 
abuzati, dar cumpărau bilete doar ca să-l vadă pe el. Şi ar 
fi trebuit să auziţi ovaţiile de la sfârşitul spectacolelor. 

Producătorul îşi privi ceasul. Era 13:45. 

— Ştiţi, spectacolul meu începe în 15 minute... Cred că 
n-ar fi o idee rea dacă aţi trimite o patrulă acolo. Cu Weir 
prin preajmă şi cu tot ce s-a întâmplat între noi... 

— Unde să trimitem? întrebă Rhyme. 

— La spectacolul meu. 

Făcu un semn din cap spre Central Park West. 

— E al tău? Cirque Fantastique? 

— Da. Credeam că ştiţi. Mai ales că o maşină de poliţie e 
tot timpul parcată în apropiere... Ştiţi că Cirque 
Fantastique e urmaşul lui Hasbro şi al circului Fraţilor 
Keller, nu-i aşa? 

— Poftim? se miră Sellitto. 

Rhyme privi la Kara, care începuse să scuture din cap. 

— Domnul Balzac nu mi-a spus asta când am vorbit cu el 
aseară. 

— După incendiu, spuse Kadesky, ne-am reorganizat. 
Cirque du Soleil avusese atât de mult succes pe vremuri, 
încât i-am propus lui Sid Keller să introducem în program 
numerele pe care le făceau ei. După ce am obţinut banii de 
asigurare, am început Cirque Fantastique. 

— Nu, nu, nu, şopti Rhyme holbându-se la lista cu probe. 

— Ce e, Linc? întrebă Sellitto. 

— Asta face Weir aici, anunţă el. Spectacolul tău este 
ţinta lui finală. Cirque Fantastique. 

— Poftim? 

Rhyme mai privi o dată lista. Puse cap la cap premisele 
şi faptele. Apoi dădu din cap. 

— Câinii! 

— Cum? întrebă nedumerită Sachs. 

— Ai dracului câini! Priveşte lista. Părul animal şi 
noroiul din Central Park provin de la Movila Câinilor! 
Uitaţi-vă afară pe fereastră, spuse el şi făcu un gest 
sugestiv spre priveliştea din faţa casei. Nu o spiona pe 
Cheryl Marston de fapt pe potecă; atenţia lui era fixată pe 
circ. Ziarul, foaia găsită în Mazda, priviţi titlul: „Distracţii 
de primăvară pentru copiii de toate vârstele”. Sunaţi la 
ziar - vedeţi dacă este despre circ. Thom, sună-l pe Peter! 
Urgent! 

Asistentul era bun prieten cu un reporter de la Times, 
un tânăr care le mai dădea o mână de ajutor din când în 
când. Luă în grabă telefonul şi formă numărul cu pricina. 
Peter Hoddins lucra la Ştiri Internaţionale, dar îi luă mai 
puţin de un minut să găsească răspunsul. Il informă pe 
Thom, care la rândul lui, anunţă cu voce tare: 

— Articolul era despre circ şi cuprindea toate detaliile: 
ore de începere, program, biografii ale protagoniştilor. 
Chiar şi o notă cu privire la securitate. 

— La naiba, se înfurie Rhyme. Asta făcea! Se 
documenta. lar permisul de trecere? Era pentru accesul în 
culise. 

Începu din nou să studieze tabla cu indicii. 

— Da! Acum m-am prins. Victimele. Ce reprezentau? 
Ocupaţii de circ. Un stilist. O călăreaţă... Şi prima victimă! 
Da, era studentă, dar care era ocupaţia ei? Cânta şi distra 
copii - la fel ca un clovn. 

— Chiar tehnicile pe care le-a folosit pentru a ucide, 
interveni şi Sachs. Sunt toate numere de magie. 

— Da. Se leagă de spectacolul tău. Terry Dobyns a spus 
că motivul lui numărul unu este răzbunarea. La naiba, cred 
că a pus o bombă. 

— Dumnezeule! exclamă Kadesky. Sunt 2000 de oameni 
acolo. Iar spectacolul începe în zece minute. 

La ora 2:00 a după-amiezii. 

— Primul spectacol de duminică, adăugă Rhyme. La fel 
ca în Ohio, acum trei ani. 

Sellitto îşi scoase staţia de emisie-recepţie şi îi sună pe 
agenţii de patrulă din incinta circului. Aceştia nu 
răspunseră. Detectivul se încruntă şi formă numărul şi de 
pe telefonul lui Rhyme. 

— Aici agent Koslovski, răspunse o voce de această dată. 

Sellitto începu să-l muştruluiască: 

— De ce nu ai staţia pornită, Koslovski? 

— Staţia? Am ieşit din tură, domnule locotenent. 

— Cum adică aţi ieşit din tură? Tocmai aţi început tura. 

— Păi, ni s-a spus să ne luăm liber. 

— Vi s-a spus să ce? 

— Acum jumătate de oră, a apărut un detectiv şi ne-a 
spus că nu mai e nevoie de noi şi că ne putem lua liber 
pentru tot restul zilei. Acum sunt în drum spre plaja 
Rockaway, împreună cu familia mea. Aş putea... 

— Descrie-l. 

— 50 de ani. Cu barbă. Brunet. 

— Unde s-a dus? 

— Nu ştiu. A venit la noi la maşină, ne-a arătat insigna şi 
ne-a spus să plecăm. 

Sellitto închise furios. 

— Se întâmplă... O, Doamne, chiar se întâmplă. Sună la 
Secţia 6 şi spune-le să trimită pirotehniştii, ţipă el la 
Sachs. 

Apoi, el însuşi sună la sediul central şi ceru maşini de 
intervenţie rapidă şi pompieri la circ. Kadesky se grăbi 
spre uşă: 

— Mă duc să evacuez cortul. 

Bell spuse că va suna la Serviciul de Ambulanţă şi va 
dispune echipe de pirotehnişti la Biserica Prezbiteriană. 

— Vreau mai mulţi poliţişti în civil în parc, spuse Rhyme. 
Cât de mulţi. Simt că Magicianul va fi acolo. 

— Va fi acolo? 

— Să privească focul. Va fi aproape. Îmi amintesc ochii 
lui când privea focul în camera mea. li place să privească 
flăcările. Nu, nu va pierde asta pentru nimic în lume. 

Capitolul treizeci 


Nu era îngrijorat cel mai tare de foc. 

Pe măsură ce parcurgea distanţa care despărţea casa lui 
Rhyme de cortul Cirque Fantastique, se gândea că, 
datorită noilor reglementări şi a materialelor folosite, chiar 
şi cele mai aprige incendii înaintau destul de încet. Nu, 
pericolul real era panica, tonele de muşchi uman, 
învălmăşeala care striveşte, sfâşie, zdrobeşte şi sufocă. 
Oase rupte, plămâni distruşi, asfixiere... 

Să salvezi oamenii dintr-un astfel de dezastru presupune 
să îi evacuezi din incinta cortului fără să se panicheze. În 
mod tradiţional, primii anunţaţi trebuiau să fie clovnii, 
acrobaţii şi ceilalţi artişti. Prezentatorul ar transmite apoi 
un semnal subtil către liderul formaţiei muzicale, care ar 
da tonul pentru marşul energic al lui John Philip Sousa, 
Stars and Stripes Forever. Lucrătorii ar înţelege despre ce 
este vorba şi, înarmaţi cu portavoce, ar ghida cu calm 
evacuarea publicului prin ieşirile special amenajate (la 
rândul lor, nu ar părăsi corabia atât de repede). 

Fluxul a fost modificat odată cu trecerea timpului, 
apărând noi proceduri de evacuare din cort. Dar dacă ar 
exploda o bombă care ar împrăştia lichid inflamabil peste 
tot? 

Spectatorii ar lua-o la goană spre ieşiri şi ar muri striviţi 
cu sutele. 

Edward Kadesky intră grăbit în cort şi văzu 2500 de 
oameni aşteptând nerăbdători începerea spectacolului. 

Spectacolul său. 

La asta se gândea el acum. La propria lui creaţie. 
Kadesky fusese pe rând vânzător ambulant, responsabil cu 
cortina în teatre de mâna a doua din oraşe de mâna a 
treia, responsabil cu salarizarea şi vânzător de bilete în 
circuri locale. Se zbătuse cu anii să scoată din anonimat 
diferite trupe de circ, să le facă profitabile şi să le dea 
prestanţă. Reuşise prima dată cu circul Hasbro şi Fraţii 

Keller, pe care Erick Weir îl distrusese. Apoi repetase 
isprava cu Cirque Fantastique, făcându-l cunoscut în toată 
lumea şi asigurând legitimitate, chiar prestigiu, unor 
profesii care erau dispreţuite de cei care făceau teatru sau 
film şi ignorate de amatorii de MTV. 

Îşi aduse aminte valul de căldură de la incendiul din 
Ohio. Particulele de cenuşă ca o zăpadă mortală şi gri. 
Urletul flăcărilor - gălăgia neobişnuită - care au ars totul, 
chiar în faţa lui. 

Era o diferenţă, totuşi: acum trei ani, cortul fusese gol. 
Astăzi, mii de bărbaţi, femei şi copii vor fi în mijlocul 
flăcărilor. Adjuncta lui Kadesky, Katherine Tunney, o 
tânără brunetă care făcuse carieră la Disneyland înainte 
de a veni să lucreze cu el, îi observă privirea îngrijorată şi 
veni imediat la el. Acesta era unul din cele mai mari 
talente pe care Katherine le avea: îi citea gândurile 
aproape telepatic. 

— Ce e? şopti ea. 

li povesti pe scurt ce aflase de la Lincoln Rhyme şi de la 
echipa acestuia. Ochii ei începură să scruteze toate 
cotloanele cortului, repetând gestul pe care îl făcea el încă 
de când ajunsese, căutând bomba şi privind spectatorii în 
acelaşi timp. 

— Şi ce facem acum? întrebă ea. 

Se gândi o vreme, apoi îi dădu câteva instrucţiuni. La 
final, adăugă: 

— Apoi tu pleci. Părăseşti locul. 

— Adică tu rămâi? Care... 

— Acum! spuse el ferm. 

Apoi îi strânse uşor braţul şi spuse cu o voce mai calmă: 

— Ne vedem afară. Va fi bine. 

Ar fi vrut să îl îmbrăţişeze, simţi el. Dar privirea pe care 
el i-o aruncase îi tăiase elanul. Erau prea în centrul 
atenţiei acolo; nu voia ca cineva din public să se 
gândească măcar pentru o clipă că ar putea fi ceva în 
neregulă. 

— Mergi încet. Continuă să zâmbeşti. Suntem artişti în 
primul rând, să nu uiţi asta! 

Katherine încuviinţă din cap, apoi merse pe rând la 
luminist şi la liderul formaţiei pentru a le împărtăşi 
instrucţiunile date de Kadesky. Într-un final, se îndreptă cu 
pas normal spre ieşirea principală. 

Aranjându-şi cravata şi încheindu-se la jachetă, făcu un 
semn scurt către orchestră. Imediat, se auzi o bătaie de 
tobe. 

Să înceapă spectacolul, gândi el. 

Pe măsură ce înainta spre mijlocul ringului, zâmbind 
larg, publicul începu să amuţească. Se opri în exact în 
centru, odată cu bătaia tobelor. După un moment, 
rămaseră doar două reflectoare aprinse, poziţionate exact 
pe el. Deşi îi spusese lui Katherine că avea nevoie de 
luminile principale, tot avu un scurt moment de pierdere în 
care se gândi că lumina era de la bomba cu benzină ce 
tocmai explodase. 

Dar depăşi momentul cu bine, fără ca zâmbetul să-i 
dispară vreo clipă. Puse microfonul la gură şi începu să 
vorbească: 

— Bună ziua, doamnelor şi domnilor! Bine aţi venit la 
Cirque Fantastique. Calm, plăcut, captivant. Avem un 
spectacol extraordinar pentru dumneavoastră astăzi. Dar 
pentru început, vă voi cere puţină indulgență. Mă tem că 
va fi necesar să vă deranjez de la locurile dumneavoastră 
pentru scurt timp, dar am ferma convingere că va merita 
efortul. Avem un număr special pentru dumneavoastră 
afară, în aer liber. Îmi cer scuze... Am încercat să aducem 
hotelul Plaza înăuntru, dar managerii lor nu au fost de 
acord. Cică oaspeţii nu ar fi de acord. 

Pauză pentru râsete. 

— Aşa că vă cer să păstraţi cotoarele de la bilete şi să 
păşiţi afară în Central Park. 

Spectatorii începură să murmure, întrebându-se despre 
ce ar putea fi vorba. 

— Aşezaţi-vă oriunde, spuse el zâmbind. Dacă puteţi 
vedea clădirile din sudul Central Park, atunci cu siguranţă 
veţi putea privi şi surpriza pregătită. 

Buna dispoziţie şi nerăbdarea cuprinseră întreaga 
audienţă. Despre ce ar putea fi vorba? Ce numere cu 
îndrăzneţi făcând giumbuşlucuri pe zgârie-nori le-o fi 
pregătit? 

— Acum rândurile de jos întâi, cât mai ordonat, dacă se 
poate. Folosiţi cea mai apropiată ieşire de locul în care vă 
aflaţi. 

Toate luminile se aprinseră. O zări pe Katherine Tunney 
la ieşire, zâmbind şi îndemnând oamenii să iasă. Te rog, îi 
spuse el în gând, ieşi odată. Pleacă! 

Spectatorii sporovăiau însufleţiţi în timp ce se ridicau de 
pe scaune - putea vedea asta vag, din cauza luminilor încă 
fixate pe el. Toţi priveau către însoțitorii lor, întrebându-se 
cine să iasă primul. Şi în ce parte să o apuce. Începură 
apoi să îşi cheme copiii, să îşi adune poşetele şi paharele 
cu popcorn şi să îşi caute prin buzunare cotoarele 
biletelor. 

Kadesky zâmbea văzându-i cum se ridică şi se îndreaptă 
spre ieşirile de siguranţă. Dar gândurile sale erau cu totul 
în altă parte: 

Decembrie 1903, Chicago, Illinois. La un spectacol în 
timpul zilei, când Eddie Foy tocmai interpreta faimosul său 
vodevil, un spot luminos produsese un mic incendiu care 
se răspândise în câteva clipe de pe scenă în tot teatrul 
Iroquois. Cei 2000 de oameni aflaţi înăuntru au luat-o la 
fugă spre ieşiri, îmbulzeala făcând imposibilă intervenţia 
pompierilor. Accidentul se soldase cu mai mult de 600 de 
victime. 

Iulie 1944, Hartford, Connecticut. Alt spectacol de zi, de 
data aceasta al circurilor Fraţii Ringling şi Barnum & 
Bailey. Abia începuse numărul de căţărare la înălţime al 
familiei Wallenda, că un mic incendiu se iscase în partea 
de sud-est a cortului şi se extinsese foarte repede, 
cuprinzând pânza, care era îmbibată cu gazolină şi 

parafină. În câteva minute, 150 de oameni au murit arşi de 
vii, asfixiaţi sau călcaţi în picioare. 

Chicago, Hartford şi câte altele. Mii de victime ale 
acestor accidente teribile în teatre sau corturi de-a lungul 
vremii. Ce se va întâmpla aici? Despre asta îşi va aduce 
aminte lumea când va vorbi despre Cirque Fantastique şi 
spectacolele sale? 

Cortul se golea cu greutate. Acesta era preţul ce trebuia 
plătit pentru evitarea panicii. Erau încă prea mulţi oameni 
înăuntru. Se părea chiar că o parte din ei nu avea de gând 
să-şi părăsească locurile, preferând să rateze spectacolul 
de afară. Când majoritatea va fi ieşit, va fi nevoit să le 
spună despre ce este de fapt vorba. 

Oare la cât era programată bomba? Probabil nu chiar 
atunci. Weir e genul de om care le-ar da chiar şi ultimilor 
sosiți şansa de a-şi lua locurile în primire, pentru a cauza 
mai multe pagube. Era 14:10. Poate a setat-o la o oră 
rotundă: şi un sfert sau şi jumate. 

Şi unde oare o plantase? 

Habar n-avea unde ar trebui pusă o bombă pentru a 
cauza cele mai multe pagube. 

Privi din nou masa de oameni care se grăbea spre 
ieşirea principală şi o zări pe Katherine, care îi făcea semn 
cu mâna să iasă. 

Dar nu avea de gând să iasă. Va face tot ce era necesar 
pentru a evacua cortul în întregime, chiar dacă va trebui 
să îi ia personal de mână şi să îi conducă spre ieşire, să îi 
însoţească afară şi apoi să se întoarcă pentru următorii - 
chiar dacă flăcările vor cuprinde cortul şi se va dărâma 
totul în jurul lui. Va fi ultima persoană care va părăsi 
cortul. 

Zâmbind în continuare larg, îi făcu semn din cap că nu 
va ieşi, apucă din nou microfonul şi continuă să 
povestească publicului despre ce spectacol extraordinar îi 
aştepta afară. Deodată, fu întrerupt de o melodie care se 
auzea foarte tare. Privi spre locul orchestrei. Toţi membrii 
plecaseră, după cum Kadesky le ceruse, în afara liderului, 

care se aşezase la computerul pe care îl mai foloseau 
uneori pentru a pune muzică înregistrată. Privirile li se 
întâlniră, iar Kadesky încuviinţă uşor din cap. Omul, un 
veteran al vieţii de circ, pusese o melodie şi dăduse 
volumul la maxim. Melodia era Stars and Stripes Forever. 


Amelia Sachs îşi făcu loc printre spectatorii care ieşeau 
şi o luă la fugă până în centrul cortului Cirque 
Fantastique, de unde se auzea foarte puternic un marş, 
acompaniat de vocea lui Edward Kadesky, care îndemna 
entuziast publicul să iasă pentru a vedea un număr special 
pregătit - pentru a evita panica, îşi spuse ea. 

O idee foarte bună, gândi ea, imaginându-şi ce tragedie 
s-ar întâmpla dacă toţi aceşti oameni ar fugi în acelaşi 
timp spre ieşiri. 

Sachs fusese primul poliţist sosit şi, deşi sirenele care se 
auzeau din ce în ce mai tare îi spuneau că, în curând, alţi 
colegi vor ajunge, decise că nu e cazul să mai aştepte pe 
nimeni; îşi începu căutarea imediat. Privea în jur, 
încercând să descopere cel mai bun loc pentru a lăsa o 
bombă cu benzină. Pentru a face un număr cât mai mare 
de victime, presupuse ea, bomba trebuia pusă la intrare, 
sub canapelele de lemn. 

Pe de altă parte, dispozitivul era cu siguranţă voluminos. 
Spre deosebire de dinamită sau alt exploziv, o bombă cu 
benzină trebuie să fie mare pentru a crea pagube majore. 
Ar putea fi ascuns în vreo cutie de lemn sau de carton, 
folosită pentru transportul echipamentelor. Sau poate într- 
un butoi de petrol. Zări un tomberon de plastic - unul 
mare, de vreo 200 de litri, după cum aproximă ea. Era 
chiar lângă ieşirea principală şi zeci de oameni înaintau 
încet pe lângă el în drumul spre ieşire. Privind încă o dată 
prin cort, realiză că mai erau încă 20 sau 25 de astfel de 
recipiente de dimensiuni mari în tot cortul. Aceste 
containere verzi păreau a fi alegerea perfectă pentru a 
ascunde o bombă. 

Se grăbi către cel mai apropiat dinte ele. Era imposibil 
să vadă în interiorul lor, căci toate aveau forma literei V şi 
erau prevăzute cu capac. Sachs ştiu de la început că 
aceste capace nu puteau declanşa detonatorul, pentru că 
analiza metalului le dezvăluise faptul că folosise un 
cronometru la fabricarea bombei. Scoase dintr-un buzunar 
o lanternă şi lumină interiorul murdar şi urât mirositor al 
pubelei. Era deja mai mult de jumătate plină cu ambalaje 
de la mâncare şi pahare de plastic goale; nu putea vedea 
fundul. Îl ridică puţin de la pământ: era prea uşor chiar şi 
pentru a depozita 5 litri de benzină. 

Încă o privire în jurul ei. Încă se aflau sute de oameni 
înăuntru, îndreptându-se spre ieşiri. Şi încă 20 de 
tomberoane de verificat. Se îndreptă spre următorul. Se 
opri pentru că zărise sub o prelată neagră un obiect de 
formă pătrată, cu latura de un metru. Îşi aduse aminte de 
trucul lui Weir de a folosi o haină pentru a se ascunde. 
Orice era sub acea prelată era practic invizibil şi totuşi 
putea conţine sute de litri de benzină. 

O masă destul de mare de oameni se afla la doar câţiva 
metri de respectivul obiect acoperit. 

De afară, sirenele se auzeau din ce în ce mai tare, 
oprindu-se apoi una câte una, pe măsură ce vehiculele de 
urgenţă parcau în apropierea cortului. Poliţişti şi pompieri 
începură să intre înăuntru. Sachs merse până la cel mai 
apropiat dintre ei şi îi arătă legitimatia. 

— Au ajuns pirotehniştii? 

— Or să ajungă în cinci-şase minute. 

Incuviinţă din cap şi le spuse să verifice cu atenţie toate 
tomberoanele, iar ea se îndreptă decisă spre cutia 
acoperită cu prelată pe care o descoperise mai devreme. 
Şi atunci se petrecu tragedia. 

Nu, nu despre bombă era vorba. Ci despre panica iscată, 
care păru să erupă la fel de neaşteptat precum o explozie. 

Sachs nu ştia exact care fusese cauza - vederea 
maşinilor de intervenţie de afară şi a pompierilor 
încercând să-şi croiască drum în interior probabil îi 

tulburase pe unii din clienţi. Apoi Sachs auzi o serie de 
pocnete la poarta principală. Recunoscu sunetul din ziua 
precedentă: era sunetul pe care steagul cu Arlecchino din 
commedia dell'arte îl făcea atunci când vântul bătea mai 
tare. Probabil cei aflaţi în acel moment la ieşire au crezut 
că sunt Împuşcături şi s-au întors panicaţi spre interior, în 
căutarea altor ieşiri. Aproape instantaneu, incinta fu 
umplută de o singură voce colectivă, ca o respiraţie 
întretăiată. Un murmur al groazei, un muget. 

Apoi totul scăpă de sub control. 

Ţipând de groază, mulţimea se învălmăşi spre ieşiri. 
Sachs fu lovită din spate de mulţimea îngrozită. Se izbi cu 
putere cu obrazul de umărul unui bărbat care se afla în 
faţa ei, rămânând pentru o clipă şocată. [ipetele se 
înmulţeau, creşteau în intensitate, avertizând despre 
incendii, despre bombe, despre terorişti. 

— Nu împingeţi! strigă ea. 

Dar nimeni nu o auzi. Ar fi fost oricum imposibil să 
oprească valul, căci o mie de oameni deveniseră o singură 
entitate, o forţă comună şi devastatoare. Câţiva au 
încercat să se opună, dar forţa cu care au fost împinşi le-a 
fost infinit superioară, transformându-i în parte a bestiei, 
care înainta disperată spre ieşire. 

Sachs îşi eliberă braţul dintre doi adolescenţi, ale căror 
feţe erau roşii de spaimă şi efort. Capul îi fu smucit în faţă 
şi zări o bucată de carne terciuită pe pământul din cort. 
Suspină, gândindu-se că un copil fusese strivit. Dar nu, era 
doar o fâşie de balon spart. Un biberon, o bucată verde de 
material, provenind probabil din hainele cuiva, popcorn, o 
mască Arlecchino suvenir, o jucărie - toate fuseseră 
strivite de greutatea mulţimii. Dacă cineva ar cădea, ar fi 
omorât în câteva secunde. Sachs însăşi avea probleme în 
a-şi menţine echilibrul şi controlul mişcărilor; i se părea că 
în orice moment ar putea cădea pe pământ, sub picioarele 
mulţimii. 

Apoi, chiar îşi simţi picioarele ridicate de la sol, fiind 
făcută sandvici între două trupuri asudate - un bărbat 

înalt, într-un tricou roşu, care îşi ţinea copilul deasupra 
capului şi o femeie care părea că leşinase. Ţipetele, ale 
copiilor şi ale adulţilor deopotrivă, se intensificară din nou, 
mărind panica. Tot acest zbucium determinase şi o 
eliberare de căldură din corpurile tuturor, mărind 
alarmant temperatura aerului. Sachs simţea că nu mai 
poate respira, iar presiunea corpurilor pe pieptul ei 
ameninţa să îi oprească activitatea inimii. Claustrofobia - 
una din cele mai mari temeri pe care ea le avea - îşi 
încleştase mâinile în jurul ei, simțindu-se deodată 
absorbită într-o senzaţie puternică de captivitate. 

Dacă te mişti, nu pun mâna pe tine... 

Dar ea nu se putea mişca. Era ţinută pe loc de acea 
masă sufocantă de trupuri puternice şi umede, care deja 
nu mai aparţineau speciei umane; un amalgam de muşchi, 
transpiraţie, pumni, scuipat, picioare, care se încleşta din 
ce în ce mai tare. 

Nu! Lăsaţi-mă să mă mişc! Vă rog! Lăsaţi-mă să-mi 
eliberez o mână măcar! Lăsaţi-mă să iau o gură de aer 
măcar! 

Crezu că vede sânge. I se păru că vede carne sfâşiată. 

Poate era chiar a ei. 

Din cauza terorii, a durerii şi a senzaţiei de sufocare, 
Amelia Sachs simţi ea însăşi că este pe cale să leşine. Nu! 
Nu sub picioarele lor! Să nu cazi! Te rog! 

Nu mai putea să respire. Nici măcar un centimetru de 
aer nu-i mai pătrundea în plămâni. Văzu un genunchi la 
câţiva centimetri de faţa ei. O lovi în obraz şi rămase 
imobilizat acolo. Simţi miros de jeanşi murdari, văzu un 
bocanc scâlciat la câţiva centimetri. 

Vă rog! Nu mă lăsaţi să cad! 

Apoi îşi dădu seama că se putea foarte bine chiar să fi 
căzut deja. 

Capitolul treizeci şi unu 


Îmbrăcat într-o uniformă de hamal, care se asemăna 
foarte mult cu cele purtate de angajaţii hotelului Lanham 
Arms, situat în Upper East Side, Malerick mergea pe holul 
de la etajul 15. În mână avea o tavă pe care se puteau 
vedea un platou mare cu capac şi o vază conţinând o lalea 
roşie imensă. 

Aspectul său era în perfectă armonie cu decorul 
hotelului, pentru a nu da de bănuit. Putea fi luat foarte 
bine drept un hamal deferent şi agreabil. Privirea 
coborâtă, zâmbetul abia perceptibil, mersul regulamentar, 
tava fără pată. 

Un singur lucru îl diferenţia de toţi ceilalţi angajaţi de la 
Lanham Arms: sub capacul platoului pe care îl purta pe 
tavă nu se aflau ouă Benedict sau vreun sandvici, ci un 
pistol automat Beretta încărcat, echipat cu amortizor, un 
şperaclu într-o teacă de piele şi alte câteva unelte 
folositoare. 

— Vă pot ajuta cu ceva? se adresă el unui cuplu. 

Nu, totul era perfect, şi îi urară o după-amiază plăcută. 
Îşi continuă drumul, zâmbind şi salutând respectuos din 
cap turiştii care se întorceau în cameră după ce luaseră 
masa sau ieşeau la o plimbare în această frumoasă zi de 
primăvară. 

Trecu pe lângă o fereastră, prin care putea zări o 
porţiune verde din Central Park. Se întrebă ce se petrecea 
acolo, înăuntrul marelui cort alb al Cirque Fantastique - 
locul spre care îşi concentrase zilele trecute toate 
eforturile pentru a direcţiona poliţia prin indiciile lăsate la 
locul crimelor săvârşite. 

Sau pentru a-i induce în eroare, după cum ar spune el. 

Inducerea în eroare şi trucurile erau esenţiale pentru un 
număr de succes şi nimeni nu era mai priceput ca 
Malerick, omul cu un milion de feţe, omul care se 

materializa cât ai scapără un băț de chibrit şi care 
dispărea cât ai stingere o lumânare. 

Omul dispărut. 

Eforturile poliţiei erau cu siguranţă frenetice în 
tentativa de a găsi bomba cu benzină, care, credeau ei, 
putea să explodeze dintr-un moment în altul. Numai că nu 
era nicio bombă, niciun pericol pentru cei două mii de 
oameni de la Cirque Fantastique; niciun pericol în afara 
aceluia ca o parte din ei să fie striviţi în panica lor nebună. 

La capătul coridorului, Malerick privi înapoi şi văzu cu 
satisfacţie că era singur. Aşeză repede tava pe podea, în 
faţa unei uşi, şi înlătură capacul platoului, înşfacă iute 
pistolul, făcându-l nevăzut într-un buzunar al uniformei. 
Procedă întocmai şi cu teaca şperaclului. 

Mişcându-se în continuare cu rapiditate, desfăcu yala 
care împiedica geamul să se deschidă mai mult de câţiva 
centimetri (la urma urmei, oamenii au tendinţa de a se 
sinucide la tot pasul, nu-i aşa? reflectă el) şi îl deschise cu 
totul. Puse şperaclul la loc în teacă şi îl strecură într-unul 
din buzunare. În câteva clipe, se ridică pe pervaz doar prin 
forţa mâinilor. Păşi pe marginea din afară a ferestrei, la 
100 de metri deasupra solului. 

Marginea avea 50 de centimetri în lăţime - o măsurase 
el însuşi când închiriase cu doar câteva zile în urmă o 
cameră în hotel - şi, cu toate că făcuse un număr limitat de 
acrobaţii în viaţa lui, păstră un echilibru natural, specific 
marilor iluzionişti. Începu să se deplaseze pe bordura de 
calcar lejer, ca şi cum ar fi fost pe trotuar. După cinci 
metri, se afla în colţul clădirii şi se opri pentru a privi la 
clădirea învecinată hotelului Lanham Arms. 

Aceasta, un bloc de apartamente situat pe 55: Street, nu 
avea margini, dar avea o ieşire de incendiu, la doi metri de 
locul în care se afla el acum, încercând să privească 
dincolo de aerul plin de impurități emanat de un aparat de 
aer condiţionat. Malerick alergă câţiva metri şi sări peste 
gaura fără fund dintre cele două clădiri, aterizând cu 
uşurinţă lângă ieşirea de incendiu şi săltându-se peste 

326 


- JEFFERY DEAVER - 


balustrada protectoare. Urcă apoi cu repeziciune două 
scări şi se opri la etajul 17. Privi înăuntru. Nu era nimeni 
pe hol. Puse arma şi teaca şperaclului pe pervazul 
ferestrei, îşi dezbrăcă printr-o singură mişcare uniforma 
de hamal, scoțând la iveală un costum gri simplu, cămaşă 
albă şi cravată. Işi puse arma la brâu şi folosi din nou 
şperaclul pentru a deschide fereastra şi a pătrunde în 
clădire. Se opri pentru a-şi trage sufletul. Porni apoi pe 
culoar, spre apartamentul cu pricina. Se opri în faţa uşii şi 
se aşeză în genunchi pentru a-şi scoate uneltele. Prima 
dată, introduse în gaura cheii o bară de tensiune, iar 
deasupra şperaclul. În trei secunde, yala era descuiată. 
Deschise apoi uşa, doar atât cât să poată vedea 
balamalele, pe care le stropi cu ulei dintr-un recipient 
foarte mic, pentru a nu face niciun zgomot. După alte 
câteva momente, era deja în holul întunecos al 
apartamentului, închise uşa în urma lui. 

Incepu să se orienteze, privind în jur. 

Pe pereţii holului, erau expuse câteva reproduceri 
ieftine ale unor picturi suprarealiste ale lui Dali, câteva 
portrete de familie şi, cel mai proeminent, un tablou în 
acuarelă în care era reprezentat oraşul New York, pictat 
de un copil (semnătura din colţul tabloului era „Chrissy”). 
O masă de duzină era aşezată lângă uşă, piciorul ei fiind 
împăturit cu hârtie de culoare galbenă. Un singur schi, cu 
legătura ruptă, stătea părăsit într-un colţ. Tapetul de pe 
pereţi era vechi şi pătat. 

Malerick porni cu băgare de seamă pe coridor, 
ghidându-se după sunetul televizorului care se auzea din 
sufragerie, şi pătrunse într-o cameră mică şi întunecată, în 
care majoritatea spaţiului era ocupat cu o pianină Kawai 
pentru copii, de culoarea abanosului. O partitură cu multe 
adnotări pe margine stătea deschisă pe pianină. Numele 
„Chrissy” apărea din nou, scris pe coperta partiturii. 
Malerick avea cunoştinţe superficiale de muzică, dar, 
frunzărind partitura, îşi dădu seama că piesele păreau 
destul de dificile. 

Poate că era o pictoriţă nepricepută, dar o muziciană 
destul de talentată, decise el - această Christine Grady, 
fiica procurorului adjunct al districtului New York, Charles 
Grady. 

Omul în al cărui apartament se afla. Omul pentru 
uciderea căruia Malerick primise 100.000 de dolari. 


Amelia Sachs stătea pe iarba din faţa cortului Cirque 
Fantastique, tresărind din când în când din cauza durerii 
pe care o resimțea la rinichiul drept. Ajutase zeci de 
oameni să iasă din învălmăşeală şi găsise într-un final 
acest loc pentru a-şi trage sufletul. 

Arlecchino se holba în continuare la ea de pe afişul alb- 
negru de deasupra ei, pocnind la fel de tare în bătaia 
vântului. I se păruse sinistru cu o zi în urmă; acum, după 
panica din cort - pe care chiar el o cauzase - părea 
respingător şi grotesc. 

Reuşise să evite în ultima clipă să fie strivită. 
Genunchiul şi bocancul de care se lovise aparţineau unui 
bărbat care depusese toate eforturile pentru a îndruma 
publicul spre ieşire. Cu toate acestea, spatele, coastele şi 
faţa îi fuseseră afectate. Stătea pe iarbă de un sfert de oră 
deja, sleită de puteri, pe de o parte din cauza izbiturii, iar 
pe de alta din cauza claustrofobiei de care suferea. Putea, 
în general, să tolereze camerele mici, chiar şi lifturile. Dar 
fiind complet imobilizată, fără vreo posibilitate de a scăpa 
din strânsoare, o afectase fizic şi fusese încolţită de 
panică. 

În jurul ei, răniții erau îngrijiţi. Nu fusese niciun incident 
major, conform celor spuse de şeful serviciului de 
ambulanţă, doar câteva luxaţii şi tăieturi. Puţine dizlocări 
şi o singură mână ruptă. 

Sachs şi cei din jurul ei fuseseră scoşi pe la ieşirea din 
partea din sud a cortului. O dată ieşită afară, se aruncase 
în genunchi şi se târâse departe de mulţime. Izbăviţi de 
spaţiul închis şi de potenţiala bombă din interior sau de 

teroristul înarmat, spectatorii deveniră cu toţii buni 
samariteni şi îi ajutară pe cei răniţi sau ameţiţi. 

Zări un agent din echipa de pirotehnişti şi, privindu-l de 
jos în sus din iarbă, îi arătase insigna şi îl informase cu 
privire la obiectul de formă cubică şi acoperit cu prelată, 
aşezat sub scaunele de lângă ieşirea din sud. Acesta se 
întoarse iute la colegii lui dinăuntru. 

Apoi muzica din cort se opri şi Edward Kadesky păşi 
afară din cort. 

Văzând echipa de pirotehnişti la lucru, o parte a 
publicului realiză că fusese o ameninţare reală cu bombă, 
iar inspiraţia de moment a lui Kadesky îi salvase de la o 
tragedie şi mai mare. Începură să-l aplaude, iar el le 
mulţumi cu modestie, continuând să verifice starea 
angajaţilor şi a oamenilor veniţi la spectacol. Alţi 
spectatori erau mai puţin generoşi, privindu-l cu mânie şi 
cerând să afle ce se întâmplase şi plângându-se că 
evacuarea ar fi putut să se desfăşoare mai bine. 

Intre timp, echipa de pirotehnişti, ajutată de câţiva 
pompieri, răscolise cortul fără a găsi vreun semn de 
bombă. Obiectul pe care îl semnalase Sachs se dovedise a 
fi un bax de hârtie igienică. Căutarea se extinsese apoi la 
tomberoane şi la camioanele cu echipamente ale circului, 
dar agenţii nu găsiră nimic nici aici. 

Sachs se încruntă. Oare se înşelaseră? Dar cum era 
posibil? se întrebă ea. Indiciile erau atât de clare. Sigur, 
era în firea lui Rhyme să facă asumpţii pripite despre 
dovezi şi, uneori, să greşească. Dar în cazul Magicianului, 
totul părea să se lege şi să indice Cirque Fantastique drept 
ţinta sa. 

Oare Rhyme aflase că nu găsiseră nicio bombă? se 
întrebă ea. Se ridică cu mişcări nesigure şi rezervate şi 
porni în căutarea unei staţii de emisie-recepţie; aparatul ei 
Motorola, zăcând sfărâmat lângă ieşirea dinspre sud, 
părea a fi printre singurele victime ale panicii create. 

leşind fără zgomot din camera cu pianul, Malerick 
ajunse din nou în holul întunecat şi se opri, încercând să 
distingă vocile care se auzeau din sufragerie şi din 
bucătărie. 

Se întrebă cât de periculos va fi. 

Îşi dăduse toată silinţa ca să reducă posibilitatea de a fi 
împuşcat de gărzile de corp ale lui Grady. La întâlnirea cu 
Jeddy Barnes şi cu ceilalţi la Riverside Inn, în Bedford 
Junction, hotărâseră toate detaliile planului. Au decis că 
este cel mai bine să existe un atentat la viaţa procurorului 
înainte de mutarea de astăzi a lui Malerick. Drept 
„precursor” fusese ales unanim un preot maniac sexual din 
Canton Falls pe nume Ralph Swenson. Se părea că Barnes 
îl avusese cu ceva la mână pe preot, dar nu avea în 
totalitate încredere în el. Aşa că, după ce reuşise să scape 
cu o zi în urmă de la râul Harlem, iluzionistul îşi pusese 
costumul de îngrijitor şi îl urmărise pe Swenson încă de la 
bomba păduchioasă de hotel în care stătea şi până la 
Greenwich Village doar pentru a fi sigur că acesta nu calcă 
în străchini în ultimul moment. 

Planul lui Malerick cerea ca planul lui Swenson să 
eşueze; arma pe care Barnes i-o dăduse era oricum 
stricată. Ideea lui Malerick era că prinderea unui asasin le- 
ar induce gărzilor de corp o stare de mulţumire şi 
încredere şi ar reduce posibilitatea de a reacţiona violent 
la vederea unui al doilea criminal. 

Ei bine, asta fusese ideea, reflectă el neliniştit. Să 
vedem dacă funcţionează şi în practică. 

Işi continuă mersul pe lângă tablouri proaste, pe lângă 
portrete de familie, pe lângă teancuri de reviste juridice, 
Vogue sau The New Yorker şi pe lângă obiecte decorative 
prăfuite, achiziţionate de membrii familiei de la anticarii 
de pe stradă cu intenţia de a redecora, dar care zăceau 
acolo ca dovadă clară a faptului că ziua avea mult prea 
puţine ore. 

Malerick cunoştea configuraţia apartamentului, căci mai 
fusese aici o dată, deghizat în instalator, dar nu fusese 

vorba decât de o recunoaştere sumară: poziţia camerelor, 
intrarea şi eventualele căi de evadare. Nu avusese timp să 
observe şi aspectele personale ale vieţii familiei: unde 
absolviseră şcoala Grady şi soţia lui, care era la rândul ei 
procuror, poze de la nuntă, fotografii ale rudelor şi poate o 
galerie întreagă dedicată fiicei lor blonde în vârstă de nouă 
ani. 

Malerick îşi aduse aminte de întâlnirea cu Barnes şi cu 
asociaţii lui. Patrioţii discutaseră foarte aprins dacă avea 
vreun sens ca soţia şi fiica lui Grady să fie cruţate. 
Conform planului lui Malerick, sacrificarea lui Swenson 
era perfect logică. Dar ce sens avea, se întrebă el, să ucizi 
şi familia lui Grady? Pusese această întrebare lui Barnes şi 
celorlalţi printre bucăţile foarte gustoase de friptură de 
curcan. 

— Păi, domnule Weir, răspunsese Jeddy Barnes, asta e o 
întrebare foarte bună. Eu aş spune să-i ucideţi de-aia. 

Şi Malerick încuviinţase din cap cu o mină foarte 
îngândurată; ştia că niciodată nu trebuie să-ţi priveşti cu 
condescendenţă publicul sau camarazii. 

— Păi, nu mă deranjează să le omor şi pe ele, explicase 
el. Dar nu ar fi mai logic să le las în viaţă? Cu excepţia 
cazului când ar prezenta un risc - de exemplu, riscul de a 
mă identifica? Sau cazul în care fetiţa ar fugi la telefon să 
sune poliţia? Mă gândesc că există şi oameni de-ai voştri 
care nu ar fi de acord să ucidă femei sau copii. 

— E planul tău, domnule Weir, spusese atunci Barnes. 
Vom merge pe mâna dumneavoastră. 

Deşi ideea de a fi temperat părea să nu îl satisfacă. 

Acum, Malerick se opri în faţa uşii de la sufrageria lui 
Grady şi îşi atârnă de gât o insignă de poliţie falsă - 
aceeaşi pe care o folosise pentru a-i trimite acasă pe 
agenţi la Cirque Fantastique. Privi într-o oglindă 
cumpărată de la un târg de antichităţi, a cărei margine 
trebuia să fie recondiţionată. 

Da, îşi intrase în rol, arătând ca un detectiv venit pentru 
a-l proteja pe procurorul ameninţat de atâtea ori cu 
moartea. 

Trase adânc aer în piept. Nicio emoție. 

Și acum, onorat auditoriu, să se aprindă luminile, să se 
ridice cortina. 

Adevăratul spectacol e pe cale să înceapă... 

Cu mâinile pe lângă corp, într-o poziţie foarte naturală, 
Malerick dădu colţul coridorului şi pătrunse în sufragerie. 

Capitolul treizeci şi doi 


— Hei, cum merge? întrebă omul în costum gri, 
îndreptându-se decis spre Luis Martinez, detectivul voinic 
şi liniştit care lucra pentru Roland Bell. 

Acesta din urmă stătea pe canapea în faţa televizorului, 
cu ediţia de duminică a ziarului New York Times pe 
genunchi. 

— Frate, ce m-ai speriat, spuse el schiţând un salut şi 
privind în trecere insigna nou-venitului. Apoi cercetă faţa 
acestuia. Tu eşti înlocuitorul? 

— Exact. 

— Cum ai intrat? Ţi-au dat cheie? 

— Am luat de la centru. 

Vocea îi era răguşită şi întretăiată, ca şi cum ar fi fost 
răcit. 

— Ce noroc pe tine, murmură Luis. Va trebui să împarţi 
cu mine. Corvoada. 

— Unde e domnul Grady? 

— În bucătărie. Cu nevastă-sa şi cu Chrissy. Cum de ai 
ajuns aşa devreme? 

— Habar n-am, răspunse bărbatul. Mie doar mi-au zis ce 
am de făcut. Şi mi-au spus că trebuie să vin acum. 

— Nu e prima dată, nu? spuse Luis, apoi subit se 
încruntă. Nu cred că ne-am mai văzut. 

— Mă cheamă Joe David, răspunse nou-venitul. De 
obicei, îmi fac veacul prin Brooklyn. 

Luis încuviinţă. 

— Da, acolo mi-am spart dintele. La Seventy. 

— La mine, e prima dată. Ca bodyguard, vreau să spun. 

O reclamă foarte zgomotoasă de la televizor îi 
întrerupse. 

— Scuză-mă, reîncepu Luis. Nu te-am auzit. Ai spus că 
este prima ta tură? 

— Da. 

Corpolentul detectiv spuse: 

— Bine, ce ai zice să fie şi ultima? 

Luis aruncă ziarul şi sări de pe canapea, scoţându-şi la 
iveală pistolul, pe care îl îndreptă spre omul despre care 
ştia că este Erick Weir. De obicei calm, acum ţipă cât putu 
de tare în microfon: 

— A intrat! E aici, în sufragerie! 

Doi alţi poliţişti care aşteptau în bucătărie, detectivul 
Bell şi Lon Sellitto, locotenentul gras, îşi făcură apariţia pe 
o altă uşă şi, cu expresii foarte surprinse pe chip, îl 
înşfăcară de braţe şi îl dezarmară de pistolul cu amortizor 
pe care îl avea la brâu. 

— La pământ, acum, acum, acum! strigă Sellitto cu voce 
dură şi apăsând în acelaşi timp ţeava pistolului său pe faţa 
bărbatului. 

Şi ce expresie avea! se gândi Luis. Văzuse multe feţe de 
criminali surprinşi în toată viaţa lui, dar tipul ăsta îi 
depăşise pe toţi la un loc. Gemea, nu putea să vorbească. 
Dar Luis presupuse că nici cei doi poliţişti nu erau mai 
puţin surprinşi. 

— Cum dracu' a intrat? întrebă Sellitto, încercând să-şi 
recapete suflul. i 

Bell se mulțumi să clatine uimit din cap. In timp ce Luis 
punea şi a doua pereche de cătuşe pe mâinile lui Weir, 
Sellitto se apropie de Weir. 

— Eşti singur? Sau ai pe cineva afară? 

— Sunt singur. 

— Nu mă minti! 

— Mâinile, mă dor mâinile! gemu criminalul. 

— Mai e cineva cu tine? 

— Nu. Jur că nu. 

Bell îi chema pe ceilalţi prin staţie. 

— Doamne, apără-mă! A intrat înăuntru... Habar n-am 
cum. 

Doi agenţi în uniformă, lucrând şi ei pentru Echipa de 
Salvare a Curului Martorilor, dădură buzna în apartament 
din hol, unde stătuseră ascunşi lângă lift tot timpul. 

— Se pare că a forţat fereastra din capătul holului. De 
lângă ieşirea de incendiu, spuse unul din ei. 

Bell îi aruncă o privire lui Weir şi înţelese. 

— Pervazul de la Lanham? Ai sărit de acolo? 

Weir nu răspunse nimic, dar tăcerea lui era elocventă. 
Plasaseră o patrulă între Lanham Arms şi clădirea în care 
locuia Grady şi câte una pe ambele acoperişuri. Dar 
nimeni nu se aşteptase să escaladeze marginea şi să sară. 
Bell îi întrebă pe agenţi: 

— Vreun semn că ar mai fi cu cineva? 

— Nu. Se pare că era pe cont propriu. 

Sellitto îşi puse o pereche de mănuşi de cauciuc şi îl 
culcă la pământ. Percheziţia corporală scoase la iveală tot 
felul de instrumente folosite de spărgători şi articole de 
magie. Cele mai ciudate erau amprentele false, lipite 
foarte strâns de degetele răufăcătorului. Sellitto le trase 
de pe degetele acestuia şi le puse într-o pungă de plastic. 
Dacă întreaga situaţie nu ar fi fost descurajatoare - un 
criminal plătit a reuşit să pătrundă în casa celui pe care 
trebuiau să îl protejeze - imaginea celor zece cerculeţe ar 
fost de-a dreptul comică. 

Continuară să îl supravegheze îndeaproape, în timp ce 
Sellitto mergea mai departe cu percheziţia. Weir era 
musculos şi într-o formă fizică excelentă, în ciuda faptului 
că incendiul îl deteriorase parţial - cicatricele erau destul 
de extinse pe corp. 

— Vreun act? întrebă Bell. 

Sellitto clătină din cap. 

— F.A.O. Schwarz. 

În traducere, insignă falsă NYPD de calitate inferioară. 
Cu nimic mai bună decât o jucărie. 

Weir privi înspre bucătărie, unde, spre surprinderea lui, 
nu se afla nimeni. Se încruntă. 

— A, familia Grady nu e acasă, spuse Bell ca şi cum ar fi 
fost evident. 

Bărbatul îşi închise ochii şi îşi odihni capul pe covor. 

— Cum? Cum v-aţi dat seama? 

Răspunsul lui Sellitto fu unul neobişnuit: 
— Păi, ghici ce? E cineva căruia i-ar făcea o deosebită 
plăcere să îţi răspundă. Hai, mergem puţin la plimbare. 


Privindu-l din cap până în picioare pe criminalul aflat în 
uşa laboratorului său, Lincoln Rhyme spuse: 

— Bine ai revenit! 

— Dar... focul! 

Descumpănit, bărbatul privi spre treptele care duceau 
spre dormitor. 

— Îmi pare rău că ţi-am stricat reprezentaţia, spuse 
Rhyme cu răceală. Cred că, până la urmă, nu ai reuşit să 
scapi de mine, nu-i aşa, domnule Weir? 

Acesta îi întoarse privirea criminalistului şi şuieră: 

— Nu mai răspund la acest nume. 

— Ți l-ai schimbat? 

Weir clătină din cap. 

— Nu oficial. Dar Weir e omul care am fost înainte. 
Acum sunt altcineva. 

Rhyme îşi aduse aminte de ce îi spusese psihologul 
Terry Dobyns - că incendiul îi „ucisese” vechea identitate, 
devenind o cu totul altă persoană. 

Criminalul privi trupul lui Rhyme. 

— Înţelegi ce-ţi spun, nu-i aşa? Îmi imaginez că ţi-ar 
plăcea şi ţie să uiţi trecutul şi să devii altcineva. 

— Şi cum te-ai botezat acum? 

— Asta mă priveşte doar pe mine şi pe spectatorii mei. 

A, da, onoratul lui auditoriu. 

Cu două perechi de cătuşe, arătând tulburat şi slăbit, 
Weir era îmbrăcat într-un costum elegant de culoare gri. 
Peruca pe care o purtase în seara trecută dispăruse; părul 
lui adevărat era lung, des şi de culoare şaten deschis. 
Acum, la lumina zilei, Rhyme putu distinge mai bine 
cicatricile de pe pieptul lui Weir; arătau destul de urât. 

— Cum m-ai găsit? întrebă omul cu voce şoptită. Eu v- 
am îndreptat spre... 

— Cirque Fantastique? Aşa este. 

Odată ce reuşea să captureze un răufăcător, dispoziţia 
lui Rhyme se îmbunătăţea considerabil şi avea chef să 
pălăvrăgească. 

— Vrei să spui că ne-ai indus în eroare. Păi, mă tot uitam 
pe indicii şi mi-am dat seama că întregul caz pare totuşi 
mult prea uşor. 

— Uşor? întrebă surprins Weir. 

— La locul crimelor, găseşti de regulă două tipuri de 
indicii. Cele lăsate de făptaş neintenţionat şi cele pe care 
le plantează, pentru a ne induce în eroare. După ce toată 
lumea s-a dus să caute bomba cu benzină de la circ, am 
început să bănuiesc că unele dintre dovezi erau lăsate 
intenţionat acolo. De pildă, era evident că ai lăsat pantofii 
intenţionat la locul celei de-a doua crime, pantofi pe care 
am găsit noroi şi păr de câine, indicii care ne-au condus 
către Central Park. Mi-am dat seama că un criminal 
inteligent ar fi putut să lipească părul de câine şi noroiul 
de talpa pantofilor, lăsându-i la locul crimei pentru ca noi 
să-i găsim şi să ne gândim la Movila Câinilor. Şi toată 
vorbăraia aia despre foc de aseară... 

Privi spre Kara. 

— Distragere verbală, nu-i aşa, Kara? 

Bărbatul o cântări pe tânără din cap până-n picioare. 

— Aha, spuse ea continuând să-şi pună zahăr în cafea. 

— Dar eu am încercat să te omor, icni Weir. Dacă ţi-aş fi 
spus toate lucrurile astea pentru a te distrage, aş fi avut 
nevoie de tine în viaţă. 

Rhyme pufni în râs. 

— Nu vorbi prostii. Nu ai încercat să mă omori. Nu ai 
avut niciun moment intenţia asta. Ai vrut doar să pară că 
vrei, pentru a da credibilitate celor spuse de tine. Dar 
primul lucru pe care l-ai făcut după ce ai aprins focul în 
dormitorul meu a fost să fugi afară şi să suni la 911 de la 
un telefon public. Am discutat cu cei de la dispecerat. 
Persoana care a sunat a spus că vede flăcări din cabina 
telefonică. Problema e că se află după colţ şi camera mea 
nu poate fi văzută de acolo. Thom a verificat asta. 

Mulţumesc, Thom, i se adresă Rhyme asistentului său, 
care se întâmpla să treacă pe acolo. 

— Pentru puţin, fu răspunsul grăbit al acestuia. 

Weir închise ochii şi clătină din cap, înțelegând greşeala 
gravă pe care o comisese. 

Rhyme îl privi cu coada ochiului, cercetând în 
continuare tabla cu indicii. 

— Toate victimele aveau preocupări legate de circ: 
muzician, stilist, călăreț amator. lar tehnicile folosite 
pentru a-i ucide erau toate numere de magie. Dar dacă 
intenţia ta reală era să îl omori pe Kadesky, ai fi încercat 
să ne distragi atenţia de la Cirque Fantastique, nu spre. 
Asta însemna că încerci să ne distragi atenţia de la 
altceva. Dar de la ce? M-am uitat din nou peste indicii. La 
cea de-a treia crimă, la râu, atunci când te-am încolţit, nu 
ai avut timp să îţi mai iei şi jacheta cu permisul de trecere 
şi cu cartela de la hotel din buzunar, ceea ce însemna că 
respectivele dovezi nu aveau cum să fie plantate şi aveau 
legătură cu ceea ce puneai de fapt la cale. Cardul de acces 
putea fi de le trei hoteluri, dintre care unul era Lanham 
Arms. Numele i s-a părut cunoscut detectivului Bell, aşa că 
şi-a verificat agenda. A ieşit la iveală că stătuse acolo la o 
cafea în urmă cu o săptămână pentru a pune la punct toate 
detaliile despre asigurarea protecţiei familiei lui Grady. 
Roland mi-a spus că hotelul este chiar lângă clădirea unde 
locuieşte Grady. Apoi permisul de acces? Am stat de vorbă 
cu reporterul de la care l-ai furat. Lucrează la cazul lui 
Andrew Constable şi l-a intervievat de câteva ori pe 
procurorul adjunct... Am găsit pe urmă nişte pilitură de 
metal şi am presupus ce era mai rău - că provenea de la 
cronometrul unei bombe. Deşi ar fi putut fi foarte bine de 
la vreo cheie sau vreo unealtă. 

Sachs prelua povestirea din acest punct. 

— Apoi pagina din New York Times, cea pe care am 
găsit-o în maşina abandonată în râu. Era într-adevăr un 
articol despre circ. Dar mai era unul despre procesul lui 
Andrew Constable. 

Un gest sugestiv spre tabla cu indicii. 


O GRUPARE MILITANTĂ VA FI JUDECATĂ LUNI PENTRU 
COMPLOT CRIMINAL. 


Rhyme continuă: 

— De asemenea, nota de la restaurant. Ar fi trebuit să o 
arunci. 

— Care notă? întrebă Weir încruntându-se. 

— Cea din jachetă. De acum două sâmbete. 

— Dar în acel weekend, n-am fost... 

Se opri brusc. 

— În oraş voiai să spui? întrebă Sachs. Da, ştim. Nota 
era de la un restaurant din Bedford Junction. 

— Habar n-am despre ce vorbiţi. 

— Un detectiv din Canton Falls care investighează cazul 
„Sfatului Patrioţilor” m-a sunat pe telefon pentru a vorbi 
cu Roland, spuse Rhyme. Am recunoscut prefixul: era 
acelaşi pe care îl avea şi numărul de la restaurantul la care 
aţi fost. 

Ochii lui Weir trădară uimire, iar Rhyme vorbi mai 
departe. 

— S-a dovedit că Bedford Junction e un sat de lângă 
Canton Falls, unde locuieşte Andrew Constable. 

— Şi cine este acest Constable despre care tot vorbiţi? 
izbucni el. 

Dar Rhyme putu vedea semne elocvente pe faţa lui Weir, 
semne care îl trădau. Interveni şi Sellitto: 

— Barnes a fost unul din oamenii cu care ai luat masa? 
Jeddy Barnes? 

— Nu ştiu la cine te referi. 

— Ai auzit totuşi de Sfatul Patrioților, nu-i aşa? 

— Doar ce am citit prin ziare. 

— Nu te credem, spuse Sellitto. 

— Credeţi ce vreţi, se precipită Weir. 

Rhyme observă furia care i se citea tot mai clar în ochi, 
furie pe care o preconizase Dobyns. După un scurt răgaz, 
întrebă: 

— Cum aţi aflat numele meu adevărat? 

Nimeni nu răspunse, dar ochii lui Weir se opriră pe 
ultimele observaţii adăugate pe tablă. Faţa i se întunecă şi 
izbucni: 

— Cineva m-a trădat, aşa-i? V-au povestit despre 
incendiu şi despre Kadesky. Cine a fost? 

Un zâmbet ciudat, în timp ce îşi plimba privirea de la 
Sachs la Kara şi într-un final se opri la Rhyme. 

— John Keating? V-a spus că l-am sunat, nu-i aşa? Rahat 
cu ochi. Niciodată nu a avut curajul să mă înfrunte. Şi Art 
Loesser, nu? Nişte Iude. O să îi ţin minte. Niciodată nu-i 
uit pe cei care mă trădează. 

Avu un acces de tuse. Când se termină, Weir începu din 
nou să privească de jur împrejurul camerei. 

— Kara... Aşa spuneai că te cheamă? Tu cine mai eşti? 

— Sunt iluzionistă, răspunse ea sfidător. 

— Una de-a noastră, spuse Weir sarcastic, măsurând-o 
din priviri. O femeie iluzionist. De fapt ce eşti? Consultant 
sau ceva de genul ăsta? După ce scap, poate vin să te 
vizitez. Poate te dispar. 

Sachs interveni: 

— Stai liniştit, nu o să fii eliberat secolul ăsta. 

Magicianul râse cu poftă. 

— Atunci după ce evadez? Pereţii sunt, la urma urmei, 
doar nişte iluzii. 

— Nici evadarea nu cred că este o opţiune, adăugă 
Sellitto. 

Rhyme prelua din nou discuţia: 

— Deci ţi-am spus „cum”, Weir. Sau cum naiba te 
cheamă acum. Dar ce-ar fi să îmi spui şi tu „de ce”? Am 
crezut că este o răzbunare pe Kadesky. Dar apoi, ne-am 
dat seama că ţinta ta este Grady. Ce eşti? Un fel de 
magician plătit să ucidă? 

— Răzbunare? întrebă Weir furios. La ce dracu’ 
foloseşte răzbunarea? Va înlătura cicatricele şi îmi va 
vindeca plămânii? Imi va aduce soţia înapoi? Nu înţelegeţi 
nimic!... Singurul lucru din viaţa mea, singurul lucru care 
a însemnat ceva vreodată pentru mine a fost iluzionismul, 
magia. Mentorul meu mi-a băgat asta în sânge. Dar focul a 
luat totul. Nu mai am puterea să interpretez. Mâna îmi 
este deformată. Vocea îmi este distrusă. Cine ar mai veni 
să mă vadă? Nu mai sunt în stare să fac singurul lucru 
pentru care am fost înzestrat cu talent de Dumnezeu. Şi 
dacă singura posibilitate pentru a-mi continua activitatea 
este să încalc legea, atunci asta am să fac. 

Sindromul Fantomei de la operă... 

Privi din nou insistent la corpul lui Rhyme. 

— Tu cum te-ai simţit după accident, gândindu-te că nu 
vei mai putea fi vreodată poliţist? 

Rhyme nu răspunse nimic. Cuvintele criminalului 
loviseră unde trebuia. Cum se simţise? Aceeaşi furie cu 
care se otrăvise şi Erick Weir, da. Şi, într-adevăr, după 
accident, conceptele de bine şi rău dispăruseră cu totul. 
De ce să nu fie criminal? se gândise el atunci, furios şi 
deprimat deopotrivă. Pot să descopăr indiciile mai bine 
decât orice om de pe această planetă. Asta înseamnă că le 
pot manipula la fel de bine. Aş putea să comit crima 
perfectă... 

In final, graţie unor oameni precum Terry Dobyns şi a 
altor doctori, poliţiştilor şi graţie propriei sale conştiinţe, 
reuşise să-şi înfrâneze aceste porniri. Însă ştia exact 
despre ce vorbeşte Weir. Oricum, nici chiar în cele mai 
sumbre momente de frustrare, nu se gândise să ia viaţa 
cuiva - în afară, bineînţeles, de a lui. 

— Deci ţi-ai vândut talentul ca mercenar? 

Weir îşi dădu seama că mai devreme îşi pierduse 
controlul şi că spusese deja prea multe. Refuză să mai 
vorbească. 

Sachs simţi deodată cum o cuprinde furia; se îndreptă 
către panoul de pe perete şi smulse câteva fotografii ale 

primelor două victime, aruncându-le apoi în faţă lui Weir şi 
tipând: 

— I-ai omorât pe oamenii ăştia doar pentru a ne distrage 
atenţia? E tot ce-au însemnat pentru tine. 

Weir o înfruntă cu privirea, indiferent. Apoi privi în jurul 
lui şi râse. 

— Chiar credeţi că mă puteţi ţine în închisoare? Aveţi 
habar că, pentru o provocare, Harry Houdini a fost 
dezbrăcat la piele şi aruncat în temniţa condamnaților la 
moarte din Washington? A evadat din celulă atât de 
repede, încât a avut timp să deschidă uşile tuturor 
celorlalte celule şi să îi schimbe pe condamnaţi dintr-o 
celulă în alta - şi asta până ca juriul să se întoarcă de la 
masă. 

Sellitto interveni: 

— Da, dar asta a fost cu mult timp în urmă. Acum 
suntem puţin mai echipați. 

Apoi către Rhyme şi Sachs: 

— Îl duc la centru, poate vrea să mai povestească ceva 
despre el. 

Dar când ajunseră, aproape de ieşire, Rhyme spuse: 

— Stai aşa. 

Privea spre tabla cu indicii. 

— Ce e? întrebă Sellitto. 

— Când a scăpat de Larry Burke după târg, şi-a deschis 
întâi cătuşele. 

— Aşa. 

— Am găsit salivă, îţi aduci aminte? Verificaţi-i gura. 
Vedeţi dacă nu cumva are ceva ascuns pe acolo. 

— Nu am. Serios, spuse Weir. 

Sellitto îşi puse o pereche de mănuşi de latex pe carei 
le dăduse Mel Cooper. 

— Deschide gura. Dacă mă muşti, te las fără 
moştenitori. Ai înţeles? Mă muşti, ţi le tai! 

— Am înţeles. 

Magicianul îşi deschise gura, iar Sellitto lumină cu 
lanterna, pipăind puţin şi cu mâinile. 

— Nimic. 

Rhyme spuse: 

— Mai e un loc în care ar trebui să căutăm. 

Sellitto se încruntă. 

— Mă voi asigura că o vom face la centru, Linc. Sunt 
lucruri pe care nu le fac pentru banii pe care îi primesc. 

Porniră din nou spre uşă şi atunci interveni şi Kara: 

— Stai. Verifică-i şi dinţii. Uită-te între ei. Mai ales 
molarii. 

Weir îşi încleşta maxilarele în timp ce Sellitto se apropie 
din nou de el. 

— Nu poţi să faci asta. 

— Deschide, îl întrerupse locotenentul. Şi ţine minte: 
avertismentul cu moştenitorii rămâne valabil. 

Magicianul oftă. : 

— În partea dreaptă, molarul de sus. În partea mea 
dreaptă, voiam să spun. 

Sellitto privi spre Rhyme şi apoi căută în locul indicat cu 
băgare de seamă. Mâna îi ieşi afară ţinând un dinte fals. 
Înăuntru, găsi un ac de metal arcuit. Îl puse atent pe masă 
şi montă la loc dintele. 

Detectivul spuse: 

— E destul de mic. Poate să se folosească de aşa ceva? 

Kara examina obiectul de metal. 

— Oho, cu ăsta poate deschide o pereche de cătuşe 
normale în aproximativ patru secunde. 

— Mare figură eşti, Weir. Acum să mergem. 

Rhyme păru că se gândeşte la ceva. 

— Hei, Lon? 

Detectivul se întoarse spre el. 

— Nu ai sentimentul că, ajutându-ne să găsim 
instrumentul din gura lui, ne-a distras de fapt atenţia 
puţin? 

— Ai dreptate, încuviinţă Kara. 

Weir privi dezgustat cum Sellitto se pregăteşte să 
cotrobăie din nou. De această dată, detectivul verifică 

fiecare dinte în parte. Găsi un al doilea instrument într-un 
dinte fals similar în partea din stânga jos. 

— Voi avea grijă să fii pus într-un loc special, spuse 
locotenentul ameninţător. 

Chemă apoi prin staţie un agent de poliţie, care intră în 
cameră cu două perechi de cătuşe pe care le folosi pentru 
picioarele lui Weir. 

— Dar aşa nu pot să mai merg, se lamentă iluzionistul. 

— Copăcel, spuse cu răceală Sellitto. Ca un bebeluş. 

Capitolul treizeci şi trei 


Bărbatul primi mesajul la un restaurant de pe 
Autostrada 244, care, pentru că nu avea telefon acasă în 
rulotă - nu voia unul, nu avea încredere în ele - era locul 
în care primea şi dădea toate telefoanele. 

Câteodată treceau zile până să preia mesajele, dar 
astăzi, pentru că aştepta un telefon important, se grăbise - 
în măsura în care se poate spune un astfel de lucru despre 
modul său de a se deplasa - la Bistroul Elmei imediat după 
ce ieşise de la lecţia despre Biblie. 

Hobbs Wentworth era un bărbat masiv ca un urs, cu o 
barbă roşie şi cu un păr cârlionţat ceva mai deschis la 
culoare. Cuvântul „carieră” nu fusese niciodată asociat de 
vreun locuitor din Canton Falls, New York, cu Hobbs, dar 
asta nu însemna în niciun caz că nu muncea ca un catâr. 
Căci accepta să facă orice treabă, atâta timp cât nu era în 
spaţiu închis, nu necesita prea mult calcul şi angajatorul 
era alb şi creştin. 

Hobbs era căsătorit cu o femeie liniştită şi spălăcită pe 
nume Cindy, care îşi petrecea cea mai mare parte a 
timpului învățând acasă, gătind, croşetând şi făcând vizite 
prietenelor ei, care se ocupau cu aceleaşi lucruri. Pe de 
altă parte, Hobbs îşi petrecea majoritatea timpului 
lucrând, mergând la vânătoare şi stând serile cu prietenii 
lui bărbaţi, bând şi discutând în contradictoriu (deşi, cel 
mai adesea, certurile erau de fapt opusul, fiind vorba 
despre oameni cu mentalități foarte asemănătoare). 

Toată viaţa şi-o petrecuse în Canton Falls şi îi plăcea 
aici. Erau atâtea locuri în care puteai vâna, deşi niciunul 
din ele nu era oficial. Oamenii de aici erau toţi voinici şi 
amabili şi ştiau mersul lucrurilor („mentalități 
asemănătoare” se aplica tuturor locuitorilor din Canton 
Falls). Hobbs avea aproape mereu posibilitatea de a face 
ce-şi dorea. De pildă, să predea la şcoala de duminică. Cu 
opt clase terminate şi cu o togă furată, dar fără 

cunoştinţele necesare pentru a o merita, chiar şi lui i-ar fi 
venit greu să creadă că cineva ar vrea ca el să predea. 

Dar se părea că era înzestrat pentru copiii de la şcoala 
de duminică. Nu prea făcea sesiuni de rugăciune cu ea şi 
nici nu îi învăţa cântece cu lisus-mă-iubeşte... Nu. Tot ce 
făcea era să le spună copiilor pilde din Biblie. Şi totdeauna 
erau încântați să-l asculte - datorită mai ales faptului că 
obişnuia să improvizeze. De pildă, varianta lui de poveste 
nu spunea că lisus hrănise mulţimea cu doi peşti şi cinci 
pâini, ci cum Fiul lui Dumnezeu a plecat cu arcul la 
vânătoare şi a nimerit un cerb de la mai bine de o sută de 
metri distanţă, pe care apoi l-a golit de intestine şi l-a 
pregătit pentru a fi fript. Apoi a hrănit oamenii cu el 
(pentru ca povestea să fie mai sugestivă, venise de acasă 
cu propriul său arc Clearwater MX Flex şi înfipsese o 
săgeată în peretele de zgură, spre încântarea copiilor). 

După o astfel de lecţie venea el astăzi când intră în 
Bistroul Elmei. Chelneriţa îi ieşi în întâmpinare. 

— Salut, Hobbs. Plăcintă? 

— Nu. Adu-mi o bere Vernors şi o omletă cu caşcaval. 
Condimentată. Am primit vreun telefon cât...? 

Până să-şi termine întrebarea, i se înmâna un petic de 
hârtie, pe care scria: „Sună-mă. JB”. Chelneriţa întrebă: 

— De la Jeddy? Părea să fie el. De când poliţia dă 
târcoale, el şi oamenii lui... adică, nu l-am mai văzut deloc 
pe aici. 

Îi ignoră întrebarea, mulţumindu-se să spună: 

— Nu-mi aduce comanda încă. 

În timp ce se îndrepta spre telefonul public, scotocindu- 
se prin buzunare după monede, gândul îi zbură la masa de 
acum două săptămâni de la Riverside Inn din Bedford 
Junction. În afară de el, mai fuseseră prezenţi Frank 
Stemple, Jeddy Barnes şi un tip pe nume Erick Weir, pe 
care Barnes îl numea Vrăjitorul, din cauză că era magician 
profesionist. 

Barnes îl făcuse pe Hobbs să se simtă atât de bine în 
acea zi, zâmbindu-i şi ridicându-se în picioare când el 
intrase. Barnes îi spusese atunci lui Weir. 

— lată, domnule Weir, faceţi cunoştinţă cu cel mai bun 
tintaş din ţară. Ca să nu mai spunem de vânător de cerbi. 
Şi un conducător al naibii de priceput. 

Hobbs se aşezase atunci la masă în acel restaurant de 
lux, mândru de laudele primite, dar agitat, căci nu visase 
niciodată să ia masa la Riverside. Mâncase cu poftă din 
specialitatea zilei, în timp ce Barnes şi Stemple îi 
povestiseră cum îl cunoscuseră pe Weir. Era un fel de 
mercenar, despre care Hobbs ştia totul, fiind abonat la 
Soldier of Fortune. Observase cicatricile de pe gâtul 
bărbatului şi mâna deformată, întrebându-se de unde s-o fi 
ales cu ele. Napalm, probabil. 

La început, Barnes avusese dubii cu privire la Weir şi nu 
fusese de acord să-l întâlnească, gândindu-se la o capcană. 
Dar Vrăjitorul îşi câştigase încrederea spunându-le să se 
uite la ştiri într-o anumită zi. Reportajul zilei fusese despre 
uciderea unui grădinar mexican, un imigrant ilegal, care 
lucra pentru o familie bogată într-un orăşel din apropiere. 
Weir venise apoi cu portofelul celui ucis. Un trofeu, 
precum coarnele unui căprior. 

Weir fusese foarte direct atunci. Le spusese că îl alesese 
pe mexican din cauza aversiunii lui Barnes faţă de 
imigranţi, dar personal nu avea nimic împotriva lor - 
interesul lui era doar acela de a face bani cu talentul său. 
Ceea ce fu pe placul tuturor. În timpul mesei, Vrăjitorul îşi 
expusese planul despre Charles Grady, îşi strânseră 
mâinile şi plecase. Acum câteva zile, Barnes şi Stemple îl 
expediaseră pe preotul iubitor de fetiţe, Swenson, la New 
York cu instrucţiuni de a-l ucide pe Grady sâmbătă seara. 
Dăduse greş, cum era de aşteptat. 

Hobbs fusese instruit să „rămână pe poziţii”, cum se 
exprimase domnul Weir, „în caz că era nevoie de el”. 

Şi se pare că era. Formă în grabă numărul de telefon 
mobil al lui Barnes, înregistrat bineînţeles pe numele 
altcuiva, şi auzi: 

— Da? 

— Eu sunt. 

Pentru că poliţia era pe urmele lui Barnes, stabiliseră să 
menţină convorbirile la nivelul minim. Barnes spuse: 

— Trebuie să faci ce ţi-am spus atunci la masă. 

— Aha. Hai la lac. 

— Bine. 

— Hai la lac. Vii la mine în barcă? întrebă Hobbs. 

— Vin. 

— Bun. Când? 

— Chiar acum. Cât de repede. 

— Bine. Hai că vin. 

Barnes închise repede, iar Hobbs comandă în locul 
omletei o cafea şi un sandvici cu ou, condimentat din plin. 
Când Jeddy Barnes spunea acum sau cât de repede, 
însemna chiar în acel moment, indiferent de ce făceai şi ce 
anume ţi se cerea. 

Când i se aduse comanda, Hobbs se grăbi să iasă, 
ambală motorul dubitei şi demară în trombă spre şosea. 
Avea o singură oprire - la rulotă. Acolo se va urca în 
camioneta Dodge înregistrată pe un nume fictiv şi se va 
duce la „lac”, care bineînţeles că nu se referea propriu-zis 
la un lac, ci la un anumit loc de întâlnire din oraşul New 
York. 

La fel cum „barca de pescuit” în care aveau să se urce 
nu însemna nici barcă, nici şalupă. 


Înapoi la Cavou. 

Pe o latură a mesei prinse de podea, stătea cu o expresie 
sălbatică pe chip Joe Roth, avocatul corpolent al lui 
Andrew Constable. 

Charles Grady era aşezat pe latura opusă, flancat de 
adjunctul său, Roland Bell. În aceeaşi cameră se afla şi 
Amelia Sachs. Întunecimea camerei de interogatoriu, 

amplificată de dimensiunile reduse ale ferestrelor şi de 
zgârcenia cu care lăsau să pătrundă lumina înăuntru, îi 
producea acesteia o puternică senzaţie de claustrofobie, 
senzaţie care oricum nu o părăsise cu totul după episodul 
cu panica de la Cirque Fantastique. Nu-şi găsea 
astâmpărul, mişcându-se tot timpul de colo-colo prin 
cameră. 

Uşa de fier se deschise, iar paznicul lui Constable lăsă 
deţinutul să intre, încătuşându-i mâinile în faţă. Apoi 
închise uşa cu zgomot şi se întoarse pe coridor să aştepte. 

— Nu ţi-a mers, fu primul lucru pe care i-l spuse Grady. 

Vocea îi era în mod ciudat calmă şi indiferentă, se gândi 
Sachs, ţinând cont de faptul că familia îi fusese în pericol. 

— Ce nu mi-a...? începu Constable. Vorbiţi despre idiotul 
de Ralph Swenson? 

— Nu. Despre Erick Weir, îi spuse Grady. 

— Cine? 

Grimasa bărbatului părea foarte autentică. 

Procurorul începu să-i explice despre tentativa de 
asasinare a familiei sale a fostului iluzionist, reprofilat 
acum ca ucigaş plătit. 

— Nu, nu... Nu am avut nimic de-a face cu Swenson. Şi 
nu am avut nimic de-a face nici cu asta. 

Bărbatul privi neajutorat la suprafaţa zgâriată a mesei. 
Era o mâzgălitură pe vopseaua cenuşie a mesei. Părea să 
fie un A, apoi un C, apoi un K. 

— Ţi-am spus de mult timp, Charles, sunt câţiva oameni 
pe care i-am întâlnit în trecut şi care au cam întrecut 
măsura. Pentru ei, tu şi statul sunteţi duşmanii lor, mână 
în mână cu evreii, cu afro-americanii sau cu ştiu eu mai 
cine. Nu fac decât să îmi răstălmăcească vorbele şi să mă 
folosească drept scuză pentru a ajunge la tine. Apoi cobori 
vocea: Ţi-o spun din nou. Îţi garantez că nu am avut nimic 
de-a face cu toate astea. 

În acest punct, interveni şi Roth, care se adresă 
procurorului: 

— Hai să nu ne jucăm de-a baba oarba, Charles. Acum 
nu faci decât să arunci momeala. Dacă ai vreo dovadă 
clară care îl conectează pe clientul meu de atentatul de la 
tine din apartament... 

— Weir a ucis doi oameni ieri. Şi un agent de poliţie. 
Asta înseamnă crimă capitală. 

Constable tresări. Vorbi din nou avocatul său, deloc 
impresionat: 

— Îmi pare foarte rău să aud asta. Dar observ că nu l-ai 
pus pe clientul meu sub acuzare. Pentru că nu ai nicio 
dovadă că ar avea vreo legătură cu Weir, nu-i aşa? 

Grady îl ignoră cu totul şi continuă: 

— Negociem chiar acum cu Weir pentru a ne da anumite 
informaţii. 

Constable îşi întoarse privirea spre Sachs, privind-o din 
cap până în picioare de mai multe ori. Părea total 
neajutorat, iar privirea din ochii lui o implora să îl ajute în 
vreun fel. Probabil că ea ar fi trebuit să fie vocea raţiunii 
feminine. Dar Sachs nu spuse nimic, la fel făcu şi Bell. Nu 
era treaba lor să discute cu suspecţii. Detectivul era aici 
pentru a-l şti în siguranţă pe Grady şi pentru a afla 
eventual mai multe informaţii despre tentativa de crimă şi 
despre posibile atentate viitoare. Sachs era aici pentru a 
încerca să afle mai multe despre Constable şi despre 
partenerii lui, informaţii pe care le-ar folosi pentru 
solidificarea cazului lui Weir. 

Totodată, era curioasă cu privire la acest om - i se 
spusese că este răul întruchipat, dar până acum păruse 
rezonabil, înţelegător şi afectat într-un mod foarte sincer 
de evenimentele ultimelor zile. Rhyme îşi concentra toată 
atenţia pe examinarea probelor; nu avea răbdarea 
necesară pentru a pătrunde în mintea sau în sufletul unui 
criminal. De cealaltă parte, Sachs era de-a dreptul 
fascinată de problemele care se puneau în termeni de bine 
şi rău. Avea în faţă un om nevinovat sau un alt Adolf 
Hitler? 

Constable scutură din cap: 

— Gândeşte-te, nu îmi foloseşte la nimic să te omor. 
Statul oricum ar trimite un înlocuitor. Procesul ar 
continua, singura diferenţă fiind că aş avea o acuzaţie de 
crimă atârnată de gât. De ce mi-aş dori asta? Ce motiv aş 
avea eu să te omor pe tine? 

— Pentru că eşti un bigot şi un criminal şi... 

Constable îl întrerupse cu înverşunare: 

— Ascultă! Am suportat deja destule. Am fost arestat şi 
umilit în faţa întregii mele familii. Am fost abuzat aici şi în 
presă. Şi ştii care este singura crimă pe care am săvârşit- 
o? Am pus întrebările incomode. 

Il privea pe Grady drept în ochi. 

— Andrew, spuse Roth, atingându-i umărul. 

Acesta i-l înlătură cu un gest energic. Era foarte 
indignat şi vorbea pe un ton foarte ridicat: 

— Chiar acum, chiar aici în această cameră, voi repeta 
crimele de care mă fac vinovat. Prima: te întreb dacă nu 
eşti de acord cu mine când spun că un guvern, atunci când 
devine prea mare, pierde contactul cu poporul. Atunci 
poliţiştii se aleg cu libertatea de a înfige o coadă de 
mătură în rectul unui prizonier de culoare. Un prizonier 
nevinovat, pe deasupra. 

— Au fost prinşi, comentă Grady apatic. 

— Condamnarea lor nu-i va reda acelui om demnitatea, 
am dreptate? Şi, pe deasupra, câţi din ei nu sunt prinşi?... 
Să vedem ce s-a întâmplat la Washington. Îi lasă pe 
terorişti să intre în ţară, cu intenţia de a ne ucide, şi noi nu 
avem curajul să le luăm amprentele sau să îi forţăm să 
poarte acte cu ei, pentru că ne e teamă să nu le aducem 
vreo ofensă... Următoarea mea crimă. Să te întreb, de ce 
nu acceptăm cu toţii că există diferenţe între rase şi 
culturi? Nu am afirmat niciodată că o rasă ar fi superioară 
sau inferioară alteia. Spun doar că nu-i a bine dacă încerci 
să le amesteci între ele. 

— Am trecut de faza segregării încă de acum zeci de ani, 
rosti tărăgănat Bell. Chiar e un delict, să ştii. 

— Pe vremuri, era un delict să vinzi alcool, domnule 
detectiv. Sau să lucrezi duminica. Era legal ca puşti de 10 
ani să lucreze în uzină. Apoi oamenii s-au mai deşteptat şi 
au schimbat acele legi, pentru că nu reflectau natura 
umană. 

Se aplecă în faţă, pentru a-i privi mai îndeaproape pe 
Sachs şi pe Bell. 

— Dragii mei prieteni din poliţie. Să vă pun şi vouă o 
întrebare incomodă. Să spunem că aţi aflat de posibilitatea 
ca un anumit om să se facă vinovat de o crimă săvârşită şi 
să adăugăm că omul respectiv este afro-american sau 
hispanic. Il vedeţi pe stradă. Nu aţi strânge mai tare 
pistolul în mână decât dacă el ar fi alb? Sau dacă suspectul 
e alb şi mai arată şi decent, adică are toţi dinţii în gură şi 
poartă haine care nu miros ca un WC public, nu cumva aţi 
avea mâna mai relaxată pe armă? Nu cumva l-aţi 
percheziţiona puţin mai lejer? 

Prizonierul se rezemă de spătarul scaunului şi clătină 
încă o dată din cap. 

— Astea sunt crimele mele. Atât. Să pun astfel de 
întrebări cu voce tare. 

— Foarte bine jucat, Andrew, spuse Grady pe un ton 
cinic. Dar până să joci rolul de persecutat, spune-ne mai 
bine ce părere ai despre faptul că Erick Weir a luat 
prânzul cu alţi trei oameni la Riverside Inn, în Bedford 
Junction, acum două săptămâni. Care e la o aruncătură de 
băț de sala de întâlnire a Sfatului Patrioţilor şi la încă una 
de casa ta. 

Constable clipi uimit. 

— La Riverside Inn? 

Încercă să privească afară pe fereastră, dar era atât de 
murdară încât nu îţi puteai da seama dacă cerul era 
albastru, galben de atâta poluare sau înnorat. 

Ochii lui Grady se îngustară. 

— Ce? Ştii ceva despre acel loc? 

— Eu... 

Avocatul îl atinse pe umăr pentru a-l face să tacă. Apoi 
discutară puţin în şoaptă. Grady nu se putu abţine şi 
încercă să forţeze: 

— Ştii pe cineva care obişnuieşte să meargă pe acolo? 

Constable privi sugestiv la Roth, care scutură din cap cu 
vehemenţă, şi rămase tăcut. 

— Cum e celula în care stai, Andrew? întrebă procurorul 
după câteva momente. 

— Celula mea... 

— Celula ta de aici, din detenţie. 

— Nu prea îmi place. După cum bănuiesc că ştii. 

— Îţi garantez că e şi mai rău la închisoare. Şi va trebui 
să stai singur. Pentru că ceata de negri te aşteaptă cu drag 
pentru a... 

— Haide, Charles, spuse Roth plictisit. Chiar nu avem 
nevoie de aşa ceva. 

Procurorul îi răspunse: 

— Păi, Joe, să ştii că am cam ajuns la capătul răbdării. 
Tot ce am auzit până acum a fost eu nu am făcut asta, eu 
nu am făcut aia. Şi că cineva înscenează totul şi se 
foloseşte de el. Dacă aşa stau lucrurile, şi aici Grady se 
întoarse către Constable, trebuie să aduci dovezi să te 
cred. Arată-mi că nu ai avut nicio legătură cu tentativa de 
omor asupra mea şi a familiei mele şi dă-mi numele 
persoanelor care au pus la cale totul. Apoi putem discuta. 

Încă o sesiune intempestivă de consultaţii şoptite între 
client şi avocatul său. Într-un final, Roth spuse: 

— Clientul meu trebuie să dea nişte telefoane. 
Depinzând de ce vom afla, vom lua în considerare 
cooperarea. 

— Nu e de ajuns. Vreau nişte nume acum. 

Pus în dificultate, Constable se adresă direct lui Grady: 

— Trebuie să discut cu nişte oameni înainte. Trebuie să 
fiu sigur. 

— Ţi-e teamă că va trebui să-ţi torni câţiva amici? 
întrebă relaxat procurorul. Hm. Spuneai că îţi place să pui 
întrebări incomode. Am şi eu una pentru tine. Ce fel de 

prieteni îţi sunt aceştia dacă sunt dispuşi să te trimită la 
închisoare pentru tot restul vieţii? 

Grady se ridică în picioare. 

— Dacă nu te hotărăşti să vorbeşti până la ora nouă în 
seara asta, începem procesul mâine, aşa cum am stabilit. 

Capitolul treizeci şi patru 


Nu era cine ştie ce scenă. 

Când David Balzac se retrăsese cu 10 ani în urmă din 
iluzionism şi cumpărase  Smoke&Mirrors,  separase 
jumătatea din spate a magazinului, unde amenajase o mică 
sală. Nu avea licenţă pentru spectacole, aşa că nu putea 
percepe taxă de intrare, dar organiza în fiecare duminică 
după-amiaza mici spectacole aici, pentru ca elevii lui să se 
poată obişnui cu reprezentațiile în faţa unui public. 

Şi ce diferenţă era. 

Kara ştia că practica de acasă şi cea în faţa unui public 
erau ca ziua şi noaptea. Ceva inexplicabil se întâmpla când 
urcai pe scenă în faţa spectatorilor. Trucuri imposibile, 
care acasă dădeau greş, mergeau aici perfect datorită unei 
adrenaline spirituale misterioase, care se insinua în 
mâinile tale şi îţi poruncea pe un ton răspicat: 

— Nu o da în bară de data asta! 

În mod invers, în timpul unei reprezentații cu spectatori, 
putea să nu îţi iasă un număr care înainte părea floare la 
ureche, de exemplu, moneda franţuzească, truc atât de 
simplu încât nu ti-ar trece prin cap să îţi iei o rezervă 
pentru cazul în care ai da greş. 

O cortină neagră separa acum sala de spectacol de 
restul magazinului. Se ondula uşor de fiecare dată când 
uşa de la intrare se deschidea sau se închidea şi era 
urmată de un zgomot discret făcut de ochiul electric de pe 
tavan. 

Era aproape 4 după-amiaza. Duminică. Oamenii intrau 
în sala de teatru şi îşi căutau locuri; întotdeauna se 
începea cu locurile din spate (la spectacolele de magie şi 
iluzionism, nimeni nu vrea să stea în faţă - niciodată nu 
poţi şti cum vei fi ales tocmai tu „voluntarul” care urmează 
să fie făcut de râs pe scenă, în faţa celorlalţi). 

Stând în spatele cortinei, Kara privea scena. Pereţii 
negri erau decoloraţi şi deterioraţi pe alocuri, iar podeaua 

de stejar era cârpită în zeci de locuri, urme lăsate de 
greşelile iluzioniştilor din timpul repetiţiilor. Iar cortina nu 
era decât o bucată roasă de material de culoare roşu 
întunecat. Întreaga platformă era mai degrabă mică: doar 
trei metri pe patru. 

În ciuda tuturor acestora, pentru Kara era Carnegie Hall 
din Manhattan şi MGM Grand din Las Vegas la un loc şi 
era pregătită să dea tot în faţa publicului. 

La fel ca actorii de vodevil sau magicienii de salon, cei 
mai mulţi iluzionişti doar înşiruie nişte trucuri în timpul 
unui spectacol. Chiar dacă poate lucrează puţin şi la ritm 
şi culminează cu un final care te ţine cu sufletul la gură, 
acest tip de performanţă era, în opinia Karei, precum un 
foc de artificii - fiecare izbucnire mai mult sau mai puţin 
spectaculoasă, dar în ansamblu nesatisfăcătoare, pentru 
că exploziile nu aveau continuitate sau vreo temă comună. 
Reprezentaţia unui iluzionist trebuia să spună o poveste, în 
care toate numerele erau legate între ele, urmarea lor să 
fie naturală şi logică, şi cu reluarea unora dintre ele la 
sfârşit, pentru a contribui la superba serie care să îi lase, 
spera ea, fără respiraţie. 

Şi mai mulţi oameni intraseră în sală. Se întrebă dacă 
vor fi mulţi astăzi acolo, deşi asta nu prea conta pentru ea. 
lubea la nebunie povestea cu Robert Houdini care a urcat 
într-o seară pe scenă şi a văzut în sală doar trei spectatori. 
Reprezentaţia lui a fost aceeaşi ca atunci când sala era 
plină, cu o mică excepţie: finalul. Căci i-a invitat pe toţi 
trei acasă la el pentru a lua cina. 

Avea încredere în ce avea să facă - domnul Balzac o 
punea să exerseze săptămâni în şir, chiar şi pentru aceste 
spectacole mici. Şi acum, cu doar câteva minute înainte de 
ridicarea cortinei, gândul nu îi era la reprezentaţie, 
mulţumindu-se să privească spectatorii intrând şi profitând 
de acest scurt răgaz de linişte mentală. Se simţi vinovată 
de această stare. Avea atâtea motive pentru care să nu fie 
aşa mulţumită: starea mamei ei care se înrăutăţea, banii 
care nu îi ajungeau, progresele insesizabile pe care le 

realiza în ochii domnului Balzac, tipul care o părăsise 
acum trei săptămâni şi care promisese că o va suna. Cu 
siguranţă. Promit. 

Dar trucul cu Iubitul dispărut, ca şi cele cu evaporarea 
banilor sau îmbolnăvirea mamei, nu o atingea defel în 
acest loc. 

Cel puţin nu cât timp se afla pe scenă. 

Nimic nu conta în afara provocării de a crea o anumită 
expresie pe feţele spectatorilor. Kara cunoştea atât de bine 
această expresie: ochii care se deschid de surpriză, gura 
zâmbind vag, sprâncenele arcuindu-se şi, mai presus de 
toate, întrebarea cea mai măgulitoare pentru un iluzionist: 
cum a reuşit să facă asta? 

În magia de scenă, există anumite gesturi de 
prestidigitaţie care pot fi definite prin verbele „a lua” şi „a 
pune”. Creezi efectul de transformare a unui obiect într- 
altul luând în mod subtil obiectul iniţial şi punând un altul 
în locul lui; ca efect, audiența vede doar obiectul care se 
transformă. Şi asta era şi filosofia care stătea la baza 
reprezentaţiei pentru Kara: să iei plictiseala, tristeţea sau 
enervarea audienței şi să pui în loc fericire, fascinatie, 
seninătate - să-i transformi în oameni bucuroşi în adâncul 
sufletului lor, fără a ţine cont de efemeritatea acestei stări. 

E aproape să înceapă. Mai privi o dată prin cortină. 

Era surprinsă să vadă că majoritatea locurilor erau 
ocupate. În astfel de zile frumoase, publicul venea în 
număr destul de restrâns. Fu foarte încântată când o zări 
intrând pe Jaynene, asistenta de la azilul unde era mama 
ei. Statura ei impresionantă bloca pentru un moment 
intrarea din spate. Era însoţită de alte câteva colege de la 
Stuyvesant Manor. Intrară în sală şi găsiră locuri libere. 
Mai văzu şi alte câteva prietene de la revistă şi câteva 
vecine din Greenwich. 

Apoi, la câteva secunde după ora 16:00, cortina se ridică 
în acelaşi timp în care ultimul spectator pătrundea în sală 
- cineva de la care nu s-ar fi aşteptat într-un milion de ani 
să vină pentru a-i vedea spectacolul. 

357 


- OMUL DISPĂRUT - 


— Bine că e accesibil, comentă Lincoln Rhyme sec, 
conducându-şi scaunul cu rotile Storm Arrow în 
Smoke&Mirrors şi parcându-l într-un loc incomod, pe 
jumătate în sală şi pe jumătate pe hol. Nu dau pe nimeni în 
judecată azi. 

Cu doar o oră în urmă, reuşise să îi surprindă pe Sachs 
şi pe Thom când sugerase să vină aici la magazin, în 
dubiţa sa Rolix echipată cu rampă, pentru a vedea 
spectacolul Karei. La sfârşit adăugase: 

— Ar fi păcat să irosim o zi atât de frumoasă stând în 
casă. 

În acel moment, cei doi începură să se holbeze la el, căci 
rareori ieşea din casă „într-o zi atât de frumoasă”, chiar şi 
înainte de accident. Rhyme spuse: 

— Glumeam. Thom, poţi să aduci dubiţa, te rog? 

— Nici nu trebuie să mă rogi, răspunse asistentul. 

Privind în jur prin sala ponosită, Rhyme observă o 
femeie foarte voinică de culoare privindu-i insistent. Se 
ridică încet de la locul ei şi veni lângă ei, aşezându-se 
lângă Sachs. Făcu un semn cu mâna către Rhyme şi îl 
întrebă dacă el era polițistul despre care îi povestise Kara. 
Răspunse afirmativ şi făcură imediat cunoştinţă. 

Numele ei era Jaynene şi era asistentă la un centru de 
îngrijire a persoanelor de vârsta a treia unde era internată 
şi mama Karei. 

Femeia îşi întoarse privirea intenţionat spre Rhyme, 
care o privea la rândul său foarte sever, datorită descrierii 
făcute. 

— Hopa! Am zis „centru de îngrijire”? Voiam să spun 
„azil de bătrâni”. 

— Am făcut cursuri la C.R.A.T., spuse criminalistul. 

Asistenta se gândi pentru câteva clipe şi, într-un final, 
spuse: 

— Nu ştiu ce e asta. 

— Centrul de Recuperare după Accidente Traumatice, 
spuse Thom. 

— Mie îmi place să-i spun „Clubul Schilozilor”, adăugă 
Rhyme. 

— Dar el este tendenţios dinadins acum, interveni din 
nou Thom. 

— Am lucrat cu pacienţi cu probleme la coloană, 
întotdeauna mi-au plăcut cei neprietenoşi. Cei liniştiţi şi de 
treabă mă speriau. 

Asta pentru că ei erau cei care aveau câte un prieten 
plin de solicitudine care le amesteca 100 de mililitri de 
Seconal!" în băutură sau care, dacă îşi mai puteau folosi 
vreuna din mâini, deschideau gazul de la aragaz la 
maximum. 

— Tu eşti cu vertebra a patra? îl întrebă Jaynene pe 
Rhyme. 

— Exact. 

— Fără ventilator. Foarte bine. 

— E şi mama Karei? întrebă Sachs. 

Jaynene se încruntă pentru o clipă. 

— Păi, nu. 

— A venit vreodată să o vadă? 

— Mama ei nu prea are treabă cu cariera ei, spuse 
femeia precaut. 

Rhyme spuse: 

— Kara mi-a spus că e bolnavă. Se simte mai bine? 

— Da, puţin. 

Era de dezvoltat subiectul, intui Rhyme, dar tonul din 
vocea femeii transmitea că nu era treaba unei asistente să 
discute informaţii confidenţiale cu străinii. 

Apoi luminile se stinseră treptat şi se aşternu liniştea. _ 

Pe scenă, îşi făcu apariţia un bărbat cu părul alb. In 
ciuda vârstei sale şi a semnelor vieţii tumultuoase pe care 
o dusese - nasul de alcoolic şi barba unui fumător înrăit - 
ochii îi erau foarte ageri, ţinuta impecabilă şi pluti spre 
mijlocul scenei cu gesturile unui mare artist. Se opri lângă 


10 Medicament pe bază de barbiturice vândut sub acest nume de 
compania farmaceutică Eli Lilly care, în doze mari, produce moartea. 
(n.t.) 

singurul stâlp de pe platformă, o sculptură din lemn a unui 
fragment de coloană romană. Interiorul sălii era unul mai 
degrabă sărăcăcios, dar omul purta un costum foarte bine 
croit, ca şi cum ar fi avut o regulă de a arăta tot timpul 
bine în faţa publicului. 

Aha, deduse Rhyme, mentorul veşnic nemulţumit, David 
Balzac. Acesta nu îl recunoscuse, dar privise cu aminte 
audiența, oprindu-şi ochii ceva mai mult pe figura lui 
Rhyme. 

— Astăzi, doamnelor şi domnilor, sunt mândru să vă 
prezint pe unul dintre elevii mei cei mai talentaţi. Kara 
studiază sub îndrumarea mea de un an deja. Urmează să 
vă arate unele din cele mai ezoterice numere de magie din 
câte există: o parte ale mele şi o parte ale ei. Nu fiţi 
surprinşi, spuse el cu o privire demonică în ochi, privire 
care părea aţintită la Rhyme, sau şocaţi de ceea ce veţi 
vedea astăzi. Şi acum, doamnelor şi domnilor... Kara. 

Rhyme luase decizia de a folosi şi acest prilej în scopuri 
ştiinţifice. li plăcea foarte mult să priceapă metoda iluziilor 
ei, observând cu atenţie procedeele, cum ascundea în 
palmă monedele şi cărţile şi unde tăinuia costumele pentru 
deghizări. Kara încă avea un avans considerabil în acest 
joc de-a „Prinde mişcarea”, joc pe care, fără îndoială, nici 
nu ştia că îl joacă. 

Tânăra femeie apăru pe scenă într-un costum negru, 
strâns pe corp, cu o tăietură mare în formă de semilună în 
dreptul stomacului. Pe deasupra, o mantie strălucitoare şi 
transparentă, semănând cu o robă din antichitate. Nu o 
percepuse niciun moment pe Kara ca fiind atractivă sau 
sexy, dar trebuia să recunoască faptul că ţinuta din 
această seară îi dădea o puternică notă de senzualitate. Se 
deplasa ca un dansator, lin şi totuşi hotărât. Luă o scurtă 
pauză, pentru a examina audiența. Părea că se uită la 
fiecare persoană în parte. Tensiunea începu să crească. 
Într-un final: 

— Schimbarea, spuse ea pe un ton teatral. Schimbarea... 
Cum ne fascinează. Alchimia: schimbarea plumbului şi a 
tinichelei în aur... 

Într-o mână avea o monedă de argint. Închise iute palma 
şi o redeschise aproape instantaneu. Avea acum o monedă 
din aur, pe care o aruncă în aer; aceasta se transformă în 
mici confetti aurii. 

Aplauze din public şi un murmur de încântare general. 

— Noaptea... 

Luminile se stinseră deodată, lăsând sala în întuneric. 
Un moment mai târziu, nu mai mult de câteva secunde, se 
reaprinseră. 

— ...devine zi. 

Kara purta acelaşi costum, doar că era auriu şi tăietura 
de pe piept avea formă de stea. Lui Rhyme nu îi rămase 
decât să zâmbească observând viteza cu care îşi 
schimbase hainele. 

— Viaţa... 

Un trandafir roşu apăru în mâna ei. 

— ...devine moarte... 

Strânse trandafirul în palmă, iar acesta se transformă 
într-o floare uscată şi galbenă. 

— ...care devine viaţă. A 

Avea acum în mână un buchet de flori proaspete. Il 
aruncă unei femei din public, care fu foarte încântată. 
Rhyme auzi o şoaptă de surpriză: 

— Sunt adevărate. 

Kara îşi lăsă mâinile să cadă pe lângă corp şi privi din 
nou spre public cu o expresie serioasă pe chip. 

— Există o carte, spuse ea, cu o voce care umplu 
încăperea. O carte scrisă acum mii de ani de poetul roman 
Ovidiu. Cartea se numeşte Metamorfoze. De la 
metamorfoză: când o omidă devine... 

lşi deschise palma şi un fluture îşi luă zborul, dispărând 
în spatele scenei. _ 

Rhyme făcuse patru ani de latină în şcoală. Işi aduse 
aminte de chinul său de a traduce câteva versuri din 

361 


- OMUL DISPĂRUT - 


Ovidiu pentru o temă. Erau, îşi aminti el, 14 sau 15 mituri 
în formă poetică. Ce punea la cale Kara? Să ţină cursuri de 
literatură unor mame avocaţi şi unor copii care se gândesc 
doar la consolele lor Xbox sau Nintendo (deşi observase 
că, prin costumul ei foarte strâmt, atrăgea privirile tuturor 
adolescenților din public). 

— Metamorfoze... continuă ea. Este o carte despre 
schimbare. Despre oameni devenind alţi oameni, sau 
animale, copaci, obiecte neînsufleţite. Unele din poveştile 
lui Ovidiu sunt tragice, altele sunt vesele, dar toate au 
ceva în comun... 

O pauză, apoi ridică vocea: 

— Magia! 

Cu o izbucnire de lumină şi un nor de fum, se făcu 
nevăzută. 

În următoarele 30 de minute, Kara îi captivă pe 
spectatori cu o serie de trucuri de magie şi prestidigitaţie, 
toate având legătură cu poemele din carte. În ceea ce 
priveşte dibuitul mişcărilor, Rhyme abandonă complet 
această intenţie. Da, chiar şi el era absorbit de 
desfăşurarea poveştilor ei. Dar chiar şi atunci când reuşea 
să se smulgă din vraja ei şi să se concentreze la mişcarea 
mâinilor ei, nu putea să-i prindă metodele. După lungi 
ovaţii şi după un bis, în timpul căruia se deghizase într-o 
femeie bătrână şi pipernicită şi apoi revenise la costumaţia 
iniţială („Bătrânul devine tânăr... tânărul bătrân”), părăsi 
scena. Cinci minute mai târziu, apăru în sală îmbrăcată 
lejer în jeanşi şi o bluză albă pentru a-şi saluta prietenii. 

Un angajat al magazinului puse la dispoziţie o masă cu 
vin, cafea, apă minerală şi prăjituri. 

— Whisky? întrebă Rhyme, uitându-se la masa ieftină. 

— Regret, domnule, răspunse omul cu barbă. 

Sachs, cu un pahar de vin în mână, făcu un semn scurt 
din cap către Kara, care se apropie. 

— Ce grozav. Nu mă aşteptam să vă văd aici. 

— Ce pot să spun? vorbi Sachs. Fantastic! 

— Excelent, spuse şi Rhyme, după care se întoarse spre 
barul improvizat. Poate găsim totuşi nişte whisky, Thom. 

Thom îi făcu un semn de încuviinţare lui Rhyme, apoi se 
adresă şi el Karei: 

— Poţi să transformi şi mentalităţile? 

Luă două pahare cu Chardonnay şi îl ajută pe şeful său 
să bea. 

— Vin sau nimic, Lincoln. 

Luă o înghiţitură şi continuă: 

— Mi-a plăcut finalul cu tânăr-bătrân. Nu mă aşteptam, 
îmi făceam griji că te vei transforma în fluture la sfârşit. 
Un clişeu, de altfel. 

— Era planificat să îţi faci griji. Cu mine, aşteaptă-te la 
inimaginabil. Mă joc cu mintea ta, îţi aduci aminte? 

— Kara, spuse Sachs, tu chiar trebuie să fii la Cirque 
Fantastique. 

Tânăra femeie râse, dar nu spuse nimic. 

— Nu, eu chiar vorbesc serios. Am văzut ceva 
extraordinar astăzi, insistă Sachs. 

Rhyme îşi putu da seama că nu avea de gând să 
continue discuţia. Spuse pe un ton calm: 

— Sunt în grafic. Nu e nicio grabă. Mulţi fac greşeala de 
a se pripi. 

— Hai să luăm ceva de mâncare, sugeră Thom. Mor de 
foame. Jaynene, hai şi tu. 

Femeia acceptă cu plăcere şi propuse un local deschis 
de curând, lângă Piaţa Jefferson, la intersecţia lui 6: cu 
10 Street. 

Kara şovăi, motivând că are de lucru la nişte numere 
care nu i-au ieşit cum ar fi trebuit în timpul spectacolului. 

— Fato, nici nu se pune problema, spuse asistenta, 
încruntându-se. Chiar trebuie să lucrezi? 

— Doar câteva ore. Prietenul domnului Balzac 
organizează un spectacol privat în această seară şi va 
închide magazinul mai devreme pentru a merge să-l vadă. 

Kara o îmbrăţişă pe Sachs şi îşi luă la revedere. Făcură 
schimb de numere de telefon şi îşi promiseră că vor ţine 

legătura. Rhyme îi mulţumi pentru ajutorul de la cazul lui 
Weir. 

— Vom veni să te vedem şi în Las Vegas, promise Thom. 

Rhyme porni Storm Arrow-ul şi se îndreptă spre ieşire. 
Întoarse capul spre stânga şi văzu cum privirea îngheţată 
a lui Balzac îl urmăreşte. Iluzionistul îşi îndreptă apoi 
privirea spre Kara, care tocmai se apropiase de el. In 
prezenţa lui, Kara devenise o cu totul altă persoană, timidă 
şi care îşi cunoaşte limitele. 

Metamorfoză, gândi Rhyme, în timp ce îl privea la 
rândul său pe Balzac cum închide uşa, separându-i pe 
vrăjitor şi pe ucenica sa de restul lumii. 

Capitolul treizeci şi cinci 


— O să repet. Dacă vrei, poţi avea un avocat cu tine. 

— Am înţeles asta, murmură Erick Weir cu vocea lui 
întretăiată. 

Se aflau în biroul lui Lon Sellitto, în sediul central al 
NYPD, One Police Plaza. Era o cameră mai degrabă mică, 
în care predomina culoarea gri, decorată cu - după cum ar 
spune chiar el dacă ar scrie un raport pe tema asta - „o 
poză cu un copil mic, o poză cu un adolescent, o poză cu o 
femeie adultă, un peisaj cu un lac, dintr-un loc 
nedeterminat, o plantă. Moartă”. 

Sellitto intervievase sute de suspecți în acest birou. 
Singura diferenţă între Weir şi ceilalţi era că acest suspect 
era dublu încătuşat de scaun şi un agent înarmat de poliţie 
stătea tot timpul chiar în spatele lui. 

— Ai înţeles? 

— Am spus că da, repetă Weir. 

Şi aşa începu interogatoriul. 

Spre deosebire de Rhyme, care se specializase în 
criminalistică, detectivul de rang întâi Lon Sellitto era 
poliţist 100%. Era un detectiv în adevăratul sens al 
cuvântului. „Detecta” adevărul, folosindu-se de toate 
resursele necesare pe care poliţia şi agenţiile celelalte i le 
puneau la dispoziţie şi de toată înţelepciunea lui 
acumulată pe stradă, ca şi tenacitatea lui caracteristică. 
Era cea mai interesantă muncă din lume, spunea adesea. 
Trebuia să fii actor, politician, jucător de şah şi, uneori, 
lunetist sau luptător corp la corp. 

Şi una din cele mai frumoase părţi era jocul 
interogatoriului, să-i facă pe suspecți să mărturisească sau 
să dea în vileag numele asociaţilor sau locul în care au 
ascuns prada sau corpul victimei. 

Dar a fost clar încă de la început că nemernicul ăsta nu 
avea de gând să dea nimic din el. 

— Deci, Erick, ce ştii despre Sfatul Patrioţilor? 

— Cum am spus, doar ce am citit prin ziare, răspunse 
Weir, scărpinându-şi barba cu umărul. Vrei să desfaci 
puţin cătuşele astea? 

— Nu. Deci, doar ai citit despre Sfatul Patrioţilor? 

— Exact, spuse Weir într-un acces de tuse. 

— Unde? 

— În Time, cred. 

— Eşti educat, vorbeşti bine. Bănuiesc că nu le 
împărtăşeşti filosofia. 

— Bineînţeles că nu, şuieră el. Mi se par nişte bigoţi 
scăpaţi de sub control. 

— Deci, dacă nu crezi în ideile lor, înseamnă că singurul 
motiv pentru care ai încercat să-l ucizi pe Charles Grady a 
fost banii lor. Ceea ce ai şi recunoscut de faţă cu Rhyme. 
Aş vrea să ştiu cine anume te-a angajat pentru această 
treabă. 

— Dar nu aveam de gând să-l omor, spuse în şoaptă 
deţinutul. M-ai înţeles greşit. 

— Ce e de înţeles greşit în toată chestia asta? Ai pătruns 
în casa lui înarmat. 

— Să zicem că îmi plac provocările. Una din ele este să 
văd dacă pot pătrunde în locuri în care nimeni altcineva nu 
poate. Dar nu aş răni pe nimeni. 

Asta era jumătate pentru urechile lui Lon Sellitto şi 
jumătate pentru o cameră video cu obiectivul pe faţa lui. 

— Ia spune, cum a fost friptura? Sau ai mâncat curcan la 
grătar? 

— Unde? 

— În Bedford Junction. La Riverside Inn. Eu cred că tu ai 
comandat curcan, iar băieţii lui Constable friptură şi 
specialitatea zilei. De care a comandat Jeddy? 

— Cine? A, cel despre care mă tot întrebaţi... Barnes. 
Vorbeşti despre nota de plată, nu-i aşa? întrebă Weir. 
Adevărul e că eu doar am găsit-o. Aveam nevoie să notez 
ceva şi am luat prima bucată de hârtie pe care am găsit-o. 

— Ăsta-i adevărul? spuse gânditor Sellitto. Aveai nevoie 
de ceva de scris? 

Respirând adânc, Weir încuviinţă. 

— Unde erai? insistă Lon Sellitto, din ce în ce mai 
plictisit. Când ai avut nevoie de ceva de scris. 

— Nu mai ştiu. La un Starbucks, cred. 

— La care Starbucks? 

Weir se încruntă. 

— Nu-mi aduc aminte. 

Infractorii pomeneau din ce în ce mai des numele 
Starbucks când era vorba să ofere alibiuri. Probabil pentru 
că erau atât de multe şi semănau atât de tare, gândi 
Sellitto; infractorii puteau astfel să pară credibili când 
afirmau că nu mai ştiau exact în care din ele se aflau. 

— De ce era goală? continuă Sellitto. 

— Ce era goală? 

— Nota de plată pe spate. Dacă ai luat-o doar pentru a 
scrie ceva pe ea, de ce nu ai şi făcut-o? 

— Nu am găsit pix, parcă. 

— Pixuri găseşti din belşug la Starbucks. Toate 
chelneriţele au pixuri acolo. E nevoie de el când semnezi 
pe bonul de la cardul de credit. 

— Chelneriţa era ocupată. Nu am vrut s-o deranjez. 

— Şi ce voiai să notezi? 

— AĂăă, rosti el cu vocea întretăiată, ora la care începea 
un film. 

— Unde e cadavrul lui Larry Burke? 

— Al cui? 

— Al poliţistului care te-a arestat pe 88"! Street. I-ai spus 
lui Lincoln Rhyme noaptea trecută că l-ai omorât şi că i-ai 
abandonat corpul undeva prin West Side. 

— Voiam doar să-l fac să creadă că am de gând să atac 
circul. Să-l păcălesc. Să-i dau informaţii greşite. 

— Şi când ai recunoscut că ai ucis celelalte victime? La 
fel, ai minţit? 

— Exact. Nu am ucis pe nimeni. Altcineva a făcut-o şi 
acum încearcă să mi le pună mie în cârcă. 

A, da, cea mai veche scuză din manual. Cea mai 
neconvingătoare şi cea mai penibilă. Deşi, câteodată, mai 
mergea; depindea de cât de creduli erau membrii juriului. 

— Şi cine vrea să îţi însceneze ţie toate astea? 

— Nu ştiu. Dar e cineva care mă cunoaşte, fireşte. 

— Ca să aibă acces la hainele tale, la firele tale de păr, 
la lucrurile tale. Pentru a putea să le planteze la locul 
crimelor. 

— Exact. 

— Excelent. Atunci nu va fi greu să găsim vinovatul. Dă- 
mi nişte nume. 

Weir îşi închise ochii. 

— Nu-mi vine niciunul în cap. E foarte frustrant. 

Nici Sellitto nu ar fi putut să o spună mai bine. 

Se scursese deja o jumătate de oră anostă din acest joc. 
Detectivul să dădu bătut într-un final. Era nervos, 
gândindu-se că în curând va merge acasă la iubita lui şi la 
cina pe care aceasta i-o pregăteşte - curcan, ce ironie, 
exact ce fusese pe masă şi la Riverside Inn, în Bedford 
Junction - dar Larry Burke nu se va mai întoarce niciodată 
la soţia lui. Aşa că lăsă deoparte aparenţa unui interogator 
persistent, dar prietenos, şi murmură: 

— Piei din faţa mea! 

Sellitto şi ceilalţi poliţişti îl escortară pe Weir la Centrul 
de Detenţie Manhattan, unde era ţinut în arest pentru 
omor, tentativă de omor şi incendiere. Detectivul îi 
avertiză pe agenţii Departamentului de Corecţie cu privire 
la aptitudinile prizonierului de a evada, iar aceştia îl 
asigurară că Weir va fi plasat în celulele speciale, un loc 
de unde era imposibil să evadezi. 

— A, domnule Sellitto? spuse Weir cu vocea gâtuită. 

Detectivul se întoarse. 

— Jur pe Dumnezeu că nu am făcut-o eu, spuse el 
gâfâind şi lăsând impresia unui veritabil sentiment de 
remuşcare. Poate după ce mă odihnesc puţin, îmi aduc 
aminte câte ceva pentru a-l găsi pe adevăratul criminal. 
Chiar vreau să ajut. 

Jos în Cavou, cei doi agenţi care îl încadrau pe deţinut şi 
cărora li se spusese să stea tot timpul foarte aproape de el, 
îl conduseră spre biroul unde avea să fie trecut în registrul 
de intrări. 

Nu arată aşa înfricoşător, gândi Linda Welles, poliţist în 
Departamentul de Corecţie. Era într-adevăr puternic, asta 
putea simţi, dar nici nu se compara cu bestiile pe care le 
aduseseră aici de-a lungul timpului, acei tineri din 
Alphabet City sau din Harlem, cu trupurile perfecte, pe 
care nici drogurile, nici bătaia, nici băutura nu le puteau 
afecta. 

Nu, chiar nu îşi putea da seama de ce făceau atâta zarvă 
pentru tipul ăsta bătrân şi slăbănog, Weir Erick A. 

— Nu te depărta de el şi fii atentă mai ales la mâini. 
Orice-ai face, nu-i da cătuşele jos. 

Acestea fuseseră cuvintele lui Lon Sellitto. Dar 
suspectul arăta obosit, deprimat, unde mai pui că nici nu 
putea respira bine. Se întreba ce o fi cu cicatricile de pe 
gât şi de pe piept. Un incendiu sau poate ulei încins. 
Gândul la această durere o făcu să se înfioare. 

Welles îşi aduse aminte şi ce îi spusese suspectul 
detectivului Sellitto la intrare. Chiar vreau să ajut. Arăta 
mai degrabă ca un puşti care îşi dezamăgise părinţii. 

In ciuda grijilor exprimate de  Sellitto, luarea 
amprentelor şi fotografierea trecură fără incidente şi, 
imediat după, fu încătuşat la mâini şi la picioare. Welles şi 
Hank Gersham, un agent foarte voinic al Departamentului, 
îl apucară de câte un braţ şi porniră agale pe coridor spre 
celulă. 

Welles avusese de-a face cu sute de criminali aici, în 
Centrul de  Detenţie, şi credea că este imună la 
rugăminţile, protestele sau lacrimile lor. Dar era ceva în 
promisiunea tristă la lui Weir în faţa lui Lon Sellitto care o 
tulburase. Poate chiar era nevinovat. Nici nu arăta a 
criminal. 


369 


- OMUL DISPĂRUT - 


Suspectul tresări, iar Welles slăbi strânsoarea. După 
doar o clipă, scoase un geamăt şi se împinse înspre ea. 
Faţa îi era schimonosită de durere. 

— Ce e? întrebă Hank. 

— Cârcel, gâfâi el. Mă doare... O, Doamne! Cătuşele! 
strigă el. 

Piciorul stâng îi era tare ca lemnul şi tremura. Gardianul 
o întrebă: 

— Îl dezleg? 

Welles ezită. Apoi spuse: 

— Nu. Apoi lui Weir: Întinde-te pe dreapta. O să te 
masez. 

Ca alergător, ştia cum trebuie să procedeze. Probabil nu 
mima - agonia părea veritabilă, iar piciorul era tare ca 
piatra. 

— lisuse! ţipă de durere Weir. Cătuşele! 

— Trebuie să i le dăm jos, spuse partenerul ei. 

— Nu, repetă Welles ferm. Culcă-l la podea. Mă ocup eu 
de el. 

Prizonierul fu culcat la pământ, iar Welles începu să-i 
maseze piciorul imobil. Hank rămase în picioare, privind-o. 
Apoi privi la Weir. Văzu că îşi deplasase mâinile într-o 
parte, deşi rămăseseră în spate, şi că îşi trăsese puţin 
pantalonii în jos de pe şold. 

Privi îndeaproape. Văzu că un pansament era uşor 
dezlipit de pe şold: ce naiba mai era şi asta? Realiză că 
avea o deschizătură în piele sub pansament. 

Chiar atunci fu lovită cu palma drept în nas, simțind cu 
cartilagiul i se deplasează. Durerea explodă în toată faţa şi 
simţi cum nu mai poate să respire. 

O cheie! Avea o cheie sau un şperaclu ascuns în acea 
deschizătură de piele de sub bandaj. 

Hank se apropie foarte repede, dar Weir fu şi mai iute 
ridicându-se şi lovindu-l cu cotul în gât. Omul se prăbuşi la 
pământ, gemând şi apucându-se cu mâinile de gât, 
înecându-se şi zbătându-se să tragă aer în piept. Weir puse 
o mână pe pistolul lui Welles şi încercă să îl tragă afară din 

teacă. Încercă să-l împiedice cu ambele mâini, folosindu-şi 
fiecare dram de forţă. Încercă să tipe, dar sângele care 
curgea din nas îi alunecă în gât şi începu să tuşească. 

Cu o mână strânsă pe armă, deţinutul se aplecă şi îşi 
eliberă picioarele din cătuşe cu mâna stângă în doar 
câteva secunde. Apoi începu să tragă cu ambele mâini de 
pistol. 

— Ajutor! strigă ea, simțind cum sângele îi inundă gura. 
Cineva să mă ajute! 

Weir reuşi să tragă pistolul afară din teacă, dar Welles, 
gândindu-se la copiii ei, se apucă strâns de încheietura lui. 
Lupta continuă în jurul lui Hank, care stătea în patru labe, 
vomitând şi încercând să inspire aer. 

— Ajutor! Poliţist la pământ! Ajutor! ţipă din nou Welles. 

Se auziră zgomote de la capătul coridorului, ca şi cum o 
uşă s-ar fi deschis şi cineva s-ar fi apropiat în fugă. Dar 
părea să fie la 10 kilometri distanţă, iar Weir avea o priză 
din ce în ce mai bună pe armă. Se rostogoliră la podea, iar 
ochii lui în care se putea citi disperarea se apropiară la 
doar câţiva centimetri de ai ei, iar ţeava pistolului se 
îndreptă încet spre ea. Cu un geamăt, Weir încercă să-şi 
pună arătătorul pe trăgaci. 

— Nu, te implor, nu, nu! se lamenta ea. 

Prizonierul zâmbi cu cruzime, în timp ce ea privea gaura 
neagră a ţevii, aşteptându-se dintr-o clipă în alta să se 
declanşeze. 

Văzându-şi copiii, văzându-şi soţul, văzându-şi propria 
mamă... : 

Sub nicio formă, gândi Welles furioasă. Işi propti 
piciorul în perete şi se împinse cu putere. Weir căzu pe 
spate şi ea ajunse deasupra lui. î 

Pistolul se descărcă cu un zgomot surd. Încheietura se 
deplasă din cauza reculului şi fu surzită de explozie. 

Peretele era pătat de sânge. 

Nu, nu, nu! 

Nu Hank! Te rog, nu Hank! 

Dar Welles îşi văzu partenerul ridicându-se în picioare. 
Apoi îşi dădu seama că nu se mai lupta cu nimeni pentru 
armă. Rămăsese în mâna ei; Weir avea mâna prăbuşită pe 
lângă corp. Clătinându-se, reuşi să se salte în picioare şi să 
se depărteze de el. 

Dumnezeule... 

Glonţul îl nimerise pe prizonier direct în cap, lăsând o 
rană imensă. Pe peretele din spatele lui, erau stropi de 
sânge, bucăţi de creier şi de os. Weir era întins pe spate, 
cu ochii goi îndreptaţi spre tavan. 

Tremurând din tot corpul, începu să plângă: 

— La dracu', uite ce am făcut! O, Doamne! Cineva să-l 
ajute! 

Mai mulţi poliţişti se apropiaseră; se întoarse pentru a-i 
putea privi, dar îi văzu cum ridică mâinile sau se aruncă la 
pământ. 

Welles gemu. Era cineva în spatele ei? Se întoarse iute, 
dar văzu coridorul gol. Apoi privi din nou la colegii ei, care 
nu îşi modificaseră poziţiile. Ţipau ceva. Dar urechile încă 
îi ţiuiau de la împuşcătură, aşa că nu reuşea să înţeleagă. 

Într-un final, reuşi să distingă: 

— Dumnezeule, arma, Linda! Bag-o în teacă! Fii atentă 
unde o îndrepţi! 

Îşi dădu seama că ţinea Glock-ul strâns în mână şi 
degetul pe trăgaci. Îl îndreptase spre tavan, spre podea, 
spre ei, ca un copil cu o armă de jucărie. 

Începu să râdă zgomotos de neglijenţa ei. În timp ce îl 
punea la loc în teacă, simţi ceva tare pe centură. Se uită cu 
atenţie şi văzu că era o bucată de os cranian, plină de 
sânge. Îl aruncă deoparte şi avu un nou acces de râs, 
precum fiica ei atunci când era gâdilată. Işi scuipă în 
palmă şi începu să şi-o frece pe pantaloni. Mişcarea era 
din ce în ce mai frenetică, până când se opri brusc din râs 
şi căzu în genunchi, începând în acelaşi timp să plângă cu 
mişcări convulsive din umeri. 

Capitolul treizeci şi şase 


— Ar fi trebuit să fii acolo, mamă. Cred că i-am dat gata. 

Kara stătea pe marginea scaunului, ţinând în mână 
paharul de cafea Starbucks, căldura lui armonizându-se 
perfect cu temperatura pielii umane - temperatura pielii 
mamei ei, de exemplu, piele încă roz, încă strălucitoare. 

— Scena a fost doar a mea pentru 45 de minute. Ce zici 
de asta? 

— Tu...? 

Acest cuvânt nu făcea parte dintr-un dialog imaginar. 
Femeia chiar se trezise şi rostise cuvântul cu o voce foarte 
fermă. 

Tu. 

Kara nu avea nici cea mai vagă idee despre ce voia să 
însemne acest cuvânt. 

Ar fi putut să însemne: Tu ai vorbit? 

Sau: Tu cine eşti? De ce vii mereu la mine în cameră şi 
stai ca şi cum ne-am cunoaşte de undeva? 

Sau: Am auzit cuvântul „tu” mai demult, dar nu ştiu ce 
înseamnă şi mi-e prea ruşine să întreb. E important, ştiu, 
dar nu îmi aduc aminte. Tu, tu, tu... 

Apoi, mama ei privi pe fereastră, la iedera ce se zărea, şi 
spuse: 

— Totul a mers cum trebuia. Am trecut cu bine. 

Kara ştia că ar fi fost prea frustrant pentru ea să încerce 
să poarte o conversaţie când mama ei era în această stare. 
Propoziţiile ei nu au nicio legătură între ele. Câteodată, 
chiar pierdea şirul gândurilor în mijlocul propoziției, vocea 
estompându-se într-o linişte perplexă. 

Ca urmare, Kara însăşi continuă să trăncănească despre 
Metamorfoze şi despre spectacolul din acea seară. Apoi, 
chiar şi mai încântată, îi povesti mamei ei cum ajută poliţia 
să prindă un criminal. 

Pentru o clipă, mama ei îşi ridică sprâncenele, ca şi cum 
ar înţelege. Inima Karei începu să bată cu putere. Se 
apropie de pat. 

— Am găsit insigna. Nu credeam că o voi mai vedea 
vreodată. 

Capul îi căzu înapoi pe pernă. Mâinile Karei se 
încleştară şi începu să respire precipitat: 

— Mamă, eu sunt! Eu! Odorul regal! Nu mă vezi? 

— Tu? 

Să te ia naiba! urlă Kara în gând către demonul care îi 
poseda mama şi care îi sufocase sufletul. Las-o în pace! 
Dă-mi-o înapoi! 

— Bună! 

Vocea unei femei răzbătu în cameră dinspre uşă, iar 
Kara îşi şterse în grabă, dar cu mişcări foarte subtile, 
câteva lacrimi de pe obraz. Apoi se întoarse. 

— Bună, o salută ea pe Amelia Sachs. M-ai găsit. 

— Sunt polițistă. Noi cu asta ne ocupăm. 

Păşi în cameră, ţinând în mâini două pahare Starbucks. 
Îl zări pe cel din mâna Karei. 

— Îmi pare rău. O surpriză redundantă. 

Kara mototoli paharul de carton pe care îl ţinea în mână. 
Era aproape gol. Luă încântată un pahar din mâna lui 
Sachs. 

— N-o să am niciodată prea multă cofeină în sânge, 
spuse ea luând o înghiţitură. Mulţumesc. V-aţi distrat la 
masă? 

— Clar. Femeia aia e trăsnet. Jaynene. Thom pur şi 
simplu o iubeşte. Şi chiar l-a făcut pe Rhyme să râdă. 

— Da. Are acest efect asupra oamenilor, spuse Kara. E 
foarte bună la suflet. 

Amelia spuse: 

— Balzac te-a luat repede de lângă noi după spectacol. 
De fapt, am venit să îţi spun mulţumesc din nou. Şi chiar 
ar trebui să ne faci o notă de plată pentru timpul pierdut. 

— Nici vorbă. Voi mi-aţi arătat cafeaua cubaneză. E deja 
achitat totul. 

— Nu, eu chiar vorbeam serios. Trimite-mi şi mă voi 
asigura că va ajunge la centru. 

— M-am jucat de-a detectiva, spuse Kara. Asta va fi o 
poveste pentru nepoţii mei... Hei, dar eu sunt liberă toată 
seara. Domnul Balzac e plecat cu amicul lui. Mă duc să 
vizitez nişte prieteni în Soho. Vrei să vii? 

— Cum să nu? Am putea să... spuse ea şi se opri, privind 
peste umărul Karei. Bună ziua! 

Kara privi la rândul ei în spate şi o văzu pe mama ei, 
privind-o cu interes pe nou-venită. 

— Nu e cu noi aici, de fapt. 

— Era vară, spuse bătrâna. Iunie, dacă îmi aduc bine 
aminte. 

Închise ochii şi se întinse la loc pe pat. 

— Cum îi e? 

— E doar o chestie temporară. Îşi va reveni. Mintea ei o 
ia câteodată razna, atât. 

Kara puse o mână pe umărul Ameliei şi întrebă: 

— Dar părinţii tăi? 

— Ştiu că ţi se va părea foarte cunoscută povestea. Tata 
a murit. Mama locuieşte în Brooklyn, în aproprierea 
apartamentului meu. Puţin cam prea aproape pentru a mă 
simţi comod. Dar am făcut un fel de... înţelegere. 

Kara ştia că înțelegerile între mamă şi fiică sunt la fel de 
complexe ca tratatele internaţionale, aşa că nu ceru 
detalii. Cel puţin nu acum, îşi spuse ea. E destul timp în 
viitor. 

Un ţiuit umplu camera şi amândouă femeile îşi duseră 
mâna la buzunar. Amelia câştigă. 

— Mi-am închis telefonul când am intrat. Era un semn 
pe hol care interzicea folosirea lui în incinta spitalului. Te 
superi? întrebă ea, făcând un semn spre telefonul de pe 
masă. 

— Deloc. E 

Formă un număr şi duse telefonul la ureche. Între timp, 
Kara începu să aranjeze pătura de pe patul mamei ei. 

— Îţi aduci aminte de pensiunea în care am stat la 
Warwick, mamă? Cea de lângă castel? 

Îţi aduci aminte? Spune-mi că îţi aduci aminte! 

Vocea Ameliei: 

— Rhyme? Eu sunt. 

Monologul Karei fu întrerupt câteva secunde mai târziu, 
când vocea poliţistei întrebă scurt: 

— Poftim? Când? 

Se întoarse pentru a o privi. Amelia se uita la ea şi 
clătina din cap. 

— Bine, vin cât pot de repede... Da, sunt cu ea acum. O 
să îi spun. 

Închise telefonul. 

— Ce e? 

— Se pare că nu te pot însoţi astă-seară. Probabil am 
ratat o cheie sau un şperaclu. Weir s-a eliberat de cătuşe 
la Centrul de Detenţie şi a vrut să ia arma cuiva. A fost 
împuşcat. 

— O, Doamne! 

Amelia se pregăti să iasă. 

— Trebuie să mă duc să văd. 

Apoi se opri şi privi la Kara: 

— Ştii, mi-a fost teamă să îl ţin în arest până la proces. 
Omul era prea alunecos. Dar ajung să cred că există 
dreptate pe lumea asta. Iar nota de plată? Oricât ai fi vrut 
să scrii pe ea, dublează! 


— Constable a obţinut nişte informaţii, se auzi prin 
telefon vocea bărbatului. 

— S-a jucat de-a detectivul, nu? îl întrebă cu 
maliţiozitate Charles Grady pe avocat. 

Cu maliţiozitate, nu cu sarcasm. Procurorul nu avea 
nimic personal cu Joseph Roth, care, deşi era reprezentant 
al tuturor mizeriilor, era un avocat al apărării care reuşea 
destul de bine să separe adevărul de minciună din spusele 
clienţilor săi şi care mereu trata poliţiştii şi procurorii cu 
respect. Charles Grady era la fel în raport cu el. 

— Se pare că da. A dat câteva telefoane în Canton Falls 
şi le-a vârât frica de Dumnezeu în oase unora din membrii 
Sfatului Patrioţilor. Aceştia au făcut câteva verificări. Se 
pare că unii din oamenii de pe acolo au cam luat-o razna. 

— Cine? Barnes? Stemple? 

— Nu am intrat în amănunte. Tot ce ştiu e că nu i-a picat 
prea bine. O ţinea întruna „Iude, Iude, Iude”. Doar atât. 

Grady nu se arătă prea impresionat. Cum îţi aşterni... Ii 
spuse avocatului: 

— N-o să-l las să iasă cu faţa curată. 

— Inţelege şi singur asta, Charles. 

— Ştii că Weir e mort? 

— Da... Şi îţi pot spune că Andrew a fost încântat să 
audă asta. Chiar îl cred că nu a avut nicio legătură cu 
atentatul, Charles. 

Grady nu era însă omul care să pună preţ pe spusele 
avocaţilor, nici măcar când era vorba de oameni integri ca 
Roth. 

— Şi are dovezi clare? întrebă el. 

— Da, are. 

Grady îl crezu. Roth nu era omul pe care să-l poţi păcăli; 
dacă el credea că Andrew Constable avea să-şi dea în 
vileag câţiva din oameni, atunci aşa era. Care vor fi 
consecinţele în economia cazului, asta era desigur o cu 
totul altă problemă. Dar dacă informaţiile lui Constable 
erau cât de cât utile şi poliţiştii îşi făceau treaba destul de 
bine cu investigaţiile şi cu arestările, erau şanse destul de 
mari să aibă şi rezultate bune. Oricum, Grady se gândea că 
toate probele şi informaţiile noi trebuie să ajungă şi pe 
masa lui Lincoln Rhyme. 

Grady avea sentimente contradictorii când se gândea la 
moartea lui Weir. Deşi în public îşi manifestase 
îngrijorarea cu privire la împuşcarea acestuia şi promisese 
că va analiza situaţia, era personal foarte încântat că 
nemernicul se curăţase. Era încă puţin şocat şi furios din 
cauză că un criminal reuşise să pătrundă în casa lui, unde 
se aflau soţia şi fiica lui, cu intenţia de a le omori şi pe ele. 

Grady privi paharul de vin din faţa sa, din care voia atât 
de tare să ia o înghiţitură, dar îşi dădu seama că prima 
consecinţă a acestui telefon era că, pentru moment cel 
puţin, excludea total consumul de alcool. Cazul Constable 
era atât de important, încât avea nevoie de toată 
inteligenţa pentru a-l duce la bun sfârşit. 

— Vrea să te vadă faţă în faţă, spuse Roth. 

Vinul era Cabernet Sauvignon de Grgich Hills, din 1997. 
Podgorie bună, an bun. Roth continuă: 

— Cât de repede poţi să vii la Centrul de Detenţie? 

— În jumătate de oră. Plec chiar acum. 

Grady închise şi îi spuse soţiei: 

— Vestea bună e că nu va mai fi niciun proces. 

Luis, polițistul cu privirea atât de liniştită spuse: 

— Vin cu tine. 

După moartea lui Weir, Lon Sellitto redusese echipa de 
protecţie la un singur om. 

— Nu, tu stai aici cu familia mea, Luis. M-aş simţi mai 
bine. 

Soţia lui îl întrebă precaută: 

— Dacă asta e vestea cea bună, care e cea rea, dragule? 

— Nu voi fi aici la cină, spuse procurorul, luând o mână 
zdravănă de biscuiţi crocanţi Goldfish, pe care o băgă în 
gură şi clăti totul cu o gură din paharul de vin bun, 
gândindu-se: La naiba, e momentul să sărbătorim! 


Automobilul Camaro SS al lui Sachs, care arăta acum ca 
după război, intră cu viteză pe 100 Centre Street şi parcă 
brusc. Luă girofarul de pe capotă, îl puse în torpedou şi 
apoi ieşi din maşină. Salută din cap câţiva investigatori 
care stăteau afară lângă autovehiculul lor de intervenţie în 
accidente. 

— Unde e locul crimei? 

— În jos pe scara din spate. Pe coridorul spre celule. 

— L-aţi sigilat? 

— Da. 

— A cui a fost arma crimei? 

— A Lindei Welles de la Departamentul de Corecţie. E 
foarte tulburată. Nemernicul i-a rupt nasul. 

Sachs apucă una din serviete şi o puse pe un cărucior cu 
rotile. Porni apoi spre uşa clădirii, urmată de tehnicieni. 

Investigația va fi floare la ureche, desigur. Un agent 
care a împuşcat accidental un suspect care încerca să 
evadeze? O formalitate. Totuşi, era vorba despre o crimă şi 
necesita un raport complet de la Biroul de Incidente 
Armate, precedat de o investigaţie şi un proces. 

Un paznic le verifică legitimaţiile, şi îi conduse printr-un 
labirint de coridoare până la subsol. Într-un final, ajunseră 
la o bandă de culoare galbenă purtând însemnele poliţiei, 
în faţa unei uşi. Tot acolo, găsi un detectiv stând de vorbă 
cu o femeie în uniformă şi cu nasul bandajat. 

Sachs se prezentă şi îi anunţă că urma să investigheze 
locul. Detectivul se depărta şi Sachs o întrebă pe Linda ce 
se întâmplase. 

Cu o voce nazală şi aproape de nedesluşit, aceasta 
povesti că în drum spre celula ce-i fusese rezervată, 
suspectul reuşise cumva să scape de cătuşe. 

— Nu i-a luat mai mult de două-trei secunde. Să le 
desfacă pe toate. Cât ai zice peşte, era liber. Şi nu s-a 
folosit de cheile mele. 

Făcu un semn spre buzunarul ei de la piept, unde 
probabil se aflau şi acum. 

— A avut o cheie sau ceva de genul ăsta la şold. 

— În buzunar? întrebă Sachs, întunecându-se. 

Îşi amintea foarte bine că îl percheziţionaseră înainte de 
a-l aduce acolo. 

— Nu, în picior. O să vezi, spuse ea făcând un semn spre 
coridorul unde se afla corpul lui Weir. Are o tăietură în 
piele. Sub un bandaj. Totul s-a petrecut atât de repede. 

Sachs presupuse că se tăiase pentru a-şi face o 
ascunzătoare. Dezgustător. 

— Apoi a pus mâna pe arma mea şi am început să ne 
luptăm pentru ea. S-a descărcat. Nu am vrut să apăs pe 

trăgaci. Serios, nu am vrut. Dar... am încercat să ţin totul 
sub control şi nu am putut. Pur şi simplu, s-a descărcat. 

Control... Descărcare. In limbajul poliţiştilor, cuvintele 
erau menite să-i atenueze vina. Nu se putea gândi la faptul 
că lumea scăpase de un criminal, că propria ei viaţă fusese 
pusă în pericol sau că alţi poliţişti fuseseră victimele 
acestui om; nu, totul se rezumă la faptul că dăduse greş. 
Femeile din poliţia newyorkeză au aşteptări foarte mari de 
la ele; căderile de acest gen sunt întotdeauna mai greu de 
suportat decât pentru bărbaţi. 

— L-am percheziţionat şi i-am pus cătuşele încă de când 
l-am prins, spuse Sachs pe un ton blajin. Nici noi nu am 
găsit ascunzătoarea. 

— Poate că da, murmură poliţista. Dar tot va ieşi la 
iveală. 

Se referea la anchetă. Şi da, aşa va fi. 

Sachs se hotări să facă tot posibilul ca în raport să o 
susţină pe femeie. Welles îşi atinse uşor nasul. Lacrimile i 
se prelinseră pe obraji. 

— Au, doare. Ce vor spune copiii mei? Mereu mă 
întreabă dacă fac chestii periculoase. Şi le spun că nu. Şi 
acum, uite... 

Punându-şi mănuşile de cauciuc, Sachs îi ceru agentei 
pistolul. Aceasta îl scoase din teacă şi îl descărcă într-o 
pungă, care avea să fie păstrată ca probă. 

Intrând în rolul de sergent, Sachs îi spuse: 

— Poţi să-ţi iei un concediu de odihnă, să ştii. 

Dar Welles nu o auzi. 

— Pur şi simplu s-a descărcat, vorbi ea pe un ton 
deprimat. Nu am vrut. Eu nu voiam să omor pe nimeni. 

— Linda? o întrerupse Sachs. Ai putea să-ţi iei un 
concediu. O săptămână, zece zile. 

— Da? 

— Vorbeşte cu şeful tău. 

— Da. Sigur. Ar trebui să fac asta. 

Welles se ridică de pe scaun şi se îndreptă spre 
partenerul ei, care era acum îngrijit de un medic. Avea o 

rană destul de urâtă pe gât, dar în rest totul părea în 
regulă. 

Echipa de tehnicieni se oprise în faţa uşii spre coridorul 
unde avusese loc incidentul şi începuse să-şi despacheteze 
arsenalul: echipamentele de colectare a dovezilor, 
camerele video, aparatele foto. Sachs îmbrăcă un costum 
alb Tyvek şi îşi puse benzile de cauciuc pe tălpi. Îşi montă 
apoi microfonul aproape de gură şi ceru legătura cu 
Lincoln Rhyme. Rupse apoi banda care înconjura locul şi 
deschise uşa, reflectând: O tăietură în piele pentru a 
ascunde un şperaclu? Dintre toţi criminalii cu care ea şi 
Rhyme avuseseră de-a face, Magicianul era... 

— La naiba, izbucni ea. 

— Bună şi ţie, Sachs, o salută el pe un ton destul de 
tăios. Sau cel puţin cred că eşti tu. Prea multe 
intermitențe. 

— Rhyme, nu-mi vine să cred. Au luat corpul înainte să 
apuc să mă uit la el. 

Sachs privea acum coridorul însângerat, dar gol. 

— Ce? se enervă şi el deodată. Cine a dat aprobare? 

Procedura spunea că medicii din echipa de intervenţie 
aveau voie să intervină la locul accidentului pentru a salva 
un rănit, dar dacă era vorba de o crimă, cadavrul trebuia 
să rămână neatins, chiar şi de către personalul medical, 
până când cineva de la criminalistică intervenea. Era o 
regulă fundamentală şi oricine dăduse dispoziţia că trupul 
Magicianului să fie luat urma să aibă mari probleme. 

— Care-i problema, Amelia? întrebă unul din tehnicieni, 
aflat în uşă. 

— Uită-te singur, spuse ea enervată, făcând un semn 
spre coridor. Medicii au luat corpul înainte să venim noi. 
Ai idee ce s-a întâmplat? 

Tânărul se încruntă. Îşi privi colegul şi apoi spuse: 

— Păi, doctorul e chiar aici. Cu el vorbeam când ai venit. 
Care hrănea porumbeii. Ne aştepta să ne facem treaba 
pentru a lua cadavrul. 


381 


- OMUL DISPĂRUT - 


— Ce se întâmplă acolo? mormăi Rhyme. Aud mai multe 
voci, Sachs. 

— Se pare că medicul e pe undeva pe aici, îi răspunse 
ea. Nu s-au atins de cadavru. Ce... 

— O, Doamne, nu! 

Sachs simţi cum i se înmoaie picioarele. 

— Rhyme, doar nu crezi că...? 

— Tu ce vezi acolo, Sachs? se răsti el. Cum arată urmele 
de sânge? 

Porni grăbit spre locul unde se petrecuse crima. Se opri 
şi studie cu atenţie pata de sânge de pe perete. 

— O, nu. Nu arată ca după o împuşcătură, Rhyme. 

— Bucăţi de creier, de os? 

— Materie cenuşie, da. Dar nici asta nu arată cum 
trebuie. Şi nişte oase. Nu prea multe, totuşi, pentru o 
împuşcătură de aproape. 

— Fă un test rapid de sânge, Sachs. Ar trebui să ne 
lămurească. 

Fugi înapoi spre ieşire. 

— Ce s-a...? începu unul din tehnicieni, dar se opri 
degrabă când o văzu scotocind grăbită prin serviete. 

Găsi într-un final ceea ce căuta - o trusă Kastle-Meyer!! 
- şi se întoarse iute pe coridor, unde colectă o probă de 
sânge. Adăugă fenolftaleină şi, după doar câteva momente, 
avu răspunsul: 

— Nu ştiu ce este, dar cu siguranţă nu sânge. 

Privi petele roşii de pe podea. Acestea, spre deosebire 
de primele, păreau reale. Luă şi de acolo o mostră şi testul 
fu pozitiv. Apoi observă un briceag abandonat lângă 
perete. 

— Doamne, Rhyme, a simulat împuşcătura. S-a tăiat în 
alt loc şi i-a păcălit pe agenţi. 


11 Testul Kastle-Meyer este folosit în criminalistică pentru a se 
determina dacă un lichid găsit la locul unei crime este sau nu sânge, 
fără a se putea determina însă dacă este uman sau animal. Prezintă 
marele avantaj că nu distruge proba de sânge luată, aceasta putând fi 
folosită şi pentru alte teste de laborator. (n. t.) 

— Cheamă paza. 

Sachs ţipă: i 

— E o evadare! Închideţi toate ieşirile! 

Detectivul apăru în cadrul uşii şi privi podeaua. 

Linda Welles i se alătură, cu ochii holbaţi. Eliberarea de 
moment pe care o simţi la gândul că nu era responsabilă 
de moartea unui om dispăru în câteva secunde, înțelegând 
implicaţiile a tot ceea ce se întâmplase. 

— Nu! Era acolo. Cu ochii deschişi. Era mort. 

Vocea îi era foarte ridicată. 

— Adică, tot capul... era plin de sânge. l-am văzut... l-am 
văzut rana! 

Ai văzut iluzia unei răni, comentă Sachs acru în sinea ei. 

Detectivul spuse: 

— Toţi paznicii au fost anunţaţi. Dar coridorul ăsta nu 
poate fi încuiat. Imediat ce uşa a fost închisă, a putut să se 
ridice şi să umble liber. Chiar acum, ar putea fura o nouă 
maşină sau ar putea fi în metrou spre Queens. 

Amelia Sachs începu să dea ordine. Orice rang avea 
detectivul, era atât de speriat de evadarea lui Weir, încât 
nu-i puse la îndoială autoritatea. 

— Anunţă evadarea, spuse ea. Către toate patrulele de 
la metrou. Federale sau ale statului. Nu uita de Agenţia de 
Transport. Numele lui este Erick Weir. Bărbat alb, 
aproximativ 50 de ani. Cam atât. 

— Cu ce era îmbrăcat? îi întrebă detectivul pe Welles şi 
pe partenerul ei, care amândoi se chinuiră să îşi 
amintească. 

Oferiră, într-un final, câteva detalii. 

Oricum nu prea contează, gândi Sachs. Sigur s-a 
schimbat de haine între timp. Privi în jurul ei la sutele de 
coridoare înguste şi întunecoase, dispuse în toate 
direcţiile. Văzu zeci de siluete. Paznici, îngrijitori, 
poliţişti... 

Sau poate chiar pe Magician, deghizat în vreunul din ei. 

Dar pentru moment, lăsă urmărirea în mâinile celorlalţi 
şi se întoarse la munca ei: investigarea locului crimei care 

383 


- OMUL DISPĂRUT - 


se presupunea a fi doar o formalitate, dar între timp 
devenise o chestiune vitală. 

Capitolul treizeci şi şapte 


Croindu-şi drum cu atenţie prin subsolul Centrului de 
Detenţie Manhattan, Malerick reflecta la evadarea sa, 
ţinând un nou discurs onoratului său auditoriu. 

Acum să vă împărtăşesc un mic secret despre misiunea 
unui iluzionist. 

Pentru a-i păcăli pe oameni, nu e de ajuns să îi induci în 
eroare în timpul reprezentaţiei propriu-zise. Asta pentru 
că, atunci când este pus faţă în faţă cu un fapt care 
sfidează logica, creierul uman continuă să-şi reprezinte 
acel fapt şi după terminarea lui, pentru a-l înţelege. Noi, 
iluzioniştii, numim asta „reconstrucţie“, şi dacă un truc nu 
este pregătit îndeajuns de bine, publicul, întotdeauna 
suspicios, va fi păcălit doar pentru un interval foarte scurt 
de timp şi îşi va da seama de metodă imediat ce 
reprezentaţia ia sfârşit. 

Deci, cum reuşim de fapt să păcălim spectatorii? 

Folosim cea mai neplauzibilă metodă: fie una absurd de 
simplă, fie una extraordinar de complicată. 

Exemplu: un iluzionist faimos pare să treacă o pană de 
păun printr-o batistă. Publicul îşi dă seama rareori de 
trucul folosit pentru a face să pară că pana penetrează 
bucata de bumbac. Care e metoda? Chiar trece prin ea. 
Batista are o gaură! Publicul ia în calcul această metodă, 
Chiar la început, dar o abandonează la fel de repede; 
decide că e prea simplă pentru un artist de asemenea 
calibru. Mai degrabă se gândesc că face ceva mult mai 
elaborat. 

Alt exemplu: un iluzionist se întâlneşte cu câțiva prieteni 
într-un restaurant pentru a lua cina şi este rugat să le 
arate câteva trucuri. La început, refuză, dar apoi este de 
acord. Aşa că ia o fată de masă şi o ţine în fața unei mese 
la care cinează doi îndrăgostiți. Intr-o secundă, îi face să 
dispară cu tot cu masă. Prietenii au fost de-a dreptul uluiţi. 
Cum reuşise? Nu se gândiseră niciun moment că 

iluzionistul a ghicit că urma să fie invitat să le arate câte 
ceva şi a aranjat cu unul din chelneri să amplaseze o masă 
rabatabilă, angajând totodată doi actori pe post de cuplu 
de îndrăgostiţi. Când a ridicat fața de masă, cei doi au 
ştiut că trebuie să iasă din cadru. 

Când şi-au reprezentat ulterior performanţa prietenului 
lor, cei prezenți au respins din start o astfel de explicaţie 
pentru un număr atât de spontan. 

Acelaşi lucru s-a întâmplat cu iluzia la care aţi fost 
martori, iluzie pe care eu o numesc „Prizonierul 
împuşcat”... 

Reconstrucţia. Foarte mulţi iluzionişti uită de acest 
proces psihologic. Nu şi Malerick. Se gândise foarte mult 
timp la asta, atunci când planificase evadarea de la 
Centrul de Detenţie. Agenţii care îl escortau pe coridor au 
crezut că văd un deţinut care îşi desface cătuşele, se 
chinuie să ia arma unuia dintre ei şi sfârşeşte împuşcat 
chiar în faţa lor. 

Şoc, panică, groază. 

Dar chiar şi în aceste momente extreme, mintea îşi 
continuă procesele obişnuite; aşa că, înainte ca fumul să 
dispară, cei doi agenţi analizau deja evenimentele şi luau 
în calcul tot felul de ipoteze despre cele văzute. La fel ca 
orice spectator, s-au angajat în reconstrucţie şi, ştiind că 
Erick Weir este un iluzionist foarte priceput, s-au întrebat 
probabil dacă împuşcătura fusese regizată. 

Dar au auzit cu urechile lor o armă adevărată din care 
iese un glonţ adevărat. 

Reconstrucţia a avut drept concluzie unică faptul că e 
mult prea neplauzibil ca cineva să depună eforturi atât de 
mari pentru a înscena împuşcătura. Aşa că, siguri de faptul 
că murise, îl abandonaseră acolo fără cătuşe şi plecaseră 
pentru a da telefoane. 

Și metoda, onorat auditoriu? 

În timp ce mergea pe coridor flancat de cei doi agenţi, 
Malerick îşi dăduse la o parte bandajul de pe şold şi 
scosese o cheie universală pentru cătuşe dintr-un buzunar 

tăiat în piele. Odată eliberat, o lovise pe agentă în faţă, pe 
colegul ei în gât şi îi scosese arma din teacă. A urmat o 
luptă... într-un final, a reuşit să îndrepte arma în spatele 
capului său şi a apăsat pe trăgaci. În acelaşi timp, a spart 
capsula care era lipită pe o porţiune rasă de pe capul său 
şi care conţinea sânge fals, bucăţi de cauciuc gri şi 
fragmente de os de vită. Pentru a contribui la gradul de 
credibilitate al întregii scene, se folosise de un mic briceag 
ascuns tot în deschizătura din şold, în acelaşi loc cu cheia, 
şi se tăiase la cap, într-un loc care sângera cu abundență 
fără a provoca însă vreo durere. 

Apoi rămăsese imobil ca o păpuşă de cârpă abandonată. 
Ochii îi rămăseseră deschişi pentru că îşi turnase picături 
vâscoase în ochi, care creaseră aparenţa imobilităţii 
acestora şi îl ajutaseră să nu clipească. 

La dracu”, uite ce am făcut! O, Doamne! Cineva să-l 
ajute! 

A, dar doamnă Welles, era prea târziu să mai fiu ajutat. 
Eram mort ca un cerb pe mijlocul şoselei. 

Mergea acum prin coridoarele întortocheate ale 
subsolului comun al tuturor clădirilor guvernamentale din 
acea zonă, ajungând într-un final la o cămăruţă de 
aprovizionare unde ascunsese un rând de haine cu câteva 
zile în urmă. Înăuntrul camerei, se schimbă iute de haine, 
şi le ascunse pe cele vechi în spatele unor cutii. La fel 
procedă şi cu pantofii şi cu pansamentele. Işi aranjă noua 
ţinută şi aplică puţin machiaj - era gata în mai puţin de 10 
secunde. 

Privi afară pe uşă. Holul era gol. Se strecură afară şi se 
grăbi până la scări. Aproape se făcuse ora marelui final. 


— A fost o ieşire, spuse Kara. 
Fusese adusă acum câteva secunde înapoi în casa lui 
Rhyme de la Stuyvesant Manor. 
— O ieşire? se miră Rhyme. Ce mai e şi asta? 
— Un plan de rezervă. Toţi marii iluzionişti au aşa ceva 
pentru fiecare număr. Dacă o dai în bară sau dacă publicul 

se prinde, ai ceva pregătit pentru a salva aparenţa unui 
truc reuşit. Probabil a luat în calcul ipoteza de a fi prins, 
aşa că şi-a pregătit o ieşire. 

— Cum a făcut? N 

— Cu o capsulă de sânge ascunsă în păr. Impuşcătura? 
Se poate să fi fost o armă falsă, sugeră ea. Cele mai multe 
trucuri gen prinde-glonțul întrebuințează arme false. Au 
două încărcătoare. Sau sunt arme adevărate cu gloanțe 
oarbe. Poate că a schimbat o astfel de armă cu cea pe care 
o avea agentul care îl escorta spre celulă. 

— Mă îndoiesc cu privire la ultima parte, spuse Rhyme, 
privind la Sellitto. 

— Da, nu prea văd cum ar fi putut să schimbe arma, fu 
de acord detectivul cel şifonat. Sau cum ar fi putut să o 
descarce şi să o încarce atât de repede cu gloanţe oarbe. 

— Bine, poate doar s-a prefăcut împuşcat. S-a jucat 
puţin cu unghiurile de vedere, spuse Kara. 

— Şi ochii? întrebă Rhyme. Martorii au spus că avea 
ochii deschişi. Nu a clipit deloc. Şi era sticloşi. 

— Există o mie de trucuri pentru a te preface mort. Se 
poate să fi folosit, de exemplu, picături care umezesc 
globii oculari. Poţi să îi ţii apoi deschişi 10 sau 15 minute. 
Mai există şi lentile de contact care se menţin umede. Şi 
care au un aspect sticlos, poţi arăta ca un zombi. 

Zombi şi sânge fals... Iisuse, ce nebunie. 

— Şi totuşi, cum a trecut de detectorul de metale? 

— Încă nu ajunseseră în zona deţinuţilor, explică 
Sellitto. Atunci erau în drum spre. 

Rhyme oftă. Apoi izbucni pe neaşteptate: 

— Unde naiba sunt probele? 

Privi spre Mel Cooper, ca şi cum acesta ar fi putut să 
facă livrarea probelor de la Centrul de Detenţie la 
comandă. Aflară curând că erau două locuri de investigat: 
unul era coridorul unde fusese împuşcătura falsă şi celălalt 
în subsolul tribunalului, în cămăruţa unui îngrijitor. Una 
din echipele de căutare găsise acolo pansamente, haine şi 
alte câteva lucruri ascunse într-o pungă. 

Se auzi soneria şi Thom merse să răspundă. După un 
moment, Roland Bell pătrunse în încăpere. Era transpirat 
tot, iar părul i se lipise de frunte. 

— Nu-mi vine să cred, spuse el trăgându-şi suflul. Pe 
bune? A scăpat? 

— Bineînţeles că da, răspunse Rhyme supărat. Au fost 
trimise patrule care îl caută şi acum. E şi Amelia acolo. 
Dar nu au găsit nicio pistă. 

— Poate se va da la fund un timp, vorbi Bell tărăgănat. 
Dar cred că e momentul să îl pun la adăpost pe Charles şi 
pe familia lui, până aflăm ce urmăreşte. 

— Normal, spuse Sellitto. 

Detectivul îşi scoase telefonul mobil şi formă un număr. 

— Luis? Sunt Roland. Fii atent, Weir a scăpat... Nu, nu a 
murit. A fost o înscenare. Vreau să-i duci pe Grady şi pe 
familia lui într-un loc sigur până îl prindem pe individ. 
Trimit... Ce? 

La auzul ultimului cuvânt, care fusese spus şi pe un ton 
răstit, toată lumea îşi îndreptă atenţia spre Bell. 

— Cine mai e cu el?... E singur? Ce vrei să spui? 

Rhyme privea faţa lui Bell, foarte calmă de regulă, dar 
pe care acum era întipărită o expresie de îngrijorare şi 
tensiune aproape inexplicabilă. O dată în plus, cum adesea 
se întâmplase în acest caz, Rhyme simţi că evenimentele, 
care păreau imprevizibile, dar care fuseseră planificate cu 
mult timp înainte, scapă iar de sub control. 

Bell se întoarse spre Sellitto. 

— Luis spune că ai sunat şi ai dat ordin să se reducă 
echipa de protecţie. 

— Am sunat unde? 

— La Grady acasă. I-ai spus lui Luis să trimită pe toată 
lumea acasă şi să rămână doar el acolo. 

— De ce aş face aşa ceva? întrebă Sellitto. Pe dracu’, iar 
a făcut-o. La fel cum a trimis patrula de la circ acasă. 

Bell continuă: 

— Încă nu aţi aflat tot. E şi mai rău. Grady a plecat de 
unul singur în oraş să se întâlnească cu Constable, să 

discute un aranjament. Apoi spuse în telefon: Tu stai cu 
familia, Luis. Şi sună-i pe ceilalţi din echipă. Cheamă-i 
înapoi chiar acum. Nu lăsa pe nimeni în apartament dacă 
nu îl cunoşti. Eu încerc să dau de Charles. 

Închise şi sună la alt număr imediat. Stătu în receptor 
un timp mai îndelungat. 

— Nu răspunde. 

Lăsă apoi un mesaj pe robot: 

— Charles, sunt Roland. Weir a scăpat şi nu avem idee 
unde e şi ce vrea să facă. Imediat ce asculţi mesajul, du-te 
la primul poliţist înarmat pe care îl cunoşti şi sună-mă. 

Îşi lăsă numărul de telefon şi apoi mai formă un număr, 
al lui Bo Haumann, şeful Serviciului de Intervenţie, îi 
comunică faptul că Grady era în drum spre Centrul de 
Detenţie, fără escortă. 

Omul cu două pistoale termină apoi şi această 
conversaţie şi clătină din cap. 

— La asta nu m-am gândit nicio clipă, spuse el, privind 
tabla cu indicii. Ce mai pune la cale tipul acum? 

— Ştiu un singur lucru, spuse Rhyme. Nu are de gând să 
părăsească oraşul. li place prea mult ce face. 

Singurul lucru din viața mea, singurul lucru care a 
însemnat ceva vreodată pentru mine a fost iluzionismul, 
magia. 


— Mulţumesc, domnule. Mulţumesc. 

Gardianul ezită o clipă la auzul acestor cuvinte 
politicoase în timp ce-i deschidea uşa sălii de interogatoriu 
a Cavoului din Manhattan omului care le rostise, Andrew 
Constable. Deţinutul zâmbi ca un preot în faţa enoriaşilor 
care tocmai îşi plătiseră dările către biserică. 

Mâinile îi fură descătuşate de la spate şi apoi legate din 
nou în faţă. 

— A ajuns şi domnul Roth? 

— Stai jos şi taci din gură. 

— Sigur ca da. 

Constable se aşeză. 

— Taci. 

Făcu şi asta. Gardianul ieşi; lăsat singur în cameră, 
deţinutul privi afară către oraş prin fereastra soioasă. Era 
un om de la ţară şi totuşi îi plăcea New York-ul. Fusese 
şocat şi înfuriat dincolo de cuvinte de cele întâmplate la 11 
Septembrie 2001. Dacă el şi Sfatul Patrioţilor ar fi fost 
lăsaţi liberi să acţioneze, incidentele nu ar fi avut loc, 
pentru că toţi cei care voiau răul Americii ar fi fost de mult 
expulzați. 

Întrebările incomode... 

Câteva clipe mai târziu, uşa de metal se deschise cu 
zgomot şi în cameră îşi făcu apariţia Joseph Roth. 

— Salut, Joe. Grady a fost de acord să negocieze? 

— Da. Ar trebui să apară şi el în 10 minute, cred. Dar te 
previn. Aşteaptă ceva substanţial de la tine, Andrew. 

— Stai liniştit, va avea ce-şi doreşte, oftă prizonierul. Şi 
am aflat multe lucruri noi de când am vorbit ultima dată cu 
tine. Îţi spun, Joseph, mă doare sufletul când aud ce se 
întâmplă în Canton Falls. Şi totul se petrecea chiar sub 
nasul meu de mai bine de un an. Povestea despre care tot 
vorbea Grady, cu uciderea unor poliţişti? Credeam că e o 
tâmpenie. Dar de fapt nu e, câţiva oameni de-ai mei chiar 
plănuiau să facă asta. 

— Ai şi numele lor? 

— Evident că da, spuse Constable. Prieteni de-ai mei. 
Buni prieteni, chiar. Sau cel puţin aşa credeam. Masa de la 
Riverside Inn? Da, chiar a existat. O parte din ei chiar l-au 
angajat pe Weir să-l ucidă pe Grady. Am tot: nume, date, 
locuri, numere de telefon. Şi asta nu e tot. Mulţi din 
Patrioţi vor coopera la prinderea lor. Nu-ţi face griji. 

— Bine, spuse Roth, deodată uşurat. Ne va fi greu la 
început cu Grady. Ăsta e stilul lui. Dar până la urmă se va 
da pe brazdă, cred. 

— Mulţumesc, Joe. Mă bucur că te-am angajat, îşi lăudă 
Constable avocatul. 

— Trebuie să-ţi mărturisesc, Andrew, am fost puţin 
surprins la început că vrei să-ţi angajezi un avocat evreu. 
Ştii, din cauza poveştilor despre tine. 

— Dar apoi ai ajuns să mă cunoşti mai bine. 

— Dar apoi am ajuns să te cunosc mai bine. 

— Asta îmi aduce aminte, Joe. De mult voiam să te 
întreb. Când e Paştele? 

— Poftim? 

— Când e sărbătoarea aceea a voastră? 

— A fost cam acum o lună. Îţi aduci aminte în seara 
aceea când am plecat mai devreme? 

— Da, încuviinţă el din cap. De unde vine cuvântul 
„Paşti”? 

— Păi, în ebraică, înseamnă „Irecere”. Vine de la faptul 
că în noaptea în care Moise a dezlănţuit a zecea plagă, 
ucigând toţi primii născuţi ai egiptenilor, Dumnezeu a 
„trecut” pe lângă casele evreilor. Le-a cruțat fiii. 

— Aha, eu credeam că vine de la faptul că aţi „trecut” 
graniţa, spre un loc mai sigur. Cum s-a întâmplat cu Marea 
Roşie. 

— Da, nu e total lipsit de sens, râse Roth. 

— Oricum, îmi pare rău că nu ţi-am urat sărbători 
fericite. 

— Apreciez asta, Andrew, spuse el privind în ochii 
clientului său. Dacă lucrurile se aranjează aşa cum sper, 
poate tu şi soţia ta veniţi la Seder la anul. Este cina din 
seara de Paşti. În fiecare an, ne strângem în jur de 15 
oameni. Nu sunt toţi evrei. O să îţi placă. 

— Accept cu plăcere invitaţia, spuse el strângându-i 
mâna lui Roth. Un motiv în plus să ies de aici. Să ne 
apucăm de treabă. Mai enumeră-mi încă o dată toate 
acuzaţiile şi spune-mi la care din ele crezi că va ceda 
Grady. 

Constable se întinse. Se simţea bine acum că nu mai 
avea mâinile la spate şi picioarele încătuşate. De fapt, se 
simţea atât de bine, încât i se păru amuzant să audă lista 
cu motivele pentru care oficialii statului New York îl 

considerau inapt pentru a avea relaţii sociale. Monologul 
fu, câteva momente mai târziu, întrerupt, atunci când 
gardianul apăru la uşă şi îi făcu semn lui Roth să iasă 
puţin. 

Când se întoarse, avocatul arăta tulburat. Spuse: 

— Cred că va trebui să mai aşteptăm puţin aici. Weir a 
scăpat. 

— Nu se poate! Şi Grady e bine? 

— Nu ştiu. Cred că gărzile de corp se îndreaptă chiar 
acum spre el. 

Deţinutul oftă dezgustat. 

— Ştii cine va trage ponoasele pentru toate astea? Eu, 
nimeni altcineva. M-am cam săturat. Toată porcăria asta 
mă cam oboseşte. Voi afla unde e Weir acum şi ce pune la 
cale. 

— Tu? Cum? 

— Voi face apel către toţi locuitorii din Canton Falls să-l 
găsească pe Jeddy Barnes. Poate că îl vor convinge să ne 
spună unde e Weir şi ce plănuieşte. 

— Stai puţin, Andrew, spuse Roth şovăitor. Ai grijă să nu 
fie nimic ilegal. 

— Mă voi asigura de asta. 

— Sunt sigur că Grady va aprecia gestul. 

— Între noi doi fie vorba, Joe. Nu dau o ceapă degerată 
pe Grady. Fac totul pentru mine. O să le servesc capetele 
lui Weir şi Jeddy pe o tavă - poate mă vor crede că nu am 
nimic de ascuns. Acum hai să dăm nişte telefoane şi să 
atacăm miezul problemei. 

Capitolul treizeci şi opt 


Hobbs Wentworth nu părăsea prea des Canton Falls. 

Imbrăcat în haine de om de serviciu şi trăgând după el 
un cărucior în care erau câteva mături şi „undiţa lui” 
(carabina semiautomată Colt AR-15), Hobbs Wentworth îşi 
dădu seama că viaţa la oraş nu mai era aceeaşi ca acum 20 
de ani, ultima dată când fusese aici. 

Şi mai observă că tot ce auzise despre cancerul care 
distruge încet-încet rasa albă era adevărat. 

Dumnezeu al tuturor păşunilor, priveşte: erau mai mulţi 
japonezi, sau chinezi, sau ce erau ăştia - cine ar fi putut să 
îşi dea seama? - decât în Tokyo. La fel şi hispanicii, erau 
peste tot în această parte a New Yorkului, la fel de mulţi 
ca ţânţarii. Ca să nu mai vorbim despre arabi, despre care 
nu înţelegea de ce nu sunt aliniaţi şi împuşcaţi, după cele 
întâmplate cu Turnurile Gemene. O astfel de femeie, cu 
voal din acela musulman peste gură tocmai trecea strada. 
Avu un impuls subit să o omoare, gândindu-se că mai mult 
ca sigur cunoştea pe cineva care cunoştea pe cineva care îi 
cunoştea pe cei care îi atacaseră ţara. 

Mulţi indieni şi pakistanezi peste tot, care ar trebui şi ei 
să fie trimişi acasă, pentru că nu înţelegea niciodată ce 
mama dracu' spun, ca să nu mai vorbim că nu erau 
creştini. 

Hobbs era furios de ce făcuse guvernul, deschizând 
graniţele şi lăsând să pătrundă în ţară animalele astea, 
care forţaseră oamenii decenţi să se retragă în mici oaze 
unde se simțeau în siguranţă - locuri precum Canton Falls 
- care deveneau din ce în ce mai mici de la o zi la alta. 

Dar Dumnezeu îi zâmbise lui Hobbs Wentworth şi îl 
înzestrase cu talentul luptătorului pentru libertate. Iar 
Jeddy Barnes şi prietenii lui ştiau că Hobbs e priceput şi la 
altceva decât la povestitul pildelor din Biblie copiilor. 
Omora oameni. Şi o făcea foarte, foarte bine. Câteodată, 

undiţa sa era un cuţit Ka-Bar!?, alteori o funie sau carabina 
Colt, atât de dragă lui. Toate misiunile lui din ultimii ani 
fuseseră duse la îndeplinire perfect. Un hispanic în 
Massachusetts, un politician de stânga în Albany, un cioroi 
în Burlington, un doctor care omoară copii înainte să se 
nască în Pennsylvania. 

Şi acum va adăuga pe listă un procuror. 

Trase după el căruciorul, pătrunzând în parcarea 
subterană aproape goală a unei clădiri din centru şi se 
postă în faţa uneia dintre uşi, aşteptând. Părând foarte 
apatic, ca un om de serviciu care urmează să înceapă tura 
de noapte. După câteva minute de aşteptare, uşa se 
deschise şi o femeie ieşi din clădire, îmbrăcată în jeanşi şi 
o bluză albă şi cu o servietă în mână. O salută printr-un 
gest al capului. Femeia îi zâmbi, dar închise uşa în urma 
ei, spunând că îi pare rău, dar nu putea să îl lase înăuntru, 
speră că înţelege, mai ales cu normele de siguranţă din 
ziua de azi. 

Răspunse că da, înţelege. Şi îi întoarse zâmbetul. 

Un minut mai târziu, îi aruncă trupul în cărucior şi îi 
scoase de la gât cardul de acces. Îl folosi ca să deschidă 
uşa. 

Luă apoi liftul până la etajul trei, trăgând după el 
căruciorul, în care zăcea corpul femeii, ascuns vederii de 
mai multe straturi de saci de gunoi. Hobbs găsi încăperea 
cu pricina, despre care domnul Weir spusese că este cea 
mai potrivită. Vederea către stradă era foarte bună şi, dat 
fiind faptul că aparţinea Departamentului de Statistică a 
Drumurilor, era foarte probabil să nu existe treburi atât de 
urgente încât să necesite prezenţa angajaţilor duminică 
seara. Uşa era încuiată, dar o lovitură puternică rezolvă 
toată problema (domnul Weir spusese că nu avea timp să-l 
înveţe cum să spargă încuietori). 


12 Cuţit folosit începând cu al doilea război mondial de marina 
americană. (n. t.) 

Odată intrat, Hobbs îşi scoase arma din cărucior, montă 
luneta şi privi prin ea la strada din faţa clădirii. Da, 
condiţii perfecte. Nu avea cum să dea greş. 

Deşi, pentru a spune adevărul, era puţin tulburat. 

Problema nu era să-l nimerească pe Grady; din contră, îi 
era uşor să îşi ducă misiunea la bun sfârşit. Cum avea să 
fugă după îl cam îngrijora. Îi plăcea viaţa pe care o ducea 
în Canton Falls, îi plăcea să povestească Biblia copiilor, îi 
plăcea să meargă la pescuit sau la vânătoare şi îi plăcea să 
stea la taclale cu prietenii lui cu mentalități foarte 
asemănătoare. Chiar şi Cindy era binevenită în unele 
nopţi, dacă lumina şi cantitatea de alcool erau potrivite. 

Ce-i drept, planul Vrăjitorului includea şi evadarea de 
după. 

Când Grady va apărea, Hobbs va trage cinci rafale, una 
după alta, spre geamul blindat. Poate că primul glonţ va 
sparge doar geamul şi va ricoşa, dar restul de patru sigur 
îi vor veni de hac procurorului. Apoi, îi explicase domnul 
Weir, Hobbs trebuia să deschidă o uşa de incendiu, dar să 
nu iasă pe acolo. Asta îi va face pe poliţişti să creadă că a 
ieşit pe acolo, dar de fapt el se va întoarce în parcare. Va 
muta Dodge-ul într-un loc pentru persoanele handicapate 
şi se va ascunde în portbagaj. La un moment dat, posibil 
chiar în acea noapte, dar cel mai probabil a doua zi, 
maşina va fi tractată în garajul pentru automobilele care 
încalcă normele de parcare. 

Cei în sarcina cărora se afla această muncă nu aveau 
voie sub nicio formă să deschidă uşile sau portbagajul 
maşinii, aşa că nu vor avea cum să-şi dea seama că un 
pasager se află în ea. Aşa că o vor tracta dincolo de toate 
baricadele şi filtrele ce vor fi amplasate. Odată ajuns cu tot 
cu maşină în garaj, Hobbs va ieşi din portbagaj şi va fugi 
înapoi în Canton Falls. Era destulă apă şi mâncare în 
portbagaj şi un borcan dacă îi venea să îşi facă nevoile. 

Era un plan foarte deştept. 

Şi, ca luptător al lui Dumnezeu, va face tot posibilul să îl 
ducă la bun sfârşit. 

Privind la întâmplare trecătorii prin lunetă, se gândea că 
spectacolele de magie ale domnului Weir trebuie să fie al 
naibii de bune. Se întrebă dacă ar putea, după terminarea 
acestui război, să-l convingă să vină în Canton Falls pentru 
o reprezentaţie la şcoala de duminică. 

Oricum, decise Hobbs, chiar dacă nu se va putea, va 
inventa el câteva povestiri despre lisus magicianul, care şi- 
a folosit puterile pentru a-i face pe romani şi pe 
necredincioşi să dispară. 


Transpirase. 

Simţea picăturile reci de sudoare alunecându-i pe şira 
spinării şi de-a lungul coastelor. Transpirase şi din cauza 
fricii. 

Caută cu atenţie... 

Sachs pătrunse pe un alt coridor întunecos din subsolul 
clădirii, cu mâna strânsă pe pistol...dar fii cu ochii în 
patru. 

Sigur, Rhyme. Uşor de zis. Dar să fiu cu ochii în patru 
după cine? După un bărbat de cincizeci de ani, care poate 
are barbă sau poate nu are? După o femeie în vârstă în 
uniformă de angajat al cafenelei? După un muncitor, după 
un gardian de la Corecţie, după un poliţist, medic, bucătar, 
pompier, femeie de serviciu, asistentă? După oricare din 
zecile de oameni aflaţi în mod justificat aici duminica? 

După cine, după cine, după cine? 

Fu sunată prin staţie. Era Sellitto. 

— Sunt la etajul trei, Amelia. Nimic. 

— Eu sunt la subsol. Văd zeci de oameni. Au toţi 
legitimaţii, dar cine ştie, poate a plănuit-o şi pe asta de 
săptămâni bune şi a lăsat pe aici o insignă de care se 
foloseşte acum. 

— Urc la patru. 

Terminară convorbirea, iar Sachs îşi reluă căutarea. 
Zeci de coridoare. Sute de uşi. Toate încuiate. 

Oricum, încuietori simple ca astea nu însemnau nimic 
pentru el. Ar putea-o deschide pe oricare într-o secundă şi 

să se ascundă apoi în vreo magazie. Sau ar putea să 
ajungă în cabinetul vreunui judecător şi să rămână ascuns 
până luni. Sau ar putea să iasă prin oricare din aceste 
porţi cu gratii care îl despărţeau de tunelurile de 
salubritate, care comunicau cu jumătate din clădirile din 
centrul Manhattanului şi cu metroul. A 

Coti spre un nou coridor, la fel de întunecat. Încerca să 
deschidă fiecare uşă pe care o vedea. Găsi una din ele 
descuiată. 

Dacă era înăuntru, ar fi auzit-o - ar fi auzit clanţa, dacă 
nu chiar sunetul paşilor ei - aşa că nu prea avea altă 
soluţie decât să intre cât mai repede. Aşa că împinse cu 
putere uşa şi lumină cu lanterna interiorul camerei, fiind 
gata în orice moment să sară la stânga dacă ar vedea vreo 
armă îndreptată spre ea, aducându-şi aminte că dreptacii 
au tendinţa să mişte arma spre stânga lor atunci când sunt 
surprinşi, ceea ce înseamnă că toate gloanţele merg la 
dreapta țintei lor. 

Simţi o durere surdă în genunchi din cauza şocului şi a 
artritei de care suferea. Continuă să agite lanterna cu 
halogen prin toată încăperea. Câteva cutii şi dosare cu 
acte. Nimic altceva. Se pregăti să iasă, dar îşi aduse 
aminte că avea obiceiul să se ascundă în umbră doar cu o 
bucată neagră de material deasupra lui. Mai privi o dată 
prin cameră, de data asta mai încet, insistând cu lanterna 
în toate colţurile. 

Simţi o atingere uşoară pe gât. 

Gemu şi se întoarse în grabă, ţintind cu arma în centrul 
unei pânze de păianjen care îi atinsese gâtul. 

Înapoi pe coridor. Mai multe uşi, mai multe fundături. 

Auzi paşi. Un bărbat trecu prin faţa ei; era chel, purta o 
uniformă de gardian şi avea atârnată la gât o legitimaţie 
care părea în ordine. O salută din cap. Era mai înalt decât 
Weir, aşa că se mulţumi doar să-l privească în trecere. 

Dar apoi să gândi că poate era o metodă şi pentru luarea 
în înălţime. 

Se întoarse repede. 

Bărbatul dispăruse; văzu doar un coridor gol. Sau un 
coridor gol în aparenţă. Îşi aminti din nou de mantia de 
mătase cu care se ascunsese pentru a o ucide pe Svetlana 
Rasnikov, de oglinda de care se folosise pentru a-l ucide pe 
Tony Calvert. Simţi cum pulsul îi creşte; scoase arma din 
teacă şi porni în viteză spre locul unde gardianul - 
gardian, în aparenţă - se făcuse nevăzut. 


Unde? Unde era Weir? 

Alergând pe Centre Street, Roland Bell scruta cu atenţie 
priveliştea. Maşini, camioane, vânzători de hot-dogi cu 
gheretele lor aburinde, tineri care lucrau la firmele de 
avocatură sau băncile cu program non-stop, oameni 
ameţiţi de atâta bere venind dinspre port, oameni care 
ieşiseră să-şi plimbe câinii sau la cumpărături, zeci de 
locuitori ai Manhattanului care cutreierau de regulă 
străzile în zilele frumoase şi înnorate doar pentru că 
energia oraşului îi atrăgea afară din case. 

Unde? 

Bell reflectă că o mare parte a vieţii era ca aruncatul 
cuielor - a trage cu arma, în dialectul său natal. Fusese 
crescut în Albemarle Sound, Carolina de Nord, unde 
armele erau o necesitate, nu un moft. Fusese învăţat să le 
respecte. Folosirea lor însemna concentrare. Chiar şi cele 
mai simple focuri de armă - la ţintă, vreun şarpe cu 
clopoței, şarpe-mocasin, căprior - puteau să aibă urmări 
neplăcute dacă nu te concentrai la ţintă. 

Viaţa era tot cam aşa. Şi Bell ştia că orice s-ar întâmpla 
în Cavou acum, trebuia să rămână concentrat la singura 
lui sarcină: protejarea lui Grady. 

Amelia Sachs sunase şi raportase că verifica orice fiinţă 
umană pe care o zărea, indiferent de vârstă, rasă sau talie 
(tocmai urmărise şi legitimase un gardian mult mai înalt 
decât Weir şi fără să semene vreun pic cu acesta, dar care 
o privise ciudat - se dovedise până la urmă că îl cunoscuse 
pe tatăl ei). Terminase de inspectat o aripă a clădirii şi 
urma să o înceapă şi pe cealaltă. 

Sub comanda lui Sellitto şi Bo Haumann, echipele de 
căutare încă răscoleau etajele superioare ale clădirii. Şi cel 
mai ciudat lucru, de departe, era că însuşi Constable se 
alăturase echipei de vânătoare, dând tot felul de telefoane 
pentru a afla unde să găsea Weir. Da, asta ar putea fi o 
surpriză de proporţii, gândi Bell, dacă cel acuzat de 
tentativă de omor la adresa lui Grady se dovedea a fi 
singurul în stare să afle unde se găsea adevăratul suspect. 

Privea în continuare în interiorul maşinilor pe lângă care 
trecea, al camioanelor, privea cu luare-aminte aleile, cu 
armele pregătite la centură. Bell se hotărâse că ipoteza 
cea mai logică era ca Grady să fie atacat aici, pe stradă, 
înainte de a intra în clădire, unde şansele de a scăpa teafăr 
erau mult mai mari. Avea îndoieli că oamenii aceia erau 
sinucigaşi: nu prea se potrivea cu profilul lor. Lovitura va 
avea loc, cel mai probabil, în intervalul scurs între 
momentul când Grady avea să iasă din maşină şi până 
intra în clădire, mai ales că nu prea existau obstacole în 
calea unei împuşcături. 

Unde era Weir? 

Dar şi mai important, unde era Grady? 

Soţia lui spusese că luase maşina de familie, nu pe cea 
de serviciu. Bell dăduse prin staţie dispoziţii să fie găsită, 
dar nimeni nu văzuse vreun Volvo care să se potrivească 
descrierii. 

Bell îşi continuă atenta supraveghere, rotindu-se 
precum un far. Ochii i se opriră pe clădirea de vizavi, o 
clădire nouă a guvernului, cu sute de ferestre cu vedere 
spre Centre Street. Bell fusese implicat în operaţiunile de 
salvare a unor ostatici în această clădire şi ştia că nu era 
aproape nimeni înăuntru acum, duminica. Locul perfect să 
te ascunzi şi să îl pândeşti pe Grady. 

Dar şi strada ar putea fi un loc potrivit - dintr-o maşină 
în trecere, de exemplu. Unde, unde? 

Roland îşi aminti de un episod când mersese la 
vânătoare cu tatăl său, la mlaştina Great Dismal din sudul 
Virginiei. Fuseseră atacați atunci de un porc mistreţ, iar 

tatăl trăsese în animal, fără a-l omori însă. Dispăru înapoi 
în tufişuri. Bărbatul oftase atunci şi spusese: 

— Trebuie să mergem după el. Nu-l putem abandona 
rănit, cum e. 

— Dar a încercat să ne atace, protestase copilul. 

— Fiule, noi am pătruns în lumea lui. Nu el într-a 
noastră. Dar nu aşa se pune problema, despre echitate. 
Problema se pune că trebuie să-l găsim, chiar dacă ne va 
lua o zi întreagă. Nu l-am ucis din prima şi acum e de două 
ori mai periculos pentru oricine va mai trece pe aici. 

Privind în jur, la miile de tufişuri, stufărişuri şi 
păpurişuri, întinzându-se pe câţiva kilometri, tânărul 
Roland spuse: 

— Dar, tată, ar putea să fie oriunde. 

Tatăl lui începu să râdă. 

— O, nu-ți face griji că nu îl vom găsi. Ne va găsi el pe 
noi. Stai cu degetul pe trăgaci, fiule. Poate va trebui să 
tragi rapid. Eşti pregătit pentru asta? 

— Da, tată. 

Bell mai privi o dată maşinile, aleile şi clădirile din jur 
sau de vizavi. Nimeni. 

Nici Charles Grady. 

Nici Erick Weir, nici vreun complice de-al criminalului. 

Bell bătu uşor în tocul pistolului. 

Nu-ţi face griji că nu îl vom găsi. Ne va găsi el pe noi... 

Capitolul treizeci şi nouă 


— Am luat-o din uşă în uşă, Rhyme. Ultima parte a 
subsolului. 

— Lasă asta în seama celor de la intervenţie, spuse el, 
dându-şi seama că îşi simţea capul foarte rigid vorbind în 
microfon. 

— E nevoie de toată lumea, şopti Sachs. Subsolul e al 
naibii de mare. 

Se afla acum sub Cavou, croindu-şi drum pe coridoarele 
întortocheate. 

— Locul e atât de sinistru. Ca la şcoala de muzică. 

Înfiorător... 

— Va trebui la un moment dat să scrii un capitol în 
cartea ta despre cum să investighezi o crimă în astfel de 
locuri ciudate, glumi ea, simțind cum o cuprinde teama. 
Acum trebuie să închid, Rhyme. Te sun mai târziu. A 

Rhyme şi Cooper se întoarseră la cercetarea probelor. In 
primul coridor, Sachs recuperase briceagul şi găsise 
bucăţile de os şi de cauciuc cenuşiu, folosite de Weir 
pentru a simula osul cranian şi materia cenuşie. Luase şi 
mostre din sângele fals găsit: se dovedise a fi sirop de 
zahăr ars cu colorant alimentar roşu. Îşi folosise bluza sau 
tricoul pentru a împiedica curgerea sângelui său adevărat, 
dar Sachs investigase foarte bine scena şi reuşise să 
identifice şi câteva picături reale, ce urmau a fi analizate 
în laborator. Cum luase cu el cheia folosită pentru 
desfacerea cătuşelor, nu mai aveau nimic spectaculos de 
găsit în primul coridor. 

În schimb, ancheta din cabina îngrijitorului se dovedise 
mai productivă: fu descoperită o pungă de hârtie în care 
criminalul ascunsese capsula de sânge deja golită, hainele 
cu care fusese îmbrăcat când fusese prins acasă la Grady, 
mai precis costumul elegant de culoare gri, cămaşa albă şi 
o pereche de pantofi Oxford. Cooper găsi dovezi 
substanţiale când le cercetă: urme de latex şi de farduri, 

ceară adezivă magică, pete de cerneală similare celor 
găsite mai devreme, fibre de nailon şi alte pete uscate de 
sânge fals. 

Fibrele se dovediseră a proveni dintr-un covor de 
culoare gri. Sângele fals era de fapt vopsea. Bazele de date 
la care aveau acces nu oferiră prea multe informaţii, aşa 
că trimiseră materialele către laboratoarele FBI pentru o 
analiză a compoziţiei chimice, cu menţiunea „Urgent”. 

O idee îi veni atunci lui Rhyme. O strigă pe Kara, care 
stătea lângă Mel Cooper, jucându-se cu o monedă şi 
privind absorbită la ecranul computerului, pe care apărea 
imaginea mărită a unei fibre. 

— Poţi să ne ajuţi cu o chestie? 

— Sigur. 

— Poţi să te duci până la Cirque Fantastique şi să îl 
cauţi pe Kadesky? Povesteşte-i despre evadare şi vezi dacă 
îşi mai aminteşte ceva despre Weir. Numere care îi 
plăceau, deghizări mai frecvente, ce gen de trucuri repeta 
cel mai adesea... Orice care ne-ar putea ajuta să ne dăm 
seama ce pune la cale. 

— Da. Poate chiar are câteva fotografii cu Weir în timpul 
reprezentaţiilor, sugeră ea, luându-şi poşeta alb cu negru 
şi punându-şi-o pe umăr. 

Îi spuse că era o idee foarte bună şi apoi se întoarse la 
studiul tablei cu indicii, care stătea acolo ca mărturie a 
observaţiei pe care o făcuse cu o zi în urmă: Aflăm din ce 
în ce mai multe, dar avem din ce în ce mai puţine 
certitudini. 


MAGICIANUL 


Crima de la Şcoala de Muzică 


e Descrierea criminalului: brunet, barbă falsă, fără semne 
distinctive, statură medie, vârsta: cam 50 de ani. Inelarul şi 
degetul mic de la mâna stângă lipite. S-a deghizat după 
crimă într-un om de serviciu bătrân şi chel. 

e Fără motiv aparent. 

e Victima: Svetlana Rasnikov. 

e Studentă la zi, conservator. 

e De verificat familia, prietenii, colegii de la facultate pentru 
eventuale piste: fără iubit, fără duşmani declaraţi. Cânta la 
petreceri de copii. 

e Placă de circuite cu difuzor. 

e Trimisă la FBI în New York pentru analiză. 

e Recorder cu vocea înregistrată a criminalului, probabil. 
Toate datele distruse. 

e Recorderul e artizanal. 

e A folosit cătuşe vechi din oţel pentru a imobiliza mâinile 
victimei. 

e Cătuşele sunt Darby. Folosite de Scotland Yard. De 
verificat la Muzeul Houdini din New Orleans. 

e A distrus ceasul victimei exact la ora 8:00. 

e Scaune legate cu o frânghie de bumbac obişnuit. Prea 
multe piste. 

e Petardă pentru a simula un foc de armă. Distrusă. 

e Prea multe surse de verificat. 

e Fitil. Comun. 

e Prea multe surse de verificat. 

e Agentele de patrulare au fost orbite de o lumină foarte 
puternică. Nu s-a găsit niciun dispozitiv. 

e Nicio pistă validă. 

* Pantofii criminalului: Ecco, mărimea 42. 

* Fibre de mătase, vopsite în cenuşiu, culoare mată. 

e Provin de la deghizarea în om de serviciu. 

e Posibil purta perucă brunetă. 

e Pe pantofi fragmente de hicori roşu şi lichen Parmelia 
Conspersa, probabil din Central Park. 

e Noroi impregnat cu ulei mineral neobişnuit. Trimis la FBI 
pentru analiză. 

e Bucată de mătase neagră, dimensiuni 180 cm pe 120 cm. 
Folosită drept camuflaj. Fără semne distinctive. 

+ Folosită adesea de iluzionişti. 

e Latex pentru a-şi acoperi amprentele. 

e Provenienţă: magazine cu articole pentru iluzionişti. 

e Urme de ulei de ricin, latex, farduri. 

e Machiaj de teatru. 

e Urme de alginat. 

e Folosit pentru fixarea amprentelor false din latex. 

e Arma crimei: o bucată de frânghie din bumbac albă cu 
miez negru din mătase. A 

e Frânghia e articol de magie. Işi schimbă culoarea. Fără 
piste. 

e Nodul frânghiei neobişnuit. 

e Trimis la FBI şi la Muzeul Marinei; nicio informaţie. 

e Nodul face parte din trucurile lui Houdini, aproape 
imposibil de desfăcut. 

e A folosit cerneală simpatică pentru a se semna în registrul 
de la Intrare. 


Crima din East Village 


e Victima 2: Tony Calvert. 

e Stilist, angajat la teatru. 

e Fără duşmani declaraţi. 

+ Nicio legătură aparentă cu prima victimă. 

e Niciun motiv aparent. 

e Cauza decesului: Traumă cervicală provocată de un obiect 
contondent, urmată de dezmembrare post-mortem cu un 
ferăstrău. 

e Criminalul a scăpat deghizându-se în femeie de 70 de ani. 
De verificat împrejurimile pentru găsirea costumului sau a 
altor articole. 

e Nu s-a găsit nimic. 

e Ceasul zdrobit exact la 12:00. 

e Tipar? Următoarea victimă probabil la 16:00. 

e Criminalul s-a ascuns în spatele unei oglinzi. Fără semne 
distinctive. Amprentele trimise la FBI. 

e Niciun rezultat. 

e A folosit o pisică de jucărie (artificiu) pentru atragerea 
victimei pe alee. Jucărie comună. Fără piste. 

e Ulei mineral - acelaşi tip ca la prima crimă. De aşteptat 
raportul FBI. 

e Ulei Tack-Pure pentru şei, hamuri şi alte articole de piele. 

e Latex şi farduri pentru amprentele false. 

e Alginat. 

e Recuperat pantofi Ecco. 

e Păr de câine găsit în pantofi, de la trei rase diferite. Plus 
excremente. 
e Excremente de cal, nu de câine. 


Tentativa de crimă de la râul Hudson şi locurile 
auxiliare 


e Victimă: Cheryl Marston. 

e Avocată. 

e Divorţată, dar soţul nu este suspect. 

e Fără motiv aparent. 

e Criminalul s-a prezentat drept „John”. Are cicatrice pe gât 
şi pe piept. Victima a confirmat că are mâna deformată. 

e Criminalul s-a deghizat în om de afaceri fără barbă, 
îmbrăcat în pantaloni de trening, geacă, pantofi sport, apoi 
în motociclist cu tricou Harley. 

e Maşina e în râul Hudson. 

e A astupat gura victimei cu bandă adezivă. Fără semne 
distinctive. 

e Petarde. La fel ca primele. Nicio pistă. 

e Lanţuri, închizători. Comune - fără piste. 

e Frânghie, comună, nicio pistă. 

e Din nou machiaj, ulei Tack-Pure, latex. 

e Geantă sport, fabricată în China, fără semne distinctive. 
Conţine: 

* Urme de flunitrazepam. 

e Ceară adezivă - nu poate fi verificată. 

e Pulbere de metal (alamă?). Trimisă la FBI. 

e Cerneală neagră. 

e Geacă bleumarin găsită, fără etichete. Conţine: 

e Permis de acces presă, eliberat de reţeaua CTN pe numele 
Stanley Saferstein (nu e suspect - fără înregistrări în NCIC 
şi VICAP). 

e Card de acces în cameră de hotel: American Plastic Cards, 
Akron, Ohio. Model APC-42, fără amprente. 

e Directorul firmei caută registrul de vânzări. 

e Detectivii Bedding şi Saul trimişi să investigheze 
hotelurile. 

e Se potrivesc trei: Chelsea Lodge, Beckman şi Lanham 
Arms. 

Notă de plată de la restaurantul Riverside Inn, Bedford 
Junction, NY - 4 oameni au luat masa, masa 12, sâmbătă, în 
urmă cu 2 săptămâni: curcan, chiftele, o friptură şi 
specialitatea zilei, răcoritoare. Angajaţii nu ştiu nimic 
(complici?). 

Aleea unde a fost arestat Magicianul: 

Şi-a desfăcut cătuşele. 

Urme de salivă (şperaclu ascuns în gură). 

Grupa de sânge neidentificabilă. 

Lamă zimţată pentru a scăpa de legăturile de la picioare 
(ascunsă tot în gură). 

Nu se ştie unde este agentul Lawrence Burke. 

Găsit undeva în Upper East Side. 

Râul Harlem: 

Nicio urmă găsită pe mal, în afară de urmele de cauciucuri 
în noroi. 

Pagină de ziar recuperată din maşină - titluri: 


O PANĂ DE CURENT A OPRIT ACTIVITATEA 
DINTR-O SECȚIE DE POLIŢIE MAI BINE DE 4 ORE 


NEW YORK PE ULTIMA SUTĂ DE METRI 
PENTRU CONGRESUL REPUBLICANILOR 


PĂRINŢII PROTESTEAZĂ: PAZĂ INSUFICIENTĂ 
ÎN ŞCOLILE DE FETE 


O FORMAŢIUNE MILITANTĂ VA FI JUDECATĂ LUNI 
PENTRU COMPLOT CRIMINAL. 


GALĂ ÎN ACEST WEEKEND 
PENTRU STRÂNGERE DE FONDURI 


DISTRACȚII DE PRIMĂVARĂ . 
PENTRU COPIII DE TOATE VÂRSTELE 


GUVERNATORUL ŞI PRIMARUL SE ÎNTÂLNESC 
PENTRU A DISCUTA PLANUL 
DE EXTINDERE A PĂRŢII DE VEST 


407 


- OMUL DISPĂRUT - 


Tentativa de crimă de la casa lui Lincoln Rhyme. 


e Victima: Lincoln Rhyme. 

e Identitatea criminalului: Erick A. Weir. 

e Născut la Las Vegas. 

e Victimă a unui incendiu în Ohio acum 3 ani. Circul Hasbro 
şi Fraţii Keller. A dispărut imediat după. Arsuri de gradul 
III. Directorul circului era Edward Kadesky. 

+ Arestat în New Jersey pentru comportament periculos. 

e Obsedat de foc. 

e Maniac. Se adresează unui „onorat auditoriu”. 

e Punea în scenă trucuri periculoase. 

e Căsătorit cu Marie Cosgrove, decedată în incendiu. 

e Nu a încercat să mai ia legătura cu familia el. 

e Ambii părinţi morţi, fără alte rude. 

e Fără informaţii în NCIC sau VICAP. 

e S-a autoproclamat „Vrăjitorul Nordului”. 

e L-a atacat pe Rhyme pentru că trebuia să-l oprească până 
duminică după-amiaza (următoarea victimă). 

e Culoarea ochilor: căprui. 

e Profil psihologic (Terry Dobyns): motivat de răzbunare, 
deşi s-ar putea să nu fie conştient de asta; furie; prin 
uciderea altor oameni îşi alină durerea cauzată de moartea 
soţiei sale şi imposibilitatea de a-şi continua cariera. 

e A luat legătura cu foştii săi asistenţi, John Keating şi Arthur 
Loesser din Nevada. A întrebat despre incendiu şi despre 
persoanele implicate. Weir a fost descris de amândoi ca 
fiind scrupulos, maniac, periculos, dar genial. 

e A luat legătura cu fostul director al circului la data 
incendiului; Edward Kadesky. 

e Şi-a ucis victimele pentru ceea ce reprezentau - posibil 
momente fericite sau traumatice ale vieţii anterioare 
accidentului. 

e Batistă muiată în benzină, neidentificabilă. 

e Pantofi Ecco, nu a lăsat urme. 


Evadarea de la Centrul de Detenţie. 


e Petarde şi capsulă de sânge, pentru simularea unei răni - 
artizanală, materiale neidentificabile. 

e Sânge artificial (sirop de zahăr ars + colorant alimentar), 
fragmente de os de vită, cauciuc cenuşiu pentru a simula 
creier, sânge adevărat, lamă de ras. 

e Glock-ul agentului Departamentului de Corecţie. 

e Cătuşe. 

e Tentativă nereuşită de a curăța sângele adevărat. 

e Fragmente de latex, machiaj - la fel ca în crimele 
anterioare. 

e Ceară adezivă. 

e Cerneală neagră, asemănătoare cu cea găsită anterior. 

e Sânge artificial uscat, trimis proba la FBI. 

e Fibre dintr-un covor sau mochetă, trimise la FBI. 


Profilul de iluzionist 


e Criminalul va încerca să inducă în eroare atât victimele, 
cât şi poliţia. 

e Fizic (pentru distragerea atenţiei). 

e Psihic (pentru a elimina suspiciunile). 

e Evadarea de la Şcoala de Muzică a fost similară cu trucul 
„Omul dispărut”. Prea multe piste. 

e Criminalul este iluzionist. 

e Priceput la prestidigitaţie. 

e Se pricepe la deghizări foarte rapide pentru a evada: 
costume din nailon, mătase, chelie falsă, amprente false şi 
alte articole din latex. Poate arăta de orice vârstă, rasă sau 
sex. 

e Moartea lui Calvert: „Femeia tăiată în două” (Selbit). 

e Expert în spartul yalelor (posibil să folosească tehnica 
„polizatului”). 

e Cunoaşte tehnici avansate de evadare. 

e A folosit procedee de mentalism pentru a afla informaţii 
despre victimă. 

e A folosit un truc de prestidigitaţie pentru a droga victima. 

e Pentru uciderea victimei urma să folosească un număr de- 
al lui Houdini, „Celula de tortură subacvatică”. 

e Ventriloc. 

e Capabil să folosească lame, instrumente ascuţite. 

e Cunoaşte „Oglinda în flăcări”, truc foarte periculos, rareori 
interpretat de iluzionişti. 

Cirque Fantastique începea să se trezească la viaţă. Mai 
era doar o oră până la spectacolul din acea seară. 

Kara trecu de afişul cu Arlecchino şi zări o maşină de 
poliţie parcată. Rhyme dăduse dispoziţie ca o patrulă să 
rămână acolo în permanenţă, după cele întâmplate în acea 
după-amiază. Simţi un sentiment de fraternitate care o 
lega de ei, căci ea însuşi era acum pe post de polițistă. Le 
zâmbi şi le făcu un semn cu mâna şi, deşi nu o cunoşteau, 
aceştia îi răspunseră la salut. 

Nu era nimeni la intrare, aşa că pătrunse în cort şi se 
îndreptă spre culise. Văzu un tânăr cu un dosar în mână. 
La centură, avea atârnat un ecuson de angajat al circului, 
întocmai cum avea Amelia Sachs tocul armei. 

— Mă scuzaţi, începu ea. 

— Da? răspunse el cu un puternic accent franțuzesc sau 
canadian. 

— Îl caut pe domnul Kadesky. 

— Nu e aici. Eu sunt unul dintre asistenţi. 

— Şi unde este? 

— E plecat. Cine sunteţi? 

— Lucrez cu poliţia. Ne-am întâlnit mai devreme cu el şi 
mai avem câteva întrebări. 

Tânărul îi privi pieptul, în căutarea unei legitimaţii 
probabil, dar nu în mod necesar cu acest scop. 

— Da, da. Poliţia. Păi, a plecat să ia cina. Se va întoarce 
în curând. 

— Şi ştiţi unde s-a dus să ia cina? întrebă ea. 

— Nu. Va trebui să plecaţi. Nu aveţi voie aici. 

— Dar trebuie neapărat să... 

— Aveţi bilet? 

— Nu, pentru că... 

— Atunci nu mai puteţi rămâne. Trebuie să plecaţi. Nu 
mi s-a spus nimic despre poliţie. 

— Dar chiar trebuie să-l văd, îi spuse ea ferm tânărului 
arătos, dar cu un comportament deloc amabil. 

— Chiar trebuie să plecaţi. Îl puteţi aştepta afară. 

— S-ar putea să nu-l văd când vine. 

— Va trebui să chem paza, ameninţă el cu puternicul lui 
accent. Chiar o voi face. 

— Cumpăr bilet, spuse ea. 

— S-au vândut toate. Şi chiar dacă aţi cumpăra unul, tot 
nu aţi avea voie să intraţi aici. Vă conduc afară. 

O escortă până la uşa principală, unde paznicii îşi făceau 
acum treaba. Ajunsă afară, se opri şi îndreptă mâna peste 
umărul tânărului, spre o rulotă pe care era scris „Casa de 
bilete”. 

— De acolo îmi pot cumpăra bilet? 

Angajatul îi zâmbi sarcastic. 

— De obicei, la asta se referă conceptul de casă de 
bilete. Dar, aşa cum am spus, nu mai există bilete. Va 
trebui să o sunaţi pe secretara domnului Kadesky dacă 
vreţi să îl întrebaţi ceva. 

După ce tânărul dispăru înapoi în cort, Kara aşteptă 
câteva secunde şi porni decisă spre intrarea angajaţilor. li 
zâmbi paznicului, care îi zâmbi la rândul său, privind doar 
în treacăt către centura ei, unde acum avea ecusonul 
angajatului francez sau canadian, pe care reuşise să-l 
sustragă cu uşurinţă atunci când arătase spre acea rulotă 
şi pusese întrebarea despre casa de bilete, întrebare 
prostească, dar cu care îşi atinsese scopul de a-i distrage 
atenţia. 

Prima regulă, prietene, gândi ea: niciodată să nu te pui 
cu cineva care se pricepe la prestidigitaţie. 

În culise, ascunse imediat ecusonul în buzunar, 
întâlnindu-se apoi cu un angajat mult mai amabil decât 
primul. Femeia fu foarte empatică atunci când Kara îi 
explică motivul pentru care se afla acolo: un iluzionist 
căutat pentru crimă lucrase cu mai mult timp în urmă 
pentru domnul Kadesky. Femeia, Katherine Tunney, auzise 
şi ea despre crime şi o invită pe Kara înăuntru să aştepte 
întoarcerea producătorului. li înmâna Karei un permis 
pentru a pătrunde în zona lojelor pentru VIP-uri şi apoi 
plecă, motivând că mai avea câteva lucruri de terminat, 

411 


- OMUL DISPĂRUT - 


dar promiţându-i Karei că va da dispoziţii paznicilor să îl 
anunţe pe domnul Kadesky că era căutat încă de când avea 
să intre. 

Croindu-şi drum spre loja în care avea loc, îi sună 
pagerul. Se uită repede să vadă cine o căutase şi scoase un 
geamăt profund. leşi în viteză din cort, îndreptându-se 
spre o baracă unde mai multe telefoane publice fuseseră 
amplasate temporar. Cu mâna tremurândă, formă 
numărul. 

— Stuyvesant Manor, i se răspunse. 

— Cu Jaynene Williams, vă rog. 

O aşteptare prelungă. 

— Alo? 

— Sunt eu. Kara. Mama e bine? 

— O, da, e foarte bine, fato. Dar voiam să te anunţ. Să 
nu sari în sus prea tare, s-ar putea să nu fie nimic. Acum 
câteva minute s-a trezit şi a întrebat de tine. Ştie că e 
duminică seară şi că vii mai devreme la ea. 

— Vrei să spui că a întrebat chiar despre „mine”, despre 
fiica ei? 

— Da, ţi-a pronunţat numele. Apoi s-a încruntat şi a 
spus: asta dacă nu o cunoaşteţi cumva toţi după numele 
ăla trăsnit de scenă, Kara. 

Dumnezeule... E oare posibil să-şi fi revenit? 

— M-a recunoscut şi pe mine şi m-a întrebat unde eşti. A 
spus că vrea să îţi spună ceva. 

Pulsul Karei se acceleră brusc. Să-mi spună ceva... 

— Ar fi bine să vii cât mai repede, păpuşă. S-ar putea să 
dureze. Dar s-ar putea să nu. Ştii şi tu cum stau lucrurile. 

— Of, acum am treabă, Jaynene. Vin imediat ce termin. 

Inchise telefonul şi, foarte exaltată, Kara merse la locul 
ei. Tensiunea era insuportabilă. Chiar în acest moment ar 
putea să întrebe unde este fiica ei. Supărată şi dezamăgită 
că fiica ei nu era acolo cu ea. 

Haide, imploră ea în gând, privind insistent spre uşă 
după Kadesky. 

Nimic. 

Îşi dorea cu disperare să fi avut o baghetă magică cu 
care să bată uşor în gardul de protecţie din faţa ei, să 
arate apoi spre intrare şi să-l facă pe Kadesky să apară. 

Haide, spuse ea din nou în gând, îndreptând bagheta 
imaginară spre uşă. Haide... 

Din nou, nimic. Apoi câţiva oameni îşi făcură apariţia. 
Niciunul dintre ei nu era Kadesky. Erau, de fapt, trei femei 
îmbrăcate în costume medievale şi purtând măşti, ale 
căror expresii de tristeţe erau contrazise parcă de pasul 
săltăreţ al actriţelor gata să îşi înceapă numărul. 


Roland Bell stătea acum într-unul din canioanele 
artificiale ale Manhattanului: pe Centre Street, chiar între 
cele două clădiri guvernamentale cu aspect mohorât, 
încoronate de Puntea Suspinelor, şi clădirea de birouri cu 
multe ferestre de vizavi. 

Nimic despre Volvo-ul lui Charles Grady. 

Repetă (pentru a câta oară?) mişcarea circulară, 
asemănătoare cu a unui far. Unde, unde, unde? 

Un claxon foarte puternic se auzi din direcţia intrării în 
clădire. Apoi un țipăt. 

Bell se întoarse repede şi făcu câţiva paşi spre locul de 
unde se auziseră zgomotele. Distragere a atenţiei? 

Nu, era doar o ceartă în trafic. 

Apoi se întoarse spre cealaltă intrare în clădire şi îl zări 
la câteva zeci de metri chiar pe Charles Grady, mergând 
liniştit pe trotuar. Părea să fie pierdut în gânduri. 
Detectivul o luă la goană spre procuror, strigând: 

— Charles! Jos! Weir a evadat! 

Grady se opri pe loc, vădit încurcat. 

— La pământ! strigă din nou Bell, simțind că nu mai are 
aer. 

Omul, reuşind să înţeleagă ce i se spunea, se culcă pe 
trotuar între două maşini parcate. 

— Ce s-a întâmplat? ţipă el. Familia mea! 

— Am trimis oameni să aibă grijă de ei, răspunse 
detectivul. Strigă apoi către pietonii aflaţi pe stradă: Toată 
lumea! Aici e o operaţiune a poliţiei! Eliberaţi zona! 

Trecătorii se conformară imediat. 

— Familia mea! repetă acesta cu disperare. Eşti sigur? 

— Sunt în siguranţă. 

— Dar Weir... 

— S-a prefăcut doar că este împuşcat. A scăpat şi acum, 
probabil, e pe undeva pe aici. Am chemat o dubă blindată. 

Îşi întoarse apoi privirea spre stradă, cercetând 
împrejurimile. Roland Bell reuşi într-un final să ajungă la 
Grady şi se culcă la pământ lângă el, cu spatele la clădirea 
de vizavi, încercând astfel să-l protejeze. 

— Nu te mişca, Charles, spuse el. Totul va fi bine. 

Îşi scoase staţia radio şi o duse la gură. 


Ce mai era şi asta? 

Hobbs Wentworth îşi urmări ţinta - procurorul - cum se 
întinde pe trotuar în spatele unui om îmbrăcat cu o haină 
sport, care era evident poliţist. 

Hobbs îşi plimbă privirea prin lunetă pe spatele 
agentului, căutând, fără succes însă, un loc în care putea 
să tragă şi să fie sigur că va nimeri. 

Dar procurorul stătea jos, iar polițistul, în picioare. Se 
gândea că dacă l-ar împuşca pe bărbat în spate, glonţul ar 
trece şi l-ar lovi pe Grady în piept, de vreme ce stătea 
aşezat. Dar exista şi riscul ca glonţul să ricoşeze şi să-l 
rănească doar pe procuror, putând apoi să se ascundă în 
spatele unei maşini. 

Nu mai avea mult timp. Trebuia să facă ceva. Polițistul 
vorbea prin staţie. În curând, vor veni cu sutele. Haide, 
soldat, îşi făcu el curaj! Ce ai de gând? 

Jos în faţa lui, polițistul încă cerceta împrejurimile, 
acoperindu-l cu trupul său pe Grady, care stătea ghemuit 
ca o căţea care îşi face nevoile. 

Bine! Îl va împuşca pe poliţist în partea de sus a 
piciorului, în coapsă. Cel mai probabil, va cădea pe spate 

şi îl va expune pe procuror. Puşca era semiautomată, deci 
putea trage cinci focuri în două secunde. Nu era o soluţie 
foarte sigură, dar era cea mai bună la care Hobbs se putea 
gândi. 

li mai lăsă răgaz poliţistului câteva momente, îndeajuns 
de mult să se dea la o parte. 

Cu ambii ochi deschişi, dar numai cu dreptul privind 
prin lunetă, fixă arma spre punctul ales şi gândindu-se că 
acasă în Canton Falls, va fabrica o pildă din Biblie despre 
asta. lisus îşi va juca rolul, fiind înarmat cu un arc cu 
săgeți trăsnet, şi se va lupta cu o ceată de soldaţi romani 
care torturau creştini. Iulius Cezar va fi ascuns în spatele 
unui soldat, crezând să este în siguranţă, dar lisus va trage 
o săgeată prin soldat şi îl va omori şi pe nemernic. 

Foarte bună povestea. O să-i dea pe spate pe copii. 

Polițistul încă îl acoperea pe procuror. 

Ei, asta e, gândi Hobbs, trăgând piedica armei. Timpul a 
expirat. Ardeţi în focurile Iadului, ucigaşi de drept- 
credincioşi! 

Fixă ţinta pe coapsa poliţistului şi începu să aplice uşor- 
uşor presiune pe trăgaci, gândindu-se că singurul său 
regret este că polițistul era alb, nu negru. 

Dar unul din lucrurile pe care Hobbs le învățase de-a 
lungul vieţii era că trebuie să dobori ţintele exact aşa cum 
îţi ies în faţă. 

Capitolul patruzeci 


Roland Bell simţi mirosul specific de plastic-transpiraţie- 
metal al staţiei Motorola când şi-o apropie de faţă. 

— Patru, eşti gata, da? vorbi el în microfon. 

— Gata, veni răspunsul prompt. 

— Bine, acum... 

Atunci răsunară zgomotele înăbuşite ale câtorva 
împuşcături. Bell sări. 

— Focuri de armă! ţipă Charles Grady. Am auzit focuri 
de armă! Eşti rănit? 

— Nu te mişca, spuse Bell ghemuindu-se. 

Să răsuci apoi, scoţându-şi arma şi privind cu atenţie 
ferestrele clădirii de vizavi. Numără în şoaptă, enervat din 
cale-afară. 

— M-am prins unde este, spuse el în staţie. Etajul trei, al 
cincilea birou de la stânga. 

Apoi examină geamul: 

— Au! 

— Nu s-a înţeles, se auzi o voce prin radio. 

— Am spus „Au!”. 

— Mda. Recepţionat! Terminat. 

Grady, întins pe caldarâm, spuse: 

— Ce se întâmplă? începu să se ridice. 

— Rămâi unde eşti, îi spuse detectivul, ridicându-se în 
picioare cu băgare de seamă. 

Îşi luă privirea dinspre fereastră şi se uită în jur, pe 
stradă. Era posibil să mai fie şi alţi lunetişti. După câteva 
secunde, un vehicul blindat al Serviciului de Intervenţie 
opri în dreptul lor, un moment mai târziu aflându-se 
amândoi înăuntru, în deplină siguranţă, şi demară apoi în 
trombă, depărtându-se de locul atentatului şi îndreptându- 
se spre familia lui din Upper West Side. 

Bell privi în urma maşinii, unde mai mulţi agenţi de 
intervenţie înarmaţi pătrundeau în clădirea de vizavi de 
Centrul de Detenţie. 

Nu-ţi face griji... Ne va găsi el pe noi. 

Da, evident că ne-a găsit. 

Bell a dedus că cel mai bun loc din care puteai să-l 
împuşti pe Grady era clădirea de vizavi, mai ales că era 
destul de uşor să pătrunzi înăuntru la unul din etajele 
inferioare. Era foarte puţin probabil să fi escaladat 
acoperişul, căci era împânzit cu zeci de camere de 
supraveghere. Bell rămăsese în picioare pe post de 
momeală pentru că ştia ceva foarte important despre 
clădire, din episodul anterior cu ostaticii: ferestrele, la fel 
ca în majoritatea clădirilor guvernamentale construite 
recent, nu puteau fi deschise şi erau blindate. 

Exista totuşi un risc minor, presupuse el, acela ca 
lunetistul să folosească gloanţe de calibru foarte mare, 
care ar putea trece prin geamul gros. Dar s-a mulţumit să 
repete un panseu pe care îl auzise cu mai mulţi ani în 
urmă în timpul unei investigaţii: „Dumnezeu nu oferă 
niciodată certitudini”. 

Îşi luase singur sarcina de a-l ademeni pe atentator să 
tragă, în speranţa că glonţul va crăpa totuşi geamul şi va 
indica locul în care se află acesta. 

Planul funcţionase, deşi cu o mică variaţie pe care Bell o 
menţionase prin staţie: Au... 

— Unitatea de Intervenţie 4 către Bell. Aici Haumann. Ai 
avut dreptate. Terminat. 

— Continuă. 

Conducătorul unităţii de intervenţie spuse: 

— Suntem înăuntru. Am izolat scena. Cum le zice? 
Premiul Darwin? Ştii tu, când răufăcătorii fac greşeli 
stupide? Terminat. 

— Ştiu, răspunse Bell. Unde s-a împuşcat? Terminat. 

Bell îl localizase pe asasin nu din cauza vreunei spărturi 
în geam, ci din cauza unei mari pete de sânge pe una din 
ferestre. Haumann îi explică lui Bell că bărbatul folosise 
gloanţe îmbrăcate în cupru, care se loviseră de geam, 
explodaseră şi apoi se întoarseră spre el, rănindu-l în şase 
locuri. Cea mai gravă a fost o rană în burtă, căci se părea 

că alicea i-a atins o arteră sau o venă; omul a sângerat 
abundent până la sosirea echipei de intervenţie. 

— Spune-mi că e Weir. Terminat. 

— Nu. Îmi pare rău. Îl cheamă Hobbs Wentworth. E din 
Canton Falls. 

Bell se încruntă. Deci Weir şi poate alţi complici de-ai lui 
erau încă prin preajmă. 

— Ai găsit ceva care-ar putea să ne dea vreun indiciu 
despre unde s-ar putea afla Weir sau ce urmează să facă? 

— Nu, răspunse comandantul unităţii. Doar un act de 
identitate. Şi, fii atent, o carte cu povestiri din Biblie 
pentru copii. Urmă o pauză: îmi pare rău să ţi-o spun, 
Roland, dar mai avem o victimă. Se pare că a omorât o 
femeie pentru a intra în clădire... Bine, acum vom securiza 
toată clădirea şi vom continua să-l căutăm pe Weir. 
Terminat. 

Detectivul clătină din cap şi spuse către Grady: 

— Niciun indiciu despre el. 

Sigur, în afara faptului că - asta era de fapt cea mai 
mare problemă dintre toate - poate, din contră, găsiseră 
foarte multe indicii despre Weir, poate chiar îl văzuseră în 
persoană, deghizat în poliţist, tehnician, medic, reporter, 
detectiv în haine civile, trecător sau vagabond, dar nu şi- 
au dat seama că e el. 


Prin geamul vechi al sălii de interogatoriu, Andrew 
Constable zări chipul întunecat al unui gardian care îl 
privea cu atenţie. Chipul dispăru apoi din cadru, gardianul 
apoi depărtându-se de uşă. 

Constable se ridică grăbit de la masă şi ajunse lângă 
uşă. Privi în hol, unde văzu doi gardieni, discutând cu 
gravitate. 

Foarte bine. 

— Poftim? îl întrebă Roth pe clientul său. 

— Nimic, răspunse Constable. Nu am spus nimic. 

— Aha. Mi s-a părut. 

— Nu. 

Deşi avea şi el dubii dacă nu cumva spusese ceva. Vreun 
comentariu sau poate vreo rugăciune. 

Se întoarse la masă, unde avocatul său se uita pe o foaie 
care conţinea mai multe nume şi numere de telefon, pe 
care camarazii lui Constable din Canton Falls le obţinuseră 
ca răspuns la întrebările despre ce pune la cale Weir şi 
unde s-ar putea afla. 

Roth era puţin tulburat. Tocmai aflaseră că un bărbat 
înarmat încercase să-l ucidă pe Grady chiar în faţa clădirii, 
cu câteva minute în urmă. Dar nu fusese Weir, care încă 
era de negăsit. Avocatul spuse: 

— Mi-e teamă ca Grady să nu fie prea speriat să mai 
trateze cu noi în seara asta. Cred că ar trebui să-l sunăm 
acasă şi să-i spunem ce am aflat. Sau cel puţin să-i dăm 
foile astea detectivului acela. Cum îl cheamă? Bell, nu? 

— Aşa, răspunse Constable. 

Plimbându-şi degetul scurt şi gros peste lista cu nume şi 
numere de telefon, Roth spuse: 

— Crezi că vreunul din ei ştie ceva sigur despre Weir? 
Pentru că asta va dori Grady, informaţii specifice. 

Constable se apropie de masă şi privi lista. Apoi, sub 
ochii nedumeriţi ai avocatului, clătină uşor din cap. 

— Mă îndoiesc, spuse el. 

— Te... Te îndoieşti? 

— Da. Vezi primul număr de telefon? 

— Da. 

— Este de la curăţătoria de pe Harrison Street din 
Canton Falls. Cel de dedesubt este numărul de la super- 
marketul IGA. Următorul este de la biserica baptistă. Iar 
toate numele? continuă deţinutul. Ed Davis, Brett Samuels, 
Joe James Watkins? 

— Da, spuse din nou Roth. Numele colaboratorilor lui 
Jeddy Barnes. 

Constable începu să râdă. 

— Pe naiba. Sunt inventate. 

— Poftim? întrebă Roth, încruntându-se. 

Apropiindu-se de avocat, deţinutul privi adânc în ochii 
săi în care se citea o profundă nedumerire. 

— Spun doar că toate numele şi numerele de telefon de 
acolo sunt false. 

— Nu înţeleg. 

— Nici nu mă aşteptam să înţelegi, jidan împuţit, şopti 
Constable şi îl lovi fulgerător cu ambii pumni în faţă pe 
Roth, fără ca acesta să aibă măcar timp să îşi ridice 
braţele pentru a se apăra. 

Capitolul patruzeci şi unu 


Andrew Constable era un tip puternic, mai ales pentru 
că mergea pe jos către locurile îndepărtate de vânătoare şi 
de pescuit, pentru că tăbăcea piei de căprioară şi secţiona 
oase, pentru că tăia lemne. 

Dolofanul de Joe Roth nu se putea compara cu el. 
Avocatul încercase să se ridice şi să strige după ajutor, dar 
Constable îl lovise cu putere în gât. Ţipătul i se 
transformase într-un horcăit. 

Deţinutul îl culcă la podea şi începu să îi care pumni 
grei omului deja plin de sânge. Într-o clipă, Roth era 
inconştient, iar faţa i se umflase cât un pepene. Constable 
îl târî înapoi la masă şi îl propti acolo, cu spatele către uşă. 
În caz că vreunul dintre gardieni s-ar fi uitat iar înăuntru, 
ar fi rămas cu impresia că omul citeşte ziarele, cu capul 
aplecat. Constable se aplecă şi îi scoase pantoful şi şoseta, 
apoi şterse sângele de pe masă cât putu de bine şi acoperi 
urmele cu acte şi bucăţi de hârtie. Il va ucide mai târziu pe 
avocat. Deocamdată, cel puţin pentru câteva minute, avea 
nevoie de cadrul acesta inocent. 

Câteva minute - după care avea să fie liber. 

Libertatea... 

Era tocmai scopul planului pus la punct de Erick Weir. 
Jeddy Barnes, al doilea în grad în cadrul Sfatului 
Patrioţilor, nu îl angajase pe Weir să îl ucidă pe Grady, ci 
să îl scoată pe Constable din Centrul de Detenţie din 
Manhattan, renumit pentru nivelul său de siguranţă, să îl 
transporte afară pe Puntea Suspinelor şi, în final, undeva 
la ţară în New England, unde Sfatul îşi va putea relua 
lupta contra celor impuri, murdari şi ignoranţi. Va putea 
să şteargă de pe faţa pământului negrii, homosexualii, 
evreii, hispanicii, străinii - toţi aceia faţă de care se revolta 
Constable în cadrul alocuţiunilor sale săptămânale de la 
Sfatul Patrioţilor şi pe website-urile secrete, frecventate 

de mii de cetăţeni cu „gândire dreaptă” de pe tot cuprinsul 
ţării. 

Constable se ridică, păşi către uşă şi privi din nou afară. 
Paznicii nu aveau nici cea mai vagă idee despre ceea ce 
tocmai se petrecuse în camera de interogatoriu. 

Deţinutul îşi dădu seama că are nevoie de o armă sau de 
ceva asemănător şi luă din cămaşa însângerată a 
avocatului un creion mecanic, potrivindu-i capătul în 
şoseta făcută ghem pentru a-şi proteja astfel palma. Vârful 
ascuţit va fi ideal pentru înjunghiere. 

Se aşeză apoi în faţa lui Roth aşteptând, cu gândul la 
planul elaborat de Weir, sau Vrăjitorul, cum îl numea 
Barnes. Era o capodoperă şi implica folosirea a numeroase 
trucuri din repertoriul unui iluzionist. Tertipuri şi duble 
tertipuri, cronometrare atentă, diversiuni iscusite. Totul 
pornea de la ideea sugerată de Weir poliţiei, cum că exista 
o conspirație ce avea ca unic scop asasinarea lui Grady. 
Preotul Ralph Swenson fusese cel care pregătise terenul în 
acest sens, atentând primul la viaţa procurorului. 
Încercarea aceasta ratată urma să întărească 
presupunerea poliţiştilor în ceea ce priveşte existenţa unui 
complot împotriva procurorului, astfel că vor înceta să se 
mai gândească şi la alte infracţiuni, cum ar fi evadarea pe 
care o plănuiau. 

Urma ca Weir însuşi să se lase prins în cadrul unei a 
doua tentative de asasinare a lui Grady şi să fie dus la 
închisoare. 

Între timp, Constable trebuia să îi ademenească şi el pe 
nişte piste false. Urma să îşi dezarmeze răpitorii în calitate 
de voce a raţiunii, susţinându-şi nevinovăția, câştigându-le 
compasiunea, ademenindu-l pe Grady la tribunal în seara 
aceea, oferindu-se să îi denunțe pe Barnes şi pe ceilalţi 
conspiratori. 

Ba chiar ar fi ajutat şi la depistarea iluzionistului, 
păcălind poliţia şi având astfel şansa de a transmite un 
mesaj cifrat în care să îşi indice cu precizie localizarea în 

Centrul de Detenţie, mesaj pe care Barnes l-ar fi trimis mai 
departe lui Weir. 

În momentul în care Grady va fi ajuns, Hobbs 
Wentworth ar fi urmat să încerce să îl ucidă pe procuror, 
fără să conteze dacă reuşea sau nu; important era ca 
Hobbs să distragă atenţia poliţiei de la ce se întâmpla în 
Centrul de Detenţie. Apoi Weir, umblând liber în incintă 
după ce îşi va fi înscenat propria moarte, s-ar fi strecurat 
deghizat, ar fi ucis gardienii şi l-ar fi eliberat pe Constable. 

Planul mai avea şi o parte pe care Constable o aştepta 
cu nerăbdare de săptămâni întregi. Chiar înainte să ajungă 
Weir în camera de interogatoriu, Jeddy Barnes îi spusese 
„să aibă grijă” de avocat. 

— Weir a zis că depinde de tine. A zis că trebuie doar să 
ai grijă de Roth, să nu îţi stea în cale. 

Acum, privind sângele care se scurgea din ochii şi din 
gura avocatului, fu convins că „avusese grijă” de evreu. 

Constable se întreba cum va scăpa Weir de gardieni, ce 
deghizări va folosi, care le va fi traseul de evadare. În acel 
moment, conform programului, auzi sunetul distinctiv al 
soneriei de la exterior. 

Aha, trenul spre libertate sosise. 

Constable îl trase pe Roth de pe bancă şi îl abandonă în 
colţul camerei de interogatoriu. Se gândea dacă să îl ucidă 
acum călcându-l în picioare. Dar presupuse că Weir avea 
cu el un pistol cu amortizor. Sau un cuţit. Se va putea 
folosi de aşa ceva. 

Auzi sunetul cheii introduse în broasca uşii camerei de 
interogatoriu. Uşa se deschise larg. 

Preţ de o clipă gândi: Uimitor! Weir reuşise să se 
deghizeze în femeie. 

Apoi o recunoscu: era poliţista roşcată care îl însoţise cu 
o zi înainte pe detectivul Bell. 

— Avem un rănit, ţipă ea imediat ce dădu cu ochii de 
Roth. Chemaţi salvarea! 

În spatele ei, unul dintre gardieni înşfacă telefonul, iar 
celălalt apăsă un buton roşu de pe hol, declanşând alarma. 

Ce se întâmpla? Constable nu reuşea să înţeleagă. Unde 
era Weir? 

Privi din nou femeia şi observă tubul cu spray 
paralizant, singura armă permisă în spaţiile de detenţie, 
din mâna ei. Gândind cu rapiditate, îşi cuprinse burta cu 
mâinile şi începu să geamă foarte tare: 

— A intrat cineva aici! Alt deţinut. A încercat să ne 
ucidă! Ascunzând creionul ascuţit, îşi încleştă şi mai tare 
mâinile însângerate în jurul burţii. Sunt rănit! Am fost 
înjunghiat! 

Aruncă o privire scurtă afară. Nici urmă de Vrăjitor. 

Femeia se încruntă şi aruncă o privire prin încăpere, în 
timp ce Constable se prăvălea pe podea. Se gândea că, în 
momentul în care se va fi îndeajuns de aproape de ea, o va 
înjunghia cu creionul în faţă. Poate chiar o va lovi în ochi. 
Ar putea să îi ia spray-ul şi să i-l pulverizeze în gură sau în 
ochi. Sau poate să o amenințe de la spate cu creionul. 
Gardienii vor crede că e un pistol şi îi vor deschide uşa. 
Probabil că Weir era aproape - eventual chiar dincolo de 
uşile de siguranţă. 

Haide, draga mea. Puțin mai aproape. E posibil să aibă 
vestă anti-glonţ, îşi aminti el; e mai bine să ţintească 
feţişoara-i drăgălaşă. 

— Şi avocatul tău? întrebă ea, aplecându-se asupra lui 
Roth. A fost şi el înjunghiat? 

— Da! A fost un deţinut negru. A spus că sunt rasist şi 
că vrea să îmi dea o lecţie, răspunse el, stând cu capul 
aplecat, dar simţind-o că se apropie. Joe e rănit grav. 
Trebuie să îl salvăm! 

Doar câţiva paşi... 

Sau dacă suspectul e alb şi mai arată şi decent, adică 
are toți dinţii în gură şi poartă haine care nu miros ca un 
WC public, nu cumva aţi avea mâna mai relaxată pe armă? 

Constable gemu. Simţea că e foarte aproape. li spuse: 

— Lasă-mă să văd cât de grav eşti rănit. 

Strânse cu putere creionul. Se pregăti să sară. Privi în 
sus, pentru a-şi localiza ţinta. Văzu duza sprayului 

paralizant îndreptată spre el, la doar câteva zeci de 
centimetri de ochi. 

Ea apăsă pe buton şi jetul îl nimeri în plin. O sută de ace 
înroşite îi străpunseră gura, nasul şi ochii. 

Constable încă urla în clipa în care femeia îi smulse 
pixul din mână şi îl lovi în spate. 

— De ce-ai făcut asta? se smiorcăi el, sprijinindu-se într- 
un cot ca să se ridice. De ce? 

Drept răspuns, Sachs păru să stea pe gânduri câteva 
clipe, apoi îl împroşcă iar cu un jet de spray arzător. 

Capitolul patruzeci şi doi 


Amelia Sachs lăsă deoparte tubul de spray paralizant. 

Sergentul dinăuntrul fiinţei ei era cumva necăjit de a 
doua pulverizare, absolut nejustificată, pe faţa lui 
Constable. 

Dar, chiar şi aşa, observând şişul de paisprezece karate 
ascuns în mâna lui, agentul din Sachs se bucurase pe 
deplin să îl audă pe bigotul ăla fără milă guiţând ca un 
porc în clipa în care îl pulverizase din nou. Se dădu lao 
parte când mai mulţi gardieni, veniţi şi de la celelalte 
etaje, apucaseră prizonierul şi îl târâseră afară. 

— Un doctor! Chemaţi un doctor. Ochii mei! Am dreptul 
la un doctor! 

— 'Ţi-am mai zis: ţine-ţi gura! 

Gardienii continuară să îl târască pe hol. Constable 
începu să smucească din picioare, aşa că se opriră, îi 
încătuşară gleznele şi apoi îl traseră după colţ. 

Sachs şi alţi doi gardieni verificară starea lui Joseph 
Roth. Încă respira, dar era inconştient şi grav rănit. Decise 
că e cel mai bine să nu îl mişte de acolo. În scurt timp, îşi 
făcu apariţia un echipaj al salvării şi, după ce Sachs le 
verifică atent legitimaţiile, trecură la treabă: eliberară 
căile respiratorii ale avocatului, îi puseră un guler de 
protecţie în jurul gâtului, îl imobilizară pe o planşetă şi îl 
puseră astfel pe o targă. Îl scoaseră apoi din zona 
securizată pentru a fi condus la spital. 

Sachs rămase la urmă să verifice încăperea şi holul 
pentru a se asigura că Weir nu se strecurase înăuntru fără 
a fi observat. Era sigură că nu reuşise. leşi apoi, dar abia 
după ce îşi recuperă pistolul Glock de la ofiţerul de la 
birou, se simţi ceva mai în largul ei. Îl sună pe Rhyme ca 
să îi povestească cele întâmplate. Apoi adăugă: 

— Constable îl aştepta, Rhyme. 

— Il aştepta pe Weir? 

— Aşa cred. A fost surprins când am deschis uşa. A 
încercat să îşi revină, dar mi-am dat seama că aştepta pe 
cineva. 

— Deci asta plănuieşte Weir? Să îl ajute pe Constable să 
evadeze? 

— Eu aşa cred. 

— A naibii păcăleală, mormăi el nemulţumit. A reuşit să 
ne distragă atenţia prin complotul împotriva lui Grady. N- 
am crezut nicio clipă că plănuiesc o evadare. Apoi adăugă: 
Asta în afara cazului în care evadarea este, de fapt, 
păcăleala, iar misiunea lui Weir chiar este să îl ucidă pe 
Grady. 

Se gândi şi la varianta aceasta. 

— Da, e posibil. 

— Şi nu era nicio urmă de Weir pe nicăieri? 

— Niciuna. 

— Bine, eu încă mă uit peste ce ai găsit tu în subsol, 
Sachs. Vino înapoi şi ne uităm împreună. 

— Nu am cum, Rhyme, îi spuse ea, studiind holul unde 
douăsprezece privitori asistau la agitația iscată în zona 
securizată. Trebuie să fie pe undeva. O să caut în 
continuare. 


Lecţiile de pian pentru copii după metoda Suzuki 
implică o serie de cărţi de muzică din ce în ce mai dificile, 
care cuprind cam douăsprezece piese. Când un elev 
ajunge la finele unei cărţi cu bine, părinţii organizează 
adesea o petrecere pentru prieteni, membrii familiei şi 
profesor, în timpul căreia elevul oferă un scurt recital. 

Petrecerea pentru Suzuki - Volumul 3 a Christinei Grady 
era programată peste exact o săptămână şi exersase 
îndelung pentru minirecitalul ei. Stătea acum în camera de 
muzică din apartamentul familiei şi tocmai se pregătea să 
încheie Călărețul sălbatic de Schumann. 

Camera de muzică era mică şi întunecată, dar lui 
Chrissy îi plăcea acolo. Erau doar câteva scaune, rafturi cu 

partituri şi o frumoasă pianină strălucitoare - de unde şi 
porecla pe care o dăduse încăperii aceleia. 

Depunând ceva efort, reuşise să interpreteze fragmentul 
andante al Sonatei în de major a lui Clementi, iar apoi îşi 
oferise drept recompensă sonatina lui Mozart, una dintre 
preferatele ei. Cu toate acestea, nu credea că 
interpretarea ei este prea bună. Fusese distrasă de 
prezenţa poliţiei în apartament. Bărbaţii şi femeile erau cu 
toţii foarte drăguţi şi flecăreau cu însufleţire despre 
Războiul Stelelor, despre Harry Potter sau despre jocurile 
Xbox, cu zâmbete largi întipărite pe feţe. Dar Chrissy ştia 
că, de fapt, nu zâmbeau absolut deloc în sinea lor; ştia că 
se comportă astfel doar pentru a o face pe ea să se simtă 
bine. Pe ea, toate acele rânjete politicoase o speriau şi mai 
tare. 

Asta pentru că, deşi nimeni nu spunea pe faţă, prezenţa 
poliţiei însemna doar că există cineva care vrea să îi facă 
rău tăticului ei. Nu îşi făcea griji la gândul că ar putea să 
fie ea însăşi rănită. Se temea doar că un om rău ar putea 
să îl ia pe tăticul ei de lângă ea. Îşi dorea să nu mai aibă 
postul de la tribunal pe care îl avea. Odată, îşi făcuse curaj 
şi îl întrebase. La rândul lui, îi răspunsese printr-o 
întrebare: 

— Scumpo, cât de mult îţi place să cânţi în camera de 
muzică? 

— Foarte mult. 

— Păi vezi, la fel de mult îmi place şi mie ce fac. 

— Aha. Bine, spusese ea. 

Chiar dacă nu era deloc bine. Pentru că a cânta nu 
înseamnă a-i face pe oameni să te urască şi să vrea să te 
ucidă. Îşi miji şi mai tare ochi şi se concentră. Măcelări un 
pasaj şi încercă din nou. 

lar acum, aflase ea, urmau să se mute în alt loc pentru o 
vreme. O zi sau două, aşa îi spusese mama. Dar ce se 
întâmpla dacă era pentru mai multă vreme? Dacă va fi 
nevoie să anuleze petrecerea Suzuki? Supărată fiind, 

renunţă la cântat, închise caietul cu note şi îşi puse 
partiturile în geantă. 

Hei, ia te uită! 

Pe stativul partiturii era pus un baton mentolat York. Nu 
unul mic, ci unul dintr-alea mari, care se puteau cumpăra 
de la standurile din Food Emporium. Se întrebă cine îl 
lăsase acolo. Mamei ei nu îi plăcea să se mănânce în 
camera cu pianina, iar lui Chrissy nu i se permitea 
niciodată să mănânce bomboane sau altceva lipicios atunci 
când cânta. 

Poate să fi fost tatăl ei. Ştia că îi pare rău din pricina 
tuturor poliţiştilor care mişunau pe acolo şi din cauză că 
nu se putuse duce la recitalul din seara precedentă de la 
Şcoala de Cartier. 

Asta trebuia să fie: un cadou secret din partea tatălui ei. 

Chrissy aruncă o privire în spatele ei, prin uşa 
întredeschisă. Văzu oameni care se plimbau de ici-colo. 
Auzi vocea calmă a poliţistului din Carolina de Nord, tatăl 
celor doi băieţi pe care îi va cunoaşte cândva. Mama aduse 
valiza din dormitor. Avea acea expresie nefericită a ei şi le 
spunea: 

— E o nebunie. De ce nu-l puteţi găsi? E un singur om. 
Voi sunteţi sute. Nu pricep. 

Chrissy se aşeză, desfăcu ambalajul şi mâncă încet 
batonul. La final, îşi privi cu atenţie degetele. Da, erau 
murdare de ciocolată. Se va duce la baie să se spele. Şi 
dacă tot se duce până acolo, va arunca şi învelitoarea în 
vasul de toaletă, ca să nu afle mama ei. Era o „eliminarea 
a dovezilor”, despre care aflase din emisiunea aceea de pe 
CSI la care părinţii ei nu o lăsau să se uite, dar pe care, 
din când în când, reuşea să o vadă. 


Rolland Bell se întorsese cu bine în apartament alături 
de Charles Grady, unde acum toată familia îşi împacheta 
lucrurile pentru a merge la una dintre locuinţele păzite ale 
poliţiei newyorkeze, aflată în zona Murray Hill. Lăsase în 
jos storurile şi le ceruse membrilor familiei să stea departe 

de ferestre. Îşi dădu seamă că nu făcuse, prin asta, decât 
să le sporească starea de disconfort. Dar misiunea lui nu 
era să îi cocoloşească. Misiunea lui era să împiedice un 
asasin foarte isteţ să le ia vieţile. 

Îi sună celularul. Era Rhyme. 

— Totul în regulă acolo? întrebă criminalistul. 

— Cum nu se poate mai bine, răspunse Bell. 

— Pe Constable l-am băgat într-o celulă securizată. 

— Şi îi cunoaştem pe gardieni, nu-i aşa? vru Bell să ştie. 

— Amelia ne-a avertizat că Weir e bun, dar nu e chiar 
atât de bun încât să se transforme în două sosii ale lui 
Shaquille O'Neal. 

— Am înţeles. Şi avocatul în ce stare e? 

— Roth? O să supravieţuiască. A încasat totuşi o bătaie 
serioasă. Încă mă uit pe ce a găsit Amelia la locul 
infracţiunii din Centrul de Detenţie. Nu am nicio pistă 
precisă încă. Dar am mai dat peste ceva despre care vreau 
să-ţi spun. Bedding şi Saul au reuşit în sfârşit să afle 
numărul camerei de la Lanham Arms căreia îi corespundea 
cartela. 

— Pe numele cui era? 

— Nume şi adresă false, îi explică Rhyme. Dar 
recepţionerul a zis că bărbatul se potriveşte perfect cu 
descrierea lui Weir. Cei de la investigaţii n-au reuşit să 
descopere prea multe, dar au găsit o seringă goală în 
spatele şifonierului. Nu ştim sigur dacă a lăsat-o Weir, dar 
eu am să merg pe varianta asta. Mel a găsit urme de 
ciocolată şi de zaharoză pe ac. 

— Zaharoză? Adică zahăr? 

— Exact. Şi nişte arsenic în rezervorul seringii. 

— Deci a injectat otravă în nişte dulciuri, spuse Bell. 

— Aşa se pare. Ia întreabă-l pe Grady dacă le-a trimis 
cineva dulciuri de curând. 

Bell adresase întrebarea procurorului şi soţiei acestuia, 
dar amândoi clătinaseră din cap, surprinşi până şi de 
întrebare în sine. 

— Nu, nu avem dulciuri în casă, spusese soţia 
procurorului. 

Criminalistul îl întrebase apoi pe Bell: 

— Ai spus că te-a surprins azi că a reuşit să pătrundă în 
apartamentul lui. 

— Mda. Ne gândeam că punem mâna pe el în holul 
blocului, în pivniţă sau pe acoperiş. Nu ne aşteptam să 
intre pe uşa din faţă. 

— Şi după ce a intrat, unde s-a dus? 

— A apărut pur şi simplu în sufragerie. Ne-a lăsat pe toţi 
mască. 

— Aşadar, e posibil să fi avut destul timp să lase nişte 
dulciuri în bucătărie. 

— Nu, nu se poate să fi lăsat ceva în bucătărie, îi explică 
Bell, Lon şi cu mine eram acolo. 

— În ce alte camere ar mai fi putut ajunge? 

Bell repetă întrebarea pentru Grady şi pentru soţia lui. 

— De fapt unde baţi, Roland? întrebă procurorul. 

— Lincoln tocmai a găsi nişte dovezi şi crede că Weir ar 
fi putut să încerce să aducă nişte otravă în casa voastră. 
Se pare că ar fi injectată în nişte dulciuri. Nu suntem 
siguri că a făcut chestia asta, dar... 

— Dulciuri? se auzi o voce suavă şi subţire din spate. 

Bell, soţii Grady şi doi dintre poliţiştii însărcinaţi cu 
protecţia familiei se întoarseră şi dădură cu ochii de fiica 
procurorului, care se holba la detectiv vizibil speriată. 

— Chrissy? întrebase mama. Ce s-a întâmplat? 

— Dulciuri? şopti fetiţa din nou. 

Un ambalaj de staniol i se desprinse din mână şi fata 
începu să plângă. 


Cu palmele transpirate, Bell privea trecătorii de pe 
trotuarul din faţa blocului unde era apartamentul lui 
Charles Grady. 

Zeci de oameni. 

Să fi fost vreunul dintre ei Weir? 

Sau altcineva din nenorocitul de Sfat al Patrioţilor? 

Ambulanţa se opri şi doi medici săriră afară. Dar înainte 
de a-i lăsa să intre pe uşa din faţă, detectivul le examină cu 
atenţie legitimaţiile. 

— De ce atâtea formalităţi? întrebă ofensat unul dintre 
ei. 

Bell nu-i dădu nicio atenţie şi verifică din ochi maşinile 
de pe stradă, trecătorii, ferestrele clădirilor din apropiere. 
Când fu convins că totul e sigur, fluieră scurt şi Luis 
Martinez, bodyguardul cel tăcut, scoase rapid fata din casă 
şi o puse în ambulanţă, însoţită de mama ei. 

Chrissy nu manifesta deocamdată niciunul dintre 
simptomele otrăvirii, deşi era palidă şi tremura de teamă. 
Fata mâncase un baton mentolat care apăruse în mod 
misterios în camera cu pianul. Răul acesta depăşea orice 
limite din punctul de vedere al lui Bell: a face rău copiilor. 
Astfel că, deşi fusese păcălit pe moment de graiul plăcut al 
lui Constable, incidentul îl ajutase să clarifice nivelul de 
depravare al celor care făceau parte din Sfatul Patrioţilor. 

Diferențe între culturi? Între rase? Nici vorbă de aşa 
ceva. Diferenţa e una singură. Binele şi decenţa stau de o 
parte, iar răul de cealaltă. 

În caz că fata murea, Bell ar fi considerat o datorie 
personală să se asigure că atât Weir, cât şi Constable 
primesc pedeapsa meritată pentru ceea ce făcuseră, adică 
injecţia letală. 

— Nu îţi face griji, scumpo, îi spuse el pe când unul din 
medici îi lua tensiunea, o să te faci bine. 

Răspunsul veni sub forma unui scâncet stins. O privi pe 
furiş pe mama lui Chrissy, pe faţa căreia se citea 
tandreţea, însă aceasta nu putea masca o furie 
inimaginabilă faţă de cea a lui Bell. 

Detectivul solicită centrala prin staţia radio şi i se făcu 
legătura la secţia de urgenţă a spitalului spre care se 
îndreptau. Îi spuse şefului de secţie: 

— Ajungem la bancul de internare în două minute. Fii 
atentă ce îţi spun - vreau ca întreaga zonă şi o cale de 
acces către secţia pentru otrăviri să fie complet eliberate 

de oameni. Să nu fie nimeni pe acolo dacă nu are 
legitimaţie cu poză. 

— Păi, domnule detectiv, nu putem face asta, îi spuse 
femeia. E una dintre secţiile cele mai aglomerate ale 
spitalului. 

— Doamnă, nici nu mă gândesc să nu fie cum spun eu. 
Sunt neclintit ca un catâr. 

— Sunteţi cum? 

— Încăpăţânat. Există un criminal înarmat care o 
urmăreşte pe fetiţa asta şi pe familia ei. Şi dacă văd pe 
careva fără insignă, îl arestez cât ai zice peşte. 

— Asta e camera de urgenţă a unui spital municipal, 
domnule detectiv, răspunse femeia nemulțumită. Aveţi 
idee cam câţi oameni sunt aici în clipa asta? 

— Nu, doamnă, nu am idee, dar imaginaţi-vă că îi vedeţi 
cu burta în jos şi legaţi fedeleş. Şi aşa o să fie dacă nu 
dispar până ajungem noi acolo. Şi, apropo, asta înseamnă 
cam două minute începând din clipa asta. 

Capitolul patruzeci şi trei 


— Cazurile îşi schimbă nuanţa. 

Charles Grady se aplecase în faţă, aşezat pe un scaun 
portocaliu de plastic într-una din sălile de aşteptare de la 
Urgenţă şi privea în gol, la linoleumul verde, uzat de atâţia 
paşi disperaţi şi nerăbdători. 

— Cazurile de crimă, vreau să spun. 

Rolland Bell era aşezat lângă el. Statura vigilentă a lui 
Luis umplea una dintre uşi şi, în apropierea sa, la intrarea 
într-un hol foarte aglomerat, se afla alt ofiţer din echipa 
SWAT coordonată de Bell, pe nume Graham Wilson; era un 
detectiv arătos şi dedicat, cu o privire dură şi insistentă, 
care avea talentul de a depista oamenii înarmaţi ca şi cum 
vederea sa era una cu raze X. 

Soţia lui Grady o însoţise pe Chrissy în camera de gardă, 
împreună cu Luis şi cu un alt membru al echipei de 
protecţie. 

— Aveam la un moment dat un profesor la Facultatea de 
Drept, continuă Grady, ţeapăn ca o scândură. Fusese 
procuror şi apoi judecător. Odată, la curs, ne-a povestit că 
niciodată în cariera sa nu avusese de-a face cu un caz clar, 
alb-negru. Toate aveau, în opinia lui, nuanţe de gri. Griul 
ăsta putea fi îngrozitor de închis sau deschis. Dar toate 
cazurile erau gri. 

Bell aruncă o privire în lungul coridorului în direcţia 
camerei de aşteptare improvizate de asistenta de gardă 
pentru skateboarderii şi bicicliştii răniţi. La insistenţele lui 
Bell, această aripă a spitalului fusese eliberată. 

— Sigur că, odată ce te-ai implicat în caz personal, 
acesta îşi schimbă nuanțele. Devine alb şi negru. Nu 
contează dacă eşti de partea apărării sau a acuzării, griul 
oricum dispare. Versiunea ta este sută la sută bună. 
Cealaltă versiune este sută la sută rea. Corect sau greşit. 
Profesorul meu spunea că trebuie să te păzeşti de aşa 
ceva. Trebuie să ţii mereu minte că un caz e gri. 

Bell observă un infirmier. Tânărul latino-american părea 
inofensiv, dar Bell făcu un semn din cap către Wilson, care 
îl opri şi îi verifică pentru orice eventualitate legitimatia. Li 
făcu un semn lui Bell că totul e în ordine. 

Chrissy se afla în camera de operaţie de cincisprezece 
minute. De ce nu ieşea nimeni să le spună măcar cum 
evolua situaţia? 

Grady continuă: 

— Dar să ştii, Rolland, că în toate lunile astea de când 
am aflat despre conspirația de la Canton Falls, am 
considerat mereu că acest caz al lui Constable e unul alb- 
negru. Nici măcar o dată nu m-am gândit că ar fi gri. Mi- 
am pus în joc toate forţele, spuse el cu un râs trist. 

Privi din nou de-a lungul holului, iar zâmbetul îngrijorat 
începu să-i pălească. Unde naiba era doctorul? 

Işi plecă din nou capul. 

— Poate că dacă aş fi văzut ceva mai mult gri, dacă nu 
m-aş fi implicat atât de tare şi dacă aş fi făcut mai multe 
compromisuri, nu l-ar fi angajat pe Weir. Poate că el nu ar 

Clătină din cap în direcţia unde se afla în momentul 
acela fiica lui. Se sufocă şi plânse în tăcere preţ de o clipă. 

Bell spuse: 

— Cred că profesorul tău se înşela, Charles. Cel puţin în 
privinţa oamenilor cum e Constable. Oricine ar fi în stare 
să facă ceea ce a făcut el, ei bine, pur şi simplu nu se 
poate vorbi de gri cu oamenii ăştia. 

Grady îşi şterse faţa. 

— Băieţii tăi, Roland. Au fost vreodată la spital? 

Intr-o primă fază, detectivul se gândi că fuseseră să îşi 
viziteze mama. Dar nu menţionă nimic despre asta. 

— Din când în când. Nimic grav: au fost examinaţi după 
ce s-au lovit la frunte sau degete în meciuri de softball. 
Sau au încasat vreo lovitură când au placat pe cineva. 

— Ei bine, spuse Grady privind încă o dată holul gol, ţi 
se taie respiraţia. Ţi-o taie instantaneu. 

Peste câteva minute, detectivul observă o mişcare 
dubioasă în hol. Un doctor cu halat verde îl văzuse pe 
Grady şi venea încet înspre ei. Bell nu putea citi nimic pe 
faţa lui. 

— Charles, spuse detectivul cu blândeţe. 

Numai că, deşi stătea cu capul aplecat, Grady era deja 
atent la apropierea bărbatului. 

— Alb-negru, şopti el. Dumnezeule! 

Se ridică pentru a-l întâmpina pe doctor. 


Privind fără ţintă la cerul cenuşiu al serii, Lincoln 
Rhyme îşi auzi telefonul sunând. 

— Comandă: răspunde. 

Clic. 

— Da? 

— Lincoln? Sunt Roland. 

Mel Cooper se întoarse cu o mină gravă să îl privească. 
Ştiau că Bell se află la spital cu Christine Grady şi familia 
acesteia. 

— Ce veşti ai? 

— E bine. 

Cooper închise ochii preţ de-o clipă şi, dacă vreodată 
vreun protestant se gândise la binecuvântare, cu siguranţă 
acesta fusese momentul. Rhyme se simţi la rândul său 
cuprins de uşurare. 

— Nu e otravă? 

— Nimic. Era doar ciocolată. Nici urmă de vreo toxină. 

— Deci şi asta a fost o păcăleală, conchise criminalistul. 

— Se pare că da. 

— Şi ce dracu” vrea să însemne? 

Rhyme pusese întrebarea cu o voce slabă, nu atât lui 
Bell, cât sieşi. Detectivul spuse: 

— De ce ne îndreaptă Weir atenţia asupra lui Grady? Eu 
cred că tot o să încerce să facă ceva să îl scoată pe 
Constable. E pe undeva prin tribunal. 

— Sunteţi pe drum spre casa păzită? 

— Da. Toată familia. O să stăm aici până îl prindeţi pe 
tip. 

Până? Mai bine zis dacă. 

Inchiseră telefoanele şi, depărtându-se de fereastră, 
Rhyme reveni la panoul cu indicii. 

Mâna e mai iute decât privirea. 

Numai că nu e. 

Ce plan avea maestrul iluziilor, Erick Weir? 

Simţind că e pe cale să i se pună un cârcel la ceafă din 
pricina încordării, privi pe fereastră cu gândul la enigma 
pe care o aveau acum în faţă: Hobbs Wentworth, asasinul 
plătit, era mort, iar Grady şi familia acestuia erau în 
siguranţă. Evident, Constable se pregătise să evadeze din 
camera de interogatoriu din Cavou, dar nu fusese 
înregistrată nicio tentativă din partea lui Weir de a-l 
elibera. Prin urmare, se părea că planurile lui Weir se duc 
de râpă. 

Numai că Rhyme nu putea accepta această concluzie 
logică. Folosindu-se de această presupusă tentativă asupra 
lui Christine Grady, reuşise să le distragă atenţia de la 
Centrul de Detenţie, şi Rhyme înclina spre concluzia lui 
Bell cum că va avea loc cât de curând o nouă tentativă de 
salvare a lui Constable. 

Sau poate că se punea altceva la cale: poate o tentativă 
de a-l ucide pe Constable pentru ca acesta să nu poată 
depune mărturie. 

Il cuprindea din nou frustrarea. Rhyme acceptase cu 
mult timp în urmă că, dat fiind handicapul său, nu va reuşi 
vreodată să captureze, fizic vorbind, vreun infractor. 
Compensaţia stătea în faptul că poseda o minte deosebit 
de pricepută. Stând nemişcat în scaunul său sau în pat, 
putea măcar să îi depăşească prin gândire pe criminalii pe 
care îi urmărea. 

Numai că, în cazul lui Erick Weir, sau Magicianul, cum îl 
botezaseră, nu putea. Era un om al cărui suflet era dedicat 
înşelăciunii. 

Rhyme se gândea la posibilitatea să mai fie şi altceva de 
făcut pentru a găsi răspunsuri la întrebările imposibile 
ridicate de acest caz. 

Sachs, Sellitto şi echipele de intervenţie cercetau 
minuţios Centrul de Detenţie şi tribunalul din împrejurimi. 
Kara îl aştepta pe Kadesky la Cirque Fantastique. Thom le 
dădea telefoane lui Keating şi Loesser, foştii asistenţi ai 
asasinului, pentru a vedea dacă nu cumva fuseseră 
contactaţi de acesta astăzi sau dacă nu cumva îşi mai 
aminteau ceva care le-ar putea fi de folos. O Echipă de 
Cercetare a Dovezilor Fizice, împrumutată de la FBI, 
căutau indicii în clădirea de birouri în care se împuşcase 
Hobbs Wentworth, iar tehnicienii de la Washington încă 
mai analizau fibrele şi vopseaua ce imita sângele, 
descoperite de Sachs în subsolul Centrului de Detenţie. 

Ce mai putea face Rhyme pentru a descoperi ce plănuia 
Weir? 

Un singur lucru. 

Decise să încerce ceva ce nu mai făcuse de ani de zile. 

Rhyme însuşi porni pe teren. Cercetarea începu de la 
scena sângeroasă a evadării din Centrul de Detenţie şi fu 
purtat apoi pe coridoare  întortocheate, luminate 
fluorescent în culoarea algelor verzi. Prin colţuri izbite de 
nenumărate ori de cărucioarele cu provizii şi de paleti. 
Prin debarale şi încăperi de încălzire. Toate în încercarea 
de a călca pe urmele, şi mai ales de a ghici gândurile lui 
Erick Weir. 

Traseul fusese parcurs, desigur, cu ochii închişi, şi doar 
în mintea sa. Cu toate acestea, i se păru că ar fi potrivit să 
se angajeze într-o urmărire ca-n filme, întru totul 
imaginară, mai ales că prada pe care o căuta era un om 
care „se făcea dispărut”. 


Semaforul arătă verde şi Malerick apăsă lent pe 
acceleraţie. 
Se gândea la Andrew Constable, un iluzionist în toată 
puterea cuvântului, dacă se lua după Jeddy Barnes. Ca un 

maestru al minţii, Constable putea imobiliza un om în doar 
câteva secunde, afişând în acelaşi timp o mină care să te 
relaxeze instantaneu. Vorbea cu umor, inteligenţă şi 
înţelegere. Îşi asuma poziţii raţionale, pline de 
compasiune. 

Vindea leacuri celor creduli. 

Şi erau suficienţi de soiul ăsta, desigur. Ai putea crede 
că oamenii nu mai pot de prostiile pe care le difuzează 
grupurile ca Sfatul Patrioţilor. Numai că, aşa cum observa 
marele impresar al artei lui Malerick, P.T. Barnum, se 
naşte un fraier în fiecare clipă. 

Croindu-şi drum prin traficul de duminică seara, 
Malerick se amuza gândindu-se la furia care îl cuprinsese 
probabil pe Constable chiar în acele clipe. O parte a 
planului de evadare presupunea ca avocatul lui Constable 
să fie scos din joc chiar de acesta. Cu două săptămâni în 
urmă, în restaurantul de la Bedford Junction, Jeddy Barnes 
îi spusese: 

— Ştiţi, domnule Weir, chestia e că Roth e evreu. Lui 
Andrew o să îi placă destul de mult să îl rănească. 

— Mie îmi e egal, îi replicase Malerick. Poate să îl şi 
ucidă, dacă asta vrea. Nu îmi va afecta cu nimic planul. 
Vreau doar să fie eliminat. Să nu mai stea în cale. 

Barnes clătinase din cap aprobator. 

— Bănuiesc că va fi o veste bună pentru domnul 
Constable. 

Îşi putea imagina cum mânia şi panica se acumulau 
acum în Constable, aplecat asupra trupului în răcire al 
avocatului său, aşteptând ca Weir să vină cu armele şi 
costumele pentru a-l scoate pe furiş din clădire - un 
eveniment care, desigur, nu urma să aibă niciodată loc. 

Uşa de la celulă se va deschide şi zece gardieni îl vor 
împinge înapoi în interior. Procesul va merge înainte, iar 
Andrew Constable, la fel de confuz ca Barnes, Wentworth 
şi toţi ceilalţi membri ai clanului de neandarthalieni din 
statul New York, nu îşi va da niciodată seama că a fost 
folosit. 

Oprindu-se la un alt semafor, se întreba în ce stadiu se 
află cealaltă păcăleală a sa. Numărul cu „Fetiţa otrăvită” 
(melodramatic, considerase Malerick, dacă nu chiar un 
clişeu; dar experienţele acumulate de-a lungul anilor de 
spectacole îl învăţaseră că publicului îi e mai uşor să se 
descurce cu ceea ce e deja evident). Sigur că nu era cea 
mai bună inducere în eroare din lume; nu fusese sigur nici 
că vor descoperi seringa de la Lanham. Şi nici că fetiţa sau 
altcineva va mânca batonul de ciocolată. Numai că Rhyme 
şi oamenii săi erau atât de buni, încât presupusese că 
există şanse ca ei să ajungă la concluzia terifiantă că era 
vorba despre o altă tentativă la adresa vieţii procurorului 
şi familiei acestuia. Apoi vor afla că nu era niciun fel de 
otravă în ciocolată. 

Ce să creadă din toate astea? Să existe oare alte dulciuri 
otrăvite? 

Sau era vorba de o pistă falsă, care să îi îndepărteze de 
Centrul de Detenţie din Manhattan, unde era posibil ca 
Malerick să încerce din nou să îl elibereze pe Constable? 

Pe scurt, poliţia se va învârti în tot acest talmeş-balmeş, 
neavând habar ce se întâmpla de fapt. 

Ceea ce se petrece de două zile, onorat auditoriu, este 
un spectacol sublim, care combină perfect elementele 
iluziilor fizice şi psihice. 

Fizice, pentru că direcţionează atenţia poliţiei către 
apartamentul lui Charles Grady şi către Centrul de 
Detenţie. 

Psihice, pentru că îndepărtează bănuielile de la ceea ce 
face de fapt Malerick către motivul, de altfel foarte 
credibil, pe care Lincoln Rhyme, mândru de sine, crede că 
l-a descoperit: asasinarea contra cost a lui Grady şi 
orchestrarea evadării lui Andrew Constable. Odată ce 
poliţia va fi dedus asta, minţile vor înceta să mai caute alte 
explicaţii pentru ceea ce se petrecea de fapt. 

Lucru care nu avea nimic de-a face cu dosarul lui 
Constable. Toate indiciile pe care le lăsase într-un mod 
evident - atacurile cu trucuri de iluzionist asupra primelor 

trei victime, care constituiau aspecte ale circului, pantoful 
cu fire de păr de câine şi pământ care conduceau către 
Central Park, referirile la incendiul din Ohio şi relaţia cu 
Cirque Fantastique - toate acestea îi convinseseră pe 
poliţişti că intenţia lui reală nu poate fi răzbunarea 
împotriva lui Kadesky pentru că, aşa cum îi spusese 
Lincoln Rhyme, era prea evidentă. Trebuia să pună la cale 
altceva. 

Numai că nu era aşa. 

Acum, purtând o uniformă de tehnician medical, 
strecură ambulanţa pe care o conducea pe poarta de 
serviciu a cortului care găzduia Renumitul la Nivel 
Mondial, Medaliatul Internaţional şi Aclamatul Cirque 
Fantastique. 

Parcă sub eşafodul cu loje, cobori şi încuie portiera. 
Nimeni dintre muncitorii din spatele scenei, poliţiştii şi 
numeroşii paznici nu îi acordă vreo atenţie lui sau 
ambulanţei. După sperietura cu bomba de mai devreme, 
era perfect normal ca un vehicul de urgenţă să fie parcat 
acolo - perfect natural, cum ar spune un iluzionist de 
profesie. 

Priviţi, onorat auditoriu, priviți la  iluzionistul 
dumneavoastră, aflat la mijlocul scenei şi totuşi cu totul 
invizibil. 

Este omul dispărut, prezent, dar nevăzut. 

Nimeni nu aruncă vreo privire vehiculului, care nici 
măcar nu era o ambulanţă obişnuită, ci una falsă. În loc de 
echipament medical, conţinea doisprezece butoaie de 
plastic, în care se aflau în total două tone şi jumătate de 
benzină, toate conectate la un dispozitiv de detonare 
simplu, care avea să aprindă în curând lichidul, un şuvoi 
mortal care va năvăli peste arenă, peste pânza de cort, 
peste publicul compus din peste două mii de oameni. 

Printre care se va număra şi Edward Kadesky. 

Vedeţi, domnule Rhyme, am vorbit mai devreme. 
Cuvintele mele erau vorbe goale. Kadesky şi Cirque 

Fantastique mi-au distrus viaţa şi iubirea şi eu am să îl 
distrug pe el. E vorba doar de răzbunare. 

Ignorat în continuare de toată lumea, iluzionistul păşi 
relaxat afară din cort şi porni către Central Park. Se va 
schimba de uniforma medicală, punându-şi un alt costum 
şi se va întoarce la adăpostul nopţii, devenind, ca 
niciodată, el însuşi un simplu privitor din public, căutând 
doar un loc avantajos pentru a se putea bucura de finalul 
spectacolului său. 


442 


- JEFFERY DEAVER - 


Capitolul patruzeci şi patru 


Familii, grupuri de prieteni, cupluri, copii, toţi intrau 
încet-încet în cort, îşi găseau locurile, umpleau lojele şi 
arena, transformându-se lent din indivizi în creatura aceea 
care se numeşte public, în care întregul devine foarte 
deosebit de părţile sale componente. 

Metamorfoza... 

Kara îşi luă ochii de la privelişte şi opri un paznic: 

— Aştept de ceva vreme. Ai idee când revine domnul 
Kadesky? E foarte important. 

Nu, nu ştia şi nu ştiau nici ceilalţi doi oameni pe care îi 
întrebase. 

Aruncă încă o privire ceasului de la mână. Îi veni în 
minte imaginea mamei sale, întinsă undeva în azilul 
Stuyvesant Manor, privind prin încăpere, pătrunsă de 
luciditate şi întrebându-se unde îi este fiica. Karei îi venea 
să plângă din pricina frustrării de a fi captivă în acel loc. 
Din pricină că trebuia să rămână, să facă tot ce poate 
pentru a-l opri pe Weir, dar dorindu-şi cu disperare să fie 
alături de mama ei. 

Işi întoarse din nou privirea către interiorul strălucitor 
al cortului uriaş de circ. Artiştii aşteptau cu nerăbdare, 
pregătindu-se pentru actul de deschidere, purtând măştile 
lor înfricoşătoare de commedia dell’arte. Puştii din public 
purtau şi ei câte ceva pe feţe, suveniruri la suprapreţ de la 
standurile de afară. Nasuri turtite şi coroiate, ciocuri. 
Priveau în toate părţile, majoritatea entuziasmați şi 
bucuroşi. Câţiva erau totuşi stingheriţi, îşi dădu ea seama. 
Măştile şi celelalte decoraţiuni din toată lumea făceau, cel 
mai probabil, ca arena de circ să semene cu o scenă dintr- 
un film de groază. Kara adora să facă reprezentații pentru 
copii, dar ştia că trebuie să fie atentă; realitatea lor e 
diferită de cea a adulţilor, iar un iluzionist poate să alunge 
lesne senzaţia puternică de disconfort a micuţilor. In 
cadrul spectacolelor pentru copii, făcea doar trucuri 


443 


- OMUL DISPĂRUT - 


amuzante şi, adesea, la final, îi strângea pe toţi în jurul ei 
şi le dezvăluia şmecheria. 

Se uita la vraja din jurul ei, simţea entuziasmul, 
sentimentul de nerăbdare... Palmele îi transpirau de parcă 
ea însăşi urma să intre pe scenă. Ah, ar fi dat orice să fie în 
culise chiar acum. Bucuroasă, încrezătoare şi foarte 
agitată, simţea bătăile accelerate ale inimii, în timp ce 
secundele rămase până la spectacol sunt marcate de 
ticăitul ceasului. Nicio senzaţie din lume nu se compara cu 
aceea. 

Râse tristă pentru sine. lată că reuşise să ajungă la 
Cirque Fantastique. 

Însă doar cu o misiune precisă. 

__ Se întreba acum în sinea ei: oare sunt suficient de bună? 
În ciuda a ceea ce spunea David Balzac, uneori chiar 
credea că este. Cel puţin la fel de bună ca, să spunem, 
Harry Houdini pe timpul primelor sale spectacole, când 
singurele numere de evadare fuseseră acelea executate de 
spectatori care se strecurau afară pe coridoare, plictisiţi 
sau jenaţi să îl vadă cum ratează chiar şi cele mai simple 
trucuri. Robert-Houdin se simţea atât de prost la primele 
sale spectacole încât ajunsese să ofere publicului jucării 
mecanice, de exemplu turci care se rotesc şi joacă şah. 

Dar, privind în spatele scenei, la sutele de artişti care 
erau în branşă de mici, vocea fermă a lui Balzac îi răsună 
în minte: Nu încă, nu încă, nu incă... Ascultă cuvintele cu 
dezamăgire, dar cu o oarecare linişte. Avea dreptate, 
decise ea tranşant. El era expertul, ea era ucenica. Trebuia 
să aibă încredere în el. Un an sau doi. Aşteptarea va 
merita pe deplin. 

În plus, mai era şi mama ei... 

Care, poate chiar în momentul acela, stătea aşezată în 
pat, la taclale cu Jaynene, întrebându-se unde era fiica ei, 
fiica aceea care o abandonase tocmai în seara în care ar fi 
trebuit să îi fie alături. 

Asistenta lui Kadesky, Katherine Tunney, apăru în capul 
scărilor şi făcu un gest sugestiv în direcţia ei. 

Era Kadesky cumva acolo? Te rog... 

Dar femeia îi spuse: 

— Tocmai a sunat. A avut de dat un interviu la radio 
imediat după cină şi va întârzia puţin. Dar va ajunge 
curând. Loja aceea din faţă este a lui. Ce-ar fi să îl aştepţi 
acolo? 

Kara aprobă printr-un gest din cap şi, descurajată, se 
îndreptă către locul indicat de Katherine, se aşeză şi privi 
în jurul ei prin cort. Observă că transformarea magică se 
încheiase; toate locurile erau pline. Copiii, bărbaţii şi 
femeile formau acum un public. 

Poc. 

Kara tresări la sunetul surd al unei tobe uriaşe, care se 
împrăştia prin cort. 

Luminile se estompară, apoi se stinseră complet, 
aruncându-i pe toţi în întunericul fragmentat pe alocuri de 
luminile roşii care marcau ieşirile. 

Poc. 

Mulțimea amuţise instantaneu. 

Poc... Poc... Poc. 

Toba bătea rar. Se simţea în piepturi. 

Poc... Poc... 

Lumina strălucitoare a unui reflector izbucni în mijlocul 
ringului, luminând actorul are îl interpreta pe Arlecchino, 
îmbrăcat în costumul său cu model de tablă de şah, cu 
pătrăţele albe şi negre, cu jumătatea sa de mască asortată. 
Privi viclean în jur, ţinând ridicat în aer un sceptru lung. 

Poc. 

Păşi înainte şi porni în marş prin ring, iar o procesiune 
de artişti i se insinua în spate; alte personaje din 
commedia dell'arte, precum şi spirite, zâne, prințese şi 
prinți, vrăjitori. Unii păşeau, alţii dansau, veneau pe roţi, 
atât de încet încât păreau că se află sub apă, unii pe 
catalige, păşind mai grațios decât cei mai mulţi oameni 
care se plimbă pe bulevard, alţii în care sau cărucioare 
decorate cu pene, dantelă şi luminiţe sclipitoare. 

Toţi se mişcau în perfectă armonie cu sunetul tobei. 

Poc... Poc... 

Feţe mascate, fețe pictate cu alb sau negru sau argintiu 
sau auriu, fețe pudrate cu sclipici. Mâini ce jonglau cu 
mingi, mâini ce purtau globuri sau artificii sau lumânări 
sau lanterne, mâini ce împrăştiau confetti ca zăpada 
sclipitoare. 

Solemn, regal, jucăuş, grotesc. 

Poc... 

Medievală şi futuristă deopotrivă, parada era 
hipnotizantă. Iar mesajul ce era transmis nu putea fi 
înţeles decât într-un fel: tot ceea ce exista în afara cortului 
era lipsit de valoare înăuntru. Ai putea uita tot ce ai 
învăţat despre viaţă, despre natura umană, chiar despre 
legile fizicii. Inima îţi bate acum nu în propriul ritm, ci în 
acela al tobelor, iar sufletul nu îți mai apartine; a fost prins 
de această paradă din altă lume, care îşi croieşte clar 
drumul în lumea iluziilor. 

Capitolul patruzeci şi cinci 


Ajungem acum la finele spectacolului nostru, onorat 
auditoriu. 

E timpul să oferim cea mai renumită, dar şi 
controversată, iluzie a noastră. O variaţiune pe tema 
„Oglinzii în flăcări”. 

În spectacolul nostru de la acest sfârşit de săptămână, 
ați putut vedea numere, de iluzionism ale unor maeştri 
precum Harry Houdini, P.T. Selbit şi Howard Thurston. 
Dar nici măcar ei nu ar încerca un număr ca „Oglinda în 
flăcări”. 

Artistul nostru, captiv într-un mediu care seamănă cu 
Iadul, înconjurat de flăcări ce se apropie inevitabil de el 
singura cale de scăpare fiind o uşă mică, în faţa căreia se 
află un perete de foc. 

Numai că, bineînţeles, e posibil ca nici uşiţa să nu fie 
calea de scăpare. 

Poate e doar o iluzie. 

Trebuie să vă previn, onorat auditoriu, că ultima 
tentativă de a pune în aplicare acest număr s-a sfârşit cu o 
tragedie. 

Știu asta pentru că am fost de faţă. 

Aşa că, vă rog, pentru binele dumneavoastră, priviţi preţ 
de o clipă prin cort şi gândiţi-vă la ce aţi face dacă 
dezastrul s-ar produce... 

Dar pentru reflecţii, e deja prea târziu. Poate că ar fi cel 
mai bine să sperați şi să vă rugați. 

Malerick revenise în Central Park şi stătea sub un copac 
cam la cincizeci de metri de cortul alb şi strălucitor al 
Cirque Fantastique. 

Purtând din nou barbă, avea pe el un costum de trening 
şi un pulover croşetat cu guler. Smocuri de păr blond 
transpirat se iţeau de sub o şapcă inscripționată cu 
emblema cursei de 10 kilometri din Manhattan pentru 
sprijinirea bolnavilor de cancer. Pete false de transpiraţie 

contribuiau la deghizare: un directoraş financiar de la o 
mare bancă, ieşit la alergarea de duminică seara. Se 
oprise să îşi tragă sufletul şi privea absent la cortul de 
circ. 

Extrem de natural. 

Descoperise că e ciudat de calm. Serenitatea aceasta îi 
amintea de momentul imediat următor incendiului de la 
circul Hasbro din Ohio, înainte ca toate implicaţiile 
dezastrului să devină evidente. Deşi ar fi fost normal să 
urle, descoperise de fapt că e amortit. În comă emoţională. 
Simţea acelaşi lucru şi acum ascultând muzica, başii 
amplificaţi, se părea, chiar de pânza întinsă a cortului. 
Aplauze difuze, râsete, murmure de uimire. 

În toţi anii în care îşi interpretase numerele, i se 
întâmplase rareori să aibă trac. Atunci când îţi ştii 
numărul pe dinafară, atunci când ai repetat suficient, ce 
motive ai putea avea să fii agitat? Exact acelaşi lucru îl 
simţea acum. Totul fusese atât de atent planificat încât era 
convins că spectacolul se va desfăşura conform planului. 

Cercetând cu privirea cortul care îşi trăia ultimele 
minute pe pământ, observase două siluete chiar lângă 
intrarea cea mare de serviciu prin care condusese 
ambulanta nu cu mult timp înainte. Un bărbat şi o tânără. 
Îşi vorbeau, ţipând fiecare în urechea celuilalt, pentru a 
putea discuta peste muzică. 

Da! Una era Kadesky. Se temuse că producătorul nu va 
fi de faţă în momentul exploziei. Cealaltă persoană era 
Kara. 

Kadesky îi arătase ceva înăuntru şi porniseră amândoi în 
direcţia aceea. Malerick estimă că se aflau la doar câţiva 
metri de ambulanţă. 

Aruncă o privire la ceasul de mână. Momentul aproape 
venise. 

lar acum, prieteni, onorat auditoriu... 

La ora nouă fix un jet de flăcări ţâşni pe uşa cortului. O 
clipă mai târziu, contururile uriaşe ale flăcărilor dinăuntru 
dansau pe pânza sclipitoare a cortului, în timp ce focul 

cuprindea arena, publicul, decoraţiile. Muzica se oprise 
brusc, fiind înlocuită de ţipete, iar rotocoale de fum negru 
se ridicau prin tavan cortului. 

Se aplecă înainte, captivat de oroarea acelei privelişti. 

Şi mai mult fum, şi mai multe ţipete. 

Luptându-se cu sine pentru a nu permite unui zâmbet 
nenatural să îi apară pe faţă, înălţă o rugă de mulţumire. 
Nu exista vreo divinitate în care să creadă Malerick, dar 
aceste vorbe de mulţumire i le adresase sufletului lui 
Harry Houdini, tizul şi idolul său, sfântul patron al 
magicienilor. 

Se auzeau icnete şi ţipete în jurul său, în partea aceasta 
izolată de parc, iar toţi cei aflaţi acolo fugeau să ajute sau 
să caşte gura. Malerick mai aşteptă câteva minute, ştiind 
însă că în scurt timp sute de poliţişti vor împânzi parcul. 
Cu un aer preocupat, îşi scoase telefonul şi se prefăcu a 
telefona la pompieri, strecurându-se către trotuar. Cu 
toate acestea, nu se putu abţine să nu facă încă o pauză. 
Privi în urmă spre afişele uriaşe din faţa cortului, pe 
jumătate ascunse de fum. Pe unul dintre ele se mai vedea 
un Arlecchino cu mască aplecat înainte, cu palmele goale 
deschise în sus. 

Priviţi, onorat auditoriu, nu am nimic în mână. 

Numai că, precum un prestidigitator iscusit, personajul 
chiar ţinea ceva în mână, ceva ascuns privirilor în degetele 
unite. 

Şi numai Malerick ştia despre ce e vorba. 

Sfiosul Arlecchino ţinea în mână moartea. 

3 
DECONSPIRAREA ILUZIEI 


Duminică, 21 aprilie - joi, 25 aprilie 

„Pentru a fi un mare magician, trebuie să poţi să oferi 
iluzia astfel încât oamenii să nu fie doar uimiţi, ci şi 
emoţionaţi adânc.” 


S.H. Sharp 


450 


- JEFFERY DEAVER - 


Capitolul patruzeci şi şase 


Camaro-ul Ameliei Sachs atinse viteza de 130 de 
kilometri pe oră pe autostrada din West Side, gonind către 
Central Park. 

Spre deosebire de autostrada F.D. Roosevelt, o 
autostradă cu acces controlat, traseul acesta avea 
semafoare şi, la intersecţia cu 14* Street, o tamponare 
uşoară îi propulsă Chevroletul într-o altă ciocnire 
alarmantă, finalizată cu o atingere cu scântei între plăcile 
de oţel şi pilonii de beton. 

Aşadar, ucigaşul reuşise să îi păcălească printr-o nouă 
lovitură de maestru. Nici moartea lui Charles Grady şi nici 
evadarea lui Andrew Constable nu constituiau scopul lui 
Weir, dar fuseseră cele mai bune păcăleli. Criminalul 
urmărea exact ceea ce ei înşişi respinseseră cu o zi înainte 
ca fiind prea evident: Cirque Fantastique. 

Chiar în momentul în care era pe cale să năvălească 
într-una dintre ultimele posibile ascunzători din subsolul 
tribunalului şi al Centrului de Detenţie, cu pistolul Glock la 
nivelul umărului, Rhyme o sunase şi îi prezentase situaţia. 
Lon Sellitto şi Roland Bell se îndreptau către circ, Mel 
Cooper alerga şi el să dea o mână de ajutor. Bo Haumann 
şi câteva echipe de intervenţie erau pe drum de asemenea. 
Era nevoie de toată lumea şi Rhyme voia ca şi ea să ajungă 
la faţa locului cât se putea de repede. 

— Am pornit, spuse ea închizând telefonul. 

Se întorsese şi o luase la fugă spre ieşire, dar se oprise, 
revenind la uşa în faţa căreia stătuse şi o forţă, în caz că 
era ceva. 

Era complet goală şi tăcută, cu excepţia hohotului de râs 
batjocoritor al criminalului, care îi răsuna în minte. 

După cinci minute se afla deja în Camaro, călcând 
pedala de acceleraţie până la podea. 

Semaforul de la 23" Street era în defavoarea ei, dar 
traficul nu era prea aglomerat, aşa că trecu rapid, 

bazându-se pentru a trece de intersecţie mai mult pe volan 
decât pe frâne sau pe eventualul acces de conştiinciozitate 
al cetăţenilor, care ar da prioritate sirenei albastre. 

Odată trecută, schimbă rapid vitezele, apăsă pedala din 
nou până la podea şi motorul o aduse clănţănind la 120. 
Pipăi cu mâna în căutarea staţiei Motorola şi îl sună pe 
Rhyme pentru a-i spune unde se afla şi pentru a-l întreba 
ce anume are de făcut. 


Malerick păşi lent afară din parc, lovindu-se de cei care 
alergau în direcţia opusă, către incendiu. 

— Ce se întâmplă? 

— Iisuse! 

— Poliția... A sunat cineva la poliție? 

— Auziţi tipetele? Auziţi? 

Pe colţul dintre Central Park West şi o stradă laterală se 
ciocni cu o tânără asiatică, privind îngrijorată spre parc. Îl 
întrebă: 

— Ştii ce s-a întâmplat? 

Malerick se gândi că da, ştia, bărbatul şi circul îi 
distruseseră viaţa şi acum mureau. Dar se încruntă şi îi 
spuse pe un ton sumbru: 

— Nu ştiu. Dar pare destul de grav. 

Merse mai departe spre vest, începând ceea ce avea să 
fie un drum circular de o jumătate de oră spre 
apartamentul său, timp în care se va deghiza de câteva ori 
şi se va asigura pe deplin că nu îl urmăreşte nimeni. 

Planul îi cerea să rămână în seara aceea în apartament 
şi apoi, de dimineaţă, să pornească spre Europa, unde, 
după câteva luni de pregătire, îşi va relua reprezentațiile 
cu noul său nume. Nimeni, în afară de onoratul lui 
auditoriu nu îl cunoştea sub numele de Malerick, iar 
aceasta avea să devină identitatea sa în faţa publicului de 
acum înainte. Avea totuşi un regret, şi anume că nu va 
putea interpreta numărul său favorit, „Oglinda în flăcări”; 
dar prea mulţi oameni asociau numărul cu persoana lui. În 
plus, va fi nevoie să elimine o mulţime de elemente. Va 

renunţa la a fi ventriloc, mentalist şi la numerele cu 
încătuşări pe care obişnuia să le interpreteze. Având la 
dispoziţie un repertoriu atât de amplu, va putea, aşa cum 
fusese cazul şi în weekendul trecut, să creeze iluzia 
identităţii sale. 

Malerick merse mai departe spre Broadway, apoi reveni 
pe traseu înapoi către propriul apartament. Continuă să 
verifice străzile în spate şi în lateral. Nu observase pe 
nimeni care să îl urmărească. 

Intră în hol şi făcu o pauză, studiind strada preţ de cinci 
minute întregi. 

Un bărbat în vârstă - Malerick îl recunoscuse ca fiind 
vecinul de peste drum - îşi plimba pudelul. Un puşti pe 
role. Două adolescente cu cornete de îngheţată. Nimeni 
altcineva. Strada era goală: a doua zi era luni, zi de muncă 
şi de mers la şcoală. Oamenii erau pe la casele lor, 
călcându-şi hainele, ajutându-şi copiii la teme... şi lipiţi de 
televizoare, urmărind reportajele de pe CNN despre 
tragedia îngrozitoare din Central Park. 

Se grăbi să ajungă în apartamentul său, şi stinse toate 
luminile. 

lar acum, spectacolul se încheie, onorat auditoriu, aşa 
cum se întâmplă mereu. 

Numai că, prin natura artei noastre, ceea ce e deja vechi 
pentru spectatorii din această seară se va dovedi nou şi 
inventiv pentru alţi spectatori din alte locuri, mâine şi în 
zilele ce vor urma. 

Ştiaţi, dragii mei prieteni, că aplauzele la scenă deschisă 
nu sunt pentru a mulțumi artistului, ci pentru a-i oferi 
şansa de a mulţumi el publicului - acelor oameni care au 
fost suficient de amabili încât să îi acorde atenţia lor pe 
timpul spectacolului? 

Aşa că vă aplaud acum pentru că m-ati fericit cu 
prezența dumneavoastră pe durata acestor numere 
neinsemnate. Sper că v-am adus entuziasm şi bucurie. 
Sper că v-am adus în suflete încântarea în clipele în care 

mi-aţi fost alături în lumea aceasta caraghioasă, în care 
viața devine moarte, moartea viaţă şi realul ireal. 

Mă înclin în faţa dumneavoastră, onorat auditoriu... 

Aprinse o lumânare şi se instală pe canapea. Îşi fixase 
ochii asupra flăcării. În seara aceea, ştia că va tremura, 
căci va primi un mesaj. 

Privea fix, stând aplecat înainte, scăldat în bucuria 
răzbunării duse la îndeplinire, legănându-se hipnotizant 
înainte şi înapoi, respirând uşor. 

Lumânarea pâlpâi. Da! 

Vorbeşte-mi. 

Pâlpâi din nou... 

Şi, într-adevăr, pâlpâi după doar o clipă. 

Dar tremurul nu fusese un mesaj de la vreun spirit 
supranatural sau de la cineva drag plecat de mult, ci doar 
boarea răcoroasă a unei seri de aprilie, care umpluse 
încăperea în momentul în care cei şase poliţişti în 
echipamente de luptă spărseseră uşa cu un berbec. Il 
trântiră pe iluzionistul stupefiat la podea, unde unul dintre 
ei, poliţista cea roşcată pe care şi-o amintea din 
apartamentul lui Lincoln Rhyme, îi puse un pistol în ceafă 
şi îi recită ferm drepturile. 

Capitolul patruzeci şi şapte 


Cu braţele tremurând sub povara corpului lui Lincoln 
Rhyme şi a scaunului său cu rotile Storm Arrow, doi agenţi 
asudaţi ai serviciului de intervenţie rapidă căraseră pe 
scările clădirii toată greutatea şi îl depuseseră pe 
criminalist în hol. Acesta preluase apoi comanda şi îşi 
manevrase scaunul în apartamentul Magicianului, unde se 
oprise lângă Amelia Sachs. 

In timp ce colegii lor de la intervenţii verificau toate 
încăperile, Rhyme îi privea pe Bell şi Sellitto, care îl 
percheziţionau atent pe ucigaşul în continuare siderat. 
Rhyme le sugerase să împrumute un doctor de la Biroul 
Medical pentru a-i ajuta. Acesta ajunse neaşteptat de 
repede şi făcea întocmai cum i se ceruse. Ideea se 
dovedise deosebit de bună; căci medicul descoperise o 
serie de fante tăiate în pielea criminalului - arătau ca nişte 
cicatrice de mici dimensiuni, dar se puteau deschide, 
înăuntrul lor se aflau mici instrumente de metal. 

— Faceţi-i o radiografie la infirmeria Centrului de 
detenţie, spuse Rhyme. La naiba, mai bine îi faceţi un test 
complet de rezonanţă magnetică. Pentru fiecare 
centimetru pătrat. 

După ce Magicianului i se puseseră trei perechi de 
cătuşe la mâini şi două la picioare, doi ofiţeri îl aşezară pe 
podea. Criminalistul examina dormitorul, în care se găsea 
o colecţie impresionantă de instrumente din arsenalul 
oricărui iluzionist. Evident, măştile, mâinile false şi 
mulajele din latex dădeau un aer înfricoşător locului. Dar 
Rhyme  detectă în adâncul sufletului criminalului 
singurătatea, la vederea acestor obiecte depozitate aici 
pentru a servi scopurilor sale terifiante, în loc să fie 
folosite pentru scopul lor original, acela de a lua parte la 
un spectacol care să încânte mii de oameni. 

— Cum? şopti Magicianul. 

Rhyme îi observă privirea uimită. Era şi o doză de 
neîncredere. Criminalistul savură senzaţia. Orice vânător 
va mărturisi că partea cea mai bună a jocului este chiar 
căutarea prăzii. Însă niciun vânător nu poate fi cu adevărat 
mare dacă nu simte la maxim plăcere atunci când îşi 
doboară prada. 

— Cum ţi-ai dat seama? repetă el cu un şuier astmatic. 

— Că de fapt ţinta ta este circul? spuse Rhyme, privind-o 
pe Sachs. 

Aceasta spuse: 

— Nu erau prea multe dovezi, dar sugerau... 

— „Sugerau”, Sachs? Eu chiar aş spune că zbierau. 

— Sugerau, continuă ea deloc afectată de întreruperea 
lui, ce aveai de gând să faci de fapt. În dulap, în cel din 
subsolul clădirii tribunalului, am găsit punga cu hainele 
tale de schimb, rana falsă. 

— Aţi găsit sacoşa? 

Ea continuă: 

— Era nişte vopsea roşie uscată pe pantofi şi pe 
costumul tău. Şi fibre din covor. 

— Am crezut că vopseaua e sânge fals, clătină din cap 
Rhyme, furios pe sine. Era logic să facem presupunerea 
asta, dar ar fi trebuit să mă gândesc şi la alte posibilităţi. 
S-a dovedit, în urma identificării efectuate în baza de date 
a FBI, că este vorba despre vopsea pentru autovehicule 
marca Jenkin Manufacturing. Nuanţa este un roşu- 
portocaliu folosit exclusiv pentru vehiculele de urgenţă. 
Formula aceea este vândută în canistre mici, pentru 
retuşuri. Fibrele proveneau şi ele dintr-un vehicul: erau 
dintr-o mochetă pentru trafic intens instalată în 
ambulanţele GMC până acum opt ani. 

Sachs: 

— Prin urmare, Lincoln a dedus că fie ai cumpărat, fie ai 
furat o ambulanţă veche, reparată de curând, pe care 
urma să o foloseşti pentru o evadare sau pentru o nouă 
tentativă de asasinare a lui Charles Grady. Dar apoi şi-a 
amintit de pulberea de alamă: ce se întâmpla dacă într- 

adevăr provenea de la un cronometru, aşa cum ne-am 
gândit de prima dată? Şi, dat fiind faptul că ai folosit 
benzină pe batista din apartamentul lui Lincoln, ei bine, 
asta presupunea că, eventual, aveai de gând să ascunzi o 
bombă pe bază de benzină într-o ambulanţă falsă. 

Rhyme interveni: 

— Am folosit doar logica... 

— Adică a avut o bănuială, îl corectă Bell. 

— Bănuielile, se enervă Rhyme, sunt doar prostii. Logica 
nu e. Logica e coloana vertebrală a ştiinţei, iar 
criminalistica e ştiinţa în stare pură. 

Sellitto îşi dădu ochii peste cap în direcţia lui Bell. 

Dar lipsa de subordonare în faţa superiorilor nu avea să 
tulbure entuziasmul lui Rhyme. 

— Logica, aşa cum spuneam. Kara ne explicase că e 
important să atragi atenţia publicului către locul în care 
nu vrei să se uite. 

Cei mai buni iluzionişti înfăptuiesc atât de bine trucurile 
încât îşi vor dezvălui chiar metoda, arătând exact ce 
urmează să facă. Dar publicul nu va crede şi va privi exact 
în direcţia opusă. Odată ce a procedat aşa, jocul s-a 
terminat. Cu victoria lor. 

— Exact asta ai făcut tu. Şi trebuie să recunosc că ideea 
a fost strălucită. Nu e un compliment pe care să îl fac prea 
des, nu-i aşa, Sachs?... Voiai să te răzbuni pe Kadesky 
pentru incendiul care ţi-a distrus viaţa. Aşa că ai creat un 
număr care să îţi permită să faci asta şi apoi să scapi 
basma curată: exact la fel cum se întâmplă când creezi o 
iluzie pentru scenă, cu tertipuri şi păcăleli, spuse Rhyme şi 
îşi îngustă ochii meditativ. Prima păcăleală: ai „forţat”. 
Kara ne-a spus că acesta e termenul folosit de iluzionişti, 
corect? 

Ucigaşul nu răspunse. 

— Sunt convins că ăsta a fost cuvântul folosit. Pentru 
început, ai forţat acest gând în minţile noastre, că vei 
distruge circul ca un act de răzbunare. Dar nu am crezut 
aşa ceva - era prea evident. lar bănuielile noastre au 

condus la păcăleala numărul doi: ai plantat acel ziar cu 
articolul despre Grady, nota de plată de la restaurant, 
permisul de liberă trecere pentru presă şi cartela camerei 
de la hotel pentru a ne conduce la concluzia că ai de gând 
să îl ucizi... Ah, şi bluza de trening de pe malul Hudson- 
ului? Aveai de gând să o laşi la faţa locului, nu-i aşa? Era o 
dovadă plantată de tine, pe care urma să o găsim noi. 

Iluzionistul dădu afirmativ din cap. 

— Da. Aşa aveam de gând. Dar a ieşit şi mai bine pentru 
că agenţii voştri m-au surprins şi părea şi mai natural să 
las jacheta în urmă când am fugit. 

— Aşa, în momentul acela, continuă criminalistul, urma 
să ajungem la concluzia că eşti un asasin plătit, care se 
foloseşte de magie pentru a se apropia de Charles Grady şi 
pentru a-l ucide... Ne-am dat seama de asta. Aveam deci 
trei suspiciuni... Toate până la un punct. 

Iluzionistul schiţă un zâmbet vag. 

— Până la un punct, şuieră el. Vezi tu, atunci când te 
foloseşti de magie pentru a păcăli oamenii, cei inteligenţi 
continuă să fie suspicioşi. 

— Aşa că ai pus în joc păcăleala numărul trei. Ca să ne 
mentii atenţia concentrată departe de circ, ne-ai făcut să 
credem că te-ai lăsat arestat în mod voit, ca să poţi intra în 
Centrul de Detenţie, dar nu ca să îl ucizi pre Grady, ci ca 
să îl eliberezi pe Constable. În momentul acela, ar fi 
trebuit să fi uitat complet de circ şi de Kadesky. Numai că, 
de fapt, nu te interesau deloc Grady şi Constable. 

— Erau nişte elemente din decor, piste greşite, ca să vă 
păcălesc pe voi, recunoscu el. 

— Cei din Sfatul Patrioţilor nu vor fi prea fericiţi din 
cauza asta, mormăi Sellitto. 

Arătând cu capul spre cătuşele din jurul gleznelor, 
criminalul spuse: 

— Aş zice că e cea mai puţin importantă dintre grijile 
mele, nu crezi? 

Ştiind însă de ce e în stare Constable şi ceilalţi din Sfat, 
Rhyme nu era prea sigur de asta. 

Bell îi făcu semn cu capul Magicianului şi îl întrebă pe 
Rhyme: 

— Dar de ce să îşi fi dat osteneala să plănuiască toată 
chestia cu Constable şi să pună la punct falsa evadare? 

Sellitto replică: 

— Clar, ca să, ştii tu, ca să ne păcălească şi să ne 
distragă atenţia de la circ şi să aibă timp să planteze 
bomba acolo. 

— De fapt, nu-i chiar aşa, Lon, spuse Rhyme încet. 
Motivul a fost altul. 

La auzul acestor cuvinte, sau poate din pricina tonului 
criptic pe care le rostise Rhyme, ucigaşul se întoarse către 
el, iar criminalistul observă doza de precauţie din ochii săi 
- o precauţie veridică, dacă nu chiar teamă - pentru prima 
dată în seara aceea. 

Te-am prins, gândi Rhyme. 

Spuse: 

— Vedeţi, a existat şi o patra păcăleală. 

— Patru? întrebă uimit Sellitto 

— Exact... El nu e Erick Weir, anunţă Rhyme pe un ton 
despre care el însuşi fu silit să admită că fusese excesiv de 
dramatic. 

Capitolul patruzeci şi opt 


Cu un oftat, criminalul se rezemă cu spatele de piciorul 
unui scaun, închizându-si ochii. 

— Nu e Weir? întrebă Sellitto. 

— Tocmai, continuă Rhyme, acesta a fost scopul a tot 
ceea ce a făcut în weekendul ăsta. Voia să se răzbune pe 
Kadesky şi pe circul Hasbro, acum denumit Cirque 
Fantastique. Ei bine, e uşor să te răzbuni dacă nu te 
preocupă scăparea. Doar că, şi aici dădu din cap în 
direcţia Magicianului, el voia să scape, să nu intre la 
închisoare, să continue să profeseze. Aşa că a recurs la o 
schimbare rapidă de identitate. A devenit Erick Weir, s-a 
lăsat arestat în după-amiaza aceasta, şi-a lăsat amprentele 
şi apoi a evadat. 

Sellitto îl aprobă din cap. 

— Deci, după ce l-a ucis pe Kadesky şi a dat foc circului, 
toată lumea urma să îl caute pe Weir, şi nu pe omul care e 
de fapt. Şi atunci cine dracu” e el? se încruntă detectivul. 

— Arthur Loesser, protejatul lui Weir. 

Ucigaşul gemu încetişor văzând cum dispare ultima 
urmă de anonimitate şi de speranţă de salvare. 

— Dar Loesser ne-a sunat, remarcă Sellitto. Era undeva 
prin vest. In Nevada. 

— Nu, nu era. Am verificat înregistrările telefonice. 
Telefonul a fost dat de pe un număr privat şi a apărut aşa 
şi pe telefonul meu, pentru că fusese solicitat de pe un 
cont preplătit pentru apeluri interurbane. Suna de la un 
telefon public de pe 87: Street. Nu are soţie. Mesajul de la 
căsuţa vocală din Las Vegas era fals. 

— Doar că l-a sunat şi pe celălalt asistent, Keating, şi s-a 
dat drept Weir, nu-i aşa? întrebă Sellitto. 

— Da. A întrebat despre incendiul din Ohio pe un ton 
ciudat şi ameninţător. Asta pentru a susţine ceea ce 
credeam şi noi: că Weir e la New York pentru a se răzbuna 
pe Kadesky. Trebuia să lase o urmă care să ne arate că 

Weir a revenit la suprafaţă. Cum ar fi fost să comande 
cătuşele Darby pe numele lui Weir? Şi pistolul pe care l-a 
cumpărat? 

Rhyme îl măsură cu privirea pe ucigaş. 

— Cum e cu vocea? îl întrebă pe un ton sardonic. 
Plămânii sunt mai bine? 

— Ştii bine că sunt în regulă, se enervă Loesser. 

Şuieratul şi hârâitul dispăruseră. Plămânii nu suferiseră 
niciun fel de leziune. Era doar un alt tertip folosit pentru a- 
i face să creadă că el e Weir. 

Rhyme făcu un semn cu capul spre dormitor. 

— Am văzut nişte schiţe pentru afişe promoţionale acolo. 
Presupun că tu le-ai făcut. Numele de pe ele era 
„Malerick”. Ăsta eşti tu acum, nu? 

Ucigaşul încuviinţă. 

— Ceea ce v-am spus mai devreme e adevărat: chiar îmi 
urăsc vechiul nume, urăsc tot ce ţine de mine înainte de 
incendiu. Era şi aşa greu să mi se amintească de vremurile 
acelea. Acum îmi place să mă consider Malerick... Cum ți- 
ai dat seama? 

— După ce coridorul de la Centrul de Detenţie a fost 
sigilat, ţi-ai folosit cămaşa ca să ştergi podeaua şi 
manşetele, explică Rhyme. Şi când m-am gândit la asta nu 
am prea înţeles de ce. Ca să ştergi sângele? Nu prea avea 
sens. Nu, singurul răspuns plauzibil la care m-am putut 
gândi a fost că încercai să scapi de amprente. Dar tocmai 
ţi se luaseră amprentele; de ce să îţi faci griji că ai putea 
să laşi amprente pe coridor? 

Rhyme scutură din cap, pentru a arăta că răspunsul era 
dureros de evident. 

— Pentru că adevăratele tale amprente erau diferite de 
cele de pe foaia împăturită şi îndosariată. 

— Cum dracu' să reuşească aşa ceva? întrebă Sellitto. 

— Amelia a găsit urme de cerneală proaspătă la locul 
crimei. Era de la procesul de amprentare din seara aceea. 
Nu urma în sine era importantă, ci faptul că se potrivea cu 
cerneala pe care am găsit-o în sacul de gimnastică din 

cazul atacului asupra lui Cheryl Marston. Asta însemna că 
venise în contact cu cerneala pentru luat amprentele 
înainte de ziua aceea. Am bănuit că furase o foaie pentru 
amprente goală şi o tipărise acasă cu amprentele lui Erick 
Weir. Folosise ceara aceea adezivă pentru a o ascunde în 
căptuşeala hainei încă de seara: noi căutam arme şi chei, 
nu bucăţi de carton, aşa că, după ce i s-au luat amprentele, 
a distras atenţia tehnicianului şi a schimbat foile între ele. 
Probabil a aruncat foaia nouă sau a scăpat cumva de ea. 

Loesser se schimonosea din cauza mâniei, fapt ce 
confirma deducţia lui Rhyme. 

— Cei de la Departamentul de Corecţie au trimis foaia 
pe care o aveau îndosariată, iar Mel a analizat-o. 
Amprentele întipărite erau ale lui Weir, dar cele găsite 
erau ale lui Loesser. Se afla în baza de date A.F.I.S. de 
când fusese arestat împreună cu Weir pentru conduită 
neglijentă în New Jersey. Am verificat şi Glock-ul agentei 
de la Corecţie. Il luase cu ea şi el nu mai avusese ocazia să 
îl şteargă. Şi amprentele acelea se potriveau cu acelea ale 
lui Loesser. A, şi am luat şi o amprentă parţială de pe lama 
de ras. 

Rhyme privi bandajul de la tâmpla lui Loesser. 

— Pe asta ai uitat să o iei cu tine. 

— Nu am reuşit să o găsesc, răbufni ucigaşul. Nu am 
avut timp să o caut. 

— Dar, îi atrase atenţia Sellitto lui Rhyme, el e sigur mai 
tânăr decât Weir. 

— Chiar e mai tânăr decât Weir, răspunse criminalistul 
făcând un semn spre faţa lui Loesser. Ridurile nu sunt 
decât simple accesorii din latex. La fel ca şi cicatricele: 
toate sunt false. Weir e născut în 1950. Loesser are cu 
douăzeci de ani mai puţin, aşa că a trebuit să pară mai 
bătrân. Apoi mormăi ca pentru sine: Asta mi-a scăpat. 
Trebuia să mă fi gândit mai bine. Bucăţile astea de latex 
acoperite cu machiaj pe care le-a găsit Amelia la locul 
faptei? Am presupus că erau de la manşoanele acelea 
pentru degete pe care le purta. Numai că nu avea niciun 

sens. Nimeni nu îşi machiază degetele. Pentru că ar lăsa 
urme peste tot. Nu, erau de la alte accesorii. 

Rhyme examină obrajii şi sprâncenele criminalului. 

— Probabil că latexul nu e confortabil. 

— Te obişnuieşti repede. 

— Sachs, hai să vedem cum arată de fapt. 

Cu oarecare dificultate, îi trase jos barba şi plasturii cu 
riduri din jurul ochilor şi de pe bărbie. Faţa îi era iritată 
din cauza adezivului, dar, da, era clar mult mai tânăr. Şi 
structura feţei îi era diferită. Nu prea arăta ca omul care 
fusese. 

— Nu e chiar ca măştile din Mission Imposible, nu? Le 
pui, le scoţi. 

— Nu, în realitate, lucrurile stau cu totul altfel. 

— Şi degetele. 

Rhyme indică cu capul mâna stângă a criminalului. 

Pentru a face mai credibilă contopirea degetelor, 
acestea fuseseră legate cu o faşă, apoi acoperite cu un 
strat gros de latex. Ca urmare, cele două degete erau 
încreţite, se mişcau cu dificultate şi de-a dreptul albe, dar 
normale în rest. Sachs le examină. 

— Chiar îl întrebasem pe Rhyme de ce nu le-ai 
descoperit la târgul de meşteşuguri, din moment ce noi 
căutam un bărbat cu o diformitate a mâinii stângi. 

Dar cele două degete ar fi arătat nenatural oricum şi l-ar 
fi trădat. 

Rhyme îl măsură pe asasin din cap până în picioare şi 
spuse: 

— Foarte aproape de crima ideală; un infractor care s-a 
asigurat că vom acuza pe altcineva. Vom şti că Weir e 
vinovat, vom avea confirmarea identităţii. Dar el va 
dispărea cu totul. Loesser îşi va vedea de viaţă iar fugarul, 
adică Weir, va fi dispărut pe veci. Omul dispărut. 

Şi chiar dacă Loesser alesese victimele cu o zi înainte 
pentru a deruta poliţia, şi asta nu din pricina vreunei nevoi 
psihologice profunde, asta în ciuda faptului că diagnosticul 
final al lui Terry Dobyns se potrivea perfect, ci pentru că 

dorea să răzbune incendiul care distrusese pe cineva drag. 
Diferenţa era că tragedia în sine nu era faptul că Weir îşi 
pierduse cariera şi soţia îi murise; era vorba despre 
pierderea suferită de Loesser, pierderea mentorului, a lui 
Weir însuşi. 

— Numai că e o problemă, anunţă Sellitto. Când a 
schimbat foile cu amprente, nu a făcut decât să se asigure 
că îl vom urmări pe adevăratul Weir. De ce i-ar face aşa 
ceva mentorului său? 

Rhyme spuse: 

— De ce crezi că i-am pus pe cei doi tineri zdraveni să 
mă care pe scări în locul ăsta foarte inaccesibil, Lon? 

Privi de jur-împrejurul camerei. 

— Am vrut să parcurg eu însumi traseul. A, scuzaţi-mă, 
ar fi trebuit să spun că voiam să rulez pe traseu. 

Apoi începu să se mişte cu un aer de expert prin 
încăpere, folosindu-se de micul pupitru de comandă al 
scaunului. Se opri lângă şemineu şi aruncă o privire în sus. 

— Cred că am găsit infractorul, Lon, continuă el privind 
spre raftul pe care se afla o cutie şi o lumânare. E Erick 
Weir, nu-i aşa? Cenugşa lui. 

L.oesser spuse încet: 

— Aşa e. Ştia că nu prea mai are timp. Voia să iasă din 
secţia de arsuri de la Ohio şi să revină în casa din Vegas 
înainte să moară. L-am strecurat afară într-o noapte şi l- 
am condus acasă. A mai trăit câteva săptămâni după ce am 
ajuns acolo. Am mituit un manipulant din schimbul de 
noapte de la un crematoriu ca să îl incinereze. 

— Şi amprentele? îl întrebă Rhyme. I-ai luat amprentele 
după ce a murit? Urmele ti-au permis să faci acea foaie 
falsă pentru amprente? 

Un gest aprobator din cap. 

— Aşadar, plănuieşti asta de câţiva ani? 

Cuprins de înflăcărare, Loesser spuse: 

— Da! Moartea lui e ca o arsură care nu mai trece! 

— Şi ai riscat totul doar ca să te răzbuni? întrebă Bell. 
De dragul şefului tău? 

— Şef? A fost mai mult decât un şef pentru mine, 
exclamă mânios Loesser. Nu înţelegi. La tata mă gândesc 
de câteva ori pe an. Şi el încă trăieşte. La domnul Weir mă 
gândesc în fiecare oră. Încă de când a intrat în magazinul 
din Vegas în care îmi ţineam eu reprezentaţia... Eu eram 
Micul Houdini... aveam paisprezece ani pe atunci. Cezia 
fost! Mi-a spus că îmi va împărtăşi viziunea necesară 
pentru a fi măreț! În ziua în care împlineam cincisprezece 
ani, am fugit de acasă pentru a călători cu el. 

Vocea îi ezită preţ de o clipă, apoi tăcu. Continuă: 

— Se poate ca domnul Weir să mă fi bătut, să fi ţipat la 
mine şi să îmi fi făcut viaţa un adevărat iad câteodată, dar 
a văzut ce era înăuntrul meu. l-a păsat de mine. M-a 
învăţat să fiu un iluzionist adevărat... Chipul i se întunecă. 
Şi după aceea a fost luat de lângă mine. Din cauza lui 
Kadesky. El şi nenorocita aia de afacere a lui l-au omorât 
pe domnul Weir... Şi pe mine. Arthur Loesser a murit în 
incendiu. 

Privi cutia cu o expresie tristă de speranţă şi o iubire 
atât de ciudată, încât Rhyme simţi cum un fior rece îi 
coboară pe gâtlej şi i se pierde în trupul amortit. 

Loesser îl privi la rândul său pe Rhyme şi scoase un 
hohot îngheţat. 

— Ei bine, poate că m-ai prins pe mine. Dar domnul 
Weir şi cu mine am câştigat. Nu ne-ai oprit la timp. Circul 
nu mai e şi nici Kadesky nu mai e. Şi dacă ela murit, 
înseamnă că şi cariera lui s-a terminat. 

— A, da, Cirque Fantastique, incendiul, clătină Rhyme 
din cap cu gravitate, adăugând: Şi totuşi... 

Loesser se încruntă, măturând încăperea cu privirea, 
încercând să desluşească sensul celor spuse de Rhyme: 

— Ce? Ce vrei să spui? 

— Ia gândeşte-te un pic. Mai devreme în seara aceasta. 
Eşti în Central Park, priveşti flăcările, fumul, distrugerea, 
asculţi ţipetele... Te gândeşti că ar fi mai bine să pleci, 
pentru că vom începe să te căutăm cât de curând. Eşti pe 
drum spre casă. Cineva, o tânără, o femeie asiatică în 

costum de trening, se ciocneşte de tine. Schimbaţi câteva 
replici despre ceea ce se întâmplă. O apucaţi pe căi 
diferite. 

— Ce naiba vrei să spui? se înfurie Loesser. 

— Ia verifică partea din spate a curelei de la ceas, spuse 
Rhyme. 

Îşi răsuci încheietura cu un zornăit al cătuşelor. Pe 
curea era plasat un mic disc negru. Sachs îl dezlipi. 

— Emiţător GPS. L-am folosit ca să te urmărim până 
aici. Nu ai fost nici măcar un pic surprins că am apărut ca 
din senin la uşa ta? 

— Dar cine...? la staţi aşa! A fost iluzionista, fata aia! 
Kara! N-am recunoscut-o. 

Rhyme spuse neîncrezător: 

— Păi, nu ăsta e şi scopul iluziilor? Te văzuserăm în 
parc, dar ne temeam că ai să scapi. Ai tendinţa să faci aşa 
ceva, ştii bine. Şi am presupus că vei urma un traseu 
complicat până la locul în care locuiai. Aşa că am rugat-o 
pe Kara să se deghizeze şi ea un pic. Se pricepe. Abia dacă 
am recunoscut-o eu. Când s-a ciocnit de tine, ţi-a lipit 
senzorul de ceas. 

Sachs continuă: 

— Am fi putut să te prindem chiar pe stradă, dar deja 
aveai experienţă cu evadările. Oricum, voiam să îţi găsim 
bârlogul. 

— Dar asta înseamnă că ştiaţi totul înainte de incendiu. 

— A, făcu Rhyme ironic, te referi la ambulanţa ta? 
Echipa de pirotehnişti a găsit-o şi a dezamorsat-o cam în 
şaizeci de secunde. Au luat-o de acolo şi au pus alta în loc, 
ca să nu îţi dai seama că ne-am prins. Ştiam că vrei să vezi 
incendiul. Am dus în parc cât mai mulţi ofiţeri sub 
acoperire posibil, atenţi la un bărbat cam de constituţia ta 
care va privi incendiul, dar va pleca la scurt timp după 
începerea acestuia. Vreo doi te-au văzut şi am pus-o pe 
Kara să îţi ataşeze cipul. Şi, puf! spuse Rhyme zâmbind, 
uite unde am ajuns. 

— Dar, incendiul... L-am văzut! 

466 


- JEFFERY DEAVER - 


Rhyme i se adresă lui Sachs: 

— Vezi ce îţi tot spuneam eu despre dovezi şi martori? A 
văzut incendiul: prin urmare, e clar că trebuie să fi fost 
real. 

Apoi către Loesser: 

— Numai că nu a fost real, nu-i aşa? 

Sachs răspunse: 

— Ce ai văzut tu era fumul de la vreo două fumigene ale 
Gărzii Naţionale, puse în vârful cortului cu o macara. 
Flăcările? Erau de la un arzător cu propan, amplasat la 
ieşirea cu ambulanţa. Am mai aprins vreo două arzătoare 
în arenă şi am proiectat imaginea flăcărilor pe pânza 
cortului. 

— Dar am auzit nişte ţipete, şopti L.oesser. 

— Ah, asta a fost ideea Karei. A propus să îi cerem lui 
Kadesky să spună publicului că fac o pauză în cadrul 
spectacolului pentru ca un studio de film să poată filma o 
scenă în cort: o scenă cu un incendiu în cort. Le-a cerut 
tuturor să înceapă să ţipe la semnul său. Le-a plăcut la 
nebunie. Au fost figuranti. 

— Nu, şopti Magicianul, a fost... 

— ...0 iluzie, îi spuse Rhyme. A fost doar o iluzie. Un 
număr orchestrat din umbră de Omul Imobilizat. 

— Ar fi bine să mă ocup de locul ăsta, spuse Sachs 
privind prin încăpere şi încruntându-se. 

— Sigur, sigur, Sachs. La ce mă gândeam? Uite cum 
stăm de poveşti şi contaminăm locul unui delict. 

Imobilizat cu o mulţime de cătuşe şi legături şi cu câte 
un ofiţer de fiecare parte, ucigaşul fu scos pe uşă, de 
departe mai puţin plin de sine decât ultima dată când 
fusese reţinut şi dus în Centrul de Detenţie. 

Chiar în clipa în care doi dintre ofiţerii de intervenţie se 
pregăteau să îl ducă afară şi pe Rhyme, telefonul lui Lon 
Sellitto sună. Răspunse la apel. 

— E chiar aici... spuse el privind înspre Sachs. Vrei să 
vorbeşti cu ea...? apoi îi făcu un semn din cap şi ascultă 
mai departe, cu o mină gravă: Bine, îi spun. Şi închise. 

— Era Marlow, îi comunică lui Sachs. 

Directorul Serviciilor de Patrulare. Ce se întâmplase? se 
întrebă criminalistul, remarcând expresia tulburată de pe 
chipul lui Sellitto. 

Detectivul cel neîngrijit continuă, adresându-i-se lui 
Sachs: 

— Vrea să te duci acolo mâine la zece. Are legătură cu 
promovarea ta, spuse el şi apoi se încruntă deodată. Mai 
voia să îţi spun ceva, ceva despre scorul de la test. Despre 
ce era vorba? continuă el scuturând din cap şi privind spre 
tavan. Era clar tulburat. Despre ce era vorba? 

Sachs privea impasibilă, deşi Rhyme observase cum una 
dintre unghii atacă decisiv cuticulele degetului mare. 

Apoi detectivul îşi pocni degetele. 

— A, da, îmi amintesc. A zis că ai obţinut al treilea scor 
în ordine descrescătoare din toată istoria departamentului. 

Faţa i se încruntă şi îl privi pe Rhyme. 

— Îţi dai seama ce înseamnă asta, nu? Ai milă, Doamne, 
că nu mai e de trăit cu ea de acum înainte. 


Alerga cu respiraţia tăiată. 

Coridorul parcă era lung de o milă. 

Kara fugea pe linoleumul cenuşiu cu un singur gând în 
minte; nu era nici legat de Erick Weir, nici de asistentul 
său psihopat, Arthur Loesser, nici de reuşita strălucitoare 
a iluziei cu incendiul de la Cirque Fantastique. Nu, nu se 
gândea decât dacă va ajunge la timp. 

Pe coridorul îngust se auzeau paşi grei pe podea. 

Trecea pe lângă uşi închise şi uşi deschise. Auzea 
fragmente din programul TV şi fragmente de muzică, 
auzea discuţii de la revedere, căci familiile se pregăteau să 
îşi încheie vizitele de duminică după-amiaza. 

Îşi auzea propriii paşi fantomatici. 

Se opri la intrarea în cameră. Trase de câteva ori aer în 
piept pentru a-şi calma vocea şi, mai emoţionată decât 
fusese vreodată pe scenă, păşi în cameră. 

Pauză. Apoi: 

— Bună, mamă. 

Mama se întoarse cu faţa de la televizor. Clipi surprinsă 
şi îi zâmbi. 

— Ia uite cine a venit. Bună, draga mea. 

Dumnezeule, se gândi Kara, privindu-i ochii sclipitori. S- 
a întors. Chiar s-a întors. Se îndreptă spre femeie şi o 
îmbrăţişa, apoi trase scaunul mai aproape. 

— Cum te simţi? 

— Bine. E un pic răcoare în seara asta. 

— Am să închid fereastra. 

Kara se ridică şi o închise. 

— Credeam că nu o să mai ajungi, scumpo. 

— Am avut o seară agitată. Am să îţi spun ce am făcut, 
mamă. Nu o să îţi vină să crezi. 

— Abia aştept. 

Plină de entuziasm, Kara o întrebă: 

— Vrei un ceai sau ceva? 

Simţea o nevoie stringentă să îi povestească toate 
amănuntele vieţii sale din ultimele şase luni, să bată 
câmpii pur şi simplu. Dar îşi impuse să se calmeze; 
exagerările, se gândea ea, ar putea lesne să o copleşească 
pe mama ei, care părea nespus de fragilă în momentul 
acela. 

— Nu, absolut nimic, draga mea... Poţi să închizi 
televizorul? Aş prefera să stau cu tine. Uite acolo 
telecomanda. Niciodată nu o pot face să meargă. 
Câteodată, aproape că îmi vine să cred că cineva se 
strecoară aici şi schimbă butoanele. 

— Mă bucur că am ajuns înainte să te culci. 

— Aş fi stat trează să te aştept. 

Kara îi zâmbi. Apoi, mama ei spuse: 

— Chiar mă gândeam la unchiul tău, iubito. La fratele 
meu. 

Kara clătină din cap. Răposatul frate al mamei ei era 
oaia neagră a familiei. Plecase în vest când era Kara mică 
şi nu păstrase legătura cu familia. Mama Karei şi bunicii 
refuzaseră să vorbească despre el şi numele îi era interzis 

la reuniunile de familie. Numai că, desigur, zvonurile 
circulau: ba că era homosexual, ba că era heterosexual şi 
fusese căsătorit, dar se încurcase cu o ţigancă de la Roma, 
ba că împuşcase un tip din cauza altei femei, ba că nu se 
căsătorise niciodată şi că era un cântăreţ de jazz alcoolic... 

Kara dorise de când se ştia să afle adevărul despre el. 

— Ce-i cu el, mamă? 

— Vrei să afli? 

— Iţi dai seama. la spune-mi nişte poveşti, ceru ea, 
aplecându-se în faţă şi odihnindu-şi mâna pe braţul femeii. 

— Păi, ia să vedem, cam pe când să fi fost? Cred că în 
mai '70, poate '71. Nu sunt sigură în privinţa anului, asta 
să ştii, dar sunt sigură că era luna mai. Unchiul tău şi nişte 
camarazi din armată tocmai se întorseseră din Vietnam. 

— A fost soldat? Asta n-am ştiut. 

— A, îi stătea foarte bine în uniformă. Acolo avusese 
parte de vremuri groaznice. Vocea îi deveni serioasă. Cel 
mai bun prieten al unchiului tău fusese omorât chiar lângă 
el. De fapt, a murit chiar la el în braţe. Un tip mare şi 
negru. Tom şi cu un alt soldat şi-au băgat în cap ideea să 
îşi deschidă o afacere, ca să poată ajuta familia prietenului 
mort. Aşa că au mers în sud şi au cumpărat o barcă. Ţi-l 
poţi imagina pe unchiul tău într-o barcă? Mie mi se părea 
că e cel mai caraghios lucru din lume. Au început o afacere 
cu creveţi. Tom a făcut avere. 

— Mamă, spuse Kara încetişor. 

Mama ei zâmbi din pricina vreunei amintiri şi clătină din 
cap. 

— O barcă... Şi aşa, compania avea mare succes. Şi 
toată lumea era surprinsă pentru că Tom nu păruse 
niciodată prea priceput la afaceri. Ochii mamei sclipiră. 
Dar ştii ce obişnuia să le spună? 

— Ce anume, mamă? 

— Cine zice ăla este. 

— Asta-i bună, şopti Kara. 

— A, l-ai fi iubit pe omul ăsta, Jenny. Ştii că l-a cunoscut 
pe preşedintele Statelor Unite la un moment dat? Şi a 
jucat ping pong în China. 

Neobservând plânsul tăcut al fiicei, bătrâna îi povesti 
Karei şi restul filmului Forrest Gump, cel la care se uita cu 
câteva momente înainte. Numele unchiului Karei era Gil, 
dar în fantezia mamei se numea Tom, probabil după 
numele lui Tom Hanks. Kara însăşi devenise Jenny, iubita 
lui Forrest. 

Nu, nu, nu, gândi Kara disperată, nu am reuşit să ajung 
la timp. 

Sufletul mamei ei venise şi plecase, lăsând în loc doar 
iluzia. 

Povestea femeii se transformase într-un  şuvoi 
învolburat, trecând de la barca de creveţi la o barcă de 
pescuit peşte-spadă în Atlanticul de Nord, prinsă de ceea 
ce se numea „furtuna perfectă”, apoi la un vapor de 
croazieră care se scufunda în timp ce fratele ei, îmbrăcat 
în smoking, cânta la vioară pe punte. Gânduri, amintiri şi 
imagini dintr-o mulţime de alte filme şi cărţi se uneau cu 
amintirile reale. În curând, unchiul Karei, la fel ca şi 
impresia de coerenţă, dispărură cu totul. 

— E undeva afară, spuse femeia sentenţios. Ştiu că e 
afară. 

Închise ochii. 

Kara rămase aplecată înainte în scaunul ei, odihnindu-şi 
lin mâna pe braţul fin al mamei, până când aceasta 
adormi. Se gândea că fusese în mintea ei mai devreme. 
Jaynene nu i-ar fi trimis mesaj pe pager dacă nu ar fi fost 
aşa. 

Şi dacă se întâmplase o dată, reflectă ea încrezătoare, se 
putea întâmpla din nou. 

Într-un final, Kara se ridică şi ieşi pe coridorul întunecat, 
gândindu-se că, indiferent de cât talent ar putea avea ca 
artistă, îi lipsea acea aptitudine pe care o dorea cu 
ardoare: să poată să o transporte în mod miraculos pe 
mama ei în locul acela în care inimile se umplu cu 

combustibilul afecțiunii, ars călduros pe tot parcursul 
anilor hărăziţi de Dumnezeu. În locul unde minţile rețin 
perfect fiecare capitol din istoriile bogate ale familiilor. 
Unde prăpăstiile aparente dintre cei dragi se dovedesc a fi, 
la final, simple efecte, iluzii temporare. 

Capitolul patruzeci şi nouă 


Gerald Marlow, un bărbat cu păr des şi aspru, era şeful 
Diviziei Servicii de Patrulare din poliţia new-yorkeză. Stilul 
său tranşant era un efect direct a douăzeci de ani de 
patrulare în aceeaşi zonă şi temperat de alţi cincisprezece 
petrecuţi pe un post mult mai riscant, acela care 
presupunea supravegherea agenţilor care patrulau în zone 
similare. 

În acea dimineaţă de luni, Amelia Sachs stătea mai mult 
sau mai puţin în poziţie de drepţi în faţa lui, implorându-şi 
genunchii să ignore accesul de artrită care îi străpungea 
cu lame de cuţit. Se aflau în biroul lui Marlow, aflat chiar 
pe colţul clădirii One Police Plaza din centru. 

Marlow îşi ridică ochii de pe dosarul pe care îl citea şi 
privi costumul ei bleumarin călcat impecabil. 

— Ia loc, agent. Ia loc... Aşadar, fiica lui Herman Sachs. 

Aşezată fiind, simţise urma de ezitare din ultimele 
cuvinte ale propoziției. Cuvântul „fată” fusese înlocuit 
subit? 

— Exact. 

— Am fost la înmormântare. 

— Îmi amintesc. 

— A fost reuşită. Pentru o înmormântare. 

Cu ochii privind ţintă într-ai ei, aşezat ţeapăn la birou, 
Marlow spuse: 

— Bine, agent. Uite despre ce e vorba. Ai nişte 
probleme. 

Parcă o pocnise în moalele capului. 

— Mă scuzati, domnule? 

— Un loc al infracţiunii de sâmbătă, lângă râul Harlem. 
Maşina a intrat în apă. Tu te-ai ocupat de caz? 

Era locul în care Mazda Magicianului izbise şandramaua 
lui Carlos şi plonjase. 

— Da, aşa e. 

— Ai arestat pe cineva acolo, spuse Marlow. 

— A, da. Dar nu l-am arestat. Tipul trecuse de banda de 
protecţie şi scormonea printr-o zonă izolată. L-am condus 
afară de acolo şi am solicitat să fie reţinut. 

— Reţinut, arestat. Ideea e că a fost în custodie o vreme. 

— Sigur. Aveam nevoie să nu mă tulbure nimeni un 
timp. Era o scenă activă. 

Sachs începuse să se sature. Cetăţeanul cel enervant 
depusese plângere. Era o chestie care se întâmpla zi de zi. 
Nimeni nu acorda atenţie porcăriilor de genul ăsta. Incepu 
să se liniştească. 

— Ei bine, tipul era Victor Ramos. 

— Mda, cred că mi-a şi zis. 

— Congresmanul Victor Ramos. 

Relaxarea dispăru ca prin farmec. 

Căpitanul deschise un exemplar din Daily News. 

— Să vedem, să vedem. Aha, aici. Ridică ziarul şi îi puse 
în faţă o pagină de mijloc, pe care era expusă fotografia 
unui om cu cătuşe. Titlul era „Victor în cătuşe” 

— Le-ai spus agenţilor de acolo să îl ducă Ja răcoare? 

— Păi... 

— Aşa le-ai spus? 

— Cred că da, domnule. 

Marlow spuse: 

— Susţinea că s-a apucat să caute supraviețuitori. 

— Supravieţuitori? articulă cu vocea gâtuită, simțind 
cum o umflă râsul. Era o şandrama de trei pe trei agăţată 
de maşina infractorului când a intrat în apă. O parte dintr- 
un perete s-a prăbuşit şi... 

— Te-ai cam înflăcărat, agent. 

— ...şİi cred că un sac cu sticle goale s-a răsturnat şi s-a 
deschis. Asta a fost singura stricăciune. Cei de la 
intervenţii au eliberat coliba şi eu am sigilat-o. Singurele 
chestii vii de salvat de acolo erau căpuşele. 

— Aha, spuse în cele din urmă Marlow, pus într-o 
situaţie dificilă de temperamentul ei. A spus că voia doar 
să se asigure că oricine ar fi trăit acolo se afla în 
siguranţă. 

474 


- JEFFERY DEAVER - 


Ea adăugă fără a încerca măcar să-şi stăpânească ironia 
din glas: 

— Proprietarii imobilului au ieşit de acolo pe propriile 
picioare. Nimeni nu a fost rănit. Deşi am înţeles că unul 
dintre ei s-a ales cu o vânătaie pe obraz mai târziu, când s- 
a opus arestării. 

— Arestării? 

— A încercat să fure lanterna unui pompier şi apoi a 
urinat pe el. 

— O, Doamne... 

Mormăi: 

— Nu li se făcuse niciun rău, erau drogaţi şi erau nişte 
puşlamale. Ăştia erau cetăţenii pentru care îşi făcea griji 
Ramos? 

Grimasa de pe faţa căpitanului, un amestec de precauţie 
şi simpatie, se estompă. Emoţia fu înlocuită de expresia 
tipică birocratului. 

— Şi ştii sigur că între dovezile distruse de Ramos 
existau şi unele care să aibă relevanţă pentru prinderea 
suspectului? 

— Dacă a fost sau nu aşa, nu mai are nicio importanţă, 
domnule. i 

Se străduia să rămână calmă şi să nu ridice vocea. In 
definitiv, Marlow era şeful şefului şefului ei. 

— Încerc să lămuresc situaţia, agent Sachs, spuse el 
dezaprobator. Eşti sigură că au fost distruse dovezi? 

Oftă. 

— Nu. 

— Deci prezenţa lui la locul infracţiunii era lipsită de 
relevanţă. 

— Eu... 

— Era lipsită de relevanţă sau nu? 

— Da, domnule, îşi drese ea vocea. Urmăream un ucigaş 
de poliţişti, domnule căpitan. Asta are vreo însemnătate? 
întrebă ea cu amărăciune. 

— Pentru mine şi pentru o mulţime de alţi oameni, da. 
Pentru Ramos, nu. 

Aprobă din cap. 

— Bun. Cu ce avem de-a face? 

— Au fost şi echipe de filmare acolo, agent. Te-ai uitat la 
ştiri în seara aia? 

Nu, se gândi ea, era prea ocupată să pună mâna pe un 
criminal. Sachs alese în schimb alt răspuns: 

— Nu, domnule. 

— Ei bine, Ramos imobilizat în cătuşe a fost figura serii. 

Ea spuse: 

— Ştiţi mai bine decât mine că singurul motiv pentru 
care se afla la faţa locului era ca să fie filmat riscându-şi 
viaţa în căutarea supravieţuitorilor... Sunt curioasă, 
domnule. Ramos va candida pentru a fi reales în curând? 

Până şi simpla confirmare a unor asemenea comentarii 
te poate scoate devreme la pensie. Sau fără pensie. 
Marlow nu spuse nimic. 

— Şi care €...? 

— Concluzia? 

Marlow îşi strânse buzele. 

— Îmi pare rău, agent. S-a terminat cu tine. Ramos te-a 
verificat. A aflat despre examenul pentru gradul de 
sergent. A tras nişte sfori. A reuşit să te pice. 

— Ce a făcut? 

— Te-a picat. A discutat cu ofiţerii de examinare. 

— Am avut al treilea scor din istoria departamentului, 
spuse cu un surâs amar. Nu-i aşa? 

— Da, la întrebările grilă şi la oral. Dar trebuie să treci 
şi la proba de evaluare. 

— Dar m-am descurcat bine. 

— Rezultatele preliminare au fost bune. Dar, în raportul 
final, ai apărut ca picată. 

— Imposibil. Ce s-a întâmplat? 

— Unul dintre ofiţeri nu a vrut să te treacă. 

— Nu a vrut să mă treacă? Dar eu... Vocea i se stinse în 
timp ce şi-l imagina pe agentul cel chipeş cu puşca ieşind 
din spatele tomberonului. Tipul pe care îl ignorase. 

Pac, pac... 

Căpitanul îi citi de pe o bucată de hârtie: 

— A spus că nu ai, citez, „arătat respectul cuvenit faţă 
de cei de grad superior. Şi a făcut dovada unui 
comportament nerespectuos faţă de colegii de acelaşi 
grad, ceea ce a determinat punerea lor în pericol”. 

— Deci Ramos a găsit pe cineva dispus să mă 
nenorocească şi i-a dat replicile alea. Imi pare rău, 
căpitane, dar chiar aveţi impresia că un agent de stradă 
chiar vorbeşte aşa? „A determinat punerea lor în pericol”? 
Să fim serioşi. 

Uite, tati, îşi spuse ea, ce zici de asta? Se simţea foarte 
deprimată. 

Apoi îl privi atentă pe Marlow. 

— Ce altceva mai e, domnule? Mai e ceva, nu? 

Spre lauda lui, reuşi să o privească în ochi şi să îi spună: 

— Da, agent. Mai e. Mă tem că e şi mai rău. 

la să vedem exact în ce fel e mai rău, tati. 

— Ramos se zbate să fii suspendată. 

— Suspendată? Asta e o tâmpenie. 

— Vrea o anchetă internă. 

Răzbunare... cuvântul nu fusese rostit, pentru că văzuse 
în privirea lui Marlow un semnal de alarmă că tocmai 
acest gen de atitudine o băgase în bucluc de la bun 
început. 

Adăugă: 

— Trebuie să îşi spun că e destul de nebun încât să... De 
fapt, urmăreşte o suspendare fără plată. In general, 
sancţiunea acesta era rezervată pentru ofiţerii acuzaţi de 
infracţiuni. 

— Şi de ce? 

Marlow nu răspunse. Şi desigur, nici nu era nevoie. 
Sachs ştia: pentru a se reabilita, Ramos trebuia să arate că 
tipa care îl scosese din joc, care îl pusese într-o situaţie 
penibilă, era o indisciplinată. 

Şi al doilea motiv era că el însuşi era un ticălos 
răzbunător. 

— Şi care ar fi temeiurile? 

— Insubordonare, incompetenţă. 

— Nu pot să îmi permit să îmi pierd insigna, domnule. 

Încerca să nu pară disperată. 

— Nu pot face nimic în privinţa examenului picat, 
Amelia. Asta e în puterea comisiei şi deja s-a luat o decizie. 
Dar am să contest suspendarea. Numai că nu îţi pot 
promite nimic. Ramos a dat de veste. În tot oraşul. 

Ea îşi ridică mâna spre creştet. Se scărpină până simţi 
că o doare. Îşi coborî mâna, simțind sânge la pipăit. 

— Pot să vorbesc deschis, domnule? 

Marlow se lăsă uşor în scaun. 

— Iisuse, agent, desigur. Trebuie să ştii că îmi pare rău 
de toată situaţia. Spune ce vrei. Şi nu trebuie să stai în 
poziţie de drepţi. Nu suntem la armată, să ştii. 

Sachs îşi drese vocea. 

— Dacă încearcă să obţină suspendarea mea, domnule, 
am să apelez la avocaţii Asociaţiei de sprijin al Agenţilor 
de Patrulare. Am să dau totul în vileag de data asta. Şi o să 
fac tot ce îmi stă în putere. 

Şi aşa ar fi făcut. Deşi ştia bine că poliţiştii fără grad 
care luptă împotriva discriminării prin intermediul 
Asociaţiei de Sprijin al Agenţilor de Patrulare primeau 
neoficial un steguleţ roşu. Mulţi dintre ei constataseră că, 
în ciuda victoriilor tehnice, carierele le fuseseră definitiv 
compromise. 

Marlow o privi fix şi spuse: 

— Am notat asta, agent. 

Era timpul să dea milităria jos din pod. 

Expresia tatălui ei. 

Amie, trebuie să înţelegi: uneori e mare vânzoleală, 
uneori reuşeşti să schimbi ceva, uneori e plictisitor. Și 
uneori, nu prea des, slavă Domnului, trebuie să dai 
milităria jos din pod. Dinte pentru dinte. Eşti numai tu 
singură, nu ai pe nimeni să te ajute. Și nu mă refer doar la 
infractori. Se va întâmpla să te confrunţi cu şefii. Se poate 
şi să te confrunţi cu amicii. Dacă vrei să te faci polițistă, 

trebuie să fii pregătită să treci prin asta singură. Nu ai 
cum să ocoleşti. 

— Ei, bine, deocamdată eşti cadru activ. 

— Da, domnule. Şi când o sa aflu? 

— Peste o zi sau două. 

Porni către uşă. 

Se opri, stând cu spatele. 

— Domnule? 

Marlow o privi ca şi cum era surprins să descopere că 
încă se afla acolo. 

— Ramos se afla în mijlocul locului unei infracţiuni. Şi 
dacă aţi fi fost dumneavoastră sau primarul sau însuşi 
preşedintele, aş fi făcut exact acelaşi lucru. 

— Exact de asta eşti fiica tatălui tău, agent, şi exact de 
asta ar fi mândru de tine. 

Marlow îşi ridică telefonul din furcă. 

— Să sperăm că va fi bine până la urmă. 

Capitolul cincizeci 


Thom îl primi pe Lon Sellitto în holul de la intrare, unde 
Lincoln Rhyme era aşezat în scaunul său de culoarea 
merelor roşii glasate, mormăind către muncitorii în 
construcţii să fie atenţi la lemnărie, în timp ce aceştia 
cărau la parter deşeurile rezultate de pe urma lucrărilor 
de reparaţie în plină desfăşurare în dormitorul său afectat 
de incendiu. 

În drum spre bucătărie, unde avea de gând să 
pregătească masa de prânz, Thom mormăi drept răspuns: 

— Lasă-i în pace, Lincoln. Nici că se putea să îţi pese 
mai puţin de lemnărie. 

— E o chestiune de principiu, îi replică pe un ton sfătos 
criminalistul. E lemnăria mea şi neîndemânarea lor. 

— Mereu se poartă aşa după ce termină un caz, îi spuse 
asistentul lui Sellitto. Ai vreun jaf complicat sau vreun 
asasinat pentru el? Ceva care să reuşească într-adevăr să 
îl calmeze? 

— Nu am nevoie de ceva care să mă calmeze, se răţoi 
Rhyme după ce ajutorul dispăruse. Vreau ca oamenii să fie 
atenţi cu pereţii! 

Sellitto spuse: 

— Salut, Linc. Trebuie să vorbim. 

Criminalistul observă tonul pe care fuseseră rostite 
cuvintele şi îl privi pe Sellitto în ochi. Lucrau împreună de 
câţiva ani şi putea citi orice emoție transmisă de poliţist, 
mai ales în clipele în care era supărat. Despre ce să fie 
vorba acum? se întrebă el. 

— Tocmai am vorbit la patrulare. E vorba de Amelia. 

Sellitto îşi drese vocea. Fără îndoială, inima lui Rhyme 
bătu mai des în piept. Desigur că nu realizase, deşi simţise 
un val de sânge în gât, în cap şi pe faţă. 

Se gândea: glonţ, accident de maşină. 

Cu o voce calmă, spuse: 

— Continuă. 


480 


- JEFFERY DEAVER - 


— A picat. La examenul de sergent. 

— Poftim? 

— Mda. 

Senzaţia fierbinte de uşurare care îl străbătuse pe 
Rhyme se transformă în părere de rău pentru ea. 
Detectivul continuă: 

— Deocamdată nu e oficial. Dar eu ştiu. 

— De unde ai aflat? 

— De la radarul poliţiei. Mi-a ciripit o păsărică. Nu ştiu. 
Sachs e vedetă. Când se întâmplă aşa ceva, vestea zboară. 

— Păi şi scorul ei de la examen? 

— În ciuda scorului de la examen. 

Rhyme se duse cu scaunul în laborator. Detectivul, cu un 
aspect deosebit de neglijent în ziua aceea, îl urmă. 

Explicaţia era tipică întru totul pentru Sachs, aşa cum se 
dovedi. Îi ordonase cuiva să părăsească locul unei 
infracţiuni şi, pentru că respectivul refuzase să se care, a 
cerut să i se pună cătuşe. 

— Din păcate pentru ea, tipul s-a dovedit a fi Victor 
Ramos. 

— Congresmanul. 

Lincoln Rhyme nu era interesat de fapt de guvern, dar 
ştia câte ceva despre Ramos: un politician oportunist, care 
îşi abandonase alegătorii de sorginte latină şi Harlemul 
spaniol până nu demult, iar acum îşi dăduse şi el seama că 
în noul context corect din punct de vedere politic - şi 
ţinând cont şi de mărimea electoratului său - poate forţa 
lucrurile în direcţia unui loc la Albany sau la Washington. 

— Şi pot să scape aşa de ea? 

— Fii serios, Linc, ăştia pot face tot ce vor. Se vorbeşte 
chiar de suspendare. 

— Poate lupta împotriva chestiei ăsteia. Şi aşa va face. 

— Şi ştii ce se întâmplă cu agenţii de stradă care fac pe 
deştepţii. Chiar de-ar fi să câştige, tot o trimit la East New 
York. La naiba, chiar mai rău, o să o trimită la un birou în 
East New York. 

— La dracu”, concluzionă criminalistul. 

Sellitto făcu câţiva paşi prin încăpere, călcând peste 
cabluri şi uitându-se la cuferele Magicianului. Detectivul 
se lăsă într-un scaun care scârţâi sub greutatea sa. Pipăi 
un colac de grăsime din jurul taliei; cazul Magicianului îi 
afectase grav dieta. 

— O singură chestie, spuse încet, cu o nuanţă 
conspirativă în voce. 

— Da? 

— Ştiu eu un tip. Unul care făcea curat la Secţia 18. 

— Aha, când dispăreau din dulap cocaina şi prafurile? 
Acum câţiva ani? 

— Da. Exact. Are informaţii de peste tot de prin Sediul 
Central. Comisionarii îl ascultă pe el şi el mă ascultă pe 
mine. Îmi e dator. 

Apoi îşi flutură mâna în direcţia cutiilor cu dovezi din 
cazul Magicianului. 

— Şi, la dracu' la urma urmei. la uite ce am reuşit. Am 
pus mâna pe un nenorocit. Ia stai că-l sun. Trag eu nişte 
sfori pentru ea. 

Rhyme cuprinse cu ochii graficele, apoi echipamentul, 
mesele de examinare, cărţile - toate dedicate ştiinţei 
analizării dovezilor pe care Sachs reuşise să le ia prin 
vicleşuguri sau cu forţa de la locurile crimelor în ultimii 
câţiva ani în care lucraseră împreună. 

— Nu ştiu, spuse. 

— Care-i problema? 

— Dacă aşa ajunge sergent, înseamnă că nu ajunge pe 
merit. 

Detectivul răspunse: 

— Ştii ce înseamnă pentru ea promovarea asta, Linc. 

Da. Ştia. 

— Uite ce e, nu facem decât să jucăm după cum ne 
cântă Ramos. Dacă el vrea să joace dur, aşa facem şi noi. 
Facem, cum s-ar zice, un teren neutru. 

Lui Sellitto îi plăcea ideea. Adăugă: 

— Amelia nu va afla niciodată. Îi spun omului meu să îşi 
ţină gura. Şi aşa va face. 

Stii ce înseamnă pentru ea promovarea asta... 

— Deci, ce părere ai? 

Rhyme rămase tăcut preţ de o clipă, căutând răspunsul 
în echipamentul din jurul său şi apoi în mugurii verzi de 
primăvară ai copacilor din Central Park. 


Semnele de pe lemnărie fuseseră şterse şi toate daunele 
incendiului „dispăruseră ca prin farmec”, cum se 
exprimase Thom, destul de isteţ, de altfel. Persista un 
miros puternic de fum, dar lui Lincoln Rhyme îi amintea de 
un whisky bun şi, deci, nu era deloc o problemă. 

Acum, la miezul nopţii, în camera întunecată, Rhyme 
stătea întins în patul său Flexicair, privind pe fereastră. 
Afară se mişcase ceva subit, căci un şoim, una dintre cele 
mai fluide creaturi ale Domnului, aterizase pe pervaz. In 
funcţie de lumină şi de gradul tău de atenţie, păsările par 
a se mări sau a se micşora. În seara aceasta păreau mai 
mari decât văzute la lumina zilei, iar formele lor erau 
magnifice. Dar şi amenințătoare; nu erau mulţumite de 
sunetele ce răzbăteau dinspre Cirque Fantastique din 
Central Park. 

Ei bine, nici Rhyme nu era prea bucuros din cauza asta. 
Aţipise de vreo zece minute, doar pentru a fi trezit de un 
ropot sonor de aplauze venit dinspre cort. 

— Ar trebui să li se impună o oră de stingere, mormăi 
Rhyme către Sachs, care era întinsă alături de el în pat. 

— Aş putea să trag în generatorul lor, să ştii, îi răspunse 
ea cu o voce limpede. 

Se părea că nu adormise deloc. Capul îi era pe pernă 
lângă al lui, buzele îi erau lipite de gâtul lui, loc în care 
simţea o gâdilătură uşoară din cauza părului şi atingerea 
răcoroasă a pielii ei. De asemenea, sânii presaţi de pieptul 
lui, burta de şold, piciorul peste picior. Ştia toate acestea 
doar pe baza observaţiilor, desigur; nu exista nicio dovadă 
tactilă a contactului. Apropierea era totuna pentru el. 

Sachs fusese întotdeauna de acord cu regula lui Rhyme 
cum că agenţii care merg pe teren nu trebuie să se dea cu 

parfum, pentru că ar putea să nu sesizeze dovezi olfactive 
de la locul faptei. Dar la momentul respectiv era în timpul 
ei liber şi el detectase pe pielea ei un miros plăcut, 
complex, despre care deduse că ar fi o combinaţie de 
iasomie, gardenie şi ulei sintetic de motor. 

Erau singuri în apartament. Îl trimiseseră pe Thom la 
film cu prietenul său Peter şi îşi petrecuseră noaptea în 
compania câtorva CD-uri noi, a câtorva zeci de grame de 
caviar de sevrugă, a biscuiţilor Ritz şi a unui Moet copios, 
în ciuda dificultăţilor inerente tentativei de a bea şampanie 
cu paiul. Acum, pe întuneric, el se gândea din nou la 
muzică, la felul în care un sistem pur mecanic de tonuri şi 
pauze te putea absorbi în asemenea măsură. Il fascina. Cu 
cât se gândea mai mult, cu atât îşi dădea seama că, de 
fapt, e posibil ca subiectul să nu fie atât de misterios pe 
cât părea. In definitiv, muzica era puternic ancorată în 
lumea lui: ştiinţă, logică şi matematică. 

Cum ar scrie cineva o melodie? În caz că exerciţiile din 
cadrul terapiei fiziologice pe care le făcea acum ar fi avut 
vreodată efect... va putea oare chiar să apese cu degetele 
pe clape? În timp ce lua în calcul această posibilitate, 
observă că Sachs îi privea faţa în lumina slabă. 

— Ai auzit de examenul pentru gradul de sergent? 

Ezită. Apoi spuse: 

— Da. 

Evitase cu scrupulozitate să aducă în discuţie subiectul 
în seara aceea; dacă Sachs se pregătea să discute despre 
ceva, atunci aşa şi făcea. Până în momentul în care 
subiectul înceta să mai existe. 

— Ştii ce s-a întâmplat? îl întrebă. 

— Nu cunosc toate detaliile. Bănuiesc că intră în 
categoria disputelor dintre un guvern cvasi-corupt şi 
egocentrist şi un poliţist erou, care dă dovadă de exces de 
zel la locul unei infracţiuni. Ceva de genul ăsta? 

Un hohot de râs. 

— Cam aşa ceva. 

— Am trecut şi eu prin asta, Sachs. 

Muzica de la circ se auzea în continuare în surdină, 
determinând diferite reacţii. Pe undeva, simţeai că trebuie 
să te enervezi pentru că te deranjează, dar nu puteai să nu 
îşi placă ritmul. 

Apoi îl întrebă: 

— Lon ţi-a propus să trageţi nişte sfori pentru mine? Să 
daţi nişte telefoane la primărie? 

Amelia nu va afla niciodată. O să îi spun omului meu să 
îşi țină gura... 

Se eschivă. N 

— Da, mi-a spus. Il ştii pe Lon. 

Muzica se opri. Ropotul de aplauze umpluse noaptea. 
Urmă vocea maestrului de ceremonii, slabă dar 
evocatoare. 

Ii spuse: 

— Am auzit că ar fi putut să facă toată chestia să 
dispară. Să îl depăşească pe Ramos. 

— Probabil. Are bătaie lungă. 

Sachs întrebă: 

— Şi ce părere ai despre asta? 

— Tu ce crezi? 

— Te întreb. 

Rhyme spuse: 

— Am refuzat. Nu l-am lăsat să facă asta. 

— Nu? 

— Nu, i-am spus că ai să îţi obţii gradele de una singură 
sau deloc. 

— La naiba, mormăi ea. 

O privi, alarmat pe moment. Să o fi judecat greşit? 

— Sunt supărată pe Lon până şi pentru că a luat în 
calcul varianta asta. 

— Era bine intenţionat. 

Avu impresia că braţul ei, care îi înconjura pieptul se 
strânsese şi mai tare. 

— Ce i-ai spus, Rhyme, înseamnă pentru mine mai mult 
decât orice altceva. 

— Ştiu. 

— Se poate totuşi să iasă urât. Ramos vrea suspendare. 
Douăsprezece luni, fără plată. Nu ştiu ce am să fac. 

— O să fii consultant. Pentru mine. 

— Un civil nu poate merge la locurile crimelor, Rhyme. 
Va trebui să stau cuminte. O să înnebunesc. 

Dacă te mişti, nu pot pune mâna pe tine... 

— O să trecem peste asta împreună. 

— Te iubesc, îi şopti. 

Reacţia lui fu să îi inhaleze aroma florală de Quakery 
State şi să îi spună că şi el o iubeşte. 

— La naiba, e prea multă lumină. Privi către fereastră, 
plină acum de sclipiri din cauza reflectoarelor de la circ. 
Unde sunt jaluzelele? 

— Au ars, îţi aminteşti? 

— Am crezut că a luat Thom altele noi. 

— Începuse să le pună, dar făcea prea mare caz. Măsura 
şi aşa mai departe. L-am dat afară şi i-am spus să se apuce 
mai târziu. 

Sachs se strecură jos din pat şi găsi un cearceaf în plus, 
pe care îl drapă peste fereastră, eliminând o mare parte 
din lumină. Se întoarse apoi în pat, se încolăci în jurul lui 
şi adormi în scurt timp. 

Dar nu şi Lincoln Rhyme. Pe când stătea întins, 
ascultând vocea criptică a maestrului de ceremonii, câteva 
idei începură să-i dea târcoale şi ocazia de a dormi dispăru 
aşa cum apăruse. În scurt timp, era pe deplin treaz, 
pierdut printre gândurile sale. 

Gânduri care, deloc de mirare, erau legate de circ. 


A doua zi, dimineaţa târziu, Thom intră în dormitor şi 
descoperi că Rhyme are un musafir. 

— Bună, îi spuse lui Jaynene Williams, care era aşezată 
pe unul dintre noile scaune de lângă pat. 

ET Thom. 

li strânse mana. 

Asistentul, care fusese la cumpărături, era în mod 
evident surprins să vadă pe cineva acolo. Graţie 

calculatorului, unităţilor pentru controlul mediului şi 
camerelor de supraveghere, Rhyme era, desigur, perfect 
capabil să dea cuiva un telefon, să invite pe cineva la el şi 
să îi dea drumul înăuntru când persoana ajungea în faţa 
uşii. 

— Nu trebuie să pari şocat, spuse Rhyme caustic. Am 
mai invitat oameni şi altă dată, să ştii. 

— Nu ştiu de ce, îmi vine în minte expresia „la paştele 
cailor”. 

— Poate o angajez pe Jaynene în locul tău. 

— Mai bine o angajezi şi pe ea. Dacă suntem doi, putem 
împărţi abuzurile, spuse el zâmbind. Numai că nu aş face 
aşa ceva. 

— Am trecut eu prin altele şi mai şi. 

— Sunteţi o doamnă care bea cafea sau o doamnă care 
bea ceai? 

Rhyme îi spuse: 

— Îmi cer scuze. Unde îmi sunt manierele? Ar fi trebuit 
să fi pus deja ibricul la fiert. 

— Cafea e bine. 

— Pentru mine whisky, spuse Rhyme. 

Când Thom privi ceasul, criminalistul adăugă: 

— Un păhărel mic, în scopuri medicale. 

— Cafea la toată lumea, spuse asistentul şi dispăru. 

După plecarea acestuia, Rhyme şi Jaynene făcură 
conversaţie de salon pe marginea pacienţilor cu leziuni ale 
coloanei vertebrale şi a exerciţiilor pe care le făcea cu 
fanatism. Apoi, nerăbdător ca întotdeauna, Rhyme decise 
că o făcuse destul pe gazda politicoasă şi îşi cobori vocea 
pentru a-i spune: 

— Am o problemă, e ceva care mă deranjează. Cred că 
mă poţi ajuta. Sper să poţi. 

Îl privi precaut. 

— Se poate. 

— Ai putea să închizi uşa? 

Femeia cea masivă îi aruncă o privire, se ridică şi 
închise uşa. Reveni apoi la locul ei. 

— De când o cunoşti pe Kara? o întrebă el. 

— Pe Kara? De mai bine de un an. De când a venit mama 
ei la Stuyvesant. 

— E un loc costisitor, nu-i aşa? 

— Usturător de scump, spuse Jaynene. Au nişte tarife 
îngrozitoare. Numai că în toate locurile cum e al nostru, 
tarifele sunt cam aceleaşi. 

— Mama ei are asigurare? 

— Doar Medicare!*. Kara plăteşte în cea mai mare parte. 

Adăugă: 

— Cât poate şi ea. Acum e la zi, dar a avut datorii multă 
vreme. 

Rhyme clătină uşor din cap. 

— Am să îţi pun încă o întrebare. Gândeşte-te bine 
înainte de a da răspunsul. Vreau să fii complet sinceră. 

— Ei bine, spuse asistenta nesigură, privind în jos la 
podeaua proaspăt lăcuită, am să fac tot ce pot. 


În după-amiaza aceea, Roland Bell se afla în sufrageria 
lui Rhyme. Având pe fundal o bucată interesantă de jazz 
pentru pian compusă de Dave Brubeck, discutau amândoi 
despre dovezile din cazul Andrew Constable. 

Charles Grady şi însuşi procurorul general al statului 
deciseseră să amâne procesul pentru a putea adăuga şi 
alte acuzații  bigotului: tentativă de crimă asupra 
avocatului său, conspirație pentru comiterea de crime şi 
complicitate la crimă. Cazul nu avea să fie unul uşor: îl va 
lega pe Constable de Barnes şi de alţi conspiratori din 
Sfatul Patrioţilor, dar dacă exista un om care să poată 
asigura condamnarea lui Constable, acel om era fără 
îndoială Grady. De asemenea, mergea pe varianta 
pedepsei capitale pentru Arthur Loesser, datorită uciderii 
agentului de patrulă Larry Burke, al cărui cadavru fusese 
găsit pe o alee din Upper West Side. Lon Sellitto se afla 


13 Medicare este o asigurare specială oferită de guvernul american 
persoanelor în vârstă de peste 65 de ani sau cu handicap. 

chiar în momentul acela la înmormântarea agentului, 
organizată cu toată pompa în Queens. 

Amelia Sachs intră pe uşă, copleşită după o zi întreagă 
de întâlniri cu avocaţii, organizate prin intermediul 
Asociaţiei de Sprijin al Agenţilor de Patrulare în legătură 
cu posibila ei suspendare. Ar fi trebuit să se întoarcă de 
câteva ore şi, văzându-i faţa, Rhyme deduse că rezultatele 
nu erau bune. 

El însuşi avea veşti, în legătură cu întâlnirea dintre el şi 
Jaynene şi ceea ce se petrecuse ulterior, şi încercase să 
dea de ea, dar fără succes. Cu toate acestea, nu avea acum 
timp să o pună la curent din cauza unui alt musafir care 
venise. 

Thom îl pofti în cameră pe Edward Kadesky. 

— Domnule Rhyme, spuse. 

Uitase numele lui Sachs, dar clătinase din cap pentru a 
doua oară, salutând-o. li strânse mâna lui Roland Bell. 

— Am primit mesajul dumneavoastră. Am înţeles că mai 
e ceva în legătură cu cazul. 

Rhyme aprobă cu capul. 

— În dimineaţa aceasta am făcut nişte investigaţii, am 
analizat nişte fapte care nu păreau să se lege. 

— Ce fapte? îl întrebă Sachs. 

— Nişte fapte despre care nu ştiam că se leagă. Fapte 
necunoscute. 

Ea se încruntă. Producătorul părea şi el tulburat. 

— Asistentul lui Weir, Loesser... Nu a evadat, nu? 

— Nu. E încă la puşcărie. 

Se auzi soneria. Thom dispăru şi după o clipă Kara intră 
pe uşă în cameră. Privi în jur, ciufulindu-şi părul, care îşi 
pierduse strălucirea purpurie şi era acum la fel de 
roşcovan ca un pistrui. 

— Bună, spuse ea către grup, clipind surprinsă la 
vederea lui Kadesky. 

— Pot să aduc ceva cuiva? întrebă Thom. 

— Poate ne poţi lăsa singuri un minut, Thom. Te rog. 


489 


- OMUL DISPĂRUT - 


Asistentul îl privi pe Rhyme şi, remarcând tonul ferm şi 
preocupat al vocii sale, dădu din cap afirmativ şi părăsi 
încăperea. Criminalistul i se adresă Karei: 

— Mulţumesc că ai trecut pe aici. Mai trebuie să 
lămuresc câteva lucruri legate de caz. 

— Sigur, spuse aceasta. 

Fapte care se leagă... 

Rhyme le explică: 

— Mai vreau să aflu câteva detalii despre noaptea în 
care Magicianul a condus ambulanţa cu bomba în incinta 
circului. 

Tânăra dădu din cap în semn de aprobare, pocnindu-şi 
unghiile negre între ele. 

— Orice pot face să ajut, fac cu dragă inimă. 

— Spectacolul era programat să înceapă la opt, nu? îl 
întrebă Rhyme pe Kadesky. 

— Exact. 

— Şi nu vă întorseserăţi de la cină şi de la interviul de la 
radio când Loesser a parcat ambulanta la intrare? 

— Nu, nu mă întorsesem. 

— Dar tu erai acolo? o întrebă Rhyme pe Kara. 

— Mda. Am văzut ambulanţa intrând. Nu mi-am dat 
seama despre ce era vorba la momentul respectiv. 

— Şi exact unde a parcat Loesser? 

— Sub eşafodul cu loje. 

— Nu sub zona cu locurile scumpe, totuşi? îl întrebă 
Rhyme pe Kadesky. 

— Nu, spuse bărbatul. 

— Deci lângă ieşirea principală de incendiu, cea pe care 
ar fi urmat să o folosească cei mai mulţi oameni în caz de 
evacuare. 

— Aşa e. 

Bell întrebă: 

— Lincoln, unde vrei să ajungi? 

— Vreau să ajung la faptul că Loesser a parcat 
ambulanta astfel încât să producă cele mai mari pagube, şi 

totuşi să ofere câtorva oameni din lojă ocazia să scape. De 
unde a ştiut exact unde să o parcheze? 

— Nu ştiu, îi răspunse producătorul. Probabil a verificat 
din timp şi a văzut că e locaţia cea mai bună... vreau să 
spun cea mai bună din punctul lui de vedere. Cea mai 
proastă pentru noi. 

— E posibil să fi verificat mai devreme, presupuse 
Rhyme. Dar ar fi fost şi reticent la ideea de a fi văzut pe 
parcursul recunoaşterii în zona circului, din moment ce 
aveam ofiţeri plasați acolo. 

— Aşa e. 

— Aşadar, nu cumva e posibil ca altcineva din interior 
să-i fi spus să parcheze acolo? 

— Din interior? întrebă Kadesky, încruntându-se. Vrei să 
spui că îl ajuta cineva? Nu, niciunul dintre oamenii mei nu 
ar face aşa ceva. 

— Rhyme, spuse şi Sachs, unde vrei să ajungi? 

O ignoră şi o întrebă din nou pe Kara: 

— Cam pe la ce oră te-am rugat să te duci la cort şi să îl 
găseşti pe domnul Kadesky? 

— Cred că era cam cinci şi un sfert. 

— Şi te aflai în zona lojelor, nu? 

Kara aprobă din cap, aşa că Rhyme continuă: 

— Lângă rândul de la ieşire? 

Femeia privi în jur cu o expresie nefirească. 

— Cred că da. Da, eram, spuse ea privind-o pe Sachs. De 
ce îmi pune întrebările astea? Ce se petrece? 

Rhyme îi răspunse: 

— Te întreb pentru că mi-am amintit ceva ce ne-ai spus 
tu, Kara. În legătură cu cei implicaţi în numărul unui 
iluzionist. Există asistentul, persoana despre care ştim că 
lucrează cu iluzionistul. Mai este voluntarul din public. Şi 
mai e complicele. Aceştia sunt oameni care sunt mână în 
mână cu magicianul, dar par a nu avea nicio legătură cu 
el. Se prefac că sunt membri ai echipei tehnice sau 
voluntari. 

Kadesky spuse: 

— Aşa e, mulţi magicieni folosesc complici. 

Rhyme o privi pe Kara şi spuse apăsat: 

— Exact asta ai fost tu tot timpul, nu-i aşa? 

— Ce? întrebă Bell, mai tărăgănat decât de obicei din 
cauza surprizei. 

Femeia îl privi, clătinând din cap. 

— A fost mână în mână cu Loesser încă de la început, îi 
spuse Rhyme lui Sachs. 

— Nu cred! exclamă Kadesky. Ea? 

Rhyme continuă: 

— Are nevoie disperată de bani şi Loesser i-a dat 
cincizeci de mii ca să îl ajute. 

Disperată, Kara le spuse: 

— Dar Loesser şi cu mine nici măcar nu ne-am întâlnit 
până azi! 

— Nu l-ai văzut faţă în faţă. Balzac a fost intermediarul. 
Era şi el implicat. 

— Kara? şopti Sachs. Nu, nu cred aşa ceva. N-ar face 
asta! 

— Ei nu!? Ce ştii despre ea? Îi ştii măcar numele 
adevărat? 

— Eu... 

Ochii tulburaţi ai lui Sachs se întoarseră către tânără. 

— Nu, şopti ea, nu mi l-a spus niciodată. 

Cu ochii în lacrimi, tânăra clătină din cap. În cele din 
urmă, zise: 

— Amelia, îmi pare tare rău... Dar tu nu înţelegi... 
Domnul Balzac şi Weir erau prieteni. Au făcut împreună 
numere de magie ani întregi şi a fost distrus când Weir a 
murit în incendiu. Loesser i-a spus domnului Balzac ce 
avea de gând să facă şi m-au obligat să îi ajut. Dar, trebuie 
să mă crezi, habar nu aveam că au de gând să facă rău 
cuiva. Domnul Balzac a spus că e vorba de o constrângere, 
ca să se răzbune pe domnul Kadesky. În momentul în care 
mi-am dat seama că L.oesser s-a apucat să omoare oameni, 
era deja prea târziu. Au spus că dacă nu îl ajut în 
continuare, va da poliţiei numele meu. Ca să fiu închisă 

pentru totdeauna. Şi aşa s-ar fi întâmplat şi cu domnul 
Balzac... 

Îşi şterse faţa. 

— Nu puteam să îi fac aşa ceva. 

— Respectatului tău mentor, spuse Rhyme cu 
amărăciune. 

Cu o expresie de panică întipărită în ochii ei albaştri şi 
strălucitori, femeia se strecură printre Sachs şi Kadesky şi 
o luă către uşă. 

— Opreşte-o, Roland, strigă Rhyme. 

Bell alergă în faţă şi se puse ca o barieră în calea ei. Se 
rostogoliră către colţul încăperii. Era puternică, dar Bell 
reuşi să îi pună cătuşele. Apoi se ridică, gâfâind din pricina 
efortului, şi îşi scoase de la centură telefonul Motorola 
pentru a solicita o echipă în vederea transportării unui 
prizonier în Centrul de Detenţie. 

Cu o expresie dezgustată pe chip, lăsă deoparte staţia şi 
îi citi Karei drepturile. 

Rhyme oftă. 

— Am încercat să îţi spun mai devreme, Sachs. Nu am 
reuşit să dau de tine la telefon. Mi-aş fi dorit să nu fie 
adevărat. Dar uite dovada. Ea şi Balzac au fost de partea 
lui Loesser de la început. Ne-au păcălit ca pe nişte 
spectatori de rând. 

Capitolul cincizeci şi unu 


Poliţista spuse cu o voce şoptită: 

— Pur şi simplu... nu înţeleg cum a reuşit. 

Rhyme spuse mai mult către Bell: 

— A manipulat dovezile, ne-a minţit, a plantat indicii 
false... Roland, hai să ne uităm la tablele cu indicii. Am să 
îţi arăt. 

— Kara a plantat indicii? întrebă Sachs perplexă. 

— Oho, fii sigură de asta. Şi a făcut şi o treabă al naibii 
de bună. Încă de la prima scenă, înainte ca tu să iei 
legătura cu ea. Mi-ai spus că ea ţi-a dat un semn să vă 
vedeţi la cafenea. Totul a fost aranjat încă de la început. 

Bell era la tablă şi, pe măsură ce indica fiecare dintre 
dovezi, Rhyme le explica felul în care îi păcălise Kara. 

O clipă mai târziu, Thom anunţă: 

— A sosit un agent. 

— Pofteşte-l înăuntru, spuse Rhyme. 

O polițistă intră şi li se alătură lui Sachs, Bell şi 
Kadesky, privindu-i printr-o pereche de ochelari stilizaţi, 
cu o mină extrem de curioasă. Dădu din cap către Rhyme 
şi, cu un accent hispanic, îl întrebă pe Bell: 

— Ai cerut să fie transportat un prizonier, domnule 
detectiv? 

Bell aprobă din colţul încăperii. 

— E acolo. Am „mirandizat-o”!?. 

Femeia privi în colţul camerei, spre silueta aplecată a 
Karei şi spuse: 

— Am înţeles, spuse ea, o duc la secţie. 

Apoi ezită. 


14 Verbul „a mirandiza” (to mirandize) face referire în jargonul poliţiei 
la acţiunea de a-i citi unui arestat drepturile. Numele provine de la 
procesul „Miranda vs. Arizona” din 1963, când Ernesto Miranda a fost 
arestat pentru răpire şi viol, mărturisind totul încă de la interogatoriu. 
Curtea Supremă de Justiţie a respins condamnarea pe motiv că 
Miranda nu îşi cunoştea drepturile în momentul arestării. (n.t) 

— Dar, mai întâi, am o întrebare. 

— O întrebare? rosti Rhyme, încruntându-se. 

— Ce vrei să spui, agent? întrebă Bell. 

Ignorându-l pe detectiv, poliţista îl abordă direct pe 
Kadesky. 

— Aţi putea să îmi arătaţi un act de identitate, domnule? 

— Eu? întrebă producătorul. 

— Da, domnule. Aş vrea să văd permisul dumneavoastră 
de conducere. 

— Vreţi să îmi vedeţi actele iar? Vi le-am arătat acum 
câteva zile. 

— Domnule, vă rog. 

Iritat, bărbatul îşi băgă mâna în buzunarul de la şold şi 
îşi scoase portofelul. 

Numai că nu era portofelul lui. 

Se uita cu ochii măriţi la un portofel uzat, ca piele de 
zebră. 

— Stati puţin, eu... Nu ştiu ce e cu ăsta. 

— Nu este al dumneavoastră? întrebă poliţista. 

— Nu, spuse tulburat. Incepu să îşi pipăie toate 
buzunarele. Nu ştiu... E 

— Vedeţi, exact de asta mă temeam, spuse poliţista. Imi 
pare rău, domnule. Sunteţi arestat pentru furt din 
buzunare. Aveţi dreptul să nu spuneţi nimic... 

— Ce porcărie, mormăi Kadesky. E vorba de o greşeală. 
Deschise portofelul şi privi înăuntru o clipă. 

Apoi scoase un hohot de râs uimit şi extrase permisul de 
conducere, arătându-l tuturor. Era al Karei. 

Inăuntru se găsea un bileţel scris de mână. Acesta căzu 
jos. Il ridică. 

— Scrie „Te-am prins”, spuse Kadesky mijindu-şi ochii şi 
studiind-o cu atenţie pe polițistă, apoi permisul de 
conducere. la stai puţin, tu eşti asta? 

„Poliţista” izbucni în râs şi îşi scoase ochelarii, apoi 
chipiul şi peruca brunetă de dedesubt, scoțând la iveală 
încă o dată părul roşcat. Folosind un prosop de la de 
Roland Bell, care deja se îneca de râs, îşi şterse machiajul 

întunecat de pe faţă şi dezlipi şi sprâncenele groase, apoi 
unghiile roşii false care le acopereau pe cele negre şi 
lucioase. Îşi recuperă apoi portofelul din mâinile lui 
Edward Kadesky, înmărmurit de uimire, pe care îl plantase 
atunci când se aruncase în el şi în Sachs în tentativa de 
„evadare” pe uşă. 

Sachs clătina din cap, prea surprinsă ca să reacționeze. 
Şi ea, şi Kadesky se uitau la corpul de pe podea. 

Tânăra iluzionistă păşi în colţ şi ridică dispozitivul, un 
cadru uşor în formă de siluetă umană, care zăcea pe burtă. 
O perucă roşcată şi scurtă acoperea porţiunea de cap, iar 
trupul era înveşmântat în haine care aduceau cu blugii şi 
pardesiul pe care le avusese pe ea Kara când Bell îi pusese 
cătuşele. Braţele păpuşii improvizate se dovediseră a fi din 
latex, legate laolaltă cu cătuşele lui Bell, din care Kara 
reuşise să se elibereze, ataşându-le apoi din nou pe 
încheieturile false. 

— E un truc, anunţă în clipa aceea Rhyme celor din 
încăpere, clătinând din cap înspre cadru. O Kara falsă. 

În clipa în care Sachs şi ceilalţi se întorseseră, atraşi de 
Rhyme către panou, Kara se eliberase din cătuşe, aranjase 
în grabă silueta pentru a semăna cu ea şi se strecurase 
tiptil pe uşă afară pentru a se schimba rapid în hol. 

Acum împăturea dispozitivul, care se comprimă într-un 
pacheţel de mărimea unei pernute; îl avusese ascuns sub 
haină când venise. La o examinare mai atentă, adevărul ar 
fi ieşit la suprafaţă, dar aflat în urmă, în faţa unui public 
nebănuitor, indus în eroare, nimeni nu observase că 
păpuşa nu era ea. 

Kadesky clătina din cap. 

— Ai reuşit în mai puţin de un minut să evadezi şi să te 
schimbi? 

— Patruzeci de secunde. 

— Dar cum? 

— Ai văzut efectul, îi spuse Kara. Cred că metoda am să 
o păstrez pentru mine. 

— Aşadar, tot scopul acestei demonstraţii este, 
presupun, spuse cinic Kadesky, să dai o probă la noi? 

Kara ezită, iar Rhyme îi aruncă tinerei o privire 
insinuantă. 

— Nu, ideea e că asta a fost proba. Eu vreau un post. 

Kadesky o studie cu atenţie. 

— Asta a fost un singur număr. Mai ştii şi altele? 

— Destule. 

— Câte  deghizări ai făcut maxim într-un singur 
spectacol? _ 

— Patruzeci şi două. Treizeci de personaje. Într-un timp 
de treizeci de minute. 

— Patruzeci şi două de deghizări în jumătate de oră? 
întrebă producătorul, ridicându-şi una din sprâncene. 

— Nici mai mult, nici mai puţin. 

Toată dezbaterea dură doar câteva secunde. 

— Treci pe la mine săptămâna viitoare. Nu renunţ la 
artiştii pe care îi am acum. Dacă am putea avea nevoie de 
o asistentă sau de o dublură. Şi poate faci nişte spectacole 
în tabăra noastră de iarnă din Florida. 

Rhyme şi Kara făcură schimb de priviri. Mişcă ferm din 
cap. A 

— Bine, îi spuse tânăra lui Kadesky. li strânse mâna. 

Kadesky se uită la silueta umplută cu arcuri care îi 
păcălise. 

— Tu ai făcut asta? 

— Da. 

— Poate vrei să o patentezi. 

— Nu m-am gândit niciodată la asta. Mersi. O să mă 
gândesc la această posibilitate. 

O privi din nou. 

— Patruzeci şi două în treizeci de minute. 

Apoi, clătinând din cap, ieşi din cameră. Atât el, cât şi 
Kara arătau de parcă tocmai şi-ar fi cumpărat, la un preţ 
mult mai mic, o maşină sport foarte drăguță. 

Sachs râse. 

— La naiba, m-aţi păcălit. Îi aruncă o privire lui Rhyme. 
Amândoi. 

— Stai puţin, spuse Bell, prefăcându-se rănit în amorul 
propriu. Şi eu am participat. Eu sunt cel care a legat-o 
fedeleş. 

Sachs clătină din nou din cap. 

— Când aţi pus asta la cale? 

Incepuse cu o seară înainte, îi explică Rhyme, în timp ce 
era întins în pat şi asculta muzica de la Cirque 
Fantastique, vocea maestrului din arenă, aplauzele şi 
râsetele mulţimii. Gândurile îi zburaseră către Kara, la cât 
de bun îi fusese numărul de la Smoke&Mirrors. Îşi 
amintise de lipsa ei de încredere şi de influenţa prea 
puternică a lui Balzac asupra ei. 

Işi amintise şi ce îi spusese Sachs despre caracterul 
avansat al bolii de care suferea mama ei. Asta determinase 
invitaţia adresată de Rhyme lui Jaynene în dimineaţa 
următoare. 

— Am să te mai întreb ceva, îi spuse Rhyme femeii. 
Gândeşte-te înainte să îmi răspunzi. Şi trebuie să fii 
complet sinceră. 

Intrebarea fusese: 

— Îşi va reveni vreodată mama ei? 

Jaynene îl întrebase şi ea: 

— Mă întrebaţi dacă îi va veni mintea la loc? 

— Exact. Îşi va reveni? 

— Nu. 

— Aşadar, Kara nu va merge cu ea în Anglia? 

Un râs trist. 

— Nu, nu, nu. Femeia aia nu mai pleacă nicăieri. 

— Kara a spus că nu poate să îşi dea demisia pentru că 
trebuie să o ţină pe mama ei la azil. 

— Sigur, trebuie să fie îngrijită. Dar nu la noi. Kara 
plăteşte pentru recreere şi reabilitare, pentru intervenţiile 
medicale. Pentru îngrijirea pe termen scurt. Mama Karei 
nu ştie nici măcar în ce an suntem. Ar putea să stea 

oriunde. Îmi pare rău că spun asta, dar în momentul de 
faţă are nevoie doar de întreţinere. 

— Şi ce se va întâmpla cu ea dacă merge la un azil cu 
program pe termen lung? 

— Starea ei se va altera până la final. La fel s-ar 
întâmpla şi dacă ar rămâne la noi. Numai că nu ar aduce 
falimentul Karei. 

După aceea Jaynene şi Thom se duseseră să ia masa 
împreună şi, fără îndoială, să îşi împărtăşească poveşti 
despre oamenii pe care îi îngrijeau. Rhyme o sunase apoi 
pe Kara. Venise la el şi avuseseră o discuţie. Conversaţia 
fusese ciudată; nu se descurcase niciodată prea bine în 
materie de chestiuni private. Era uşor să se confrunte cu 
un ucigaş lipsit de suflet în comparaţie cu a intra în 
sufletul inocent al altcuiva. 

— Nu îţi cunosc profesia prea bine, îi spusese Rhyme. 
Dar când ţi-am văzut spectacolul duminică la magazin, am 
fost impresionat. Şi nu-i e uşor nimănui să mă 
impresioneze pe mine. Ai fost al naibii de bună. 

— Pentru o elevă, fu răspunsul ei, care puse capăt 
discuţiei. 

— Nu, îi răspunsese el ferm, pentru o artistă. Ar trebui 
să fii pe scenă. 

— Nu sunt încă pregătită. Am să ajung eu şi acolo la 
momentul potrivit. 

După o pauză apăsătoare, Rhyme îi spuse: 

— Problema cu atitudinea asta e că, uneori, se întâmplă 
să nu te ducă unde îţi doreşti, la final. 

Îşi privi corpul. 

— Uneori... intervine câte ceva. Şi uite, ai amânat ceva 
important. Şi l-ai ratat pe veci. 

— Dar domnul Balzac... 

— Te ţine la respect. E evident. 

— Se gândeşte doar la ce e mai bine pentru mine. 

— Nu, nu-i aşa. De fapt, nici nu ştiu la ce se gândeşte. 
Dar singura chestie la care nu se gândeşte eşti tu. Uită-te 
la Weir şi la Loesser. Şi la Keating. Mentorii te pot vrăji. 

Mulţumeşte-i lui Balzac pentru ce a făcut, rămâneţi 
prieteni, trimite-i bilete cu loc în lojă pentru primul tău 
spectacol de la Carnegie Hall. Dar pleacă de lângă el 
acum, cât încă mai poţi. 

— Nu sunt vrăjită, îi spusese ea râzând. 

Rhyme nu îi răspunsese, simțind că se gândeşte la cât 
de mult era, de fapt, la degetul mic al omului. Continuase: 

— Avem de tras foloase de pe urma lui Kadesky, la câte 
am făcut. Amelia mi-a spus cât de mult îţi place Cirque 
Fantastique. Cred că ar trebui să dai o probă. 

— Chiar şi dacă aş face asta, am o problemă personală. 
Mam... 

— Mama ta, o întrerupse Rhyme. 

— Exact. 

— Am avut o discuţie cu Jaynene. 

Femeia amuţise. Rhyme continuă: 

— Hai să îţi spun o poveste. 

— O poveste? 

— Eram şeful Departamentului Judiciar aici, în New 
York. Slujba presupunea toate rahaturile administrative, îţi 
dai seama. Dar chestia care îmi plăcea mie cel mai mult şi 
la care mă pricepeam cel mai bine, de altfel, era să 
investighez locul crimelor, aşa că, chiar şi după ce am fost 
promovat, mă duceam pe teren cât de des puteam. Ei bine, 
am avut un violator în serie care acţiona în Bronx, acum 
câţiva ani. Nu o să intru în detalii, dar situaţia era destul 
de urâtă şi voiam să punem mâna pe individ. Voiam cu tot 
dinadinsul. Am primit un telefon de la o echipă cum că 
avusese loc un alt atac, chiar cu o jumătate de oră înainte, 
şi se părea că dovezile erau destul de promițătoare. Am 
plecat să văd scena personal. Chiar când am ajuns acolo, 
am aflat că adjunctul meu - şi un bun prieten - suferise un 
atac de cord. Unul urât. Şocul fusese mare. Era un tip 
tânăr, într-o formă de invidiat. In orice caz, întrebase de 
mine. 

Rhyme respinse o amintire destul de amară, dar 
continuă: 

— Dar am rămas şi am analizat locul, am completat 
fiţuicile pentru arest şi apoi m-am dus la spital. M-am dus 
cât de repede am putut, dar era prea târziu. Murise cu o 
jumătate de oră înainte. Nu am fost niciodată mândru de 
ceea ce am făcut. Încă mă doare, după atâţia ani. Dar nu 
aş fi procedat altfel. 

— Deci concluzia ta e că ar trebui să o internez pe 
mama într-un azil de doi bani, spuse ea cu amărăciune. 
Unul mai ieftin, ca să pot fi eu fericită. 

— Sigur că nu. Du-o într-un loc unde să primească ceea 
ce are nevoie: îngrijire şi companie. Nu ce ai tu nevoie. Nu 
într-un centru de reabilitare care te va duce la faliment... 
Concluzia mea? Este că dacă există ceva în viaţă pentru 
care ştii că eşti menită, acel ceva trebuie să capete 
prioritate în faţa tuturor celorlalte lucruri. Angajează-te la 
Cirque Fantastique. Sau la un alt circ. Dar tu trebuie să 
mergi mai departe. 

— Tu ai idee măcar cum arată unele dintre azilurile 
alea? 

— Dacă aşa se pune problema, atunci misiunea ta e să 
găseşti unul care să vă placă amândurora. Îmi pare rău că 
sunt aşa tranşant. Dar ţi-am spus de la început că nu prea 
mă pricep să fiu delicat. 

Ea clătinase din cap. 

— Uite ce e, Lincoln, chiar şi dacă aş decide să fac asta, 
tu ştii câţi oameni ar da orice pentru un post la Cirque 
Fantastique? Primesc o sută de CV-uri în fiecare 
săptămână. 

În cele din urmă, îi zâmbise. 

— Păi, ne-am gândit la asta. Omul imobilizat are o idee 
pentru un număr care cred că ţi-ar plăcea. 

Rhyme termină relatarea pentru Sachs. Kara spuse: 

— Ne-am gândit să botezăm trucul „Suspectul evadat”. 
Am să îl includ în repertoriul meu. 

Sachs se întoarse către Rhyme: 

— Şi motivul pentru care nu mi-ai spus până acum e 
că... 

— Îmi pare rău, erai în centru. Nu am reuşit să dau de 
tine. 

— Păi, poate ieşea mai bine dacă îmi spuneai. Puteai să 
îmi laşi un mesaj. 

— Imi. Pare. Rău. Gata: Mi-am cerut scuze. Nu fac asta 
prea des, să ştii. Cred că ar trebui să apreciezi gestul. 
Numai că, dacă tot ai adus vorba, chiar nu văd cum ar fi 
putut să iasă mai bine. Expresia de pe chipul tău a fost 
extraordinară. A contribuit mult la credibilitatea întregului 
număr. 

— Şi Balzac? întrebă Sachs. Nu îl cunoştea pe Weir? 
Chiar nu a fost implicat? 

Rhyme clătină din cap înspre Kara. 

— Ficțiune în stare pură. Am scris noi scenariul, 
amândoi. 

Sachs o privi pe tânără. 

— Prima dată te laşi înjunghiată mortal când am eu grijă 
de tine. Apoi devii suspectă de crimă, spuse poliţista 
oftând exasperată. Asta ar putea fi o prietenie dificilă. 

Kara se oferi să iasă ca să mai ia nişte mâncare 
cubaneză la pachet, dintr-aceea de care le lipsise zilele 
trecute, deşi Rhyme bănui că e o scuză să îşi ia şi o cafea 
de la restaurant. Însă înainte ca ei să fi luat o decizie în 
privinţa comenzii, fură întrerupţi de soneria telefonului lui 
Rhyme. Acesta ordonă: 

— Comandă: răspunde. 

O clipă mai târziu, vocea lui Sellitto se auzi din difuzor: 

— Linc, eşti ocupat? 

— Depinde, mormăi el. Care-i treaba? 

— Cei răi n-au odihnă... Avem iar nevoie de ajutorul tău. 
Avem o crimă dubioasă. 

— Ultima a fost „ciudată”, dacă îmi aduc bine aminte. 
Cred că zici lucruri dintr-astea doar ca să îmi atragi 
atenţia. 

— Nu, serios, chiar nu-i dăm de capăt. 

— Bine, bine, mormăi nemulţumit criminalistul, dă-mi 
detaliile. 

Cu toate acestea, comportamentul clevetitor al lui 
Lincoln Rhyme trăda cât de mulţumit era că plictiseala va 
fi ţinută la distanţă cel puţin o vreme. 


Kara se afla în faţa magazinului Smoke&Mirrors, văzând 
pentru prima dată lucruri pe care nu le observase în anul 
şi jumătate în care lucrase acolo. O gaură în colţul din 
stânga sus al geamului, produsă cel mai probabil de un 
pistol cu bile. Un mic graffiti chiar pe uşă. O carte prăfuită 
despre Houdini, aşezată în vitrină, deschisă la pagina la 
care se vorbea despre ce tip de frânghie prefera să 
folosească în numerele sale. 

Văzu o sclipire înăuntrul magazinului: domnul Balzac îşi 
aprindea o ţigară. 

Trase adânc aer în piept. Hai să o facem, se gândi şi 
împinse uşa. 

Era la tejghea cu prietenul acela al său, cu care fusese 
în oraş în weekend, un iluzionist din California. Balzac o 
prezentă drept o elevă, iar bărbatul de vârstă mijlocie îi 
strânse mâna. Făcură conversaţie despre numărul său din 
seara precedentă, despre alţi iluzionişti care vor veni să 
țină spectacole în oraş... genul de pălăvrăgeală la care se 
dedau artiştii de pretutindeni. În cele din urmă, omul îşi 
luă valiza. Se îndrepta către aeroportul Kennedy ca să 
prindă zborul spre casă şi se întorsese la magazin să 
restituie articolele pe care le împrumutase. Îl îmbrăţişă pe 
Balzac, o salută din cap pe Kara şi ieşi din magazin. 

— Ai întârziat, o certă magicianul. 

Apoi observă că nu îşi pusese geanta după tejghea, cum 
făcea mereu. li privi mâinile. Nu avea cafea. Era, desigur, 
un semn. 

Se încruntă. 

— Ce-i? o întrebă el, trăgând din ţigară. Ai ceva să-mi 
spui? 

— Plec. 

— Tu... 

— Am vorbit cu Ed Kadesky. Am un post la Cirque 
Fantastique. 

— La ei? La Kadesky? Nu, nu, nu, nu e deloc potrivit 
pentru tine. Aia nu e magie. Aia e... 

— Asta vreau să fac. 

— Am mai vorbit de zeci de ori. Nu eşti pregătită. Eşti 
bună. Dar nu eşti încă grozavă. 

— Nu contează, spuse ferm. Ceea ce contează e să ajung 
pe scenă. Să interpretez. 

— Dacă te grăbeşti, nu... 

— Dacă mă grăbesc, David? Mă grăbesc? Şi cam când o 
să fiu gata? Anul viitor? Peste cinci ani? 

În mod normal, îi era foarte greu să-l privească în ochi, 
dar astăzi îl privi direct şi îi spuse: 

— Ai să mă laşi vreodată să plec? 

Urmă o pauză, în care ceru ziarele, le trânti pe 
tejgheaua murdară şi crăpată. 

— Kadesky, se maimuţări el. Şi ce o să faci pentru el? 

— La început o să fiu asistentă. Apoi câteva spectacole 
personale în sezonul de iarnă, în Florida. Apoi cine ştie? 

Stinse ţigara. 

— Faci o greşeală. Ai să îşi iroseşti talentul. Ce face el 
nu e genul de iluzionism pe care ţi l-am predat eu. 

— Am primit postul datorită lucrurilor pe care le-am 
învăţat de la tine. 

— Kadesky, spuse din nou, vădit nemulţumit. Noua 
magie. 

— Da, ai dreptate, spuse ea. Dar am să fac şi o parte din 
trucurile tale. Metamorfoza, îţi aminteşti? Vechiul devine 
nou. 

Balzac nu zâmbi, dar ea îşi dăduse seama că referirea la 
actul său îl bucurase. 

— David, vreau să studiez mai departe cu tine. Când mă 
întorc în oraş, vreau să iau lecţii. Am să le plătesc. 

— Nu cred că merge în felul ăsta. Nu poţi servi la doi 
stăpâni, mormăi bărbatul. 

Când observă că nu primeşte niciun răspuns de la Kara, 
spuse încruntându-se: 

— Va trebui să vedem ce şi cum. E posibil să nu am 
timp. Probabil că nu o să am. 

Îşi aranjă mai bine geanta pe umăr. 

— Acum? întrebă. Pleci chiar acum? 

— Da. Cred că e cel mai bine. 

Aprobă din cap. 

— Deci... spuse Kara. 

Iluzionistul articula un „la revedere, deci” formal şi apoi 
trecu dincolo de tejghea, fără să o mai bage în seamă şi 
altceva. 

Luptând să îşi ţină lacrimile în frâu, păşi către uşă. 

— Stai, o strigă el când ieşea. 

Balzac se duse în partea din spate a magazinului şi se 
întoarse apoi la ea. 

Ţinea un obiect pare i-l puse în mâini. Era cutia de 
ţigări, care conţinea cele trei bucăţi de mătase colorată ale 
lui Tarbell. 

— Uite, ia astea... Mi-a plăcut cum ai făcut numărul. A 
fost un truc reuşit. 

Îşi amintise de laudele pe care le primise pentru el. Ah... 

Kara făcu un pas înainte şi îl îmbrăţişa rapid, gândindu- 
se că fusese primul contact fizic al lor din momentul în 
care îşi strânseseră mâinile când îl cunoscuse, cu 
optsprezece luni în urmă. 

Îi oferi în schimb o îmbrăţişare ciudată şi apoi se 
retrase. 

Kara ieşi, se opri şi se întoarse să îi facă cu mâna, dar 
Balzac dispăruse în spaţiul liniştitor oarecum al 
magazinului. Îşi strecură cutia cu mătăsurile în geantă şi o 
luă spre Sixth Avenue, care o ducea în centru, către 
apartamentul ei. 

Capitolul cincizeci şi doi 


Crima era într-adevăr ciudată. O dublă omucidere în 
partea părăsită a Roosevelt Island - fâşia aceea îngustă de 
apartamente, spitale şi ruine fantomatice din East River. 
Dat fiind că tramvaiul permite accesul rezidenţilor nu 
departe de sediul din Manhattan al Organizaţiei Naţiunilor 
Unite, o mulţime de diplomaţi şi de angajaţi ai ONU 
locuiesc chiar acolo. 

Şi tocmai doi dintre aceşti indivizi, diplomaţi debutanţi 
veniţi din zona Balcanilor, fuseseră găsiţi asasinați, fiecare 
cu două Împuşcături în ceafă şi cu capetele lipite unul de 
al celuilalt. 

Amelia Sachs dăduse peste câteva chestii dubioase când 
fusese la faţa locului. Găsise scrum provenit de la o ţigară 
făcută dintr-un sortiment de tutun ce nu se găsea în baza 
de date federală sau statală, urme dintr-o plantă care nu 
era caracteristică zonei metropolitană şi urma unei valize 
grele, care fusese aşezată şi, se pare, deschisă, lângă 
victime, după ce acestea fuseseră împuşcate. 

lar cel mai ciudat era că ambilor bărbaţi le lipsea 
pantoful drept. Nu fuseseră găsiţi nicăieri. 

— Ambilor,  pantoful drept, Sachs, spuse Rhyme, 
analizând dovezile de pe masa în faţa căreia el stătea, în 
timp ce ea se plimba încoace şi încolo. 

— Ce înţelegem din asta? 

Numai că întrebarea fu amânată pe moment de soneria 
celularului lui Sachs. Era secretara căpitanului Marlow, 
care voia să ştie dacă poate veni la o întâlnire la birou. 
Trecuseră câteva zile de la închiderea cazului 
Magicianului, câteva zile de la aflarea veştii cu privire la 
acţiunea începută de Victor Ramos împotriva ei. 

— Când? întrebă Sachs. 

— Păi, acum, răspunsese femeia. 

Sachs închise şi, privindu-l pe Rhyme şi zâmbindu-i cu 
buzele strânse, îi spuse: 

— Asta e. Tre’ să plec. 

Se priviră în ochi preţ de o clipă. Apoi Rhyme clătină din 
cap pe când ea se îndrepta către uşă. 

O jumătate de oră mai târziu, se afla în biroul 
căpitanului Gerald Marlow, aşezată în faţa acestuia, care 
citea unul dintre dosarele sale omniprezente, cu coperte 
de carton. 

— Numai o clipă, agent. 

Continuă să treacă în revistă ceea ce îl absorbea într- 
atât, luând ocazional notițe. i 

Ea era cuprinsă de o stare de nervozitate. Işi concentra 
atenția când asupra cuticulelor, când asupra vreunei 
unghii. Cele două minute care se scurseră îi părură atât de 
lungi că avu senzaţia că aude şi cum creşte iarba. Of, 
lisuse Hristoase, se gândi ea şi, în cele din urmă, îl 
întrebă: 

— Bine, domnule. Care e povestea? A dat înapoi? 

Marlow făcu tacticos un semn în locul în care ajunsese 
cu cititul şi îşi ridică privirea: 

— Cine? 

— Ramos. În legătură cu examenul pentru postul de 
sergent. 

Şi celălalt ticălos răzbunător, polițistul acela libidinos de 
la exerciţiul de evaluare. 

— Dacă a dat înapoi? o întrebă Marlow, surprins de 
naivitatea ei. Păi, agent, asta cu datul înapoi nu a fost 
niciodată o alternativă pe care să o ia în calcul vreun 
moment. 

Asta însemna că întrevederea lor faţă în faţă mai putea 
avea un singur motiv; înţelesese la fel de clar situaţia ca 
pe o primă împuşcătură în spaţiu deschis. Acel prim 
glonţ... înainte ca muşchii, urechile şi pielea să devină 
amorţite din pricina focurilor repetate. Putea fi doar un 
singur motiv pentru convocarea ei acolo. Marlow urma să 
îi ia arma şi insigna. Fusese suspendată. 

La naiba, la naiba, la naiba... 

Îşi muşcă buza pe interior. 

Închizând dosarul, Marlow o privi cu un aer patern, care 
o linişti; i se părea că pedeapsa care îi fusese aleasă era 
atât de severă, încât era nevoie să fie calmată cu tandreţi 
paterne. 

— Pe oameni ca Ramos, agent... nu ai cum să îi înfrângi. 
Nu la ei acasă. Ai câştigat bătălia, punându-i cătuşele la 
locul faptei. Dar el a câştigat războiul. Oamenii ca el 
câştigă întotdeauna. 

— Adică oamenii proşti? Oamenii de nimic? Oamenii 
lacomi? 

Incă o dată, configuraţia genetică a poliţistului de 
carieră îl împiedică până şi să admită întrebarea. 

— Priveşte biroul ăsta, îi spuse în timp ce el însuşi făcea 
acelaşi lucru. 

Era înţesat de hârtii. Teancuri şi grămezi de dosare şi 
bileţele. 

— Şi îmi aduc aminte cât mă plângeam de hârţogăraie 
când eram şi eu agent de patrulare. Răvăşi unul dintre 
teancuri, părând a căuta ceva. Renunţă. Incercă în alt 
teanc. Găsi câteva documente, nefiind nici acestea cele 
căutate şi se apucă să le rearanjeze meticulos, apoi căută 
în al teanc. 

Of, tati, nu am crezut niciodată că se va merge până la 
capăt cu suspendarea. 

Apoi, în ea se cristalizară supărarea şi dezamăgirea. Se 
gândi: Bine, deci aşa au de gând să joace? Poate că eu mă 
duc în jos, dar ei au să sufere. Ramos şi toţi ticăloşii ca el 
au să îşi lângă rănile. 

E timpul să cobor milităria din pod... 

— Da, spuse în cele din urmă căpitanul, găsind ceea ce 
căutase, un plic mare cu o foaie capsată de el. O citi rapid. 
Privi ceasul în formă de cârmă de vapor din faţa lui. La 
naiba, ia uite cât e ceasul. Hai să terminăm cu asta, agent. 
Dă-mi insigna. 

Cu inima frântă, scotoci în buzunar. 

— Pentru cât timp? N 

— Un an, agent, spuse Marlow. Îmi pare rău. 

Suspendată timp de un an, se gândi ea cu disperare. Se 
gândea la ceva de genul trei luni, în cel mai rău caz. 

— E tot ce-am putut să fac. Un an. Insigna, am spus. 
Marlow clătină din cap. Îmi pare rău că te zoresc. Am o 
altă întâlnire în câteva momente. Întâlnirile astea mă scot 
din minţi. Asta are legătură cu o asigurare. Publicul e de 
părere că nu facem decât să prindem infractori. Sau, mai 
degrabă, să nu prindem infractori. Păi da, dacă jumătate 
din muncă e aiureală de afaceri. Ştii cum le zicea tata 
afacerilor? „A-Face-ri.” A lucrat la American Standard timp 
de treizeci şi nouă de ani. Reprezentant de vânzări. A face- 
re. Aşa stă treaba şi cu munca noastră, îşi întinse mâna. 

Simţind cum se acumulează îngrijorarea, cum o 
copleşeşte, îi predă teaca de piele cu insigna argintie şi 
legitimaţia. 

Numărul de insignă 5-8-8-5... 

Ce putea să facă? Să se facă un nenorocit de gardian 
public? 

În spate, telefonul căpitanului sună, iar el se întoarse 
pentru a răspunde. 

— Marlow... Da, domnule... E totul aranjat cu paza şi 
securitatea. 

Şi, continuând să discute cu interlocutorul său despre 
ceva ce părea a ţine de cazul Andrew Constable, luă plicul 
intern şi îl puse în poală. Prinse receptorul cu umărul, se 
întoarse iar cu faţa la Sachs şi îşi continuă conversaţia, 
desfăcând în acelaşi timp firul roşu care fusese răsucit în 
jurul părţilor de prindere, pentru a ţine plicul închis. 

Vorbea mai departe despre proces, despre schimbările 
recente în ceea ce îl privea pe Constable şi pe ceilalţi din 
Sfatul Patrioţilor, despre raidurile din Canton Falls. Sachs 
observă tonul prefect nuanţat, plin de respect al bărbatului 
şi felul ideal în care juca jocul deferentei. Poate că vorbea 
cu primarul sau cu guvernatorul. 

Poate cu congresmanul Ramos. 

Juca jocul, făcea jocul politicii... Oare chiar aşa trebuia 
să fie în realitate munca de poliţist? Era aşa de departe de 

felul ei de a fi, încât ajunse să se întrebe dacă are vreun 
rost să mai fie vreodată polițistă. 

Fără a-face-ri... 

Gândul ăsta o sfâşia. Of, Rhyme, ce ne facem? 

O să trecem şi prin asta, ar spune el. Dar viaţa nu 
înseamnă să treci prin. A trece prin înseamnă a pierde. 

Marlow, cu telefonul încă prins între ureche şi umăr, 
pălăvrăgea în limbaj guvernamental. În cele din urmă, 
deschise plicul şi băgă insigna ei înăuntru. 

Apoi băgă mâna şi scoase dinăuntru ceva învelit în 
şerveţel. 

— ...nu avem timp de nicio ceremonie. Facem ceva mai 
încolo. Acest ultim mesaj fusese şoptit şi lui Sachs i se 
păru că îi era adresat. 

Ceremonie? 

Îi aruncă o privire. Apoi îi şopti din nou, cu mâna peste 
receptor. 

— Chestia asta cu asigurările. Cine să înţeleagă? 
Trebuie să aflu toate detalii despre tabeluri cu 
mortalitatea, rente, indemnizaţii duble... 

Marlow desfăcu şerveţelul, scoțând o insignă aurie a 
NYPD. 

Cu vocea sa normală spuse în receptor: 

— Da, domnule, o să ţinem situaţia sub control... Avem 
oameni şi la Bedford Junction. Şi pe drum la Harrisonburg. 
Suntem cu totul proactivi. 

Îi şopti ei, din nou. 

— Îţi păstrezi vechiul număr, agent. 

Ridică insigna, care sclipea. Numărul era acelaşi de pe 
legitimaţia de patrulă: 5885. Strecură insigna în suportul 
ei de piele. Apoi mai găsi ceva în plicul galben: o 
legitimaţie temporară, pe care o puse de asemenea în 
suport. Apoi i-l înapoie. 

Legitimaţia o identifica drept Amelia Sachs, detectiv de 
rangul al treilea. 

— Da, domnule, am auzit despre asta şi estimăm, sub 
aspectul amenințării, că situaţia poate fi ţinută sub 
control... Bine, domnule. 

Marlow închise şi scutură din cap. 

— Oricând aş prefera procesul unui bigot unei întâlniri 
cu cei de la asigurări. Bine, agent, va fi nevoie să îţi faci 
poză pentru legitimaţia permanentă. Se gândi la ceva, apoi 
adăugă precaut: Nu e o chestie misogină, nu mă înţelege 
greşit, dar îmi place mai mult la femei părul strâns la 
spate. Nu lăsat în jos şi aşa mai departe, ci lăsat în jos 
punct. Mi se pare că arată mai dur. Ai vreo problemă cu 
asta? 

— Dar nu sunt suspendată? 

— Suspendată? Nu, ai fost făcută detectiv. Nu te-au 
sunat? O'Connor trebuia să te sune. Sau asistenta lui sau 
cineva. 

Dan O'Connor, şeful Biroului de Detectivi. 

— Nu m-a sunat nimeni, cu excepţia secretarei 
dumneavoastră. 

— În fine. Trebuia să te sune. 

— Şi ce s-a întâmplat? 

— Ţi-am spus că voi face tot ce pot. Aşa am şi făcut. 
Adică, hai să fim serioşi, în niciun caz nu aş fi permis să fii 
suspendată. Nu-mi pot permite să te pierd. 

Ezită şi privi la teancul de dosare. 

— Ca să nu mai spun ce coşmar ar fi fost să mă lupt cu 
ASAP-ul la proces sau la arbitraj. Ar fi ieşit urât. 

Se gândi: Da, domnule, aşa ar fi fost. Urât de tot. 

— Şi anul? Aţi spus ceva de un an. 

— Mă refeream la examenul de sergent. Nu mai poţi să 
îl dai decât în aprilie anul viitor. E vorba de datoria civilă 
şi nu am putut face nimic în privinţa asta. Dar să te trimit 
la Biroul de Investigaţii, asta a fost în puterea mea. Ramos 
nu avea cum să împiedice asta. De acum, vei asculta de 
Sellitto. 

Privi insigna aurită. 

— Nu ştiu ce să spun. 

— Poţi să spui: Vă mulţumesc foarte mult, domnule 
căpitan. Mi-a făcut plăcere să lucrez cu dumneavoastră la 
Serviciile de Patrulare atâţia ani. Şi îmi pare rău că nu voi 
mai face asta. 

— Eu... 

— Era o glumă, agent. Chiar am simţul umorului, în 
ciuda a ceea ce se aude. A, şi eşti de rangul al treilea, sper 
că ai observat. 

— Da, domnule, spuse ea luptându-se să scape de 
grimasa de om fără suflare de pe faţă. Eu... 

— Dacă vrei să ajungi până la nivelul unu şi la gradul de 
sergent, eu să fiu în locul tău m-aş gândi mult şi bine pe 
cine să arestez, sau să rețin, la locul unei anchete. i-o 
spun ca fapt divers, ca între prieteni. E doar un sfat. 

— S-a notat, domnule. 

— Şi acum, te rog să mă scuzi, agent... Adică, detectiv. 
Am cam cinci minute să aflu tot ce e de aflat despre 
asigurări. 


Afară, pe Centre Street, Amelia îşi ocoli Camaro-ul, 
examinând cu atenţie pagubele laterale şi frontale 
provocate de coliziunea din Harlem, cu Mazda lui Loesser. 

Va fi nevoie de ceva muncă pentru a reface biata 
maşină. 

Maşinile erau unul din punctele ei forte şi, desigur, 
cunoştea locul, precum şi forma coroanei, lungimea şi 
forţa pentru fiecare şurub şi nit din vehicul. Probabil că 
avea toate cheile, şurubelniţele şi celelalte scule în garajul 
ei din Brooklyn, toate necesare pentru a repara de una 
singură majoritatea stricăciunilor. 

Cu toate acestea, lui Sachs nu îi plăcea munca fizică. I 
se părea plictisitoare, la fel cum fusese şi meseria de 
fotomodel şi întâlnirile cu poliţişti chipeşi, plini de ei şi 
pasionaţi de împuşcături. Ca să nu dăm prea mult în 
psihanaliză, trebuie spus că era ceva în ea care 
desconsidera cosmeticele şi  superficialitatea. Pentru 
Amelia Sachs, esenţa maşinilor se afla în inima acestora şi 

în sufletele lor fierbinţi: sunetul furios al barelor şi al 
pistoanelor,  scâncetul  curelelor, sărutul perfect la 
angrenajelor care făceau din tona de metal, piele şi plastic 
viteză pură. 

Decise să îşi ducă maşina la un atelier din Astoria, 
Queens, unul la care mai apelase şi înainte, unde mecanicii 
erau talentaţi, cinstiţi, mai mult sau mai puţin, şi aveau un 
anumit respect faţă de maşini cum era a ei. 

Strecurându-se pe locul şoferului, porni motorul, al 
cărui sunet ruginit atrase atenţia câtorva poliţişti, avocaţi 
şi oameni de afaceri care se aflau în apropiere. leşind din 
parcarea poliţiei, luă încă o decizie. Cu câţiva ani în urmă, 
din cauza unor urme de rugină, luase hotărârea să îşi 
revopsească maşina, neagră din fabricaţie. Alesese un 
galben ţipător. Alegerea fusese doar un impuls de 
moment, însă de ce nu? Oare nu ar trebui ca sclipirile de 
moment să fie rezervate pentru culoarea unghiilor de la 
picioare, a părului şi a vehiculelor? 

Numai că acum, din moment ce va fi nevoie să 
înlocuiască un sfert din tăblăria Chevy-ului şi, oricum, va fi 
nevoie de revopsire, se gândi să aleagă altă nuanţă. Roşu 
aprins fu prima alegere. Nuanţa avea o semnificaţie dublă 
pentru ea. Nu numai că tatăl ei spunea că această nuanţă 
dă forţă maşinii, dar se potrivea şi cu vehiculul sport al lui 
Rhyme, un Storm Arrow cu rotile. Era exact genul de 
sentiment la care criminalistul ar părea absolut impasibil, 
dar care, în sinea lui, i-ar produce o plăcere nebănuită. 

Da, medita ea, va alege roşul. 

Se gândi să lase chiar atunci Chevy-ul, dar, după ce 
reflectă puţin, luă hotărârea să mai aştepte. Mai putea 
conduce maşina, chiar şi aşa lovită cum era, câteva zile; 
făcuse destul de des aşa ceva în ultimii zece ani. În clipa 
aceea, voia să se ducă acasă la Lincoln Rhyme, să îi 
împărtăşească felul în care alchimia transformase insigna 
ei de argint în una de aur, apoi să se întoarcă la muncă, să 
descifreze misterele complicate care urmau: ale celor doi 
diplomaţi ucişi, reprezentând autorităţi străine, ale 

amprentelor dubioase pe terenuri noroioase şi ale celor 
doi pantofi lipsă. 
Ambii de la piciorul drept. 

Îi mulţumesc lui Jane Davis, care practică propriul tip de 
magie inegalabilă atunci când are grijă de site-ul meu, 
surorii mele, scriitoarei Julie Reece Deaver, dragului meu 
prieten şi mare autor de thrilleruri John Gilstrap şi lui 

De asemenea, am găsit extrem de utile pentru scrierea 
acestui roman următoarele surse: 

Marvin Kaye - The Creative Magician's Handbook; 
Milbourne şi Maurine Christopher - The Illustrated History 
of Magic; Ross Bertram - The Magic and Methods of Ross 
Bertram; Adam Woog - Magicians and Illusions; Slydini şi 
Gene Matsuura - The Annotated Magic of Slydini; Harlan 
Tarbell - The Tarbell Course în Magic; Walter B. Gibson şi 
Morris N. Young (editori) - Houdini on Magic; Peter 
Lamont şi Richard Wiseman - Magic în Theory. 

